
Lordul Halifax 
E oare o viziune? 
Sau un vis? 

Pe parcursul întregii seri, fără a reuși să-și reprime 
pornirea de a omori pe cineva, locotenentul Eve Dallas, 
polițistă până în măduva oaselor, se gândi că stăpânirea de 
care dăduse dovadă demonstra tărie de caracter. 

Ziua se scursese într-o atmosferă destul de calmă. De 
dimineaţă, participase la o ședință la tribunal, o chestie de 
rutină, foarte plicticoasă, apoi avusese de completat un 
morman de acte, activitate care părea că-i amorțește 
creierul. Nu primise decât un singur caz - mai mulţi amici 
se certaseră de la ultima doză dintr-un amestec de 
stupefiante - Buzz, Exotica și Zoom, un amestec folosit 
deseori la petreceri - pe care se duseseră să-l prizeze pe 
acoperișul unui bloc de locuinţe din West Side. 

Disputa se încheiase brusc, în momentul în care unul 
dintre petrecăreţi căzuse de pe acoperiș cu capul înainte, 
strângând lacom în pumn ultima doză. 

Probabil că nu simţise aproape nimic, nici măcar atunci 
când se zdrobise de caldarâmul lui Tenth Avenue, dar în 
mod sigur prăbușirea lui marcase sfârșitul petrecerii. 

Martorii incidentului, inclusiv un binevoitor dintr-o 
clădire vecină care și sunase la Serviciul de Apeluri de 
Urgenţă, declaraseră că individul ale cărui rămășițe 
fuseseră cu greu adunate într-un sac de pe trotuar se 
urcase de bună-voie pe cornișa blocului și începuse la un 
moment dat să danseze frenetic, își pierduse echilibrul și 
se prăbușise în gol cu un ultim chiot de bucurie. 


Saltul îi surprinsese - și probabil că îi și amuzase - pe 
pasagerii unui aerotramvai, care asistaseră la spectacolul 
oferit de numitul Jasper K. McKinnley. 

Un turist reușise să filmeze totul cu o cameră video de 
buzunar și părea foarte satisfăcut de această realizare. 

Toate declaraţiile se potriveau cu imaginile filmate, 
astfel că respectivul caz a fost clasat, cu menţiunea 
„accident”. Neoficial, Eve etichetase întreaga chestie ca 
„moarte din cauza prostiei cronice”, dar în formularul de 
raport nu exista nici o rubrică pentru astfel de observaţii. 

Din cauza lui Jasper și a saltului lui de la etajul opt Eve 
nu reușise să părăsească sediul central al poliţiei decât 
după o oră de la încheierea schimbului. Se cufundase apoi 
în traficul infernal de la nivelul solului, și asta doar pentru 
că vehiculul pe care un sadic de la Departamentul 
Administrativ i-l dăduse pentru folosință temporară se târa 
ca un câine șchiop și orb. 

Pentru numele lui Dumnezeu, avea un grad destul de 
înalt, și asta îi conferea dreptul la un vehicul decent! Nu 
era vina ei că distrusese două mașini în doi ani. Poate uita 
de tăria ei de caracter și mâine de dimineaţă o să dea de 
pământ cu cei de la Administrativ! 

Ar fi fost foarte distractiv. 

Și după ce ajunsese acasă - două ore mai târziu - 
trebuise să se transforme din poliţista dură de la 
Omucideri în soţia elegantă a unui om de afaceri. 

Era o polițistă foarte bună, își spuse ea, dar nu prea se 
descurca în postura de soţie de om de afaceri. 

Probabil că era destul de elegantă, mai ales ca soţul ei 
se ocupase cu alegerea întregii garderobe - inclusiv 
lenjeria intimă. 

Şi Roarke se pricepea la haine. 

Ea știa doar că purta ceva verde presărat cu chestii 
strălucitoare, care lăsau pielea să se vadă foarte mult. 

Nu avusese vreme să protesteze, ci doar să tragă pe ea 
întreaga costumaţie și să-și vâre picioarele într-o pereche 

de pantofi - la fel de verzi și strălucitori ca și restul 
garderobei. Tocurile infernal de subţiri erau atât de înalte, 
încât aproape că avea aceeași statură ca și bărbatul ei. 

Aceasta nu era un lucru rău. Putea astfel să-i vadă mai 
bine ochii mari, de un albastru nepământean, și faţa parcă 
sculptată de îngeri. Dar e destul de greu să faci 
conversaţie cu străinii când te temi că poţi să te împiedici 
oricând cu tocurile alea și să te trezești cu roatele în sus. 

Se descurcase însă onorabil. Și cu schimbatul hainelor și 
cu naveta între New York și Chicago și cu întrunirea aceea 
care o plictisise de moarte, deși vinul fusese excelent, și cu 
cina de afaceri pe parcursul căreia Roarke se întreţinuse 
cu o duzină de clienţi, în timp ce ea făcuse pe gazda. 

Nu știa exact cu ce se ocupa fiecare, oricum îi venea 
destul de greu să-și dea seama, de vreme ce Roarke era 
amestecat în toate tipurile de afaceri posibile. Ştia însă cu 
certitudine că aproape toţi puteau fi cu ușurință laureați ai 
premiului pentru cea mai plicticoasă persoană și avusese 
destul timp să afle acest lucru în cele patru ore, cât durase 
întregul calvar. 

Dar nu se înregistraseră victime omenești. 

Avantaj pentru ea. 

Tot ce își dorea acum era să ajungă mai repede acasă, 
să-și dea jos chestia aceea verde și strălucitoare și să se 
prăbușească în pat pentru un somn de șase ore, atâtea 
câte îi mai rămăseseră până când avea să sune din nou 
ceasul. 

Vara lui 2059 fusese lungă, fierbinte și sângeroasă. 
Venea toamna și temperaturile aveau să mai scadă. Poate 
că oamenii nu vor mai fi atât de tentaţi să se ucidă unii pe 
alții. 

Dar nu-și făcea prea multe iluzii în această privinţă. 

Abia mai reușea să stea dreaptă în scaunul plușat al 
micii navete private când Roarke îi luă picioarele în poală 
și îi scoase pantofii. 


— Să nu-ţi vină vreo idee, amice. După ce îmi scot rochia 
nu am de gând să o mai pun înapoi pe mine. 

— Scumpa mea Eve. 

În vocea lui moale se mai simțeau câteva inflexiuni ale 
unui accent irlandez. 

— Astfel de vorbe mă fac să intru la idei. Oricât de 
fermecătoare ai arăta în rochia asta, știu că fără ea ai fi cu 
mult mai apetisantă. 

— Ia-ţi gândul. Nu intenţionez să mi-o pun înapoi pe 
mine, si cu atât mai puţin să cobor din naveta asta purtând 
doar ceea ce numești tu lenjerie. Așa că... Oh, Doamne, 
Dumnezeule! 

Își dădu ochii peste cap în timp ce degetele lui începură 
să-i maseze talpa. 

— Mă gândeam că îţi sunt dator măcar cu un masaj la 
picioare. 

Zâmbi în vreme ce ea își lăsă capul pe spate și gemu de 
plăcere. 

— Pentru serviciile prestate și pentru toate celelalte 
lucruri. Știu că detești chestiile de genul celor întâmplate 
în seara asta. Și apreciez faptul că nu ţi-ai scos pistolul și 
nu l-ai făcut pe McIntyre să se prăbușească peste 
aperitive. 

— Te referi la tipul cu dinţii aceia mari, care râdea ca un 
măgar, nu? 

— El e McIntyre. Și e un client foarte important. 

Îi ridică piciorul și-i sărută degetele. 

— Așa că îţi mulțumesc încă o dată. 

— E în regulă. Asta-i preţul pe care trebuie să-l plătesc. 

Și încă pentru ce, se gândi ea, studiindu-l cu ochii 
aproape închiși. Un bărbat superb, aproape doi metri de 
frumuseţe. Nu era vorba numai despre trupul lui suplu, cu 
musculatura bine dezvoltată sau de faţa lui de o frumuseţe 
năucitoare. Ci și de mintea lui sclipitoare, de eleganta și de 
caracterul lui. Toate împreună alcătuiau un bărbat de vis. 


Și mai mult, nu numai că o iubea la nebunie, dar era 
singurul bărbat din lume căruia îi aparţinea. Chiar dacă 
niciodată nu le fusese prea greu să găsească motive de 
ciondăneală, asupra acestui aspect al vieţii lor nu se 
contraziseseră niciodată. 

Nu se așteptase să fie nevasta tipică a omului de afaceri, 
în orice caz, nu mai mult decât putea ea să fie. Altul în 
locul lui i-ar fi cerut mai mult, era sigură de asta. Afacerile 
lui Roarke se extindeau asupra multor domenii de 
activitate, de la imobiliare, fabrici, comerţ și până la 
tranzacţii bursiere. Era putred de bogat și se bucura de 
toată puterea și influenţa pe care i-o ofereau banii. 

O grămadă de oameni aflaţi în locul lui s-ar fi așteptat ca 
soţia lor să le stea la dispoziţie, să fie oricând gata să lase 
totul baltă și să se agaţe de braţul lor pentru a participa la 
cine știe ce eveniment. 

Nu însă și el. 

Probabil că ea lipsea de la cel puţin trei sferturi din 
evenimentele sociale la care ar fi trebuit să participe în 
calitate de soţie a lui. 

Mai mult, de nenumărate ori, el își modificase programul 
pentru a se armoniza cu al ei și o ajutase, în calitate de 
consultant, la rezolvarea multor cazuri. 

De fapt, dacă stătea să se gândească, el juca rolul de soţ 
de polițistă mult mai bine decât reușea ea să-și 
îndeplinească obligaţiile de nevastă de om de afaceri. 

— Poate eu sunt cea care îţi datorează un masaj la 
picioare, spuse ea gânditoare. Ești o partidă foarte bună. 

El își trecu un deget pe toată lungimea tălpii, de la 
degete și până la călcâi. 

— Poţi să fii sigură de asta. 

— Dar tot n-o să-mi dau rochia asta jos. Se cuibări mai 
bine în scaun și închise ochii. Trezește-mă când aterizăm. 

Tocmai ațipise când comunicatorul din poșeta ei începu 
să tiuie. 


— Nu se poate! întinse mâna după geantă și, fără să-și 
deschidă ochii, îl întrebă: în cât timp crezi că ajungem? 

— În cincisprezece minute. Dădu din cap, deschise 
geanta, își scoase comunicatorul și-l deschise. 

— Dallas. 


DISPECERATUL. LOCOTENENT EVE DALLAS. 
PREZENTATI-VĂ IMEDIAT LA CASTELUL 
BELVEDERE DIN CENTRAL PARK. LA FATA 
LOCULUI MAI SUNT ȘI ALTI AGENTI. A AVUT LOC 
O CRIMĂ. O SINGURĂ VICTIMĂ. 


— Luaţi legătura cu detectivul Delia Peabody. Ne 
întâlnim la faţa locului. Ajung în treizeci de minute. 


ÎNȚELES. DISPECERATUL TERMINAT. 


— La dracu’! Eve își trecu o mână prin păr. Poţi să mă 
lași acolo și să te duci acasă. 

— Nu prea-mi place să-mi las nevasta în drum. Merg cu 
tine și te aștept. 

Ea aruncă o privire spre rochia elegantă cu care era 
îmbrăcată. 

— Detest să mă duc la serviciu îmbrăcată așa. 
Comentariile nu mai încetează săptămâni în șir. 


Dar avea să fie și mai rău, pentru că își pusese și pantofii 
în picioare și trebuise să meargă încălţată cu ei prin iarbă 
și pe potecile celui mai mare parc din oraș. 

Castelul era situat în cel mai înalt punct al parcului. 
Turnurile sale subţiri se conturau pe cerul nopţii, iar 
drumul spre lacul de la picioarele lui era pavat cu pietriș. 

Era un loc destul de drăguţ, se gândi ea. Aici în timpul 
zilei veneau o mulţime de turiști care făceau poze și se 
filmau în preajma castelului. După ce apunea soarele 

începeau să roiască vagabonzii, oamenii străzii, drogaţii și 
prostituatele și, în general, o întreagă faună pusă pe rele. 

Cei de la primărie se bătuseră cu pumnul în piept că ei 
aveau să păstreze parcul și monumentele curate. Şi, spre 
lauda lor, chiar alocaseră fonduri pentru astfel de 
activităţi. Din când în când, angajaţii primăriei și grupuri 
de voluntari curăţau parcul de gunoaie, ștergeau grafitti- 
urile de pe ziduri, tundeau tufișurile și mai prestau și alte 
munci. 

Apoi, toată lumea mergea acasă mulțumită și-și vedea de 
alte treburi, până când mizeria înghiţea din nou totul. 

Acum, parcul se prezenta destul de bine, puţinele 
gunoaie care zăceau pe jos urmau să fie adunate de 
echipele de curăţenie cu puţin înaintea zorilor. 

Cu Roarke alături, se strădui să meargă cât mai demn cu 
putinţă, cel puţin în măsura în care îi permiteau tocurile 
acelea infernale, spre baricadele pe care agenţii le 
instalaseră deja în jurul locului crimei. Castelul era luminat 
ca ziua de reflectoarele aduse de echipele de criminaliști. 

— Nu trebuie neapărat să mă aștepți, îi spuse ea. Găsesc 
eu o mașină. 

— O să aştept. 

In loc să înceapă să se certe cu el ridică din umeri și, 
scoţându-și insigna, își croi drum prin barajul poliţiei. 
Nimeni nu făcu vreun comentariu apropo de rochia sau de 
pantofii ei. Se gândise că reputaţia ei de scorpie avea să fie 
o pavăză împotriva agenţilor care roiau prin preajmă, dar o 
surprinse faptul că nu vede nici un rânjet malițios și nu 
aude nici un chicotit în spatele ei. 

O surprinse și mai mult faptul că partenera ei îi ieși în 
faţă fără să facă absolut nici un comentariu despre felul în 
care era îmbrăcată. 

— Dallas. E rău de tot. 

— Ce avem aici? Femeie, albă, înjur de treizeci de ani. 
Am înregistrat locul în care am găsit-o. Tocmai mă 
pregăteam să îi verific identitatea când mi s-a comunicat 

că ai ajuns și tu. Merseră împreună spre castel. Peabody 
încălțată cu o pereche de pantofi de sport comozi, Eve pe 
tocurile acelea infernale. Crimă cu tentă sexuală. Victima a 
fost violată și strangulată. Dar ucigașul nu s-a limitat 
numai la asta. 

— Cine a găsit-o? 

— Doi puștani. Pentru numele lui Dumnezeu, Dallas. 

Peabody se opri brusc, își aranjă puţin hainele pe care se 
vedea că le aruncase pe ea la repezeală și își trecu o mână 
peste fața obosită. S-au strecurat afară din casă cu intenţia 
de a petrece o noapte plină de aventuri. Și au avut parte de 
mult mai mult decât atât. Am luat legătura cu părinţii lor și 
cu cei de la departamentul de asistenţă socială. Acum sunt 
într-o mașină de-a noastră. 

— Unde e victima? 

— Acolo, jos. Peabody o luă înainte și apoi făcu un semn 
cu mâna. 

Femeia zăcea pe pietre, la mică distanță de suprafaţa 
întunecată a lacului. Nu avea nimic pe ea, cu excepţia a 
ceva ce părea a fi o panglică roșie legată în jurul gâtului. 
Mâinile îi erau împreunate între sâni, de parcă s-ar fi rugat 
sau ar fi cerut îndurare. 

Faţa îi era acoperită de sânge. Sânge care, se gândi Eve, 
îi cursese atunci când el îi scosese ochii. 


Trebuia să scape cât mai repede de pantofii ăia, altfel 
risca să își rupă gâtul. Își acoperi mâinile și picioarele 
goale cu substanţă protectoare din trusa de teren pe care 
i-o întinsese Peabody. Substanţa pe care și-o aplicase pe 
părţile dezgolite împiedica orice fel de particule organice 
să contamineze zona în care avusese loc crima. Chiar și 
fără pantofi, ascensiunea pe bolovanii aceia se dovedi 
destul de anevoioasă. Rochia de seară îi îngreuna mult 
mersul și Eve se gândea că arăta de-a dreptul ridicol în 
costumaţia aceea strălucitoare în timp ce se îndrepta spre 
cadavru. 

Auzi un zgomot de material sfâșiat, dar îl ignoră. 

— Oh, la naiba! se încruntă Peabody. O să faci praf 
rochia aia și e foarte frumoasă. 

— Mi-aș da salariul pe o lună pentru o pereche de jeanși 
și un tricou. Și o pereche de bocanci. 

Apoi renunţă să se mai gândească la haine și se întoarse 
spre cadavru. 

— N-a violat-o aici. O să mai avem o zonă de cercetat. 
Nici măcar un nebun n-ar viola o femeie pe bolovani, mai 
ales când are la dispoziţie atâta iarbă înjur. A violat-o în 
altă parte. A ucis-o sau a imobilizat-o altundeva. A trebuit 
să o care până aici. Probabil că e vorba de un bărbat foarte 
puternic, sau poate că au fost mai mulţi. Victima 
cântărește probabil șaizeci - șaizeci și cinci de kilograme. 
Mai mult pentru a proteja locul crimei decât garderoba, 
Eve își ridică poalele rochiei. Hai să încercăm să aflăm cine 
este, Peabody. Verifică-i identitatea. 

În timp ce partenera ei tasta de zor pe laptopul ei, Eve 
studie poziţia corpului victimei. 

— A aranjat-o intenţionat așa. Ce vrea să sugereze? Că 
se roagă? Cere ceva? Se odihnește este în pace? Care e 
mesajul pe care vrea să ni-l transmită? Se lăsă pe vine, 
pentru a examina mai îndeaproape cadavrul. Se văd urme 
de violenţă fizică și sexuală. Vânătăi pe faţă, pe piept, pe 
antebraţe - par să fie făcute în timp ce se apăra. Se vede 
ceva și sub unghii. S-a luptat, l-a zgâriat. Nu e piele. Se 
pare că e vorba de fibre. 

— Numele ei e Elisa Maplewood, spuse Peabody. 
Locuiește în Central Park West. 

— Asta nu e departe de aici, interveni Eve. Dar nu prea 
pare o locatară din zonă. Nu are pedichiura făcută. Și 
palmele nu îi sunt netede și moi. Se văd chiar și câteva 
bătături. 

— Lucra ca menajeră. 

— Da, lucrurile par să se potrivească. 

— Are treizeci și doi de ani. E divorțată. Dallas are un 
copil de patru ani. O fiică. 

— Oh, la naiba! Eve stocă informaţia primită. Are 
vânătăi și pe coapse și în zona genitală. Și o panglică roșie 
în jurul gâtului. 

Panglica respectivă era strânsă tare; gâtul se învineţise 
și se umflase în acea zonă. Capetele îi atârnau între sâni. 

— Ora decesului, Peabody? 

— Acum se calculează. Peabody trase afară aparatul de 
măsură și citi pe ecranul acestuia. Douăzeci și două și 
douăzeci de minute. 

— Cam acum trei ore. Și copii aceia când au găsit-o? 

— Imediat după miezul nopţii. Patrula care a răspuns la 
apel s-a ocupat de copii, a făcut o înregistrare de ansamblu 
a zonei și a sunat la dispecerat la unu fără un sfert. 

— Bine. Trase adânc aer în piept, își puse ochelarii 
speciali și se aplecă deasupra feţei desfigurate. Nu s-a 
grăbit deloc. Nu a măcelărit-o. Sunt tăieturi curate, 
precise. Aproape chirurgicale, de parcă ar fi făcut un 
blestemat de transplant. Deci ochii au reprezentat prada 
lui. Asta voia de la ea. Bătaia, violul, astea n-au fost decât 
un fel de preludiu. Se ridică și își scoase ochelarii. Hai să o 
întoarcem, să-i vedem și spatele. 

Spatele era o masă de came înnegrită de sângele 
coagulat, iar pe fese și pe partea interioară a coapselor 
Eve identifică și câteva pete de iarbă. 

— A atacat-o din spate, asta a făcut. Dar nu cred că i-ar 
fi păsat prea mult nici dacă l-ar fi văzut. A lovit-o până 
când a căzut pe trotuar, sau undeva pe o suprafaţă pavată. 
Nu, pe o potecă acoperită cu pietriș. Vezi juliturile de pe 
coate? A mai lovit-o de câteva ori. A încercat să se lupte cu 
el, să tipe. Poate chiar a reușit să tipe, dar el deja o căra 
spre un loc unde putea să se ocupe de ea în liniște, fără să 
se teamă de amestecul cuiva. A târât-o pe iarbă. A bătut-o 
până când a leșinat, apoi a violat-o. I-a legat panglica 
aceea în jurul gâtului, a ucis-o. Și când a terminat cu toate 

astea, a trecut la partea serioasă a afacerii. Eve își puse 
din nou ochelarii. A dezbrăcat-o de restul de haine, i-a scos 
pantofii și tot ce mai purta. Bijuteriile, și tot ce ar fi putut 
servi la identificarea ei. A cărat-o până aici, a așezat-o în 
poziţia asta. I-a scos ochii, cu grijă. A verificat din nou 
poziţia în care o așezase și a făcut eventuale retușuri. Apoi, 
probabil ca s-a spălat de sânge în apa lacului. S-a curăţat, 
și-a luat premiul și a plecat. 

— Crimă rituală? 

— Oricum, tipul a făcut un ritual din toată chestia asta. 
Pot să ia cadavrul de aici, spuse Eve, în timp ce se îndrepta 
de spate. Hai să vedem dacă putem găsi și locul unde a 
ucis-o. 

Roarke o privi cum își punea din nou pantofii în picioare. 

Se descurca mai bine desculţă, se gândi el, dar asta nu 
era o opţiune potrivită pentru un locotenent ca ea. 

În ciuda tocurilor înalte, a rochiei de gală - care acum 
părea și mai nepotrivită - și a strălucirii diamantelor, era 
polițistă din cap până-n picioare. Înaltă, zveltă, dură ca 
bolovanii pe care tocmai se cățărase pentru a examina 
îndeaproape o nouă oroare. Dar oroarea aceea nu se 
reflecta și în ochii ei, în frumoșii ei ochi căprui și migdalaţi. 
În lumina rece a reflectoarelor, părea palidă, şi strălucirea 
lămpilor de neon îi accentua trăsăturile. 

Părul, aproape de aceeași culoare ca și ochii, ii era scurt 
și acum ciufulit de briza care adia pe deasupra apei. 

O urmări oprindu-se, discutând câteva clipe cu un 
poliţist îmbrăcat în uniformă. De bună seamă, vocea îi era 
calmă, lipsită de inflexiuni și nu-i trăda simțămintele. 

O văzu gesticulând și o zări și pe Peabody, loiala ei 
parteneră, dând din cap. Apoi, Eve se desprinse din grupul 
de polițiști și veni spre el. 

— Cred că ar fi mai bine să te duci acasă, îi spuse ea. O 
să mai dureze destul de mult. 

— Așa mă gândeam și eu. Viol, strangulare, mutilare. 
Ridică o sprânceană când văzu că ea își mijește ochii. Sunt 

atent la tot ce mișcă dacă vine vorba de chestii în care e 
implicată politista mea. Pot să te ajut cumva? 

— Nu. Vreau să ţin civilii - și în această categorie intri și 
tu - la distanţă deocamdată. Nu a ucis-o aici, așa că trebuie 
să vedem unde s-a întâmplat chestia asta. Probabil că n-o 
să ajung acasă în seara asta. 

— Vrei să-ţi aduc sau să-ţi trimit niște haine de schimb? 

Chiar dacă era un om foarte puternic, nici măcar el nu 
putea să facă rost de o pereche de pantaloni și una de 
ghete doar bătând din palme, așa că ea clătină din cap. 

— Am niște haine de schimb în vestiarul de la sediul 
central. Aruncă o privire rochiei și oftă la vederea petelor 
de noroi. 

Incercase să fie atentă, dar asta era situaţia, se 
întâmplase. Şi cine știe câţi bani aruncase pe blestemăţia 
aceea. 

— Îmi pare rău pentru rochie. 

— N-are importanţă. Sună-mă când poţi. 

— Sigur. 

Se strădui din răsputeri - el știa că se străduiește din 
răsputeri - să nu se încrunte atunci când el își trecu un 
deget peste bărbia ei și se aplecă să o sărute. 

— Multă baftă, locotenente. 

— Da. Mulţam. 

În timp ce se îndrepta spre limuzină, o auzi strigând: 

Gata, băieţi și fete, distracţia s-a terminat. Formaţi 
echipe de câte doi și începeţi să căutaţi probe. 

Nu avea cum să o fi cărat prea mult în braţe, deduse 
Eve. 

Şi de ce ar fi făcut-o, la urma urmei? Ar fi durat mai 
mult, și, în plus, ar fi riscat să dea cineva peste el. Și totuși 
era vorba despre Central Park, așa că n-o să fie prea ușor, 
asta dacă nu aveau un noroc chior. 

Și așa se și întâmplă, treizeci de minute mai târziu. 

— Aici. 

Ridică mâna și o opri pe Peabody, apoi se lăsă pe vine. 
Pământul e puţin răscolit. 

— Dă-mi ochelarii. Da, da, spuse ea după ce și-i puse la 
ochi. Sunt câteva urme de sânge aici. Se așeză în patru 
labe, ca un câine care adulmecă prada. Vreau ca toată 
zona asta să fie închisă. Cheamă echipele de cercetare. Să 
vedem dacă pot găsi vreo urmă. Uită-te aici. Luă o pensetă 
din trusa de intervenţii. Câteva unghii rupte. Ale ei, decise 
ea după ce studie bucăţile de ţesut în lumină. Te-ai luptat 
bine, nu-i așa, Elisa? Te-ai opus din răsputeri. 

Puse bucăţile de unghii într-o pungă specială, apoi se 
lăsă pe călcâie. 

— A târât-o pe iarbă. Se văd urmele, acolo unde a 
încercat să-și înfigă degetele în pământ. A pierdut și un 
pantof. De aceea are urme de iarbă numai pe o singură 
talpă. Dar individul s-a întors după el. I-a luat toate hainele 
cu el. 

Se ridică în picioare. 

— O să verificăm toate pubelele de gunoi de pe o rază de 
zece blocuri, asta în caz că le-a aruncat pe undeva. 
Probabil că sunt sfâșiate, murdare, pline de sânge. Poate 
reușim să aflăm cu ce era îmbrăcată, dar chiar și dacă nu 
izbutim, tot trebuie să căutăm. Și totuși le-ai păstrat, nu-i 
așa? murmură ea. Le-ai păstrat ca amintire. 

— Victima locuia la câteva străzi de aici, spuse Peabody. 
A înșfăcat-o în apropierea casei, a târât-o aici, și-a făcut 
treaba cu ea și apoi a cărat-o până în locul unde am găsit-o 
noi. 

— O să verificăm toate astea. După ce o să aflăm care 
era adresa exactă o să mergem la ea acasă. 

Peabody își drese vocea și aruncă o privire spre rochia 
lui Eve. 

— Așa vrei să mergi? 

— Ai vreo idee mai bună? 

Nu putea să nu se simtă măcar un pic ridicolă îmbrăcată 
în rochia aproape distrusă și încălțată cu pantofii aceia cu 
tocuri de un kilometru, mai ales când ajunseră în stradă. 
Se îndreptară spre clădirea în care locuia Maplewood. La 
intrare era postat un android de serviciu. 

Bine măcar că avea insigna la ea. Nu pleca niciodată 
fără ea de acasă. 

— Locotenent Dallas și detectiv Peabody de la poliţie. 
Avem nevoie de informaţii în ceea ce-o privește pe Elisa 
Maplewood. Locuiește aici? 

— Mai întâi, trebuie să vă scanez legitimatia. 

Era destul de scrupulos, mai ales pentru ora aceea târzie 
din noapte, dar așa erau toţi androizii. Purta o uniformă de 
culoare roșie cu câteva dungi argintii. Era proiectat să 
arate ca un bărbat în jur de cincizeci de ani, cu tâmplele 
încărunțţite. 

— Se pare că totul e în regulă. Doamna Maplewood 
lucrează ca menajeră. Este angajata domnului și a doamnei 
Luther Vanderlea și locuiește împreună cu aceștia. Despre 
ce este vorba? 

— Ai văzut-o cumva pe doamna Maplewood în seara 
asta? 

— Tura mea începe la miezul nopţii și se încheie la șase 
dimineața. Nu am văzut-o. 

— Trebuie să vorbim cu familia Vanderlea. 

— Domnul Vanderlea este plecat din oraș. Va trebui să 
cereţi permisiunea administraţiei. La ora asta puteţi 
recurge la computerul clădirii. Descuie ușile și le lăsă să 
intre înăuntru. Și va trebui să vi se mai verifice încă o dată 
identitatea, le informă el. 

Iritată, Eve își trecu insigna prin faţa scanerului de pe 
biroul poziționat în mijlocul holului decorat în alb și negru. 


SE VERIFICĂ IDENTITATEA. LOCOTENENT EVE 
DALLAS. CE DORIŢI? 

— Vreau să vorbesc cu doamna Luther Vanderlea, în 
legătură cu angajata dumneaei, Elisa Maplewood. 


AȘTEPTAŢI UN MOMENT. PÂNĂ O CONTACTEZ PE 
DOAMNA VANDERLEA. 


Androidul se plimba de colo-colo prin hol în timp ce ele 
așteptau. Se auzea o muzică liniștitoare. Începuse când 
traversaseră holul. Eve presupuse că era programată să se 
declanșeze în momentul în care un om intra în clădire. 

Nu înţelegea de ce unii oameni aveau nevoie de muzică 
pentru a traversa un hol. 

Luminile erau destul de discrete, florile proaspete. Cele 
câteva piese de mobilier erau așezate cu gust, parcă te 
îmbiau să te așezi și să asculţi muzica aceea ce se revărsa 
din difuzoare. Pe latura de sud a clădirii, erau două lifturi. 
Pe hol, se aflau patru camere de luat vederi. 

Probabil că soţii Vanderlea erau putrezi de bogaţi. 

— Unde este domnul Vanderlea? întrebă ea androidul. 

— E o întrebare oficială? N 

— Nu, așa sunt eu, mai curioasă din fire. li flutură 
legitimația prin față. Bineînţeles că e o întrebare oficială. 

— Domnul Vanderlea a plecat la Madrid, cu afaceri. 

— Când a plecat? 

— Acum două zile. Trebuie să se întoarcă mâine-seară. 

— Ce... se opri când auzi semnalul sonor al 
calculatorului de pe birou. 


DOAMNA VANDERLEA VĂ VA PRIMI ACUM. VĂ 
ROG LUATI LIFTUL A PÂNĂ LA ETAJUL CINCIZECI 
ȘI UNU. DOAMNA VANDERLEA LOCUIEȘTE ÎN 
APARTAMENTUL B. 


— Mulţumesc. Chiar în timp ce traversau holul pardosit 
cu pătrate albe și negre, asemenea unei table de șah, ușile 

unui ascensor se deschiseră. Oare de ce mulțumim 
mașinilor? se întrebă Eve cu voce tare. Oricum, nu le pasă. 

— E o trăsătură specifică oamenilor. De aceea unii 
fabricanți își programează mașinăriile să răspundă la 
saluturi și la mulțumiri. Ai fost vreodată la Madrid? 

— Nu. Poate. Nu, se hotări ea. Fusese într-o grămadă de 
locuri în ultimii doi ani. Nu cred. Ştii cine a conceput 
pantofii pe care-i port, Peabody? 

— Vreun zeu al pantofilor. Sunt niște pantofi superbi. 

— Nu, nu un zeu al pantofilor. Sunt concepuţi de un 
bărbat, un bărbat sadic, în came și oase, un bărbat care 
urăște în secret toate femeile. Cu astfel de pantofi poate 
tortura femeile și în același timp obţine și un profit. 

— Îţi fac picioarele să pară foarte lungi. 

— Da, exact ce îmi doream. Niște picioare imense. 

Resemnată, păși pe palierul etajului cincizeci și unu. 

Ușa apartamentului B era imensă, cât un camion. Le 
deschise o femeie micuță, înjur de treizeci de ani, care era 
îmbrăcată într-o rochie de casă de culoare verde. Părul 
lung și ciufulit din cauza poziţiei în care dormise era vopsit 
într-un roșu întunecat, străbătut de câteva șuviţe aurii. 

— Locotenent Dallas? Doamne, aceea e o Leonardo? 

Văzând-o că se holbează la rochia ei, Eve n-avea nevoie 
de prea mult timp ca să-și dea seama la ce se refera. 

— Probabil. Leonardo era nu numai răsfăţatul lumii 
modei, cel puţin luna aceasta, ci și partenerul de viaţă al 
celei mai bune prietene a lui Eve. Am fost la... o petrecere. 
Partenera mea, detectiv Peabody. Doamna Vanderlea? 

— Da, eu sunt Deann Vanderlea. Despre ce este vorba? 

— Putem să intrăm, doamnă Vanderlea? 

— Sigur, poftiţi. Mă scuzati, sunt puţin debusolată. Când 
m-au sunat de jos și mi-au spus că poliţia vrea să 
vorbească cu mine, în primul moment, m-am gândit că i s-a 
întâmplat ceva lui Luther. Dar nu m-a sunat nimeni de la 
Madrid? Zâmbi nesigură. Nu i s-a întâmplat nimic lui 
Luther, nu-i așa? 

— Nu ne aflăm aici din cauza soţului dumneavoastră. 
Este vorba de Elisa Maplewood. 

— Elisa? Păi ea e în pat la ora asta. Dar nu văd de ce ar 
avea Elisa necazuri. Își încrucișă braţele. Despre ce este 
vorba? 

— Când aţi văzut-o ultima oară pe doamna Maplewood? 

— Chiar înainte să mă duc la culcare. Cam pe la zece. M- 
am culcat mai devreme în seara asta, mă durea puţin 
capul. Dar ce s-a întâmplat? 

— Îmi pare rău să vă spun asta, doamnă Vanderlea, dar 
doamna Maplewood a murit. A fost ucisă în cursul acestei 
nopti. 

— Dar... dar e ridicol. Ea e în pat. 

Eve ştia că cea mai simplă cale de a clarifica problema 
era să nu se certe, să nu contrazică pe nimeni. 

— Aţi putea vă rog să verificați dacă este așa? 

— E aproape patru dimineaţa. Bineînţeles că este în pat. 
Camerele ei sunt aici, lângă bucătărie. 

Traversă livingul spaţios care, remarcă Eve, era decorat 
cu antichităţi. Observă în treacăt mobila din lemn, cu linii 
curbe, în culori intense și cu modele complicate, precum și 
sticlăria strălucitoare. Livingul dădea într-o cameră care 
avea pe unul dintre pereţi un ecran imens și echipamentul 
de comunicaţii și de distracţie camuflat într-un fel de 
dulap. Scrin, se corectă ea. Parcă așa le spunea Roarke 
dulapurilor acelora imense. 

Într-o parte, se afla încăperea unde se lua masa, iar în 
spatele ei era bucătăria. 

— O să vă rog să așteptați aici. 

Gazda lor devenise destul de arțăgoasă, observă Eve. 
Iritată și înspăimântată, în același timp. 

Doamna Vanderlea deschise o ușă lată și intră în ceea ce 
Eve presupuse că sunt camerele Elisei Maplewood. 

— Locul ăsta e imens! șopti Peabody. 

— Da, mult spaţiu, multe lucruri. Se uită în bucătărie. 
Totul era în negru și argintiu și atât de curat, încât se 

îndoia că o echipă de cercetare ar fi găsit vreo urmă de 
praf. 

Bucătăria nu era utilată prea diferit faţă de cea pe care o 
avea Roarke. Când se gândea la bucătăria aceea nu și-o 
imagina ca fiind și a ei. Oricum, era împărăţia lui 
Summerset, și ea îl lăsa bucuroasă să domnească acolo. 

— Cred că ne-am mai întâlnit. 

— Îi cunoşti pe soţii Vanderlea? întrebă Peabody. 

— l-am mai întâlnit, nu am spus că îi cunosc. Cred că la 
unul dintre dineurile unde m-a târât bărbatul meu. Roarke 
îi cunoaște mai bine. Nu îi reţinusem numele, cine naiba ar 
putea să reţină atâtea nume, dar i-am recunoscut figura. 

O auzi pe doamna Vanderlea intrând în cameră și se 
întoarse. 

— Nu e acolo. Nu mai înțeleg nimic. Nu e în dormitor și 
în nici una dintre camerele ei. Vonnie, fiica ei, doarme. Nu 
înţeleg. 

— Obișnuiește să iasă din casă noaptea? 

— Nu, bineînţeles că nu, ea... Mignon! 

După ce pronunţă aceste cuvinte fugi brusc înapoi în 
camerele Elisei. 

— Cine dracu' e Mignon? murmură Eve. 

— Poate că lui Maplewood îi plăceau fetele. O fi iubita ei. 

— Nici Mignon nu e aici. Deann se făcuse albă ca hârtia 
și degetele mâinilor pe care le dusese la gât îi tremurau. 

— Cine e... 

— Câinele nostru. 

Vorbea repede, cuvintele aproape că îi ţâșneau din gură. 

— De fapt, câinele Elisei. Se atașase mai mult de ea. E 
un pudel mic pe care l-am cumpărat acum câteva luni 
pentru companie, mai mult pentru fetițe. Dar s-a atașat de 
Elisa. Probabil... probabil că l-a scos la plimbare. Uneori, 
asta face seara, înainte să se culce. A scos câinele la 
plimbare. Oh, Doamne! Dumnezeule! 

— Doamnă Vanderlea, poate că ar fi mai bine să vă 
așezați. Peabody, adu-i te rog doamnei un pahar cu apă. 

— A avut un accident? Pentru numele lui Dumnezeu, 
spuneţi-mi dacă s-a produs vreun accident? încă nu 
apăruseră lacrimile, dar Eve știa din experienţă că nu mai 
dura mult până când aveau să i se prelingă pe obraji. 

— Nu, îmi pare rău, nu e vorba de un accident. Doamna 
Maplewood a fost atacată în parc. 

— Atacată? Pronunţă cuvântul încet, de parcă era dintr-o 
limbă străină. Atacată? 

— A fost ucisă. 

— Nu! Nu! 

— Beţi un pic de apă, doamnă. Peabody îi întinse paharul 
pe care-l umpluse cu apă. 

— Nu pot! Nu pot! Cum e posibil așa ceva? Doar acum 
câteva ore stăteam de vorbă. Stăteam cam aici. Mi-a spus 
să iau 0 pastilă și să mă duc la culcare. Și așa am și făcut. 
Noi... Fetele erau deja în pat, și ea mi-a făcut un ceai și mi- 
a spus să mă duc și eu să mă culc. Ce s-a întâmplat? 

Nu, se gândi Eve. Nu era încă momentul să 
înrăutăţească lucrurile cu detalii. 

— Beţi puţină apă. Observă că Peabody se apropiase de 
ușa care dădea spre camerele Elisei. 

Copilul, își aduse aminte Eve. Nu era o conversaţie pe 
care copilul ar fi trebuit să o audă. Asta dacă se trezise. 

Când avea să se trezească, se gândi Eve, lumea ei se va 
schimba irevocabil. 

— De când lucra pentru dumneavoastră? Eve cunoștea 
deja răspunsul la această întrebare, dar era mai bine să o 
liniștească întrucâtva pe Deann înainte de a intra în detalii. 

— De doi ani. Doi ani. Eu... noi... de fapt, soţul meu 
călătorește foarte mult, așa că am hotărât să angajăm o 
menajeră care să locuiască împreună cu noi, în locul unei 
persoane care ar fi urmat să lucreze aici doar ziua. Cred că 
am angajat-o mai mult pentru a ne ţine companie. Am 
preferat-o pe Elisa fiindcă mi-a plăcut din prima clipă. Își 
trecu o mână peste faţă și făcu eforturi vizibile pentru a se 
liniști. 

— Bineînţeles, avea calificarea necesară, dar ne-am 
înţeles bine din prima clipă, și asta a contat foarte mult. 
Dacă tot voiam să angajăm pe cineva cu care aveam să 
locuiesc sub același acoperiș, îmi doream să fie o persoană 
cu care să mă înţeleg bine. Celălalt factor decisiv, care m-a 
determinat să o aleg pe ea, a fost Vonnie. Yvonne, fetiţa ei. 
Și eu am o fetiţă, pe Zanna. Sunt de aceeași vârstă și m-am 
gândit că o să se joace împreună. Și chiar așa s-a și 
întâmplat. Suntem ca o familie. De fapt, suntem o familie. 
Oh, Dumnezeule, Vonnie! 

Își apăsă mâna pe gură și ochii i se umplură de lacrimi. 

— Nu are decât patru ani. E doar un copil. Cum o să-i 
spun că mama ei... Cum o să-i spun? 

— Putem să facem noi acest lucru, doamnă Vanderlea. 
Peabody se așeză pe un scaun. O să vorbim noi cu ea și o 
să chemăm și pe cineva de la Protecţia Copilului. 

— Pe voi nu vă cunoaște. Deann se ridică în picioare, 
traversă camera până la un dulap și scoase de acolo o cutie 
cu șerveţele. Probabil că s-ar speria mai tare și nu ar 
înţelege nimic dacă ar auzi veștile astea... de la niște 
străini. Va trebui să îi spun eu. O să găsesc o modalitate 
să-i spun toate astea. Își șterse obrajii cu un șerveţel. 
Lăsaţi-mă un moment. 

— Nu vă grăbiţi, îi spuse Eve. 

— Suntem... eram prietene. Ca Zanna și Vonnie. Nu 
era... între noi nu exista o relaţie tipică angajat - patron. 
Părinţii ei... 

Deann trase aer în piept și răsuflă adânc. Eve îi aprecie 
stăpânirea de sine. 

— Mama ei locuiește în oraș, împreună cu tatăl vitreg al 
Elisei. Tatăl ei natural... ăăă... e în Philadelphia. Pot să... 
pot să iau eu legătura cu ei. Cred că se cuvine să îi anunţ 
eu. Trebuie să... trebuie să-l sun pe Luther, ca să-l anunț și 
pe el. 

— Sunteţi sigură că vreţi să vă ocupați singură de toate 
astea? o întrebă Eve. 

— Şi ea ar fi tăcut același lucru pentru mine. Tăcu, își 
strânse buzele și se așeză. Ar fi avut grijă de copilașul 
meu, așa că și eu o să am grijă de fetiţa ei. Ar fi... Oh, 
Doamne, cum s-a putut întâmpla așa ceva? 

— V-a spus cumva că ar avea probleme? S-a plâns că ar 
ameninţa-o cineva sau că i-ar face necazuri? 

— Nu. Nu. Mi-ar fi spus dacă ar fi avut necazuri. Dar, în 
general, oamenii o plăceau pe Elisa. 

— Era implicată în vreo relaţie - pe plan sentimental, 
social? 

— Nu. În ultima vreme, nu se întâlnea cu nimeni. A avut 
un divorț dificil, și singura ei preocupare era să-i asigure 
fiicei sale un cămin stabil. Cum să spun, se hotărâse să o 
lase mai moale cu bărbaţii. 

— A refuzat pe cineva? Credeţi că e posibil ca vreun 
potenţial curtezan să se fi simţit jignit? 

— Nu din câte știu... a fost violată? 

Mâinile lui Deann se strânseră în pumni. 

— Medicul legist va stabili acest lucru. 

Eve se întrerupse când Deann îi prinse mâinile. 

— Dar tu știi! Te rog, nu-mi ascunde acest lucru. Era 
prietena mea! 

— Da, se pare că a fost violată. 

Deann îi strânse și mai tare mâna lui Eve, o scutură o 
dată, violent, și apoi îi dădu drumul. 

— O să-l găsești. O să-l găsești și-o să-l faci să plătească. 

— Astea sunt și intenţiile mele. Dacă vreţi să mă ajutaţi 
să fac chestia asta, va trebui să vă gândiţi bine, să vă 
străduiți să vă aduceţi aminte toate amănuntele, oricât de 
neînsemnate vi s-ar părea. Poate v-a spus ceva, chiar dacă 
atunci vi s-a părut nesemnificativ. 

— Cred că s-a luptat, spuse Deann. Soţul ei era destul de 
agresiv, și după câteva ședințe de terapie a reușit să își 
facă îndeajuns de mult curaj pentru a-l părăsi. A învăţat să 
se apere singură. Sunt sigură că nu a cedat fără să se 
lupte. 

— Da, s-a opus din răsputeri. Unde este fostul ei soţ 
acum? 

— Mi-ar plăcea să vă spun că putrezește în iad, dar e în 
Caraibe, cu parașuta cu care s-a încurcat între timp. Acolo 
locuiește acum, are un magazin cu articole pentru 
scufundări. Nu și-a văzut niciodată copilul, nici măcar o 
dată. Elisa era însărcinată în opt luni, atunci când a 
intentat acţiunea de divorț. Nu vreau să ia el copilul. 
Chipul ei avea o expresie bătăioasă, și vocea i se înăsprise. 
O să mă lupt cu el până la ultima suflare pentru custodia 
copilului. Măcar atâta lucru să mai pot face pentru ea. 

— Când a luat legătura cu el ultima dată? 

— Acum câteva luni. Întârziase din nou cu plata pensiei 
alimentare. Se tot plângea că e obligat să-i dea din banii 
lui, chiar și acum după ce ea își găsise un loc călduţ aici. 
Răsuflă adânc încă o dată. Banii sunt depuși într-un cont 

deschis pe numele lui Vonnie, pentru educaţia ei. Să nu 
credeţi însă că lui i-ar păsa prea mult de așa ceva. 

— V-aţi întâlnit vreodată cu el? 

— Nu, nu am avut plăcerea, ca să spun așa. Din câte știu 
eu, n-a mai pus piciorul în New York de patru ani. Încă nu 
gândesc prea limpede, recunoscu ea. Dar o să mă 
concentrez, să-mi aduc aminte mai multe lucruri. Vă 
promit că o să mă gândesc foarte bine, și că o să vă stau la 
dispoziţie cu absolut orice. Dar acum vreau să-l sun pe 
soțul meu. Trebuie să vorbesc cu Luther și apoi aș dori să 
rămân singură ca să mă gândesc la o modalitate de a-i 
spune lui Vonnie ce s-a întâmplat, atunci când o să se 
trezească. Lui Vonnie și fetiţei mele. 

— Va trebui să aruncăm o privire și prin camerele ei, să 
ne uităm și printre lucrurile ei. Poate că e mai bine să 
revenim mâine. Vă deranjează. 

— Nu. V-aș lăsa acum să aruncaţi o privire, dar... Se uită 
în spate, spre ușă. Vreau ca Vonnie să poată dormi cât mai 
mult. 

Eve se ridică în picioare. 

— Atunci, vă rog să mă contactaţi mâine-dimineaţă. 

— Așa am să fac. Îmi cer scuze, dar am uitat cu 
desăvârșire cine sunteţi. 

— Dallas. Locotenentul Eve Dallas. Și detectivul 
Peabody. 

— Exact. Da. Ti-am admirat rochia când ai intrat pe ușă. 

— Am senzaţia că toate astea s-au întâmplat acum câţiva 
ani. 

Se ridică la rândul ei și își trecu o mână peste faţă, 
studiind-o pe Eve. 

— Îmi pari cunoscută. Nu-mi dau seama exact dacă asta 
se datorează senzaţiei că te afli aici de câţiva ani, sau 
faptului că te-am mai văzut undeva. 

— Cred că ne-am mai întâlnit, probabil la vreun dineu 
oferit în scopuri caritabile, sau ceva de genul ăsta. 

— La un dineu în scopuri caritabile? Ah, da, bineînţeles! 
Roarke. Eşti soția lui Roarke. Lumea-ţi spune poliţista lui 
Roarke. Mă scuzi, nu sunt în apele mele. 

— Nici o problemă. Îmi pare rău că a trebuit să ne 
reântâlnim în astfel de împrejurări. 

Privirea lui Deann deveni din nou dură, și pe faţă îi 
reapăru expresia bătăioasă. 

— Ştii; când lumea vorbește pe la petreceri despre 
polițista lui Roarke, se susţine că ai fi înspăimântătoare, 
destul de rea și foarte încăpăţânată și dură. E o descriere 
care corespunde cu realitatea? 

— În linii mari. 

— Foarte bine. 

Deann întinse mâna și o strânse ferm pe cea a lui Eve. 

— Pentru că acum ești și politista mea. 


— O să-i fie destul de greu în următoarele câteva zile, 
comentă Peabody în timp ce mergeau spre holul clădirii. 
Dar mi se pare că e genul de femeie care va reuși să se 
descurce de minune după ce își va reveni. 

— Da, are caracter, fu de acord Eve. O să-i verificăm și 
pe fostul soț. Poate că s-a hotărât brusc să se întoarcă la 
New York. Trebuie să vorbim și cu părinţii victimei, 
eventual cu alţi prieteni, în măsura în care au existat. Și să 
ne lămurim în privința programului pe care-l avea la 
familia Vanderlea. 

— Nu e vorba de o crimă întâmplătoare. Concludent în 
acest sens e faptul că a mutilat-o. Şi modul în care a 
aranjat-o, și atenţia pentru detalii. Dacă nu e vorba de ceva 
personal, cel puţin pot spune că a fost o chestie plănuită cu 
atenţie. 

— Sunt de acord cu tine. Traversară holul și ieșiră din 
clădire, îndreptându-se către mașina de poliţie care le 
aștepta. Maplewood ieșea deseori cu câinele la plimbare 
noaptea. Ucigașul observă acest lucru și o pândește din 

umbră. Ceva îmi spune că știa că nu avea să fie atacat de 
câine sau că a găsit o modalitate să scape de el. 

— Ai văzut vreodată cum arată un pudel din acela mic? 
Peabody făcu un semn cu mâinile împreunate, încercând să 
sugereze dimensiunile rasei respective. 

— Nu contează cât de mic e. Tot are dinţi, nu-i așa? 

Se opri lângă mașini și studie împrejurimile. Era o zonă 
bine luminată. Agenţii de securitate patrulau pe aici cu 
regularitate. Clădirea era păzită non-stop. Probabil că 
noaptea, la ora când se produsese atacul, pe acolo treceau 
destul de multe mașini. 

— A mers cu câinele în parc. Se simţea în siguranţă. 
Locuia aici, cunoștea bine zona. Probabil că nu s-a 
îndepărtat prea mult de șosea, dar a fost îndeajuns. El 
trebuie să fi acţionat rapid. În mod sigur, a așteptat-o 
undeva, într-o zonă mai întunecoasă. 

leși și ea de pe trotuar, încercând să-și închipuie cum a 
avut loc, de fapt, atacul. 

— A lăsat câinele să miroasă copacii, să-și facă treburile. 
Era o noapte plăcută. Probabil că s-a relaxat, bucurându-se 
de răcoarea nopţii. Chiar dacă era prietenă cu Vanderlea, 
muncea din greu acolo. Ai văzut ce mâini avea. Probabil că 
se bucura la maximum de clipele acelea de relaxare, de 
plimbarea cu cățelul. 

Îndreptă lanterna spre locul atacului, acum împrejmuit 
de poliţie. 

— A așteptat până când nimeni de pe stradă nu o mai 
putea vedea. A omorât cățelul sau acesta a fugit. 

— Cum să omoare un căţel? Reacţia imediată a lui 
Peabody o făcu pe Eve să clatine din cap. 

— Un tip care e în stare să bată, să violeze, să 
stranguleze și să mutileze o femeie nu ar fi ezitat să ucidă 
un câine dacă acesta i-ar fi stat în drum. 

— Doamne! Dumnezeule! 

Eve se întoarse spre mașină. Ar fi putut să se ducă 
acasă, să se schimbe. Casa era mai aproape decât sediul 

central al poliţiei. Și nu ar mai fi fost obligată să suporte 
chinul de a defila prin sediu îmbrăcată așa cum era acum. 
Și asta reprezenta un argument hotărâtor. 

— O să-i spun șoferului de pe mașina de patrulare să ne 
ducă la mine acasă. Deocamdată, ne mulțumim cu ce am 
aflat până acum, mergem acasă, dormim și noi câteva ore, 
și dimineaţă o luăm de la capăt, cu mintea limpede. 

— Înţeleg ce vrei să spui. Şi ce nu vrei să spui. Nu-ţi face 
plăcere ca cei de la sediu să te vadă îmbrăcată așa. 

— Mai taci din gură, Peabody. 


Era trecut de cinci dimineaţa când Eve se strecură în 
sfârșit în dormitor. Se dezbrăcă în timp ce se îndrepta spre 
pat, lăsându-și hainele să cadă pe podea și se târi goală 
spre pat. 

Nu scosese nici un sunet și abia dacă mișcase puţin 
așternuturile, dar braţul lui Roarke o cuprinse peste talie 
și o trase spre el. 

— N-am vrut să te trezesc. Nu-mi doresc decât să prind 
și eu câteva ore de somn. Peabody s-a culcat în camera ei 
de oaspeţi favorită. 

— Atunci culcă-te. Buzele lui îi atinseră părul. Dormi. 

— Doar două ore, murmură ea. 

Şi adormi. 

Următorul ei gând, nu foarte coerent, de altfel, fu Cafea! 
Putea să-i simtă aroma. Mireasma seducătoare a lichidului 
cafeniu se strecura ușor în creierul ei adormit ca un amant 
pe scara balconului. Clipi, deschise ochii și-l văzu pe 
Roarke. 

Întotdeauna se trezea înaintea ei și, ca de obicei, era 
deja îmbrăcat într-unul dintre costumele lui scumpe. Dar în 
loc să stea într-unul dintre fotolii, uitându-se peste cotaţiile 
bursei și mâncându-și micul dejun, ședea pe pat și o 
privea. 

— Ce-i? S-a întâmplat ceva? A mai avut loc vreo... 

— Nu. Relaxează-te. Își puse mâna pe umărul ei, forțând- 
o să se întindă la loc în pat când văzu că vrea să se ridice. 
Eu sunt ceasul tău deșteptător, care face și cafeaua. Aduse 
cana în raza ei vizuală. 

Şi-i văzu privirea pofticioasă. 

— Dă-mi! Se lăsă pe spate, îi întinse cana și așteptă până 
când ea luă o primă înghiţitură. 

— Ştii, draga mea, dacă vreodată cofeina va ajunge pe 
lista substanţelor interzise, va trebui să te înregistrezi ca 
dependentă. 

— Dacă vor interzice vreodată cofeina o să-i omor pe 
toți, până la unul. Cum aș mai putea să-mi beau cafeaua în 
pat? 

— Te iubesc. 

— Da, știu că mă iubeşti. Mai luă o înghiţitură de cafea 
și rânji. Ești un fraier! 

— Nu așa o să mă convingi să îţi mai dau o cană. 

— Ăăă... te iubesc și eu. 

— Așa mai merge. Își trecu degetul peste cearcănele 
care se formaseră deja sub ochi. Ai nevoie de mai mult de 
două ore de somn, locotenente. 

— Doar atât îmi pot permite să dorm. O să recuperez eu. 
Într-un târziu. Mă duc să fac un duș. 

Se ridică și își luă cana de cafea cu ea în baie. Auzi jetul 
puternic de apă și clătină din cap. Nu mai știa pe nimeni 
care să se trezească cu un duș fierbinte. 

Nu voia să o lase să plece fără să mănânce ceva, și spera 
că nu avea să fie obligat să o lege și să o hrănească forţat. 
Tocmai se apucase să programeze automatul pentru 
Prepararea micului dejun când auzi niște pași repezi în 
spatele lui. 

— Pot să jur că ai un senzor implantat în creier care te 
anunţă când cineva din casă fie și numai se gândește la 
mâncare. Roarke aruncă o privire pisicii rotofeie care i se 
freca de picior, plină de speranţă. Pun pariu că deja ai 
primit de mâncare în bucătărie. 


31 


Galahad torcea ca un tractor și începu să se frece și mai 
tare de picioarele lui. Ignorându-l pentru moment, Roarke 
selectă pâine prăjită pentru Eve - știa că nu poate rezista la 
o asemenea tentaţie. Adaugă și două felii de şuncă, 
cunoscându-i slăbiciunea în privinţa pisicii. 

Eve ieși din baie îmbrăcată într-un halat alb. 

— O să ciugulesc ceva la sediu, după ce... Adulmecă 
aerul și văzu farfuria cu pâinea prăjită. Nu e cinstit din 
partea ta. 

— Da, așa e. Bătu ușor scaunul de lângă el și dădu la o 
parte pisica. Galahad crezuse că pentru el era invitaţia, și-i 
dăduse curs fără ezitare. Nu tu. Stai jos, Eve. Poţi să 
sacrifici un sfert de ceas pentru un mic dejun. 

— Poate. Și, oricum, trebuie să îţi spun și ţie câte ceva. 
Dacă suntem doi o să meargă mai repede. Se așeză și își 
turnă sirop din belșug peste pâinea prăjită. 

Luă o mușcătură, împinse la o parte pisica, care încerca 
să ajungă cu orice preţ la farfurie și se întinse după cana 
de cafea, pe care Roarke avusese grijă să o umple din nou. 

— Victima lucra pentru Luther și Deann Vanderlea. 

— Cei care au magazinul de antichităţi Vanderlea? 

— Da, așa a reieșit din cercetările mele. Cât de bine îi 
cunoști? 

— Am folosit foarte multă marfa din magazinul lor când 
am mobilat casa asta și altele. M-am consultat foarte mult 
cu tatăl lui, dar îi cunosc destul de bine pe Luther și pe 
soţia lui. Nu i-aș putea numi chiar prieteni, mai degrabă 
cunoștințe. El e foarte priceput în materie de antichităţi și 
în momentul de faţă își conduce cu succes afacerea. Sunt 
niște persoane agreabile, iar ea e foarte deșteaptă și 
fermecătoare. Sunt suspecți? 

— Luther se afla la Madrid în momentul în care a fost 
comisă crima. Cel puţin atât pot să-ţi confirm în momentul 
acesta. Soţia lui nu e pe lista mea de suspecți. De fapt, 
dacă nu e o actriță de excepţie, pot spune că între ea și 
victimă era mai mult o relaţie de prietenie decât una 

normală, de subordonare, ca de la patron la angajat. A avut 
un șoc când i-am dat vestea, dar a făcut faţă până la urmă. 
Mi-a plăcut de ea. 

— Din câte îl cunosc eu pe Luther, pot să-ţi spun că nu 
mi-l imaginez violând o femeie, cu atât mai puţin omorând 
una sau mutilând-o. 

— Ţi se pare genul de om care ar încerca să-și facă de 
cap cu menajera, sub nasul nevestei? 

— Niciodată nu poţi ști cu certitudine ce ar încerca un 
bărbat să facă sub nasul nevestei, dar în ceea ce-l privește, 
nu cred că se pune problema. Mi se par un cuplu foarte 
fericit. Parcă au și un copil mic. 

— Da, o fetiță de patru ani. E de aceeași vârstă cu 
copilul victimei. Cred că Deann Vanderlea trece prin 
momente grele în dimineaţa asta. 

— Victima era căsătorită? 

— Divorţată. Fostul soţ locuiește în Caraibe acum. Se 
purta destul de urât cu ea, era agresiv. O să-l cercetăm 
mai în amănunt. 

— Avea vreun iubit? 

— Deann spune că nu. Victima, Elisa Maplewood, a ieșit 
din casă între zece seara și miezul nopţii ca să-și plimbe 
cățelul. O să aflăm exact la ce oră a ieșit din casă după ce 
vom verifica sistemul de securitate al clădirii. A intrat în 
parc și acolo el a atacat-o. A așteptat-o - a pândit-o în 
umbră - și a atacat-o. A violat-o, a strangulat-o și apoi a 
cărat-o pe bolovanii aceia. A întins-o acolo și și-a terminat 
treaba. Oare ochii simbolizează ceva pentru el? se întrebă 
ea. Ochii - ferestrele sufletului, ochi pentru ochi - dintre 
pentru dinte? Sau e vorba de un ritual pseudoreligios? Ori 
s-ar putea să fie doar un suvenir. 

— Trebuie să vorbești cu Mira. 

— Sigur. 

Eve se gândi la cel mai bun psiholog criminalist din oraș. 

— O să-i solicit o întrevedere chiar astăzi. 

În timp ce vorbea, terminase de mâncat ce avea în 
farfurie. Se ridică în picioare și se duse să se îmbrace. 

— Dacă avem noroc, s-ar putea să fie o crimă singulară. 

— Şi tu de ce crezi că nu e așa? 

— Totul a fost prea organizat, prea precis. Și a lăsat în 
urmă prea multe simboluri. Ochii, panglica roșie cu care a 
sugrumat-o, poziţia în care a așezat-o. Poate o să aflăm că 
toate astea se referă numai la Elisa Maplewood, dar cred 
că au mai mult de-a face cu criminalul decât cu victima. 
Simbolurile alea au o semnificaţie distinctă pentru el. 
Poate Elisa nu reprezintă decât un anumit gen de femeie - 
din punct de vedere psihic - sau poate că e vorba de zona 
în care locuia. S-ar putea să fi fost suficient faptul că era o 
femeie singură. 

— Vrei să te ajut cu soţii Vanderlea? 

— La un moment dat, s-ar putea să-ţi cer ajutorul. 

— Numai să mă anunţi în prealabil. Draga mea, nu te 
îmbrăca cu jacheta aceea. Mai mult resemnat decât 
scandalizat, se ridică, îi luă jacheta pe care o scosese din 
dulap și, după o scurtă căutare, îi întinse una albastru-pal, 
care se potrivea mai bine cu pantalonii cafenii. Ai 
încredere în mine. 

— Nu știu cum m-am descurcat înainte să te am pe tine 
ca să-mi spui cu ce să mă îmbrac, îi spuse ea. 

— Ba știi, dar nu-ţi place să te gândești la perioada 
aceea. 

— Dar ce ironici suntem... 

Se așeză pentru a-și pune bocancii. 

— Mmmm. 

Își băgă mâinile în buzunare și se gândi la costumul 
acela gri, prost croit și total neatrăgător pe care-l purta 
atunci când o văzuse el prima oară. 

— O să am o videoconferință ceva mai târziu, apoi o să 
rămân în oraș pentru tot restul zilei. Se aplecă și o sărută 
pe buze. Ai grijă de poliţista mea. 

— Asta și am de gând. Ştii, am auzit că prietenii tăi cred 
că poliţista ta e înfricoșătoare, rea și neîndurătoare. Ce ai 
de spus în privinţa asta? 

— Locotenente, și prietenii tăi afirmă același lucru 
despre tine. Transmite-i lui Peabody toate cele bune, 
adăugă el în timp ce ieșea. 

— O să le păstrez pentru mine, strigă ea în urma lui, și 
ce rămâne o să-i transmit și ei. 

Il auzi râzând și se gândi că râsul lui era cel puţin la fel 
de agreabil, precum și cafeaua cu care o trezise de 
dimineaţă. 


Primul lucru pe care-l făcu după ce ajunse în biroul ei de 
la sediul central fu să își programeze o întâlnire cu 
doctorul Mira. Peabody trebuia să verifice dacă domnul 
Vanderlea chiar fusese la Madrid în seara crimei și să afle 
toate detaliile despre actualul domiciliu al fostului soț al 
victimei. 

Eve introduse toate informaţiile pe care le avea în 
computerul de la birou și verifică în baza de date dacă mai 
existaseră crime cu caracteristicile celei din scara trecută. 

Nu o surprinse numărul mare de crime cu caracter 
sexual, asociate cu mutilări. Era de prea multă vreme în 
poliţie. Nici chiar după ce le selectă pe cele care implicau 
distrugerea, rănirea sau scoaterea ochilor victimei și văzu 
că rămăseseră destul de multe, nu se miră prea tare. 

Din lista rămasă le elimină pe cele ale căror autori erau 
deja după gratii sau muriseră la rândul lor și își petrecu 
restul dimineţii studiindu-le pe cele rămase nerezolvate și 
pe cele ai căror autori fuseseră achitaţi. 

Telefonul sună de mai multe ori - reporieri care 
mirosiseră ceva. li ignoră cu ușurință. 

Lăsă datele pe care le acumulase să dospească în mintea 
ei și se întoarse la victima crimei din seara precedentă. 

Cine era, de fapt, Elisa Maplewood? 

Urmase o școală publică, educaţie standard, citi ea. Nu 
făcuse nici o facultate. Se căsătorise o singură dată, 
divorțase, avea un singur copil. Își luase concediu de 
creștere a copilului în primii doi ani de viaţă ai acestuia. 
Părinţii ei divorțaseră când avea treisprezece ani. Mama ei 
era, de asemenea, menajeră, tatăl vitreg muncitor 
necalificat. Tatăl natural locuia în Bronx, era șomer și avea 
cazier, observă Eve. Se hotărî să-i acorde mai multă 
atenţie lui Abel Maplewood. 

Câteva furturi minore, beţie și tulburarea liniștii publice, 
tăinuirea de bunuri furate, câteva acte de violenţă - și 
asupra soţiei, jocuri de noroc, exhibiționism. 

— Hei, hei, Able, ești un mic ticălos, nu-i așa? Nu fusese 
acuzat de nicio infracțiune de natură sexuală, dar exista un 
început pentru toate. Unii taţi își mai violau fiicele. Ştia 
prea bine chestia asta. În prealabil, le imobilizau, le 
băteau, le rupeau oasele. 

Pulsul i se acceleră și ea se îndepărtă încet de birou. 
Simţi că o năpădesc din nou amintirile, coșmarul 
amintirilor. 

Își turnă un pahar cu apă în loc de cafea, îl bău încet 
stând în picioare lângă fereastra îngustă a biroului ei. 

Ştia prin ce trecuse Elisa atunci când fusese violată - 
durerea, teroarea care era mult mai puternică decât 
durerea fizică, umilinţa și șocul. Ştia toate astea așa cum 
numai o altă victimă a unui viol putea ști. 

Dar trebuia să folosească toate aceste cunoștințe și 
informaţii pentru a prinde criminalul, pentru a face 
dreptate. 

Era timpul să meargă din nou pe teren, își spuse ea. 
Înapoi la treabă, pe câmpul de luptă. 

— Dallas? 

Nu se întoarse și nici nu se întrebă de când stătea 
Peabody acolo, privind-o cum încearcă să-și redobândească 
stăpânirea de sine. 

— L-ai verificat pe Vanderlea? 

— Da. Era în Madrid în momentul comiterii crimei, așa 
cum a declarat. Acum e în drum spre casă. După cea 
vorbit cu soţia și-a anulat întâlnirile de afaceri din ultima 
zi. La ora la care a avut loc crima - șapte dimineaţa, ora 
Madridului - era la micul dejun împreună cu niște 
parteneri de afaceri. Ar fi fost imposibil să vină repede la 
New York, să o omoare pe Maplewood și apoi să zboare la 
fel de repede înapoi la Madrid, la întâlnirea aceea. 

— Şi fostul soţ? 

— Brent Hoyt. E curat. Se pare ca și-a petrecut noaptea 
trecută într-o cârciumă din St. Thomas, deci nu a fost în 
New York. 

— Bine. Tatăl lui Maplewood, Abel, are cazier. Va trebui 
să-l verificăm și pe el. Dar, mai întâi, o să ne ducem încă o 
dată la apartamentul soţilor Vanderlea. 

— A, și voiam să-ţi spun că e cineva care dorește să-ţi 
vorbească. 

— E ceva important? 

— Păi... 

— N-am timp de stat la palavre. Eve se întoarse. O să 
mergem la morgă să vorbim cu Morris și apoi în oraș. 
Trebuie să mă întorc aici, să mă întâlnesc cu Mira. 

— Înţeleg, dar persoana respectivă este foarte 
insistentă. 

— Spune că are informatii importante. Pare normală. 

— Spre deosebire de cine? De ce nu mi-ai spus că venit 
cineva care are informații despre cazul pe care-l cercetăm 
acum? 

— Pentru că... 

Peabody ezită câteva momente neștiind dacă nu era mai 
bine să o lase pe Eve să afle singură motivul. 

— Spune că este medium. 

Eve se opri brusc. 

— La naiba! Aduci toţi nebunii aici? Dă-o pe mâna celor 
de la relaţii cu publicul. 

— Are licenţă și autorizaţie de liberă practică. Și a mai 
spus că a recomandat-o un prieten. 

— Nu am prieteni clarvăzători sau ghicitori. 

— Spune că e vorba despre un prieten comun. 

— Mavis are tot felul de prieteni dubioși. Nu vreau să-i 
primesc pe toţi la mine în birou. 

— Nu e vorba de Mavis. Spune că e prietenă cu Louise. 
Cu doamna doctor Dimatto. Cu respectabila și foarte 
normala doamnă doctor Dimatto. Şi e în stare de șoc, 
Dallas. Îi tremură mâinile. 

— Bine! O să-i acord zece minute. 

Își privi ceasul de la mână și îi setă alarma să pornească 
peste zece minute. 

— Adu-o înăuntru. 

Eve se așeză și încercă să-și adune gândurile. Asta se 
întâmplă atunci când îţi faci prieteni. La rândul lor, aceștia 
își fac prieteni și apoi acei prieteni ai prietenilor ajung 
cumva să se insinueze în viaţa ta, în munca ta. Și până să 
te dumirești, constaţi că nu mai ai loc de atâţia oameni în 
jurul tău. 

Și jumătate dintre ei erau nebuni. 

Bine, se corectă ea. Nu toate mediumurile erau nebune 
sau escroace. Unii dintre ei, foarte puţini la număr, erau 
serioși. 

Ştia foarte bine că până și poliţia apela din când în când 
la serviciile unor persoane cu o mare sensibilitate la 
fenomene paranormale, și rezultatele acestei colaborări 
erau remarcabile. 

Dar ea nu colaborase niciodată cu vreunul. Ea își rezolva 
cazurile prin investigaţii standard, cu ajutorul bazelor de 
date și al instrumentelor de calcul, prin studierea și 
evaluarea probelor și prin deducție logică. La toate astea 
se adăugau flerul, puţin noroc și un pic de duritate. 

Cu astea se descurcase de minune până acum. 

Își turnă o cană de cafea. 

Tocmai se întorcea de la automat cu cana în mână când 
femeia intră în birou însoţită de Peabody. 

Arăta normal. Avea părul lung, până la umeri, de un 
șaten închis care părea vopsit. Pielea îi era netedă și 
închisă la culoare. Ochii de un verde-pal îi trădau 
nervozitatea, dar lui Eve i se păru că aparţineau unei 
persoane sănătoase la cap. Se uită direct la Eve. 

Gura cu buze pline și un nas acvilin îi completau faţa cu 
trăsături bine conturate, chiar sexy. Are sânge mexican 
sau spaniol în vene, presupuse Eve. Probabil că strămoșii 
ei se prăjiseră la soarele puternic al unei clime mult mai 
calde și cântaseră la chitară. Avea ceva exotic. 

Eve îi dădu înjur de treizeci și cinci de ani. Avea cam un 
metru șaizeci și cinci înălţime și un corp suplu, lucrat. 
Purta o pereche de pantaloni bine croiţi și o cămașă lungă, 
roșii ca macul, pe degete avea câteva inele cu pietre în 
culori aprinse, iar în urechi 

Îi atârnau niște cercei discreţi din aur. 

— Locotenent Dallas, dumneaei este Celina Sânchez. 

— Poftiţi, domnişoară Sánchez, luaţi loc. Nu am prea 
mult timp la dispoziţie, așa că ţi-aș propune să trecem 
direct la subiect.. 

— Bine. 

Se așeză și își puse mâinile strâns împreunate în poală. 
Respiră o dată, adânc. 

— l-a scos ochii. 

— Ei bine, acum că v-am captat atenţia... Celina își 
desprinse mâinile din strânsoare și își duse două degete la 
tâmpla dreaptă, apăsând-o, de parcă ar fi încercat să-și 
reprime o migrenă. 

— Îmi puneţi și mie puţină cafea? 

Eve rămase la locul ei, sorbind din cană. Nu dăduseră 
presei nici un detaliu despre mutilare. Dar știa că existau 
destule scurgeri de informaţii. Intotdeauna se găsea cineva 
care nu putea să-și ţină gura. 

Vocea îi era tremurătoare și nu se simţea nici o urmă de 
accent. Răgușită, un pic provocatoare. 

— Cum aţi ajuns în posesia acestor informaţii, 
domnișoară Sânchez? 

— Am văzut ce s-a întâmplat, și nu au fost niște imagini 
prea plăcute. 

— Aţi văzut victima din Central Park? 

— Da. Dar eu nu am fost în parc. Ci acasă la mine. Am 
venit aici să vă explic toate astea. Și chiar v-aș rămâne 
recunoscătoare dacă mi-aţi oferi o cană de cafea. 

Eve dădu ușor din cap către Peabody. 

— O cunoșteaţi pe Elisa Maplewood? 

— Nu. Înainte de a continua, vreau să vă spun că până 
acum nu am mai lucrat cu poliția. Nu fac așa ceva și nici 
nu îmi doresc lucrul acesta. 

Gesticula mult când vorbea, ridicându-și mâinile și 
folosindu-le într-un mod care îi dădea de înţeles lui Eve că 
așa făcea de obicei. Într-un târziu și le împreună în poală 
de parcă ar fi vrut să le ţină nemișcate. 

— Nu vreau să văd ce vezi dumneata, locotenente. Nu 
vreau să trăiesc cu imaginile acelea în minte. În primul 
rând, vreau să vă spun că nu acord decât consultaţii 
particulare persoanelor și uneori și grupurilor care mă 
solicită în acest sens. Nu sunt nici nebună și nici ahtiată 
după glorie și faimă, așa cum, din câte mi te-a descris 
Louise, îmi imaginez că mă crezi dumneata. 

— Cum aţi cunoscut-o pe Louise Dimatto? 

— Am fost colege de școală și am rămas prietene de- 
atunci. Mulţumesc. Luă cana cu cafea pe care i-o oferise 
Peabody. Dumneata pari mult mai receptivă la fenomenul 
paranormalului, doamnă detectiv. Ai cumva persoane 


— Aăă... eu... 

— Să ne limităm la dumneavoastră, le întrerupse Eve. 

— Bine. 

Celina gustă din cafea și zâmbi pentru prima oară de 
când intrase în încăpere. 

— E foarte bună, și vă spun sincer, aveam nevoie de o 
doză bună de cofeină. Am avut un vis. 

— Aha. 

Zâmbetul Celinei se lărgi. 

— Sarcasmul dumitale mă liniștește. Cine-ar fi crezut? 
Louise mi-a spus că s-ar putea chiar să te plac, locotenent 
Dallas. Și, ciudat, înclin să-i dau dreptate. 

— Foarte drăguţ din partea dumitale. Putem totuși să 
rămânem la subiect? 

— Sigur. În visul meu am văzut o femeie. Era tânără, 
frumușică, cu părul șaten-deschis, cred. Avea părul drept, 
lung până la umeri. În lumina becurilor de pe stradă părea 
șaten. A ieșit dintr-o clădire, ducând în lesă un câine mic, 
alb. Era îmbrăcată cu o pereche de jeanși și un tricou. A 
schimbat câteva cuvinte cu portarul. N-am auzit ce și-au 
spus, eram prea departe. Apoi a traversat strada, o stradă 
largă. Câinele mergea în faţa ei. În vis, inima a început să- 
mi bată cu putere din cauza fricii care mă cuprinsese. 

Voiam să strig la ea să se întoarcă, să intre înapoi în 
clădirea din care ieșise, dar nu puteam să scot nici un 
sunet. Am văzut-o cum intră cu cățelul în parc. Și-a frecat 
braţele și am crezut că se gândește că poate ar fi trebuit 
să-și pună o jachetă pe ea, înainte să plece de acasă. 
Noaptea este mai răcoare în perioada asta a anului. Se va 
întoarce să-și ia o jachetă și totul va fi bine. Dar nu s-a 
întors. 

Celina își duse cana la buze și se văzu că mâinile 
începuseră din nou să-i tremure. 

— A mers mai departe. Căţelul tot trăgea de lesă. Apoi 
umbra i-a fost acoperită, dar ea nu a văzut, nu și-a dat 
seama. El a venit din spate. Nu l-am putut vedea - doar 
umbre. O așteptase acolo, o privise, așa cum o privisem și 
eu. Oh, puteam să-i simt excitarea, nebunia, așa cum 
simțeam și frica ei. Umbra lui era roșie, un roșu intens, 
vicios și a ei argintie. 

Puse tremurând cana înapoi pe masă. 

— Eu nu fac asta de obicei! 

— Acum ești aici. Termină ce-ai început. 

Pălise foarte tare și ochii îi deveniseră sticloși. 

— A lovit-o și câinele a fugit când a vrut să-l lovească și 
pe el cu piciorul. Ea a încercat să se lupte, dar nu avea nici 
o șansă. Era prea puternic. A lovit-o peste faţă și ea s-a 
prăbușit la pământ. A încercat să tipe, dar el continua să o 
lovească. Continua să... 

Respira din ce în ce mai greu și începuse să își maseze 
zona inimii. 

— A lovit-o cu mâinile și cu picioarele și apoi a târât-o 
spre locul unde umbra era mai deasă, mai adâncă, mai 
întunecoasă. Ea și-a pierdut un pantof. I-a legat o panglică 
roșie, un șnur, în jurul gâtului. Roșu, simbolul puterii. 
Simbolul morții. Strâns. Ea se sufoca, se lupta cu el, dar el 
era prea puternic. I-a sfâșiat toate hainele. Târâtură, târfa, 
curvă ordinară. A violat-o cuprins de ură. A strâns panglica 

din ce în ce mai mult, până când ea nu s-a mai mișcat. 
Până când a omorât-o. 

Lacrimile umpluseră obrajii Celinei. Mâinile îi erau din 
nou în poală, cu degetele strâns împletite. 

— I-a arătat care era valoarea ei. I-a arătat cine-i șeful. 
Dar nu terminase. l-a adunat hainele într-o pungă mică. Și 
a cărat-o în inima parcului. E puternic, foarte puternic. Are 
grijă de corpul lui. Până la urmă cine e cel mai important? 

Respirația îi era în continuare neregulată, întretăiată de 
suspine. Privirea îi devenise fixă. 

— Se vede un castel, un castel pe malul unui lac. E 
stăpânul castelului. E stăpânul universului. Îi aruncă trupul 
pe umăr și se cățără pe stânci. O așeză pe stânci, cu grijă. 
Ei i-ar plăcea foarte mult aici. Poate de data asta va sta 
liniștită. 

Cu ochii ficși, Celina își ridică mâinile, apoi și le 
împreună între sâni. 

— Odihnește-te în pace, târfa. Și i-a tăiat ochii. Doamne, 
Dumnezeule, i-a scos ochii și i-a pus într-o punguţă și a 
vârât punguta în punga mai mare, la un loc cu hainele. 
Faţa ei e plină de sânge. Şi mâinile lui. Și... și se apleacă și 
o sărută. Când m-am trezit din vis simţeam încă freamătul 
buzelor acelora însângerate peste ale mele. 

Alarma de la ceasul de mână al lui Eve se declanșă, 
fucând-o pe Celina să tresară. 

— Şi după aceea ce-ai făcut? o întrebă Eve. 

— Ce-am făcut... Păi, după ce am reușit să mă opresc din 
tremurat am luat un calmant. Mi-am spus că a fost doar un 
coșmar. Ştiam că nu fusese doar atât, dar îmi doream cu 
disperare să fi fost doar un coșmar, nu o viziune. Darul 
meu nu m-a dus niciodată în locuri atât de întunecate, și 
îmi era foarte frică. Am luat un calmant, sperând că așa o 
să ţin viziunile la distanţă. Știu, a fost o lașitate, dar nu am 
pretins niciodată că aș fi prea curajoasă. Nu vreau să fiu 
curajoasă, nu așa, nu în condiţiile astea. 

Își ridică din nou cana de cafea. 

— Dar astăzi de dimineaţă am dat drumul la televizor. 
De obicei, evit canalele de știri, dar astăzi voiam să mă 
conving. Trebuia să știu dacă era adevărat. Și am văzut 
reportajul. I-au arătat și fotografia - o femeie drăguță, cu 
părul șaten-deschis. I-au spus și numele. N-am vrut să vin 
aici. Cei mai mulţi dintre polițiști sunt sceptici din fire. De 
aceea vă alegeţi și meseria asta. Dara trebuit să vin. 

— Spui că în viziunea ta ai văzut-o pe victimă. Dar nu și 
pe agresor? 

— l-am văzut... aș putea spune esenţa. Am văzut o 
formă. 

Înghiţi în sec. 

— M-a speriat mai tare decât orice altceva, în toată viaţa 
mea. Și, sincer, n-aveam de gând să vin aici. Voiam să 
încerc să uit totul. 

Își ridică o mână și începu să se joace cu lanţul pe care-l 
purta în jurul gâtului. Avea unghiile vopsite într-un roșu 
aprins, cu semilune albe la vârfuri. 

— Așa că am venit la dumneata, pentru că Louise mi-a 
vorbit de dumneata. Și o să încerc să vă ajut și eu cum pot. 

— Şi cum intenţionezi să ne ajuţi? 

— Aș putea vedea mai multe dacă aș atinge ceva ce-i 
aparține ucigașului. Nu știu. O umbră de iritare îi trecu 
peste faţă. Nu e domeniul meu de activitate. Totul e foarte 
nou pentru mine, și dumneata nu mă ajuţi deloc. 

— Treaba mea nu e să te ajut, domnişoară Sánchez. 
Treaba mea e să investighez cazul, să fac cercetări. 

— Atunci, cercetează-mă cât vrei, strigă ea. Eu nu pot să 
vă spun decât ceea ce știu. Știu că bărbatul care a făcut 
asta e foarte mare sau cel puţin el așa se crede. Știu că e 
puternic. Foarte puternic. Știu că e nebun. Și mai știu că 
femeia asta, Elisa Maplewood, nu a fost prima lui victimă. 
A mai ucis. Și nici nu are de gând să se oprească aici. 

— De unde știi toate astea? Nu știu cum să-ţi spun ca să 
înţelegi mai bine. Se aplecă în faţă, cu o mișcare bruscă. O 
ura foarte tare, și ura aceasta îl înspăimântă și îi place, în 

același timp. Ăsta e cadrul general. Pe toate le-a urât, de 
toate i-a fost frică. Nu știu de ce am văzut-o pe ea, și nici 
pe el. Poate au fost conectaţi într-un fel într-o viaţă 
anterioară sau vor fi într-una viitoare. Dar îmi e frică. Îmi e 
frică, mai tare decât mi-a fost frică vreodată, că într-un fel 
sau altul eu sunt conectată cu el. Trebuie să vă ajut, să-l 
opriţi, altfel, mi-e teamă că o să înnebunesc. 

— Şi onorariul tău? 

Pe fața Celinei apăru un zâmbet crispat. 

— Onorariul meu e foarte mare și merit fiecare cent. Dar 
chestia asta o fac pe gratis. Cu o singură condiţie. 

— Care? 

— Nu vreau, sub nici o formă, ca numele meu să apară 
în presă. Nu vreau să știe nimeni că sunt implicată în 
ancheta asta, în afară, bineînţeles, de persoanele care 
trebuie neapărat să știe. Nu pentru că găsesc foarte 
supărător genul acesta de publicitate, nu pentru că astfel 
aș fi asaltată exact de clientela pe care încerc din toate 
puterile să o evit, ci pentru că mi-e foarte frică de el. 

— O să te anunţăm ce am decis. Mulţumesc că ai venit. 
Celina se ridică în picioare și schiță un zâmbet. 

— Întotdeauna ești atât de dură? 

— Tu să-mi spui asta. Doar ești clarvăzătoare. 

— Nu citesc gândurile. 

Tonul Celinei deveni mai agresiv. 

— Şi nu intru în capul oamenilor fără permisiunea lor. 

— Eu pot să-ţi promit că n-o să ai niciodată permisiunea 
mea. Am o treabă de făcut, domnișoară Sânchez. O să mă 
gândesc la ceea ce mi-ai spus și la oferta dumitale. Tinem 
legătura. 

— Se pare că, până la urmă, Louise s-a înșelat. Nu-mi 
placi deloc. 

leși din birou. 

— Ce să-ţi spun, acum trebuia să mă mai și jignească. 

— Ai fost cam dură cu ea, comentă Peabody. Nu ai 
crezut-o? 

— N-am spus asta. Deocamdată sunt rezervată în 
privinţa ei. Vreau să o verificăm mai întâi. Să văd dacă are 
cazier. 

— Dar n-ar fi putut să-și ia autorizaţie de liberă practică 
dacă avea cazier. 

— Nu, nu putea să primească autorizaţia dacă ar fi fost 
condamnată pentru ceva, o corectă Eve și se ridică în 
picioare. Verific-o. Amănunţit. Şi ia legătura cu Louise 
Dimatto, vezi pe unde e. Vreau să aflu ce are de spus 
despre ea. 

— Bine gândit. Așa cum, bineînţeles, era și de așteptat, 
adăugă Peabody când Eve îi aruncă o privire rece. Dacă se 
dovedește a fi curată, o să o folosești? 

— Aș folosi și o maimuţă vorbitoare cu două capete, dacă 
astfel aș reuși să-l prind pe tipul ăsta. Dar acum, hai, să ne 
facem treaba noastră plicticoasă de polițiști, în felul nostru 
plicticos. 


Prima oprire o făcu la morgă. Ştia că poate să conteze 
pe medicul legist-șef Morris pentru o autopsie ca la carte. 
El o să-i furnizeze datele de care avea nevoie fără să 
trebuiască să întocmească o grămadă de hârtii. 

Îl găsi în sala de autopsie, cu echipamentul de protecţie 
aruncat peste un costum albastru foarte elegant. La o 
privire mai atentă, observă că reverele vestei erau 
împodobite cu câteva desene abstracte ce întruchipau 
femei goale. 

Părul negru și des îi era prins într-o coadă care-i ajungea 
până la omoplaţi. Încă i se mai vedea bronzul pe care-l 
căpătase în vacanţă. În momentul acela, mâinile 
înmănușate îi erau năclăite de sânge și de alte fluide 
umane. Fredona o melodie veselă în timp ce lucra. 

Le aruncă o privire lui Eve și lui Peabody când acestea 
intrară și în spatele ochelarilor de protecţie ochii negri i se 
luminară. 

— Aproape că m-ai ușurat de douăzeci de dolari. 

— Cum așa? 

— Am făcut pariu cu Foster că o să fii aici înainte de ora 
unsprezece. Ai ajuns cu puţin înainte de expirarea 
termenului. 

— M-a ţinut de vorba o clarvăzătoare. Tu ce părere ai de 
oamenii ăștia? 

— Eu cred că toţi ne naștem cu anumite daruri și unele 
dintre aceste calităţi nu pot fi explicate prea ușor. Și mai 
cred că nouăzeci la sută dintre aceia care pretind că văd 
anumite lucruri sunt niște mincinoși nenorociţi. 

— Eu aș mai adăuga câteva procente, dar în linii mari 
cam asta e și părerea mea. Se uită în jos, spre cadavrul 
femeii. Ce avem aici? 

— O tânără femeie, foarte ghinionistă care se poate 
spune că acum nu mai vede nimic sau, dimpotrivă, acum 
vede totul, depinde de părerile personale ale fiecăruia. 
Câteva lovituri foarte puternice, o traumă severă, începu 
el. Înainte de deces. A chinuit-o, Dallas. Semne de violență 
sexuală, dar nu am găsit nicio urmă de-a lui. S-a protejat 
foarte bine înainte s-o violeze. Cauza morţii - strangulare. 
Panglica roșie este arma crimei. Mutilarea a avut loc după 
deces. Tăieturile sunt curate. Se vede treaba că nu e prima 
oară când face asta. 

— Cât de curate sunt? Chirurgicale? Dacă e vorba de un 
medic - care operează - nu cred că a fost șef de promoţie. 
Aș spune că a folosit un bisturiu cu laser și cu destulă 
pricepere. Dar nu e foarte bun la chestia asta. Sunt câteva 
mici imperfecţiuni. Făcu un semn către o pereche de 
ochelari speciali. Vrei să te uiţi? 

Eve își puse ochelarii fără să spună nimic și se aplecă 
deasupra cadavrului, lângă Morris. 

— Uite aici. Şi aici. Dădu din cap către ecranul unde 
tăieturile erau mărite, pentru ca și Peabody să poată 
vedea. Nu sunt prea precise. I-a tremurat mâna puţin, cel 
puţin așa cred eu. Și am găsit câteva urme de lichid. Cred 
că a ciupit puţin globul ocular stâng, dar asta va fi 

determinat cu exactitate de către Ticălos, după analizele 
de laborator. 

— Bine. 

— Nu am găsit nicio urmă de-a lui pe ea. larbă, pământ, 
câteva fire de păr, nu uman. Tot Ticălosul o să se ocupe si 
de astea. O parte dintre ele ar putea proveni de la un 
câine, dar presupunerea asta se bazează numai pe faptul 
că avea un câine. 

Tot sângele provine de la ea. 

— Asta nu e bine deloc. Ceva fibre? 

— Puţine, câteva sub unghii, altele pe ea. Nu a cedat 
ușor. Am trimis fibrele la laborator, dar după părerea mea 
sunt de la hainele ei. Probabil că unele sunt din hainele lui, 
pentru că pe unele am găsit urme de lac. 

Eve se îndreptă și își scoase ochelarii. 

— Ai mai văzut vreodată așa ceva? 

— De la înălțimea mea, Dallas, vezi tot felul de lucruri. 
Dar niște tăieturi atât de precise nu am mai văzut. Tu? 

— Nu am mai văzut vreo crimă asemănătoare. 


— E curată, Dallas. Mă refer la Sânchez. N-a fost 
niciodată arestată, nu are cazier. Peabody studia lisa pe 
care o întocmise, în timp ce Eve conducea spre centrul 
orașului. Vrei să-ți citesc tot? 

— Numai pasajele importante. 

— Născută la 3 februarie 2026, în Madison, Wisconsin. 
Brrr! Amândoi părinţii trăiesc în Cancun. Așa mai merge! 
Singură la părinţi. A absolvit numai școli private. Nu a fost 
căsătorită niciodată. A locuit cu cineva, a avut o relaţie 
timp de trei ani, dar totul s-a terminat acum patru luni. Nu 
are copii. Este autorizată ca medium, clarvăzătoare. 
Lucrează pe cont propriu. 

— De când are licenţă de liberă practică? 

— De cincisprezece ani. Nu a avut probleme. A fost dată 
de câteva ori în judecată, dar de fiecare dată a câștigat 
procesele. Pentru mediumuri e ceva normal să fie daţi în 

judecată. Oamenii se enervează că lucrurile nu merg așa 
cum vor ei, că nu se întâmplă ce vor ei să se întâmple și 
dau în judecată persoanele pe care le consideră vinovate 
pentru asta. 

— Da, unii oameni ar fi în stare să dea în judecată și 
norii atunci când îi prinde ploaia. 

— Are o clientelă destul de numeroasă. Consultaţii 
private. Și câștigă o grămadă de bani. Cam de șapte opt ori 
mai mult decât un umil detectiv de la Omucideri. Acum 
locuiește în SoHo, de doi ani. Mai are o casă în Oyster Bay. 
Frumos. Mie mi se pare în regulă. 

— A-ha. Ai dat de Louise? 

— Astăzi e la adăpost. 

— Oh. 

Eve sperase că avea să o găsească la clinica de pe strada 
Canalului. Încă nu călcase în adăpostul pentru femei pe 
care-l fondase Roarke. 

— Mai întâi, mergem la locuinţa victimei. Şi după aceea, 
dacă mai avem timp, trecem și pe la adăpost și vorbim cu 
Louise. 

— Și eu voiam să văd cum arată Dochas-ul, zise Peabody. 
Charles spune că Louise e foarte încântată de el. 

— Mai vorbești cu Charles? 

— Da, din când în când. 

Charles, un gigolo autorizat, cu licenţă, era iubitul lui 
Louise și se întâlnise și cu Peabody, numai că nu se culcase 
cu ea. Lui Eve situaţia i se părea cel puţin ciudată. 

— Ai găsit ceva în legătură cu panglica aceea roșie? 

— Da, dacă pui la socoteală faptul că, din câte am aflat, 
se găsește la vânzare în peste treizeci de magazine din 
Manhattan și din împrejurimi. Am făcut o listă cu 
producătorii și distribuitorii. E un articol destul de comun, 
Dallas, se găsește în magazinele care comercializează 
produse pentru petreceri. O să ne fie destul de greu să 
găsim locul de unde se aprovizionează. 

— Dacă ar fi ușor, toţi ar vrea să se facă polițiști. 

Nu era deloc ușor să o interogheze din nou pe Deann 
Vanderlea. Femeia arăta epuizată, bolnavă și copleșită de 
durere. 

— Îmi pare rău că trebuie să vă deranjăm din nou. 

— Nu face nimic. Luther, soţul meu, întârzie, a fost 
reţinut puţin. Traficul aerian... O să mă simt mai bine după 
ce o să ajungă și el aici. Mai rău nu prea are cum să-mi fie. 
Făcu un gest cu mâna spre fotoliile din living. Halatul de 
casă fusese înlocuit cu o pereche de pantaloni negri și o 
bluză largă, dar părul îi era în continuare ciufulit. 

— N-am reușit să dorm deloc și abia mă mai ţin pe 
picioare. Aţi aflat ceva nou? L-aţi găsit pe cel care a făcut 
asta? 

— Nu. Investigația este în plină desfășurare. 

— Îmi pusesem prea mari speranţe. Se uită înjur, ușor 
dezorientată. Ar trebui să fac niște ceai sau niște cafea. 

— Nu vă deranjaţi. Peabody vorbea cu blândeţe, pe un 
ton pe care Eve nu reușise niciodată să și-l însușească. 
Dacă doriţi ceva, mă ocup eu. 

— Nu. Mulţumesc, dar nu e nevoie. Vonnie... doarme din 
nou. Şi ea și Zanna. Nu știu dacă înţelege cu adevărat că 
mama ei nu se mai întoarce niciodată. A plâns. A plâns 
până n-a mai putut. Toate am plâns. Până la urmă a 
adormit, epuizată, și am dus-o în pat, lângă Zanna, care 
adormise și ea. Le-am culcat împreună pentru ca niciuna 
să nu trebuiască să se trezească singură.. 

— Are nevoie de consiliere de specialitate și de ajutor, 
doamnă Vanderlea. 

— Da. Deann dădu din cap spre Peabody. Am dat deja 
câteva telefoane. Am aranjat niște întâlniri. Vreau... 
trebuie să... Dumnezeule! Luther și cu mine vrem să facem 
tot ce este necesar pentru Elisa. Pentru funeraliile ei. Nici 
nu știu prea bine cu cine ar urma să vorbesc sau când 
trebuie să fac ceva. Se scutură, de parcă ar fi fost 

străbătută de un fior. Atâta vreme cât fac ceva simt că sunt 
pe drumul cel bun. 

— O să vorbim noi cu cineva, să ia legătura cu 
dumneavoastră, îi spuse Eve. 

— Bine. l-am sunat și pe avocaţii noștri, pentru a începe 
de urgenţă procedurile în vederea preluării custodiei lui 
Vonnie. O să facem toate demersurile pentru ca fetița să 
ne fie încredinţată definitiv de îndată ce se va clarifica 
situația mamei ei. N-o să permitem să fie smulsă din 
singurul cămin pe care l-a cunoscut. Am vorbit și cu 
părinţii Elisei - cel puţin cu mama ei și cu tatăl ei vitreg. 
Mama ei... 

Vocea i se frânse din nou, dar ea scutură din cap cu 
dârzenie, de parcă ar fi vrut să-și refuze luxul plânsului. 

— O să treacă ceva mai târziu pe aici, să vorbim despre 
măsurile pe care ar trebui să le întreprindem pentru binele 
micuţei. Sau măcar să încercăm să găsim o cale. 

— Elisa v-ar fi fost foarte recunoscătoare pentru grija pe 
care i-o purtaţi fetiţei ei. Și v-ar fi fost recunoscătoare și 
pentru faptul că ne ajutaţi să ne facem treaba. 

— Da. Vorbele lui Eve o făcură pe Deann să-și îndrepte 
umerii. Cel puţin așa sper. 

— Ce ne puteţi spune despre Abel Maplewood? Tatăl 
Elisei. 

— După părerea mea e un om destul de dificil. Dar el și 
Elisa aveau o relaţie destul de bună. Nu am reușit să iau 
legătura cu el, să-i spun ce s-a întâmplat. E pe undeva în 
Vest. Prin Omaha, Idaho, Utah... Sunt atât de dezorientată 
acum... își trecu ambele mâini prin păr. E acolo de vreo 
săptămână și ceva, în vizită la fratele ei, din câte știu eu. 
Ca să fiu sinceră cred că s-a dus acolo să îl stoarcă de ceva 
bani. Elisa îi dădea mereu bani. Mama ei a spus că o să 
încerce să ia legătura cu el azi. 

— Ne-ar ajuta foarte mult să știm unde îl putem găsi. 
Doar o verificare de rutină. 

— O să vă fac rost de toate datele. Și știu că trebuie să 
vă uitaţi și prin camerele ei. Le-am culcat pe fete în 
camera Zannei, ca să nu le deranjaţi. Vru să se ridice, dar 
Peabody îi puse o mână pe umăr. 

— Rămâneţi aici, încercaţi să vă odihniţi. Știm unde sunt 
camerele. 

O lăsară în living. 

— Începe înregistrarea, Peabody. 

Intrară într-o cameră de zi micuță și veselă, zugrăvită în 
culori vii. Pe podea, se vedeau câteva jucării aruncate și 
într-un colţ era un coșuleţ tapisat, cu pernuţe roșii. Eve 
presupuse că acolo dormea câinele. 

Trecură prin încăpere și ajunseră în dormitorul Elisei. 

— Să nu uiţi că trebuie să le cerem celor de la 
Departamentul de Electronică și Comunicaţii să-i verifice 
telefonul și calculatorul, spuse Eve. Apoi se îndreptă spre 
șifonier și începu să se uite printre hainele Elisei. 

Deja își făcuse o idee despre locatara acelor camere - o 
femeie așezată, muncitoare și mulțumită de viaţa pe care o 
ducea. Cercetarea amănunţită a încăperilor nu-i schimba 
cu nimic acea impresie. Câteva fotografii înrămate, cele 
mai multe ale copilului. Flori și alte nimicuri cu care 
femeile obișnuiesc să se înconjoare acasă. 

Garderoba ei nu era prea pretențioasă, avea două 
costume de ocazie și două perechi de pantofi, de 
asemenea, bune. Vestimentaţia ei nu sugera existenţa 
vreunui bărbat în viaţa ei. 

Se apucă ea să verifice telefonul de lângă pat. Programă 
reluarea ultimelor videoapeluri. Cel mai recent mesaj era 
de la mama ei, cu care purtase o conversaţie animată și 
afectuoasă. 

Spre sfârșitul convorbirii în cameră intrase și copilul și 
gângurise ceva cu bu'ica. 

— Dallas, cred că am găsit ceva. Peabody ţinea în mâini 
un alt coșuleț. Il găsise în dulapul de sub ecranul pentru 
divertisment din camera de zi. 

— Ce-i ăla? 

— Un coșuleţ de artizanat. Plin cu tot felul de chestii 
pentru lucrul de mână. Se ocupa cu lucrul de mână. 
Peabody ridică un ghem de panglică. Nu era roșie, dar 
semăna cu cea cu care fusese sugrumată. 

În clipa în care Eve se apropia să arunce o privire mai 
atentă, o fetiță intră în camera de zi. Era micuță, cu părul 
cârlionţat și blond, aproape alb și cu o faţă bucălată. Își 
freca ochii cu pumnișorii. 

— Acelea sunt ale lui mami. și nu ai voie să atingi coșul 
de cusut al lui mami, decât dacă-ti dă ea voie. 

— Ah... 

— O iau eu, murmură Peabody și, dându-i coșul lui Eve, 
se lăsă pe vine, pentru a ajunge la același nivel cu copila. 
Mami ţi-a povestit de oamenii de la poliţie? 

— Da, sunt cei care-i ajuta pe oameni și îi prind pe cei 
răi. 

— Așa e. Eu sunt detectivul Peabody și ea e locotenentul 
Dallas. 

— Ce-i acela un lotent? 

— E numele unui serviciu, spuse Peabody fără să 
clipească, înseamnă că ea e o polițistă care prinde mulţi 
oameni răi. 

— Bine. N-o găsesc pe mami. Și mătușa Deann doarme. 

— Voi știți unde e mami? 

Ochii lui Eve se întâlniră cu cei ai lui Peabody pe 
deasupra capului fetiţei. 

— Hai să mergem să o găsim pe mătușa Deann, sugeră 
Peabody. 

— Doarme. 

Vocea i se frânse și buzele începură să-i tremure. 

— Mi-a spus că un nene rău a rănit-o pe mami și că ea 
nu poate să vină acasă. Vreau ca mămica mea să vină 
acasă acum! 

— Vonnie... 

Dar copila o dădu la o parte pe Peabody și se proţăpi în 
faţa lui Eve. 

— Așa e, un nenea rău a rănit-o pe mami? 

— Vino cu mine acum, Vonnie. 

— Vreau să-mi spună ea! 

Arătă cu degetul ei micuţ spre Eve și își răsfrânse buza 
de jos. 

— Ea e lotentul. 

Dumnezeule, se gândi Eve, oh, Doamne, Dumnezeule! 
Dădu din cap, făcându-i semn lui Peabody să meargă după 
Deann, apoi trase aer în piept și se lăsă pe vine, așa cum 
făcuse și Peabody mai devreme. 

— Da. Îmi pare rău. 

— De ce? 

— Nu știu. 

Ochii mari, de culoarea murelor, se umplură de lacrimi. 

— A mers la doctor? 

Eve se gândi la Morris, la masa aceea metalică, la frigul 
și la luminile reci și puternice de la morgă. 

— Nu chiar. 

— Doctorii te fac bine. Ar trebui să se ducă la doctor. 
Dacă ea nu poate să vină acasă, mă poţi duce pe mine la 
ea? 

— Nu pot. E... e într-un loc unde noi nu putem merge 
acum. Tot ce pot eu să fac e să-l găsesc pe cel care a rănit- 
o, ca să-și primească pedeapsa cuvenită. 

— O să-l puneţi să stea în camera lui? 

— Da, ca să nu mai poată răni pe nimeni. 

— Şi apoi mami poate să vină acasă? 

Eve se uită într-o parte, neajutorată. Respiră ușurată 
când o văzu pe Deann intrând în cameră. 

— Vonnie! Vino la mine, draga mea. 

— Vreau la mami! 

— Știu scumpa mea, știu. 

Deann o luă în braţe și o strânse la piept, și copilul 
începu să-i plângă pe umăr. 

— Îmi pare rău, am adormit. 

— Știu că vă e greu. Știu că nu e cel mai potrivit 
moment, dar trebuie să vă întreb de unde a cumpărat Elisa 
materialele din coșuleţ? ` 

— Din coşul ei de cusut? De ici, de colo. li plăcea foarte 
mult să lucreze. De câteva ori am fost cu ea la 
cumpărături. A încercat să mă înveţe și pe mine, dar sunt 
foarte neîndemânatică. Parcă e un magazin pe Third 
Avenue... oh, Doamne, cum îi spune?... ăăă Sew What. Și 
mai e un depozit mare de materiale în centru, lângă Union 
Square. Total Crafts îi spune, cred. Și de la magazinul din 
Sky Mall. Îmi pare rău. 

Se legăna înainte și înapoi pe călcâie, mângâind-o pe 
Vonnie pe cap. 

Dacă trecea pe lângă un astfel de magazin și intra în el, 
rareori ieșea fără să cumpere ceva. 

— Ştiţi cumva de unde a cumpărat asta? Eve ridică 
ghemul de panglică. 

— Nu, habar nu am. 

— O să dispun ridicarea tuturor echipamentelor de 
comunicaţii și de stocare a datelor pe care le deţinea. 
Toate mesajele sale erau transmise și primite din camerele 
acestea, nu? 

— S-ar fi putut întâmpla să o sune pe mama ei și de pe 
vreun alt aparat din casă, dar, în general, toate apelurile 
personale erau făcute de pe telefonul ei. Trebuie să mă duc 
să o liniștesc pe Vonnie. 

— Nu vă mai rețin. 

Eve studie panglica. 

— E o pistă bună, spuse Peabody. 

— E o pistă. Puse panglica într-o pungă specială pentru 
probe. Hai să o verificăm. 

În clipa când Eve se întoarse în livingul apartamentului, 
se deschise ușa de la intrare. Bărbatul care pătrunse în 
încăpere avea o coamă de păr auriu care încadra o faţă 
palidă și obosită. Deann sări de pe canapeaua unde stătea 

și, ţinând-o în continuare pe Vonnie în brațe, îi ieși în 
întâmpinare. 

— Luther! Oh, Doamne, Luther! 

— Deann! 

Le îmbrăţișă pe amândouă și își lăsă capul pe umărul 
soţiei sale. 

— Sigur nu e vorba de o greșeală? 

Ea clătină din cap și izbucni într-un plâns pe care Eve își 
imagina că și-l reprimase de câteva ceasuri bune. 

— Îmi pare rău că vă deranjez. Sunt locotenent Eve 
Dallas. 

El își ridică capul. 

— Da. Da, te recunosc acum. Deann, draga mea, du-o te 
rog pe Vonnie în dormitor. 

Le sărută pe amândouă și apoi le dădu drumul din braţe. 

— Îmi pare foarte rău pentru pierderea pe care aţi 
suferit-o, domnule Vanderlea. 

— Luther, te rog. Cu ce vă pot fi de folos? Ce trebuie să 
fac? 

— Ne-aţi fi de ajutor dacă ne-aţi răspunde la câteva 
întrebări. 

— Da, sigur. Nici o problemă. Aruncă o privire în 
direcţia în care dispăruse soţia lui. Nu am putut să ajung 
mai repede. Parcă a durat o veșnicie până când am ajuns 
acasă. Deann mi-a spus... Încă nu mi-e totul foarte clar. 
Elisa... a ieșit să plimbe câinele și a fost... Deann a spus că 
a fost violată și ucisă. Violată și ucisă chiar vizavi, în parc. 

— Credeţi că v-ar fi spus dacă ar fi deranjat-o cineva, 
dacă ar fi îngrijorat-o ceva, dacă s-ar îl temut de ceva? 

— Da. 

Răspunsul lui venise fără urmă de ezitare. 

— Dacă nu mie, în mod sigur i-ar fi spus lui Deann. Erau 
foarte apropiate. Noi... alcătuim o familie. 

Se așeză și își lăsă capul pe spate. 

— Dumneavoastră şi doamna Maplewood erati 
apropiaţi? 

— Mă întrebaţi, de fapt, dacă eu și cu Elisa aveam o 
relaţie sexuală. Mă aşteptam să-mi puneţi o asemenea 
întrebare și chiar mi-am spus că n-are rost să mă simt 
insultat. Şi acum chiar asta încerc să fac. Nu îmi înșel 
nevasta, locotenente. Şi în nici un caz nu aș profita de o 
femeie foarte vulnerabilă, care mai și lucrează pentru 
mine, o femeie pe care am respectat-o foarte mult, o 
femeie care muncea din greu pentru a-i asigura copilului 
său o viaţă mai buna. 

— Nu v-am întrebat asta pentru a vă jigni. De ce o 
consideraţi pe doamna Maplewood vulnerabilă? 

El își prinse rădăcina nasului cu două degete, apoi lăsă 
mâna să-i cadă. 

— Soţul ei nu se purtase prea bine cu ea. Depindea de 
mine în ceea ce privea salariul și acoperișul de deasupra 
capului. Nu spun că nu și-ar fi putut găsi un serviciu în altă 
parte. Își făcea foarte bine treaba. Dar probabil că nu i-ar fi 
putut oferi copilului ei posibilitatea să crească într-o casă 
ca asta, să aibă și cu cine să se joace, să fie înconjurată de 
oameni care o iubesc. Și binele lui Vonnie era întotdeauna 
prioritatea numărul unu a Elisei. 

— Era ameninţată de fostul ei soț? 

Luther Vanderlea schiță un zâmbet amar. 

— Nu și acum. Era o femeie puternică și l-a pus la punct 
la un moment dat. Dar în trecut a ameninţat-o. 

— Cunoașteţi pe cineva care ar fi vrut să-i facă rău? 

— Pe absolut nimeni. Şi ăsta-i adevărul adevărat. Și nu 
pot să mă împac cu ideea că există cineva care a ucis-o. 
Ştiu că trebuie să vă faceţi treaba, dar același lucru e 
valabil și pentru mine. Soţia mea și copiii au nevoie de 
mine. Nu putem să amânăm pentru altă dată discuţia 
noastră? 

— Ba da. Acum vrem să luăm astea. 

Scoase ghemul de panglici. 

— Vă pot scrie o chitanţă. 

— Nu e nevoie. 

Se ridică în picioare și își frecă faţa cu palmele. 
— Am auzit că te pricepi la ceea ce faci. 

— Sunt bună în meseria mea. 

— Mă bazez pe tine. 

Îi întinse mâna. 

— Toţi ne bazăm pe tine acum. 


Traversară Manhattanul în drum spre centru și merseră 
pe la magazinele care comercializau materiale pentru 
lucrul de mână. Eve habar nu avea că era nevoie de atât de 
multe lucruri pentru a confecționa ceva ce puteai cumpăra 
de-a gata. Când făcu această observaţie, Peabody zâmbi și- 
și trecu degetele prin sculurile moi și viu colorate ce se 
vindeau la pachet. 

— E vorba de satisfacția pe care ţi-o dau lucrurile pe 
care le faci cu mâna ta. Alegerea culorilor, a materialului, 
a modelului. Să individualizezi produsul respectiv, să-l vezi 
cum prinde contur în mâinile tale. 

— Dacă spui tu. 

— În familia mea sunt o groază de artizani și de meșteri. 
Lucrul manual se împacă de minune cu filosofia Gândirii 
Libere. Şi eu sunt destul de îndemânatică, dar nu am 
destul timp liber la dispoziţie pentru a-mi pune talentele în 
valoare. Încă mai am acoperitoarea pentru ceainic pe care 
bunica m-a ajutat să o croșetez când aveam zece ani. 

— N-am știut niciodată ce e aia. 

— Ce, acoperitoarea de ceainic sau croșetatul? 

— Amândouă, și cred că nici nu mă interesează să aflu. 

Studie rafturile și vitrinele magazinului care erau pline 
de materiale și de produse finite. 

— Mulţi dintre vânzătorii cu care am vorbit până acum 
se pare că-și amintesc de Maplewood. Nu prea vezi bărbaţi 
prin locurile astea. 

— Lucrul de mână rămâne hobby-ul femeilor. Păcat. 
Poate fi foarte relaxant. Unchiului meu Jonas îi place să 
împletească, și susține că ăsta e motivul pentru care a 

ajuns să fie un bărbat sănătos și vioi de o sută șase ani. 
Sau o sută șapte. Sau opt. 

Eve nu se obosi să-i răspundă și se îndreptă spre ieșirea 
din magazin. 

— Nimeni, până acum cel puţin, nu-și aduce aminte de 
vreun bărbat care s-o fi agresat pe Elisa, și nici pe vreo 
altă clientă. Nimeni n-a pus întrebări despre ea, nimeni nu 
i-a dat târcoale peaici. Şi totuși e același gen de panglică. 
Trebuie să fie o legătură. 

— Ar fi putut să cumpere acea panglică de oriunde, și 
oricând. Poate că a văzut-o cumpărând panglica dintr-unul 
dintre magazine și apoi s-a întors și a cumpărat și el. Ştii, 
există și târguri de artizanat. Poate că acolo a văzut-o. Pun 
pariu că ea se ducea la astfel de târguri și posibil că-i lua și 
pe copii cu ea. 

— Pare o pistă destul de bună. Să nu uiţi să verifici 
lucrul ăsta cu soţii Vanderlea. Se opri în mijlocul 
trotuarului, cu degetele mari de la mâini în buzunarele 
pantalonilor și cu celelalte bătând darabana pe coapse, în 
timp ce pe lângă ea treceau oameni, în toate direcţiile. Dar 
nu acum, mai târziu. Au nevoie de puţină liniște. Şi noi 
suntem doar la câteva străzi distanță de adăpost. Să 
mergem să o întrebăm pe Louise câte ceva despre 
vrăjitoarea noastră. 

— Clarvăzătoarele nu sunt neapărat vrăjitoare și nici 
vrăjitoarele nu sunt neapărat clarvăzătoare. Hei, uite un 
aerobuz! 

— Stai, stai! 

Eve își apăsă tâmpla cu o palmă și se uită spre cer. 

— Am o viziune. Te văd pe tine, cum îţi îndeși în gură un 
hotdog de soia. 

— Eu voiam să-mi iau un kebab cu fructe și o salată mică 
la pachet, dar acum, că mi-ai vorbit de hot-dogul acela, 
trebuie să-mi iau unul. 

— Ştiam eu. la-mi și mie niște cartofi prăjiţi și o cutie de 
Pepsi. 

— Şi eu știam că se va întâmpla așa, replică Peabody. 

Dar era prea încântată de ideea că va mânca în sfârșit 
de prânz ca să se mai plângă că trebuie să plătească ea 
pentru tot. 

Nu arăta deloc ca un refugiu, se gândi Eve. Cel puţin din 
afară părea un imobil de apartamente, modest, dar foarte 
bine întreţinut. Cu locatari cu venituri modeste, fără 
portar. Un trecător obișnuit n-ar fi observat nimic special 
la acea clădire, chiar și dacă ar fi privit-o cu atenţie. 

Și exact asta, își aminti Eve, era și ideea. Femeile și 
copiii care se adăposteau aici nu voiau ca respectiva 
clădire să fie remarcată. 

Dar dacă erai polițist, probabil că ai fi observat și 
apreciat securitatea de care beneficia construcţia. Camere 
de luat vederi acopereau toate unghiurile și erau camuflate 
ingenios în ornamentele simple ale clădirii. Și la toate 
ferestrele erau activate scuturi protectoare. 

Dacă erai poliţist și-l cunoșteai pe Roarke, puteai să fii 
sigur că la toate intrările fuseseră montați senzori de 
mișcare și alarme dintre cele mai sofisticate. Pentru a 
pătrunde înăuntru era nevoie de o scanare a palmei, 
tastarea unui cod de siguranţă și/sau permisiunea expresă 
a cuiva din interior. În mod sigur, clădirea era păzită 
douăzeci și patru de ore din douăzeci și patru - probabil, și 
de oameni și de androizi - și puteai să pariezi pe oricât că 
la cel mai mic semn de intrare forțată s-ar fi închis 
asemenea unui seif. 

Nu era doar un refugiu, ci și o fortăreață. 

Dochas (cuvântul galez pentru „speranţă”) era la fel de 
sigur - probabil mai sigur, datorită anonimatului - ca și 
Casa Albă. 

Dacă ar fi știut de existenţa unor astfel de locuri, oare ar 
fi fugit către unul dintre ele, în loc să rătăcească pe 
străzile din Dallas, un copil rănit, traumatizat și pierdut? 

Nu. Frica ar fi făcut-o să fugă de speranţă. 

Chiar și acum, când îi venise mintea, la cap, se simţea 
ușor stânjenită în timp ce se apropia de ușă. Parcă era mai 
ușor pe străzi, se gândi ea, pentru că acolo știai că în 
întuneric pândesc șobolanii. Te așteptai la existenţa lor. 

Dar întinse mâna și apăsă butonul soneriei. 

Înainte să poată auzi vreun sunet, ușa se deschise. 

Le întâmpină doctorul Louise Dimatto, debordând de 
energie. Purta un halat de un albastru-pal peste o bluză 
neagră și o pereche de pantaloni de aceeași culoare. Doi 
cerceluși de aur îi străluceau în urechea stângă, și un al 
treilea în dreapta. Pe degete nu avea nici un inel, și la 
încheietura mâinii stângi putea fi văzut un ceas simplu. 

Nimic din înfățișarea ei nu dădea senzaţia de bogăţie, 
deși provenea dintr-o familie extrem de bogată. 

Era frumoasă ca o prăjitură cu căpșuni, stilată ca un 
pahar de cristal plin cu șampanie și o rebelă înnăscută, 
care trăia pentru lupta de tranșee. 

— La naiba, era și timpul! O prinse pe Eve de braţ șio 
trase înăuntru. Începusem să cred că va trebui să sun la 
poliţie pentru a te face să vii aici. Salut, Peabody. Doamne, 
ce bine arăţi! 

Peabody o privi încântată. 

— Mulţumesc. După o mulţime de experimente 
nereușite, găsise ceea ce credea ea că e combinaţia cea 
mai potrivită pentru un detectiv în exerciţiul funcţiunii - 
haine confortabile, cu croială simplă, în culori interesante 
și pantofi de sport asortați. 

— Îţi mulţumesc că ţi-ai făcut timp, începu Eve. 

— Îmi fac mereu timp. Telul meu e să-mi fac îndeajuns 
de mult timp pentru a avea o zi de douăzeci și șase de ore. 
Cred că atât mi-ar fi de ajuns. Ce ziceţi de un tur? 

— Trebuie să... 

— Haideţi! 

Braţul lui Eve rămăsese în mâinile ei. 

— Lăsaţi-mă și pe mine să mă laud. Secţia de Chirurgie 
Reparatorie și Clinica de Dezintoxicare sunt gata. Roarke 
mi-a dat mână liberă în ceea ce privește decorarea 
camerelor și aparatura necesară. Tipul ăsta a devenit zeul 
meu. 

— Da, se complace într-o asemenea postură. 

Louise izbucni în râs și le luă de braţ pe amândouă, 
conducându-le pe coridoarele centrului. 

— Nu cred că trebuie să vă mai spun că securitatea e 
fără cusur. 

— Nici un sistem de securitate nu e fără cusur. 

— Nu fi polițistă, spuse Louise și o ciupi pe Eve de obraz. 
Camerele comune sunt aici, jos. Bucătăriile - mâncarea e 
excelentă -, spaţiul unde se ia masa, o bibliotecă și ceea ce 
numim camera de familie. 

Eve putea deja să audă murmurul vocilor, în timp ce 
Louise le conducea pe un hol, gesticulând spre diferite uși. 
Voci de femei și copii, se gândi Eve. Voci care întotdeauna 
o făceau să se simtă oarecum agitată. 

În aer, plutea un miros feminin, deși Eve zărise și vreo 
doi băieţei fugind spre ceea ce părea zona bucătăriilor. 

Se simţea un miros vag de lac de unghii, de flori și de 
produse de îngrijire a părului. Un ușor iz de lămâie și de 
vanilie se amesteca cu cel de bomboane pe care 
subconștientul său îl asocia întotdeauna cu grupurile de 
femei. 

Camerele erau spaţioase și foarte colorate. Culori 
vesele, mobilier confortabil, zone în care se putea sta 
singur, zone speciale pentru conversații. 

Işi dădu imediat seama că cel mai căutat loc era camera 
de familie. Acolo se aflau vreo zece femei, de diferite 
vârste și rase. Stăteau pe canapele, pe podea cu copiii, 
care, de asemenea, erau de diferite vârste și rase. Unele 
vorbeau, altele stăteau tăcute privind ecranul pentru 

divertisment, iar altele se jucau cu copiii pe care îi țineau 
în braţe. Se întreba de ce oamenii întotdeauna îi zgâlțâiau 
pe micuţi în poală, când se părea - din ceea ce văzuse ea 
până acum - că mișcarea aceea continua îi făcea pe copii 
să elimine tot ce aveau în stomac. Pe la un capăt sau pe la 
celălalt. 

Și, oricum, nu toţi copiii care erau astfel legănaţi păreau 
să aprecieze ce le făceau mamele lor. Unul dintre ei 
gângurea mulțumit, dar ceilalţi doi scoteau niște sunete 
care te duceau cu gândul la frânele unor mașini de mare 
viteză. 

Dar asta nu părea să deranjeze pe nimeni. Mai ales pe 
mulțimea de copii răspândiţi pe podea, care se jucau sau 
își împărtășeau părerile despre activităţile lor curente. 

— Doamnelor! 

Discuţiile se opriră brusc și toate femeile își îndreptară 
atenţia către ușă. Copiii amuţiră ca peștii. Bebelușii 
continuară să gângurească sau să plângă, după caz. 

— Aș vrea să vi le prezint pe locotenentul Dallas și pe 
detectivul Peabody. 

În pauza ce urmă, Eve observă reacţia pe care o avură 
femeile când auziră de polițiști. Văzu reticenţa care li se 
reflecta pe chipuri, clipitul nervos al ochilor; unele chiar își 
traseră mai aproape copiii. Soții și partenerii lor de viaţă 
violenţi erau inamicul și Louise reprezenta aliatul lor, dar 
polițiștii puteau intra oricând într-una sau alta dintre cele 
două tabere. 

— Locotenentul Dallas este soţia lui Roarke și se află la 
prima vizită aici. Câteva respirară ușurate - aveau feţele 
relaxate, apăruseră chiar și câteva zâmbete. Altele 
rămaseră suspicioase. 

Nu erau numai de rase și vârste diferite. Puteau fi 
văzute și urme de lovituri diferite. Vânătăi proaspete și în 
curs de vindecare. Oase rupte. Vieţi frânte. 

Ştia ce simțeau, trecuse și ea prin așa ceva. Și acum se 
detesta, pentru că, deși Louise se uita spre ea, așteptând 

să spună ceva, își simţea pielea rece ca gheaţa și avea un 
nod în gât. 

— V-aţi aranjat foarte frumos aici, reuși ea să îngaime 
într-un târziu. 

— E un miracol. Femeia care vorbise se ridică în 
picioare. Traversă camera șchiopătând ușor. Eve îi dădu în 
jur de patruzeci de ani, și după cum arăta fața ei se vedea 
că încasase de curând o bătaie soră cu moartea. Întinse o 
mână spre Eve. Mulţumesc. 

Nu voia să strângă mâna oferită. Nu voia să se apropie 
de femeia aceea, dar nu avea de ales, pentru că ea 
rămăsese acolo, uitându-se la Eve cu o privire plină de 
recunoștință. 

— Dar eu n-am făcut nimic. 

— Eşti soţia lui Roarke. Dacă aș fi avut curajul să vin la 
un astfel de centru, să merg la poliţie sau să caut ajutor un 
pic mai devreme poate că fetița mea n-ar mai fi fost rănită 
acum. 

Se întoarse puţin și făcu un gest către o fetiță cu părul 
negru și creţ și cu mâna stângă în gips. Hai, Abra, vino și 
salut-o pe locotenentul Dallas. 

Fata veni ascultătoare, se lipi de piciorul mamei ei și se 
uită curioasă la Eve. 

— Poliţiștii îi opresc pe oamenii răi să-i rănească pe 
ceilalți. Uneori. 

— Da. Încearcă să facă asta. 

— Tăticul meu m-a lovit, mi-a făcut rău, așa că a trebuit 
să plecăm. 

Probabil că sunetul produs de osul care se rupsese 
fusese teribil. O durere groaznică, greu de suportat. 
Urmată de o senzaţie de greață. Și un văl roșu pe care 
șocul îl așternuse peste ochi. 

Eve le simţi pe toate din nou în timp ce stătea acolo 
uitându-se la fetiţa din faţa ei. Voia să fugă departe de 
toate astea. 

— Acum ești în siguranţă. 

Vocea îi suna subţire și se auzea parcă de la foarte mare 
distanţă, aproape acoperită de huruitul pe care îl auzea în 
urechi. 

— O lovea pe mami. Se supăra și o lovea. Dar eu m-am 
dus în camera mea, așa cum mi-a spus mami, și m-a lovit și 
pe mine. 

— I-a rupt mâna. 

Ochii umflaţi de lovituri ai femeii începură să lăcrimeze. 

— Abia atunci m-am trezit și eu. 

— N-ai de ce să te învinovăţești, Marly, spuse Louise cu 
blândeţe. 

— Acum stăm aici, cu doamna doctor Louise, și nimeni 
nu ne mai face rău, nimeni nu mai ţipă și nici nu mai 
aruncă cu diverse lucruri în noi. 

— E un loc bun aici. Peabody se lăsă pe vine pentru a-i 
distrage atenţia fetiţei de la Eve, dar și pentru a putea 
vorbi mai ușor cu ea. Locotenentul ei părea că se simte 
foarte rău. Pun pariu că aveţi multe lucruri de făcut aici. 

— Da, trebuie să ajutăm la diverse treburi și avem și 
profesori. Şi după ce mergem la școală și ne facem lecţiile, 
putem să ne jucăm. Şi sus e o tanti care acuma naște un 
copil. 

— Chiar așa? Peabody îi aruncă o privire lui Louise. 
Chiar acum? 

— Da, e o doamnă care tocmai a intrat în travaliu. Avem 
un cabinet de obstretică-ginecologie complet utilat și o 
moașă de serviciu în permanenţă. Marly, încearcă să 
pășești cât mai puţin pe piciorul acela, măcar pentru încă o 
Zi. 

— O să încerc. Oricum, mă simt mai bine. Mult mai bine. 

— Trebuie să vorbim neapărat ceva cu tine, Louise. 

— Bine, o să... Louise își înghiţi vorbele când aruncă o 
privire către figura lui Eve. Te simţi bine? 

— Da, n-am nimic. Sunt un pic presată de timp, atât. 

— Să mergem în biroul meu. li apucă încheietura, în 
timp ce se îndreptau spre scări. Ai pielea cam rece, 

murmură ea. Pulsul e rapid și neregulat și ai cam pălit. 
Lasă-mă să-ţi fac un consult rapid. 

— Sunt doar obosită. Își trase mâna. N-am dormit decât 
două ore azi-noapte. N-am nevoie de consult, vreau numai 
sa-ţi pun câteva întrebări. 

— Bine, bine, o să-ţi răspund și la întrebări, dar numai 
după ce iei niște vitamine. 

Și la etajul doi al adăpostului se desfășură o activitate 
destul de susţinută. În spatele ușilor închise, se auzeau 
voci. Și plânsete. 

— Şedinţe de terapie, explică Louise. Uneori sunt foarte 
intense. Moira, ai o clipă de răgaz? 

Două femei stăteau în faţa ușii a ceea ce Eve presupuse 
că era o altă sală de terapie. Una dintre ele se întoarse și 
privirea ei trecu de Louise și se opri asupra lui Eve. 
Murmură ceva către însoţitoarea ei, o îmbrăţișă lung și 
plecă pe hol. 

Eve știa cine era. Moira O'Bannion, din Dublin. Femeia 
care o cunoscuse pe mama lui Roarke și care, după mai 
bine de treizeci de ani, îi spusese că tot ce știa el era o 
minciună bazată pe o crimă. 

Eve simţi că i se face greață. 

— Moira O'Bannion, Eve Dallas, Delia Peabody. 

— Îmi pare bine de cunoștință. Sper că Roarke e bine. 

— E bine. E foarte bine. Își simţea spinarea năpădită de 
o sudoare rece. 

— Moira e una dintre comorile noastre. Am furat-o din 
locul unde lucra ultima oară. 

Moira izbucni în râs. 

— Să spunem că m-a recrutat. Deși nu am fi prea 
departe de adevăr, dacă am spune că m-a luat pe sus. 
Louise e neînduplecată. Văd că faceţi un tur de onoare. 

— Nu chiar. Nu e o vizită de curtoazie. 

— Ah! În cazul acesta ar trebui să vă las să vă vedeţi de 
treabă. Cum se mai simte Jana? 

— Dilatare de patru centimetri, cel puţin așa era la 
ultima verificare. Mai are mult de îndurat. 

— Să mă anunti când e gata să nască, te rog. Suntem cut 
toate foarte încântate că o să avem un bebeluș aici. Moira 
îi zâmbi lui Peabody. Mi-a părut bine să vă cunosc pe 
amândouă și sper să mai treceţi pe aici. Transmite-i te rog 
lui Roarke toate cele bune, îi mai spuse ea lui Eve și se 
dădu la o parte din calea lor. 

— Moira e extraordinară, spuse Louise, în timp ce le 
conducea spre etajul superior. Ne e de mare ajutor aici. 
Am reușit să - ha! - iau pe sus cei mai buni terapeuti, 
medici psihiatri și consilieri din oraș. Mulţumesc Cerului 
pentru ziua în care ai călcat pragul clinicii mele din centru, 
Dallas. Acela a fost începutul întortocheatului drum care 
ne-a adus aici. 

Deschise o ușă și le făcu semn să intre. 

— Nu mai spun că prin ea l-am cunoscut pe Charles. 
Merse repede și deschise ușa unui dulăpior ce se dovedi a 
fi un minifrigider. Ah, bine că mi-am adus aminte, ne-am 
hotărât să organizăm până la urmă petrecerea aceea cu 
care ne lăudăm de atâta vreme. E poimâine seară, la 
Charles acasă - la el e mai plăcut decât la mine - la ora opt. 
Vii și tu cu McNab, nu, 

— Peabody? 

— Sigur. O să fie distractiv. 

— Am vorbit și cu Roarke. Le întinse amândurora câte o 
cutie de suc vitaminizat. 

Eve ar fi preferat un pahar cu apă foarte rece și o 
fereastră deschisă în faţa căreia să poată respira adânc. 

— Suntem în mijlocul unei anchete. 

— Am înţeles asta. Dar doctorii și polițiștii învaţă să fie 
mai flexibili în privinţa programului lor și, uneori, nu 
participă la evenimentele cu caracter social. Te așteptăm 
și pe tine, asta dacă nu vei avea probleme de serviciu. 
Acum așezaţi-vă și beţi-vă sucurile. Sunt cu aromă de 
lămâie. 

Era mai simplu să se supună decât să se certe cu ea, și 
oricum, avea nevoie de surplusul de vitamine, așa că Eve 
goli cutia de suc dintr-o înghiţitură. 

Biroul i se păru mult mai frumos decât cel pe care-l avea 
Louise la clinică. Era mai spaţios, mai bine mobilat. 
Funcţional, așa cum era și de așteptat, dar cu mult bun- 
gust. 

— Îmi place cum te-ai instalat aici, comentă Eve. 

— Roarke a insistat foarte mult în această privinţă și, 
drept să-ţi spun, n-a fost nevoie să mă forţeze. Unul dintre 
elementele pe care le-am avut în vedere atunci când am 
construit centrul ăsta a fost confortul. Intimitatea, căldura 
unei case. Vrem ca femeile, copiii care vin aici să se simtă 
confortabil și în siguranţă. 

— Ai făcut o treabă bună. Peabody se așeză și savură 
băutura. 

— Mă simt ca acasă. 

— Mulţumesc. 

Înălţându-și capul, Louise o studie pe Eve. 

— Arăţi mai bine. Ţi-a revenit culoarea în obraji. 

— Mulţam, doctore. 

Eve aruncă recipientul gol în fanta pentru deșeuri. 

— Deci, Celina Sánchez. 

— Ah, Celina. Fascinantă femeie. O cunosc de ani buni. 
Am fost colege de școală pentru vreo doi ani. Familia ei e 
foarte bogată, ca și a mea. Şi foarte, foarte conservatoare, 
ca și a mea. 

Ea e oaia neagră. Ca și mine. Astfel, așa cum era și 
firesc, ne-am împrietenit. De ce întrebi despre ea? 

— Astăzi de dimineaţă mi-a făcut o vizită. Spune că este 
clarvăzătoare. 

— Asta și e. Louise se încruntă și își luă din frigider o 
sticlă de apă minerală. Și chiar una foarte dotată, care 
chiar și-a făcut o meserie din asta. Și tocmai de aceea e 
oaia neagră a familiei. Ei nu sunt de acord cu ceea ce face, 
mai mult, se simt stânjeniţi de ocupaţia ei. Sunt, după cum 

am spus, foarte conservatori. Și de ce zici că te-a vizitat? 
Din câte știu eu, Celina organizează ședințe private. 

— Susţine că a fost martoră la o crimă. 

— Doamne, Dumnezeule! I s-a întâmplat ceva? 

— Nu, ea n-a fost de faţă. A avut o viziune. 

— Oh! Cred că a fost oribil pentru ea! 

— Deci tu o crezi? Așa... 

Eve pocni din degete. 

— Dacă Celina a venit la tine și ţi-a spus că a văzut o 
crimă înseamnă că așa s-a întâmplat. Louise sorbi 
gânditoare din sticla de apă. Nu își ascunde darul, dar își 
desfășoară activitatea strict între niște limite profesionale 
și, cum să spun eu... la suprafaţă. 

— Cum adică, la suprafață? 

— Îi place ceea ce face - darul cu care a înzestrat-o 
natura - și înclină să-l folosească mai mult pentru 
divertisment decât pentru consiliere. Să spunem că nu se 
ambalează prea tare. N-am auzit niciodată să se fi implicat 
în așa ceva. Cine a murit? 

— O femeie a fost violată, strangulată și mutilată 
noaptea trecută în Central Park. 

— Parcă am auzit eu ceva. Louise se așeză în spatele 
unui birou strălucitor, foarte feminin. Nu au fost furnizate 
prea multe detalii. E cazul tău? 

— Da. Celina știa o grămadă de detalii care nu 
apăruseră în presă. Garantezi pentru ea? 

— Sigur. Da, eu i-aș da crezare, fără doar și poate. Vă 
poate fi de vreun ajutor? 

— Asta rămâne de văzut. Ce poţi să-mi spui despre ea, 
ca persoană? 

Louise ridică din nou sticla de apă și bău încet. 

— Nu-mi prea place să-mi bârfesc prietenii, Dallas. 

— Sunt polițistă. Eu nu bârfesc. 

Louise respiră adânc. 

— Ei bine, așa cum am mai spus, provine dintr-o familie 
bogată și conservatoare, care nu e deloc de acord cu ceea 

ce face ea. E nevoie de multă tărie de caracter pentru a-ţi 
înfrunta întreaga familie. 

Ridică sticla, parcă închinând în cinstea ei și continuă: 

— Cei din partea tatălui său au sânge aristocratic în 
vene, din Mexic, deși pentru câţiva ani au locuit în 
Wisconsin, unde au avut ceva afaceri. Acum locuiesc în 
Mexic. Celina s-a mutat la New York de când era la 
facultate. Cred că a ales orașul acesta pentru că e la 
câteva mii de kilometri de familia ei și totuși pe același 
continent. Ridică din umeri, gânditoare. Despre ea aș 
spune că este o ţipă directă, care merge drept la ţintă. A 
studiat parapsihologia la facultate și a aprofundat și alte 
domenii adiacente. A încercat să afle cât mai multe despre 
darul ei. Pentru o clarvăzătoare e destul de logică, aș 
spune chiar liniară. E foarte loială. Trebuie să fii o 
persoană destul de loială pentru a menţine o prietenie 
atâţia ani, peste zece. Şi are un pronunţat simţ moral. Nu- 
și folosește niciodată talentele pentru a exploata 
slăbiciunile oamenilor. O cunoștea pe femeia care a fost 
ucisă? 

— Ea spune că nu. 

— Hmmm... Imi amintesc că la un moment dat am purtat 
o discuţie referitoare la conexiuni, la trecut, viitor, la ceea 
ce va să vină. Știu, nu agreezi genul acesta de discuţie, dar 
chestia asta cu legăturile între perioade a dat naștere 
multor teorii, unele dintre ele acceptate în anumite cercuri 
științifice. 

— Ce-mi poţi spune despre relaţiile ei? 

— In afară de cele de amiciţie? Păi a avut o relaţie cu 
cineva, a durat câţiva ani. Tipul era compozitor, muzician. 
Un bărbat fermecător. S-au despărțit cu puţină vreme în 
urmă. Cam acum un an. Ridică din nou din umeri. Păcat. 
Imi plăcea tipul. 

— Cum îl chema? 

— Lucas Grande. A avut câteva melodii în topuri, și 
lucrează și ca muzician de studio. Face și videoclipuri. 

— De ce s-au despărţit? 

— Asta deja sună a bârfa. Ce legătură are despărţirea lor 
cu ancheta? 

— Totul are legătură până când nu hotărăsc eu altceva. 

— Păi, pe scurt, relaţiile dintre ei s-au răcit. Pur și 
simplu nu mai erau fericiţi împreună, așa că au hotărât să 
meargă pe drumuri separate. 

— Au hotărât asta de comun acord? 

— N-am auzit-o niciodată pe Celina vorbindu-l de rău, 
oricum, nu mai mult decât o face orice femeie după ce se 
desparte de un tip. Nu o văd prea des - nu prea am timp =, 
dar din câte mi-am dat seama, a suportat destul de bine 
ruptura. S-au iubit, după aceea, dragostea a murit. Și au 
mers mai departe. 

— Ţi-a vorbit vreodată despre Elisa Maplewood? 

— Adică despre femeia care a fost ucisă? Nu. Nu i-am 
auzit niciodată numele până astăzi de dimineaţă, la știri. 

— Dar de Luther sau de Deann Vanderlea? 

— Cei cu magazinele de antichități? Louise ridică din 
sprâncene, interesată. Cred că îi cunosc puţin. Cred că 
unul dintre unchii mei joacă golf cu tatăl lui Luther sau 
ceva de genul ăsta. E posibil ca și Celina să-i știe. De ce? 

— Victima lucra pentru ei. Ca menajeră. 

— Aha. Cam bâjbâi, Dallas. 

— Da, dar niciodată nu știi de unde sare iepurele. 

— Cred că ești foarte mândră, spuse Peabody, când 
ajunseră înapoi în mașină. 

— Ha? 

— Locul ăsta. Aruncă o privire înapoi, spre Dochas. 
Roarke a făcut adevărate minuni aici. 

— Da. El e dispus să finanţeze proiecte despre care alţii 
nici măcar nu se obosesc să vorbească. Eve porni mașina și 
simţi mâna lui Peabody pe braţul ei. Ce este? 

— Acum suntem parteneri, nu? De parcă m-ai lăsa să uit 
chestia asta. 

— Suntem prietene. 

Intrigată, Eve începu să bată cu degetele pe volan. 

— Discuţia asta o să se transforme într-una dintre acelea 
dulcege? 

— Oamenii își păstrează anumite lucruri numai pentru 
ei. 

— Au dreptul la asta. Dar se pot descărca în fața 
prietenilor și partenerilor lor. Tu n-ai prea vrut să mergi 
acolo. 

N-ar fi trebuit să las să se vadă, își spuse Eva. 

— Dar am mers până la urmă. 

— Asta pentru că ești tentată întotdeauna să faci lucruri 
care nu-ți plac. Să mergi în locurile de care toată lumea 
fuge. Voiam doar să spun că, dacă simţi nevoia, poţi să te 
descarci. Atât. 

— Şi totul ar rămâne între noi. 

— M-ai văzut făcând ceva care mi-ar putea influenţa 
activitatea de la serviciu? 

— Nu, eu doar... 

— Unii oameni au probleme personale care nu pot fi 
rezolvate la o discuţie amicală, la o îngheţată. Luă curba 
cu repeziciune, tăie calea unui taxi și trecu de un semafor 
în ultima secundă în care acesta era galben. Tocmai de-aia 
se cheamă probleme personale. 

— Bine. 

— Şi, dacă acum o să te superi pentru că nu-ți plâng pe 
umăr, ai face bine să te abţii. O luă pe o străduţă 
lăturalnică, într-o direcţie total diferită de aceea în care 
trebuia să meargă. Asta fac polițiștii. Se abţin, își fac 
treaba și nu așteaptă să-i bată nimeni pe umăr în semn de 
încurajare sau de mulțumire. Nu vreau ca tu să faci pe 
prietena pentru ca eu să-mi vărs maţele pe podea, doar de 
dragul tău. Așa că... la dracu”, la dracu”, la dracu”! 

Trase brusc de volan, opri vehiculul lângă trotuar 
ignorând corul de claxoane furioase și semnaliză că se afla 
în timpul serviciului. 

— Am întrecut măsura. Am ieșit de pe orbită. Mult în 
afară. N-am vrut să spun așa ceva. N-am vrut. 

— Lasă, nu-ţi face probleme. 

— Sunt obosită, spuse ea privind ţintă parbrizul mașinii. 
Foarte obosită. Nu cred că vitaminele acelea m-au ajutat 
cu ceva. Și sunt foarte nervoasă. Și chiar nu pot să intru în 
toate detaliile. Chiar nu pot. 

— E în regulă, Dallas, nu m-am supărat. Nu te forțez să 
faci nimic. 

— Nu, nu mă forțezi. Ăsta e adevărul, admise Eve. Și nici 
nu mi-ai dat una, deși aș fi meritat. 

— Dacă te-aș fi lovit, mi-ai fi dat și tu una, și tu ai mâna 
mai grea. 

Eve râse scurt și își frecă faţa cu mâinile. Se răsuci în 
scaun și îi întâlni privirea lui Peabody. 

— Eşti partenerul meu și ești prietena mea. Și te 
descurci foarte bine. Eu am câteva... un psihiatru le-ar 
spune probleme. Și trebuie să mi le rezolv. Dacă observi în 
comportamentul meu ceva ce afectează bunul mers al 
anchetei, mă aștept din partea ta să-mi atragi atenţia. 
Dacă nu, trebuie sa-ţi cer, ca prietenă, și ca partener, să 
mă lași în pace. 

— În regulă. 

— Bine. Hai să ne mișcăm până nu provocăm o revoltă, 
până nu ne scot cu forța din mașină și ne calcă în picioare 
în mijlocul străzii. 

— Eu n-am nimic împotrivă. 

Mai conduse în tăcere cale de o stradă. 

— O să te las acasă, spuse Eve. Avem nevoie de somn. 

— Asta înseamnă că tu o să te duci acasă și o să lucrezi 
singură? 

— Nu. Eve zâmbi ușor. O să mă duc la întâlnirea pe care 
am programat-o cu Mira și, apoi, o să merg acasă să mă 
culc un pic. Poate mai lucrez diseară. Dacă vrei să faci și tu 
același lucru încearcă să afli ceva în legătură cu panglicile 

acelea. Și vezi pe unde se găsea Abel Maplewood în 
noaptea crimei. 

— Să văd ce pot face. Şi ce-ai hotărât în legătură cu 
Sânchez? 

— O să-ţi spun mâine, după ce mă trezesc. 


Dacă tot se simţea atât de tulburată, Eve se gândi că, 
oricum, venise timpul să vadă un psihiatru. Sau poate că 
acum era cel mai nepotrivit moment. Oricum, n-ar fi fost 
frumos din partea ei să anuleze sau să lipsească de la o 
întâlnire cu Mira. 

Mira nu s-ar fi supărat prea tare, dar secretara ei da. 

Așa că, în loc să se întindă cu faţa în jos pe o suprafaţă 
plană, încercând să tragă un pui de somn, stătea în unul 
dintre fotoliile confortabile ale Mirei, acceptând o ceașcă 
de ceai pe care nu și-o dorise. 

Mira avea o faţă frumoasă și delicată, înconjurați de o 
diademă de păr alb. Îi plăcea să poarte costume elegante, 
de o singură culoare. Cel de astăzi era verde, de nuanţa 
îngheţatei de fistic. La gât, avea un colier de un verde mai 
închis, pe trei rânduri. 

Ochii îi erau albaștri asemenea fotoliilor și, deși blânzi, 
rareori scăpau vreun detaliu. 

— Eşti foarte obosită. N-ai apucat să dormi deloc? 

— Numai două ore. Dar am băut un suc cu vitamine. 

— Şi acelea sunt bune, dar somnul e cel mai bun. 

— E următorul lucru de pe lista mea. Vorbește-mi despre 
el. 

— E furios și violent, și ura și violenţa lui sunt îndreptate 
împotriva femeilor. Nu cred că a folosit panglica roșie din 
întâmplare. Roșul aprins, culoarea purtată în trecut de 
prostituate. Există o dualitate în felul în care privește 
femeile. Le vede și ca pe niște târfe, pe care le folosește, 
de care abuzează, dar poziţia și locul în care le lasă 
dovedesc faptul că le respectă, ba chiar se teme de ele. Şi- 
a așezat victima într-o poziţie cu conotaţii religioase și a 

abandonat-o lângă un castel. Madonă, regină, târfa, își 
alege cu atenţie simbolurile. 

— Şi de ce s-a oprit asupra lui Maplewood? 

— Tu crezi că ea a fost aleasă. Oare nu i-a căzut în plasă 
din întâmplare? 

— A așteptat-o, a pândit-o din umbră. Sunt sigură de 
asta. 

— Era singură și vulnerabilă. Avea un copil, dar nu și un 
soţ. Poate și acest aspect a contat. Sau poate că ea a 
reprezentat - prin înfățișare, prin modul de viaţă, printr-un 
concurs de împrejurări - femeia din viaţa lui, cea care l-a 
influenţat. De obicei, în cazurile de crime precedate de viol 
și urmate de mutilare, făptașul a fost abuzat, umilit sau 
trădat într-un fel sau altul de către o femeie puternică sau 
care avea influenţă asupra lui - mamă, soră, profesoară, 
parteneră de viaţă sau iubită. Sunt foarte puţine șanse ca 
el să fie sau să fi fost în stare să menţină o relaţie 
sănătoasă, de lungă durată. 

— Şi în celelalte cazuri e vorba doar de niște ucigași 
nenorociţi. 

— Da. Mira sorbi calm din ceai. Uneori. Dar întotdeauna 
există un motiv, real sau imaginar. În ceea ce privește 
violul, întotdeauna contează mai mult puterea efectivă; e 
mai degrabă o manifestare a puterii decât a violenţei sau a 
dorinţei sexuale. Penetrarea prin forță, pentru propria 
plăcere, cauzând în același timp frică și durere celeilalte 
persoane. Nu numai că lovești persoana respectivă, intră 
cu forța în ea. Crima situează puterea la un cu totul alt 
nivel. Cea mai dură formă de control asupra altei fiinţe 
umane. Şi metoda - strangularea - este foarte personală, 
foarte intimă. 

— Cred că i-a plăcut. A strangulat-o stând cu faţa spre 
ea. A privit-o murind. 

— Sunt de acord. Nu putem ști dacă a ejaculat sau nu, 
pentru că nu au fost găsite urme de spermă, dar nu cred că 
e impotent. S-ar putea ca erecţia să fie condiționată de 

violenţă, dar dacă nu ar fi putut ajunge la orgasm am fi 
găsit mai multe urme de lovituri, pre și post-mortem. 

— Scoaterea ochilor e un act de violenţă... 

— Și aici e vorba de un simbol. Îi plac simbolurile. A 
orbit-o. Nu mai are nici o putere asupra lui și nici nu mai 
poate să vadă sau cel puţin nu mai poate să vadă decât 
ceea ce îi dă el voie să vadă. Este un simbol foarte puternic 
pentru el, poate cel mai important. I-a scos ochii cu grijă, 
nu i-a distrus, așa cum i-ar fi fost mult mai ușor să facă, ba 
chiar ar fi durat mai puţin. Ochii sunt foarte importanţi 
pentru el. Sunt un simbol. 

Ea avea ochii albaștri, se gândi Eve. Albastru-închis, ca 
murele, așa cum erau cei ai fetiţei sale. 

— Poate că îi folosește la ceva. Ar putea fi oftalmolog, 
tehnician oculist sau consultant. Mira clătină din cap. 

— Aș fi surprinsă dacă s-ar descoperi că lucrează cu 
publicul, că tratează oameni sau că interacționează într-un 
fel sau altul cu femeile în activitatea lui de zi cu zi. Cel mai 
probabil, locuiește singur, are o slujbă care îi dă 
posibilitatea să lucreze singur sau numai cu bărbaţi. Este 
ordonat, dar îi place să riște. Și e foarte mândru. Nu numai 
că atacă și ucide într-un loc public, dar își și lasă victimele 
acolo, la vedere. 

— Priviţi-mi opera și temeţi-vă! 

— Da, cam așa ceva. Dacă Elisa Maplewood a fost mai 
degrabă un simbol decât o victimă aleasă cu grijă, nu se va 
opri aici. E atât de ordonat, încât mai mult ca sigur că și-a 
ales deja următoarea victimă. I-a studiat obiceiurile, modul 
de viaţă și și-a făcut deja planul cum să ajungă la ea. 

— Tatăl ei mi s-a părut la început suspect, pentru vreo 
zece secunde. Are cazier, dar se pare că la momentul 
comiterii crimei nu era în oraș. Încă mai verificăm acest 
aspect, dar nu cred că ar fi putut să o omoare astfel. 

— Așa e, nu ar fi existat atâtea simboluri. Mira dădu din 
cap. Da, sunt de acord, asta în cazul în care nu afli că acele 
simboluri se referă cumva la relaţia tată-fiică. Părerea mea 

e că ucigașul nu o cunoștea pe Maplewood, cel puţin nu la 
un nivel foarte personal. Cred că ea doar reprezenta ceva 
pentru el, simboliza un anume tip de femeie. 

— O să verific toate variantele. Acum, vrem să aflăm de 
unde a luat panglica. E o pistă bună. Dar rămase pe 
gânduri. Ce părere ai despre clarvăzători? 

— Ei bine, având în vedere că și fiica mea are înclinații 
paranormale... 

— Ah, da. Așa e. Ezită câteva momente. Mira aștepta 
răbdătoare continuarea. Astăzi de dimineaţă am primit o 
vizită, începu ea, și-i povesti despre Celina. 

— Ai vreun motiv să te îndoiești că ţi-a spus adevărul? 

— Nu, doar că nu prea îmi vine să dau crezare unor 
chestii de genul ăsta. Am verificat-o și e în regulă. Dar 
totuși e supărător să recunosc că deocamdată ea e cea mai 
bună pistă a mea în cazul ăsta. 

— O să mai vorbești cu ea? 

— Da. Prejudecăţile personale și scepticismul nu-și au 
locul într-o anchetă a poliţiei. Dacă îmi va fi de ajutor, 
sigur că voi recurge la serviciile ei. 

— Pe vremuri, erai aproape la fel de sceptică și în 
privinţa serviciilor mele. 

Eve își înălță privirea, clipi și ridică din umeri. 

— Poate din exact aceleași motive. Întotdeauna ai văzut 
prea multe lucruri în mine, mai mult decât eram și sunt eu 
dispusă să arăt lumii întregi. 

— Poate încă le mai văd. Nu numai că ești epuizată, Eve, 
ci și foarte tristă. 

Fusese o vreme când ar fi ridicat din umeri la auzul 
acestor cuvinte și ar fi plecat, nepăsătoare. Dar relaţia ei 
cu Mira evoluase mult. 

— Louise Dimatto o cunoaște pe clarvăzătoarea asta. Şi 
a trebuit să vorbesc și cu ea, mai ales că sunt prietene 
vechi. Astăzi era de serviciu la Dochas. 

— Ah! 

— Ăsta e un truc al psihologilor. 

— Ah! Puse ceașca de ceai pe masă, se ridică și începu 
să se plimbe prin birou, zdrăngănindu-și mărunțţișul din 
buzunar. Și întotdeauna merge. Ce a făcut Roarke acolo 
este uimitor, și - pentru mine - și mai uimitor a fost să 
descopăr motivele care l-au determinat să procedeze așa. 

A făcut-o pentru el, în parte, pentru că și el a fost chinuit 
în copilărie. A făcut-o pentru mine - mai mult, pentru că am 
trecut prin ce am trecut. Dar până la urmă a făcut-o pentru 
noi amândoi. Pentru ceea ce suntem noi acum. 

— Împreună. 

— Dumnezeule, îl iubesc mai mult decât... nu credeam 
că e posibil să simt așa ceva pentru o persoană. Și totuși, 
deși știam ce-a reușit să facă acolo, deși știam cât de 
important era pentru el să mă implic și eu în chestia asta, 
până azi eu am evitat să calc pe acolo. 

— Crezi că el nu ţi-a înţeles motivele? 

— Nu credeam că e posibil să existe cineva care să mă 
înţeleagă atât de bine. E un loc foarte bun, Mira, și numele 
i se potrivește ca o mănușă. Şi tot timpul cât am stat acolo 
m-am simțit foarte rău. Mă durea inima, mi se făcuse 
greață. Mi-era rău, tremuram și eram speriată de moarte. 
Voiam să fug de acolo, departe de femeile acelea bătute, 
departe de copiii aceia cu feţele lor triste. Unul dintre ei 
avea mâna ruptă. O fetiţă; cred că avea în jur de șase ani. 
Nu prea mă pricep să evaluez vârsta copiilor. 

— Eve. 

— Parcă am simţit cum se rupe osul. Îmi răsuna în 
urechi sunetul acela îngrozitor. Nu știu cum am putut să 
mă stăpânesc, cum de nu am căzut în genunchi și nu am 
început să urlu. 

— Şi te simţi rușinată din cauza asta? 

Rușinată? Nu era sigură. Oare asta simţise? Ruşine? Sau 
furie? Ori un amestec între cele două stări? 

— Ei bine, uneori, trebuie să treci peste toate. 

— De ce? 

Uimită, Eve se opri și se întoarse, privind-o fix. 

— Pentru că... așa trebuie. 

— Să treci peste ceva și să lași ceva în spate sunt două 
lucruri diferite. Mira vorbea acum repede, pentru că 
simțea nevoia să se ridice, să se ducă la Eve și să o ia în 
braţe, și asta ar fi fost o atitudine nepotrivită și de 
neînțeles. Da, ar trebui să te străduiești să lași lucrurile 
acestea în spate. Să-ţi vezi de viaţa ta, să fii fericită, 
eficientă. Tu ai făcut toate astea, și mult mai mult. Dar nu, 
nu ești obligată să treci peste ele. Să treci peste faptul că 
ai fost bătută și abuzată și violată și torturată. Ceri prea 
mult de la tine, Eve, mai mult decât ceri de la oricine 
altcineva din toată lumea asta. 

— E un loc foarte bun. 

— Şi în locul ăsta foarte bun ai văzut un copil pe care 
cineva a încercat să-l facă fărâme. Și chestia asta te-a 
durut. Dar n-ai fugit. 

Eve oftă și se așeză din nou pe scaun. 

— Peabody a bănuit ceva. După ce am ieșit de acolo a 
început să facă pe prietena, și-a oferit ajutorul, s-a arătat 
dispusă să mă asculte dacă voiam să mă descarc. Care 
crezi tu că a fost răspunsul meu? 

— Îmi imaginez că nu ţi-a lipsit mult să o decapitezi, 
spuse Mira zâmbind ușor. 

— Da. M-am năpustit asupra ei. l-am spus să-și vadă de 
viaţa ei și tot felul de alte prostii. 

— O să-ţi ceri tu scuze. 

— Mi-am cerut deja. 

— Voi lucraţi împreună, în echipă. Și sunteţi prietene și 
în afara serviciului. Ar trebui să te gândești să-i spui, cel 
puţin, o parte din tragedia pe care ai trăit-o. 

— Nu văd la ce ne-ar putea folosi asta. 

Mira se mulţumi să zâmbească. 

— Nu spun decât că ar trebui să te gândești la asta. 
Acum dute acasă, Eve. Culcă-te. 

Tot ce-și dorea Eve erau câteva ore de uitare, așa că 
sfatul Mirei era bine-venit și ușor de urmat. Trecu prin 
porţile de la intrarea în curtea casei sale. 

În curte, vara își făcea simțită prezenţa, cu florile ei mari 
și intens colorate, cu iarba de un verde strălucitor care 
părea să se întindă pe hectare întregi în faţă, cu copacii 
înalţi a căror umbră era atât de răcoroasă. 

Peste toate domina casa cu turnurile și terasele ei 
graţioase - jumătate castel, jumătate fortăreață. 

Și cea mai bună și frumoasă parte a ei era că înăuntru se 
afla cel puţin un pat, un pat numai al ei. 

Işi lăsă mașina în fața treptelor de la intrare, își aduse 
aminte că nu trecuse pe la Departamentul Administrativ ca 
să vorbească cu cei de-acolo pentru o altă mașină, înjură 
și, după ce cobori, trânti portiera cu zgomot. Apoi uită 
toată tărășenia în timp ce se ţâra pe trepte și apoi în casă. 

El o pândea în umbră. Summerset era campion la pândă. 

Stătea în hol, slab ca un fir și îmbrăcat în negru, cu 
nasul în sus si cu motanul gras la picioare. Eve era de 
părere că majordomul lui Roarke nu scăpa nici o ocazie să 
o înțepe. 

— Ai venit mai devreme decât mă așteptam și se pare că 
ai reușit să închei ziua fără să distrugi vreun un articol de 
îmbrăcăminte. Va trebui să-mi notez aceste evenimente în 
calendarul meu. 

— Faci gură indiferent dacă vin târziu, sau devreme. Ai 
putea să te înscrii la un concurs de făcut gură. 

— Vehiculul pe care-l conduci acum nu a fost parcat așa 
cum se cuvine. 

— Nici fața pe care ai arborat-o acum nu a fost 
transformată în carne vie de pumnii mei. Notează și asta în 
calendarul tău, Panaramovici. 

Mai avea câteva replici pe limbă, dar se hotări să le 
păstreze pentru momentul când ea avea să scape de 
cearcănele de sub ochii obosiţi. Oricum deja era pe scări, 
îndreptându-se, probabil, spre dormitor. Aruncă o privire 
pisicii care îi dormea la picioare. 

— Cred că ajunge, pentru moment. 

Intinse un deget spre trepte și Galahad se îndreptă încet 
spre ele și începu să le urce. 

Ea se gândi să treacă mai întâi prin birou și să-și pună în 
ordine notițele și ideile și să întocmească un mic raport, 
eventual, să ia legătura cu cei de la laborator, să mai 
verifice niște posibilități. A 

Dar picioarele o duseră direct spre dormitor. Înainte de 
a apuca să închidă ușa, motanul se strecură și el înăuntru. 
Făcu un salt și ateriză pe pat cu destulă graţie pentru un 
sac de grăsime ca el. 

Şi se întinse, privind-o pe Eve cu ochii lui în două culori. 

— Da, foarte bună ideea. Vin și eu, imediat. 

Își scoase haina și o aruncă pe canapeaua din celălalt 
capăt al dormitorului. Hamul pentru armă urmă același 
drum. Se așeză peste ele și își scoase ghetele. 

Nu sări în pat. Mai degrabă se târî. Se întinse pe burtă și 
ignoră complet motanul care se mai învârti de vreo două 
ori până când își găsi locul. Încercă să-și golească mintea 
complet. 

Și se cufundă în somn ca o piatră într-o fântână. 


Simţi apropierea visului. Îl simţea prelingându-i-se din 
subconștient asemeni sângelui care ţâșnea dintr-o rană 
proaspătă. Se zvârcoli în somn și mâinile i se strânseră în 
pumni. Dar nu se putea lupta cu el, așa că îi căzu pradă. 

O purtă departe, înapoi. 

Nu se afla în camera aceea din Dallas, locul de care se 
temea cel mai tare. Era întuneric, dispăruse complet 
lumina aceea roșie, slabă, și parcă nici aerul nu era 
îngheţat. În schimb, locul era plin de umbre. În jur domnea 
o căldură sufocantă și un miros de flori intrate în 
putrefacție. 

Auzea niște voci, dar nu putea desluși cuvintele. Auzea 
un plânset, dar nu-și dădea seama de unde venea. Părea că 
se învârte într-un labirint cu colţuri ascuţite, cu fundături, 
cu o sută de uși, toate închise și încuiate. 

Nu putea să găsească o cale de a ieși și nici de a intra. 
Inima îi bătea nebunește în piept. Ştia că în întunericul 
acela mai era ceva, foarte aproape în spatele ei, ceva ce se 
pregătea să sară asupra ei. N 

Ar fi putut să se întoarcă și să se lupte cu el. Intotdeauna 
era mai bine să rămână pe loc și să înfrunte ceea ce o 
urmărea, să riposteze. Dar îi era frică, foarte frică. Așa că 
preferă să fugă. 

Acum râdea de ea. Când se întinse după armă, mâna îi 
tremura. Îi tremura atât de tare, încât abia reuși să o 
scoată din toc. Avea să-l omoare. Dacă o atingea, avea să-l 
omoare. 

Dar continua să fugă. 

Ceva ieși din umbră și îi tăie calea. Ea se împiedică și 
căzu în genunchi, cu respiraţia întretăiată. Inecată de 
sughiţuri de plâns, ridică arma și-și fixă degetul transpirat 
pe trăgaci. 

Și văzu un copil. 

Mi-a rupt mâna. Fetiţa aceea, Abra, își ţinea mâna pe 
lângă corp. Tăticul meu mi-a rupt mâna. De ce l-ai lăsat să- 
mi facă rău? 

— Nu l-am lăsat. Eu n-am fost acolo! N-am știut! 

Mă doare! 

— Știu. Îmi pare rău. 

Parcă trebuia să-l oprești. 

Din umbră ieșiră mai multe siluete, o înconjurară, 
căpătară chipuri. Acum își dădu seama unde era. În 
camera din casa aceea care se chema Speranţa, în camera 
aceea plină de femei lovite și învineţite, plină de chipuri cu 
priviri triste și de copii bătuți. 

Toate se uitau la ea, și vocile lor îi umplură mintea. 

M-a tăiat. 

M-a violat. 

M-a ars. 

Uite, uită-te la fața mea! înainte eram frumoasă. 

Unde erai când m-a aruncat pe scări? 

De ce n-ai venit când am început să tip? 

— Nu pot! Nu pot! 

Elisa Maplewood, oarbă și însângerată, ieși din grup și 
se apropie de ea. 

Mi-a scos ochii. De ce nu m-ai ajutat? 

— Asta fac acum! Asta o să fac! 

Acum e prea târziu. El deja e aici. 

Începu să sune o alarmă, să strălucească niște lumini. 

Femeile și copiii făcură câţiva pași înapoi și rămaseră 
acolo, ca un juriu înainte de pronunţarea sentinţei. Fetița 
aceea pe nume Abra clătină din cap. 

Trebuia să ne protejezi. Dar tu nu poti. 

Apoi, apăru el, cu zâmbetul lui mare și îngrozitor pe 
chip, cu privirea plină de răutate. Tatăl ei. 

Uită-te la ele, fetițo. Sunt o grămadă și mai sunt și altele. 
Târfele astea o caută cu lumânarea, așa că până la urmă o 
primesc, ce poate face un bărbat, dacă ele o cer? 

— Nu te apropia de mine. Încă în genunchi, ridică din 
nou arma. Dar mâinile îi tremurau. Tremura toată. Nu te 
apropia de ele. 

Nu așa se vorbește cu un tată, fetițo! Se întinse și o 
plesni peste faţă cu dosul mâinii. Sub impactul loviturii 
căzu pe spate. Femeile începură să murmure asemenea 
albinelor într-un stup. Văd că trebuie să-ti dau o lecţie, ha? 
Niciodată nu te înveți minte! 

— Te omor! Cum te-am omorât atunci! 

Serios? Își dezgoli dinţii lungi, asemenea unor pumnale 
într-un rânjet sadic. Înseamnă că trebuie să-ţi întorc 
favoarea. Tăticul a venit acasă, târâtură mică! 

— Înapoi! Înapoi! Ridică arma și văzu că se transformase 
într-un cuţit mic, ţinut de niște mâini tremurătoare de 
copil. Nu! Nu! Te rog, nu! încercă să se târască departe de 
el și de femeile care o înconjurau. El se întinse, așa cum se 
întinde un bărbat după un măr dintr-o fructieră. Și îi rupse 
mâna. 

Ea începu să ţipe - era ţipătul îngrozit și confuz al unui 
copil, în timp ce durerea o ardea, învăluind-o într-o lumină 
albă. 

Întotdeauna vor fi mai multe. Si întotdeauna noi vom fi 
mai mulți. 

Şi se prăbuși peste ea. 


— Eve! Trezește-te! Haide, trezește-te! 

Faţa ei era albă ca hârtia și trupul îi devenise rigid, când 
el o întorsese pentru a o lua în braţe. Cu o secundă înainte 
de a începe să tipe. 

Roarke simţi un fior rece de panică pe șira spinării. 
Ochii ei erau larg deschiși, opaci din cauza șocului și a 
groazei. Nu era foarte sigur că mai respira. 

— Trezește-te, am spus! 

Corpul ei se arcui și Eve trase cu putere aer în piept, de 
parcă ar fi fost pe punctul să se înece. 

— Mâna mea! Mi-a rupt mâna, mi-a rupt mâna! 

— Nu. Ai visat. Ai visat, draga mea! Haide, revino-ţi! 

Tremura aproape la fel de tare ca ea. O luă în braţe și 
începu să o legene. Cu coada ochiului sesiză o mișcare în 
cameră și întoarse brusc capul. Îl văzu pe Summerset 
intrând aproape în fugă în cameră. 

— Am eu grijă de ea. 

— S-a rănit? 


85 


Clătină din cap și continuă să-i mângâie părul, în timp ce 
ea plângea pe umărul lui. 

— Nu. A avut un coșmar. Am eu grijă de ea. 

Summerset se întoarse să plece, dar se opri în cadrul 
ușii. 

— Pot să-i aduc un calmant sau altceva. 

Roarke clătină din cap și așteptă până când Summerset 
ieși din cameră și închise ușa în urma lui. 

— Ești în siguranţă acum. Sunt aici, cu tine. 

— Erau toate acolo, mă înconjuraseră în întuneric. 

— Acum nu mai e întuneric. Am aprins luminile. Sunt 
suficient de puternice? 

Ea dădu din cap și se strânse și mai tare în el. 

— Nu le-am putut ajuta. Nu l-am oprit când a apărut. 
Așa cum apare întotdeauna. Mâna ei era ruptă, mâna 
fetiţei aceleia era ruptă, exact ca și a mea. Și el mi-a rupt 
din nou mâna. Am simţit. 

— Nu ţi-a rupt-o. 

Roarke o sărută pe creștetul capului și o întinse din nou 
pe pat. 

— Uită-te aici, Eve, uită-te. Braţul tău e nevătămat. Vezi? 

Deși ea încerca să-și tragă braţul lângă corp, el îl ţinu cu 
blândeţe la distanţă și îl mângâie ușor de la încheietură 
până la umăr. 

— Nu e rupt. Ai visat doar. 

Dar era atât de real. Am simţit... 

Își îndoi braţul din cot și se uită la el. Încă îl mai simţea 
străbătut de ecouri ale acelei dureri fantomă. 

— Am simţit cum mi l-a rupt. 

— Știu. 

Nu știa că o auzise ţipând? Nu-i văzuse șocul din ochi? 
Nu-i sărutase el mâna de la încheietură și până la umăr? 

— Știu. Întinde-te la loc. 

— Acum sunt bine. 

Cel puţin așa spera că va fi. 

— Am nevoie doar de câteva minute, să mai stau puţin 
întinsă. 

Se uită spre motanul care încerca să se bage între ei. 
Încercă să-l mângâie, dar mâna îi tremura. 

— Cred că l-am speriat de moarte. 

— Nu destul de tare ca să fugă de lângă tine. Când am 
intrat în camera își freca botul de umărul tău. Ai zice că se 
străduia cum putea și el să te trezească. 

— Eroul meu! O lacrimă îi căzu pe mână, dar nu se simţi 
deloc jenată de slăbiciunea sa. Cred că merită și el ceva de 
mâncare, eventual, niște icre. 

Respiră adânc și se uită în ochii lui Roarke. 

— Şi tu la fel. 

— Trebuie să iei un calmant. Eve încercă să deschidă 
gura să protesteze, dar el îi prinse bărbia cu mâna. Nu te 
împotrivi, n-aş vrea să ţi-l administrez cu forța. Facem un 
compromis de data asta, împărţim unul. Cred că am și eu 
nevoie de unul, chiar dacă nu la fel de mult ca tine. 

Ea abia în clipa aceea observă că era foarte palid, iar 
ochii lui de un albastru intens îi ieșeau în evidenţă pe faţa 
albă ca hârtia. 

— Bine. Batem palma. Se ridică de pe pat, merse până la 
automat de unde se întoarse cu două pahare mici. Ea luă 
paharul pe care i-l întindea. Apoi, pe celălalt. 

— Asta în caz că ai strecurat vreun tranchilizant în 
paharul meu. Nu vreau să adorm din nou. 

— Mi se pare firesc. 

Își ciocni paharul de al ei și înghiţi lichidul dintr-o 
sorbitură. După ce făcu și ea la fel, îi luă paharul și le puse 
pe amândouă deoparte. 

— Trebuie să subliniez că te cunosc foarte bine, știu cât 
ești de cinică. Și dacă aș fi pus un tranchilizant într-unul 
dintre pahare, aș fi păstrat eu acel pahar, pentru că aș fi 
știut că vrei să le schimbi. 

Ea deschise gura să zică ceva, dar în clipa următoare o 
închise. 

— La naiba! 

— Dar nu am pus nici un tranchilizant, în vreunul dintre 
pahare. 

Se aplecă și o sărută pe nas. 

— O înţelegere e o înțelegere. 

— Îmi pare rău că te-am speriat. 

El îi apucă din nou mâna și o ţinu într-a lui. 

— Summerset mi-a spus că ai ajuns acasă puţin înainte 
de cinci. 

— Da, așa cred. Aveam nevoie de somn. 

Aruncă o privire spre fereastră. 

— Se pare că am dormit ceva. S-a înnoptat. Cât e 
ceasul? 

— Aproape nouă. 

Ştia că nu avea să se culce la loc, cel puţin nu în clipa 
aceea. El ar fi preferat să mai doarmă. Ar fi vrut să se 
întindă lângă ea, s-o ţină strâns în braţe și să adoarmă 
amândoi așa. 

— Ar trebui să mâncăm ceva, decise el. Vrei să mâncăm 
aici? 

— Sigur, cum vrei tu. Dar înainte de asta aș avea nevoie 
de altceva. 

— Ce vrei? 

Îi cuprinse faţa în mâini, se ridică în genunchi și îl 
sărută. 

— Eşti mai bun decât orice alt calmant. Mă faci să mă 
simt curată. Și întreagă, și puternică. 

Braţele lui o cuprinseră și ea își trecu degetele prin 
părul lui. 

— Mă ajuţi să uit. Stai cu mine. 

— Intotdeauna voi sta cu tine. 

O sărută pe tâmple, pe obraji, pe buze. 

— Intotdeauna. 

Se trase mai aproape de el, clătinându-se un pic, și 
rămaseră amândoi așa îngenuncheaţi în mijlocul patului 
acela imens, în lumina slabă. Furtuna trecuse, dar ceva 

înăuntrul ei se zdruncinase. El avea puterea să o calmeze, 
să facă în așa fel ca totul să fie din nou bine. Își întoarse 
capul și își trecu buzele peste gâtul lui, pentru a descoperi 
mirosul și gustul partenerului ei de viaţă. 

Și când îl găsi oftă adânc. 

El înţelese ce-și dorea de la el, ce avea să-i ofere ea lui. 
Tandreţe. Iubire. Căldură. Dragoste. Simţea urmele șocului 
pe care îl suferise, dar avea să o liniștească. 

Buzele lui le găsiră pe ale ei. Și ea, femeia lui puternică 
și chinuită se strânse la pieptul lui. O ţinu în braţe și se 
topiră amândoi într-o pace totală, gură lângă gură, inimă 
lângă inimă. 

O lăsă pe spate pentru ca ochii să li se întâlnească și o 
văzu că zâmbește. 

Privind-o, îi desfăcu cămașa, simţi cum mâinile ei își 
recapătă siguranţa și le relaxă pe ale sale. li dezgoli umerii 
și spatele și începu să-și plimbe degetele peste pielea ei 
netedă, surprinzător de delicată pentru un corp atât de 
puternic. Îi puse mâinile pe sâni și ea scoase un oftat de 
plăcere. Apoi se aplecă și își lipi buzele de urechea ei. 

— Al meu, spuse ea. 

El se înfioră de plăcere. 

Îi luă mâinile într-ale lui, i le întoarse cu palmele în sus 
și depuse câte un sărut în centrul fiecăreia dintre ele. 

— Al meu. 

Se întinseră amândoi pe pat, faţă în faţă, explorându-se 
de parcă atunci se întâlneau pentru prima oară. Se 
mângâiară îndelung, leneș, cu atingeri care stârneau și 
alinau în același timp. Se încălzeau încet-încet. 

Acum se simţea fierbinte. Şi sigură. 

Buzele lui îi atinseră sânii și o făcură să ofteze din nou. 
Își închise ochii și savură plăcerea de a-l simţi aproape. Îi 
mângâie părul, coama aceea neagră și catifelată și spatele 
puternic. 

Îl auzi murmurând aghră!. Și se gândi Da, eu sunt. 
Mulţumesc lui Dumnezeu pentru asta. Şi își arcui spatele 
pentru ai se dărui fără rezerve. 

Preludiul fu lung și lent. Oftaturile se transformară în 
gemete și un tremur de anticipație a plăcerii îi cuprinse 
trupul. Simti că se înalţă pe creasta unui val albastru până 
la marginea orgasmului. 

— Acum! 

Trase capul în jos, până când buzele lor se întâlniră din 
nou. 

Îi privi ochii, larg deschişi, întunecaţi și umezi. Alunecă 
în ea. Apoi se contopiră. 

Se mișcau împreună, urcau și coborau încet într-o 
intimitate perfectă, care-l făcea să simtă o strângere de 
inimă. Îi acoperi din non buzele cu ale lui și simţi că-i 
respira sufletul. 

Și când îi rosti numele plin de tandreţe simţi cum se 
pierde. 

Eve privi cerul nopţii prin fereastra de lângă pat. Totul 
era atât de nemișcat, încât avea senzaţia că acolo afară nu 
mai exista nimic. Parcă nu mai exista nimic pe lume în 
afară de camera aceasta, de patul acesta, de bărbatul 
acesta. 

Poate că acesta era și scopul sexului. Să te izoleze pe 
tine și pe partenerul tău, pentru puţină vreme, de tot restul 
lumii. 

Să-ţi permită să te concentrezi asupra corpului tău, 
pentru satisfacerea nevoilor fizice și - în cazul celor care 
aveau norocul să întâlnească un partener potrivit - a celor 
emoţionale. 

Fără aceste clipe de solitudine și fără aceste senzaţii 
atât de plăcute puteai să înnebunești. 

Inainte să-l întâlnească pe Roarke sexul reprezentase 
pentru eu o descărcare. Dar nu ajunsese să cunoască sau 
să înţeleagă intimitatea acestui act, abandonul complet. 


1 Aghră (in irish gaelic) - dragostea mea. 

Nu cunoscuse pacea care urma după sex până să-l 
întâlnească pe Roarke. 

— Trebuie să-ţi spun ceva, zise ea. 

— Bine. 

Clătină din cap. 

— Stai puţin. Dacă mai rămânea mult așa, suprasaturată 
de prezenţa lui, risca să uite că exista totuși o lume acolo, 
afară, o lume pe care jurase să o protejeze. Trebuie să mă 
scol. Nu prea vreau, dar n-am încotro. 

— O să mănânci ceva. 

Nu se putu abţine să nu zâmbească. Continuă să aibă 
grijă de mine, se gândi ea. 

— O să mănânc. De fapt, o să programez eu cina pentru 
amândoi. 

El își înălță capul și ochii lui, ochii aceia albaștrii, 
superbi, se îngustară. 

— Chiar așa? 

— Hei, amice, sunt și eu în stare să programez un 
automat stupid, ca toată lumea. 

Il plesni ușor peste fund. 

— Mișcă-te! 

El se supuse. 

— E din cauza sexului sau a calmantului? 

— Ce anume? 

Faptul că ai devenit brusc domestică. 

— Mai fă mult pe deșteptul și poţi să-ţi iei adio de la cina 
aceea. 

Deștept sau nu, era sigur că avea să mănânce pizza la 
cină. 

Ea scoase un halat din dulap în timp ce el o privea 
surprins. Luă unul și pentru el și i-l aruncă. 

— Şi poţi să faci pe deșteptul și fără să vorbeşti. Pot să-ţi 
ghicesc sarcasmul cuvintelor nerostite. 

— Ce-ai spune să tac și să desfac o sticlă de vin? 

— Da, ce-ar fi să faci asta? 

O lăsă să cerceteze automatul și deschise dulapul de 
vinuri. Își spuse că ea trebuia să-și ocupe gândurile cu 
ceva, ca să ţină la distanţă amintirea coșmarului. Alese o 
sticlă de Chianti, ca să meargă cu pizza, o deschise și o 
lăsă pe masă, să respire. 

— Muncești în seara asta. 

— Da. Am luat profilul de la Mira și vreau să mă mai uit 
peste el, să fac un raport privitor la mersul anchetei. Nu 
am trecut încă în revistă toate pistele pe care le avem. Și, 
în plus, trebuie să verific băncile de organe, de ochi, în 
special, clinicile de transplant, chestii de genul ăsta. 
Personal, cred că e o pierdere de vreme; nu i-a scos pentru 
a-i vinde. Dar trebuie să eliminăm și posibilitatea asta. 

Aduse două farfurii și le așeză pe masă. 

— Ce avem aici? o întrebă el. 

— Mâncare. Ce credeai? 

El își înălţă capul. 

— Nu prea seamănă cu pizza. 

— Mă pricep să programez și altceva în afară de pizza. 
Pe farfurii erau două porţii de pui cu rozmarin înăbușit în 
vin, cu garnitură de orez și sparanghel. 

— Hmmm, ce surpriză, murmură el încurcat. Și eu n-am 
ales vinul potrivit. 

— O să ne descurcăm cu ăsta acum. 

Se întoarse la masă cu un coșuleţ cu pâine. 

— Hai să mâncăm. 

— Nu, asta nu se potrivește deloc. 

Deschise din nou dulapul de vinuri și găsi o sticlă de 
Pouilly-Fuisse în răcitor. O deschise și o aduse la masă. 

— Oricum, puiul arată minunat. Mulţumesc. 

Ea gustă o bucăţică. 

— Da, e destul de bun. Nu se compara cu cartofii prăjiţi 
cu sos de soia pe care i-am mâncat la prânz, dar nu e rău 
deloc. 

Când îl văzu că se încruntă, așa cum se aștepta, izbucni 
în râs. 

— Să sperăm că o să poţi mânca ce-o să ne ofere Charles 
și Louise când o să mergem la ei la cină. 

Ea își mai tăie o bucată de pui. 

— Nu ţi se pare ciudat? Să-i vezi pe Charles și Louise, 
Peabody și McNab la o cină în apartamentul lui Charles. 
Din câte îmi aduc eu aminte, ultima dată, de fapt, singura 
dată când McNab a fost acolo, el și cu Charles parcă s-au 
luat la bătaie. 

— Mă îndoiesc că se va mai ajunge aici, dar dacă încep 
din nou să se bată, eu voi fi acolo să-i despart. Şi nu e 
deloc ciudat, draga mea. Charles și Peabody a noastră au 
fost și încă mai sunt prieteni. 

— McNab crede că s-au jucat cam mult. 

— Orice-ar crede el, știe că acum nu mai există nimic 
între ei. 

— Da, dar tot o să fie ciudat. 

— Poate că o să existe câteva momente mai jenante. 
Charles și Louise se iubesc. 

— Da, și chestia asta. Nu știu cum reușesc să se 
înţeleagă. Meseria lui e să se culce cu alte femei, și cu ea 
se culcă din dragoste. Cum e posibil așa ceva? 

Roarke sorbi din vin, și pe faţa lui apăru un zâmbet. 

— Ești înzestrată cu simţ moral, locotenente. 

— Da, mă întreb cât de sofisticat și de deschis la minte ai 
fi tu dacă m-aș hotări să-mi dau demisia din poliţie și să 
devin o damă de companie. Dar aș reuși cu greu să-mi fac 
o listă de clienţi. 

— Sunt o mulţime de bărbaţi cărora le-am spart faţa. 

El dădu aprobator din cap: 

— Da, dar când te-am cunoscut eu nu erai damă de 
companie, nu-i așa? Erai polițistă, și mie mi-a fost foarte 
greu să mă obișnuiesc cu asta.. 

— Da, bănuiesc că ţi-a fost destul de greu. 

Şi discuţia asta era un preambul destul de bun pentru ce 
voia să-i spună. 

— Ştiu că ţi-a fost greu. Dar mă gândesc că, oricum; tu 
te schimbasei deja destul de mult. Adică nu mai încercai să 
dai marea lovitură, cu orice risc. Dar, dacă mă gândesc 
mai bine, cred că tu nu ai fost niciodată așa. 

— În anii tinereţii mele tumultuoase, m-ai fi vânat ca pe 
un câine, locotenente. Nu spun că m-ai fi prins, dar măcar 
ai fi încercat. 

— Dacă te-aș fi vânat eu... se opri și făcu un semn cu 
mâna. Nu, nu aici voiam să ajung. 

Luă paharul de vin, sorbi din el o înghiţitură lungă și îl 
puse la loc pe masă. 

— Azi am trecut pe la Dochas. 

— Oh? 

Își aţinti privirea asupra chipului ei. 

— Ar fi trebuit să mă anunti și pe mine. Aș fi venit cu 
tine. 

— A fost ceva în legătură cu serviciul. Trebuia să 
vorbesc cu L.ouise despre o clarvăzătoare, și Louise era de 
serviciu astăzi acolo. 

El așteptă în tăcere, dar ea nu mai spuse nimic. 

— Şi ce părere ai? 

— Eu cred... 

Işi lăsă furculita jos și își împreună mâinile în poală. 

— Nu am cuvinte să-ți spun cât de mult te iubesc. Cât de 
mult te iubesc și cât de mândră sunt de tine pentru ce-ai 
făcut acolo. 

Am încercat din răsputeri să găsesc cuvintele potrivite, 
dar nu am reușit. 

Mișcat, el se întinse peste masă, și așteptă până când ea 
își desfăcu o mână pentru a o prinde pe-a lui. 

— Nu aș fi făcut nimic fără ajutorul tău. Acolo e și o 
parte din tine. Pentru că tu ești o parte din mine. 

— Ba da, ai fi făcut. Asta e toată chestia. Poate că eu te- 
am influenţat să-l faci mai devreme. Poate că asta s-a 
datorat faptului că suntem împreună. Dar l-ai fi făcut până 

la urmă. Sunt sigură că l-ai fi făcut. Îmi pare rău că nu am 
trecut mai demult pe acolo. 

— Nu contează. 

— Îmi era frică să merg acolo. O parte din mine nu voia 
să vadă nimic din ce e acolo, și nu aveam curajul să mă 
duc. Mă durea. 

Îi dădu drumul la mână. Trebuia să spună ce avea de 
spus. 

— M-a durut să le văd pe femeile acelea, pe copiii aceia. 
Să le simt frica. M-a durut și mai tare când le-am simţit 
speranţa. Şi chiar mai mult. Mi-au împrospătat amintirile. 

— Eve. 

— Nu, te rog, ascultă-mă. Era acolo o fetiță... știi, 
câteodată soarta te pune în faţa celor mai neașteptate 
lucruri. Avea mâna în gips. I-o rupsese tatăl ei. 

— Oh, Dumnezeule! 

— Şi a vorbit cu mine. l-am spus și eu câteva cuvinte. 
Nu-mi mai aduc aminte exact. Îmi vâjâia capul și stomacul 
mi se strânsese ca un pumn. Îmi era frică. Mă temeam că 
mi se va face rău chiar acolo, mă temeam că o să leșin. Dar 
n-am făcut-o. Am reușit să scap cu fața curată. 

— Nu trebuie să te mai duci niciodată acolo. 

Ea clătină din cap. 

— Așteaptă. Am lăsat-o pe Peabody acasă, am fost la 
Mira, am venit aici. Aveam nevoie de somn. M-am gândit 
că o să dorm, dar m-a prins din urmă. A fost foarte rău, 
după cum știi și tu. Dar ce nu știi e că în coșmarul meu 
eram din nou acolo, în adăpost. Cu toate femeile alea 
bătute, cu toţi copiii aceia. Şi toţi mă întrebau de ce nu am 
reușit să-i opresc pe agresori, de ce am lăsat să li se 
întâmple așa ceva. 

Ridică o mână pentru ca el să nu o întrerupă, deși își 
vedea durerea reflectată pe faţa lui. 

— Era și el acolo. Ştiam că va veni. Spunea că 
întotdeauna vor fi și mai multe. Mai mulţi oameni ca el, 
mai multe victime. Nu l-am putut opri. Când a ajuns lângă 

mine, deja nu mai eram eu. Vreau să spun că redevenisem 
copil. Și mi-a rupt mâna, ca atunci, și m-a violat, exact ca 
atunci. 

Făcu o pauză și-și umezi gâtul cu o înghiţitură de vin. 

— Dar știi ce? L-am omorât, exact ca și atunci. Și o să 
continui să-l omor, ori de câte ori va fi nevoie. Pentru că 
are dreptate. Întotdeauna vor fi mai mulţi - și agresori, și 
victime, întotdeauna vor fi mai mulţi, și eu nu-i pot opri pe 
toţi. Dar pot foarte bine să-mi fac treaba și să-i opresc 
măcar pe o parte din ei. Trebuie. 

Dădu drumul aerului din plămâni. 

— Pot și vreau să mă mai duc acolo, pentru că știu că 
atunci când o voi face nu voi mai fi speriată și nici n-o să 
mă simt rău, sau, dacă se va întâmpla, nu va mai fi chiar 
așa de rău. O să merg acolo pentru că vreau să văd ce ai 
făcut și ce faci în continuare. Aceasta e o altă modalitate 
de a îi opri. Avea mâna ruptă, dar se va vindeca. Și ea se 
va vindeca, de asemenea, pentru că tu i-ai oferit șansa 
asta. 

Îi luă destul de mult timp, până reuși să spună ceva. 

— Eşti cea mai extraordinară femeie pe care am 
cunoscut-o vreodată. 

— Da. 

Îl strânse ușor de mână. 

— Suntem o pereche formidabilă. 

Eve făcu un ocol până la Departamentul de Electronică 
și Comunicaţii. Întotdeauna era un șoc pentru ea să intre 
într-o divizie unde polițiștii se îmbrăcau toţi de parcă s-ar fi 
dus la o petrecere. Mulţi purtau adidași cu perne de aer, 
erau și o grămadă de haine în culori vii, și majoritatea 
lucrau la calculatoarele lor, vorbind în același timp la niște 
microfoane, cu căștile pe urechi. 

Muzica urla din difuzoare și chiar văzu un tip dansând, 
sau cel puţin ea presupuse că dansa, în timp ce lucra la un 
minicomputer pe care îl ţinea în palme. 

Își croi drum prin mulţime, îndreptându-se direct spre 
biroul căpitanului Ryan Feeney, unde se aștepta să 
găsească totul lună. 

Când îl văzu, vorbele îi muriră pe buze. Bătrânul Feeney, 
fostul ei partener de încredere. Încă i se mai vedeau pe 
faţă urmele bronzului de vacanţă și părul cânepiu era 
brăzdat de șuvițe albe. Faţa îi era plină de riduri și cu 
obrajii căzuţi, dar în locul cămășii mototolite pe care o 
purta de obicei, acum era îmbrăcat într-una apretată, de 
culoarea șerbetului de afine. 

Și avea și o cravată la gât. O cravată! Era de culoarea 
ierbii electrocutate, dacă exista așa ceva. 

— Pentru numele lui Dumnezeu, Feeney! Cu ce te-ai 
îmbrăcat? 

Îi aruncă privirea unui om pus la grea încercare. 

— Nevastă-mea mi-a spus că trebuie să încep să port 
haine mai colorate. Mi-a cumpărat chestia asta care atârnă 

pe mine și m-a bătut la cap până când am fost de acord să 
o port. 

— Arăţi ca... Arăţi ca un proxenet! 

— Mie-mi spui? Uită-te la pantalonii ăștia! Scoase un 
picior de sub birou și-l întinse pentru ca Eve să poată 
vedea un membru slăbănog înfășurat într-o pereche de 
pantaloni de piele sintetică de aceeași culoare cu a 
cravatei. 

— Dumnezeule! îmi pare rău! 

— Băieţii de dincolo spun că arăt grozav. Ce poţi să faci? 

— Sincer, chiar nu știu. 

— Spune-mi că ai un caz pentru mine, ceva muncă de 
teren, ca să mă pot murdări de sânge. Își ridică pumnii, 
într-o atitudine de boxer. Și nevastă-mea n-are ce să zică 
dacă îmi murdăresc la serviciu ţoalele astea de paradă. 

— Lucrez la un caz acum, dar nu implică muncă de teren 
pentru departamentul tău. Mi-aș fi dorit să te pot ajuta. Nu 
poţi măcar să-ţi dai panglica aia jos? 

El trase de cravată. 

— Tu n-o știi pe nevastă-mea așa cum o știu eu. O să mă 
sune. O să mă verifice toată ziua, să vadă dacă rămân 
îmbrăcat cu hainele astea. Și am și o haină la costumaţia 
asta, Dallas. 

— Bietul de tine! 

— Asta e! 

Scoase un oftat adânc. 

— Ce cauţi tu în lumea mea? 

— Cazul meu. Crimă sexuală cu mutilare. 

— Central Park. Am auzit că tu te ocupi de cazul acela. 

— Facem investigaţiile standard pe calculatoarele și pe 
videofoanele victimei. Vrei ceva mai mult? 

— Nu chiar. Pot s-o închid? Făcu semn spre ușă și el 
dădu aprobator din cap. Ce părere ai despre folosirea 
clarvăzătorilor în anchete? 

— Nu prea avem la ce să-i folosim în divizia asta. Când 
am lucrat la Omucideri primeam din când în când 

telefoane de la oameni care susțineau că au avut viziuni 
sau că au primit informaţii din lumea spiritelor. Știi cum e. 

— Da, încă se mai primesc astfel de telefoane. Şi noi 
pierdem timp și echipament verificând toate aberaţiile 
alea, apoi, ne apucăm să investigăm cu cele cinci simţuri 
ale noastre. 

— Există și câteva persoane care au cu adevărat puteri 
paranormale. Se ridică de la birou și programă două 
cafele. Majoritatea departamentelor folosesc acum 
clarvăzători: se numesc consultanţi civili. Şi sunt destui 
care au și insigne. 

— Da, nimic de zis. Noi am fost parteneri multă vreme. 

Îi întinse o cană cu cafea. 

— Da, am avut niște zile bune. 

— Și n-am folosit niciodată un clarvăzător. 

— Nu? Ei bine, recurgi la ceea ce trebuie ca să-ţi faci 
treaba. 

— Am pe cineva care spune că a văzut crima din Central 
Park într-un vis. 

Feeney sorbi gânditor din cafea. 

Ai verificat-o? 

— Da, e cătată. Are licenţă și autorizaţie de liberă 
practică. Mai are și referințe bune de la Louise Dimatto. 

— Doctoriţa nu e proastă. 

— Nu, nu e. Dacă ai fi în locul meu, ai folosi-o pe 
clarvăzătoare în anchetă? 

El ridică o sprânceană. 

— Ştii deja răspunsul meu. 

Se încruntă privind în cana de cafea. 

— Folosești ceea ce trebuie pentru a-ți duce treaba la 
capăt. Da, știu. Cred că voiam doar să aud chestia asta de 
la cineva cu picioarele pe pământ. Mulţam. Puse cana de 
care abia se atinsese înapoi pe birou. Devenise o răsfăţată, 
se gândi ea. Putea să renunţe cu siguranţă la ceea ce 
părea a fi cafea, dar nu avea nimic în comun cu aceasta. 

— Mulţumesc. 

— Nici o problemă. Dacă ai nevoie de cineva care să facă 
cercetări, care să se murdărească pe mâini și pe haine, nu 
trebuie decât să mă anunti. 

— Așa o să fac. Ah, și știi, cineva ar putea vărsa din 
greșeală niște cafea pe costumul tău. N-ar fi vina ta. 

Se uită la ea cu o privire de câine bătut. 

— Şi-ar da seama. Nu există clarvăzători mai puternici 
decât o nevastă. 


Trecu pe la Peabody și o luă și pe ea. Dacă tot avea să 
folosească un clarvăzător, trebuia să-și anunţe și șeful 
direct. 

Whitney o ascultă cu atenţie în timp ce ea repeta oral 
informaţiile pe care deja i le trimisese. N-o întrerupse 
deloc, se așeză doar la biroul lui. Era un bărbat masiv, cu 
pielea întunecată și cu părul cărunt tuns foarte scurt. În 
ciuda anilor îndelungaţi petrecuţi în spatele biroului, își 
păstrase intact flerul. 

Singura lui reacţie atunci când ea îi spuse despre Celina 
Sânchez fu o ridicare a sprâncenelor. După ce-și termină 
raportul, el dădu din cap și se lăsă pe spate în scaun. 

— Un consultant civil, un clarvăzător. Nu e stilul tău, 
locotenente. 

— Nu, domnule. 

— Purtătorul de cuvânt se ocupă de informaţiile pentru 
public. O să continuăm să omitem detaliile privitoare la 
mutilare din comunicatele de presă. Și nu o să spunem 
nimic nici despre arma crimei. Dacă vrei să consulţi un 
clarvăzător, și această informaţie va fi omisă. 

— Şi ea dorește lucrul acesta, domnule comandant. Şi 
dacă am s-o consult și pe ea, vrea ca numele ei să nu fie 
cunoscut de purtătorul de cuvânt și nici de alte persoane 
din afara echipei de investigaţii. 

— S-a înţeles. Și totuși numele clarvăzătoarei tale îmi 
sună destul de familiar. S-ar putea să o fi întâlnit pe la vreo 
petrecere la un eveniment social. O să o întreb și pe 

nevastă-mea, ea are o memorie mai bună decât a mea, cel 
puţin în ceea ce privește petrecerile. 

— Da, domnule. Vreţi s-o contactez pe doamna Sánchez 
abia după ce o să vorbiţi dumneavoastră cu soţia? 

— Nu. E decizia ta, locotenente. Tu ce părere ai despre 
asta, Peabody? 

Peabody își îndreptă brusc spatele. 

— Eu, domnule? Aăă... eu sunt mult mai receptivă în 
chestiile astea extrasenzoriale, domnule comandant. Și în 
familie am câteva persoane înzestrate cu puteri 
paranormale. 

— Tu nu ai? 

Se relaxă îndeajuns de mult pentru a zâmbi. 

— Nu, domnule. Eu nu am decât cele cinci simțuri 
elementare. Și în ceea ce o privește pe această Celina 
Sânchez cred, ca și locotenentul Dallas, că merită măcar să 
trecem pe la ea și să îi punem câteva întrebări. 

— Atunci mergeţi să vorbiţi cu ea. În momentul în care 
chestia cu ochii o să răsufle la presă, dacă o să răsufle, 
cazul ăsta o să fie pe toate canalele și pe prima pagină a 
ziarelor. Trebuie să-l rezolvăm înainte să înceapă circul. 


Celina locuia într-un cartier din SOHO în care întâlneai 
la tot pasul galerii de artă, restaurante cochete și buticuri 
minuscule, cu o singură încăpere. Era zona orășenilor 
bogaţi, tineri și bine îmbrăcaţi, cărora le plăcea să dea 
petreceri în cursul zilelor de duminică, care votau 
întotdeauna cu Partidul Liberal și care mergeau la piese de 
teatru ezoterice pe care pretindeau că le înțelegeau și le 
savurau. 

Locul era plin de artiști stradali și întâlneai cafenele la 
tot pasul. 

Apartamentul în care locuia Celina era amplasat într-o 
clădire veche de trei etaje unde funcţionase o fabrică 
ilegală de textile ce producea cantităţi imense de imitații 
de haine de firmă. Ca și alte clădiri de acest fel, fusese 

reconsolidată, reâmpărțţită și vândută celor care își puteau 
permite să cumpere un apartament acolo. 

Din stradă, Eve putea să observe că ferestrele 
apartamentului erau la fel de largi ca și ușile navetelor 
spaţiale, iar la etajul al treilea fusese adăugată o terasă 
lungă și îngustă, cu balustrada din fier forjat. 

— Eşti sigură că nu vrei să o sunăm și să ne programăm 
o întâlnire? o întrebase Peabody. 

— Cu talentele ei, ar trebui să știe că venim. 

Peabody se apropie de intrarea de la nivelul trotuarului. 

— Ăsta e sarcasm pur. 

— Peabody, mă cunoşti prea bine. Eve apăsă butonul 
soneriei de la apartamentul Celinei. Câteva clipe mai târziu 
vocea Celinei se auzi din interfon. 

— Da? 

— Locotenent Dallas și detectiv Peabody. 

Se auzi un sunet care semăna cu un oftat. 

— Vă rog, urcați. O să dau drumul la ușă și la lift. Urcaţi 
la etajul al doilea. 

Beculeţul de deasupra ușii își schimbă culoarea din roșu 
în verde și încuietorile se deblocară. Eve pătrunse în hol, 
se uită împrejur și văzu că la parter erau trei apartamente. 
Ușa unui ascensor se deschise undeva în stânga ei. Intrară 
în lift și apăsară pe al doilea buton. 

Când ușa coliviei se deschise din nou, Celina le aștepta 
de cealaltă parte a grilajului de fier. Astăzi, avea părul 
ridicat într-un coc sofisticat, prins cu două ace mari de 
lemn ce semănau cu două beţișoare. 

Purta o pereche de colanti și o bluză scurtă care-i lăsa 
mijlocul dezgolit. Picioarele îi erau goale, nu purta nici o 
bijuterie și nici nu era fardată. Trase la o parte grilajul de 
fier și făcu un pas înapoi. 

— Mă temeam că o să veniţi. Poftiti, faceţi-vă comode, 
așezaţi-vă. 

Făcu un gest spre încăperea din spatele ei, o cameră 
largă, mobilată cu o canapea generoasă în formă de S, de 

culoarea vinului roșu. În faţa fiecărei bucle era câte o 
masă, și pe una dintre aceste mese se vedea un bol 
transparent umplut cu niște obiecte care păreau a fi pietre. 
Lângă bol se afla o lumânare înaltă, așezată într-un pahar 
turtit de metal. 

Podeaua era din lemn autentic, șlefuit și dat cu un fel de 
soluţie - sau cu cine știe ce altceva foloseau oamenii pentru 
a întreţine podelele de lemn vechi - care-l făcea să 
strălucească. Pe podea, erau împrăștiate câteva covorașe 
colorate, cu modele vesele, și pe pereţii de un verde pal se 
vedeau câteva tablouri pictate în culori vii. 

Prin arcadele care ţineau loc de uși, Eve putu să vadă 
atât o bucătărie, cât și o sufragerie imensă. La nivelul de 
sus se ajungea printr-o scară metalică, cu trepte largi, 
vopsită într-un verde mai închis decât pereţii, cu 
balustrada în formă de șarpe. 

— Ce e acolo? întrebă Eve făcând un semn cu capul spre 
singura ușă închisă. 

— Camera în care dau consultaţiile. Are o altă intrare. 
Îmi place să lucrez acasă când pot, dar în aceeași măsură 
îmi place intimitatea. Nu aduc clienţii în partea asta a 
casei. 

Le invită să ia loc pe canapea. 

— Vă servesc cu ceva de băut? Mi-am anulat toate 
consultaţiile pe ziua de azi. Nu credeam că aș mai fi putut 
să fiu de folos cuiva. Acum eram în mijlocul unei ședințe de 
yoga. 

— Eu o să-mi fac un ceai. Vreţi și voi? 

— Nu, mulţumesc, răspunse Eve. 

— Eu nu v-aș refuza. Dacă tot îl faceţi... 

Celina îi zâmbi lui Peabody. 

— Luaţi loc. Nu durează mult. 

Eve preferă să se plimbe prin apartament. 

— Foarte spaţios apartamentul. 

— Da. Am nevoie de spaţii largi. Cred că aș înnebuni 
dacă aș fi obligată să stau în biroul tău, de exemplu. Ai 
vorbit cu Louise? 

— Te-a contactat? 

— Nu, dar de la început mi-ai lăsat impresia unei femei 
meticuloase. Presupun că mi-ai verificat și licenţa și 
autorizaţia și cazierul și trecutul și ai vorbit și cu Louise, 
înainte să iei din nou legătura cu mine. Așa ai considerat tu 
că trebuie. 

— Louise mi-a spus că ești oaia neagră a familiei. 

Celina intră în cameră ducând o tavă pe care trona un 
ceainic alb și două ceșcuţe și farfurioare care păreau 
foarte fragile. O gratifică pe Eve cu un zâmbet încurcat. 

— Da, așa e. Familia mea nu e de acord cu ceea ce fac, 
ba mai mult, e oarecum stânjenită de darul meu și de 
faptul că am ales să-mi câștig existenţa cu ajutorul lui. 

— Dar nu ai nevoie de bani. 

— Nu e vorba de securitatea mea financiară. 

Traversă camera și așeză tava pe una dintre mese. 

— Ci de satisfacția personală. Nici în ceea ce te privește, 
locotenente, nu cred că ai nevoie de salariul pe care-l 
primești. Dar îmi imaginez că, oricum, îl ridici de la 
serviciu, nu-i așa? 

Turnă ceai în cele două cești și-i întinse una lui Peabody. 

— Mă gândesc numai la Elisa. Nu vreau să-mi acaparezi 
gândurile. Nu-mi face plăcere să mă implic în chestia asta. 

— Dar trebuie. 

— Poliţia din New York e dispusă să angajeze, la cerere, 
consultanţi civili, experţi. 

— Mmm-hmm. 

Celina își arcui una dintre sprâncenele negre ca 
tăciunele. 

— Şi eu am trecut de primul test? 

— Până acum da. Dacă dorești să ocupi o astfel de 
poziţie, trebuie să semnezi un contract. In acest contract 

există o clauză care te obligă, conform legii, să nu discuţi 
cu nimeni nici un detaliu despre investigația asta. 

— Nu o să discut cu nimeni aspectele acestei anchete. 
Dacă voi fi de acord să fac parte din această echipă, vreau 
să semnez o hârtie care să-mi garanteze că numele meu și 
participarea mea la anchetă nu vor fi dezvăluite presei. 

— Asta ne-ai mai spus. Vei primi și un onorariu - 
onorariul standard în astfel de situaţii. 

Eve întinse o mână spre Peabody și așteptă până când 
aceasta scoase documentele din geantă. 

— Te rog să te uiţi peste astea. Dacă vrei, înainte de a 
semna poţi să consulți un avocat sau un consilier legal. 

— Tu ţi-ai dat cuvântul, eu mi-am dat cuvântul. Nu cred 
că mai este nevoie de vreun avocat în situaţia asta. 

Dar își încrucișă picioarele, se rezemă de spătarul 
canapelei și citi cu atenţie cele două documente. 

— Nu am cu ce să scriu. 

Peabody scoase un pix și i-l oferi. Celina semnă ambele 
contracte și îi întinse pixul lui Eve. 

— Asta e, nu-i așa? 

Celina respiră adânc, după ce Eve își mâzgăli numele pe 
fiecare pagină. 

— Cu asta am terminat. Acum ce trebuie să fac? 

— Povestește-mi exact ce ai văzut. 

Eve puse un reportofon pe masă. 

— Pentru conformitate. 

Incepu din nou să-și depene povestea, închizând ochii 
din când în când, repetând toate detaliile. Mâinile nu-i mai 
tremurară și vocea îi rămase sigură și puternică pe toată 
durata povestii, dar Eve o văzu pălind din ce în ce mai 
mult, pe măsură ce relata crima pe care o văzuse. 

— Unde erai când ai văzut toate astea? 

— Sus, în pat. Sistemul de securitate al locuinţei era 
activat, ca întotdeauna. Am alarme la toate ușile, dublate 
de camere de luat vederi. Poţi să verifici discurile cu 
înregistrările din noaptea aceea, dacă vrei. 

— Asta o să și fac. Așa vom fi amândouă acoperite. Ai 
mai avut și alte viziuni în afară de cea din noaptea trecută? 

— Nu. Doar... o senzaţie de spaimă, de anxietate și de 
așteptare. Dar astea pot fi cauza nervilor mei. 

— Peabody? Dă-mi te rog punga cu proba aceea. 

Fără să spună nimic, Peabody scoase o bucată de 
panglică roșie, ambalată într-o pungă transparentă. 

— Recunoașteţi acest obiect, domnişoară Sánchez? 

— Celina. Până și buzele i se albiseră. Seamănă cu 
panglica pe care a folosit-o să o ucidă. 

Eve desfăcu punga și scoase bucata de panglică. 

— Ia-o în mână. Spune-mi ce vezi. 

— Bine. 

Celina puse pe masă ceașca de ceai și își frecă nervoasă 
palmele de coapse. Respiră încet și luă panglica de la Eve. 
Își trecu degetele peste ea, privind-o fix. 

— Nu... nu percep nimic, nimic clar. Poate am nevoie de 
mai mult timp pentru a mă pregăti, poate trebuie să fiu 
singură. Chipul ei exprima frustrare. Mă gândeam că... Mă 
așteptam la mai mult. Eram sigură că o să văd mai multe, 
mai ales că simţisem că există o legătură. Știu că a folosit 
asta pentru a o ucide. Au atins-o amândoi, dar eu nu 
percep nimic. 

Eve luă panglica, o băgă la loc în pungă și i-o întinse lui 
Peabody. 

— De ce crezi că nu ai putut să-i vezi fața în noaptea 
aceea. Pe a ei ai văzut-o. 

— Nu știu. Probabil aveam o legătură cu victima. Poate 
Elisa nu i-a văzut nici ea fata. 

— Posibil. Ponte vrei să încerci din nou, cu panglica 
aceea. 

— Nu știu dacă ar fi vreo diferenţă. Poate dacă mă lăsaţi 
singură cu ea, zise Celina, în timp ce Peabody scotea 
punga cu panglica. 

— Nu am voie să fac asta. Este o probă în cadrul 
anchetei. 

— Dar nu reușesc să percep nimic. Cel puţin eu nu pot. 
Totuși, Celina întinse mâna când Eve deschise punga. 

În clipa în care o strânse în pumn, ochii deveniră opaci. 
Îi dădu drumul pe podea de parcă i-ar fi ars mâna. Și duse 
mâna la gât, ca și când s-ar fi sufocat. 

Ochii lui Eve se îngustară, dar Peabody sări de pe 
canapea, o apucă pe Celina de umeri și o scutură puternic. 

— Revino-ţi! îi ordonă ea. 

— Nu pot să respir! 

— Ba da, poţi. Nu ești tu. Trage aer în piept, apoi dă-l 
afară. Așa, inspiră, apoi expiră. 

— Bine! Bine! 

Își lăsă capul să-i cadă pe spate și închise ochii. O 
lacrimă i se prelinse pe obraz. 

— Lăsaţi-mă un minut. 

Continuă să respire adânc, cu ochii închiși. 

— Eşti o scorpie nemiloasă, Dallas. 

— Da, aşa e. 

— M-ai pus la încercare. Prima panglică nu avea nici o 
legătură cu crima. Era doar un test. 

— Am cumpărat-o ieri. Şi am dezinfectat-o înainte să o 
pun în pungă. 

— Isteață. Şi meticuloasă. 

Reușise să-și recapete răsuflarea și culoarea din obraji, 
și în ochii ei se citea respectul. 

— Ei bine, presupun că dacă eu aș fi fost ucisă, aș fi 
preferat ca pe urmele criminalului să fie o scorpie crudă și 
nemiloasă. 

Încruntându-se, se uită la bucata de panglică pe care 
Eve o ridicase de pe podea. 

— Nu eram pregătită pentru aşa ceva. De-aia mi-am 
pierdut cumpătul. Pot să mă pregătesc, cel puțin acum știu 
la ce să mă aștept. 

Întinse mâna și Eve îi puse în palmă bucata de panglică. 

— A suferit foarte mult. Teroare și durere. Nu-i poate 
vedea bine faţa. Este ameţită și înfricoșată și rinită, dar se 

luptă cu el. Dumnezeule, ce puternic e! E mare, e dur, e 
puternic. Dar nu cred că pot să-i văd faţa. Violul e foarte 
rapid, deci calvarul se termină repede. E încă în ea, lovind- 
o, împingând-o, când ea simte ceva strângând-o de gât. Nu 
știe ce e, dar își dă seama că va muri. Și ultimul ei gând se 
îndreptă spre Vonnie. Se gândește la copilul ei. 

— Vorbește-mi despre el. 

Își îndreptă spatele și respiră mai ușor. 

— O urăște. Și se teme de ea. O respectă. Dar nu pe ea 
de fapt. Atât de multă furie, atât de multă ură, dar și 
exaltare. E foarte greu să simt și altceva. Imi copleșește 
subconștientul cu nebunia lui. E greu să vezi ceva prin 
perdeaua nebuniei. Dar știu că nu e prima dată când face 
asta. 

— De ce le scoate ochii? 

— Eu... Ea trebuie să rămână în întuneric. Vrea să o lase 
în beznă. Îmi pare rău. Îi înapoie bucata de panglică lui 
Eve. Nu pot să suport atingerea panglicii prea multă 
vreme. E prea mult. Nu pot s-o fac decât pentru perioade 
scurte de timp. 

Eve dădu din cap, observând pelicula de transpiraţie 
care acoperea fața Celinei. 

— Văd. Trebuie să vii cu mine la locul crimei. 

Celina își presă stomacul. 

— Aș vrea să mă schimb mai întâi. 

— Aşteptăm. 

După ce Celina dispăru din câmpul vizual, Peabody 
șopti: 

— Trebuie să recunoști că e puternică. 

— Da, a rezistat destul de bine. 

— Şi am impresia că spune adevărul. 

— Așa se pare. _ 

Agitată, Eve se ridică de pe canapea. li plăcea spaţiul 
acela, nu atât din cauza dimensiunilor, cât a faptului că era 
pus în valoare. Și admirase modul în care Celina întinsese 
mâna pentru a atinge din nou arma crimei. 

— Ce nu-ţi convine, să amesteci un civil în anchetă sau 
faptul că acest civil e clarvăzător? 

Eve aruncă o privire peste umăr spre Peabody, înainte 
de a-i răspunde la întrebare. 

— Câte un pic din amândouă. Nu-mi place deloc să 
amestec civili în investigaţiile noastre și te rog să nu începi 
să evoci împrejurările în care Roarke a ajuns să se implice 
în ele. E destul de neplăcut că se amestecă și e și mai 
neplăcut că eu m-am obișnuit cu asta. Și mai e și chestia 
asta cu clarvăzătoarea, cu mediumul. Cât de mult crezi că 
ne va putea ajuta? 

Se întoarse spre Peabody. 

— Ce ne-a spus până acum? Că e vorba de un tip mare și 
puternic și nebun de legat. Nu sunt prea multe lucruri noi 
sau folositoare. 

— Dallas, nu te aștepta ca ea să ne dea numele și adresa 
lui pe o tavă de argint. Fenomenele astea paranormale 
sunt mai complexe. 

— Şi de ce nu, la naiba? 

Işi băgă mâinile în buzunare, iritată. 

— Dacă poate vedea diferite lucruri, de ce nu ar percepe 
și astfel de detalii? Ucigașul e Ticălos Criminalovsky și 
locuiește la numărul 13, pe Strada Omorului. Așa ceva ne- 
ar fi de mare folos. 

— Super! Imaginează-ţi cât de repede am putea să 
rezolvăm cazurile. Apoi, primăria ar angaja o întreagă 
echipă de mediumuri - Divizia Detectivilor Paranormali - 
și... Ştii ceva, cred că până la urmă nu ar fi așa grozav. Am 
rămâne pe drumuri. 

Eve aruncă o privire întunecată spre scara interioară. 

— lar mie nu-mi place ideea că mi-ar putea controla 
gândurile. 

— N-ar face așa ceva, Dallas. Mediumurile autorizate 
respectă intimitatea oamenilor. 

Dar tatăl lui Peabody o făcuse, își aminti Eve. Fără să 
vrea, însă până la urmă era același lucru. Și asta, admise 
ea, era principala ei îngrijorare. 

— Imi place de ea, adaugă Peabody. 

— Da, e de treabă. O luăm într-o mică excursie până la 
locul crimei, să vedem ce iese și din asta. Apoi noi două o 
să ne întoarcem la munca noastră obișnuită, de poliţist. 

Celina se îmbrăcase cu o pereche de pantaloni de 
culoare neagră și o bluză albastră cu decolteu adânc. 
Câteva cristale îi atârnau în jurul gâtului. 

— Pentru protecţie și pentru a ajuta acel „al treilea ochi” 
să se deschidă mai ușor, spuse ea, ridicând acele cristale 
în momentul în care ajunseseră la marginea parcului. Nu 
toată lumea crede în puterile lor, dar, date fiind 
circumstanţele, sunt dispusă să încerc orice. 

Își aranjă imenșii ochelari de soare care îi acopereau 
aproape jumătate din faţă. 

— Frumoasă zi! Caldă și însorită. Genul de vreme care 
îndeamnă oamenii să iasă din casă. Ador New Yorkul în 
perioada asta a anului. Şi eu trag de timp. 

— Zonele în chestiune au fost cercetate amănunţit, 
începu Eve. Din câte am aflat noi, victima își plimba 
câinele în direcţia aceasta și a intrat în parc pe aici. 

Eve pătrunse în parc. 

— Pe-aici au trecut așa de mulţi oameni de atunci... Nu 
știu dacă voi putea simţi ceva. Să vă spun drept, darul meu 
se bazează pe contactul cu ceva sau cu cineva. 

Era prea aproape de stradă, de această stradă populată 
de traficanţi de droguri și de oameni care făceau alte 
tranzacții ilegale. 

— Aici a fost, nu-i așa? Celina își scoase ochelarii de 
soare, îi băgă în buzunar și se uită ţintă în pământ. Aici a 
înșfăcat-o, apoi a dus-o în zona aceea cu copaci. 

Respirația îi rămase egală și liniștită în timp ce mergea. 
Încercă să-și păstreze calmul cu orice preţ. 

— A lovit-o în faţă, a trântit-o la pământ, a ametit-o. Văd 
că pământul e răscolit, deci probabil aici a... 

Răsuflă adânc, se lăsă pe vine și își trecu degetele prin 
iarbă și ţărână. Işi trase repede mâna înapoi. 

— Dumnezeule! 

Eve observă că avea maxilarul încleștat când se aplecă și 
atinse din nou pământul. 

— Aici a violat-o. Vrea să o controleze, s-o umilească și s- 
o pedepsească. Se gândește la un nume - nu la al ei. Nu-l 
pot vedea, nu pot să... Dar nu e numele ei, nu pe Elisa o 
pedepsește. 

Își trase din nou mâinile, își încrucișă braţele de parcă 
ar fi vrut să le încălzească. 

— Îmi vine foarte greu să trec peste simțămintele ei în 
clipele acelea. Ea nu-l cunoștea. Nu știa de ce i se întâmplă 
toate astea. El e doar... 

Își întoarse capul și se uită la Eve. 

— Te simt pe tine. 

Pe Eve o străbătu un fior. 

— Nu pentru mine ai venit aici. 

— Ai o prezenţă foarte puternică, Dallas. O personalitate 
puternică, sentimente puternice. Instincte puternice. Parcă 
ecranezi totul. 

Cu un râs scurt, Celina se ridică și se îndepărtă de locul 
acela. 

— Mă surprinde atitudinea ta sceptică în privința 
mediumurilor, mai ales că și tu ai astfel de puteri. 

— Nu am. 

Privind-o în ochi, Celina pufni: 

— Pe naiba! Crezi că tot ceea ce vezi și simţi se 
datorează numai instinctelor tale? Doar flerului tău? Ridică 
din umeri. Oricum i-ai spune, este darul tău. 

Işi frecă braţele. 

— De aici a dus-o în braţe. Nu prea mai simt mare lucru, 
pentru că deja ea nu mai este aici. A mai rămas doar o 
mică parte, dar se simte foarte slab. 

— Cântărea aproape șaizeci și cinci de kilograme. 

— E foarte puternic. 

— Cel puţin așa ar trebui să fie. 

— Şi se mândrește cu asta, murmură Celina, începând să 
meargă. Da, simt multă mândrie. E mândru de corpul lui, 
de puterea lui. Acum ea e mult mai slabă decât el. 

— Nu victima. Eve își potrivi pasul după al ei. Ci cea pe 
care o simbolizează victima. 

— S-ar putea. Celina își îndepărtă de pe faţă o șuviță 
rebelă. Cerceii - trei inelușe de aur prinse unul de celalalt - 
îi zornăiră în urechi. Probabil că tu îl vezi mult mai clar 
decât mine. Tu nu te temi de el, dar eu da. 

Se opri și studie castelul. 

— Mă întreb de ce a ales locul ăsta. E frumos. Ar fi putut 
să o lase oriunde în altă parte. l-ar fi fost mai ușor. Eve 
avea opinia ei despre acest lucru, dar nu i-o împărtăși. 

— Cât de înalt e? 

— Mult peste un metru optzeci. Mult peste. Aproape doi 
metri și zece. Solid, dar musculos, nu gras. Nu are 
grăsime. Numai mușchi. Am putut să simt asta atunci când 
a violat-o. 

Se așeză pe iarbă. 

— Îmi pare rău. Cred că încep să obosesc. Nu sunt 
obișnuită să lucrez așa. Mă sleiește de puteri. Tu cum 
reușești s-o faci? 

— E meseria mea. 

— Da. E meseria amândurora. 

Își deschise poșeta și scoase de acolo o cutiuţă cochetă. 

— Un analgezic, spuse ea, alegând o pastilă din cutie. 
Am o durere groaznică de cap. Astăzi, nu mai sunt bună de 
nimic. Îmi pare rău. Sunt terminată. 

Spre surprinderea lui Eve, Celina se întinse pe iarbă. 

— Ştii ce aș fi făcut eu acum, în mod normal? 

— N-aș putea spune. 

Absentă, Celina se uită la ceas. 

— Ah, da. Francine. Cam pe la ora asta aș fi consultat-o 
pe Francine. Ne întâlnim săptămânal, pentru că ţin foarte 
mult la ea. E o femeie adorabilă, bogată și cam naivă, care 
are boala măritișului. Tocmai e pe cale să se căsătorească 
cu soțul numărul cinci, deși eu am sfătuit-o să nu facă 
pasul ăsta. La fel am procedat și cu numerele trei și patru. 

Cu gesturi leneșe, Celina își scoase ochelarii de soare 
din buzunar și și-i puse la ochi. 

— În timpul întâlnirilor noastre, începe să plângă și să 
protesteze că trebuie să-și urmeze inima. Buzele i se 
strâmbară într-un zâmbet și se bătu ușor cu palma peste 
piept. Și să-mi spună că de data asta va fi cu totul altfel. O 
să se mărite cu un ticălos profitor care o să o înșele - deja a 
înșelat-o, dar ea refuză să creadă așa ceva -, o să o 
rănească și apoi o să o părăsească, lăsând-o fără mândrie, 
fără respectul de sine și fără o parte însemnată din averea 
ei. 

Scutură din cap, își puse palmele pe pământ și se ridică. 

— Biata Francine, ce credulă e! Și acesta, locotenent 
Dallas și detectiv Peabody, este cel mai tragic caz pe care 
îl tratez. 

— Cum îţi dai seama atunci când vorbești cu un client că 
nu o să vezi ceva tragic? întrebă Eve, și Celina zâmbi. 

— Asta e treaba mea, să știu. Şi dacă trec ceva cu 
vederea și îl descopăr după aceea, fac tot ce pot pentru 
persoana respectivă și apoi mă dau deoparte. Nu cred în 
suferință, mai ales în cazurile când eu sunt cea care 
suferă. Nu înţeleg de ce oamenii provoacă sau îndură 
suferința. Eu sunt o ființă foarte superficială, spuse ea, 
întinzându-se ca o pisică la soare. Și, până acum două 
nopţi, eram mulțumită de existenta mea. 

Peabody îi întinse o mână pentru a o ajuta să se ridice. 
Celina o studie și zâmbi. 

— Pot să arunc o privire? Doar așa, la suprafaţă. Mă 
interesaţi amândouă. 

Peabody își șterse mâna de pantaloni și i-o întinse din 
nou. 

— Cred că putem să facem o încercare. 

Celina îi prinse mâna și continuă să i-o ţină chiar și după 
ce se ridică în picioare. 

— Ești o femeie de încredere. Te caracterizezi prin forță 
și loialitate. Eşti mândră de insigna pe care o porţi și de 
munca pe care o prestezi. Atenţie, adăugă ea râzând, și-i 
dădu drumul la mână. Ai o fire deschisă. N-am vrut să mă 
uit și la viața ta sentimentală, dar să știi că e un bărbat 
drăguţ. Îi făcu cu ochiul. Partenerul tău. 

Peabody roși. 

— Ăăă... Urmează să ne mutăm împreună, peste puţin 
timp. 

— Felicitări. Nu-i așa că dragostea e frumoasă? 
Zâmbind, se întoarse spre Eve și ridică o sprânceană. 

— Nu. 

Râzând, Celina își băgă mâinile în buzunare. 

— Curând, cel puţin așa cred eu că se va întâmpla, vei 
ajunge să ai încredere în mine. Mulţumesc, îi spuse ea lui 
Peabody. Mi-ai curăţat gândurile. O să iau un taxi, ceva 
mai târziu. Vreau să merg puţin pe jos, să scap de durerea 
asta de cap până când ajung acasă. 

Plecă, îndepărtându-se de poteca pe care merseseră 
până atunci. Apoi se opri și se întoarse. Pe faţa ei nu se 
mai vedea nici o urmă de veselie. 

— În curând, va face o nouă victimă. Nu pot să-mi dau 
seama cum știu asta, dar știu. O să fie foarte curând. 

Eve o privi îndepărtându-se și se gândi că, indiferent 
dacă era sau nu înzestrată cu puteri paranormale, femeia 
aceea avea dreptate. 

— E o persoană foarte interesantă. Peabody așteptă o 
secundă și îi aruncă o privire lui Eve, în timp ce mergeau 
spre vest, apoi spre sud către sediul central. Nu crezi? 

— Nu e plictisitoare. Dar spune-mi cu ce ne-am ales noi 
din toată chestia asta? 

— Nu cu multe lucruri pe care nu le cunoșteam sau nu le 
bănuiam, admise ea. 

Peabody se foi în scaun, regretând acum că băuse ceaiul 
acela. Acum simțea nevoia imperioasă să meargă la toaletă 
și știa al dracului de bine că Eve nu avea să oprească la 
vreun restaurant exclusivist, unde doar o fluturare a 
legitimaţiilor le-ar fi permis să folosească baia. Işi 
încrucișă mai strâns picioarele și încercă să se 
concentreze. 

— Şi totuși e incontestabil faptul că pentru rezolvarea 
acestui caz colaborăm cu un medium atât de dotat, precum 
Celina. Și una peste alta, eu sunt o persoană de încredere 
și foarte loială. 

— Exact ca un schnautzer. 

— Eu prefer un cocker spaniel, pentru că are urechile 
acelea blegi, atât de simpatice. Își încrucișă picioarele și 
mai strâns. Şi, din experiența mea, dacă un medium 
reușește să stabilească o astfel de legătură, află 
întotdeauna mai multe dacă rămâne deschis și se 
concentrează. Și cred că ea așa va proceda. S-a implicat în 
chestia asta acum și vrea să o rezolve. 

Eve aruncă o privire în oglinda retrovizoare la auzul 
sunetului unei sirene. Recunoscu diferența subtilă a 

tonalităţii - era vorba de o mașină a salvării - cu mai bine 
de o secundă înainte ca vehiculul să apară în oglindă. 

Incetini și trase pe dreapta, și rabla de mașină pe care o 
conducea începu să vibreze din toate încheieturile în 
momentul în care Salvarea trecu în viteză pe lângă ele. 

— Vreau să suni la Administrativ imediat cum ajungem 
la sediu. Cerșește, mituiește, ameninţă, oferă favoruri 
sexuale sau de altă natură, nu mă interesează ce faci, dar 
fă-ne rost de o mașină ca lumea până la sfârșitul turei. 

Peabody avea dinţii încleștaţi și făcu tot posibilul să 
vorbească printre ei. 

— Şi cine o să acorde favorurile alea sexuale, dacă se va 
ajunge până acolo? 

— Tu, detectiv Peabody. Eu sunt mai mare în grad ca 
tine. 

— Câte sacrificii trebuie să fac în interes de serviciu! 

— Săli de sport. 

— Ce? 

— Trebuie să mergem pe la câteva săli de sport. 

— Totuși, nu cred că îmi pot îmbunătăţi prea mult 
aspectul fizic până la terminarea schimbului pentru a oferi 
acele favoruri sexuale, dacă vrei astăzi mașina aceea. 

— Pentru numele lui Dumnezeu, Peabody, scoate-ţi capul 
din șanț! 

— Ei bine, tu m-ai pus acolo. 

Eve se strecură cu greutate prin traficul infernal. 

— Hai să ne întoarcem la investigația noastră. Dacă 
suspectul pe care vrem să-l identificăm este un bărbat 
singur - și până acum nu avem motive să credem că au fost 
implicați mai mulţi criminali -, cred că e vorba de un 
ticălos al naibii de puternic. Un tip care poate să care 
șaizeci și cinci de kilograme, de la locul crimei până în 
zona unde a lăsat-o, și să transporte cadavrul pe o pantă 
destul de mică, dar plină cu bolovanii. Un tip care-și 
lucrează corpul serios și cu regularitate. 

— Poate că are aparate de gimnastică la el acasă. De 
obicei, cei care exersează serios așa procedează. 

— O să verificăm și aspectul ăsta. O să începem cu 
aparatele de gimnastică pentru acasă. Dar dacă e să 
folosim informatiile pe care ni le-a dat regina 
clarvăzătoarelor, ea ne-a spus că e un tip mândru - mândru 
de corpul lui. Şi ar vrea să se laude cu el, nu? 

— Să arate ce poate el să facă. 

— Da, la o sală de sport. 

— La un club de fitness. 

— Dallas, doar așa, estimativ, cam câte cluburi de fitness 
și săli de sport crezi tu că sunt în orașul ăsta? 

— O să începem cu cele frecventate, în principal, de 
bărbaţi. Tipului nostru nu-i prea plac femeile. Așa că o să 
eliminăm din start cluburile de femei, unde doamnele se 
maimuţăresc în costume mulate și beau sucuri de fructe 
sau își ronţăie suplimentele nutritive înainte de ședința de 
masaj. Şi pe cele care au și saună sau saloane de masaj. Şi 
renunţăm și la cele „sociale”, în care bărbaţii se duc să se 
joace cu aparatele de gimnastică și să agaţe puicuţe. Le 
ștergem de pe listă și pe cele care încurajează clientela de 
aceeași orientare sexuală - așa-numitele catedrale ale 
homosexualilor. Căutăm sălile tradiţionale de culturism. 
Cele la care se duc ţipi masivi, cu gâturi groase. 

— Oooh. Tipi transpiraţi cu gâturi groase. Super! 
Imediat îmi ridic și capul din șanț. 

— Acum e prea târziu, murmură Eve. Am putea să 
investigăm zona în care locuia victima. Tipul ăsta a 
urmărit-o, i-a observat programul zilnic. Trebuie să 
întrebăm de un tip neobișnuit de înalt, solid. După ce 
rezolvi treaba la Administrativ, vorbește cu soţii Vanderlea. 
Întreabă-i dacă au văzut pe cineva care să corespundă 
descrierii prin împrejurimile clădirii. 

— Am înţeles. 

Mai sunt doar câteva străzi, se gândi Peabody. Apoi va 
putea să meargă la toaletă. Se încruntă și își încrucișă 
invers picioarele. 

— O să verificăm și vânzările de echipament sportiv - 
aparate cu greutăţi, sisteme virtuale cu programe de 
culturism încorporate. Şi trebuie să avem în vedere și 
abonamentele făcute la reviste de gen... să știi că 
încrucișatul picioarelor nu ajută deloc. Nu trebuia să bei 
ceaiul ăla. 

— Foarte drăguţ din partea ta, să-mi spui asta abia 
acum, ripostă Peabody pe un ton amar. Și încrucișatul 
picioarelor chiar ajută. Oh, mulțumesc tuturor zeilor și 
zeiţelor, răsuflă ea ușurată când parcară mașina în garajul 
de la sediul central. 

— Vezica plină îți provoacă manifestări religioase, 
detectiv Peabody? 

— Şi nu numai asta îmi provoacă! Peabody sări din 
mașină în momentul în care aceasta se opri și fugi, mai 
mult împleticindu-se, spre un ascensor. 


Odată ajunsă în birou, Eve aruncă o privire 
comunicatorului și observă că avea câteva mesaje. Ordonă 
să-i fie redate, în timp ce ea se ocupa cu aranjarea unui 
panou pentru cazul uciderii Elisei Maplewood. 

In vreme ce mesajele curgeau, dispuse ca unele dintre 
ele să fie șterse. Apoi se opri din ceea ce făcea în 
momentul în care ecranul se umplu de zâmbetul larg al lui 
Mavis. 

— Hei, Dallas! Ne-am întors în oraș, iubițelul meu și cu 
mine. Maui e nemaipomenit! Un adevărat PTDL - paradis 
tropical de lux. Totul a fost magnific! Concertul și partea 
de vacanță în care ne-am tăvălit goi pe plajă. Şi ce crezi? 
Acum burtica mi s-a umflat de tot. Pe cuvântul meu, sunt 
foarte borțoasă! Trebuie să mă vezi! O să trec pe la voi, cât 
pot de repede. 

Lucru care întotdeauna era ca o sărbătoare, se gândi 
Eve când mesajul se termină. Dar dacă burtica lui Mavis se 
umflase atât de tare, nu era foarte sigură că voia să vadă 
așa ceva. De ce femeile gravide ţineau mortiş să arate la 
toată lumea burtica lor umflată, reprezenta un mister 
pentru ea, un mister pe care nu avea de gând să-l rezolve. 

Tocmai se întorsese spre automat pentru a-și programa 
o cafea, când pe ecran apăru chipul Nadinei Frost, 
reportera de la Canalul 75. 

— Dallas! Știu că mă vei lua cu textele obișnuite în astfel 
de cazuri, dar trebuie neapărat să vorbim despre ancheta 
în cazul Maplewood. Dacă nu îmi dai un semn de viaţă, pur 
și simplu o să te trezești cu mine în biroul tău. O să-ţi aduc 
și o prăjiturică. 

Eve se gândi la solicitarea reporterei. Poate că ar fi bine 
să dea un interviu scurt, mai ales dacă avea să fie 
răsplătită pentru asta cu produse de patiserie. Profilul 
ucigașului atesta că ura femeile și se temea de ele, așa că, 
probabil, l-ar irita foarte tare faptul că două femei discutau 
despre el la televizor. Poate că în felul acesta aveau să-l 
determine să facă o greșeală. 

O să se mai gândească la asta. 

Gândul la prăjiturelele acelea o făcu să-și dea seama că-i 
era foame. Întinse mâna în spatele automatului și scoase 
ciocolata pe care o ascunsese acolo. 

Din punctul ei de vedere, locul acela era destul de prost 
ales - pentru o ascunzătoare - dar astfel reușise să salveze 
ciocolata aceea din ghearele hoţului de dulciuri care 
bântuia prin clădire. 

Mușcă cu poftă din batonul de ciocolată, se așeză la 
birou și își deschise calculatorul. 


CODUL DE ACCES ȘI PAROLA DUMNEAVOASTRĂ. NU 
SUNT RECUNOSCUTE. ACCES INTERZIS. 

— Despre ce dracu’ vorbeşti? Dădu o lovitură rapidă 
mașinăriei cu podul palmei. Dallas, locotenent Eve. Își citi 
numărul de pe insigna pentru a fi autorizată și repetă 
parola. 

Computerul scoase un bip vesel, apoi un bâzâit lung, de 
rău augur. Ecranul clipi de câteva ori. Să nu-mi faci o 
figură! Mai întâi mașina, acum asta! Nici măcar nu 
pornești. 


A ÎNȚELES. DECLANȘEZ OPERAŢIUNEA DE 
INCHIE)ERE. 


— Nu! Lua-te-ar dracu’! Nenorocitule, pui de căţea 
ordinară, nu asta am vrut să spun! îl mai lovi o dată, 
strânse din dinţi și declanșă din nou procesul de pornire. 

După o serie de sughițuri mecanice, calculatorul începu 
să bâzâie încurajator. 

— Așa mai merge! Bine. Deschide fișierul dosarului 
39921- SH. Maplewood. 


ÎNȚELES. 


Dar pe ecran nu apăru fișierul dosarului cerut. Nu era 
ceva ce avea legătură cu activitatea poliţiei, abstracţie 
făcând de situaţia în care printre cuplurile surprinse în 
niște poziţii lascive nu se aflau și câţiva polițiști de la 
moravuri, sub acoperire, care participau la o orgie. 


BINE AȚI VENIT LA  FANTA-CEE! GRĂDINA 
DUMNEAVOASTRĂ VIRTUALĂ DE PLĂCERI SEXUALE. 
TREBUIE SĂ AVEȚI CEL PUŢIN VÂRSTA DE DOUĂZECI 
ȘI UNU DE ANI PENTRU A ACCESA ACEST SITE. 
TARIFUL PE CARE-L VEŢI PLĂTI ESTE DE ZECE DOLARI 
PE MINUT ÎN PERIOADA DE ÎNCERCARE. CARE SE 
ÎNTINDE PE PARCURSUL. PRIMEI SĂPTĂMÂNI. 

Pentru numele lui Dumnezeu! Computer, închide 
fișierul. 


COMANDĂ INCOMPLETĂ. 
Pe dracu”! Închide fișierul ăsta! 
ÎNȚELES. 


Scenele pornografice dispărură. _ 

— Acum ascultă-mă! Sunt eu, Dallas, locotenent Eve. Imi 
aparţii! Vreau să deschizi fișierul 39921-SH și vreau să faci 
asta chiar acum! 

Ecranul clipi de câteva ori, apoi, afișă un text. Cel mai 
probabil scris în limba italiană. 

Eve scoase un sunet nedefinit, ceva între un țipăt și un 
vaiet. Lovi mașinăria cu palma și cu pumnul și chiar fu 
tentată să o smulgă din reţea și să o arunce pe fereastră. 

Poate avea un pic de noroc și chiar atunci ar fi trecut 
cineva de la Departamentul Administrativ pe sub 
geamurile biroului ei. 

Ar fi rezolvat două probleme dintr-o lovitură. 

Deși era un gând foarte tentant, își dădu seama că dacă 
l-ar fi dus la îndeplinire ar fi trebuit să aștepte să 
primească alt calculator undeva pe la sfârșitul secolului. 

Smulse receptorul comunicatorului, vrând să sune la 
întreținere și să-și verse nervii asupra nenorocitului care 
ar fi avut ghinionul să-i răspundă la telefon. 

„i ce-ai rezolva cu asta, Dallas, se întrebă ea. 
Nemernicii ăia de la întreţinere ar fi încântați. Stau acolo 
în birourile lor, se prăpădesc de râs, până când într-o bună 
zi o să fiu forțată să cobor acolo și să-i omor pe toţi, și 
după aia o să-mi petrec restul zilelor în spatele gratiilor.” 

Pocni computerul din nou, fără să-și facă prea multe 
iluzii. Și, inspirată de un gând, încercă o altă abordare. 

— Electronică și Comunicaţii, McNab. Salut, Dallas! 

Iubitul lui Peabody zâmbi în ecranul comunicatorului. 
Faţa lui simpatică și îngustă era înconjurată de un păr 
blond-deschis, împletit în două codițe subţiri. 

— Tocmai mă pregăteam să-ţi trimit un raport cu 
rezultatele cercetărilor noastre în ceea ce privește 
convorbirile și site-urile vizitate de victimă. 

— Nu te mai obosi. Calculatorul meu a luat-o razna. Mă 
scoate din minţi, McNab. Ce-ai spune să-mi faci un serviciu 
și să te uiţi puţin la el? 

— Ai sunat la Întreţinere? 

Văzându-i privirea, el izbucni în râs. 

— Uită că te-am întrebat așa ceva. Pot să-ţi acord o 
jumătate de oră, cam peste cincisprezece minute. 

— Bine. 

— Sau, dacă faci o solicitare oficială, să vin să-ţi aduc 
personal raportul pe care l-am întocmit, aș putea veni chiar 
acum. 

— Consideră solicitarea ca și făcută. 

— M-am mobilizat. 

— Ce-ai spus? 

Dar el întrerupsese deja legătura. 

Iritată, Eve își scoase computerul de buzunar și încercă 
să transfere pe el datele de pe calculatorul stricat. Nu era 
o împătimită a calculatoarelor, dar nici proastă nu putea fi 
considerată, își spuse ea. Se pricepea cât de cât la 
operaţiile de bază ale acestora. 

Deja era pe punctul de a-și smulge părul din cap, când 
McNab pătrunse în încăpere. Era îmbrăcat cu un tricou 
mov și o pereche de pantaloni largi, verzi, cu câte o dungă 
mov fosforescentă pe fiecare parte. Ambele culori ale 
garderobei sale se regăseau și în pantofii de sport pe care 
îi avea în picioare. 

— A venit electronistul de serviciu, anunţă el. Ca 
accesoriu, în ziua aceea, purta o pereche de cercei de 
argint, cu pietre verzi și mov. Ce problemă aveţi? 

— Dacă aș fi știut care e problema, aș fi rezolvat-o 
singură. 

— Da. 

Aruncă o geantă argintie pe birou și se tolăni în scaunul 
ei. Își frecă palmele. 

— Ia te uită, ciocolată! 

Zâmbetul îi deveni și mai larg și sprâncenele i se 
arcuiră. 

— La naiba! Poţi s-o iei. Consider-o un fel de plată în 
avans. 

— Supermarfă! 

— Cum? 

— Supermarfă. 

Mușcă din ciocolată. 

— Adică, știi tu... excelent. Hai să vedem ce avem aici. O 
să-l deschid puţin, doar pentru un diagnostic standard. 

Dădu computerului o serie de comenzi care pentru Eve 
sunară ca o limbă complet străină. O grămadă de coduri și 
de simboluri și de caractere ciudate umplură ecranul și 
computerul răspunse cu o voce ce semăna cu un croncănit 
răgușit. 

— Vezi? Vezi? 

Eve se ridică în picioare și veni lângă umărul lui McNab. 

— Asta nu e bine, nu? Nu are cum să fie bine. 

— Păi, hmm... Lasă-mă să... 

— E vorba de un sabotaj, nu-i așa? 

— Te aștepți la vreun sabotaj? 

— Nu, nu mă aștept la un sabotaj. Nu te poţi aștepta la 
sabotaje! De-aia se și numesc sabotaje! 

— Da, ai dreptate. Trebuie să mă mai uit un pic la el. Ai 
putea să iei și tu o pauză. 

— Vrei să ies din propriul birou? 

El îi aruncă o privire îndurerată. 

— Locotenente... 

— Bine, bine! 

Își băgă mâinile în buzunare. 

— O să ies un pic pe hol. 

În timp ce ieșea afară îi auzi oftatul lung de ușurare. Se 
duse direct la biroul lui Peabody. 

— Ţi s-a stricat calculatorul? întrebă Peabody. McNab a 
trecut pe aici în drum spre tine. 

— Mi l-au sabotat. 

— Cine a făcut asta? 

— Dacă aș ști cine, i-aș vâna și i-aș jupui de vii. 

— A-ha. Bine. Între timp, am vorbit cu Deann Vanderlea. 
Cineva a găsit cățelul. 

— Ha? Căţelul? 

— Da, pe Mignon. A fost găsit în cealaltă parte a 
parcului de către o pereche care făcea jogging. S-au uitat 
pe medalionul pe care cățelul îl avea la gât, au identificat 
proprietarul și i l-au adus înapoi. 

— Era rănit? 

— Nu, doar foarte speriat. Regăsirea căţelului le va mai 
alina un pic durerea. Oricum, am aflat că ea, soţul ei și 
victima obișnuiau să meargă la Total Health Fitness and 
Beauty, un club de fitness din apropiere. Nu e genul de 
sală pe care o căutăm noi, nu cred că ucigașul o frecventa. 

— N-ar strica dacă am arunca o privire și pe acolo. 

— Doamna Vanderlea nu-și aduce aminte să fi văzut pe 
cineva suspect prin zonă. Nu-și amintește să fi remarcat 
vreun tip solid, ieșit din comun, dar a spus că o să-l întrebe 
și pe soţul ei, pe câţiva vecini și chiar pe portar. 

— Oricum, o să mai trecem și noi pe acolo, să mai 
punem câteva întrebări. N 

— Da. Putem să-l eliminăm pe taică-său. In momentul 
crimei se afla la câteva mii de kilometri depărtare și nici 
nu corespunde cu descrierea bărbatului pe care-l căutăm. 

— Ar fi fost prea ușor. Și cu mașina mea ce se mai aude? 

— Cred că am prins un fir. Mai am nevoie de ceva timp. 

— Toată lumea are nevoie de ceva timp astăzi. Hai să 
verificăm niște săli de sport. Să începem cu cele din zona 
Manhattanului, de exemplu. 

Eve privi cu oarecare iritare cum computerul lui 
Peabody răspundea prompt la comenzi. 

— Cum se face că polițiștii în uniformă din 
departamentul ăsta primesc echipamente de birou mai 
bune decât ale mele? Doar eu sunt șeful aici! Știi, există o 
teorie conform căreia unii oameni au un fel de afecţiune... 

Cuvântul „deficienţă” îi veni lui Peabody în minte, dar 
ținea prea mult la integritatea ei corporală pentru a-l rosti 
cu voce tare. 

— Au un fel de infecţie sau ceva de genul ăsta. Și asta le 
împiedică să folosească aparatura din jurul lor. 

— Prostii! N-am nici o problemă cu aparatura de acasă. 

— E doar o teorie, spuse Peabody și ridică din umeri. 
Vrei să stai acolo până termin eu căutarea? 

— Trebuie să stau și eu undeva. 

Dezgustată, Eve plecă spre hol. O să-și ia o cutie de 
Pepsi, asta o să facă. O să bea sucul, o să se liniștească, 
apoi o să se întoarcă în birou, să-l mai bată un pic la cap pe 
McNab. 

Voia să stea în biroul ei blestemat și să-și facă treaba. 
Cerea prea mult? 

Se apropie de automatul de sucuri și se opri în faţa lui, 
privindu-l cu ură. Probabil că i-ar fi răsturnat sucul în 
poală sau i-ar fi dat vreo băutură cu vitamine în loc de 
Pepsi. 

— Hei, tu! îi făcu ea semn unui poliţist în uniformă care 
trecea pe acolo. Scoase câteva monede și i le întinse. 
Comandă-mi și mie o cutie de Pepsi. 

Polițistul aruncă o privire surprinsă spre monedele din 
palma lui Eve. 

— Sigur, locotenente! 

Monedele fură introduse în aparat. Cu o voce politicoasă 
și veselă, mașinăria răspunse la comandă și anunţă 
băutura selectată și-i enumeră ingredientele. Apoi o cutie 
de Pepsi alunecă în liniște în compartimentul special. 

— În sănătatea ta. 

— Mulţumesc. 

Satisfăcută, Eve se întoarse în sala mare, bând din când 
în când din cutia de suc. Da, se gândi ea, așa avea să 
rezolve situaţia. O să-i pună pe alţii să se ocupe de 
aparatele ei de câte ori va putea să facă asta. Până la urmă 
ea era cea mai mare în grad. Putea să delege 
subordonaţilor ei anumite atribuţii. 

— Locotenente? 

McNab o strigă și, deși încercă să nu se uite, îl văzu 
țuguindu-și buzele spre Peabody. 

— Fără bezele în departamentul meu, detectiv. Mi-ai 
reparat calculatorul? 

— Am vești bune și mai puţin bune. Ce-ai zice să ţi le 
spun pe cele proaste mai întâi? 

Îi făcu semn cu capul să-l urmeze în biroul ei. 

— Vestea proastă e că sistemul tău de calcul, 
calculatorul tău s-a cam dus pe copcă. 

— Dar până acum a mers foarte bine! 

— Da, vezi tu, cum să spun, are niște probleme interne. 
Să zicem că o parte din măruntaiele lui au fost concepute 
foarte prost. Mai aveau foarte puţin până cedau de tot. Au 
fost fabricate astfel încât să funcţioneze un număr limitat 
de ore. 

— De ce ar vrea un om în toate minţile să facă ceva care 
la un moment dat se va defecta? 

— Pentru a-ți putea vinde marfă nouă în schimbul celei 
defecte. Pentru că ea arăta de parcă ar fi avut nevoie de 
încurajare, el îndrăzni să o bată compătimitor pe umăr. Cei 
de la întreţinere și de la Administrativ le cumpără 
întotdeauna pe cele mai ieftine, cel puţin așa cred. 

— Nemernicii! 

— Ai dreptate. Dar vestea bună e că am reușit să-l fac să 
meargă. Am înlocuit niște chestii. Nu o să reziste mai mult 
de câteva zile, având în vedere modul cum îl folosești tu. 
Dar pot să fac eu rost de niște piese. Am câteva relaţii. 

Practic pot să ţi-l reconstruiesc de la zero. Până atunci, 
dacă nu-l mai pocnești, cred că o să funcționeze. 

— Bine, mulţumesc. Mulţumesc că ai lucrat atât de 
repede. 

— Nici o problemă. Sunt un geniu. Ne vedem mâine- 
seară, nu? 

— Mâine-seară? 

— La cină? La Louise și la Charles? Aaa... Da. Și nu mai 
trimite bezele în secţia mea, strigă ea după el. 

Se așeză la birou și bău Pepsi, uitându-se la mașinăria 
de pe biroul ei. Parcă o provoca să-i mai creeze probleme. 
Ținând seama că Peabody se ocupa de sălile de sport din 
Manhattan, decise să le verifice ea pe cele din Bronx. 

Calculatorul îi răspundea la comenzi de parcă nimic nu 
s-ar fi întâmplat. Chestia asta o făcu să fie atât de 
încrezătoare, încât se întoarse cu spatele la el, în timp ce 
căutarea pe care o ordonase era în desfășurare, și se uită 
la panoul pe care-l instalase în încăpere. 

— Oare ce a văzut la tine, Elisa? întrebă ea cu voce tare. 
Cum ai ajuns pe radarul lui? Te-a văzut și înfățișarea ta a 
declanșat ceva în mintea lui bolnava. Te-a privit, te-a 
studiat și te-a pândit în întuneric. 

O menajeră. Părinte singur. O persoană căreia îi plăcea 
să confecţioneze diverse lucruri. Divorţată. Cu un fost soţ 
agresiv. 

Nu avea nevoie de dosar pentru a-și aduce aminte toate 
aceste amănunte despre Elisa Maplewood. Abia trecută de 
treizeci de ani, greutatea standard, constituţie obișnuită. 
Păr șaten, lung. Figură simpatică. 

Provenea dintr-o familie din clasa de mijloc. Născută în 
New York. 

li plăceau hainele frumoase, simple. Nu prea 
pretenţioase, nu prea provocatoare. În momentul morţii, 
nu avea un partener stabil și nici nu era implicată într-o 
relație amoroasă. Nu avea prea multe contacte sociale. 

Unde a pus ochii pe tine? 

În parc? Ducea copiii în parc. Plimba câinele în parc. În 
magazine? își cumpăra materiale de la magazinele de 
artizanat, își pierdea vremea uitându-se prin vitrine. 

Apucă raportul pe care McNab îl lăsase pe biroul ei. De 
la comunicatorul victimei se efectuaseră câteva transmisii 
către părinţii ei, către comunicatorul mobil al lui Dean, 
către biroul lui Luther și una către magazinul de artizanat 
de pe Third, pentru a verifica dacă fusese onorată 
comanda pe care o făcuse. Și, în general, apelurile primite 
proveneau din aceleași surse. 

În privinţa activităţii ei de pe internet, se stabilise că 
intrase pe câteva site-uri cu sfaturi pentru părinţi. Își 
descărcase versiunile electronice al câtorva reviste despre 
artizanat și despre decoraţiuni interioare, făcuse și câteva 
cumpărături on-line. Şi își descărcase și câteva cărți 
catalogate drept bestselleruri. 

Cercetarea echipamentelor de comunicaţii ale familiei 
Vanderlea nu scosese la iveală nimic neobișnuit sau 
folositor. 

Se gândi că poate ar fi meritat să verifice site-urile 
acelea, dar renunţă la idee. Îi era destul de greu să și-l 
imagineze pe tipul acela mare, musculos, solid, împletind 
sau croșetând. Mai mult, Elisa îi lăsase impresia unei 
persoane prea sensibile, prea fragile și prea timide pentru 
a da informaţii personale unei persoane pe care ar fi 
întâlnit-o pe un chat. În nici un caz, ucigașul nu pusese 
ochii pe ea în cursul unei discuţii pe teme de croșetat sau 
împletit. 

A mai făcut-o. Se gândi la cuvintele Celinei. Și îi dădu 
dreptate. Ce-i făcuse Elisei fusese ceva premeditat, 
planificat cu grijă și foarte bine executat în condiţii 
riscante. Rapid și eficient; pentru Eve, aceste cuvinte 
trădau exerciţiul. 

Poate că rezultatele căutării pe care o efectuase, cea 
bazată pe caracteristicile crimei, nu erau foarte 
concludente. Poate că, în timp, el mai adăugase câte ceva 

sau renunţase la anumite părți dintr-un eventual ritual al 
crimei. Poate că unul sau mai multe dintre cazurile 
relevate de acea căutare erau tot opera lui. 

Mândrie, Celina vorbise de mândrie. Nu îi plăcea să se 
bazeze prea mult pe opiniile unei clarvăzătoare, dar asupra 
acestui aspect era de acord cu ea. Modul în care își 
așezase victima, după ce o ucisese, la vedere, denota 
mândrie și aroganță. A 

Uitaţi-vă la ce am făcut, la ce pot să fac! In cel mai mare 
parc al orașului, atât de aproape de locuinţele celor bogați 
și privilegiați. 

Da, era mândru de opera lui. Şi ce făcea un bărbat care 
se mândrea cu opera lui când aceasta nu reușea să se 
ridice la nivelul exigenţelor sale? 

Își îngropa greșelile. 

Simti cum i se pune sângele în mișcare. Era pe calea cea 
bună. Ştia asta. Şi se întoarse la calculator. Salvă 
rezultatele căutării ei inițiale și intră în baza de date a 
persoanelor dispărute. 

Începu cu ultimele douăsprezece luni și se concentră pe 
zona Manhattanului și introduse caracteristicile corporale 
ale Elisei pentru a filtra rezultatele căutării. 

— Dallas... 

Așteaptă! 

Concentrată asupra ecranului, Eve ridică o mână pentru 
a o opri pe Peabody. În mod sigur a trebuit să exerseze. Cu 
certitudine. Pentru ca un bărbat să-și formeze un corp de 
invidiat, pentru a fi în formă și puternic e nevoie de multă 
muncă și disciplină. E nevoie de exerciţiu El este dominat 
de o furie pe care trebuie să și-o stăpânească într-un fel 
sau altul. Și pentru asta e nevoie de disciplină și tărie de 
caracter. Dar din când în când trebuie să se descarce. 
Trebuie să ucidă. Așa că exersează până când totul îi iese 
așa cum și-a dorit. 

_ CĂUTAREA ÎNCHEIATĂ. DOUĂ REZULTATE 
ÎNTRUNESC PARAMETRII FIXAȚI. PRIMA IMAGINE PE 
ECRAN. 


— Ce-i asta? întrebă Peabody. 

— Probabil, antrenamentele lui. Uită-te la ea. Același 
fizic ca și Maplewood. Cam aceeași vârstă, aceeași culoare 
a pielii, aceeași constituţie. 

Peabody se apropie și se aplecă peste umărul lui Eve. 

— La prima vedere, nu prea seamănă, dar e cam același 
gen. 

— Computer, împarte ecranul în două și arată și a doua 
fotografie. 


AȘTEPTAŢI O CLIPĂ... OPERAȚIUNE ÎNCHEIATĂ. 


— Trebuie să recunosc, McNab a făcut o treabă bună, 
murmură Eve. _ 

— Nu prea seamănă între ele, comentă Peabody. In cel 
mai bun caz ar putea fi verișoare. 

— Marjorie Kates, citi Eve. Treizeci și doi de ani. 
Necăsătorită, fără copii, adresă din centru. A lucrat ca 
manager de restaurant. Dispariţia i-a fost anunţată de 
către logodnicul ei, pe doi aprilie anul acesta. Nu a mai 
ajuns acasă de la serviciu. Lansing și Jones s-au ocupat de 
cazul ăsta. A doua e Breen Meniweather. Treizeci de ani. 
Divorţată, cu un copil - un băieţel de cinci ani -, locuia în 
Upper East Side. Lucra ca tehnician de studio la Canalul 
75. Dispariţia i-a fost anunţată de cei care aveau grijă de 
copii, pe 10 iunie, anul acesta. Nu s-a mai întors acasă de 
la serviciu. Cazul a ajuns pe mâna lui Polinski și a lui Silk. 
Am nevoie de dosarele lor, Peabody. Trebuie să vorbesc cu 
detectivii aceștia. 

— Am plecat. 

Lansing și Jones lucrau în afara sediului central, așa că 
fu suficient să călătorească pe trei benzi rulante și să ia un 
ascensor ca să ajungă la divizia lor. 

Erau amândoi la birourile lor, unul în faţa celuilalt. 

— Detectivii Lansing și Jones? Sunt locotenent Dallas. Ea 
e detectiv Peabody. Mulţumim că v-aţi făcut timp pentru 
noi. 

— Lansing. 

Detectivul solid, cu părul roșu, întinse o mână. Avea cam 
cincizeci de ani. 

— Nici o problemă, locotenente. Crezi că există vreo 
legătură între cazul tău și unul dintre ale noastre? 

— Trebuie să verific asta. 

— Eu sunt Jones. Femeia micuță, de culoare, înjur de 
treizeci de ani, îi strânse mâna lui Eve, apoi lui Peabody. 
Logodnicul ei, Royce Cabel a venit și ne-a anunţat că a 
dispărut. Lipsea de acasă doar de o noapte, dar tipul părea 
deja distrus. 

— Ultima oară a fost văzută când a plecat de la 
restaurant - lucra la Appetit, pe East Fifty-Eight - după ora 
închiderii, cam pe la miezul nopţii, pe întâi aprilie. 

— Locuia doar la câteva străzi distanţă, așa că, de 
obicei, mergea pe jos acasă. Tipul o aștepta acasă înjur de 
douăsprezece și jumătate, cel puţin așa spune el, și a 
adormit între timp. Când s-a trezit, pe la două, vede că ea 
n-a ajuns. Se impacientează, începe să sune pe toată 
lumea. Apoi, în dimineața următoare, la prima oră, a venit 
aici, să vorbească cu polițiștii. 

— A dispărut cu trei săptămâni înainte de nuntă, 
continuă Lansing. Așa că avem două variante. Ori s-a 
speriat foarte tare de viitorul ei statut de femeie măritată 
și și-a luat tălpășiţa, ori s-au certat și el a omorât-o, și a 
venit a doua zi dimineaţă să-i anunţe dispariția pentru a-și 
acoperi urmele. Dar ceva nu se potrivește. Jones clătină 
din cap. V-am făcut câte o copie de pe rapoarte, de pe 
notițele noastre, de pe declaraţiile martorilor și de pe 

stenogramele interogatoriilor. Din acestea rezultă foarte 
clar că toată lumea știa că Marjorie Kates era ocupată 
până peste cap cu pregătirile pentru nuntă. Ea și Cabel 
locuiau împreună de mai bine de optsprezece luni. Şi nici 
una dintre informaţiile pe care le avem despre el nu indică 
faptul că ar fi o persoană violentă. 

— A făcut și un test cu detectorul de minciuni. Nici 
măcar n-a clipit când i-am spus despre varianta noastră. 

— Cred că a fost ucisă, spuse Jones. Cel puţin asta e 
părerea mea, locotenente. 

— Şi noi n-am reușit să înaintăm cu ancheta, până când 
aţi apărut voi. 

— Încă nu știu dacă noi vă putem furniza un element 
nou. E vreo problemă dacă vorbesc și eu cu unii oameni de 
pe lista voastră? 

— Nu. Lansing își frecă bărbia. Nu ne puteţi da nici un 
indiciu? 

— Noi ne ocupam de crima cu mutilare din Central Park. 
Victima din cazul nostru are același profil fizic cu dispăruta 
voastră. Mă gândesc că ucigașul din cazul nostru a făcut 
câteva repetiţii. 

— Rahat! exclamă Jones. 


— Putem să trecem să discutăm și cu Polinski și Silk, în 
drum spre Royce Cabel. 

— Cum rămâne cu sălile de sport cu ţipi transpiraţi cu 
gâturi groase? 

— Ajungem și acolo. Ca să câștige timp, se înghesuiră 
într-un ascensor care mergea până la nivelul garajului. Eve 
se strădui din răsputeri să ignore coatele pe care le primea 
în coaste. 

— Vreau să facem un interviu cu Nadine. 

— Pentru că lucrează la Canalul 75? 

— Nu numai pentru asta. Mă gândesc că pe tipul nostru 
mare și puternic ar putea să-l cam irite faptul că trei femei 

vorbesc despre el la televizor. Și să știe că două femei 
conduc investigația în ceea ce-l privește. 

— E o idee. 

Mai multe persoane își făcură loc cu coatele și ieșiră 
când ușile se deschiseră. Eve se uită în sus și văzu că mai 
aveau de coborât doar trei etaje. 

— Ce-ar fi să facem chiar azi interviul acela? 

— În Central? 

— Da, în Central Park. În sfârșit! 

Eve aproape că sări prin ușile liftului când acesta ajunse 
la nivelul garajului. 

— Dallas, așteaptă! 

Peabody o apucă de braţ și se propti în călcâie. 

— Trebuie să-ţi spun ceva. 

— Spune, repede! 

— În primul rând, vreau să-ţi spun că în câteva secunde 
vei fi cuprinsă de o dorinţă imperioasă de a mă săruta pe 
gură. Dar n-o să-mi schimb părerea despre tine dacă vei 
face asta. 

— Peabody, de ce crezi tu că - chiar și în visele tale 
nebunești și perverse cu care eu nu vreau să am nici o 
legătură - mi-aș dori să te sărut pe buze? 

— Închide ochii. 

Eve vorbea repede, păstrându-și tonul obișnuit. 

— Ţi-ai pierdut minţile? 

— Bine, bine. 

Peabody își răsfrânse buza inferioară. 

— Nu știi deloc de glumă. 

Traversă parcarea până la locul lui Eve și-și întinse 
braţele în lături. 

— Voilà! 

— Ce dracu' e asta? 

— Asta, locotenente, este noul tău vehicul. Hai, urcă-te! 

Eve rămase cu gura căscată. Ei nu i se întâmpla prea 
adesea să fie surprinsă într-o asemenea ipostază, așa că 
Peabody sărbători evenimentul cu câţiva pași de step. 

Încet, Eve înconjură imensa și cocheta mașină albastră. 
În luminile puternice ale garajului, vehiculul strălucea ca o 
bijuterie. Cauciucurile erau negre, imense și curate. 
Cromul și părțile de sticlă străluceau. 

— Asta nu e mașina mea. 

— Ba da. 

— Asta e mașina mea? Da. 

Peabody scutura din cap ca o marionetă. 

— Fugi de-aici! Eve îi dădu un ghiont. 

— Cum ai reușit să faci rost de ea? 

— Câteva vorbe meșteșugite, câteva mici exagerări, un 
pic de minciună și o mână de ajutor de la o zână bună care 
se pricepe la spart baze de date. 

— Ai făcut rost de ea prin metode imorale și poate chiar 
ilegale! 

— Sigur că da! 

Eve își puse mâinile pe coapse și se uită în ochii lui 
Peabody. 

— Sunt mândră de tine. Foarte, foarte mândră. 

— O să mă săruţi pe gură? 

— Nu atât de mândră. 

— Ce spui atunci despre un pupic pe obraz? 

— Treci în mașină. 

— Codurile tale, locotenente. 

I le întinse, înconjură mașina și se urcă în partea 
pasagerului. 

— Și știi ceva, Dallas? Bestia asta e super puternică. 

— A, da? 

Eve se așeză în scaunul șoferului și faţa i se lumină când 
văzu că nu mai simte că stă pe bolovani. 

— Ei bine, să vedem ce poate să facă! 

Era nemaipomenită. Nu numai că toată aparatura de 
bord funcţiona, dar se și mișca așa cum trebuie. Putea să 
meargă și vertical, pe deasupra traficului și nu numai să-și 
croiască drum prin el. 

Toate sistemele de navigaţie funcționau perfect, așa cum 
O anunţase vocea politicoasă a computerului de bord, 
înainte ca ea să apuce să întrebe. Vocea i se adresase cu 
„Locotenent Dallas”, o informă că temperatura la exterior 
era de douăzeci și cinci de grade și vântul bătea ușor 
dinspre sud-sud-vest cu douăzeci și cinci de kilometri pe 
oră. 

Se oferi chiar să calculeze care era cea mai rapidă rută 
către destinaţia sau destinațiile lor, cu estimarea traficului 
de pe respectivele rute și a timpului în care puteau ajunge 
acolo. 

Era o adevărată minune! 

— Adori mașina asta, spuse Peabody cu un zâmbet 
îngâmfat pe buze. 

— Nu pot adora o mașină. Apreciez mașinile și uneltele 
eficiente care mă ajută să-mi fac treaba, și nu cele care îmi 
îngreunează munca și mai mult mă încurcă. 

Ocoli cu dexteritate un maxibuz care abia se ţâra, se 
strecură printr-un grup de taxiuri și execută o manevră 
rapidă în plan vertical, doar de dragul de a o face. Apoi se 
îndreptară spre est. 

— Bine, recunosc. Ador mașina asta! 

— Ştiam eu că așa se va întâmpla. Peabody mai avea 
puţin și cânta de bucurie. Dacă încearcă să mi-o ia, o să 
mă lupt cu ei pe viaţă și pe moarte, o să le beau sângele. 

Până la destinaţie, zâmbetul nu i se șterse de pe faţă. 

Polinski își luase liber în ziua aceea, așa că se mulţumiră 
să vorbească cu Silk, un bărbat mic și îndesat ca o bujie, 
care stătea la biroul lui și ronţăia chipsuri de soia fără 
grăsime. O puse la curent cu investigația pe care el ţi 
partenerul lui o desfășuraseră până în momentul acela. 

Dispariţia lui Breen Merriweather fusese anunţată de o 
vecină, cea care avea grijă de copilul ei, pe 10 iunie. 
Plecase de la studio pe la douăsprezece, nu mai târziu de 
douăsprezece și un sfert. Și dispăruse fără urmă. 

Nu era implicată în nici o relaţie, nu avea dușmani. Era 
sănătoasă și nu o supăra nimic. Abia aștepta să-și ia 
concediu - voia să plece cu fiul ei la Disney World, în Est. 

Eve făcu copii de pe tot cuprinsul dosarului. 

— Vorbește cu Nadine, îi spuse Eve lui Peabody. Hai să 
facem interviul la castel. Intr-o oră. Sau mai bine în 
nouăzeci de minute. 


Se întâlniră cu Royce Cabel în apartamentul acestuia. Le 
deschise ușa înainte ca ele să apuce să bată, și faţa lui 
părea să exprime un amestec de speranţă și disperare. 

— Aţi aflat ceva despre Marjorie! 

— Domnule Cabel, așa cum v-am spus și când am vorbit 
la telefon, noi conducem o altă anchetă. Eu sunt 
locotenentul Dallas. Şi ea e partenera mea, detectiv 
Peabody. Putem intra? _ 

— Da, sigur, poftiţi. Işi trecu o mână prin părul șaten, 
lung și ondulat. M-am gândit însă că... Am vrut să ne 
întâlnim aici și nu la mine la serviciu pentru că am crezut 
că aţi aflat ceva, că poate aţi găsit-o. Și că nu voiaţi să-mi 
spuneţi asta prin telefon. 

Aruncă o privire inexpresivă prin cameră și clătină din 
cap. 

— Îmi pare rău. Cred că ar fi mai bine dacă ne-am așeza. 
Detectivii Lansing și Jones nu se mai ocupă de caz? 

— Ba da. Noi cercetăm o altă pistă. Ne-aţi fi de mare 
ajutor dacă ne-aţi spune și nouă ce știți. 

— Ce știu eu? Se așeză pe o canapea de un verde-închis, 
plină cu pernuţe simpatice. 

Apartamentul era zugrăvit într-un galben-pal și lui Eve 
totul i se părea foarte feminin - pernuţele de pe canapea, 
decoraţiunile interioare, petele de culoare - roșu aprins și 
albastru. 

— Mă simt de parcă n-aș mai ști nimic, spuse el după un 
moment. Lucra noaptea. Asta urma să se schimbe în iunie, 
când ar fi trebuit să înceapă să lucreze ca manager de zi. 

— De cât timp lucra noaptea? 

— De aproape opt luni. 

Își freca mâinile de coapse de parcă n-ar fi știut ce să 
facă cu ele. N 

— Era bine. li plăcea slujba pe care o avea, și 
restaurantul nu era decât la câteva străzi distanță de casă. 
Luam cina acolo cel puțin o dată pe săptămână. Şi în 
timpul liber putea să se ocupe în voie de pregătirile de 
nuntă. Marjie adora să facă planuri. 

— Voi doi aveați probleme, vă certați? 

— Nu. Adică aveam, ca toată lumea, dar relația noastră 
era foarte trainică. Urma să ne căsătorim. La naiba, eu nu 
trebuia decât să fac act de prezenţă, pentru că ea 
organizase totul. Ne pregăteam să întemeiem și noi o 
familie. 

Vocea începu să-i tremure. Își drese glasul și continuă să 
se uite ţintă la perete. 

— V-a spus vreodată că ar avea probleme cu vreun client 
de la restaurant? Cineva care să o deranjeze aici sau poate 
în altă parte? 

— Nu, le-am spus asta și celorlalți doi detectivi. Dacă 
Marjie ar fi avut probleme cu cineva mi-ar fi spus. 
Intotdeauna o așteptam când venea de la serviciu și ne 

povesteam ce făcusem pe parcursul zilei. Până-ntr-o zi, 
când n-a mai venit... 

— Domnule Cabel... 

— Mi-aș dori să mă fi părăsit. 

Vocea îi tremura din cauza emoţiei. Se simţea și un pic 
de furie în glasul lui, furie amestecată cu teamă. 

— Îmi doresc să se fi speriat la gândul că urma să se 
căsătorească cu mine sau să se fi îndrăgostit de altcineva, 
sau pur și simplu să o fi luat-o razna. Dar nu s-a întâmplat 
așa. Marjie n-ar fi procedat astfel. Și acum nu știu ce să mă 
mai fac. 

— Domnule Cabel, îmi puteţi spune dacă dumneavoastră 
sau Marjie frecventaţi vreo sală de gimnastică sau vreun 
club de fitness? 

— Cum? 

Clipi de câteva ori și trase aer în piept. Ş 

— Da, cine nu merge la sală în ziua de azi? Aăă... 
mergeam la Able Bodies. Incercam să ajungem acolo de 
două-trei ori pe săptămână. Duminica ne duceam 
întotdeauna, pentru că amândoi eram liberi. Stăteam acolo 
vreo două ore și apoi mergeam la restaurantul sălii și 
mâneam ceva. 

Nu părea genul de sală pe care o căutau ele, așa că Eve 
se gândi la altă abordare. Inainte ca ea să apuce să spună 
ceva, Peabody ridică una dintre pernele răspândite pe 
canapea. 

— Sunt foarte frumoase. Par să fi fost făcute manual. 

— Marie le-a făcut. Întotdeauna meșterea câte ceva. 

Își trecu o mână peste perne. 

— Zicea că e înnebunită după lucrurile de artizanat. 

Poc! își spuse Eve. 

— Ştiţi cumva de unde își procura materialele? 

— Materialele? Nu înţeleg. 

— Simple detalii, domnule Cabel, îi spuse Peabody. Dar 
asemenea detalii ne sunt uneori de foarte mare ajutor. 

— Ăsta era unul dintre lucrurile pe care nu le făceam 
împreună. Pe față îi apăru o urmă de zâmbet. M-a cărat 
după ea de câteva ori atunci când mergea la vânătoare de 
materiale, dar mi-a spus că o grăbeam pentru că mă 
plictiseam. Își făcuse un mic atelier în cel de-al doilea 
dormitor. Probabil că acolo aţi găsi chitanţe sau bonuri, 
hârtii din care să rezulte de unde își cumpăra materialele. 

Eve se ridică. 

— Putem să aruncăm o privire? 

— Sigur. 

Se ridică repede, vizibil entuziasmat de noua turnură pe 
care o lua investigația. 

— Aici e. 

Le conduse într-o cameră micuță, plina de materiale, 
gheme, sculuri și panglici. Erau acolo tot felul de alte 
obiecte pe care Eve nu putea să le identifice. Toate păreau 
aranjate, ordonate meticulos pe grupuri. Eve observă și un 
calculator. 

— Putem să-l deschidem? 

— Sigur, lăsaţi-mă pe mine. 

Se îndreptă spre calculator și-l deschise. 

— Peabody. 

Eve făcu un semn cu capul spre computer. 

— Se pricepea să facă orice, continuă Cabel în timp ce 
se plimba prin cameră și atingea materialele. Cuvertura de 
pe pat, decoraţiunile pe care le-aţi văzut prin casă, toate 
sunt făcute de ea. Canapeaua din living? A găsit-o pe 
stradă, a cărat-o acasă, a reparat-o și i-a refăcut tapiţeria. 
Într-o bună zi avea de gând să-și înceapă propria afacere, o 
firmă de decoraţiuni interioare sau poate o școală de 
artizanat. Ceva de genul ăsta. 

— Locotenente? Am găsit o factură pentru materiale, pe 
27 februarie, și alta pe 14 martie. De la magazinul Total 
Crafts. 

Eve dădu din cap și continuă să se uite printre coșuri și 
cutii colorate. Și, la un moment dat, ridică trei gheme de 
panglică. Una albastră, una aurie. Și una roșie. 


— Frecventează magazinele de artizanat. Eve traversă 
din nou parcul, îndreptându-se spre castel. De ce ar merge 
un bărbat prin astfel de magazine? 

— Poate a pus ochii pe ele în alte părți și le-a urmărit 
până în acele magazine. 

— Nu. Două femei care nu au nimic în comun, în afara 
hobby-ului lor. Una este moartă, cealaltă dispărută, 
probabil, moart. Îţi garantez că după ce ne întâlnim cu 
Nadine și mergem să vorbim cu cea care avea grijă de 
copilul lui Breen Merriweather o să aflăm că și ei îi plăcea 
lucrul manual. O să aflăm și că, la un moment dat, a 
cumpărat materiale de la Total Crafts sau de la un alt 
magazin frecventat de Maplewood sau de Kates. Acolo le 
vede, acolo stabilește dacă întrunesc caracteristicile pe 
care le caută el. Apoi le urmărește și le studiază. 

Își băgă mâinile în buzunare. 

— Apoi le pândește și le atacă. Dacă el a ucis-o și pe 
Kates înseamnă că are un mijloc de transport. Între 
restaurant și locuință nu există nici un loc unde să o fi 
putut viola, ucide și mutila și nici n-ar fi avut unde să 
ascundă după aceea cadavrul. Probabil că a luat-o pe sus și 
a dus-o undeva. 

— Da, dar, dacă el a omorât-o și pe Kates, înseamnă că 
și-a schimbat modul de operare în cazul lui Maplewood. 

Eve scutură din cap. 

— Nu și l-a schimbat. Și l-a perfecţionat. Kates n-a fost 
decât o repetiție. Poate că au fost și altele înaintea ei. 
Vagaboande, adolescente fugite de acasă, drogate, genul 
de femei care să poată dispărea fără ca nimeni să remarce 
acest lucru sau care să fi fost declarate dispărute cu mult 
înainte ca el să le fi atacat și răpit. 

Când a omorât-o pe Elisa Maplewood deja își dusese 
modul de operare aproape de perfecţiune. S-ar putea să fi 
exersat ani de zile până să ajungă așa de priceput. 

— Ce gânduri plăcute! 

— Toate femeile astea reprezintă pe cineva: mamă, soră, 
iubită, o femeie care l-a respins, l-a refuzat, l-a molestat. 
Figura dominantă a unei femei. 

De ce oare, se gândi ea, complicatele căi din mintea unui 
criminal mergeau atât de des până la figura maternă? Oare 
sarcina și nașterea dădeau femeilor puterea de a îngriji 
sau de a distruge? 

— Când o să-l prindem, continuă Eve, o să iasă la iveală 
că ea - femeia simbol - l-a bătut sau i-a frânt inima sau l-a 
făcut să se simtă slab și neajutorat. Și avocaţii care o să-l 
apere o să vină să spună: „Oh, bietul ticălos a fost abuzat. 
Nu e el responsabil pentru actele sale.” Şi asta e o 
grămadă de rahat, o grămadă mare și urât mirositoare. 
Pentru că el și numai el e responsabil de moartea Elisei 
Maplewood. Nimeni altcineva decât el. 

Peabody o lăsă să vorbească și aşteptă până când fu 
sigură că șefa ei terminase ce avea de spus. 

— E ca și cum ai încerca să-i convingi pe oameni de un 
lucru în privinţa căruia n-au nici un dubiu. 

Eve reveni la un ton normal. 

— Da. Unde naiba e Nadine? Dacă nu apare în cinci 
minute vom fi nevoite să anulăm interviul. Trebuie să 
vedem și ce putem să aflăm în cazul lui Merriweather. 

— Cred că am ajuns noi cu câteva minute mai devreme. 

— Da, cred că da. Eve se așeză pe iarbă și-și trase 
genunchii la piept, studiind castelul. Tu te jucai prin 
parcuri când erai copil? 

— Sigur! Bucuroasă că furtuna trecuse, Peabody se 
așeză lângă ea. Membrii familiei mele sunt toţi adepţi ai 
Gândirii Libere. Şi eu eram o adevărată Fiică a Naturii. 
Tu? 

— Nu. Am fost de vreo două ori într-o tabără de vară. 
Condusă de niște naziști angajaţi de stat, se gândi Eve, 
care îţi ordonau și când să respiri. Dar parcul ăsta nu 
ridica nici un fel de problemă. Ştii că ești în interiorul 
orașului, așa că totul e în regulă. 

— Nu-ţi prea surâdea ideea de a deveni o Fiică a Naturii, 
nu-i așa? 

— Natura abia așteaptă să te ucidă, la prima mișcare 
greșită. 

Eve se uită spre intrarea în parc și o văzu pe Nadine 
apropiindu-se, împreună cu cameramanul ei. 

— De ce naiba s-o fi încălţat cu pantofii ăia cu toc, doar 
știa că va trebui să meargă pe iarbă? 

— Pentru că sunt foarte frumoși și scot în evidenţă 
picioarele lungi. 

Eve presupuse că totul la Nadine părea foarte frumos, 
de la claia de păr blond din vârful capului și până la 
vârfurile pantofi lor ei cu tocuri înalte. Avea o faţă ascuţită, 
de vulpiță, ochi verzi, foarte atenţi și un corp suplu ale 
cărui curbe erau puse în valoare de costumul ei de un roșu 
intens. 

Era isteaţă, era vicleană, era cinică. 

Și din motive pe care Eve își imagina că nici una dintre 
ele nu le înțelegea prea bine, deveniseră prietene destul de 
bune. 

— Dallas. Peabody. Dar ce relaxate și pastorale păreţi! 
Hai să ne instalăm acolo. Făcu un gest către cameră. 
Vreau ca în fundal să se vadă castelul. Dacă ai informaţii 
spectaculoase, îi spuse ea lui Eve, pot să intru în direct 
chiar acum. 

— Nu e cazul. Și o să fim foarte concise. : 

— Concise atunci. Nadine scoase o oglindă micuță. Işi 
verifică machiajul, apoi luă un burete mic și subțire ca o 
foaie de hârtie și își tamponă cu el nasul. Cine începe? 

— Ea. 

Eve arătă cu degetul spre Peabody. 

— Eu? 

— Hai să-i dăm drumul. Nadine făcu un semn spre 
cameră și își poziţionă corpul. Își roti umerii și își scutură 
un pic părul. Și zâmbetul i se șterse de pe faţă, făcând loc 
unei expresii serioase. 

— Sunt Nadine Frost și mă aflu în Central Park 
împreună cu locotenentul Eve Dallas și cu detectivul Delia 
Peabody de la Departamentul de Poliţie și Securitate al 
orașului New York, Divizia Omucideri. În spatele nostru, se 
află castelul Belvedere, unul dintre cele mai frumoase 
monumente ale orașului și locul unde recent s-a produs o 
crimă oribilă. Elisa Maplewood, o femeie care muncea și 
locuia la foarte scurtă distanţă de aici, mama unei fetiţe de 
patru ani, a fost atacată foarte aproape de locul unde ne 
aflăm acum. A fost violată cu brutalitate și ucisă. Detectiv 
Peabody, ca membru de bază al echipei de anchetă care se 
ocupă de moartea Elisei Maplewood, ne puteţi spune ce 
progrese aţi făcut în investigația dumneavoastră? Cât de 
aproape sunteţi de a-l prinde pe criminal? 

— În momentul de faţă cercetăm mai multe piste, 
utilizând la maximum resursele de care dispunem. 

— Credeţi că veţi face o arestare curând? 

Nu strica totul, Peabody, își impuse ea. Nu face totul 
praf. 

— Cazul rămâne deschis. Locotenentul Dallas și cu mine 
vom continua să lucrăm pentru a-l identifica în cel mai 
scurt timp pe ucigașul domnișoarei Maplewood, vom 
strânge probele necesare arestării și condamnării acestui 
individ. 

— Ne puteţi spune care sunt aceste piste pe care le 
urmăriţi în momentul de față? 

— Nu pot să discut detaliile investigaţiei, pentru că acest 
lucru ar putea să afecteze mersul anchetei. 

— Spuneţi-mi, detectiv Peabody, ca femeie, percepeţi 
altfel această crimă? 

În primul moment, Peabody vru să nege, dar își aminti 
scopul acestui interviu. 

— Ca poliţist, sunt obligată să-mi păstrez obiectivitatea 
și să fiu imparţială pe parcursul tuturor anchetelor. În plan 
personal, este imposibil să nu simt compasiune pentru 
victimele tuturor crimelor, dar nu pot lăsa această 
compasiune să îmi afecteze munca. Pentru că victima 
trebuie să fie prioritatea noastră. Ca femeie, simt aceeași 
compasiune și pentru Elisa Maplewood. Ca și locotenentul 
Dallas, vreau ca individul responsabil pentru chinurile ei, 
ca și pentru suferințele pe care moartea ei le-a cauzat 
familiei și prietenilor ei, să fie identificat și pedepsit cât 
mai repede. 

— Sunteţi de acord cu această declaraţie, locotenent 
Dallas? 

— Da, sigur că da. O femeie a ieșit din casă și s-a dus să- 
și plimbe câinele în cel mai mare parc din oraș. A fost 
ucisă, și asta e suficient pentru a te scandaliza. Dar viaţa i- 
a fost luată în mod deliberat, cu cruzime. Ca femeie, ca 
polițist, îl voi hăitui pe omul care a ucis-o pe Elisa 
Maplewood până când voi reuși să-l aduc în fața justiţiei, 
indiferent cât de mult va dura ancheta. 

— Cum a fost mutilată victima? 

— În clipa de faţă, detaliul acesta nu poate fi făcut 
public, deoarece ar îngreuna mersul anchetei. 

— Nu credeţi că publicul are dreptul să știe, 
locotenente? 

— Nu cred că publicul are dreptul să știe totul. Şi cred 
că mijloacele de informare în masă trebuie să respecte 
decizia poliției de a ţine secrete anumite aspecte ale 
investigaţiei. Nu vrem să negăm sau să nu respectăm 
drepturile publicului, ci doar să protejăm ancheta care se 
află în desfășurare. Nadine, spuse ea, și o făcu pe aceasta 
să clipească. Eve niciodată nu i se mai adresase pe numele 
mic la televizor. Suntem două femei care au ajuns în niște 
poziţii destul de importante în meseriile noastre. Oricât de 

mult ne-ar afecta o astfel de crimă, în cazul acesta fiind 
vorba de o crimă a cărei victimă este o femeie, trebuie să 
ne păstrăm profesionalismul pentru a reuși să ne facem cât 
mai bine treaba pe care ne-am angajat să o ducem la bun 
sfârșit. Şi în acest caz, în cazul Elisei Maplewood, femeile 
vor fi cele care o vor susţine, care vor lupta ca ucigașul ei 
să fie prins și pedepsit de lege. 

Nadine începu să vorbească din nou, dar Eve clătină din 
cap. 

— Atât. Închide camera. 

— Dar mai am o mulţime de întrebări. 

— Atât, repetă Eve. Hai să facem o plimbare. 

— Dar... 

Nadine se mulțumi să ofteze privind după Eve care deja 
începuse să se îndepărteze. 

— Hei, mergi mai încet. Eu sunt pe tocuri. 

— A fost alegerea ta. 

— Tu porți armă. Eu port tocuri. Sunt semnele 
distinctive ale meseriilor noastre. 

O luă de braţ pe Eve în încercarea de a o face să meargă 
mai încet. 

— Deci, ce-a fost cu ultima parte? Eve. 

— Un mesaj personal pentru criminal. Dar nu mai 
vorbesc în calitatea mea oficială, Nadine. 

— Spune-mi cum a mutilat-o. Neoficial, Dallas. Chestia 
asta mă înnebunește. 

— l-a scos ochii. 

— Dumnezeule! 

Nadine trase aer în piept și se uită spre copaci. 

— Oh, Doamne, Dumnezeule! Murise deja? 

— Da. 

— Slavă Domnului. Deci ești pe urmele unui nebun care 
urăște femeile foarte tare. Femeile, în general; nu avea 
ceva cu Maplewood, în special? 

— Asta e și teoria mea. 

— Şi ăsta e și motivul pentru care ai vrut să faci interviul 
ăsta. Doar noi trei, fetele. Foarte inteligent din partea ta. 

— Spune-mi, ce știi despre Breen Merriweather? 

— Despre Breen? 

Nadine își dădu brusc capul pe spate. 

— Oh, Dumnezeule, ai găsit-o? Degetele i se încleștară 
pe braţul lui Eve. E moartă? Ticălosul ăsta a ucis-o și pe 
ea? 

— Nu, nu a fost găsită. Nu știu dacă e moartă, dar 
bănuiesc că nu mai e în viaţă și mai cred că aceste două 
cazuri ar putea avea legătură unul cu celălalt. Ce știi 
despre ea? Ştiu că era o femeie drăguță, muncitoare, care 
își adora băieţelul... Dumnezeule, atacă numai mamele 
singure? 

— Nu cred. 

— Lasă-mă o secundă. 

Mai făcu câţiva pași și își încrucișă braţele. 

— N-am fost foarte bune prietene, mai degrabă eram 
colege de serviciu, amice. Îmi plăcea de ea și îi apreciam 
eficienţa. Chiar îmi amintesc că am văzut-o în seara aceea, 
în seara în care a dispărut. Eu am plecat de la studio pe la 
șapte. Știu că lucra până la miezul nopţii; se ocupa de 
jurnalul de știri de la ora unsprezece. Tot ce știu despre ea 
am auzit de la alţii, dar sursele mele sunt demne de 
încredere. 

Se întoarse spre Eve. 

— A semnat condica și a plecat imediat după ce s-a 
terminat tura ei. Probabil că a luat metroul până acasă, așa 
proceda întotdeauna. Staţia de metrou este doar la trei 
străzi distanţă, spre est. Unul dintre colegi a văzut-o 
plecând și i-a strigat „Noapte bună”, și ea i-a făcut cu 
mâna. Din câte știu eu, el a fost ultima persoană de la 
studio care a văzut-o. Şi se îndrepta spre staţia de metrou. 

— Era pasionată de lucru manual, de artizanat? 

— De lucru manual? 

— Ştii ce înseamnă artizanat, Nadine! 

Interesul luă locul tristeţii ce adumbrise chipul lui 
Nadine. A 

— Dacă stau bine să mă gândesc, da. li plăcea lucrul 
manual, întotdeauna căra după ea o pungă cu materiale. 
Îmi aduc aminte că lucra în timpul pauzelor și când erau 
timpi morti. Asta e legătura? 

— Așa se pare. Cunoști vreun tip mare, genul culturist? 
La studio sau la Canalul 75 știi pe cineva care să 
corespundă descrierii? 

— Noi suntem doar prezentatori. Clătină din cap. Noi, 
cei care apărem la televizor, ne lucrăm corpurile, ne 
îngrijim și facem tot posibilul să ne menţinem în forță, dar 
publicului nu-i place să vadă pe ecran ţipi masivi, genul 
culturist. Avem câţiva tehnicieni destul de solizi și câţiva 
cameramani supraponderali, dar pe niciunul nu l-aș putea 
categorisi drept culturist. Ăsta e profilul ucigașului? 

— E doar o altă pistă pe care o investigăm. 

— Vreau să-mi acorzi un interviu complet după ce rezolvi 
cazul ăsta, Dallas. Dacă și Breen i-a căzut victimă 
criminalului ăsta, trebuie neapărat să fac un interviu cu 
tine și cu Peabody, pentru post. Era una dintre noi, în fond. 

— Oricum, ai fi vrut să faci un interviu cu noi. 

— Așa e, aș fi vrut. Nadine zâmbi ușor. Dar de data asta 
e vorba de casa mea, așa că trebuie să-l fac. Mai dă-o 
dracului de obiectivitate. Chestia asta e personală. 

— Te înţeleg perfect. 


Pentru a economisi timp, Eve o rugă pe cea care avea 
grijă de copilul lui Breen Merriweather să vină și ea în 
apartamentul lui Breen. Eve își folosi permisul pentru a 
intra și pătrunse într-un apartament micuţ, cu câteva 
camere vesele în care plutea un aer stătut, dar nu de loc 
părăsit. 

— Familia ei plăteşte chiria. Annalou Harbour, 
îngrijitoarea care avea înjur de șaizeci de ani, aruncă o 
privire tristă înjur. Eu vin aici o dată pe săptămână și ud 

florile. Am și aerisit de vreo două ori, dar... Eu locuiesc un 
etaj mai sus. 

— Da, doamnă. 

— Fostul ei soţ l-a luat pe Jeese, băieţelul ei. Îmi e dor de 
copilul acela. Era tare drăgălaș. Făcu un gest cu mâna spre 
o fotografie înrămată în care se vedea un băiat zâmbitor, 
cu șapca într-o parte. Breen nu l-ar fi părăsit niciodată. Nu 
l-ar fi părăsit atâta timp cât ar mai fi existat o urmă de 
viaţă în corpul ei. Așa că știu că a murit. De aceea sunteţi 
aici. Lucraţi la Departamentul de Omucideri. Vă recunosc, 
v-am văzut la televizor. 

— Nu știm cu siguranţă că a decedat, doamnă Harbour. 
Dar investigăm. 

— Nu încercaţi să mă menajaţi, locotenent Dallas. Din 
vocea ei fermă răzbătea o urmă de dezaprobare. Nu sunt o 
bârfitoare și nu mă interesează detalii senzaţionale. Am 
iubit-o pe fata asta ca pe fiica mea și cred că v-aș putea fi 
de mai mare ajutor dacă ați fi mai sincere cu mine. 

— Credem că este foarte posibil ca ea să fi murit, 
doamnă Harbour, și că moartea ei are legătură cu un alt 
caz pe care îl investigăm. 

— Crima din Central Park, crima cu viol. Încerc să fiu la 
curent cu ce se întâmplă în jurul meu. Își strânse buzele 
până când acestea i se albiră, dar nu izbucni în plâns. Cu 
ce vă pot ajuta? 

— Unde își ţinea doamna Merriweather materialele 
pentru lucrul de mână? 

— Aici. 

Le conduse într-o cameră micuță, mobilată cu mese 
mari, câteva dulapuri pictate de mână și cu mașinile de 
cusut pe care Eve se obișnuise deja să le vadă în astfel de 
locuri. 

— Vedeţi dumneavoastră, ea transformase camera 
aceasta într-un fel de loc de recreere pentru ea și Jesse. 
Jocurile și jucăriile lui în partea aceea, materialele ei aici. 
Astfel își puteau petrece împreună timpul liber. Lui Breen 

îi plăcea mult lucrul manual. Mi-a împletit un jerseu foarte 
frumos pentru Crăciunul trecut. 

Eve începu să deschidă cutiile în timp ce Peabody se 
ocupa de calculatorul aflat în încăpere. Printre materiale 
erau mai multe tipuri de panglici. 

— Am găsit câteva comenzi de la Total Crafts și de la 
încă două magazine de pe lista noastră, anunţă Peabody. 

— Doamnă Harbour, va trebui să luăm cu noi 
calculatorul și câteva materiale, ca probe. Puteţi să îmi 
faceţi legătura cu rudele ei cele mai apropiate? 

— Luaţi tot ce vă trebuie. Mama ei mi-a spus să 
colaborez cu poliţia în toate privinţele. O să iau legătura cu 
ea. 

— Partenera mea o să vă dea chitanţă. 

— Foarte bine. Așa o să fie mai ușor pentru toată lumea. 
Se uită de jur împrejur prin cameră și, deși buzele 
începuseră să-i tremure din nou, reuși să se stăpânească. 
Oricât de greu ar fi, e mai bine să știi ceva sigur. 

— Da, doamnă, aveţi dreptate. Știu că aţi fost interogată 
și de ceilalţi doi polițiști, dar poate că nu v-ar deranja să ne 
răspundeţi și nouă la câteva întrebări. 

— Nu, sigur că nu. Putem să ne așezăm? Eu simt nevoia 
să stau jos. 


— E greu de crezut, spuse Peabody după ce ajunseseră 
înapoi în mașină, că dispariția acestor femei are legătură 
cu crima noastră, că nici o persoană apropiată lor nu l-a 
văzut pe tipul ăsta. Dacă are înfățișarea pe care i-o 
atribuim noi, i-ar fi destul de greu să se amestece în 
mulțime. 

— E foarte grijuliu. 

— Mai încercăm o dată cu Celina? 

— Nu încă. Am nevoie de timp, să mă gândesc. 


Ajunsă în biroul ei, se tolăni pe scaun, punându-și 
picioarele pe masă. Vizualiza legătura dintre cele trei 


149 


femei. În mod sigur, el nu se aștepta ca această legătură să 
iasă la iveală atât de repede, pentru că nu-și închipuise că 
poliţia o să asocieze crima și cu cazurile de dispariţie. 

Dar, dacă - mai bine spus, când - va ucide din nou, o să- 
și dea seama că ele au făcut conexiunea între victime. lar 
acest aspect nu părea să-l îngrijoreze. 

De ce? 

Arma crimei se putea procura din magazinele pe care 
Elisa și presupusele victime le frecventau destul de des. In 
scurt timp, aveau să descopere adresa exactă a 
magazinului. Oare se gândea, dat fiind faptul că era vorba 
de un obiect comun și foarte răspândit, că poliţia nu va 
putea să găsească locul de achiziționare a materialelor cu 
ajutorul analizelor de laborator? Posibil. 

Dar chiar și așa, trebuia să ia în calcul faptul că 
investigația va include și aflarea locului de unde a fost 
achiziționat materialul acela. Chiar dacă panglica 
respectivă ar fi fost cumpărată de altcineva, el trebuie să fi 
trecut prin magazinele acelea sau măcar prin apropierea 
lor, pentru a-și alege victimele. 

Dar nu-și făcea griji în privinţa asta, așa cum nu luase în 
calcul posibilitatea de a fi văzut sau prins în momentul în 
care a atacat-o pe Elisa într-un loc atât de populat precum 
Central Park. 

Oare pentru că, asemenea multor altor psihopati, credea 
că este invulnerabil? Că nu poate fi prins? Sau pentru că o 
parte din el își dorea să fie prins? 

Oprește-mă! Găsește-mă! Prinde-mă! 

Oare îi plăcea riscul? Nu cumva îl surescitau riscurile pe 
care și le asuma? 

Surescitarea: în alegerea victimei, urmărirea ei, pânda, 
nerăbdarea crescândă. 

Recompensa: violenţa fizică, agresiunea sexuală, crima 
comisă cu un obiect considerat, în mod tradiţional, tipic 
feminin, obiect lăsat apoi pe corpul victimei, ca o 
decorație. 

Bucuria: gândul că deţine o putere îndeajuns de mare 
pentru a învinge, a controla și a ucide. Și mai mult, puterea 
de a căra trupul neînsufleţit al victimei pe o distanţă mare, 
lucru care nu e la îndemâna multor oameni. 

Satisfacţia finală: scoaterea ochilor. Faptul că ochii aceia 
îi aparțin acum lui, se gândi Eve. Apoi așezarea cadavrului 
într-o anumită poziţie, într-un anumit loc. 

Probabil că acum era din nou surescitat. Și dacă nu 
acum, momentul avea să vină curând, foarte curând. 

Își dădu picioarele jos de pe birou, își scrise raportul 
zilnic și își adună hârtiile de care avea nevoie pentru a 
continua lucrul acasă. 

Apoi se duse la biroul lui Peabody. 

— O să trec pe la câteva săli de sport, în drum spre casă. 
Dacă vrei să vii cu mine, va trebui să te întorci singură 
acasă la terminarea programului. 

— Nu ratez eu șansa de a mă holba și de a interoga niște 
tipi masivi și transpiraţi. Totuși, pe la șase, aș vrea s-o 
șterg și eu, asta în cazul în care nu aflăm ceva. Mă 
întâlnesc cu McNab în seara asta, o întâlnire de 
împachetat. 

— Întâlnire de împachetat? 

— Da, avem o grămadă de lucruri de împachetat la mine 
acasă. Ne mutăm împreună în câteva zile. În casa noastră. 
Se bătu ușor peste abdomen. Și acum mă simt înfiorată. 

— Nici nu poți să-ţi imaginezi prin ce trec eu acum, 
spuse Eve și o luă din loc. 


151 


9 


Își petrecură următoarele două ore vorbind cu diverși 
tipi cu pectoralii umflaţi și cu picioarele ca trunchiurile de 
copaci, în săli de sport unde se renunţase la toate 
facilitățile inutile și se punea accent doar pe testosteron. 

Peabody se simţea deranjată de faptul că marea 
majoritate a celor care frecventau acele săli erau mai 
preocupaţi să se admire pe ei înșiși sau unii pe alții decât 
să remarce o anumită polițistă. 

În timp ce mergea spre casă, Eve se gândea că, de fapt, 
totul semăna cu o partidă de pescuit. Și nu făcuse nici o 
captură interesantă. Deocamdată. 

Își notase doar o grămadă de nume, atât și nimic mai 
mult. Cele câteva sute de nume pe care le găsise în listele 
cu abonaţi la acele săli. Voia să le verifice tuturor cazierul, 
să vadă dacă vreunul dintre ei mai săvârșise infracţiuni de 
natură sexuală. Nu credea că ucigașul pe care-l urmărea 
își începuse de curând activitatea infracţională. 

Trebuia să fie vorba de un bărbat necăsătorit, așa că 
mulţi de pe acele liste aveau să fie eliminaţi din start. Nu 
era homosexual sau cel puţin nu se considera astfel. Nu 
lucra nopţile - atunci ucidea. 

Pe victimă nu fusese găsit nici un fir de păr al lui, și nici 
în celelalte locuri, unde o agresase și o violase. Oare se 
protejase foarte bine sau era unul dintre acei bărbaţi - și 
văzuse câţiva astăzi - care își râdeau cu regularitate părul 
de pe cap și de pe corp? 

Aproape că își putea imagina cum arată. 


152 


În timp ce încerca să-i schiţeze profilul, ajunse în faţa 
porților casei. Şi fu obligată să apese brusc pe frână, 
pentru că acestea nu se deschiseră. 

— Summerset, ticălosule! 

Deschise geamul și începu să ţipe în interfon: 

— Deschide  blestematele astea de porţi, faţă de 
șobolan... 

— Un moment, vă rog. Se verifică amprenta 
dumneavoastră vocală. 

— Ţi-arăt eu ţie amprentă vocală! O să-ți dau o amprentă 
vocală de n-o s-o poţi duce... 

Se opri din nou în momentul în care porţile se 
deschiseră. 

— A mai inventat ceva cu care să mă enerveze. A vrut să 
mă ţină un pic la poartă, să-și facă și el numărul! Ce l-aș 
mai bate! 

Trânti portiera mașinii, urcă în fugă treptele de la 
intrare și se năpusti în casă, pusă pe ceartă. 

— Dacă doriți ca porţile să vi se deschidă automat, 
doamnă locotenent, începu Summerset înainte ca ea să 
apuce să spună ceva, va trebui să ne informaţi când 
intenţionaţi să veniţi acasă cu o mașină străină. Sau cu una 
care încă nu a fost scanată și acceptată de sistemul de 
securitate. În caz contrar, după cum știți, sunteţi obligată 
să vă anunţaţi la poartă, pentru ca sistemul să vă 
proceseze vocea sau să spuneţi codurile de acces. 

La naiba! O lăsase fără replică! 

— Nu este o mașină străină. E mașina mea. 

Îi aruncă un zâmbet acru. 

— Văd că ne-am ajuns, am intrat în rândul lumii. 

— la mai pupă-mă undeva! 

Iritată că ratase șansa de a-l pocni măcar un pic, Eve 
începu să urce scările. 

— Aveţi oaspeţi. Roarke este cu Mavis și cu Leonardo pe 
terasa de vest, la primul etaj. Mă pregăteam să servesc 
antreurile. 

— Ce bine! 

Dar ţinând seama de faptul că ciocolata de la prânz era 
de mult de domeniul amintirii, putea să admită, în sinea ei, 
bineînţeles, că orice avea legătură cu mâncarea suna 
ademenitor. 

Traversă casa și găsi pe toată lumea sorbindu-și 
băuturile. Nu chiar, se corectă ea. Mavis gesticula cu 
paharul, mai agitată decât sucul de lămâie pe care-l avea 
în mână. 

Stătea pe terasă, încălţată cu o pereche de cizme de un 
verde strălucitor, care-i ajungeau până la genunchi, atât de 
strâmte încât păreau pictate pe picioarele ei. Purta o 
pereche de pantaloni strâmţi roșii, ba nu, albaștri, ba nu, 
roşii. 

Eve își îngustă ochii urmărind modul în care pantalonii 
își schimbau culoarea de fiecare dată când Mavis se mișca, 
ceea ce se întâmpla mereu. Bluza verde și strălucitoare îi 
ajungea până la coapse, unde îi atârnau mai multe 
mărgele. 

Părul îl avea roșu în acea zi și, spre ușurarea lui Eve, nu- 
și schimba culoarea la fiecare mișcare, asemenea 
pantalonilor, chiar și atunci când dansa pe loc. Il lăsase pe 
spate, așa că îi atârna până la fund și vârfurile îi erau 
colorate în verde, de parcă ar fi fost înmuiate în vopsea. 

Cei doi bărbaţi o priveau, Roarke cu un zâmbet amuzat 
și afectuos, iar Leonardo cu admiraţie. 

Roarke îi aruncă o privire lui Eve și îi făcu cu ochiul. 

În loc să le întrerupă discuţia, Eve traversă terasa 
îndreptându-se spre locul unde se aflau o sticlă de vin și 
câteva pahare. Își turnă un pahar de vin, se întoarse și se 
așeză pe mânerul scaunului lui Roarke. 

— Dallas! 

Mavis gesticulă cu braţele, reușind cumva să nu verse 
nici un pic de suc. 

— Acum ai ajuns? 

— Da, abia am intrat pe ușă. 

— Nu știam dacă o să apuc să te văd. Dar am vrut să 
venim, măcar să-i dăm lui Summerset un pupic. 

— Te rog, mi se face rău. 

Mavis se mulţumi să râdă. 

— Apoi, a venit și Roarke în urma noastră, așa că ne-am 
gândit să urcăm puţin. Urmează să fim serviţi și cu câteva 
antreuri. 

— Da, așa am auzit și eu. 

Eve se aplecă și își puse un braţ în jurul lui Roarke. 

— Cum îți mai merge? îl întrebă ea pe Leonardo. 

— Cum nu se poate mai bine. 

Aruncă o privire spre Mavis. Leonardo era un tip masiv, 
cu pielea arămie. Avea faţa lată și ochii negri, acum 
accentuaţi de câte o linie subţire, argintie la fiecare colţ. Şi 
el purta cizme, de un albastru-pal, care îi ajungeau până la 
jumătatea pulpei. In ele avea băgaţi pantalonii largi, de un 
roșu aprins, imaginea amintindu-i lui Eve de o fotografie pe 
care o văzuse - parcă - în Arabia. 

— Oh, Doamne, a venit mâncarea! 

Mavis se îndreptă spre Summerset care intrase pe 
terasă împingând un cărucior încărcat cu aperitive și 
dulciuri. 

— Summerset, dacă n-ar fi Leonardo, te-aș face sclavul 
iubirii mele. 

Summerset zâmbi larg, cu toţi dinţii. Eve își întoarse 
privirea și se concentră asupra paharului cu vin. 

— Cred că am aici și sendvișurile tale preferate. Acum 
mănânci pentru doi. 

— Mie-mi spui? Mi-e foame din cinci în cinci minute. 
Aaaa, uite și chestia aia cu somon și cu celelalte bunătăţi 
pe deasupra! Super! Mă dau în vânt după așa ceva! 

Băgă o tartină în gură. 

— Ador să mănânc. 

— Stai jos, dulceaţă. 

Leonardo veni lângă ea și o strânse afectuos de umăr. 

— O să-ţi pregătesc eu o farfurie. 

— Ursuleţul meu, se alintă ea. Mă răsfaţă foarte mult. 
Chestia asta cu sarcina e cea mai grozavă afacere. Trebuie 
să verifici și tu! 

— În momentul în care Mavis își prinse marginea bluzei, 
Eve se încruntă. 

— Oh, Mavis, eu nu... Bine, fie! 

Îi arătă burtica, în toată splendoarea ei, accentuată de 
cei trei cercei pe care Mavis îi purta în buric. 

— Uită-te cu atenţie! 

Ținându-și în continuare bluza ridicată, Mavis se 
întoarse într-o parte. 

— Vezi? Iese în evidenţă. Știu că și până acum spuneam 
că se vede după cinci secunde din momentul în care am 
aflat că am rămas gravidă, dar acum chiar se vede. 

Eve înclină din cap și își strânse buzele. Se vedea o mică 
umflătură în zona abdomenului. 

— O scoţi tu în afară intenţionat? 

— Nu. Pune mâna. 

Eve nu fu îndeajuns de rapidă pentru a apuca să-și ducă 
mâna la spate. 

— Nu mă face să te ating din nou. 

— Hai, că nu ai cum să-i faci rău. 

Apăsă mâna lui Eve pe burtică. 

— E un copil solid. 

— E bine, Mavis. 

Simţea nevoia să-și retragă mâna. 

— Cum te simţi? 

— Extraordinar. 

— Eşti foarte frumoasă, îi spuse Roarke. Și chiar dacă ţi 
se pare un clișeu, parcă strălucești. 

— Mă simt de parcă aș emite raze. Izbucni în râs și se 
prăbuși pe un scaun. Mă mai apucă uneori câte o criză de 
plâns, dar sunt cele mai fericite crize de plâns pe care le- 
am avut vreodată. De exemplu, acum câteva zile, discutam 
cu Leonardo despre Peabody și McNab, despre mutarea lor 
în blocul nostru, despre faptul că o să fim vecini, cel puţin 

până când o să ne găsim noi un apartament mai mare, și 
am izbucnit pur și simplu în lacrimi. 

Luă platoul pe care i-l pregătise Leonardo și se cuibări 
alături de el pe canapea. 

— Şi, ce ziceţi că ar prefera pentru încălzirea casei? 

— Păi parcă apartamentul avea centrală proprie. 

— Doamne, Dallas. Chicotind, Mavis mai înghiţi un 
sendviș. Mă refeream la un cadou de casă nouă. 

— Stai puţin. Trebuie să le facem un cadou doar pentru 
că se mută. 

— A-ha. Plus că se mută împreună, așa că va trebui să le 
luăm un lucru pe care să-l folosească împreună. Mai mâncă 
un sendviș și îi băgă unul în gură și lui Leonardo. 

— De ce trebuie să facem câte un cadou la fiecare 
ocazie? se plânse Eve. 

— E o conspirație a proprietarilor de magazine. 

Roarke o bătu ușor peste genunchi. 

— Asta e, spuse Eve cu un aer întunecat. Pun pariu că 
asta e. 

— Oricum, continuă Mavis, noi am trecut pe aici - și 
suntem bucuroși că v-am prins pe amândoi acasă - ca să 
vorbim despre copil. 

— Mavis, când n-ai vrut tu să vorbești despre copil, de 
când ai rămas gravidă? Nu că am avea ceva împotrivă. 

— Da, dar de data asta e vorba de ceva anume, care te 
implică și pe tine. 

— Pe mine? 

Eve își linse degetul și se hotări să mai fure un biscuit cu 
cremă de pe platoul lui Mavis. 

— A-ha. Vrem ca tu să fii antrenoarea mea. 

— Vrei să te apuci de baseball? 

Eve mușcă dintr-un sendviș cu somon și decise că era 
foarte bun. 

— N-ar trebui să aștepți până mai crește copilul? 

— Nu, vorbesc de un antrenor pentru travaliu și pentru 
naștere. O să-l asiști pe Leonardo când va sosi momentul 
să nasc. 

Eve aproape că se înecă cu acel aperitiv și se albi brusc 
la faţă. 

— Bea ceva, draga mea, spuse Roarke, în vocea căruia 
se simțea o urmă de veselie. Şi dacă simţi că ameţești 
pune-ţi capul între genunchi. 

— la mai taci din gură. Vrei să spui că va trebui... 
practic să fiu acolo? În aceeași cameră în care va avea 
loc... evenimentul? 

— Nu poţi să mă asiști dacă în clipa aceea te afli în 
Queens, Dallas. Trebuie să ai un asistent de rezervă, 
cineva care să meargă cu tine la lecţii, care să știe cum 
trebuie să respiri, în ce poziţii e indicat să stai și toate 
celelalte... chestii. Vioara întâi va fi Tatăl Urs, aici de faţă, 
dar întotdeauna trebuie să ai pe cineva și pe banca de 
rezerve. 

— Nu pot pur și simplu să stau pe bancă? Afară? 

— Am nevoie de tine acolo. 

Ochii i se umplură de lacrimi și îi deveniră mai 
strălucitori decât cizmulițele. 

— Eşti cea mai bună prietenă a mea, din tot universul 
ăsta. Am nevoie de tine, să fii cu mine acolo. 

— Bine, omule. Bine, bine. Nu începe să plângi acum. 
Poţi conta pe mine. 

— Noi suntem de părere, spuse Leonardo, oferindu-i lui 
Mavis o batistă verde pentru a se șterge la ochi, că 
prietenii sunt singurii cu care ar trebui să împărtășim 
această bucurie. Mai mult, voi sunteţi cei mai de încredere 
oameni pe care îi cunoaștem. Nu am apela la nimeni 
altcineva în cazul unei crize. 

— O criză? repetă Eve. 

— Vrem ca și Roarke să fie acolo. 

Mavis își suflă nasul în batista verde. 

— Eu? Acolo? 

Eve își întoarse capul și văzu - spre satisfacția ei - 
priveliștea rară a chipului lui cuprins de panică. 

— Acum, parcă nu mai e așa de amuzant, nu-i așa, 
șmechere? 

— Prezenţa familiei este permisă, ba chiar încurajată, 
explică Leonardo. Și voi sunteţi familia noastră. 

— Ah, dar nu cred că se cuvine ca eu să fiu acolo, să 
văd... să o văd pe Mavis în situaţia aceea. Mai ales date 
fiind... circumstanţele. 

— Nici vorbă! 

Uitând brusc de smiorcăieli și de nasul înfundat. Mavis 
chicoti și îl plesni jucăușă pe Roarke peste braţ. 

— Oricine are un aparat video m-a putut vedea aproape 
dezbrăcată. Şi chestia asta n-are nici o legătură cu 
imaginea mea. Este vorba de familie. Știm că putem conta 
pe voi. Pe amândoi. 

— Bineînţeles. 

Roarke luă o înghiţitură zdravănă de vin. 

— Sigur că poți. 


După ce rămaseră singuri, stând amândoi în lumina 
slabă a amurgului, între lumânările pe care le aprinsese 
Summerset, Roarke se întinse și luă mâna lui Eve într-a lui. 

— Mai au destul timp să se răzgândească. Nașterea va 
avea loc peste câteva luni bune, și până atunci pot foarte 
bine să se hotărască să petreacă acest... eveniment numai 
ei doi. 

Ea îi aruncă o privire de parcă tocmai i-ar mai fi crescut 
un cap. 

— Numai ei doi? Îţi dai seama că vorbim totuși de 
Mavis? 

El închise ochii. 

— Dumnezeu să ne aibă în pază. 

— Şi o să fie mult mai mult. Se desprinse din 
îmbrăţișarea lui și se ridică. Înainte să-ţi dai seama, o să ne 
ceară să fim noi cei care o ajutăm să nască, nu doctorii. Și 

vor dori s-o facă aici, poate chiar în dormitorul nostru, și 
vor dori să filmeze totul, poate chiar să transmită în direct, 
pentru fanii ei. Şi ne vor filma și pe noi cum scoatem 
chestia aia din ea. Spaima și oroarea i se citeau în priviri. 

— Termină, Eve. Termină, acum! 

— Da, transmisie în direct. Acesta e stilul lui Mavis. Se 
întoarse cu spatele la el. O s-o facem pentru că a reușit să 
ne implice în chestia asta. Ne-a prins în plasa ca o... 

Începu să gesticuleze larg cu braţele, asemeni unei mori 
de vânt. 

— Ca un păianjen gigantic. Ca o chestie mare și gravidă 
care ne ţese o plasă. 

— Hai să ne calmăm puţin. 

Văzând parcă aievea imaginile pe care i le zugrăvise 
Eve, Roarke își scoase o ţigară. O aprinse, spunându-și că 
ar trebui să înceapă să gândească raţional. 

— În mod sigur, tu ai mai făcut chestia asta până acum. 
Ești polițistă. Nu se poate să nu fi asistat măcar o dată la o 
naștere. 

— A-ha. Nu. Nici să nu te gândești. O singură dată, când 
eram încă în patrulare, a trebuit să ducem o femeie 
gravidă la spital. Iisuse Hristoase, ţipa de parcă cineva i-ar 
fi înfipt ţepușe înroșite în foc în zona inghinală. 

— Doamne Sfinte, Eve, ai putea totuși să renunti la 
imaginile astea terifiante? 

Dar acum se pornise, și nu mai era chip s-o oprești. 

— Şi acolo se rupe ceva și începe să curgă o chestie din 
ea. Ceva fluid, știi? 

— Nu, nu știu. Şi nici nu mă interesează. 

— Şi a făcut o mizerie de nedescris în mașină. Dar măcar 
a avut decenţa, să aștepte până când am intrat în spital și 
am chemat un doctor sau o moașă sau cum dracu' se 
numește persoana aceea care asistă la naștere, până a scos 
chestia aia din ea. 

Timp de câteva secunde, Roarke își apăsă tâmplele cu 
degetele. 

— Nu trebuie să ne gândim la asta. Putem să o luăm 
razna. Va trebui să ne gândim la altceva. Stinse ţigara 
strivind-o cu furie în scrumieră. La cu totul altceva.. 

Eve trase adânc aer în piept. 

— Ai dreptate. Am mult de lucru. 

— E vorba de crime. Mult mai bine. Lasă-mă să te ajut și 
eu. Te implor. 

Nu se putu abţine să nu izbucnească în râs. 

— Sigur. Măcar atâta lucru să fac și eu pentru tine. 
Poftește, te rog, în biroul meu. 

Îi luă mâna și îl puse la curent în vreme ce urcau la 
etajul superior. 

— Şi cât de mult ai de gând s-o foloseşti pe această 
Celina Sânchez? 

— Nu intenţionez să colaborez prea strâns cu ea. Se 
așeză la biroul ei și se lăsă pe spate cu scaunul pentru a-și 
pune picioarele pe birou. Garantează pentru ea Dimatto și, 
în plus, e o persoană destul de plăcută. Dar nu prea se 
potrivește cu stilul meu de muncă. Și totuși e legată, 
cumva, de cazul acesta; mi-ar fi imposibil să ignor ajutorul 
pe care poate să mi-l dea. 

— Am cunoscut un tip care avea un medium în echipă, 
cu ajutorul căruia își conducea afacerea și, pentru nimic în 
lume, n-ar fi mișcat nici un deget înainte să-i ceară sfatul. 
Și îi mergea destul de bine. 

— Tu ai vreunul? 

— Da. Clarvăzători, mediumuri. Nu dispreţuiesc puterile 
speciale cu care i-a înzestrat natura și nici ajutorul pe care 
mi-l pot oferi. Dar prefer ca deciziile finale să le iau tot eu. 
Și te sfătuiesc și pe tine să faci la fel. Până acum... să 
spunem „talentul” ei nu a adăugat prea multe elemente la 
cele strânse de mine, prin munca obișnuită de detectiv. 
Dar cele mai multe luciuri se potrivesc foarte bine. 

Se încruntă, încercând să ordoneze datele din mintea ei. 

— Urmele pe care le-am descoperit la locul unde s-a 
produs crima, precum și cele care mergeau de acolo până 

în locul în care a abandonat cadavrul, indică faptul că 
ucigașul poartă numărul patruzeci și nouă la pantof. 
Probabil că o să putem reconstitui desenul tălpii, măcar 
unul parţial, dacă reușește Ticălosul să facă vreo minune la 
laborator. Pământul și iarba erau uscate, dar în momentul 
în care a adăugat și greutatea trupului ei a lăsat niște 
urme destul de vizibile. 

— Da, e un picior destul de mare, dar nu toţi bărbaţii 
care poartă număr mare la pantof sunt neapărat solizi. 

— Asta e îndeajuns de masiv pentru a lăsa urme pe iarba 
uscată, îndeajuns de puternic pentru a ridica un corp inert 
de șaizeci și cinci de kilograme. Dacă vrei să faci 
speculaţii, verifică probabilitățile. Şi ai să ajungi la 
concluzia că e vorba de un bărbat de o sută treizeci și cinci 
- o sută patruzeci de kilograme. Eu bănuiesc că are în jur 
de unu nouăzeci și cinci, doi metri și cinci. 

El dădu din cap, încercând să-și construiască în minte o 
imagine similară celei la care se gândea ea. 

— Şi dacă duci raționamentul și mai departe, poţi 
presupune că o asemenea forţă și un astfel de corp sunt 
rezultatul unei discipline fizice, al unei rigori și al unor 
antrenamente susținute. 

— Chirurgia plastică îţi poate oferi un astfel de trup, dar 
nu și forța necesară. 

— Şi așa te-ai hotărât să sondezi lumea musculoșilor. 

— Cu această ocazie, mi-am dat seama că mie-mi plac 
bărbaţii mai slăbănogi. 

— Norocul meu! 

— Nu pot face legătura între cele două femei disparate 
și presupuse moarte și victima din cazul meu, nu le lega 
nimic în afară de pasiunea comună pentru lucrul manual, 
pentru artizanat și faptul că frecventau cam aceleași 
magazine pentru a se aproviziona cu materiale. 

— Aș putea să-mi rezerv timpul necesar pentru a cerceta 
mai în amănunt acest aspect. 

— Da, așa mă gândeam și eu. 


162 


— Nu poţi cumpăra încălțăminte numărul patruzeci și 
nouă chiar de oriunde, continuă Roarke. Trebuie să faci o 
comandă specială sau să-ţi procuri marfa numai din 
anumite magazine. Din cauza asta, dacă ucigașul arată așa 
cum l-ai descris tu, nu cred că își poate cumpăra 
încălțămintea de la orice magazin obișnuit. 

— Nu, probabil că merge la „Băieţii Enormi” sau la un 
magazin asemănător. 

— Simpatic nume, zâmbi Roarke. O să-l ţin minte, poate 
îmi voi deschide vreodată un lanţ de magazine de haine și 
încălțăminte de mărimi excepţionale. 

— O să reperez toate magazinele de genul ăsta, spuse ea 
imitându-i accentul, lucru care-l făcu să zâmbească și mai 
tare. Chiar în seara asta. 

— Ei bine, în cazul acesta vom avea o preocupare, astfel 
încât n-o să ne mai gândim la lucruri neplăcute. Înainte să 
ne vedem amândoi de treburile noastre, spune-mi: de ce o 
face? 

— Pentru a-și evita controlul. Abuzul fizic e cauzat 
întotdeauna de dorinţa de a domina. Violul izvorăște din 
dorința de a controla și la fel și crima, în esenţa ei. Chiar 
dacă motivele unui omor sunt lăcomia, gelozia, instinctul 
de apărare, furia sau pur și simplu distracţia, până la urmă 
totul se rezumă la control. 

— Toate infracțiunile se comit din dorinţa de a controla, 
dacă te gândești mai bine, nu crezi? O să-ţi iau asta - fie că 
e vorba de portofelul tău sau de viaţa ta - pentru că pur și 
simplu pot să o fac. 

— Dar tu, de ce furai pe vremuri? 

Pe faţa lui apăru o urmă de zâmbet. 

— Din tot felul de motive egoiste și din distracţie, 
locotenente. Cu siguranță, pentru a avea ceva ce nu 
avusesem până atunci. Și din plăcerea de a reuși să o fac, 
cu succes chiar. 

— Pentru a pedepsi astfel persoana care deținuse lucrul 
acela înaintea ta? 

El clătină din cap, înțelegând punctul ei de vedere. 

— Nu. Persoanele respective erau, în cele mai multe 
dintre cazuri, niște variabile neglijabile în raport cu scopul 
final. 

— Vezi, aici e diferenţa. Sigur, asta nu-l disculpă pe hoţ 
în totalitate, dar demonstrează că orice crimă își are 
rădăcinile în dorința de a pedepsi. Cred că acest lucru e 
valabil și în cazul de față. Cineva l-a controlat, l-a pedepsit. 
O femeie, căreia îi arată acum că el e șeful. De aceea a 
abandonat-o acolo goală. Probabil că nu o dezbrăcase 
complet în momentul în care a violat-o. l-a smuls hainele - 
fibrele găsite pe corpul ei demonstrează acest lucru -, dar, 
în mod sigur, nu s-a obosit să o dezbrace de tot. Asta a 
făcut abia mai târziu, pentru a accentua umilinţa. 

Făcu o pauză, gândindu-se puţin. 

— Nu i-a mutilat sexul, organele tipic femeiești, lucru 
care ar fi demonstrat un alt fel de furie, alt tip de dorinţă 
de a controla. Actul nu a avut o conotaţie sexuală, ci 
personală. O strangulează nu cu mâinile lui - și eu cred că, 
având în vedere felul cum arăta, i-ar fi frânt gâtul ca pe o 
surcea -, ci cu o panglică roșie. Asta înseamnă ceva pentru 
el. Și panglica roșie e tot o chestie personală. li scoate 
ochii, cu grijă, pentru a o orbi. Oarbă și goală - umilinţa e 
și mai mare. Dar îi ia cu el, pentru ca astfel să aibă o parte 
din ea. Oare îl privește? Mă gândesc că, într-un fel, el își 
dorește ca ea să-l privească. Pentru că acum el deţine 
controlul. 

— Întotdeauna mi se pare fascinant, remarcă el. 

— Cum? 

— Să te privesc muncind. 

Înconjură biroul, îi ridică bărbia și o sărută ușor. 

— Și nu ești deloc lipsită de clarviziune. Înainte să ne 
apucăm de treabă, o să comand ceva de mâncare. 

— N-ar fi rău deloc. 

În timp ce el se îndrepta spre bucătărie, ea se apucă să 
aranjeze un al doilea panou pe care să fixeze detaliile 

investigaţiei. Pe acesta adăugă și fotografiile lui Marjorie 
Kates și a lui Breen Merriweather. 

Stătea în picioare și privea fotografiile celor două în 
momentul în care Roarke se întoarse în cameră. li puse o 
farfurie pe birou. 

— Te ocupi și de ele acum. 

— Da. 

— Frumoase femei. Nu strălucitoare, nu extraordinar de 
frumoase. Părul, nu-i așa? Părul le face să semene atât de 
mult. 

— Şi constituţia fizică e destul de asemănătoare. Statură 
obișnuită. Femei albe, înjur de treizeci de ani, cu corpuri 
destul de drăguţe și păr lung, șaten-închis. Are de unde să- 
și aleagă victimele. 

— Nu rămân prea multe după ce adaugi și ceilalţi 
factori. 

— Nu, se mai îngustează cercul candidatelor. Trebuie să 
frecventeze magazinele unde se vând materiale și obiecte, 
de artizanat și să umble singure noaptea. Acţionează 
numai noaptea. Și, cu toate acestea, mai rămân o mulţime 
de femei din rândul cărora își poate recruta victimele. 
Făcu un pas înapoi. Trebuie să-l opresc înainte de a mai 
face încă una. 

Când se întoarse la birou se bucură să constate că el îi 
adusese un hamburger cu cartofi prăjiţi - chiar dacă se 
vedeau și niște broccoli pe lângă ei. Putea foarte ușor să 
scape de broccoli - n-avea cum să-și dea seama. Dar după 
aceea ar fi cuprins-o sentimentul de vinovăţie. Și cum 
broccoli îi era indiferent, dar vinovăția ar fi marcat-o, îl 
mâncă primul, ca să scape de el. În același timp, tasta 
comenzile necesare în vederea întocmirii unei liste cu 
magazinele care vindeau îmbrăcăminte și, mai ales, 
încălțăminte de mărimi excepţionale. 

Erau mult mai multe decât s-ar fi așteptat, observă Eve, 
în vreme ce își turna o ceașcă de cafea din cana imensă pe 
care Roarke o adusese odată cu farfuria cu mâncare. Unele 

foarte scumpe - bine, gândește-te și tu un pic, își spuse ea - 
unde și-ar fi cheltuit toţi fotbaliștii, baschetbaliștii și 
bogătașii înalţi sau supraponderali averile pe haine și 
încălțăminte? 

Mai erau magazine cu preţuri moderate, altele chiar cu 
preţuri foarte mici. Descoperi că și două dintre magazinele 
universale din oraș și mai multe buticuri le ofereau 
clienţilor lor posibilitatea de a-și comanda articole de 
anumite mărimi. 

Erau destul de multe locuri pe care trebuia să le 
cerceteze. 

Selectă magazinele care vindeau pantofi și, astfel, mai 
elimină câteva de pe lista iniţială, dar apărură și unele în 
plus. 

Ar fi putut să-și cumpere direct de pe internet 
încălțămintea de care avea nevoie, se gândi ea, mușcând 
dintr-un hamburger. O grămadă de oameni procedau așa. 
Dar oare, un bărbat care își lucra din greu corpul și era 
mândru de rezultatele muncii sale nu ar fi preferat să-și 
aleagă hainele dintr-un magazin adevărat? Să se îmbrace 
cu ele, să se admire în oglindă, să audă vreun vânzător 
încruntat spunându-i că îi vin ca turnate? 

O grămadă de presupuneri, recunoscu ea, și toate 
bazate pe foarte puţine fapte verificate. 

Dar, când verifică locaţiile din listă, descoperi că la două 
străzi depărtare de Total Crafts era un astfel de magazin, 
care se numea „Bărbatul Colosal”. 

— Interesant, nu-i așa? Ronţăi un cartof prăjit. 
Computer, afișează lista cu sălile de sport de pe o rază de 
șase străzi în jurul lui Total Crafts. 


SE PROCESEAZĂ. 


Mai ronţăi un cartof. 

ÎN LISTA SĂLILOR DE SPORT SE REGĂSESC ȘI JIM'S 
GYM ȘI BODYBUILDERS. 


— Afişează harta exactă a sectorului respectiv pe ecran. 
Scoate în evidenţă locaţiile magazinelor respective și ale 
sălilor de sport pe ecranul de perete. 

Se ridică, cu burgerul în mână și se apropie de ecranul 
de perete. Uneori, se gândi ea, vezi un anume lucru pentru 
că așa ţi-l închipui tu, alteori, pentru că e chiar acolo. 

El umblase pe străzile acelea, era sigură de asta. 
Mersese de la sala de sport la magazin, apoi la celălalt 
magazin. Pentru că locuia sau muncea sau și una și alta, în 
zona aceea. Era cartierul lui. Oamenii din partea locului îl 
vedeau acolo în fiecare zi. 

Şi la fel și ea l-ar fi putut vedea. 

Intră în camera lui Roarke și-l găsi așezat la biroul lui, 
înfruptându-se din ceea ce părea a fi o porţie de paste cu 
fructe de mare, în timp ce lucra. Faxul cu laser bâzâia și 
computerul tocmai îl anunţa că urma să primească un 
mesaj. 

— Vezi că ai un mail. 

— Rapoartele despre un anume proiect, pe care le 
așteptam, spuse el fără să-și ridice privirea. Pot să mai 
aștepte. Deocamdată, nu am nimic pentru tine. 

— Fă o pauză și vino să-ţi arăt ceva. 

Își luă cafeaua cu el și merseră amândoi în biroul ei. 

Eve făcu un gest către ecranul de perete. 

— Ce vezi aici? 

— Un sector din West Village. Şi o schemă, un model. 

— Şi eu la fel. Vreau să încep cu clădirile din zona aceea. 
Nici măcar nu mă pot gândi câţi oameni locuiesc acolo. E 
cu bătaie lungă, foarte lungă chiar, dar... 

— Poate că locuiește acolo. Așa că eu cred că ar trebui 
să începi cu locuinţele. lIntocmește o listă cu toți 
proprietarii și chiriașii din zona aceea, elimină familiile, 

cuplurile, femeile singure și limitează-te la bărbaţii care 
locuiesc singuri. 

— Ar fi trebuit să te faci poliţist. Își mută privirea de la 
ecran la chipul ei. 

— Nu crezi că am destule coşmaruri acum, că mi-ai 
băgat în cap și chestia aia cu moașele? 

— Îmi cer scuze. Oricum, o să dureze foarte mult. Poate 
stă la o stradă distanţă de limita pe care o s-o trasăm noi. 
La naiba, ar putea chiar să locuiască și la cinci străzi 
distanţă, și doar să lucreze în zona aceea. Sau să lucreze la 
depărtare de o stradă în afara zonei. Ori s-ar putea ca de 
acolo să-și facă doar cumpărăturile și să se ducă la sală în 
zona aceea, iar el să locuiască, de fapt, în blestematul New 
Jersey. 

— Da, dar tu lucrezi cu  probabilităţi aici, și 
probabilitatea cea mai mare este ca el să locuiască în zonă. 

— Ar merge mai repede, dacă mi-ai da și tu o mână de 
ajutor cu sortarea. El dădu din cap, continuând să studieze 
ecranul. 

— La tine sau la mine? 


Când Eve se târî în pat, puţin după unu noaptea, știa că 
dăduse de o urmă. Şi spera, nu putea decât să spere acum, 
că avea să reușească să-l găsească înainte de a ucide din 
NOU. 

— Intre Kates, Breen și Maplewood au fost intervale de 
câte două luni. Dacă nu-și modifică programul o să pun 
mâna pe el înainte de a mai apuca să omoare pe cineva. 

— Mai ţine-ţi gura, locotenente. Roarke o trase mai 
aproape de el, până ea ajunse să-și odihnească capul pe 
umărul lui. Rareori avea coșmaruri când el o ţinea atât de 
aproape. Taci din gură și dormi. 

— Sunt aproape. Știu că sunt aproape, murmură ea și se 
lăsă atrasă în mrejele somnului. 

O aștepta. Trebuia să vină. Întotdeauna trecea pe aici. 
Cu pași repezi, cu capul în jos, mergea aproape neauzită în 
pantofii ei cu tălpi de cauciuc. Şi-i pusese după ce-și 
terminase schimbul, după ce-și scosese pantofii de curvă 
pe care-i purta atunci când le servea băuturile bărbaţilor 
care se zgâiau la ea. 

Orice ar fi purtat, tot o târfa rămânea. Urma să treacă 
pe aici, cu capul în jos, și părul avea să-i strălucească în 
lumina felinarelor. O să pară aproape de aur. Aproape. 

Oamenii s-ar fi putut gândi: iată o femeie drăguță, o 
femeie simpatică, liniștită și frumoasă, care-și vede de 
treaba ei. Dar ei habar n-aveau. El știa prea bine ce era în 
spatele acelei imagini. Amărăciune, întuneric și gânduri 
negre. 

Simţea cum furia crește în el în timp ce o aștepta. Furie 
și plăcere, teamă și bucurie. Uită-te acum la mine, târfă 
ordinară! 

Și o să vedem dacă-ţi place, o să vedem dacă îţi convine! 

Se credea frumoasă. li plăcea să se plimbe și să-și 
admire trupul gol în faţa oglinzii. 

Dar, când o să termin cu tine, n-o să mai fii așa de 
frumoasă! 

Își strecură o mână în buzunar și pipăi bucata lungă de 
panglică. A 

Roșu era culoarea ei favorită. li plăcea să poarte haine și 
accesorii roșii. 

O văzu din nou, ca atunci. Ţipând, ţipând, goală, fără 
nimic pe ea, în afara bucății de panglică roșie înnodată în 
jurul gâtului. Roșie ca sângele care-i curgea din răni atunci 
când îl lovea. Și îl lovea până când îl lăsa în nesimţire. 

Și când se trezea, era învăluit într-un întuneric de 
nepătruns. 

Se trezea încuiat în camera aceea, într-o beznă totală. 

Ea o să fie cea care o să se trezească acum în întuneric. 
Oarbă în iad! 

Și iat-o... iat-o acum din nou, mergând cu pași repezi, cu 
capul în jos. 

Inima îi bubuia în piept, în vreme ce o privea apropiindu- 
se. 

Deschise, așa cum făcea întotdeauna, poarta aceea de 
fier și intră în parcul cochet. 

Pentru un moment, doar preţ de o bătaie de inimă, ea își 
înălță capul. Și atunci, când el sări din umbră, în ochii ei 
apăru un amestec de teamă, șoc și dezorientare. 

Își deschise gura să strige și pumnul lui îi sfărâmă 
maxilarul. 

Ochii ei se dădură peste cap și nu mai văzu nimic, în 
timp ce el o ţâra departe de lumină. 

Se văzu nevoit să o plesnească de câteva ori peste faţă 
pentru a o trezi din leșin. Trebuia să fie trează. Trează și 
conștientă de ce i se întâmpla. 

li vorbea pe un ton scăzut - doar nu era vreun prost -, 
dar îi spuse ce avea de spus în timp ce o lovea cu pumnii. 

— Cum îţi place acum, târfa? Cine e șeful acum, cățea? 

Și simțea un amestec de rușine și plăcere nespusă când 
îi lovea trupul. Ea nu riposta deloc, stătea doar, inertă, și 
asta chiar era o dezamăgire. 

Inainte se zbătuse, ba chiar cerșise îndurare de câteva 
ori. Atunci fusese mai bine. 

Dar chiar și așa, când îi petrecu panglica în jurul gâtului, 
când o strânse cu putere, atât de tare încât ochii îi ieșiră 
din orbite, plăcerea era atât de mare încât se temea că 
avea să moară și el, dar de fericire. 

Călcâiele ei loviră ritmic pământul, cu niște bufnituri 
ușoare. Trupul ei fu cuprins de convulsii, și acele convulsii 
îl făcură și pe el - în sfârșit! în sfârșit! - să termine. 

— Du-te dracului! șuieră el în timp ce-i smulgea hainele. 
Du-te dracului în iad, acolo unde ţi-e locul! 

li înghesui hainele în sacul pe care-l adusese cu el, apoi 
și-l puse pe umăr, cureaua acestuia străbătându-i în 
diagonală pieptul masiv. 

O ridică de la pământ, ca și când ar fi cântărit câteva 
grame. 

Și se simţi mândru de forţa sa. 

O duse până la banca pe care o alesese, o băncuţă 
așezată foarte romantic, sub un copac mare și umbros, în 
apropierea fântânii  maiestuoase. O întinse acolo, 
împreunându-i cu grijă mâinile la piept, între sâni. 

— Așa! Vezi, Mamă, nu-i așa că arăţi foarte bine? Ai vrea 
să vezi? 

Rânjetul lui dement aproape că făcu să plesnească 
stratul gros de substanţă izolantă. 

— Hai să îţi dau o mână de ajutor! 

Acestea fiind spuse, își luă scalpelul din buzunar și se 
apucă de treabă. 

Eve se rostogoli pe o parte când auzi semnalul 
comunicatorului de lângă pat și, trezindu-se într-un 
întuneric complet, dădu drumul unui șuvoi de înjurături. 

— Rahat, la naiba, ce blestemăţie! 

— Lumina aprinsă, zece procente, strigă Roarke. 

Eve își trecu o mână prin păr și scutură din cap pentru 
a-și alunga somnul. 

— Blochează transmisia video, ordonă ea. Dallas aici. 

— O omoară! O omoară! 

Vocea era foarte slabă, întretăiată. Eve trebui să 
citească numele care apăruse pe ecranul comunicatorului 
pentru a-și da seama cu cine vorbea. 

— Celina! Calmează-te! Fii mai coerentă! 

— Am văzut... Am avut o viziune asemănătoare celei de 
acum câteva zile, aproape identică. Oh, Dumnezeule! E 
prea târziu! E deja prea târziu! 

— Unde? 

Sări din pat, continuând să strige spre comunicator în 
timp ce-și căuta hainele. 

— În Central Park? El mai e în parc acum? 

— Da. Nu. E într-un parc. Mai mic. Cu porţi. Sunt și 
câteva clădiri. Memorial Park! 

— Unde ești? 

— Sunt... sunt acasă. Sunt în pat. Nu mai pot suporta 
viziunile din capul meu. 

— Rămâi acolo. Încearcă să mă înţelegi. Rămâi acolo. 

— Da. Eu... 

— Oprește transmisia, se răsti Eve către comunicator și 
întrerupse brusc vaietele Celinei. 

— Anunţi evenimentul? întrebă Roarke. 

— Mai întâi vreau să verific personal. Sau mai bine zis o 
să verificăm împreună, se corectă ea văzând că și el 
începuse să se îmbrace. 

— Şi Celina? 

— Va trebui să se descurce cum poate. 

Eve își ajusta hamul pentru armă. 

— Cu toţii trebuie să ne descurcăm singuri în asemenea 
situații. Hai să mergem! 

Il lăsă pe el să conducă. Chiar dacă nu-i făcea plăcere să 
constate că el putea manevra un vehicul - de fapt, orice 
vehicul - mult mai bine decât ea, nu avea timp acum de 
astfel de ciondăneli. 

Și nu era nici momentul, admise ea, să se pună cu 
clarvăzătorii. Își scoase comunicatorul și ceru ca o patrulă 
să cerceteze un eventual atac în Memorial Park. 

— Căutaţi un bărbat între unu nouăzeci și cinci și doi 
metri și cinci centimetri, solid, musculos. Aproximativ o 
sută treizeci și cinci de kilograme. Dacă îl găsiţi, procedaţi 
la reținerea lui. Se presupune că individul este înarmat și 
periculos. 

Eve se aplecă în față, de parcă ar fi vrut să sporească 
astfel viteza mașinii, în vreme ce goneau spre partea de 
sud a Manhattanului. 

— Poate că a văzut ceva ce urmează să se întâmple, ceva 
ce nu s-a petrecut încă. Ar putea fi vorba despre... cum îi 
zice? 

— Premoniţie? 

— Da. Dar greutatea pe care o simţea în stomac o 
contrazicea. Sunt foarte aproape! La naiba, știu sigur că 
sunt pe calea cea bună! 

— Dacă a mai ucis pe cineva în seara asta, se pare că nu 
a mai așteptat cele două luni. 

— Poate că nici până acum nu a făcut o pauză de două 
luni. 

Se apropiară de intrarea dinspre vest a parcului, trecură 
de Memorial Place și parcară în spatele unei mașini de 
poliție oprită în curbă. 

— Câte intrări și ieșiri are parcul ăsta? întrebă Eve. Trei, 
patru? 

— Cam atâtea. Nu știu sigur. E o suprafaţă destul de 
mică, cel puţin așa cred. E unul dintre cele mai mici și mai 
cochete monumente ridicate în memoria victimelor de la 
World Trade Center. 

Traversă trotuarul și, scoţându-și arma, se strecură pe 
sub arcada de piatră care străjuia intrarea în parc. 

Văzu câteva băncuţe, un mic lac, copaci, mulţi copaci 
mari, câteva ronduri cu flori și un grup statuar din bronz 
care întruchipa câţiva pompieri ce ridicau un drapel. 

Trecu de monument și auzi un zgomot ciudat. 

Se întoarse spre direcţia sunetului, merse repede spre 
sud și văzu un poliţist în uniformă, prăbușit în patru labe, 
vomând într-un strat de flori albe și roșii. 

— Domnule ofiţer... 

Dar văzu banca aflată la o distanţă de câţiva pași și, mai 
grav, văzu ce era pe banca aceea. 

— Ocupă-cte de el, îi spuse ea lui Roarke și se apropie de 
celălalt poliţist în uniformă, care stătea cu comunicatorul 
în mână. Își scoase legitimaţia. 

— Dallas. 

— Ofiţer Queeks, locotenente. Am găsit-o doar de câteva 
momente. Tocmai mă pregăteam sa anunţ. N-am văzut pe 
nimeni. 

— Doar pe ea. l-am verificat pulsul, pentru a constata 
decesul. Încă e caldă. 

— Vreau să izolaţi zona. Aruncă o privire peste umăr. 
Crezi că el o să ne poată fi de vreun ajutor? 

— Nu vă faceţi probleme, locotenente. E începător, 
boboc, adăugă el cu un zâmbet amar. Toţi am trecut prin 
asta. 

— Pune-l pe picioare,  Queeks. lIzolează zona și 
cercetează amănunţit parcul. Cu foarte multă atenţie. Nu a 
ucis-o aici, trebuie să mai fie un loc. O să anunţ eu 
dispeceratul. 

Își scoase comunicatorul. 

— Dispeceratul, aici Dallas, locotenent Eve. 

— Comunicati. 

— Omucidere, o singură victimă, femeie. Locul - 
Memorial Park, sectorul de sud-vest. Contacteaz-o pe 
Peabody, detectiv Delia, şi Laboratorul criminalistic să vină 
la fața locului. 

— Înţeles, Dallas, locotenent Eve. Dispeceratul terminat. 

— Cred că o să ai nevoie de asta, spun Roarke din 
spatele ei, întinzându-i o trusă de teren. 

— Da. Şi o să te rog să stai mai la distanță. 

Își atașă un aparat de înregistrare. 

O privi cum se apropie de victimă și începe să 
înregistreze scena crimei, vizual și verbal. Era fascinant să 
o privească muncind, se gândi el din nou. Şi uneori nespus 
de trist. 

În ochii ei se citea mila, dar și mânie. Ea nu știa că lăsa 
să se vadă așa ceva, dar el era sigur că nimeni altcineva în 
afara lui nu ar fi fost capabil să distingă ceva în privirea ei. 
O simţea fierbând, în timp ce înregistra ultima operă a 
ucigașului nebun. 

Avea să studieze cu atenţie cadavrul și toate detaliile, se 
gândi el. N-avea să lase nimic să-i scape. Dar nu va vedea 
doar crima. Ci și latura umană a tragediei. Și asta conta 
cel mai mult. 

Un pic mai slăbuţă decât celelalte, se gândi Eve. Nu atât 
de voluptuoasă. Mai delicată și poate și ceva mai tânără. 
Dar încă se încadra în tipul standard de femeie pe care-l 
căuta criminalul ăsta. Avea părul lung, șaten-deschis - 

aproape drept. Probabil că fusese și frumoasă, deși acum 
cu greu mai puteai să-ţi dai seama. Nu acum, când faţa ei 
era aproape distrusă. 

Suferise leziuni mult mai severe în urma loviturilor decât 
Elisa Maplewood. O bătuse mai tare. Probabil că acum îi 
plăcea mai mult partea asta, se gândi ea. Părea mai puţin 
stăpân pe sine. 

A pedepsit-o. Mai bine spus, persoana pe care o 
reprezenta ea în mintea lui. 

A distrus-o. Ce reprezenta ea pentru el. 

Oricine ar fi fost femeia asta, nu pe ea o ucisese, de fapt, 
criminalul. Oare faţa cărei femei o văzuse el atunci când îi 
strânsese panglica în jurul gâtului? Ai cui erau ochii care 
se uitaseră disperaţi la el? 

După ce înregistră poziţia corpului victimei și rănile care 
erau vizibile, Eve îi desfăcu mâinile pentru a-i lua 
amprentele. 

— Locotenente! strigă Queeks de undeva din dreapta ei. 
Cred că am găsit și locul unde a ucis-o! 

— Izolează-l. Împrejmuiește-l cumva, Queeks. Nu vreau 
să treacă nimeni pe-acolo. 

— Am înţeles, să trăiţi. 

— Amprentele indică faptul că victima este Lily Napier, 
de douăzeci și opt de ani. Locuiește în Vessey Street, 
numărul 293, apartamentul 5C. 

Frai frumoasă, Lily, se gândi Eve, studiind fotografia 
care apăruse pe ecran. Slăbuţă, delicată. Un pic timidă. 

— Angajată la O'Hara's Bar & Grill, pe Albany Street. 
Mergeai pe jos spre casă, nu-i așa, Lily? Nu e prea departe. 
Economiseai banii pe care i-ai fi dat pe autobuz și, oricum, 
era o noapte caldă. Și te aflai în cartierul tău. Trebuia doar 
să traversezi parcul și, gata, ajungeai acasă. 

Își puse ochelarii speciali și examină mâinile și unghiile 
victimei. Moartea încă nu îi răpise și ultima urmă de 
căldură din trup. 

— Puțin pământ, un pic de iarbă. Poate avem noroc și 
găsim și niște fibre, eventual, niște bucăţi de piele. 
Încheietura mâinii ruptă, se pare că și maxilarul îi este 
fracturat. Contuzii și zgârieturi multiple pe faţă, pe piept, 
pe umeri. Semne de viol. Există urme de sângerare 
vaginală. Vânătăi și zgârieturi și pe coapse și în zona 
genitală. Ridic câteva fibre pentru probe. 

Lucra cu meticulozitate, desprinzând fibre minuscule de 
pe corpul victimei, fără să clipească în momentul în care 
acţionă în zona genitală. 

Le puse cu grijă în pungi, le sigilă, le etichetă, le 
înregistră. 

Și chiar dacă o parte din ea se revoltase, așa cum se 
întâmplase și cu bobocul acela, chiar dacă o parte din ea 
voia să urle când se gândea la scena violului, se abţinu și 
continuă să lucreze. 

Cu ochelarii speciali încă la ochi, se aplecă asupra feţei 
mutilate a victimei și studie găurile însângerate, acolo 
unde fuseseră ochii. 

— Tăieturi precise, curate, asemănătoare cu cele făcute 
în cazul Elisei Maplewood. 

— Dallas. 

— Peabody. 

Nu se uită spre ea, gândindu-se doar pentru un moment 
că nu avea ce să vadă, decât poate bocancii de serviciu ai 
lui Peabody. 

— Locul unde a fost ucisă e la mică distanţă de aici, spre 
sud. Queeks a ajuns primul la faţa locului. Verifică dacă 
zona aceea e izolată. 

— Locul crimei e chiar în spatele meu. 

— Ia cu tine jumătate din echipa de la Criminalistică și 
apucaţi-va să căutaţi urme de pași pe distanţa dintre cele 
două locuri. Și nu lăsa pe nimeni străin să intre acolo 
înainte să arunc și eu o privire. 

— Mă apuc imediat de lucru. Poliţiștii au găsit-o? 

— Nu. 

Eve se îndreptă de spate. 

— Celina Sánchez a mai avut o viziune. 

Eve termină de cercetat corpul victimei și locul în care 
aceasta fusese găsită și merse spre locul unde o aștepta 
Roarke, chiar în spatele senzorilor pe care îi instalase 
Queeks în jurul locului crimei. Avea să-și aducă aminte de 
asta, se gândi ea. 

Avea să ţină minte că ofițerul Queeks a lucrat rapid și în 
liniște, fără să își agaseze ofițerul superior cu prea multe 
întrebări inutile. 

— Nu trebuie să mă aștepți. 

— O să te aștept, spuse Roarke. Acum sunt și eu băgat în 
chestia asta. 

— Da, bănuiesc că așa e. Păi, atunci vino cu mine. Ai 
ochi buni. Poate vezi tu ceva ce mie îmi scapă. 

Merse spre locul crimei, înconjurându-l larg. Nu voia să 
acopere eventualele urme pe care el le lăsase pe iarbă. 

Dădu din cap spre Queeks. 

— Bine lucrat! Unde e bobocul? 

— L-am trimis cu alți doi oameni să închidă intrările din 
parc. E un tip de treabă, locotenente, numai că e și el la 
început. Lucrează în poliție doar de trei luni, și ăsta a fost 
primul cadavru din viaţa lui de poliţist. Și e vorba de unul 
mutilat. Dar s-a abținut până când s-a depărtat suficient de 
locul în care a fost găsită victima. 

— N-am de gând să-i fac raport, Queeks. Ai mai văzut 
ceva deosebit, în afară de cadavru, ceva neobișnuit, de 
care ar trebui să știu? 

— Am pătruns în parc prin aceeași intrare ca și 
dumneavoastră, locotenente. Am mers spre sud, voiam să 
facem o tură completă. Am văzut-o destul de repede. N-am 
observat pe nimeni altcineva. Nici în parc și nici pe stradă. 
Tocmai ieșeam dintr-o cafenea de pe Varick, când am 
primit apelul de la dumneavoastră. Bineînţeles, am văzut 
câțiva oameni ai străzii și vreo doi-trei drogaţi, dar niciunul 

dintre ei nu corespundea cu descrierea pe care ne-aţi 
transmis-o. 

— De câtă vreme lucrezi în sectorul ăsta? 

— De câţiva ani buni. 

— Ştii unde e O'Hara's? 

— Sigur, e localul lui Mike de pe Albany. Un loc decent, 
unde se mănâncă destul de bine. 

— La ce oră se închide? 

— Pe la două, chiar mai devreme, dacă nu au clienţi. 

— Bine, mulţumesc. Peabody? i 

— Am găsit câteva urme de sânge. In unele locuri, iarba 
este ruptă, în altele, e culcată la pământ. Am găsit și două 
petice mici de material. Ar putea proveni de la hainele 
victimei. 

— Văd și eu toate astea, Peabody. Tu ce părere ai? 

— Ei bine, eu zic că a atacat-o chiar la intrarea din 
partea de sud a parcului, în momentul în care ea a început 
să-l traverseze. Ar fi putut să o atace și pe stradă, în afara 
parcului, dar cel mai probabil ea intrase deja în parc în 
momentul atacului. A adus-o până aici, a bătut-o, a 
agresat-o și în timpul luptei probabil că i-a sfâșiat și o 
parte din haine, deși se pare că ea nu a opus prea multă 
rezistență. Aici a și violat-o. Nu am examinat cadavrul încă, 
dar urmele de aici indică faptul că și-a înfipt degetele în 
iarbă la un moment dat. Modul de operare este similar 
celui din cazul Elisei Maplewood, așa că, probabil, tot aici 
a strangulat-o, apoi i-a luat hainele. După aceea, a cărat-o 
până în celalalt loc, unde a așezat-o în poziţia asta și i-a 
scos ochii. 

— Da, și eu cred același lucru. Totul s-a petrecut în 
interiorul parcului. Mergea spre casă, o luase pe aici, 
fiindcă drumul era mai scurt. Locul e patrulat cu 
regularitate. Și e destul de curat. Deci sigur, în principiu. A 
trebuit să lucreze repede, dar pentru el asta nu eo 
problemă. Acum are destul antrenament. Ora morţii a fost 
2.00, aproape la secundă. Prima echipă a ajuns aici la două 

și douăzeci. Dacă pui la socoteala timpul în care a 
dezbrăcat-o, a cărat-o până aici, a așezat-o în poziția asta 
și a mutilat-o, îţi dai seama că de data asta a cam fost la 
limită. 

— Când a ajuns patrula, s-ar putea ca el să fi fost încă în 
parc. 

Eve se uită înapoi la Roarke și-și ridică sprâncenele. 

— Probabil că i-a auzit. A auzit o mașină oprindu-se, o 
portieră trântită. Și a fugit, probabil că s-a adăpostit după 
niște copaci. Oare, dacă ar fi putut, nu s-ar fi amuzat teribil 
în momentul în care ei ar fi găsit-o? 

— Ba da, cred că așa ar fi făcut. 

— Abia reușise să termine cu ea. Și nu merita și el un 
moment de destindere, după munca grea pe care o dusese 
la bun sfârșit? Roarke aruncă o privire în spate, spre banca 
pe care zăcea trupul lui Lily Napier. A auzit pe cineva 
venind și s-a ascuns. l-ar fi ucis pe amândoi dacă ar fi fost 
obligat să o facă, cred că așa se gândea. Dar ce satisfacție 
mare trebuie sa fi avut atunci când polițiștii au găsit-o, atât 
de repede, atât de proaspătă, iar el s-a uitat la ei? Apoi a 
ieșit din parc, luând-o într-o direcţie opusă. 

Eve dădu din cap. Și raţionamentul său era exact 
același. 

— Ai devenit expert în chestiile astea. Vreau ca întreg 
parcul să fie periat în amănunt, să fie cercetat fiecare fir 
de iarbă, fiecare petală de floare, fiecare copac. 

— Este foarte atent, locotenente, îi reaminti Peabody. 
Nu am reușit să găsim nici o urmă din care să aflăm ADN- 
ul lui, nici grupa de sânge, nu avem nici un fir de păr, nu 
avem nimic, așa că, și dacă am găsi ceva pe aici, nu există 
termen de comparaţie. 

Este foarte atent. Eve întinse o mână și o mișcă pentru a 
face urmele de sânge să strălucească în lumina 
reflectoarelor. Şi eu la fel. Și nu căutăm ADN-ul lui, ci pe al 
ei. 

Îi făcu un semn lui Roarke. 

— Hai să facem câţiva pași. 

— Speri să descoperi direcţia în care s-a mișcat, unde și 
cum s-a deplasat. 

— Orice reușesc să adaug la imaginea pe care am 
conturat-o în ceea ce-l privește, este un câștig. Trebuia să 
se îndepărteze de ochii polițiștilor, de urechile lor. 
Continuară să meargă până ieșiră din nou din parc și se 
treziră pe trotuar. După părerea mea, acum se află mai 
aproape de casă decât atunci când a ucis-o pe Maplewood. 
Dar pentru el nu contează chestia asta. Se duce până acolo 
unde trebuie să meargă. 

— Şi tu nu ai venit până aici doar ca să-mi spui asta. 

— Nu. Uite ce e, nu cred că mai are rost să aștepți. Mai 
avem ceva treabă aici, și după aceea mergem la sediul 
central. 

— Am o senzaţie de dejâ-vu. 

— Da. Tipului ăstuia îi place să lucreze noaptea. 

— N-ai apucat să dormi mai mult de o oră. 

— O să mai trag un pui de somn la birou. Cu un aer 
absent, începu să-și șteargă mâna de pantaloni. 

— Stai așa. 

Deschise trusa de teren și scoase de acolo o cârpă. 

— Da, ai dreptate. 

O luă înapoi spre parc, spre intrarea de piatră, 
ștergându-și în același timp sângele de pe mâini. Acum 
parcul era scăldat în lumină. Cei de la Laboratorul 
Criminalistic, îmbrăcaţi în costumele lor de protecţie, se 
mișcau în tăcere, ca niște figurine pe un ecran gigantic. În 
curând avea să vină și presa - întotdeauna se întâmpla așa 
- și cineva trebuia să se ocupe și de chestia asta. 

Și, în scurt timp, ferestrele clădirilor din împrejurimi 
aveau să se lumineze. Vor apărea oameni la ele, și unii se 
vor întreba ce se întâmpla. Și cineva va trebui să se ocupe 
și de acești civili. 

Trebuia să închidă parcul. Așa că urma să vorbească și 
cu primarul. 

Distracţia nu se mai termina. 

— La ce te gândești, locotenente? 

— La prea multe, și trebuie să-mi ordonez ideile. Va 
trebui să o chem pe Celina la sediu, să facem un raport 
detaliat al... viziunii ei. O să pun doi polițiști civili să o 
aducă. La opt fix. 

Iși înfundă mâinile în buzunare și le scoase repede în 
momentul în care își aduse aminte că se ștersese de sânge, 
dar nu și de crema protectoare. 

— Uite ce e. 

Când văzu că nu mai spune nimic, continuând să 
privească în gol spre parc, Roarke își ridică privirea, 
întrebător. 

— Şi despre ce ar fi vorba? 

— A spus că era în pat, acasă la ea, când a vorbit cu 
mine. Aș vrea să verific chestia asta, atâta tot. 

— N-o crezi? 

— Nu se poate spune că n-o cred. Vreau doar să verific, 
ca să nu mă mai gândesc la ea. Ca să nu mai Îmi pun 
atâtea întrebări. Atât și nimic mai mult. 

— Şi dacă ar putea cineva să... intre în dormitorul ei, 
când ea nu ar fi acasă, să-i verifice comunicatorul de lângă 
pat, chestia asta nu te-ar deranja prea mult. 

— Da. 

Se uita la el acum. 

— Şi nu-mi vine să cred că stau aici și îţi cer să faci ceva 
ilegal. Dacă aflu că era acasă, în pat, atunci când a luat 
legătura cu mine, e limpede că nu avea cum să fie la locul 
crimei, pentru că m-a sunat la numai câteva minute după 
moartea lui Napier. Aș putea să fac o cerere pentru 
autorizarea unei verificări a comunicatorului ei și să trimit 
un expert la ea acasă, dar... 

— Ar fi nepoliticos din partea ta. 

Ea își dădu ochii peste cap. 

— Puțin îmi pasă dacă par nepoliticoasă, dar nu vreau să 
mă fac de râs. Și nici să îndepărtez o eventuală sursă 
prețioasă. 

— Bine, rămâne la opt fix, atunci. 

Simţi cum o cuprinde îngrijorarea, dar, în același timp, 
respiră ușurată. 

— Ascultă, o să iau legătura cu tine când ea va ajunge la 
mine la birou. Doar ca să mă asigur că totul e în ordine. Și 
dacă ești prins... 

— Draga mea Eve, i se adresă el pe un ton prevenitor. Te 
iubesc mai mult decât orice pe lume și cred că ţi-am 
demonstrat acest lucru în repetate rânduri pe parcursul 
relaţiei noastre. Așa că nu înţeleg de ce continui să mă 
insulti. 

— Nici eu. Deci doar intri și ieși. Şi verifici numai 
telefonul. Nu mai pui mâna pe nimic altceva. Dacă se 
dovedeşte că a spus adevărul, nu mă suna. Dacă a mintit, 
contactează-mă pe mobil. 

— N-ar trebui oare să folosim un limbaj codificat? Rânji, 
și ea îi aruncă o privire exasperată. 

— Pupă-mă undeva! 

Râzând, el o împinse un pic în faţă și făcu ce-i spusese 
ea, o sărută pe bărbie. 

— Mă duc spre casă. Culcă-te și tu, măcar un pic. 

Eve se întoarse spre intrarea de piatră, spre moarte, 
neînțelegând cum putea să facă acest lucru. 


Anuntarea rudelor era întotdeauna o chestie neplăcută, 
dar situaţia se agrava și mai mult când totul se petrecea în 
toiul nopţii. Apăsă butonul soneriei de la apartamentul de 
pe Lower West Side și se pregăti să mai reteze o bucată 
din lumea cuiva. 

Așteptă o vreme, destul de lungă, și tocmai se pregătea 
să mai sune o dată când beculeţul interfonului se aprinse. 

— Da? Cine este? 

— Poliţia. 

Eve își ridică legitimatia până în dreptul vizorului. 

— Trebuie să vorbim cu Carleen Steeple. 

— Dar e ora patru dimineaţa! Despre ce e vorba? 

— Domnule, trebuie să intrăm puţin. 

Becul interfonului se stinse. Urmară câteva zgomote de 
lanţuri și încuietori. Bărbatul care le deschise ușa nu purta 
altceva decât o pereche de chiloţi largi de bumbac. Pe faţa 
lui se putea citi enervarea. 

— Despre ce e vorba? Unii dintre noi încearcă să doarmă 
și n-am de gând să vă las să treziţi și copiii. 

— Vă rog să ne scuzati de deranj, domnule Steeple. 

Cumnatul victimei, se gândi Eve, cel puţin așa reieșea 
din evidenţele poliţiei. 

— Eu sunt locotenentul Eve Dallas. Dumneaei este 
detectivul Delia Peabody. Trebuie să vorbim cu soţia 
dumneavoastră. 

— Andy? 

Faţa unei femei cu părul scurt, ondulat și ciufulit apăru 
în cadrul unei uși. 

— Ce s-a întâmplat? 

— Poliţia. Uitaţi cum stă treaba. Noi am raportat toate 
tranzacţiile cu droguri pe care le-am văzut și pe drogaţii 
care umblă pe aici chiar și în miezul zilei. Ne-am făcut 
datoria de cetăţeni, așa că nu cred că e cazul să fim 
deranjati în toiul nopții. 

— Nu suntem de la Narcotice, domnule Steeple. Carleen 
Steeple? 

Femeia ieși din cameră, înfășurată într-un halat. 

— Da. 

— Lily Napier este sora dumneavoastră? 

— Da. 

Chipul i se înnegură. Primul semn al fricii. 

— S-a întâmplat ceva? 

— Îmi pare rău să vă anunţ, dar sora dumneavoastră a 
murit. 

— Nu. Rostise cuvântul foarte încet, un singur sunet, la 
limita dintre întrebare și răspuns. 

— Oh, Doamne, Doamne! 

În mai puţin de o secundă, Andy Steeple se transformase 
din bărbatul furios care le răspunsese la ușă într-un soţ 
grijuliu. Se apropie de soţia lui și o luă în braţe. 

— Oh, draga mea! Ce s-a întâmplat? o întrebă el pe Eve. 
Ce i s-a întâmplat lui Lily? 

— Nu! spuse Carleen din nou. Doar „Nu!” 

— Putem să ne așezăm puţin, domnule Steeple? 

El făcu un gest cu mâna spre o cameră unde se vedeau 
câteva fotolii confortabile și o canapea brodată cu flori 
mari, colorate. 

— Hai, draga mea! Hai, scumpa mea! Petrecându-și 
braţul în jurul mijlocului soţiei lui, o conduse spre canapea. 
Hai să ne așezăm puţin. 

— Tati? 

O fetiță cu păr buclat și cu ochi somnoroși intră în 
cameră. 

— Du-te înapoi în pat, Kiki! 

— Ce s-a întâmplat cu mami? 

— Du-te înapoi în pat, scumpa mea. Vin și eu imediat. 

— Mi-e sete. 

— Kiki... 

— Mă lăsaţi pe mine să mă ocup de ea? întrebă Peabody. 

— Păi eu... 

În primul moment, o privi nehotărâtă, apoi dădu din cap. 

— Bună, Kiki, eu sunt Dee. 

Peabody merse și o luă pe micuță de mână. Hai să bem 
un pahar cu apă. 

— Colega mea se pricepe la copii, îi spuse Eve. Totul o 
să fie în regulă. 

— Ar putea fi o greșeală? 

— Nu, domnule. 

— Un accident? 

Carleen își dezlipi fața de umărul soţului ei și se întoarse 
către Eve. Un accident? 

— Nu. Sora dumneavoastră a fost ucisă. 

— Drogaţii! spuse Steeple cu amărăciune în glas. 

— Nu. 

Eve studie chipul lui Carleen și remarcă paloarea care o 
cuprinsese, lacrimile și implorarea mută din ochii ei. 

— Ştiu că este foarte greu pentru dumneavoastră. Și o 
să fie și mai greu. Se pare că sora dumneavoastră a fost 
atacată în timp ce se întorcea de la muncă. În Memorial 
Park. 

— Întotdeauna o lua prin parc. 

Carleen căuta mâna soțului ei. 

— Ajungea mai repede acasă. Și era și un drum sigur. 

— A fost victima unei tâlhării? 

Termină mai repede, își spuse Eve. Spune-le rapid, 
scutește-i de suferinţa incertitudinii. 

— A fost violată și strangulată. 

— Lily? 

Ochii plini de lacrimi ai lui Carleen deveniră imenși din 
cauza șocului. 

— Lily? 

S-ar fi prăbușit pe podea dacă n-ar fi susţinut-o soțul ei. 

— Nu, nu, nu! 

— Orașul ăsta ar fi trebuit să fie sigur. 

Lacrimile apărură și în ochii lui Steeple, în timp ce-și 
legăna nevasta. 

— O femeie ar fi trebuit să se poată întoarce în siguranță 
acasă de la blestemata ei de slujbă. 

— Da, domnule. Așa ar fi trebuit. O să facem tot ce ne 
stă în putinţă pentru a-l prinde pe criminal. Dar avem 
nevoie și de ajutorul dumneavoastră. Va trebui să vă pun 
câteva întrebări. 

— Acum? 

Își strânse braţul în jurul mijlocului soţiei sale. 

— Nu vedeţi că acum suntem în stare de șoc? 

— Domnule Steeple. 

Eve se aplecă pentru a-l privi în ochi, astfel ca și el să-i 
poată remarca expresia hotărâtă pe chipul ei. 

— Dumneavoastră nu țineaţi la cumnata 
dumneavoastră? 

— Bineînţeles că tineam la ea! Doamne, Dumnezeule! 

— Vreţi ca omul care a făcut asta să fie prins și 
pedepsit? 

— Pedepsit? 

Aproape că scuipă cuvântul. 

— Îl vreau mort! 

— Eu am de gând să-l găsesc mai întâi. Vreau să-l 
împiedic să mai ucidă. Şi o să-l găsesc și o să-l opresc. Dar 
cu ajutorul dumneavoastră aș putea să fac lucrurile astea 
mai repede. Aș, putea să-l găsesc înainte de a mai ucide pe 
sora cuiva. 

O privi fix pentru un moment. 

— Puteţi să ne lăsaţi singuri un minut? 

— Sigur. 

— Puteţi să mergeţi în bucătărie, acolo. 

Îi arătă cu mâna. 

Eve îi lăsă singuri, intră într-o bucătărie ca de corabie, 
cu o umflătură în podea, probabil locul unde luau masa. Se 
vedeau câteva băncuţe acoperite cu pernuţe cu model în 
zig-zag, albastru cu galben. Ferestrele erau încadrate de 
perdele galbene, cu margini albastre. Câteva petice de 
mușama erau așezate pe masă, în dreptul fiecărui loc, și 
ele asortate cu pernuţele de pe băncuţe. 

Eve ridică una și își trecu degetele peste ea. 

— Locotenent Dallas? 

Steeple apăru în cadrul ușii. 

— Acum suntem gata. O să fac niște cafea. Cred că toţi 
am avea nevoie de un strop de cafea. 


Se așezară în living și, după ce o linişti pe fetiţă, li se 
alătură și Peabody. Ochii lui Carleene erau umflaţi și 

plânși, dar făcea mari eforturi să se stăpânească, după 
cum observă Eve. 

— Nimic din toate astea nu va fi ușor, începu Eve. O să 
încercăm să fim cât mai conciși, ca să vă putem lăsa în 
pace cât mai repede. 

— O pot vedea? 

— Acum nu. Îmi pare rău. Sora dumneavoastră lucra la 
O'Hara's Bar & Grill? 

— Da. De mai bine de cinci ani. Îi plăcea acolo. E un 
local agreabil, aproape de casă. Câștiga bine din bacșișuri. 
Și îi plăcea să lucreze seara, așa îi rămânea liberă aproape 
toată după-amiaza. 

— Era implicată într-o relaţie? 

— Acum nu. A mai avut câteva întâlniri, dar de când a 
divorțat a devenit mai rezervată în privinţa bărbaţilor. 

— Şi fostul soţ? 

— Rip? S-a recăsătorit și acum locuiește în Vermont. 
Cred că el a fost iubirea vieţii ei, dar din păcate nu același 
lucru se poate spune și despre el. Pur și simplu, s-au 
despărțit. Nu s-au dat în spectacol, dar a fost foarte trist. 

— Nu cred că e nevoie să-l luaţi la întrebări. Furia 
răzbătea din glasul lui Steeple. Chestia asta e opera unui 
drogat nenorocit, și cred că v-aţi pierde vremea cu un tip 
cumsecade. Un dobitoc, dar un tip cumsecade, în timp ce 
ticălosul care... 

— Andy! 

Suspinând, Carleen îl strânse de mână. 

— Nu. Te rog, nu. 

— Îmi pare rău! Dar cine a făcut asta e liber acum și noi 
stăm și discutăm. Urmează să mă întrebe și pe mine unde 
eram în momentul în care a avut loc crima, precum și alte 
rahaturi de genul ăsta. Oh, la naiba! își sprijini capul în 
mâini. La naiba! 

— Cu cât vă punem mai repede întrebările și cu cât ne 
răspundeţi mai prompt la ele, cu atât vom scurta durata 
întrevederii. Ştiţi cumva dacă o agasa cineva? 

— Nu. 

Carleen mângâia părul soţului ei în timp ce vorbea. 

— Câţiva tipi de la bar mai glumeau cu ea, o mai 
tachinau, dar asta e tot. Lily e foarte timidă, dar acolo se 
simțea bine. Sunt oameni de treabă în restaurantul acela. 
Mergeam și noi din când în când. Ea n-a jignit niciodată pe 
nimeni. Va trebui să-i anunţ și pe părinţii noștri. Ei locuiesc 
în Carolina de Sud acum. Pe un vapor. Ei... cum o să le 
spun eu că Lily nu mai este? Cum o să-i spunem lui Kiki? 

— Nu te gândi acum la asta, zise Steeple, înainte ca Eve 
să poată deschide gura. Își înălţă capul, părând să-și fi 
recăpătat controlul într-o oarecare măsură. Să le luăm pe 
rând, draga mea. 

— La fel s-a întâmplat și cu cealaltă femeie? o întrebă el 
pe Eve. Am văzut la știri. Te-am văzut și pe tine. E la fel? 

— Am luat în considerare și această posibilitate. 

— A fost... 

Eve văzu continuarea propoziției în ochii lui. Mutilată! 
Dar nu rosti cuvântul și o trase pe soţia lui mai aproape. 

— A fost ucisă mai spre centru. 

— Da. Doamnă Steeple, Lily era pasionată de lucrul de 
mână, de artizanat? 

— Artizanat? Lily? 

Pe buze îi apăru un zâmbet tremurător. 

— Nu. Nu-i plăcea să „facă pe gospodina”, după cum 
spunea ea. Ăsta a fost unul dintre motivele neînţelegerii 
dintre ea și Rip. El își dorea o soţie casnică, și ea simţea că 
nu are chemare pentru asta. 

— În cealaltă cameră, am văzut câteva obiecte care 
păreau lucrate de mână. 

— Şi în camera lui Kiki am văzut câteva, adăugă 
Peabody. Are pe pat o cuvertură adorabilă. 

— Eu le-am făcut. Când eram gravidă cu Drew, fiul 
nostru, m-am decis... mă rog, am decis împreună, se 
corectă ea, împletindu-și degetele cu cele ale soțului ei, că 
o să fiu casnică. Voiam să pot sta acasă cu copiii. Apoi mi- 

am dat seama că trebuia să-mi găsesc o ocupaţie. Așa că 
am început să împletesc, apoi, m-am apucat și de 
goblenuri, macrame-uri și altele. Imi place foarte mult. 

— De unde vă cumpăraţi materialele? 

— Ce legătură are asta cu Lily? 

— Doamnă Steeple, de unde vă cumpăraţi materialele? 

— Din mai multe locuri. 

Spuse câteva nume de pe lista lui Eve. 

— Lily a mers vreodată cu dumneavoastră la acele 
magazine? _ 

— Ei bine, da făceam deseori cumpărături împreună. Li 
plăcea să colinde magazinele, să-și petreacă timpul cu 
mine și copiii. Mergeam împreună la cumpărături cel puţin 
o dată pe săptămână. 

— Vă mulțumim pentru ajutor. 

— Dar... numai atât voiaţi să mă întrebaţi? o întrebă 
Carleen când Eve se ridică în picioare. Vă mai putem fi de 
folos cu ceva? 

— S-ar putea să mai apară ceva. Tinem legătura doamnă 
Steeple. Puteţi să luaţi legătura fie cu mine, fie cu 
detectivul Peabody, la sediul central, la orice oră. Imi pare 
foarte rău pentru pierderea pe care aţi suferit-o. 

— Să vă conduc. Carleen, vezi ce fac copiii. 

Le duse până la ușă și așteptă până când fu sigur că 
soţia lui nu mai poate auzi ce spunea. 

— Vă rog să îmi scuzati ieșirea. 

— Nu e nici o problemă. 

— Dar vreau să știu. Lily a fost și ea mutilată ca și 
cealaltă femeie? Nu vreau ca soţia mea să o vadă așa 
dacă... 

— Da, îmi pare rău. 

— Cum? 

— Nu vă pot da aceste detalii, cel puţin nu acum. Sunt 
confidenţiale și de ele depinde desfășurarea ulterioară a 
anchetei. 

— Vreau să aflu și eu când îl găsiţi. Vreau să... 

— Știu ce vreţi. Dar acum esenţial este să aveți grijă de 
soția şi de copiii dumneavoastră, de familia 
dumneavoastră. De restul ne ocupăm noi. 

— Voi nu o cunoșteaţi. Nu o cunoșteaţi pe Lily. 

— Nu, dar acum o cunoaștem. 

Era trecut de cinci dimineaţa, când Eve intră în sediul 
Departamentului Omucideri. Cei din tura de noapte își 
făceau de lucru cu comunicatoarele și își definitivau 
rapoartele restante. Sau dormeau. li făcu semn lui 
Peabody să o urmeze în biroul său. 

— Trebuie să iau legătura cu Whitney. 

— Îmi pare bine că nu sunt în locul tău. 

— Cât timp fac eu asta, tu sun-o pe Celina. Şi spune-i că 
o să trimitem doi polițiști civili să o aducă aici pentru a da 
o declaraţie. Vreau să fie aici la ora opt fix. Apoi găsește 
doi polițiști care să se ocupe de chestia asta. După aceea 
poţi să te culci și tu vreo două ore. 

— Nu trebuie să-mi spui asta de două ori. Te culci și tu? 

— Nu, eventual, o să mă întind un pic în birou. 

— Unde? 

— Tu ocupă-te de ce ţi-am spus și închide ușa în urma ta. 

După ce rămase singură, Eve își pironi privirea pe 
comunicator și începu să recite în gând o litanie. 

Fă să răspundă comandantul, și nu soția lui, fă să 
răspundă comandantul, și nu soția lui. In numele a tot ce e 
sfânt, fă să răspundă comandantul, și nu soția lui! 

Apoi, trăgând aer în piept, se așeză și formă numărul. 
Aproape că scoase un strigăt de bucurie când pe ecran 
apăru faţa obosită a lui Whitney. 

— Îmi cer scuze că v-am trezit, domnule. A avut loc o 
crimă în Memorial Park. O singură victimă. Femeie, albă, 
douăzeci și opt de ani. Abuzată sexual și mutilată. Același 
mod de operare ca și în cazul Elisei Maplewood. 

— Locul crimei a fost împrejmuit? 

— Da, domnule. Am închis parcul și am postat oameni la 
fiecare intrare. 

— L-aţi închis? 

— Da, domnule. Este necesar să facem asta, măcar 
pentru următoarele douăzeci și patru de ore. 

El scoase un oftat lung, adânc. 

— Asta înseamnă că acum e necesar ca eu să-l trezesc 
pe primar. Vreau să am pe birou un raport complet înainte 
de ora opt. Și ne vedem la mine în birou la ora nouă, 
locotenente. 

— Am înţeles, domnule. 

Eve privi ecranul gol. Nu, nu vedea cum ar fi putut să 
mai prindă măcar o oră de somn. 

Își adună notițele și înregistrările făcute la locul crimei. 
Pregătindu-se pentru ziua foarte lungă pe care o avea 
înainte, își comandă un bol de cafea și se așeză la birou, 
să-și redacteze raportul. 

Îl mai citi o dată, pentru a vedea dacă omisese vreun 
amănunt important. Adăugă apoi pistele standard pe care 
avea să le cerceteze și incluse și rezultatele cercetărilor 
deja făcute. Îl salvă apoi în calculator, făcu o copie pentru 
șeful ei, una pentru partenera ei și una pentru Mira. 

Se ridică de la birou și prinse pe panoul ei pozele lui Lily 
Napier - una de când era în viaţă și una făcută după crimă. 

La șapte și un sfert, își puse ceasul de mână să sune, se 
întinse pe podea și dormi un somn zbuciumat vreme de 
douăzeci de minute. Se trezi, bău încă o cană de cafea și 
făcu un duș în baia din vestiar. Se gândi pentru un moment 
să ia niște pastile energizante, dar renunţă la idee. 
Bulinele alea o făceau să se simtă ciudat și o agitau foarte 
tare. 

Și dacă tot trebuia să se îndoape cu cofeină, prefera 
cafeaua. 

Se decise să folosească o sală de conferințe în locul 
biroului ei, pentru întâlnirea cu Celina, și cum Peabody nu 

părea să se fi trezit din somn, făcu ea însăși rezervarea 
pentru sală. 

Apoi chemă pe unul dintre polițiștii de serviciu și ceru să 
fie informată în momentul în care urma să sosească Celina 
Sânchez. 

Pentru a nu fi obligată sa înghită poșirca pusă la 
dispoziție de automatele din sediul poliţiei, se întoarse în 
biroul ei, își comandă un bol de cafea și îl duse în sala de 
conferinţe. 

În momentul în care Peabody intră în biroul ei, polițistul 
de serviciu îi semnală sosirea Celinei. Partenera ei 
adulmecă mireasma cafelei care plutea în încăpere. 

— Dumnezeule! 'Toarnă chestia aia într-o troacă și o s-o 
lipăi imediat! 

— Mai întâi, ia niște covrigei de la automatul din hol, îi 
spuse Eve. Şi trece-i în contul departamentului. 

— Chiar te gândești la mâncare! Cred că visez! 

— Sánchez e pe drum. Așa că mișcă-ţi fundul! 

— Asta-i Dallas pe care o cunosc și o iubesc! 

Când ușa se închise în urma lui Peabody, Eve își scoase 
comunicatorul și formă numărul lui Roarke. 

Răspunse foarte repede. 

— Bine, deci a... 

Eve își îngustă ochii. 

— Unde ești? 

— Sunt pe cale să îmi continui aventurile în serialul 
Intrare prin efracţție în miezul zilei. 

— Ti-am spus să aștepți până te contactez eu. 

— Hmm... 

Zâmbi și continuă să meșterească la comunicatorul de 
lângă patul Celinei. 

— Se pare că ţi-am ieșit din cuvânt încă o dată. Aştept să 
fiu pedepsit pe măsură, cu prima ocazie. 

— Blestemată fie... 

— Vrei să ne continuăm mica noastră conversaţie sau mă 
lași să-mi termin treaba? 

— Fă-o! 

În dormitorul Celinei, Roarke zâmbi de unul singur. 
Căpătase obiceiul să-și irite nevasta din când în când și se 
temea că era îndeajuns de josnic să savureze din plin 
aceste momente. 

Îi văzuse pe cei doi polițiști oprind mașina și intrând în 
clădirea unde locuia Celina. Deși erau îmbrăcaţi în haine 
civile își dăduse seama că erau polițiști încă de când îi 
văzuse prima dată, la două blocuri distanţă. 

Poliţiștii arătau întotdeauna ca niște polițiști, mai ales în 
ochii unui infractor. Chiar și ai unui fost infractor. 

Și, deși avea încredere în sursa lui de la poliţie, prefera 
să se ocupe singur de loviturile lui. 

La zece minute după ce Celina ieșise din clădire să 
plecase cu mașina poliţiei - întotdeauna era mai bine să 
aștepte puţin în caz că persoana se întorcea după un lucru 
pe care il uitase - blocă toate camerele de luat vederi cu o 
telecomandă. Și traversă strada la pas. 

Peste mai puţin de trei minute, trecu de încuietorile și 
sistemul de alarmă al ușii de la intrare și pătrunse în casă. 

Ceva mai târziu, verifică sursa transmisiilor făcute și 
înlocui comunicatorul. Celina o apelase pe Eve la ora la 
care susţinuse. 

De la aparatul de lângă patul ei, câteva secunde după 
ora două dimineaţa. 

Polițista lui putea să stea liniștită în privinţa asta. 

Îi era foarte greu să reziste tentaţiei de a arunca o 
privire printre lucrurile Celinei, deși Eve îl avertizase să nu 
facă așa ceva. Până la urmă, asta era firea lui. Ea, poliţista 
lui, n-ar putea niciodată să înţeleagă senzaţia aceea care-i 
punea sângele în mișcare, ori de cite ori se afla acolo unde 
nu avea voie să fie. 

Își acordă un răgaz de câteva secunde pe parcursul 
cărora admiră tablourile de pe pereţii dormitorului - 
pretenţioase, senzuale, evocatoare. Și coloritul camerei, 
bogat, tipic feminin. 

Şi dacă arunca o privire și la cel de-al doilea nivel al 
apartamentului, se putea spune că, de fapt, tocmai se 
pregătea să iasă din casă, nu-i așa? 

li plăcea stilul în care era mobilată și decorată casa, îi 
plăcea spaţiul. Avea senzaţia că acolo locuia o femeie care 
știa foarte bine cum vrea să arate casa ei și proceda în 
consecinţă. 

Se gândi că ar fi interesant să o angajeze în vederea 
perfectării unei afaceri viitoare. 

leși din casă așa cum intrase, la pas, fără să se 
grăbească. Se uită la ceas și estimă că avea să ajungă în 
centru la timp pentru prima întâlnire de afaceri a zilei. 


N-o contactase. Eve îl cunoștea pe Roarke, știa că avea 
niște degete magice. Când văzu că n-o sunase pe mobil 
până în momentul în care Celina fu adusă în sala de 
conferinţe, știu că aparatul din dormitorul domnișoarei 
Sânchez fusese verificat și că apelul fusese transmis de 
acolo, așa cum susţinuse și ea. 

Nu mai avea de ce să-și pună întrebări. Acest lucru 
deveni evident în momentul în care o văzu pe femeia 
epuizată și foarte tulburată care intră în încăpere. 

Părea sleită de puteri, ca o persoană care era în 
convalescenţă după o boală foarte grea. 

— Dallas. 

— Ia loc. O cafea? 

— Da, mulțumesc. 

Se așeză la masa din sala de conferinţe și trebui să se 
folosească de ambele mâini pentru a duce la gură cana de 
cafea. Bijuteriile pe care le purta pe degete scoaseră un 
clinchet ușor când se ciocniră de materialul ieftin din care 
era făcută cana. 

— Am luat un calmant imediat după ce am vorbit azi- 
noapte. Nu m-a ajutat prea mult. Am mai luat unul înainte 
să vin aici. Și nici ăsta nu pare să-și facă efectul. Acum mi- 

aș dori să iau îndeajuns de multe calmante pentru a intra 
în comă. Dar cred că nici asta nu m-ar ajuta prea mult. 

— Nici pe Lily Napier n-are cum s-o ajute chestia asta. 

— Așa o chema? 

Sorbi din cafea. Făcu o pauză, apoi luă din nou o 
înghiţitură. 7 

— Nu m-am uitat de dimineaţă la știri. Imi era teamă că 
o voi vedea. 

— Dar ai văzut-o aseară. 

Celina dădu din cap. 

— A fost mai rău ca ultima dată. Pentru mine, vreau să 
spun. Nu sunt pregătită pentru aşa ceva. 

— E foarte dificil pentru o persoană înzestrată cu 
capacitățile tale să fie martorul unor astfel de evenimente 
cutremurătoare, spuse Peabody și fu răsplătită cu un surâs 
în semn de recunoștință. 

— Da, pentru numele lui Dumnezeu, da! Nu vreau să 
spun că aș avea aceleași senzaţii ca și victima, dar simt 
prin ce trece. Și... În momentul în care ești într-un fel 
conectată psihic cu victima, senzațiile ei se reverberează în 
tine. Ştiu cât a suferit. Dar eu sunt în viaţă. Sunt 
nevătămată și beau cafea, în vreme ce ea nu mai e. Dar 
știu cum și cât a suferit. 

— Povestește-mi ce ai văzut, îi ceru Eve. 

— A fost... 

Celina ridică o mână de parcă ar fi vrut să oprească totul 
pentru un moment, până când reușea să se adune. 

— Data trecută am văzut totul ca pe un vis, un vis foarte 
real și foarte neliniștitor, dar era un lucru pe care aș fi 
putut să-l înlătur din mintea mea, la fel cum poţi alunga 
orice vis urât. Asta până când am văzut știrile. Acum a fost 
cu totul altceva. Nu aș fi putut confunda cu nimic altceva 
ceea ce am simţit, ce am văzut aseară. Nu aveam nici o 
îndoială că era vorba de o altă viziune. Una dintre cele mai 
puternice viziuni din viaţa mea. Era ca și cum aș fi fost 

acolo. Parcă aș fi pășit alături de ea. Mergea repede, cu 
capul plecat. 

— Cu ce era îmbrăcată? 

— Aăă, cu o fustă închisă la culoare - neagră, cred - 
scurtă. O cămașă albă, cu mâneci lungi, guler răsfrânt și 
pe deasupra avea un pulover subţire, descheiat în faţă. 
Pantofi fără toc, cu talpă groasă. Aproape că nu făcea nici 
un zgomot atunci când pășea. Şi avea și o poșetă. O geantă 
micuță pe care o purta atârnată de umăr. 

— Dar el, el cu ce era îmbrăcat? 

— Tot cu haine închise la culoare. Ea nu știa că el e 
acolo, așteptând-o, în parc. Era întunecat, tot ce-l 
înconjura era întunecat. 

— Şi pielea? E negru? 

— Nu... eu... Nu cred. l-am văzut mâinile când a lovit-o. 
Sunt albe și mari. Foarte mari. Și o lovește peste față. O 
durere oribilă. Oribilă, și ea cade și durerea dispare. A... 
leșinat. Şi el continuă să o lovească, chiar și după ce ea și-a 
pierdut cunoștința. Peste faţă, peste corp. „Iți place acum? 
Iţi place?” 

Ochii Celinei deveniră mati, iar irișii de un verde palid 
erau aproape translucizi. 

— „Cine e șeful acum? Cine comandă acum, cățea?” Dar 
se oprește, n-o mai lovește, o pălmuiește ușor cu mâinile 
acelea mari ale lui. O trezește din leșin. Trebuie să fie 
trează pentru ce urmează. Dumnezeule, ce durere! Nu știu 
dacă e a ei sau a lui, dar durerea este cumplită! 

— Nu e durerea ta, zise Peabody încet și clătină din cap, 
înainte ca Eve să poată spune ceva. Tu ești martoră și 
trebuie să ne povestești ce ai văzut. Nu e durerea ta. 

— Nu e durerea mea. 

Celina trase adânc aer în piept. 

— li rupe hainele. Ea nu se opune, abia poate să se 
zbată. Şi când încearcă să îl împingă, el îi azvârle mâna în 
lături. Ceva se rupe înăuntrul ei. E dezorientată și confuză, 
ca un animal prins în capcană. O violează și-i provoacă o 

mare durere. Nu-l poate vedea. E prea întuneric și durerea 
e copleșitoare. Leșină din nou. E mai bine în starea de 
inconștienţă, acolo nu simte nici o durere. Și nu simte când 
o omoară. Corpul ei reacţionează instinctiv, se zbate. Și 
asta... asta îi provoacă lui plăcere. Ultimele ei zbateri îl 
aduc la orgasm... Îmi e rău. 

Celina își acoperi gura cu dosul palmei. 

— Vă rog să mă scuzaţi, dar mi-e foarte rău. Trebuie să... 

— Haide, vino. 

Peabody era deja în picioare, ajutând-o și pe Celina să se 
ridice. 

— Vino cu mine. 

În timp ce Peabody o ajuta să iasă din cameră, Eve se 
ridică de la masă. Merse până la una dintre ferestre și o 
deschise îndeajuns de mult pentru a se putea apleca în 
afară și a respira mai ușor. 

Îi era familiară senzaţia aceea de greață. Ştia cum e să 
vezi din nou și din nou. Să simţi iar și iar. 

Lăsă aerul și zgomotul, viața orașului să îi învingă starea 
de rău. Privi un tramvai aerian încărcat cu navetiști care 
trecea prin apropiere și un aeroglisor publicitar, înțesat de 
panouri luminoase care transmiteau tot felul de informaţii 
despre reduceri de preţuri, evenimente culturale și 
sportive, servicii turistice. 

Picioarele nu-i erau încă foarte sigure, așa că rămase 
acolo unde se afla, ascultând sunetele scoase de palele 
elicopterelor, hărmălaia claxoanelor care se ridica din 
strada de dedesubt, clinchetul unui aerobuz. 

Toate se îmbinau într-o cacofonie pe care urechile ei o 
percepeau ca pe o adevărată muzică. Un cântec pe care ea 
îl înțelegea, un cântec care o făcea să simtă că aparținea 
acestui loc. 

În orașul acesta nu se simţise niciodată singură. Și nici 
neajutorată, atâta vreme cât avea insigna ei. 

Amintirea durerii, cunoașterea sursei acelei dureri o 
puteau face mai puternică. Și asta era bine de știut. 

Mai sigură pe picioare, închise fereastra, merse înapoi la 
masă și-și mai turnă o cană de cafea. 

Când Peabody o aduse pe Celina înapoi în cameră, văzu 
că în obrajii acesteia reapăruse un strop de culoare. Se 
aranjase un pic - puţin ruj, rimei și fond de ten acopereau 
cât de cât urmele nopţii trecute. Femeile, în opinia lui Eve, 
erau preocupate de cele mai ciudate lucruri în cele mai 
bizare momente. 

După ce Celina se așeză, Peabody îi aduse o sticlă cu 
apă. 

— Asta o să-ţi facă mai bine decât cafeaua, spuse ea 
punând sticla pe masă. 

— Da, ai dreptate. Mulţumesc. 

Întinse mâna și o strânse de braţ pe Peabody. 

— Îţi mulțumesc că ai stat cu mine, că m-ai ajutat să-mi 
revin. 

— Nici o problemă. 

— Probabil că mă crezi o femeie foarte slabă, îi spuse ea 
lui Eve. 

— Te înșeli. Nici prin cap nu-mi trece așa ceva. Eu... 
Noi... se corectă ea, noi ajungem întotdeauna după ce totul 
s-a terminat și vedem, în fiecare zi, ce pot să-și facă 
oamenii unii altora. Sângele, rănile, crimele. Nu e ușor. 
Dar noi nu vedem ce se întâmplă, cum se întâmplă. Noi nu 
simţim ce au simțit victimele. 

— Ba da, simtiti. 

Celina își trecu un deget pe sub ochi. 

— Doar că aţi găsit o modalitate de a vă descurca, de a 
suporta toate astea. Acum va trebui să fac și eu același 
lucru. 

Mai luă o înghiţitură de apă. 

— O dezbracă după aceea. Așa cred. Este o parte din 
mine care, până acum, a respins viziunea. Se luptă cu ea. 
Dar cred că i-a luat hainele; erau sfâșiate deja din 
momentul în care o violase. Și a cărat-o... Nu pe ea - la 
naiba! 

Mai luă o gură de apă și respiră adânc, de câteva ori. 

— Vreau să spun că pentru el e altcineva. O percepe ca 
pe o altă persoană și pedepsește pe altcineva. Cineva care 
l-a pedepsit. În întuneric. Se teme de întuneric. 

— Dar ucide noaptea, observă Eve. 

— E obligat să-și înfrângă frica, nu? 

— Posibil. Altceva? 

— Am ieșit din acea stare. Am ieșit pentru că nu mai 
puteam suporta. Şi te-am sunat pe tine. Știu că n-ar fi 
trebuit să pun capăt viziunii. Poate că aș fi văzut ceva ce v- 
ar fi putut fi de ajutor. Dar am intrat în panică și m-am 
luptat cu ea până când am reușit să ies din starea aceea. 

— Am ajuns la locul crimei mai repede pentru că m-ai 
sunat. Şi pentru că am ajuns acolo atât de repede, am 
reușit să izolăm foarte bine zona. Şi asta contează. 

— Sper din toată inima să fie așa. Aţi înaintat cu 
ancheta? 

— Eu așa cred. 

Celina închise ochii. 

— Mulţumesc lui Dumnezeu! Dacă aveţi ceva ce-i 
aparține, aș putea încerca să-l văd. 

— Avem arma crimei. 

Celina clătină din cap. 

— O să încerc, dar cred că voi reedita experienţa trecută 
și voi vedea - voi simţi - numai actul în sine și emoţiile 
cărora le-a dat naștere. Am nevoie de un obiect pe care l-a 
atins cu mâinile goale. Ceva purtat de el sau ţinut în mână, 
ca să-l pot vedea cu adevărat, să completez ceea ce aţi 
construit voi. 

Eve puse bucata de panglică pe masă. 

— Încearcă, oricum. 

Celina își umezi buzele, apoi întinse mâna și atinse 
panglica. 

Brusc își lăsă capul pe spate și ochii i se dădură peste 
cap, devenind albi, cu o vagă urmă de verde. Începu să 

alunece de pe scaun; degetele îi deveniră flasce și dădu 
drumul panglicii. 

Eve sări în picioare și o prinse înainte să cadă. 

— Numai el. Ea nu mai e. Când el i-a pus asta în jurul 
gâtului, ea se refugiase în starea de inconștienţă. Nu simt 
decât furia lui, frica lui, excitarea lui. Le simt cu tot corpul, 
de parcă aș avea un milion de insecte pe piele, toate 
înțepându-mă în același timp. Oribil! 

— Şi el ce-a făcut după ce a terminat cu ea? 

— Se duce înapoi la lumină. Acum se poate întoarce la 
lumină. Nu știu ce înseamnă asta. Capul meu! Simt cum 
îmi plesnește capul de durere! 

— O să-ţi dăm ceva pentru durerea de cap și o să te 
ducem acasă. Peabody? 

— Hai să iei un calmant. Vrei să te mai odihnești un pic 
înainte să mergi acasă? 

— Nu. 

Se sprijini de Peabody. 

— Vreau doar să plec. 

— Celina. 

Eve acoperi panglica roșie cu o mână pentru ca femeia 
să nu o poată vedea atunci când se va reașeza pe scaun. 

— Nu vrei să vorbești cu doctorul Mira, ca să participi la 
câteva ședințe de terapie? 

— Mulţumesc pentru gândul bun, chiar vă mulţumesc, 
dar terapia... 

— Fata ei are și ea puteri paranormale. 

— Ah! 

— Charlotte Mira. E cea mai bună și poate că discuţia cu 
cineva care înțelege situaţia în care te afli o să-ţi fie de 
ajutor. 

— Da, chiar ar putea. Mulţumesc. 

După ce rămase singură, Eve ridică panglica roșie și o 
studie. Ea nu avea nevoie să o atingă pentru a vedea, 
pentru a simţi. Un dar? se întrebă ea. Sau un blestem? 

Nici una, nici alta, decise Eve, și puse bucata de 
panglică înapoi în punga pentru probe. 

Încercă să-și mobilizeze resursele de energie pentru a 
reuși să stea în picioare când ușa se deschise și în încăpere 
intră comandantul Whitney. 

Se ridică imediat. 

— Domnule. Tocmai am terminat de discutat cu Sânchez 
și mă pregăteam să vin la dumneavoastră în birou. 

— Ia loc. De unde e cafeaua aia? 

— Din biroul meu, comandante. 

— Înseamnă că e bună, merită drumul până aici. Își luă o 
cană, își turnă cafea și se așeză în faţa ei, de cealaltă parte 
a biroului. Sorbi din cafea și o privi fără să spună nimic. 
Într-un târziu o întrebă: 

— Cât ai reușit să dormi? 

— Vreo două ore. De fapt, erau mai puţine, dar cine mai 
ţinea socoteala? 

— Se vede. Şi asta am intuit și când am venit la birou și 
ţi-am citit raportul. Eşti sub comanda mea de aproape 
treisprezece ani, plus - minus câteva luni, nu-i așa, 
locotenente? 

— Da, domnule. 

— Şi ţinând seama de toată această perioadă de timp 
petrecută în sânul poliţiei și de gradul pe care îl ai, nu 
crezi că ar fi trebuit - ba chiar aș afirma că era la mintea 
cocoșului - să-mi spui și mie nu numai că abia mai poţi să 
te ţii pe picioare, dar că mai ai și o întâlnire de o 
importanţă capitală la ora opt, când eu ţi-am cerut să fii la 
mine în birou la ora nouă? 

Pentru că părea că așteaptă de la ea un răspuns sincer, 
se gândi câteva clipe la întrebarea lui. 

— Nu, domnule. 

El își frecă rădăcina nasului. 

— Așa mă gândeam și eu că o să-mi răspunzi. Ai mâncat 
vreunul dintr-ăia? Arătă cu bărbia spre covrigeii de pe 
masă. 

— Nu, domnule, dar sunt proaspeţi, de la automat. Atât 
cât pot fi de proaspeţi covrigeii de la automat. 

— Mănâncă unul acum. 

— Domnule? 

— Mănâncă, Dallas. De dragul meu. Arăţi ca dracu’! Ea 
luă un covrigel. 

— Şi mă simt la fel. 

— Am vorbit cu primarul și urmează să mă întâlnesc cu 
el și cu șeful poliţiei, Tibble, într-o jumătate de oră. Și-au 
exprimat dorinţa să fii și tu prezentă la întâlnire. 

— În biroul primarului, domnule, sau în Turn? 

— În biroul primarului. Dar o să-i informez pe domnul 
primar și pe Tibble că tu nu poţi să vii pentru că ești pe 
teren. 

Ea nu rosti nici un cuvânt, dar probabil că se schimbase 
la faţă, ceea ce îl făcuse pe comandant să zâmbească. 

— Spune-mi ce ţi-a trecut prin cap? Şi nu încerca să 
înfrumusețezi nimic! E un ordin! 

— Nu mă gândeam, de fapt, la nimic, domnule. Dar îmi 
închipuiam că vă sărut picioarele. 

El râse, alese un covrigel, îl rupse în două și mușcă 
dintr-o bucată. 

— O să ratezi niște artificii pe cinste. E hazardat să 
închizi un parc public. 

— A trebuit să izolez locul crimei ca să-l cerceteze 
echipele de criminaliști. 

— Şi primarul va spune, după ce o să-mi umple urechile 
cu o grămadă de tâmpenii politice, că din toate rapoartele 
rezultă că tipul ăsta este foarte meticulos, și toată 
desfășurarea asta de forțe irosește bani publici, pune la 
muncă o grămadă de polițiști care au și altceva mai bun de 
făcut și îi împiedică pe cetăţenii New Yorkului să se bucure 
de un loc public, în timp ce tu umbli după cai verzi pe 
pereţi. 

Politica nu era punctul ei forte, dar își făcuse și ea 
calculele și știa că aici avea să se ajungă. 

— E vorba de momentul în care s-a petrecut crima. 
Probabil că el se afla încă în parc, chiar lângă victimă, în 
locul în care a lăsat-o, în clipa când au venit primii ofiţeri. 
În mod sigur, încă mai avea sângele ei pe el. Timpul a fost 
foarte scurt, poate că nu a avut vreme să se curețe. Știu că 
e așa. Deja am găsit urme de sânge. De la locul în care a 
omorât-o și până în dreptul băncii unde a lăsat-o; de acolo, 
urmele de sânge se îndreaptă spre est. Dacă putem să îi 
detectăm urmele, să vedem încotro a luat-o... 

— Crezi că dacă de atâţia ani stau în spatele biroului nu 
mai sunt familiarizat cu munca de teren? Fiecare nouă 
urmă pe care o găsești te apropie mai mult de rezolvarea 
cazului, e foarte simplu. Şi chiar dacă primarul n-o să 
înţeleagă chestia asta, Tibble o să priceapă. Ne descurcăm 
noi cumva. 

— Vă mulțumesc, domnule. 

— Care e următoarea ta mișcare? 

— O să vorbesc cu cei de la Electronică și Comunicaţii. 
Am făcut o listă cu rezidenții dintr-un sector, care include 
cele câteva magazine de materiale de unde se aprovizionau 
victimele, și va trebui să verific și câteva săli de sport pe 
care le-ar fi putut frecventa criminalul. Trebuie să fac niște 
verificări încrucișate. Să găsim niște nume. Să identificăm 
niște persoane care apar pe toate listele - rezidenţi, clienţi 
ai acelor magazine, ai sălilor de sport. Reţinem numele 
care apar pe toate listele, le eliminăm pe cele care nu 
corespund parametrilor profilului pe care l-am făcut pentru 
criminalul nostru și îl găsim. Feeney poate să facă toate 
lucrurile astea mult mai repede ca mine și, în timpul ăsta, 
eu pot să stau pe teren și nu în faţa unui blestemat de 
calculator. 

— Apucă-te de treabă. 

leși împreună cu el din sala de conferinţe și apoi se 
îndreptă spre biroul ei. 

Îl puse repede la curent pe Feeney. El înţelese foarte 
ușor încotro voia ea să ajungă. 

— O să dureze ceva timp, o avertiză el. Dar ne apucăm 
de treabă imediat cum ne trimiţi datele. 

— O să fac ceva presiuni pentru a obţine listele clienţilor 
de la magazinele de materiale și de artizanat. De fapt, nu e 
vorba decât de două. Unul dintre ele e un pic în afara 
sectorului selectat de noi, dar nu cu mult. Și o să procedez 
la fel în cazul sălilor de sport. O să întocmesc o listă cu 
membrii cluburilor. Imediat cum fac rost de ele, ţi le trimit. 
O să-ţi pun la dispoziţie și datele pe care am reușit să le 
strângem azi-noapte. 

— Bine. 

— Am verificat și băncile de organe care se ocupă numai 
de ochi. Am o listă cu toţi donatorii și cu toate persoanele 
care au primit ochi de acolo. Din punctul meu de vedere e 
o pierdere de vreme, dar trebuie să verificăm și pista asta. 
O să-ţi trimit și aceste date ca să le poţi procesa și pe ele. 

— Trimite-mi tot ce ai. Arăţi cam sleită, Dallas. 

— Sleită? Pentru numele lui Dumnezeu! 

Intrerupse transmisia. Comprimă toate fișierele, listele, 
chiar și notițele ei de lucru și i le trimise lui Feeney. În 
ciuda observaţiei privitoare la înfățișarea ei, era totuși un 
poliţist inteligent. Poate că nu se va limita la simpla 
procesare a datelor și va descoperi ceva ce ei îi scăpase. 

Işi luă jacheta pe care uitase să o îmbrace după ce 
făcuse duș. Intră în sala comună și îi făcu un semn cu 
capul lui Peabody. 

— Să-i dăm drumul. 

— Ce înseamnă sleită? 

Peabody ridică o sprânceană. 

— Habar n-am. A, poate ceva rece, știi, ca mâncarea 
sleită. 

— Nu. Eve stinse o lumină. E vorba de înfățișarea cuiva. 
Se spune că arată sleit. 

— Nu știu, dar nu pare a fi un compliment. Vrei să încerc 
să aflu? 

— Nu. l-am cerut lui Feeney să caute numele care apar 
pe listele cu rezidenții din zona marcată de noi și în listele 
clienţilor și angajaţilor de la magazinele de artizanat și de 
la sălile de sport din același perimetru. Trebuie să facem 
rost de listele astea. 

— Feeney o să găsească persoanele care apar pe toate 
listele mult mai repede decât am putea s-o facem noi. Dar 
tot o să dureze o grămadă de timp, ţinând seama de 
suprafața destul de mare a zonei de care vorbim și de 
numărul imens de persoane care locuiesc acolo. Și s-ar 
putea să apară destul de multe nume comune pe listele 
acelea. In general, oamenii au tendința să-și facă 
cumpărăturile de la magazinele din cartierele în care 
locuiesc. 

— O să cercetăm caracteristicile tuturor persoanelor 
care apar pe toate listele. Și pentru început o să ne oprim 
doar asupra bărbaţilor necăsătoriți. 

— Da, înţeleg ce vrei să spui. Cel mai probabil individul 
pe care-l vânăm locuiește singur și are între treizeci și 
cincizeci de ani. 

— Mai aproape de treizeci, o întrerupse Eve. Cred că e 
mai apropiat, ca vârstă, de victimele sale. 

— De ce? 

— Nu știu, așa mi se pare mie. Poate vârsta e una dintre 
caracteristicile pe care le caută la victimele lui. Vârsta lui, 
vârsta ei - a celei pe care, de fapt, o ucide în mintea lui. 
Acum e un bărbat în toată firea, sunt la egalitate. Acum o 
poate pedepsi. 

Eve ridică din umeri. 

— Încep să semăn cu Mira. 

— Un pic. Și, ca și în cazul Mirei, ceea ce spui are sens, 
pare plauzibil. Deci, să presupunem că are înjur de treizeci 
de ani. Știm că e puternic, că are picioarele mari. Din cele 
spuse de consultantul nostru civil rezultă că are și mâinile 
mari și are o înălţime de circa doi metri. Dar putem 
verifica pe baza dovezilor pe care le avem deja cât de mari 
îi sunt picioarele și cât de puternic este. 

— În vreme ce își croia drum prin traficul aglomerat, Eve 
îi aruncă partenerei sale o privire scurtă. 

— Se pare că nu prea ai încredere în spusele 
consultantului nostru civil. 

— O cred, bineînţeles că o cred, dar viziunile ei nu sunt 
ceva palpabil. Noi lucrăm cu dovezi palpabile, restul sunt 
doar elemente ajutătoare. 

— Îmi place cinismul tău. 

— Nu cred că inventează povești și nici nu cred că s-a 
prefăcut când a pus mâna pe panglica cu care a fost 
comisă crima. S-a simţit foarte rău, doar am fost la ea în 
baie. Dacă mai stătea un pic acolo ar fi trebuit să chem 
salvarea. Dar viziunile astea pot fi destul de înșelătoare. 

— Oare? 

— Ştii, în materie de sarcasm, nu te întrece nimeni. 
Voiam să spun că, uneori, viziunile pot deforma realitatea. 

Brusc interesată, Eve se uită la partenera sa. 

— De exemplu? 

— De exemplu, Celina îl poate vedea pe agresor 
neobișnuit de mare - înalt, mâini mari și așa mai departe - 
pentru că el e foarte puternic. Nu numai sub aspect psihic, 
lucru care poate fi determinat prin studierea amănunţită a 
modului de operare, dar și în alte privinţe. Să spunem în 
plan profesional sau financiar. Sau îl vede așa pentru că 
ucide, și lucrul ăsta o înspăimântă. 

— Așa. Eve dădu din cap, căutând în același timp un loc 
de parcare. Continuă. 

— Știm ce număr poartă la pantofi și știm că e o mărime 
neobișnuită. De aici putem să extrapolăm, să tragem 
concluzia că e înalt, mai înalt decât media oamenilor de 
vârsta lui. Știm că e îndeajuns de puternic pentru a căra 
cadavrul unei femei mai bine de treizeci de metri și chiar 
pe o pantă scurtă, dar dificilă, plină de bolovani. Munca de 
polițist este cea care ne-a furnizat până acum parametrii 
fizici, și nu viziunile. 

— Investigaţiile noastre confirmă viziunile Celinei sau 
acestea confirmă ceea ce am reușit să aflăm de pe teren? 

— Ambele, nu-i așa? Peabody își ţinu răsuflarea când 
Eve făcu niște manevre în plan vertical, apoi lateral pentru 
a se strecura într-un loc liber dintr-o curbă. Respiră 
ușurată când văzu că până la urmă șefa ei reușise 
manevra. Consultanţii civili sunt niște unelte foarte bune, 
dar trebuie să știi cum să-i folosești. 

Eve cerceta traficul, așteptând un moment în care să se 
poată strecura afara din mașină, fără să fie făcută una cu 
pavajul străzii. 

— Dar nu-i vede faţa. 

— Poate fiindcă poartă o mască. Sau poate că îi e atât de 
frică de el, încât subconștientul ei blochează imaginea lui. 

Eve păși pe trotuar. 

— Poate să facă așa ceva? 

— Da, dacă e destul de speriată și suficient de puternică 
în același timp. Nu e polițistă, Dallas, continuă Peabody în 
timp ce mergeau. Ea vede crimele și asta nu e alegerea ei, 

așa cum se întâmplă în cazul nostru. Noi am ales să facem 
asta. Dacă nu voiam să vedem nici o crimă, nu ne făceam 
polițiste. Şi, în mod sigur, nu am fi lucrat la Omucideri. Eu 
am ales să fac asta pentru că am vrut să trăiesc și să lucrez 
în New York. Dintotdeauna mi-am dorit lucrul acesta. Am 
vrut să mă fac polițistă, genul acela de polițistă care 
găsește răspunsuri mari la întrebări esenţiale. Care 
lucrează pentru cei care au fost abuzaţi și împotriva 
agresorilor săi. Tu? 

— Cam la fel. 

— Bine, dar Celina nu a ales asta. Ea nu a hotărât „Hei, 
vreau să mă fac medium, cred că ar fi super!” Doar s-a 
împăcat cu darul pe care i l-a hărăzit Dumnezeu și a 
încercat să se descurce cu ce are. 

— Trebuie să ţii seama de acest lucru. Eve aruncă o 
privire spre vagabondul de pe trotuar, cu permisul atârnat 
de gât, pozând bucuros pentru turiști. 

— Şi acum brusc apare toată blestemăţia asta, adăugă 
Peabody. Şi eu cred că lucrurile nu se vor opri aici pentru 
ea. Adică, vreau să spun ea se teme că de-acum o să tot 
vadă crime de genul ăsta. Şi chestia asta o înspăimântă. 

— Cred că și-a vomat și maţele acolo, la baie. Peabody 
își înăbuși un hohot de râs. 

— Da, mai avea puţin și murea. Dar vreau să spun că 
încearcă din răsputeri să ne ajute, și lucrul ăsta o costă 
destul de mult. Sigur, ne poate ajuta, dar, până la urmă, e 
treaba noastră să-l prindem pe criminal, nu a ei. 

— Sunt de acord cu tine. Eve se opri în faţa magazinului 
de artizanat. Folosirea mediumurilor pune probleme chiar 
și în cele mai favorabile împrejurări - adică atunci când 
mediumul are pregătire de poliţist și face parte din echipa 
de anchetă. În cazul nostru, nu este îndeplinită niciuna 
dintre aceste condiţii. Dar, într-un fel sau altul, este legată 
de cazul ăsta, și nu poate fi ignorată sau lăsată deoparte. 
Așa că niciuna dintre noi nu are de ales. O să o folosim, o 
să îi punem întrebări, o să investigăm toate aspectele 

relevate de viziunile ei. Și tu o să-i ţii capul atunci când 
vomită. 

Întinse mâna, apucă mânerul ușii și se opri din nou. 

— De ce ai ales New Yorkul, Peabody? 

— E un oraș mare și rău. Hei, dacă vrei să lupti 
împotriva infractorilor, întotdeauna îţi dorești să-i anihilezi 
pe cei mai mari și mai răi. 

— Dar mai exista o grămadă de orașe mari și rele. 

— Da, însă niciunul nu se compară cu New Yorkul. 

Eve studie gânditoare traficul infernal care bloca 
străzile. Claxoanele urlau din toate părţile, în ciuda 
dispoziţiilor primăriei, care interziceau claxonatul în 
interiorul orașului. La colțul străzii, un vânzător ambulant 
îi adresă unui client, care în mod clar îl supărase cu ceva, o 
avalanșă de insulte. 

— Aici ai mare dreptate. 


— Ăă. Ei bine, asta este o cerere foarte neobișnuită. 

Directoarea magazinului le primise în biroul ei micut, 
unde singurul scaun liber era acoperit cu ceea ce lui Eve 
se părea a fi o împletitură de cârpe de diferite dimensiuni, 
într-un model ce s-ar fi putut constitui într-un tribut adus 
unui zeu al culorii foarte pretenţios. 

Era o femeie înjur de patruzeci de ani, roșie în obraji, ca 
mărul, și cu un zâmbet permanent pe faţă. Continuă să 
zâmbească chiar și atunci când se ridică în picioare, cu 
mâinile împreunate și cu un aer nedumerit. 

— Aveţi o listă a clienţilor, doamnă Chancy? 

— Păi, bineînţeles. Bineînțeles că avem. Majoritatea 
clienţilor revine la noi, și cei mai mulţi apreciază că sunt 
întotdeauna anunţaţi când avem oferte speciale și când au 
loc anumite evenimente. Uite, chiar săptămâna trecută 
am... 

— Doamnă Chancy? Noi nu am vrea decât lista aceea. 
— Da. Ăăă... da. Locotenent, nu-i așa? 
— Da, așa este. 

— Vedeţi dumneavoastră, n-am mai primit niciodată o 
astfel de cerere și nu prea știu cum să procedez. 

— Haideţi să vă dau eu o mână de ajutor. 
Dumneavoastră îmi puneţi la dispoziţie lista și noi vă 
mulțumim pentru colaborare. 

— Dar clienţii noștri? Ei s-ar putea opune, ar putea fi 
deranjaţi de chestia asta, mai ales dacă li s-ar părea că, 
într-un fel sau altul, le este încălcat dreptul la intimitate. Și 
ar decide să-și facă cumpărăturile din alte magazine. 

Profitând de spaţiul îngust al biroului, Peabody o 
înghionti pe Eve. 

— Vă promitem că vom păstra o discreţie absolută, 
doamnă Chaney, spuse ea. Faptele care fac obiectul 
anchetei noastre sunt foarte grave și avem nevoie de 
ajutorul dumneavoastră. Şi clienţii dumneavoastră nici nu 
trebuie să știe de unde am făcut noi rost de numele lor. 

— Oh, înţeleg. Înţeleg. 

Dar continua să rămână în picioare, nemișcată, 
mușcându-și buzele zâmbitoare. 

— Ce pled frumos aveţi pe scaun! Peabody își trecu 
mâna peste el. Dumneavoastră l-aţi făcut? 

— Da, chiar eu. Şi sunt foarte mândră de el. 

— Şi aveţi și de ce! Lucrătura este excepţională! 

— Mulţumesc! Și dumneavoastră împletiţi? 

— Un pic. Fac câte puţin din toate. Sper că în viitor să 
reușesc să-mi fac mai mult timp pentru lucrul de mână, 
mai ales că, în curând, urmează să mă mut într-un 
apartament nou. Şi aș vrea ca modul în care o să-l decorez 
să reflecte pasiunile mele. 

— Sigur, sigur! spuse doamna Chancy, entuziasmată. 

—Nu am putut să nu observ că magazinul 
dumneavoastră este foarte bine aprovizionat. În mod sigur, 
mă voi întoarce aici, în calitate de clientă, imediat după ce 
mă voi muta în noul apartament. 

— Minunat! Să vă spun câte ceva despre magazinul 
nostru. Organizăm și cursuri, avem un club, ai cărui 

membri se întrunesc lunar și oricine poate să participe. 
Scoase un disc dintr-o cutie pe care erau lipite câteva flori 
făcute din pânză. 

— Minunat. 

— Ştiţi, locotenente, lucrul de mână nu numai că îţi dă 
posibilitatea să creezi obiecte minunate care reflectă 
gusturile, stilul și personalitatea ta, ci este folosit în același 
timp și în scopuri terapeutice. Și îmi imaginez că cineva cu 
o meserie ca a dumneavoastră are nevoie de relaxare, o 
modalitate de a-și primeni mintea și sufletul. 

— Sigur. 

Peabody se abţinu să nu izbucnească în râs în momentul 
în care directoarea magazinului o ridicase în grad sunt 
întru totul de acord cu dumneavoastră. 

— Și am o grămadă de prieteni și de colegi care ar avea 
și ei nevoie de așa ceva. 

— Serios? 

— Dacă aţi putea să ne dați lista cu clienţii magazinului, 
doamnă Chaney. Am aprecia foarte mult ajutorul 
dumneavoastră și sprijinul pe care-l acordaţi poliţiei din 
New York, zise Peabody cu un zâmbet larg. 

— Oh... Hmmm... Dacă mă luaţi așa... își drese vocea. 
Dar mă asiguraţi de toată discreţia dumneavoastră? 

Peabody continua să zâmbească. 

— Sigur că da. 

— Vă fac imediat o copie. 


Când ieșiră înapoi în stradă, zâmbetul lui Peabody se 
lărgi și mai mult și pașii ei erau un pic mai sprinteni. 

— Ei bine? 

— Ei bine, ce? 

— Hai, hai. 

O înghionti din nou pe Eve cu cotul. 

— Lasă-mă și pe mine să mă împăunez puţin. 

Eve se opri lângă taraba unui vânzător ambulant. 
Cofeina avea să fie o parte esenţială a zilei. 

— Două cutii de Pepsi, comandă ea. 

— Unul normal și unul Fitness. Trebuie să am grijă de 
silueta mea, îi spuse Peabody. 

Eve ridică din umeri și se scotoci după bani. Reuși să 
găsească monedele necesare și decise că mai existau și 
pentru ea speranţe în lumea asta. 

— Te-ai descurcat foarte bine. Poate că a durat mai mult 
decât dacă m-aș fi apucat eu să o dau cu capul de masă, 
dar varianta ta a fost mai inspirată. 

— Vezi, acum că suntem parteneri, eu pot fi cea mai 
rațională. 

— Îhî. Ce era cu scaunul acela? 

— Era un pled pentru scaune, un fel de cuvertură. Pot 
reprezenta niște puncte de reper într-o casă - amuzante, 
stridente sau casnice. E o modalitate inteligentă de folosire 
a resturilor de materiale care rămân după realizarea altor 
proiecte de lucru manual. Nu prea mi-a plăcut ce materiale 
alesese ea, dar lucrătura era foarte bine făcută. 

— Doamne, câte lucruri noi poţi să înveţi, spuse Eve. Şi 
încă unele complet inutile. Mărește pasul, Peabody, e o 
cale mai bună să dai jos kilogramele în plus decât să bei 
Pepsi Fitness. 

— Da, dar eu beau și Pepsi Fitness și fac și mișcare. 
Ceea ce înseamnă că diseară la petrecere o să pot mânca 
și desert. Deci, tu cu ce te îmbraci? 

— Cu ce mă... La naiba! 

— Nu cred că poţi să porţi așa ceva la o petrecere de 
genul ăsta. Trebuie să mergem, continuă ea, înainte ca Eve 
să poată deschide gura. Suntem obligate să mergem, asta 
dacă lucrurile nu se complică pe-aici. Două-trei ore - după 
terminarea schimbului, bineînţeles de recreere alături de 
prieteni n-o să pună în pericol ancheta, Dallas. 

— Pentru numele lui Dumnezeu! Sorbea din cutia de 
Pepsi, în timp ce mergeau spre sala de sport situată la 
distanţă de un bloc, spre nord. Oricum, mi se părea destul 
de ciudată reuniunea asta, dar acum trebuie să mai merg 

și nedormită și, pe de altă parte, numărul cadavrelor 
începe să crească ametitor. Pe vremuri viața mea era mult 
mai simplă. 

— Mmm. 

— Ba da, așa era. Pentru că nu existau atât de mulţi 
oameni în ea. 

— Auzi, dacă vrei să renunti la cineva, știi, ca să mai 
simplifici lucrurile, n-ai vrea să începi cu Roarke? Eu și 
McNab avem o înţelegere - dacă Roarke e liber, eu am voie 
să mă dau la el, iar McNab poate încerca să te seducă. 

Eve aproape că se înecă cu ultima înghiţitură de Pepsi și 
Peabody o bătu ușor pe spate. 

— Glumeam. Era doar o glumă. 

— Tu și McNab aveţi o relaţie bolnavă, foarte bolnavă. 

— Așa e. Peabody radia. Şi suntem amândoi foarte 
fericiţi. 


Jim's Gym era, de fapt, o chichineaţă la capătul unei 
scări firave, în spatele unei uși masive de fier. Eve 
presupuse că dacă o persoană care dorea să devină 
membru al acelui club nu putea să deschidă ușa, era 
aruncat înapoi în stradă unde putea s-o ia la picior, 
frecându-și bicepsul subdezvoltat. 

Mirosea a mascul, dar nu în sensul măgulitor al 
expresiei. Era genul acela de miros care te izbea în plină 
figură, asemenea unui pumn înfășurat într-un tricou 
transpirat. Vopseaua se scorojea de pe pereţii ce păreau a 
fi fost zugrăviți într-un gri industrial, înainte ca ea să se fi 
născut. Pe tavan, se vedeau câteva pete ruginii, de la 
inundaţii, iar mocheta bej de pe podea era, probabil, plină 
de sudoare și sânge și duhoarea ce se ridica din ea semăna 
cu o ceaţă fetidă. 

Își imagina că bărbaţii care frecventau acest loc o 
considerau, probabil, un adevărat parfum. 

Echipamentul era minimal - greutăţi, bare, câţiva saci de 
box. Se mai vedeau și câteva aparate ce păreau fabricate 

în secolul trecut. Sala nu avea decât o singură oglindă, în 
faţa căreia un bărbat cât un tractor își făcea exerciţiile 
pentru bicepși. 

Un altul era culcat pe o banchetă și împingea o greutate 
apreciabilă fără să fie asistat de vreun partener. Eve își 
imagina că asistarea era total desconsiderată în locuri de 
genul acesta. 

Un al treilea bărbat lovea cu pumnii sacul de box, de 
parcă acesta ar fi fost o nevastă adulterină. 

Toţi erau îmbrăcaţi cu pantaloni largi de trening de 
culcare gri și cu tricouri de aceeași nuanţă, cu mânecile 
rupte din umeri. Asemenea unei uniforme, se gândi ea. Tot 
ce mai lipsea erau cuvântul Dur inscripţionat pe piept, 
asemenea unui blazon. 

Când Eve și Peabody intrară în sală, toată lumea se opri 
din ceea ce făcea. Cel din faţa oglinzii rămase cu o ganteră 
de cincisprezece kilograme suspendată în aer, cel de pe 
bancă își asigură haltera și ultimul rămase cu pumnul pe 
sac, leoarcă de transpiraţie. 

In tăcerea care se lăsase, Eve putu să audă frânturi de 
gâfâieli din camera de alături și încurajări de genul: „Cu 
dreapta, da cu dreapta, idiotule!” 

Le privi feţele și hotărî să i se adreseze celui de la sacul 
de box, pentru că era în imediata lor apropiere. 

— Locul ăsta are un manager? 

Spre amuzamentul ei, tipul se înroși ca un rac, chiar 
dacă avea peste o sută douăzeci de kilograme. 

— Aăă... doar pe Jim. El... ăăă... el e patronul. E... ăăă... 
e cu Beaner, boxează în ring, alături, doamnă. 

Ea începu să traverseze camera. Tipul care împingea 
greutăţi pe bancă se ridică și le aruncă niște priviri 
suspicioase și nu chiar prietenești. 

— Jim nu primește femei aici. 

— Probabil că Jim nu știe că este ilegal să faci 
discriminări bazate pe sex. 

— Discriminări! Izbucni într-un hohot de râs care 
semăna cu un lătrat și le aruncă o privire dispreţuitoare. 
Nu face discriminări. Doar că nu-i place ca aici să intre 
femei. 

— E o diferenţă foarte mare. Cât ai acolo? O sută treizeci 
și șapte? Cam atâta cântărești și tu, nu-i așa? 

El își șterse transpiraţia de pe faţa largă, de culoarea 
ciocolatei. 

— Un tip care nu poate să-și ridice propria greutate eo 
muiere. 

Eve dădu din cap și selectă greutăţile pe bară. 

— Cam asta e greutatea mea. Apoi îi făcu un semn cu 
degetul să se ridice de pe bancă. 

Culturistul se ridică și Eve se poziţionă pe banchetă. 

— Doamnă, sper că nu vreţi să vă răniţi. 

— Nu, nu vreau. Asistă-mă. Peabdy! 

— Sigur. 

Eve își prinse bara cu mâinile și se poziţionă. Și execută 
încet și sigur zece ridicări. Puse bara la locul ei și se ridică 
de pe bancă. 

— Nu sunt muiere! 

Dădu din cap spre tipul de lângă sacul de box, care roși 
din nou și își continuă drumul spre încăperea alăturată. 

— Eu încă nu pot să-mi ridic greutatea la bancă, spuse 
Peabody încet. Presupun că asta înseamnă că-s muiere. 

— Continuă să te antrenezi. 

Se opri să privească meciul de box ce se desfășură în 
Ting. 

Unul dintre bărbaţii de acolo avea pielea închisă la 
culoare și atât de lucioasă, încât părea unsă cu ulei. 
Picioarele lui groase semănau cu trunchiurile de copaci și 
mușchii de pe abdomen păreau de oţel. Lovea foarte 
puternic cu dreapta, observă Eve, dar nu foarte corect; își 
lăsa prea mult în jos umărul stâng. 

Adversarul lui arăta ca un războinic nordic și era foarte 
rapid. Când se apropie își dădu seama că era un android. 


217 


Antrenorul purta un trening gri și se agita în jurul 
ringului, dându-i indicaţii elevului său cu aceeași fervoare 
cu care îl și înjura. 

Avea cam un metru șaptezeci și cinci, socoti Eve, și cam 
cincizeci și ceva de ani. După cum arăta, se părea că nasul 
lui făcuse cu regularitate cunoștință cu pumnii cuiva. Și 
când deschise gura ca să-l acopere cu insulte pe elevul 
său, Eve putu să vadă strălucirea unui dinte de argint. 

— Îmi cer scuze pentru întrerupere, începu Eve. 

Jim își întoarse capul cu o mișcare bruscă. 

— Nu-mi plac femeile la mine în sală. 

Îi aruncă un prosop elevului său și se întoarse spre Eve, 
înaintând asemenea unui tanc în miniatură. 

— Afară! 

Eve își scoase legitimaţia. 

— Ce-ar fi s-o luăm de la început? 

— Poliţiști femei! Mai rău decât femeile obișnuite. Asta e 
localul meu, e casa mea. Și oamenii ar trebui să fie lăsaţi 
să facă ce vor în casa lor. Nu să primească vizita unor 
polițiste care să-l oblige să servească și femeile. 

Se enervase destul de tare, ochii îi ieșiseră din orbite, 
pieptul i se umflase ca unui cocos și începuse să-și miște 
furios picioarele. 

— O să închid localul ăsta înainte ca sala să se umple de 
femei care să se fâțâie de colo-colo și să mă întrebe unde 
dracu” e apa lor plată cu lămâie. 

— Ei bine, avem amândoi noroc, pentru că n-am venit 
aici să te iau la întrebări în legătură cu nerespectarea 
reglementărilor legale privitoare la discriminarea pe bază 
de sex. 

— Discriminare pe dracu’! Asta e o sală serioasă de 
culturism, nu un club simandicos de fitness. 

— Asta văd și eu. Sunt locotenentul Dallas și ea e 
detectivul Peabody. Lucrăm la Omucideri. 

— Ei bine, pot să vă asigur că n-am ucis pe nimeni. Cel 
puţin în ultima perioadă. 

— Asta e o mare ușurare pentru mine, Jim. Ai un birou? 

— De ce mă întrebi? 

— Ca să putem merge acolo și să stăm de vorbă în liniște 
asta ca să nu-ţi pun cătușele și să te duc până la sediul 
central ca să purtăm acolo o mică discuţie. Nu mă 
interesează sala ta și nu vreau să o închid. De asemenea, 
nu mă interesează nici cât negru sub unghie dacă interzici 
sau nu accesul femeilor aici și nici dacă le obligi sa 
danseze goale sub dușuri. Asta dacă ai dușuri aici, ceea ce 
nu s-ar spune, ţinând seama de duhoarea care domnește în 
jur. 

— Am dușuri. Am și birou. Asta e localul meu și îl conduc 
așa cum vreau eu. 

— Foarte bine. Mergem la tine în birou, Jim, sau la 
mine? 

— La naiba cu toate femeile! Tu! întinse un deget spre 
elevul său, care rămăsese nemișcat, cu mâinile înmănușate 
atârnându-i pe lângă corp și cu capul plecat. Te apuci să 
sari coarda vreme de o oră, până când înveţi să-ţi folosești 
blestematele alea de picioare! Eu trebuie să mă duc să 
discut ceva. 

O luă din loc. 

— Lucrurile au început să meargă din ce în ce mai rău, 
comenta Peabody în urma lui, imediat după ce ne-au 
acordat dreptul de vot. Pun pariu că a încercuit această 
tristă zi cu negru în calendarul lui. 

Trebuiră să urce treptele unei scări ruginite de fier până 
la etajul superior. Mirosul greu de transpiraţie, de mucegai 
și de rahat indicau faptul că acolo era grupul sanitar și 
probabil că tot acolo se aflau și dușurile. Duhoarea 
aproape că le făcea să lăcrimeze. 

Chiar și Eve, care nu se considera o persoană delicată, 
fu obligată să fie de acord cu Peabody care șopti: 

— Scârbos! 

Jim intră într-o cameră ce părea să fie biroul lui, 
judecând după masa pe care tronau mormane de mănuși 

de box, proteze dentare, hârtii și prosoape folosite. Pe 
pereţi, erau atârnate fotografii cu un Jim mai tânăr, în șort 
de boxer. In una dintre poze ţinea o centură deasupra 
capului. Ochiul drept îi era închis și tumefiat, nasul îi 
sângera și era plin de vânătăi pe piept, așa că Eve trase 
concluzia că nu fusese o victorie prea ușoară. 

— În ce an ai câștigat titlul? îl întrebă Eve. 

— In patruș'cinci. Doișpe runde. L-am pocnit pe Hardy 
până când l-am băgat în comă. I-au trebuit mai bine de trei 
zile să-și revină. 

— Cred că ești foarte mândru. Noi ne ocupăm de 
ancheta privitoare la violul și uciderea a două femei. 

— Nu știu nimic despre așa ceva. Dădu la o parte ceea 
ce putea foarte bine să fie o grămadă de lenjerie murdară 
de pe un scaun, și se așeză. Am fost însurat de două ori. 
Am renunţat la femei după a doua căsătorie. 

— Înţeleaptă decizie. După părerea noastră, ucigașul 
locuiește, frecventează sau lucrează în zona aceasta. 

— Locuiește, frecventează sau lucrează în zonă? 
Hotărăște-te! Asta e tipic feminin, niciodată nu vă puteţi 
decide! 

— Acum înţeleg de ce ai divorţat de ambele soţii, Jim. Ai 
un farmec aparte. Au murit două femei. Au fost bătute, 
violate, strangulate și mutilate și singura lor vina a 
constituit-o faptul că erau femei. 

Zâmbetul ţanţoș i se șterse de pe faţă. 

— Din cauza asta eu nu urmăresc decât programele 
sportive. 

Şi acum credeţi că eu m-am apucat să bat, să violez și să 
ucid femei? Trebuie să-mi iau și un blestemat de avocat? 

— Asta depinde numai de tine. Tu nu ești pe lista noastră 
de suspecți, dar noi credem că bărbatul care le-a ucis pe 
aceste două femei și, probabil, a mai ucis și altele, este 
foarte preocupat de corpul lui. E mare și foarte puternic. Și 
în clubul ăsta sunt destui care arată așa. 

— Ei bine, Iisuse Hristoase, și ce vină am eu? Ce-ar 
trebui să fac? Să-l întreb pe fiecare tip care vine aici să 
ridice câteva greutăţi dacă nu cumva are de gând să 
stranguleze vreo femeie după ce își termină 
antrenamentul? 

— Ar trebui să colaborezi cu autorităţile și să-mi dai lista 
cu toti membrii clubului. 

— Cunosc și eu legile și rahaturile de genul ăsta. Nu 
sunt obligat să fac așa ceva, decât dacă veniţi cu un 
mandat semnat de un procuror. 

— Mai bine încearcă asta. Eve căută în geanta lui 
Peabody și scoase fotografia Elisei Maplewood. Așa arăta 
una dintre victimele lui. Înainte de a o ucide. N-o să-ţi arăt 
și fotografia care i s-a făcut ulterior. Oricum, n-ai mai 
putea să o recunoști. Avea și o fetiţă de patru ani. 

— Iisuse Hristoase! își întoarse privirea de la fotografie 
și se uită spre perete. li cunosc pe toţi tipii care vin aici. 
Crezi că aș lăsa vreun ucigaș de femei să intre la mine în 
sală? Mai degrabă aș permite accesul femeilor! 

— Lista cu membrii. 

Își umflă obrajii. 

— Şi cu violul nu mă împac deloc. Orice om are două 
mâini, nu-i așa? Și dacă un bărbat vrea cu orice preţ să-și 
vâre mădularul în ceva, sunt destule prostituate în oraș. 
Violul e mai rău decât crima, după părerea mea. 

Scotoci prin mizeriile de pe biroul lui până reuși să 
scoată un vechi computer portabil. 


Când ajunseră înapoi pe stradă, Peabody respiră 
profund. 

— Ce experienţă cutremurătoare! Simţul meu olfactiv e 
încă în stare de șoc. S-ar putea să am nevoie de mai bine 
de o săptămână până să-și revină la normal. Câteva din 
locurile unde am fost ieri miroseau destul de urât și erau, 
cum să spun, mai colorate. Dar ăsta le întrece pe toate. 

— Mai trebuie să mergem undeva. Al doilea magazin de 
artizanat e doar la două străzi spre vest. Ne ducem acolo, 
ne întoarcem și apoi vizităm a doua sală de sport. 

Peabody calculă distanța pe care o parcursese deja pe 
jos și cât mai avea de mers. 

— Diseară mănânc două deserturi. 

Dură mai bine de două ore. Le-ar fi luat mai mult, dar la 
magazinul de materiale și artizanat dădură peste o 
secretară atât de entuziasmată că și-ar putea aduce 
contribuţia, chiar și minusculă, la desfășurarea unei 
anchete, încât le dădu toate informaţiile de care dispunea. 

A doua sală de sport era ceva mai curată, mai 
aglomerată și nici nu puţea atât de rău. Dar managerul 
sălii insistă să vorbească cu patronul, care refuza să 
coopereze cu organele de anchetă, până când nu avea să 
poată veni în persoană să rezolve situaţia. 

Se dovedi a fi un tip musculos, de un metru nouăzeci, 
asiatic, cu pielea deschisă la culoare și cu părul grizonat. li 
strânse mâna lui Eve cu grijă, lucru neobișnuit pentru un 
bărbat de talia și de forţa lui. 

— Am auzit despre crimele astea. Este un lucru teribil. 

— Da, domnule, așa este. 

— Haideţi să ne așezăm puţin. 

Biroul lui nu era mai mare decât cel al lui Jim, dar măcar 
arăta ca și când ultima dată se făcuse curăţenie acolo cu o 
săptămână în urmă, nu cu un sfert de veac. 

— Din câte am înţeles eu v-ar interesa să primiţi o listă 
cu toţi membrii clubului nostru. 

— Da, așa este. Investigaţiile noastre indică faptul că 
ucigașul ar putea să frecventeze asemenea locuri. 

— Nu-mi place să cred că aș cunoaște pe cineva sau că 
aș face afaceri cu un individ capabil de asemenea 
atrocități. Nu spun că nu vreau să cooperez cu poliţia, 
locotenente, dar mi se pare mai înţelept să mă consult cu 
avocatul meu înainte de a face ceva în acest sens. Listele 
cu membrii sunt confidenţiale. 

— Sunteţi liber să faceţi cum credeţi de cuviinţă, 
domnule Ling. Noi putem obţine un mandat. O să dureze 
ceva vreme, dar până la urmă o să-l obţinem. 

— Şi în tot acest timp, ucigașul ar putea să mai omoare 
pe cineva. Înţeleg foarte bine unde băteţi. O să vă dau 
lista, dar am să vă rog ca, în cazul în care mai aveţi nevoie 
și de altceva, să vorbiţi direct cu mine, nu cu managerul 
meu. O să vă dau numărul meu de telefon. Bărbaţii 
bârfesc, locotenente, la fel ca toată lumea. Nu vreau ca toţi 
cei care vin la clubul meu să fie terorizaţi de ideea că ar 
putea să exerseze sau să facă duș lângă un criminal în 
serie. 

— Nu e nici o problemă din punctul acesta de vedere. Ea 
așteptă o clipă până când el ordonă computerului să 
printeze o listă a membrilor și să o copieze și pe disc. Nu 
primiţi și femei aici? 

— Femeile sunt bine-venite, spuse el cu o urmă de 
zâmbet. Altfel aș încălca legile privitoare la discriminare. 
Dar, foarte ciudat, o să vedeţi că în momentul de faţă nu 
prea avem femei în rândul membrilor clubului nostru. 

— Surprize, surprize! 

— O să-l lăsăm pe Feeney să-și facă de lucru cu listele 
astea pentru o vreme, și noi mergem să ne culcăm puţin, 
spuse Eve, în timp ce ea și Peabody se îndreptau spre 
departamentul lor. O să trebuiască să vorbim din nou cu 
Morris și cu Mira, și, dacă nu primim nici un raport de la 
laborator până la ora cincisprezece, va trebui să luăm 
legătura cu Ticălosul. 

— Vrei să mă ocup eu de toate astea? 

— Nu, o să... Se opri în momentul în care văzu un bărbat 
masiv ridicându-se de pe una dintre băncuţele care erau 
chiar lângă intrarea în sediu. Da, dă-i drumul. Apoi ia-ţi 
două ore libere. 

Eve așteptă până ce Peabody intră în sala comună și, 
înfundându-și mâinile în buzunare, se îndreptă spre 
bărbatul acela. 

— Salut, Crack. 

— Dallas. Bine că ai venit, în sfârșit. Caraliii devin 
nervoși când un tip mare, negru și frumos se învârte pe 
aici. 

Era mare. Era negru. Dar despre frumuseţe nici nu 
putea fi vorba. Faţa lui cu greu ar fi putut fi iubită, chiar și 
de către cea mai afectuoasă mamă din lume, și asta înainte 
ca el să apuce să și-o tatueze. Purta un tricou argintiu, 
mulat, peste care avea o vestă de piele. O pereche de 
pantaloni negri și  mulaţi îi  înfașurau picioarele 
interminabile. Tălpile groase ale bocancilor mai adăugau și 
ele doi-trei centimetri înălțimii lui deja impresionante. 

Era patronul unui club deocheat care se numea Down 
and Dirty, unde se serveau băuturi aproape mortale, în 
acordurile unei muzici fierbinţi, și unde cei mai mulţi 
dintre clienţi își petrecuseră în spatele gratiilor la fel de 
mult timp ca în libertate. 

I se spunea Crack pentru că ăsta susţinea el că era 
sunetul pe care-l făceau capetele oamenilor când le lovea 
unul de celălalt. Iar în vara aceasta, Eve îl ţinuse în braţe, 
în timp ce plângea ca un copil lângă trupul surorii sale 
ucise. 

— Ai venit aici doar să sperii polițiștii? îl întrebă ea. 

— Pe tine nimic nu te sperie, femeie albă. Ai un minut 
liber? Poate într-un loc care să n-aibă atâtea urechi? 

— Sigur! 

Îl conduse în biroul său și închise ușa în urma lui. 

— Un birou de poliţist, spuse el cu o urmă de zâmbet în 
colțul gurii. Nu-mi amintesc să fi intrat vreodată de bună 
voie într-unul. 

— Vrei cafea? 

El clătină din cap și-și mută corpul imens mai aproape 
de fereastră, pentru a se uita afară. 

— Nu ai un palat aici, scumpo! 

— Nu, dar este al meu. Te așezi? 

Din nou clătină din cap. 

— Nu te-am mai văzut de mult. 

— Așa e. 

Tăcerea pluti câteva clipe în încăpere, în timp ce 
amândoi se gândeau la momentul în care se văzuseră 
ultima oară. 

— Ultima dată ne-am văzut atunci când ai venit la mine 
la ușă pentru a-mi spune că l-ai prins pe nemernicul care 
mi-a omorât sora. Eu n-am prea avut ce să-ţi spun. 

— Nu prea erau multe de spus. 

Umerii i se ridicară, se lăsară la loc. 

— Nu, erau prea multe de spus. 

— Am trecut pe la tine pe acasă acum vreo două 
săptămâni. Barmanul mi-a spus că ești plecat din oraș. 

— Nu mai puteam să stau aici după ce îmi pierdusem 
puișorul. Trebuia să plec, măcar pentru o vreme. Am 
călătorit și eu un pic. Acolo, afară, e o lume imensă. M-am 
zgâit și eu la o parte din ea. Nu am apucat să-ţi mulțumesc 
pentru ce-ai făcut pentru mine și pentru surioara mea. Nu 
prea mi-am găsit cuvintele până acum. 

— Nu trebuie să le spui nici acum. 

— Era foarte frumoasă. 

— Da, așa era. Eu n-am pierdut niciodată pe nimeni care 
să-mi fi fost atât de apropiat, dar... 

Se întoarse cu spatele la ea acum. 

— Tu pierzi în fiecare zi pe câte cineva. Habar n-am cum 
reușești să treci de la unul la altul. Respiră adânc. Am 
primit o scrisoare de la bărbatul tău, în care-mi povestea 
cum aţi plantat voi doi un copac în parc pentru fetiţa mea. 
A fost foarte frumos din partea voastră. Am trecut pe acolo 
să-l văd și eu, și e foarte frumos. Voiam să vă mulțumesc. 

— Cu plăcere. 

— I-ai făcut dreptate. Voiam să-ți spun asta. Ştiu că ai 
avut grijă de ea, și eu n-o să uit chestia asta. Dar morţii cu 

morții, viii cu viii, o să încerc și eu să-mi văd de viața mea, 
cum pot mai bine. De-acum, poţi să vii la club când vrei tu. 
Mă găsești acolo. Spărgând capete, ca întotdeauna. 

— Mă bucur că te-ai întors. Dacă ai nevoie de ceva de la 
mine, tot ce trebuie să faci e să-mi ceri. Și acum chiar 
trebuie să-ţi spun, scumpo, că te-am văzut arătând și mai 
bine. 

— Da, ultimele două zile au fost foarte lungi. 

— Poate a sosit vremea să pleci și tu din oraș, măcar 
pentru un timp. 

— Poate. 

Își lăsă capul într-o parte, studiindu-l. 

— Tu ești un tip destul de mare. 

— Drăguţă mea. 

Se bătu ușor peste zona genitală. 

— Există mărturii scrise că am dimensiunile legendare 
care mi se atribuie. 

— Nici nu mă îndoiesc. Dar ţine-ţi câinele acela în lesă. 

Incepuse deja să se gândească la unele lucruri. Un 
negru mare și frumos, care vrea să-și lucreze corpul lui 
mare și frumos, probabil că se duce regulat la sală. 

— Nu, echipamentul meu este acasă. 

li făcu cu ochiul. 

— Dar mă mai duc și la o sală din oraș, cam de două ori 
pe săptămână. Te ajută să-ţi păstrezi o minte și un corp 
disciplinate. 

— Ai auzit de Jim's Gym? 

— Da, e o gaură împuţită. 

— Asta am auzit și eu. Dar despre Bodybuilders ce știi? 

— Acolo nu sunt femei. Cum să-mi risipesc eu farmecele 
pe bărbaţi? Și, în plus, un bărbat cu atributele mele fizice e 
luat la mișto în astfel de locuri. Așa că m-aș vedea obligat 
să sparg niște capete și mi-aș pierde din timpul meu 
valoros. Eu mă duc de obicei la Zone to Zone. Acolo, dacă 
vrei, poţi să faci un masaj complet - complet, zic - după 
antrenament. 

— Dar cunoști și celelalte locuri, și ai putea să faci 
câteva verificări din interior, dacă ai vrea? 

Zâmbetul lui deveni mai larg. 

— Aș putea face asta, dacă mi-ar cere-o o polițistă 
slăbănoagă. 

— Caut un tip între un metru nouăzeci și cinci și doi 
metri și zece, înjur de o sută treizeci și cinci de kilograme. 
Pielea deschisă la culoare. Urăște femeile. E singuratic. Şi 
foarte puternic. 

— Poate dacă aș da o raită prin locurile alea, sub 
pretextul că vreau să-mi găsesc un nou club sportiv, o să 
văd pe cineva care să corespundă descrierii tale. 

— Dacă observi ceva, anunţă-mă și pe mine. 

— Să văd ce pot să fac. 

Eve reuși să prindă o oră de somn cu capul pe birou. 
Când se trezi, fu aproape dezamăgită să constate că 
rapoartele de la laborator veniseră deja. Acum nu mai avea 
nici un motiv să se ia de șeful laboratorului. 

Le citi, ascultă mesajul vocal pe care i-l trimisese 
Peabody și verifică și celelalte mesaje. 

Primise unul de la biroul comandantului, prin care era 
informată că trebuia să participe la o conferinţă de presă 
la ora șase. Se așteptase la una ca asta. Şi dacă nu avea să 
se miște mai repede, o să apară acolo și cu întârziere și 
iară să se pregătească în prealabil. 

Își trecu mâinile peste faţă și îl sună pe Morris de la 
morgă. 

Era în biroul lui și îi răspunse chiar el. 

— Ce poţi să-mi spui? îl întrebă ea. 

— Tocmai mă pregăteam să-ţi trimit un raport, dar pot 
să-ţi spun că Lily Napier a avut o viaţă destul de scurtă, 
care a fost curmată în același fel ca în cazul Elisei 
Maplewood și, după părerea mea, de către același individ. 
Sunt mai multe urme de violenţă pe faţă și pe corp, ceea ce 
mă face să cred că nivelul furiei lui a crescut simţitor. Se 
mișcă într-o parte, și Eve putu să vadă că trăsese mai 
aproape un dosar. Raportul tău de la faţa locului a fost 
foarte amănunţit, ca de obicei. Ce pot eu să adaug la ele 
că ea mâncase niște orez cu bucăţi de porc prăjit, cu 
câteva ore înainte de moarte, și că era un pic cam 
anemică. Nu am găsit urme de spermă, doar câteva fibre în 
interiorul vaginului. La prima vedere mie mi se par a 

228 


proveni de la chiloţii ei. Probabil că au ajuns înăuntru în 
timpul violului. Am găsit și alte fibre, care, mai mult ca 
sigur, provin de la hainele ei. Sub unghii, avea urme de 
iarbă și de pământ, așa cum ai presupus și tu în raport. Şi- 
a înfipt degetele în pământ. Toate firele de păr pe care le- 
am găsit erau ale ei. 

— Firele de păr găsite pe Maplewood s-au dovedit a 
proveni de la un câine și de la o veveriţă, îi spuse Eve. În 
cazul celor de câine, era de așteptat, știm de unde provin, 
iar cele de veveriță probabil că erau prin iarba din parc. 
Potrivit raportului făcut de Ticălos în privinţa fibrelor pe 
care le-am găsit sub unghiile lui Maplewood, acestea sunt 
negre, provenind de la niște haine negre, probabil, care se 
găsesc peste tot. Sigur, vom face confruntarea când îl vom 
găsi, dar deocamdată nu avem nimic de la el. 

— Din nefericire, nebunii sunt foarte rar și proști. 

— Da. Mulţumesc, Morris. 

Tocmai se pregătea s-o sune pe Mira la birou, când simţi 
că nivelul glicemiei din sângele ei scăzuse sub limita de 
avarie. Cum provizia de ciocolată i se terminase de curând, 
singura ei scăpare rămânea automatul din hol. leși din 
birou și se opri lângă mașinăria aceea infernală, privind-o 
cu un dezgust vizibil. 

— Probleme? 

Își ridică privirea și o văzu pe Mira. 

— Nu, voiam să-mi iau ceva de ronţăit și apoi să te sun. 

— Am un consult de făcut în secţia asta. După aceea, vin 
la tine. 

— Bine, în regulă. După o scurtă ezitare, Eve scoase 
câteva monede din buzunar. Fă-mi, te rog, un serviciu. Ia- 
mi și mie un Booster Bar. 

— Bine. 

Dar împinse mâna în care Eve ţinea monedele. 

— Fac eu cinste. 

— Mulţumesc. 


229 


Eve își puse monedele la loc în buzunar și le zornăi 
pentru câteva momente. 

— Încerc pe cât posibil să limitez contactul cu mașinile. 
E un experiment de-al meu. 

— Hmmm. Cu surogat de fructe sau cu surogat de 
caramel? 

— De caramel. Ai avut timp să te uiţi peste raportul 
despre Napier? 

— Am aruncat doar o privire. Mira apăsă butoanele și 
aparatul începu - pe un ton pe care Eve îl considera ironic - 
să descrie calităţile nemaipomenite ale ciocolatei Booster 
Bar, specificând ingredientele și caracteristicile nutritive 
ale produsului. 

— Chestiile astea ar trebui să aibă și un buton de MUTE. 

Chiar ar fi foarte folositor. Eve rupse ambalajul și mușcă 
din ciocolată. Mai ai nevoie de timp pentru a studia 
dosarul? 

— O să-l studiez, în mod sigur, dar pot să-ţi spun deja 
care va fi concluzia mea. Starea lui psihică se agravează. 
Ținând seama de faptul că a ucis din nou, și încă atât de 
repede, cred că e logic să presupunem că și-a selectat 
următoarele victime. Analiza de la fața locului a scos în 
evidenţă faptul că victima n-a opus prea multă rezistenţă și 
că loviturile pe care le-a încasat după deces au fost mult 
mai violente. 

— Era mai mică decât Maplewood. Şi mai delicată. Și aș 
spune că a lovit-o direct în faţă. I-a fracturat maxilarul. Și 
ea n-a mai putut să se opună. 

— Din analiza rănilor provocate înainte de deces, rezultă 
că ucigașul este mult mai furios, mai frustrat din cauză că 
victima nu a ripostat. Nu poate să-și demonstreze 
superioritatea forței lui dacă victima nu se zbate. 

— Nu are nici un rost să lovești pe cineva, dacă 
persoana respectivă nu simte. 

— În cazul ăsta, sunt de acord cu tine. Cred că ea a 
reprezentat, într-un fel, o dezamăgire pentru el. 

— Şi dacă a fost dezamăgit, înseamnă că va ucide din 
nou, destul de repede. Are nevoie de satisfacția aceasta. 
Eve mușcă din nou din ciocolată și începu să se plimbe în 
sus și în jos pe coridor, în timp ce Mira o privea 
răbdătoare. 

— În câteva ore, urmează să particip la o conferinţă de 
presă. Trebuie, oare, să le spun femeilor șatene, cu părul 
lung să nu mai iasă din casă după căderea întunericului? 
lisuse! Mă simt de parcă aș construi o cutie în jurul lui. 
Asta simt, dar până acum nu am reușit să fixez foarte bine 
toate laturile. Și până când o să izbutesc, până când să 
găsesc și blestematul de capac, o să mai ucidă încă una. 

— Da, probabil că așa va face. Mira era de un calm 
desăvârșit. Și la fel de bine s-ar putea să ucidă de mai 
multe ori, până când reușești tu să finisezi laturile cutiei și 
să pui și capacul. Și toate crimele acelea vor fi puse pe 
seama lui, nu a ta. 

— Știu asta, dar... 

— Dar îţi vine greu să te admiţi că undeva există o 
femeie care-și vede de viaţa ei, fără să știe că cineva 
plănuiește să i-o curme în mod violent. Nu poţi să te împaci 
cu ideea că ar putea să reușească să omoare din nou, în 
ciuda tuturor eforturilor tale. 

— În timp ce el își plănuiește următoarea crimă, eu mă 
duc diseară la o blestemată de cină. 

— Eve. 

Mira o apucă de braţ și o trase un pic într-o parte din 
calea celor care treceau pe hol. 

— Era o vreme când nu făceai nimic altceva, doar 
munceai toată ziua. 

— O petrecere. 

Eve își întinse mâinile în faţă, sugerând o balanţă, și 
ridică dreapta. 

— Restul semnifica oprirea unui criminal. 

Apoi își lăsă brusc mâna stângă în jos, de parcă ar fi fost 
apăsată de o greutate imensă. Nu trebuie să te gândești 
prea mult pentru a face alegerea corectă. 

— Nu e atât de simplu să iei o decizie, și tu știi foarte 
bine asta. 

Maxilarul încleștat al lui Eve și încăpățânarea ce i se 
citea în ochi o făcură să întindă un pic coarda. 

— Îţi spun acum că, după estimările mele, nu vor trece 
mai mult de doi ani, maximum trei, și o să ajungi la limita 
rezistenţei. Când nu o să mai poţi să te apleci deasupra 
unui cadavru, fără să-ţi pierzi minţile. Și asta ar fi o 
tragedie pentru tine, pentru departamentul ăsta, pentru 
orașul ăsta. 

La gândul că așa ceva s-ar putea întâmpla, Eve simţi un 
bulgăre de gheaţă în stomac. 

— O să fac în așa fel, încât să nu se întâmple asta. 

— Nu depinde de tine. Acum doi ani, în februarie, spuse 
Mira pe un ton scăzut, ai venit să faci niște teste după ceai 
ucis un suspect. 

— E o descriere destul de vagă a individului - suspect. 
De fapt, ţinea în mână un cuţit plin de sânge și la 
picioarele lui zăcea într-o baltă de sânge copilul pe care-l 
înjunghiase. 

— Aproape că nu ai reușit să treci testele alea. Și nu 
fiindcă lai ucis pe nemernicul acela, fapt, oricum, justificat 
și necesar până la urmă, ci din cauza copilului. Ai trecut la 
mustață, cu bunăvoința celor care te-au testat. Ştii și tu 
chestia asta, la fel de bine cum o știu și eu. 

Își amintea. Își amintea foarte bine cum urcase în fugă 
scările, tipetele sfâșiind aerul. Și ce văzuse în momentul în 
care spărsese ușa. Prea târziu. 

Copila arăta ca o păpușă. O păpușă mică, cu ochii larg 
deschiși, în mâinile unui monstru. 

— Încă o mai pot vedea. O chema Mandy. Eve respiră 
adânc. Unele mizerii sunt mai greu de înghiţit decât altele. 

— Ştiu asta. Fără să se poată abţine, Mira puse o mână 
pe braţul lui Eve și își trecu ușor degetele peste el, de la 
cot până la umăr. Ti-ai făcut treaba, dar nu ai putut salva 
copilul. Şi asta te-a marcat foarte tare. Ai mai avut și alte 
cazuri, și vei mai avea și altele, care te vor marca la fel de 
mult. Și faptul că ai început să-ţi lărgești orizontul, că 
mergi la o petrecere diseară, chiar dacă o parte din 
gândurile tale se vor îndrepta spre anchetă, ar putea sau 
nu să te facă să fii o persoană mai bună, dar îţi garantez că 
te va ajuta să trăieşti mai mult. Şi să lucrezi în poliţie o 
perioadă mai îndelungată. 

— Era o vreme când tot ce-mi spui acum m-ar fi înfuriat 
la culme. 

Buzele Mirei schițară un zâmbet. 

— Şi asta o știu foarte bine. 

— Ţinând seama de faptul că acum nu mă mai enervează 
- cel puţin nu așa de tare - presupun că ai dreptate. E doar 
o cină. Omul mai trebuie să și mănânce. Zâmbi și aruncă o 
privire la ambalajul pe care-l mai ţinea încă în mână. 
Măcar din când în când. 

— O să citesc raportul cu atenţie. Dacă trebuie să mai 
adaug ceva la ce ţi-am spus deja o să te contactez imediat. 
Şi o să acord acestei investigaţii prioritate de nivel zero. 
Poţi să mă contactezi oricând, zi sau noapte. 

— Mulţumesc. Mototoli ambalajul până când ajunse la 
dimensiunile unui ghemotoc și îl aruncă într-un dispozitiv 
de reciclare. Și mulţumesc pentru ciocolată. Și pentru 
toate celelalte. 

Se opri la baie și-și stropi faţa cu apă rece ca gheaţa. În 
timp ce se usca, își scoase comunicatorul. 

— Peabody. 

— Da. 

Eve îi văzu faţa albă și ochii plini de uimire în lumina 
slabă a dormitorului din cadrul departamentului. 

— În picioare, soldat! Avem o conferinţă de presă în 
cincisprezece minute. La Police Piaza. 

— Am înţeles. Lasă-mă doar să-mi dau câteva palme, să 
mă trezesc de-a binelea. Și după aceea vin. 

— Vino acum! Te pălmuiesc eu. 

— Eşti foarte convingătoare! 

Eve se surprinse zâmbind în timp ce închidea 
comunicatorul. Poate că nu era așa de rău să fie mai 
deschisă, măcar din când în când. 


În general, Eve considera conferințele de presă ca pe o 
chestie supărătoare, nu neapărat ceva de nesuportat. Ca 
un fel de indigestie ușoară. 

Înţelegea scopul întregii acţiuni - conferinţa avea să se 
desfășoare pe treptele de la intrarea în sediul central, 
pentru ca ancheta și cazul în sine să pară mai degrabă o 
problemă a poliţiei decât a primăriei. Primarul avea să facă 
o scurtă prezentare a cazului și apoi urma să-i dea 
cuvântul comandantului poliţiei. 

Tibble vorbi pe un ton sec și la obiect, așa cum se și 
așteptase din partea lui. Arăta puternic, îngrijorat și furios 
în același timp. Erau exact sentimentele pe care voiai să le 
vezi întruchipate de șeful poliției din oraș, în momentul în 
care un criminal periculos ucidea fără milă femei 
nevinovate în parcurile orașului. Purta un costum de un 
gri-închis, cu o cravată bleumarin și o mică insignă NYPSD 
din aur îi sclipea pe rever. 

Arăta foarte elegant și, în același timp, avea o mină 
oficială, fu de părere Eve. Nu răspunse la nici o întrebare, 
dar ca și primarul, făcu o declaraţie. 

Suntem stăpâni pe situație, concluzionă Eve. Nu ne 
ascundem în tranșee. Muncim pentru menţinerea ordinii și 
ne trimitem soldații s-o impună. 

Era o poziţie fermă, și faptul că Whitney urma să ia 
cuvântul i se părea o mișcare foarte bună. 

Totul dura deja de ceva vreme și, deși nu fusese făcută 
publică nici o informaţie, presa primea un os de ros, iar 

oamenii erau informaţi că oficialităţile orașului se ocupau 
nemijlocit de problemă. 

Era un oraș foarte bine condus, se gândi Eve. În ciuda 
colţurilor sale întunecate și a marginilor sale neregulate, i 
se părea un oraș bun. Nu trebuia să pierzi din vedere 
anumite lucruri importante, precum valoarea și tăria 
legăturilor chiar dacă aveai de-a face cu pleava societății. 

Așa că ea putea să stea acolo, în bătaia razelor soarelui 
unei după-amiezi de septembrie, pe treptele casei sale, și 
putea spune că, în cazul în care erau și crime, și răutate și, 
din când în când, se comiteau și acte de cruzime, orașul 
ăsta putea fi considerat bun. 

Un oraș, foarte bun, singura casă pe care o avusese 
vreodată. 

— Cea care se ocupă de conducerea anchetei, 
locotenentul Dallas, o să vă răspundă la mai multe 
întrebări. 

Whitney se întoarse spre ea. 

— Locotenente! 

Scara ierarhică, se gândi Eve, și, sub imperiul unui 
impuls de moment, apucă braţul lui Peabody. Ignoră faptul 
că ea se zbătu puţin, încercând să și-l smulgă din 
strânsoare, și o trase și pe ea pe podium. 

— Partenera mea, detectivul Peabody și cu mine avem 
foarte puţine lucruri de adăugat la cele declarate anterior 
și la răspunsurile pe care vi le-a oferit comandantul 
Whitney. Ancheta aceasta reprezintă cea mai importantă 
prioritate a noastră. Este încă în desfășurare și vă pot 
spune că urmărim toate pistele care apar. 

Avalanșa de întrebări formulate de mulțimea de ziariști o 
duse cu gândul la un gheizer. Le lăsă să treacă peste ea și 
alese una din șuvoi. 

— Ambele victime au fost mutilate. Credeţi că este vorba 
de niște ucideri rituale? 

— Niciuna dintre probele pe care le-am strâns în 
decursul acestei investigaţii nu indică faptul că este vorba 

de un anume ritual. Credem că atât Elisa Maplewood, cât 
și Lily Napier au fost ucise de același individ, care 
acţionează singur. 

— Puteţi preciza natura acestor mutilări? 

— Având în vedere dorința noastră de a-l prinde cât mai 
repede pe criminal și necesitatea de a alcătui un dosar cât 
mai credibil pentru trimiterea acestui individ în judecată, 
nu putem în momentul de faţă să vă dezvăluim anumite 
aspecte ale crimelor, tocmai pentru a nu periclita 
investigația noastră. 

— Publicul are dreptul să știe. 

Nu se plictiseau niciodată de placa asta? se întrebă Eve. 

— Publicul trebuie să fie protejat și facem tot ce ne stă 
în puteri pentru a ne achita de această obligaţie. Publicul 
poate fi încredinţat că poliţia și oficialităţile orașului vor 
lucra neobosit pentru a-l identifica, prinde și condamna pe 
cel care este responsabil de moartea Elisei Maplewood și a 
lui Lily Napier. Publicul nu are dreptul să cunoască toate 
aspectele delicate ale acestei anchete. 

Și voi, gândi ea, nu aveţi dreptul să vă creșteţi audiența 
pe seama unor cadavre. 

— Ce legătură este între cele două victime? 

— Peabody, murmură ea și auzi cum partenera ei înghite 
în sec. Au fost amândouă ucise în același mod, declară 
Peabody. Ambele femei erau cam de aceeași vârstă și 
reprezentau același grup rasial. Amândouă se aflau în 
interiorul unui parc, în momentul în care au fost atacate. 

— Ce alte legături mai există? Ce piste urmăriţi? 

— Nu suntem în măsură să dezvăluim anumite aspecte 
ale investigaţiei noastre din motivele care au fost expuse 
ceva mai devreme. 

— II consideraţi un obsedat sexual? 

— Două femei, începu Eve cu o răbdare ce i se părea 
îngerească, au fost brutalizate, violate și ucise. Cred că 
puteţi trage singuri concluziile necesare. 

— Credeţi că va mai ucide? 

— Puteţi să descrieţi mai în detaliu arma crimei? 

— Aveţi un suspect? 

— Credeţi că veţi face în curând arestări? 

— Veţi mai închide și alte parcuri? 

— Mutilările sunt de natură sexuală? 

Privirea lui Eve, până atunci calmă, avea acum sclipiri 
de furie. Ea întrerupse tirul de întrebări, și de data aceasta 
iritarea se făcu simțită și în vocea sa. 

— Mă întreb sincer care parte din aserţiunea „nu vom 
dezvălui și nici nu vom discuta anumite aspecte ale acestei 
anchete” nu aţi reușit să o înţelegeţi. Mă întreb de ce 
insistaţi să vă bateţi joc de timpul nostru, punând întrebări 
la care nu putem să vă răspundem și la care în nici un caz 
nu vă vom răspunde. Așa că mai bine lăsaţi-mă să vă 
scutesc de efort și să vă spun ce știu eu. 

Se lăsă o liniște mormântală, de parcă urma să le 
dezvăluie un nou set de zece porunci. 

— Două femei, și daţi-mi voie să le repet numele, în caz 
că leaţi uitat. Pentru că nici eu, nici partenera mea și nici 
vreun alt membru al acestui departament nu le-a uitat. 
Numele lor sunt Elisa Maplewood și Lily Napier. Vieţile 
acestor două femei au fost curmate în mod tragic și 
violent. Criminalul le-a ucis în apropierea caselor lor, în 
orașul nostru. Drepturile Jor au fost violate și încă în cel 
mai urât mod. Și aceste drepturi ale lor încercăm să le 
protejăm în timp ce ne continuăm ancheta. Şi nu vom 
precupeţi nici un efort până în momentul în care individul 
care le-a încălcat aceste drepturi va fi identificat, prins și 
încarcerat. Eu lucrez pentru Elisa Maplewood și pentru 
Lily Napier, iar acum am de gând să mă întorc la treabă. 

Se întoarse și intră în sediul central, ignorând șuvoiul 
întrebărilor care se revărsa în spatele ei. 

În momentul în care intră în sediu, cei câţiva polițiști, 
secretare și colaboratori civili începură să aplaude. 

— Rahat! murmură Eve. 

— Eu cred că te-ai descurcat de minune, spuse Peabody 
din spatele ei. Sincer. 

— Nu folosește la nimic să te înfurii și să ţii predici. 

— Cred că greșești. Sunt convinsă că familiile și prietenii 
lui Maplewood și ai lui Napier vor aprecia ce ai spus, și 
modul în care ai făcut-o. Și în afară de asta, cred că ai 
transmis și un mesaj criminalului. Îl vânăm și nu ne vom 
opri până când nu-l vom prinde. 

— Da. Ei bine, am terminat și cu asta. 

— Şi pentru că mi-a făcut plăcere să te privesc cum ai 
înfruntat haita de jurnaliști, o să te iert pentru că m-ai 
împins în partea mai adâncă a piscinei, fără măcar să mă 
avertizezi să-mi ţin respiraţia. 

— Te-ai descurcat bine. 

— Da, așa e, fu de acord Peabody. Apoi închise brusc 
gura când Tibble și Whitney intrară în sediu. 

— Locotenente, detectiv. 

Tibble dădu din cap către amândouă. 

— Ai avut destul de multe de spus în după-amiaza asta, 
locotenente. N-ai mai fost deloc taciturnă ca de obicei. 

— Nu, domnule. 

— Ai vorbit bine. Comandante? 

Whitney făcu o pauză, așteptând ca Tibble să se 
îndepărteze. 

— Primarul încheie conferinţa de presă. Acum se 
păstrează un moment de reculegere în memoria victimelor, 
iar Whitney aruncă o privire cinică spre ușa de la intrare. 
O chestie inspirată și o imagine bună pentru jurnalele de 
știri de diseară. Acum liniștiţi-vă puţin, le îndemnă el, și 
întoarceţi-vă la treabă. 

— Mai liniștită decât atât nu pot fi, spuse Eve, după ce 
Whitney dispăruse pe urmele lui Tibble. Se uită la ceas. E 
prea devreme să stăm de vorba cu colegele de tură ale lui 
Napier, dar hai să vedem dacă îl găsim pe O'Hara. 

Comunicatorul de buzunar începu să sune. 

— La naiba! murmură ea când văzu că Nadine era cea 
care o apela. Mi-am făcut declaraţia și am răspuns la toate 
întrebările pe care le-am considerat pertinente. Am 
terminat, Nadine. 

— Nu te-am sunat în calitate de reporter. Acordă-mi și 
mie cinci minute din timpul tău. 

E vicleană și foarte alunecoasă, se gândi Eve, dar 
mincinoasă nu e. 

— Acum mă îndreptam spre garaj. Poţi să vii acolo? 

Un zâmbet trufaș îi apăru pe buze. 

— Te rog, nu mă subestima. 

— Nivelul unu, sectorul trei. N-am timp să te aștept. 

Nu fu nevoită să aștepte. Nadine era deja acolo și își 
rodea nervoasă unghiile, lăsând impresia că își pierduse 
răbdarea. 

— Ştiam că ăsta e locul tău de parcare, zise Nadine. Dar 
de când e asta mașina ta? 

Eve își trecu o palmă peste aripa de un albastru 
strălucitor a mașinii. În curând, când avea să fie doar ea 
singură cu mașina, poate că o să o sărute. 

— De când partenera mea descurcăreaţă a știut pe cine 
să mituiască, și cu ce. 

— la spune, Peabody. 

— N-a trebuit să dau mare lucru. Doar vreo două casete 
cu Dallas goală sub duș. 

— Foarte amuzant! la zi, ce vrei, Nadine? Am un 
program încărcat. 

— Breen Merriweather. 

Zâmbetul trufaș îi dispăruse de pe buze. 

— Ai vreo informaţie nouă? 

— Nu știu. Am pus și eu câteva întrebări, cu foarte mare 
atenţie, adăugă ea, înainte ca Eve să poată spune ceva. 
Știu cum să pun întrebări și înţeleg și eu anumite lucruri, 
chiar dacă nu puteţi vorbi despre ele. Și răspunsurile 
primite la întrebări despre Breen - dacă o consideră și pe 
ea o eventuală victimă a acestui psihopat - apar într-o nouă 

lumină, mai complexă. Cu câteva nopţi înainte de 
dispariţie, ea a făcut un comentariu într-o discuţie cu 
colegele din echipa de studio. 

— Ce comentariu? 

— O discuţie la o cafea cu fetele. Una dintre 
interlocutoarele ei își căuta un partener. Și se plângea că 
nu mai sunt bărbaţi adevăraţi în oraș, că nu mai există eroi 
puternici, bla, bla, bla. Şi Breen i-a spus că ar trebui să 
vină cu ea o dată acasă, cu metroul. De câteva zile, un tip 
masiv și tăcut începuse să meargă cu metroul cam la 
aceleași ore ca și ea. Şi făcu câteva glume despre zicala 
aceea veche - știi tu, poţi să-ţi dai seama cât de bine e 
„echipat” un bărbat după lungimea degetului mare de la 
mână. Zicea că tipul ăsta ar fi trebuit să o aibă câta unui 
taur, pentru că avea mâinile ca niște platouri. 

— Atât? 

— Nu. Își trecu mâna prin păr. Continuară să facă glume 
porcoase pe seama individului. Ea - Breen - spunea că l-ar 
ceda bucuroasă uneia dintre celelalte fete, pentru că tipul 
nu era genul ei. Fi îi plăceau bărbaţii cu păr și, oricum, 
probabil că tipul era un ciudat, pentru că purta mereu 
ochelari de soare chiar și în toiul nopţii. 

— Bine. 

— În mod sigur a fost el. 

— O grămadă de oameni merg cu metroul noaptea, 
Nadine. Unii dintre aceștia sunt bărbaţi. Unii bărbaţi sunt 
solizi. Dar, e o posibilitate. 

— Garniturile de metrou au camere de supraveghere. 

— Da, au. Îi venea foarte greu să privească speranţa 
care se citea în ochii prietenei sale. Și discurile pe care se 
înregistrează imaginile sunt reciclate la fiecare treizeci de 
zile. Ea a dispărut de mai multă vreme. 

— Dar ai putea... 

— O să văd ce pot face. 

— Ochelarii de soare, Dallas. Sunt un semn că are ceva 
cu ochii. 

— Înţeleg și eu anumite lucruri. O să mă interesez, să 
văd ce pot face. 

— Bine. 

Făcu un pas înapoi, deși Eve vedea că ardea de 
nerăbdare să spună mai multe, de a întreba mai multe, de 
a găsi un răspuns la întrebări. 

— Dar trebuie să-mi promiți că mă anunţi și pe mine 
dacă descoperi ceva. 

— Imediat cum aflu ceva, o să-ţi comunic. 

Nadine dădu din cap, apoi se scutură și își întoarse 
privirea spre mașină. 

— Şi cât timp crezi că va trece până când o vei face și pe 
asta praf? 

— Mai taci din gură. 

Pentru a o descuraja să continue conversaţia, urcă în 
mașină. Porni motorul, dădu cu spatele pe lângă Nadine și 
ieși din garaj. 

Și imediat îl sună pe Feeney. 

— Am un pont. 

— Şi eu am unul. Dacă arborezi un zâmbet, în loc să-ţi 
deschizi umbrela, o să te uzi până la piele. 

— Ha-ha. O să ţin minte sfatul ăsta. Breen 
Merriweather, dispărută și presupusă decedată. Cu vreo 
două zile înainte de dispariţie, a stat la taclale cu câteva 
colege de serviciu. Le-a povestit despre un tip solid, care 
începuse de câteva zile să meargă cu metroul cu care 
circula și ea, la aceleași ore. Şi a făcut o grămadă de 
comentarii despre dimensiunile lui. De asemenea, a mai 
spus despre el că era chel și purta ochelari de soare. 

— Discurile camerelor de securitate au fost deja 
reciclate, dacă nu și distruse. Işi mușcă limba. Putem 
totuși să ne ducem până la Departamentul de Transporturi, 
să căutăm discurile din perioada respectivă, asta dacă mai 
există. Am putea să încercăm să recuperăm imaginile 
șterse. Avem nevoie de mult noroc, dar chiar am putea să-l 
găsim. 

Ea observă - deși își propusese să nu bage de seamă, dar 
pur și simplu era imposibil - că astăzi purta o cămașă de 
culoarea sucului de lămâie verde. 

— Pot să-i mai cer lui Whitney niște oameni și ceva 
echipamente, dacă ai nevoie. 

— Pot să le cerșesc și singur, mulțumesc. O să trimit doi 
băieţi acolo, să înceapă lucrul. Am notat și traseul trenului. 

— Ţine-mă la curent. 

— Lui McNab o să i se înroșească ochii, comentă 
Peabody, după ce Eve încheie transmisia. Asta e, dacă a 
vrut să se facă expert în calculatoare... 

— Dacă obţinem o imagine a tipului ăsta, putem să-l 
prindem mai repede, să închidem cutia. 

Dar avea să dureze, se gândi Eve. Nu ore, ci zile întregi. 
Și va fi nevoie de mai mult decât de un noroc chior, va fi 
nevoie de un mic miracol. 

Crâșma lui O'Hara era așa cum apărea în reclame: un 
pub irlandez micut și curăţel. Părea mult mai autentic 
decât alte localuri din oraș care erau pline de frunze de 
trifoi pe pereţi și își obligau angajaţii să vorbească cu 
accent irlandez fals. 

Localul era luminat destul de bine și avea un bar solid, 
separeuri adânci și câteva măsuţe scunde, răspândite pe 
ici și colo, înconjurate de taburete mici în loc de scaune. 

Bărbatul din spatele barului era mare ca un cal de 
povară și umplea halbele de Harp, Guinness și Smithwick's 
cu o îndemânare care dovedea că făcea lucrul ăsta de la 
vârsta la care putuse pentru prima oară să stea singur în 
picioare. 

Avea o faţă roșie, o chică de păr cânepiu și niște ochi 
tăioși cu care scruta barul, precum un poliţist. 

Cu el trebuia să vorbească. 

— N-am băut niciodată o Guinness, comentă Peabody. 

— N-ai să bei una acum. 

— Da, sunt în timpul serviciului. Dar am să încerc una 
odată. Numai că arată destul de înspăimântător și costă o 
groază de bani. 

— Primeşti ce plătești. 

— Ha. Uite un sfat bun. 

Eve se apropie de bar. Barmanul împinse câteva halbe 
pline în mâinile unor clienţi și apoi își făcu loc spre ele. 

— Doamnelor, spuse el. Poliţiste, nu? 

— Ai ochi buni, domnule O'Hara. 

— Eu sunt O'Hara. Tata a fost și el poliţist. 

— Unde? 

— În vechiul și veselul Dublin. 

Simţi în vocea lui aceeași urmă de accent pe care o 
regăsea și în glasul lui Roarke. 

— Când ai venit aici? 

— Când eram un tinerel necopt de douăzeci de ani. Am 
plecat de acasă să-mi caut norocul. Şi m-am descurcat 
destul de bine. 

— Așa se pare. 

— Ei bine. 

Faţa lui deveni serioasă. 

— Aţi venit aici pentru Lily. Dacă vreţi ca eu sau oricine 
altcineva de aici să vă ajute să-l găsiţi pe nemernicul care 
a ucis-o pe fata aceea drăguță, puteţi să contaţi pe noi. Hai 
să ne așezăm un pic, îi spuse el lui Eve. Beţi o halbă? 

— Suntem în timpul serviciului, spuse Peabody un pic 
dezamăgită, și el zâmbi. 

— Berea e aproape ca laptele de mamă, dar o să vă aduc 
o băutură fără alcool. Mergeţi în separeul acela. Vin și eu 
imediat. 

— Drăguţ local. Peabody se așeză în separeu și aruncă o 
privire prin bar. O să vin și eu aici cu McNab, să încerc un 
Guinness. Are și o variantă mai slabă? 

— Şi care ar mai fi șpilul? 

O'Hara veni la masă cu două ape minerule și o halbă și 
se instală de cealaltă parte a mesei. 

— Pentru Lily a noastră. Își ridică halba. Binecuvântat 
fie-i sufletul. 

— La ce oră a plecat de-aici în noaptea aceea? 

El sorbi din bere. 

— Ştiu că sunteţi polițiste, dar nu mi-aţi spus numele 
voastre. 

— Imi cer scuze. 

Işi scoase legitimaţia în timp ce vorbea. 

— Locotenent Dallas, detectiv Peabody. 

— Poliţista lui Roarke. Am bănuit eu. 

— Il cunoşti pe Roarke? 

— Nu foarte bine. L-am cunoscut acum mulţi ani, pe 
vremea aceea ne învârteam în cercuri diferite. Tatăl meu îl 
cunoștea mai bine, spuse O'Hara și îi făcu cu ochiul. 

— Te cred pe cuvânt. 

— Şi el s-a descurcat destul de bine, nu-i așa? 

— Da, se poate spune și așa. Domnule O'Hara... 

— Nu-l cunosc personal, o întrerupse O'Hara și se aplecă 
pentru a o putea privi drept în ochi. Dar am auzit multe 
despre el. Și unul dintre lucrurile pe care le-am auzit e că 
întotdeauna vrea și reușește să obţină ce e mai bum. Se 
poate spune asta și despre poliţista lui? 

— Stau aici, domnule O'Hara, în calitate de poliţista lui 
Lily. Şi o să fac tot posibilul ca și ea să aibă parte de ce e 
mai bun. 

— Bine. 

Se lăsă pe spate și își ridică din nou halba. 

— Ei bine, ăsta e un răspuns al dracului de bun. A plecat 
pe la unu și jumătate. Nu prea erau mulţi clienţi în seara 
aceea, așa că i-am dat drumul ceva mai devreme. Ar fi 
trebuit să pun pe cineva să meargă cu ea până acasă. Ar fi 
trebuit să mă gândesc la asta, mai ales după ce am auzit ce 
i s-a întâmplat celeilalte femei, din centru. Dar nu m-am 
gândit. 

— Aveţi niște ochi foarte buni, domnule O'Hara. Aţi 
văzut ceva pe aici, ceva care să vă fi atras atenţia? 

— Fetiţo, nu trece o săptămână fără să apară cineva 
care să-mi atragă atenţia. In fond, conduc un bar. Dar nu 
am văzut nimic de genul la care vă referiți voi. Nu a fost 
niciun bărbat din pricina căruia ar fi trebuit să-mi fac griji 
pentru fetele mele. 

— Ar fi vorba de un tip solid, continuă Eve. Un tip mare, 
musculos. Genul de bărbat tăcut, care nu face conversaţie 
cu nimeni. Probabil că purta ochelari de soare. Şi s-ar 
putea să se fi așezat la o masă - în zona lui Lily - și să fi dat 
de înţeles că nu vrea să stea nimeni lângă el. 

— Mi-aș aduce aminte de un astfel de tip. Clătină din 
cap. Dar nu l-am văzut. Eu sunt aici în majoritatea serilor. 
Dar nu în fiecare seară. 

— Am vrea să vorbim și cu cineva din tura lui Lily. 

— Cu Michael, tipul care e acum la bar. În tură cu ea 
mai erau Rose Donnelly, Kevin și Maggie Lannigan. Ah, și 
Pete, în bucătărie, el se ocupă de vase. Peter Maguire. 

— Clienţi permanenţi? 

— Eu zic că ar fi mai bine să îţi fac o listă cu nume și 
adrese, în cazul în care știu adresele. Puteţi vorbi cu 
Michael acum, pentru că el e băiat isteţ și poate să vă 
răspundă la întrebări și să servească la bar în același timp. 

— Mulţumesc. 

— Să vă spun ceva despre Lily. Era o fată foarte timidă, 
și noi o cam ironizam pe tema asta. Era liniștită și foarte 
de treabă și lucra bine. După ce te împrieteneai cu ea 
îndeajuns pentru a o face să vorbească, lucrurile mergeau 
mult mai ușor. Zâmbea mereu și ţinea minte numele 
clienţilor și ce comandau de obicei. Nu putea fi considerată 
o frumuseţe, dar era dulce și de încredere. N-o vom uita 
niciodată. 

— Nici noi. 


245 


14 


Discuţiile cu angajaţii barului se prelungiră până după 
terminarea schimbului. Și Eve se gândi că trebuia să le 
pună capăt și să se îndrepte spre casă, dacă nu voia să-și 
dea peste cap viața personală. 

— Am putea să trecem pe la Rose Donnelly, și cu asta să 
terminăm. Nu locuiește prea departe de aici. 

— Dacă n-ar fi fost seara ei liberă, am fi putut să vorbim 
cu ea la bar. Putem să trecem pe la ea, apoi te las pe tine 
acasă și... Stai puţin. Își scoase comunicatorul. Dallas. 

— Speram să pot da de tine. Faţa obosită a Celinei 
umplu ecranul. Pot să trec pe la tine? 

— Ceva noutăţi? 

— Nu. Aș vrea doar... să vorbim câteva minute. 

— Oricum, sunt în centru. Pot să trec eu pe la tine acum. 

— Bine. Mulţumesc. 

— Eu mă duc la Sânchez, îi spuse Eve lui Peabody. Tu 
vezi dacă poţi să dai de Donnelly, să-i iei o declaraţie. 

— Mie-mi convine. Ne vedem mai târziu, la petrecere. O 
să merg pe jos; stă la distanţă de două blocuri de aici. Cred 
că o să mănânc tot ce găsesc pe platouri în seara asta. A 

Eve sări din nou în mașină și se îndreptă spre SoHo. Il 
sună pe Roarke: 

— Salut. Eu mai întârzii puţin. 

— Sunt de-a dreptul șocat. 

— Toată lumea are chef de glumă astăzi. O să ajung la 
petrecere. Numai că trebuie să mai trec pe la cineva mai 
întâi. 

— Nu-ţi face griji. Dacă discuţia se prelungește, vrei să 
ne întâlnim direct acolo, la Charles? 

— O să te anunţ din timp, dar sper să nu se 
prelungească. Vreau să fac și eu măcar un amărât de duș. 
Cred că ajung cam într-o oră. 

— E bine și așa. Te-am văzut la conferința de presă. Au 
dat-o în întregime și acum încă mai transmit anumite 
fragmente. 

— Nemaipomenit! 

— Am fost foarte mândru de tine. 

— Ce să spun! 

— Şi m-am gândit că dacă eu aș fi în locul tipului pe 
care-l caută femeia aceea cu ochi reci și obosiţi, aș începe 
să tremur. 

— Pe tine nu te-ar apuca tremuratul nici dacă ţi-aș ţine 
pistolul la tâmplă, dar, oricum, mulţumesc. Mă duc la 
întâlnirea asta, ultima, și apoi vin acasă. 

— Şi eu la fel. 

— Oh. 

Chipul i se însenină puţin. 

— Ești încă la muncă, nici nu mi-am dat seama. E mai 
bine așa. Nu sunt singura în întârziere. Ne vedem acasă. 

Încântată întrucâtva de situaţia creată, opri mașina în 
faţa blocului Celinei. Chiar când se apropia de intrare auzi 
în difuzor vocea acesteia: 

— Am descuiat peste tot. Vino direct sus. 

Era cam nerăbdătoare, se gândi Eve, în timp ce intra în 
ascensor. Când ajunse la etajul doi, Celina o aștepta în 
spatele grilajului. 

— Îţi mulţumesc că ai venit atât de repede. 

— Nu eram foarte departe. Ce s-a întâmplat? 

— Mă gândeam să... Vrei ceva? Un ceai? Un pahar de 
vin? 

— Nu. Mă îndreptam spre casă. Trebuie să merg la o 
petrecere. 

— Oh. 

Distrată, Celina își trecu o mână prin păr. 

— Imi cer scuze. Oricum, hai să ne așezăm. Am făcut 
ceai. Trebuia să-mi găsesc o ocupaţie în vreme ce te 
așteptam. 

Ceai, observă Eve, și câteva prăjiturele cu brânză. Totul 
era pregătit ca pentru o întâlnire între fete, la o bârfa 
Mică, și ea nu avea nici timpul necesar și nici chef de așa 
ceva.. 

— Parcă ai spus că nu a apărut nimic nou. 

— N-am mai avut nici o viziune. 

Se așeză și își turnă o ceașcă de ceai. 

— Astăzi am avut câteva întâlniri. M-am gândit că ar 
trebui să mă reapuc de treabă. Dar până la urmă am anulat 
toate întrevederile pe care le fixasem pentru astăzi după 
primele două întâlniri. Nu mă puteam concentra deloc. 

— Deci afacerile nu-ţi merg prea bine. 

— Pot să-mi permit să fac pauza asta. Clienţii mei 
obișnuiți mă înţeleg, iar în ceea ce-i privește pe cei noi... 

Ridică din umeri cu un aer detașat. 

— Chestia asta sporește misterul. Dar nu despre asta 
voiam să vorbesc. 

— Treci la subiect. 

— Ajung și acolo. 

Celina își înclină capul. 

— Nu-ţi prea place vorbăria, nu-i așa? 

— Nu prea. Vorbele trebuie să aibă un rost. 

— Presupun că ai dreptate. Mai întâi, vreau să-ţi spun că 
am văzut conferința de presă pe care ai susţinut-o. Nu 
voiam să mă uit, dar am simțit că trebuie s-o fac, că e de 
datoria mea. Își încrucișă picioarele. Și m-a cam pus pe 
gânduri. 

— La ce te-ai gândit? 

— Că pot să fac mai mult. Că trebuie să existe o 
explicaţie pentru viziunile astea. Nu știu care este această 
explicaţie, dar știu că trebuie să existe un scop. Şi că aș 

putea să fac mai mult, un minimum de efort care se 
așteaptă din partea mea. 

Sorbi un pic de ceai, apoi puse ceașca la loc pe masă. 

— Vreau să fiu interogată sub hipnoză. 

Eve își ridică sprâncenele. Chiar când ești pe cale să 
renunţi apare ceva interesant la orizont. 

— Şi cum ne-ar putea ajuta chestia asta? 

— Subconștientul meu îmi blochează întrucâtva viziunea. 
Celina își atinse tâmplele cu mâinile, apoi inima. Poţi să-l 
numești un sistem de autoapărare, eu prefer să-i spun așa 
și nu lașitate. E ceva în mine care nu vrea să știe, să vadă, 
să-și aducă aminte, așa că eu nu mai pot să fac toate astea. 

— Şi blochează viziunea ta în același fel în care tu te 
abţii să citeşti gândurile oamenilor fără permisiunea lor? 

— Nu chiar. În cazul acela e vorba de un act conștient, 
care în timp a devenit instinctiv, ca respiraţia. Aici e vorba 
de subconștient. Mintea umană este o unealtă puternică și 
eficientă. Nu o folosim la întreaga ei capacitate. Nu cred 
că am îndrăzni să facem așa ceva. 

Luă una dintre prăjiturelele galbene pe care le adusese 
odată cu ceaiul și începu să ronţăie din ea. 

— Putem să  blocăm anumite lucruri. Victimele 
traumatizate procedează de obicei aşa. Nu pot sau nu vor 
să-și amintească trauma pe care au suferit-o sau alte 
amănunte relevante, pentru că nu mai suportă să le 
retrăiască, nici măcar în planul imaginatiei. Nu se poate să 
nu fi întâlnit așa ceva în meseria ta. 

Și în mintea ei, se gândi Eve. În toţi acești ani, blocase în 
mintea ei ce se întâmplase în camera aceea din Dallas. 

— Ba da, m-am confruntat cu asemenea situaţii. 

— Sub hipnoză, aceste blocaje pot dispărea sau pot fi 
îndepărtate mai ușor. S-ar putea să văd multe. Cu ajutorul 
unui psiholog bun... Am nevoie de cineva - insist să merg la 
cineva care este specializat în hipnoză și care a mai lucrat 
cu mediumuri. Și aș vrea să fie prezent și un medic. Dacă 
se poate, aș dori să se ocupe doctorul Mira de toate astea. 

— Mira. 

— După ce mi-ai spus numele ei, am făcut câteva 
cercetări. Este foarte calificată în toate specialităţile de 
care am nevoie. De asemenea, este și un criminalist foarte 
bun, așa că va ști și ce întrebări să-mi pună, încotro să mă 
ghideze cât timp sunt sub hipnoză. Şi tu ai încredere în ea. 

— Absolut. 

Celina gesticula cu prăjiturică. 

— Şi eu am încredere în tine. Nu mă las eu pe mâinile 
oricui, Dallas. Ca să fiu sinceră, îmi e foarte frică de asta. 
Dar mai tare mi-e frică să nu fac nimic. Și știi ce e cel mai 
rău? 

— Nu. 

— Sunt îngrozită că o să intru într-o altă arenă. Că darul 
meu, capacităţile mele extrasenzoriale mă duc pe un drum 
pe care nu aș fi vrut să ajung niciodată. Își duse braţul 
drept la piept și să-l mângâie de parcă ar fi vrut să-și aline 
o durere. Mă tem că o să-mi petrec următoarea fază a vieţii 
mele văzând crime și alte acte de violentă, că o să fiu 
conectată într-un fel sau altul cu victimele. Mie-mi plăcea 
viaţa pe care o duceam înainte. Îmi vine foarte greu să 
admit că poate nu va mai fi la fel niciodată. 

— Şi totuși vrei să iau legătura cu doctorul Mira? 

Dădu din cap. 

— Cu cât mai repede, cu atât mai bine. Dacă mai trag de 
timp s-ar putea să-mi pierd și bruma de curaj care mi-a 
rămas și să nu mai fac nimic. 

— Lasă-mi un minut, spuse Eve și își scoase 
comunicatorul. 

— Oh. Da, bine. 

Celina se ridică și luă tava cu ceștile de ceai. O duse în 
bucătărie. 

Cu mișcări lente, studiate, puse ceașca neatinsă la locul 
ei, farfurioara, de asemenea, și pe cea din care băuse o 
lăsă în chiuvetă. Apoi își acoperi faţa cu mâinile și-și apăsă 

degetele peste ploapele închise. Și speră, din tot sufletul 
ei, că era pregătită pentru ce urma să vină. 

— Celina? 

— Da. 

Cu o mișcare bruscă își lăsă mâinile în jos și se întoarse 
spre ușă, acolo de unde o privea Eve. 

— Doctorul Mira te poate primi mâine-dimineaţă, la ora 
nouă. Trebuie, mai întâi, să te consulte, și vrea să-ţi facă și 
un examen psihiatric înainte să începi hipnoterapia. 

— Da, foarte bine. 

Își îndreptă umerii, de parcă s-ar fi eliberat de o grea 
povară. 

— Așa și trebuie. O să... ai putea să fii și tu acolo? 

— Dacă și în momentul în care hipnoza va fi aprobată, 
da. 

— Înainte de a începe hipnoza propriu-zisă, ai dreptul să 
te răzgândești. 

Strânse în palmă cristalele pe care le purta în chip de 
pandantiv și clătină din cap. 

— Nu, nu mă voi răzgândi. M-am gândit bine la chestia 
asta, am întors-o pe toate părțile înainte de a vorbi cu tine. 
N-o să-mi schimb hotărârea. O să mergem mai departe. Îţi 
promit că nu o să mă răzgândesc. 


Eve intră în trombă în casă și trânti ușa în urma sa. 

— Sunt în întârziere, se răsti ea înainte ca Summerset să 
poată spune ceva. Dar uite ce e. Eu nu întârzii mereu, dar 
tu ești și vei fi mereu urât. Așa că, cine crezi că are o 
problemă adevărată? 

Pentru că vorbise în timp ce urca scările și îi dăduse 
acea replică, în timp ce se afla pe ultima treaptă, nu mai 
trebui să riposteze la protestele lui. 

Își scoase jacheta în timp ce deschise cu piciorul ușa 
dormitorului. Își desfăcu hamul armei și îl aruncă pe 
canapea. Se descălţă ţopăind când pe un picior, când pe 

celălalt spre baie și își dăduse deja și bluza jos când auzi 
apa curgând. 

La naiba! Până la urmă ajunsese acasă înaintea ei. 

Își scoase și restul hainelor. 

— Dă drumul la apă mai caldă. 

— Am făcut-o deja. Am ajustat temperatura apei când ți- 
am auzit pașii delicaţi tropăind grațios pe podeaua 
dormitorului. 

Știind că Roarke nu și-ar fi înăbușit câteva hohote 
sănătoase de râs văzând-o ţipând și zbătându-se sub un jet 
rece de apă, verifică temperatura apei cu mâna înainte de 
a intra sub duș. 

— E bine că ai încredere în mine, spuse el și îi întinse 
mâna, ajutând-o să intre în cadă. Hai să rămânem acasă și 
să facem dragoste sub dușul fierbinte. 

— Nici să nu te gândești la așa ceva. 

Îl împinse cu cotul la o parte și își turnă săpun lichid în 
palmă. 

— Ne ducem la cină. O să mergem și o să stăm în casa 
altcuiva și o să discutăm fleacuri și o să gustăm din 
mâncăruri de care altfel nici nu ne-am atinge și o să ne 
întrebăm în ce cameră o să se încaiere Charles și McNab. 

— Abia aştept. 

Își turnă în palmă un pic de șampon și începu să i-l 
împrăștie în păr. 

— Ce faci? 

— Te ajut să termini mai repede. Ce-ai făcut aici? 

Ea ridică din umeri. 

— Nimic. 

— Ba da, ai făcut ceva. Iar ţi-ai ciopârțit părul. 

— Îmi intra în ochi. 

— De-aici, din spate? își ţuguie buzele. Fascinant. Oare 
NYPSD știe că are în rândurile sale o polițistă cu ochi la 
ceafă? Oare a fost anunţată CIA? 

— Mă descurc și singură. Se trase în spate și începu să 
își frece cu putere părul, uitându-se la el. Să nu-i spui 
Trinei. 

El zâmbi viclean. 

— Şi cam cât crezi că valorează tăcerea mea? 

— Vrei să ţi-o iau puţin la mână? 

— Vezi, ești în mod intenţionat crudă, ca să mă faci să 
mă simt prost. O atinse ușor pe bărbie. Dar oricât de 
ciudat ar părea, nu prea merge. 

— Oricum o să-și dea seama, murmură Eve și-și puse 
capul sub jetul de apă. O să-și dea seama data viitoare 
când va pune mâna pe mine. Și mă va face să plătesc 
scump. O să toarne ceva lipicios pe mine și o să-mi ţină 
teorii nesfârșite și o să-mi vopsească sfârcurile în albastru 
sau ceva de genul ăsta. 

— Iată o imagine foarte interesantă pentru creierul meu 
deja înfierbântat. 

— Nu știu de ce am făcut-o. 

Sări din cadă și intră în tubul uscătorului. 

— Nu m-am putut abţine. 

— Asta să i-o spui judecătorului, o statui Roarke. 


Nu întârziaseră prea mult, se gândi Peabody. Și când era 
vorba de două polițiste - două polițiste care lucraseră 
multe ore suplimentare în ultimele zile și nici nu dormiseră 
destul - nimeni nu se putea aștepta să vină la timp. 

Și în afară de asta dorise să își petreacă cât mai mult 
timp în faţa oglinzii, să se asigure că arată bine. Ținând 
seama de faptul că McNab o gratificase cu un „Oho, 
iubito!” se gândi că-și atinsese scopul. 

Și el arăta admirabil. Părul îi era aranjat și strălucea, iar 
posteriorul lui adorabil era strâns într-o pereche de 
pantaloni negri, împodobiţi cu câte o dungă fosforescentă 
pe fiecare crac. 

Ea ducea cadoul pentru gazdă - un buchet de crini 
tigraţi, proaspeţi, pe care-i cumpărase de la un vânzător 

ambulant pe drum. După ce primiră acceptul de a intra în 
clădire, se îndreptară spre unul dintre ascensoare. 

— O să te porti frumos, da? N 

— Bineînțeles că o să mă port frumos. Își pipăi gulerul 
cămășii argintii, gândindu-se dacă n-ar fi trebuit oare să-și 
pună și o cravată. Să-i arate lui Monroe că nu numai el 
putea să se îmbrace elegant. De ce să nu mă port frumos? 

Ea își dădu ochii peste cap în timp ce intrau în lift. 

— Atunci. Acum. Atunci te culcai cu el și eu eram beat și 
furios. Acum tu nu te mai culci cu el, și eu nu mai sunt nici 
beat, nici furios. 

Comandă liftului să meargă până la etajul lui Charles, își 
aranjă un pic părul și regretă că nu avusese destul timp să 
și-l încreţească, doar așa, pentru variaţie. 

— Şi nici eu. 

— De ce ar fi trebuit tu să fii beată și furioasă? întrebă 
el. 

— Nici eu nu mă culcam cu el. Ești sigur că pantalonii 
ăștia nu-mi fac fundul mare? 

— Ce? 

rasi Fundul. 

Își întinse gâtul în spate, încercând să și-l vadă singură. 

— Mă simt de parcă l-aș avea mare. 

— Cum adică nu te culcai cu el? Vrei să spui că nu te mai 
culcai cu el, după ce s-a cuplat cu Louise. 

— Vreau să spun că nu m-am culcat cu el niciodată. Ar 
trebui să fie o oglindă aici, ca să îmi pot vedea fundul gras. 

— N-ai fundul mare și mai taci din gură. Umblai cu el de 
câteva luni. 

Ea mirosi un pic florile pe care le ducea în mână. 

— Tu te culci cu toate persoanele cu care umbli? 

— Cam așa ceva. Auzi, ia stai puţin. 

— O să întârziem, spuse ea și ieși din lift pe holul 
etajului. 

— O să ajungem un pic mai târziu. Vrei să spui că nu te- 
ai culcat niciodată cu cocota asta masculină? Niciodată? 

— Charles și cu mine am fost, și încă mai suntem, 
prieteni. Atât și nimic mai mult. 

McNab o prinse de braţ și o trase în spate. 

— Şi m-ai lăsat să cred că te-ai culcat cu el. 

— Nu, tu ai crezut că am făcut-o. 

Îl împunse cu degetul în piept. 

— Şi te-ai făcut de râs, încă destul de rău, aș putea 
spune. 

— Tu... El... 

Se plimba în sus și în jos pe hol. 

— De ce? 

— Pentru că eram doar prieteni și pentru că mă culcam 
cu tine, prostule. 

— Dar ne-am certat și ne-am despărţit din cauză că... 

— Din cauză că în loc să mă întrebi ce se întâmplă, m-ai 
acuzat și ai început să te comporti ca un nemernic. 

— Şi-mi spui asta acum, cu doar un minut înainte să 
intrăm pe ușa asta? 

— Da. 

— Asta e cruzime, Peabody. 

— Da. 

Îl bătu ușor peste obraz. 

— Așa fac eu - aștept momentul potrivit să mă răzbun. 
Te-ai purtat ca un nemernic când ai venit aici și v-aţi luat 
la bătaie, dar mie mi-a plăcut într-un fel asta. De aceea am 
fost atât de mărinimoasă și te-am iertat că te-ai culcat cu 
gemenele alea. 

— Nu m-am culcat cu ele. 

li puse un deget pe nas. 

— Te-am prins și eu! 

— Nu te-ai culcat cu ele? 

— Aveam de gând să o fac și aș fi putut să trec la fapte, 
pentru că noi eram despărțiți. Dar nu mă interesau 
gemenele. 

— Dar te-ai lăudat că te-ai culcat cu ele. 

— Hei, orice bărbat care are o sculă trebuie să se laude 
cu isprăvile lui. 

— Chiar ești un nemernic! spuse ea cu un rânjet. O să te 
iert că te-ai gândit că mă culcam și cu tine și cu Charles, 
de parcă aș fi fost cine știe ce nimfomană. 

— Iubito, tu ești iepurașul meu! 

— Oh! îi înlănţui gâtul cu braţele și strivi zâmbetul acela 
larg cu un sărut apăsat. 

În spatele lor, ușile liftului se deschiseră din nou. 

— Uite cum se duce pofta mea de mâncare! 

— Dallas. 

Peabody îi aruncă o privire dulce peste umărul lui 
McNab. 

— Ne sărutam și noi. 

— Data viitoare sărutaţi-vă într-o cameră întunecoasă și 
încuiată. McNab, poziția mâinilor tale încalcă mai multe 
legi. 

— Oh! 

Totuși o mai strânse o dată pe Peabody de fund. 

— Ai început treaba la discurile de la Regia de 
Transport? 

— Eve. 

Roarke își puse o mână pe umărul ei și o întoarse spre 
apartamentul lui Charles. 

— Hai, măcar să încercăm să trecem de ușă fără să 
discutati probleme de serviciu. Peabody, arăţi fermecător. 

— Mulţumesc. O să ne distrăm de minune. 

Îi întâmpinară amândoi în pragul ușii, Charles Monroe, 
gigolo autorizat, și Louise Dimatto, doctorul cu sânge 
albastru, care se dedicase persoanelor defavorizate. Eve 
trebui să recunoască faptul că arătau foarte bine 
împreună. El cu înfățișarea lui de bărbat fatal și ea cu 
frumuseţea ei delicată, aristocratică. 

Asta nu însemna că nu-i considera unul dintre cele mai 
ciudate cupluri pe care le cunoștea. Doar că arătau bine 
împreună. 

— Aţi venit toţi odată. Louise izbucni în râs și întinse 
mâna spre Eve, care era cea mai aproape. Poftiţi înăuntru. 
E bine să ne mai vedem și noi din când în când în afara 
serviciului. 

O sărută pe obraz pe Eve și aprecie frumuseţea florilor 
pe care i le adusese Peabody. 

— Locotenentul Scumpete. Charles se întinse și el să o 
sărute de bun-venit, dar ţinti gura. Îi făcu cu ochiul lui 
McNab când îi aplică și lui Peabody același tratament. 

Avea să fie o seară extrem de „interesantă”, decise Eve. 

Vinul pe care îl adusese Roarke fu apreciat cum se 
cuvine și gazda deschise imediat sticla. După zece minute 
Eve observă că discuţiile nu erau deloc încordate, iar 
conversaţia nu lâncezea deloc. Toată lumea părea să aibă 
chef de distracţie. Trebuia doar să nu se mai gândească la 
anchetă și să se preocupe și de viaţa ei personală pentru 
câteva ore. 

Louise era fericită și arăta foarte frumoasă, așezată pe 
braţul fotoliului pe care stătea Charles. Se îmbrăcase cu un 
pulover de un roz-închis și cu o pereche de pantaloni negii. 
Picioarele le avea desculţe, cu unghiile vopsite în roz. Și 
spre marea sa surpriză, Eve văzu și un ineluș de aur pe 
unul dintre degetele de la picioare. 

Charles o atingea mereu, în felul distrat și intim în care 
un bărbat atinge femeia aflată în centrul atenţiei sale - o 
mângâia ușor pe umăr, își puse mâna pe genunchii ei. 

Oare ea nu-și făcea probleme din cauza femeilor care-l 
plăteau să le atingă și pentru multe alte lucruri? Se părea 
că nu, decise Eve, cel puţin așa rezulta din privirile galeșe 
pe care și le aruncau la fiecare cinci minute. 

Și Peabody și McNab stăteau îmbrăţișaţi pe un fotoliu de 
piele, râzând și vorbind fără să dea nici un semn că ar fi 
stânjeniţi de ceva. Alcătuiau cu toţii o familie mare și 
fericită. 

Un observator avizat și-ar fi dat seama că ea era cel mai 
ciudat personaj din încăpere. 

Chiar când se gândea la asta, Roarke își apropie buzele 
de urechea ei și îi șopti: 

— Relaxează-te. 

— Asta încerc să fac, murmură ea. 

— Louise s-a agitat toată ziua, spuse Charles. 

— Da, așa am făcut. Louise își scutură părul bogat. E 
prima dată când primim musafiri împreună. Şi-mi place 
genul ăsta de agitaţie. 

Agitaţia asta, concluzionă Eve, însemna să facă mici 
aranjamente de flori colorate în vaze de sticlă și să le așeze 
în locuri strategice prin tot apartamentul, și să asorteze 
florile respective cu lumânări albe de diferite forme și 
mărimi, pentru ca întregul apartament să fie învăluit într-o 
lumină caldă, aurie. 

Probabil că tot ea alesese și muzica de fundal. Ceva lent 
și liniștitor, care se potrivea de minune cu lumina 
lumânărilor. Masa era deja pusă și pe ea fuseseră aranjate 
o mulţime de lumânări și buchetele de flori. Şi vesela 
strălucea. 

Aranjamentul acela intim, vinul și aperitivele pe care le 
servise se combinau perfect într-o atmosferă relaxantă, 
foarte potrivită pentru o întâlnire între prieteni. 

Cum reușeau oamenii să facă astfel de aranjamente, să 
creeze o asemenea atmosferă? se întreba ea. Oare urmau 
cursuri pregătitoare în acest sens? Făceau ce le trecea 
prin cap și sperau să iasă bine? își cumpărau discuri cu 
instrucţiuni? 

— A meritat, comentă Peabody. Totul arată magnific. 

— Mă bucur foarte mult că suntem toţi aici. Louise le 
zâmbi tuturor. Nu eram sigură că veţi putea ajunge cu toţii 
- mai ales tu, Dallas. Am urmărit evoluţia cazului în 
emisiunile de știri. 

— Oamenii îmi tot spun că ar trebui să am și eu o viaţă 
personală, ridică Eve din umeri. M-am gândit că dacă fac o 
mică pauză de la anchetă, când o să mă întorc la muncă o 
să am mintea mai limpede. 

— O atitudine foarte sănătoasă, spuse Louise. 

— Da, așa sunt eu. Eve se aplecă înainte și luă un biscuit 
acoperit cu cremă colorată de pe un platou cu aperitive. 
Am o atitudine foarte sănătoasă. 

— Da, mai ales atunci când ești împinsă de la spate. 
Rânjind, McNab alese un crevete umplut. 

— Dacă aș fi la fel de slăbănoagă ca tine nu aș fi prea 
greu de convins. 

— Ai mai fost în Scoţia în ultima vreme? îl întrebă 
Louise. 

— Nu chiar. Eu m-am născut aici. Cât am fost copil m-am 
tot plimbat între America și Scoţia. Ai mei s-au hotărât să 
se stabilească acolo, lângă Edinburgh, acum cinci ani, mi 
se pare! 

Mă gândeam că, data viitoare, când Peabody și cu mine 
o să avem ceva timp la dispoziţie, n-ar strica să dăm o fugă 
până acolo, să vedem cum mai stau lucrurile. 

— În Scoţia? chicoti ea. Vorbești serios? 

— Trebuie să-mi vadă și ei fata. 

Obrajii ei se îmbujorară ușor. 

— Întotdeauna mi-am dorit să văd Europa. Știţi voi, să 
mă plimb pe câmpuri și să mă zgâiesc la ruine. 

Incepură discuţiile despre călătorii. 

— Dallas, spuse Louise, mă ajuţi puţin în bucătărie? 

— În bucătărie? Eu? 

— Durează doar un minut. 

— Oh. Bine. 

Eve o urmă în bucătărie și aruncă o privire în jurul ei. 

— Sper că nu ai de gând să mă pui să gătesc. 

— Cum? Par eu genul de femeie care gătește? Tot ce 
vezi aici e comandat de la un restaurant foarte bun, din 
capătul străzii. Mie nu-mi rămâne altceva de făcut decât să 
le pun pe masă, ceea ce nu-mi va lua mai mult de un minut. 

Louise sorbi din paharul ei și o studie pe Eve. 

— Tu ai grijă de tine? 

— Cum? De ce mă întrebi? 

— Pentru că arăţi foarte obosită. 

— La naiba! Şi am pierdut aproape cinci minute dându- 
mă cu tot feluri de smacuri pe faţă. Ce rost mai are? 

— Ochii îți sunt foarte obosiţi. Și eu sunt doctor, mă 
pricep la lucrurile astea. Şi te-aș fi înţeles perfect dacă n-ai 
fi venit în seara asta. 

— M-am gândit și eu la varianta asta, dar chestia e că nu 
mai puteam. Era momentul să iau o pauză. Poate că 
trebuie să învăţ să iau o pauză din când în când. 

— Ar fi bine. Dar în seara asta n-o s-o lungim prea mult. 

— Vedem noi. Tu și Charles... cum vă înţelegeţi? 

— Mă face foarte fericită. Așa cum nimeni nu m-a mai 
făcut de mult. 

— Arăţi foarte fericită. Ca și el, de altfel. 

— E ciudat, știi? Am găsit pe cineva după ce încetasem 
să mai caut. 

— Eu n-am de unde să știu, fiindcă n-am căutat niciodată 
pe nimeni. 

— Asta e dureros. 

Louise râse și se aplecă peste masă. 

— Nici nu te-ai ostenit să cauţi pe cineva și te-ai ales cu 
Roarke. 

— Mi-a ieșit în cale. N-am reușit să scap de el, așa că m- 
am gândit că ar fi mai bine să-l păstrez. Ciudat, își dădu ea 
seama. Când discutai cu un prieten despre astfel de lucruri 
nu era vorbărie goală. Era pur și simplu o... conversaţie. 

— Noi ne gândeam să ne luăm o mică vacanţă, poate 
peste o lună. Să mergem în Mâine sau în Vermont, să ne 
cazăm la o pensiune și să ne uităm cum cad frunzele 
copacilor. 

— Să vă uitaţi la copaci? 

Râzând, Louise o dădu pe Eve la o parte și începu să 
așeze salatele. 

— Oamenii mai fac și asta, din când în când, Dallas. 

— Da. 

Eve sorbi din paharul ei. 

— Există tot felul de oameni. 


Curve! Târfe! 

Cuprins de furie, se plimba de la un capăt la altul al 
apartamentului.  Programase ecranul centrului de 
divertisment să reia de mai multe ori interviul cu cele două 
polițiste pe care îl înregistrase de pe Canalul 75. 

Nu putea să se abţină. 

Trimiseseră două femei după el. Femei care discutau 
despre el, care îi analizau comportamentul, care îl 
condamnau. Credeau că el o să stea cu braţele încrucișate, 
fără să riposteze? 

Uitaţi-vă la ele! Se consideră atât de bune, atât de 
curate, atât de cinstite! Dar el știa mai bine cum erau cu 
adevărat. Văzuse și știa. În adâncul sufletului lor erau 
meschine și vicioase. Slabe și pline de răutate! 

El era mai puternic decât ele. Uitaţi-vă la el acum! 

Chiar se uită, admirându-și corpul în unul dintre pereţii 
îmbrăcaţi în oglinzi. Admirându-și mușchii și forţa. 
Muncise atât de mult pentru a atinge o asemenea 
perfecţiune. Acum era bărbat! 

— Vezi? Vezi ce sunt acum? 

Se întoarse, cu braţele întinse, și o duzină de perechi de 
ochi se holbară la el din borcanele în care pluteau. 

Acum îl puteau vedea. Ea îl putea vedea. Nu mai avea 
cum să nu-l vadă. Pentru totdeauna. 

— Acum ce mai spui, mamă? Cine-i șeful acum? 

Toţi ochii aceia holbaţi erau ai ei. Dar ea încă era acolo, 
afară, judecându-l, gata să-l lovească cu cureaua. Gata să-l 
încuie în întuneric, pentru ca el să nu mai poată vedea. Ca 
să nu mai poată ști. A 

Avusese grijă de asta. O, da, avusese el grijă! Îi aranjase 
rulota cea roșie. Îi arătase cine este șeful. Le arătase 
tuturor. 

Aveau să plătească. Acest fiu o să le facă să plătească, se 
gândi el, în vreme ce privea fix ecranul. Le va arăta el de 
ce era în stare. 

Astea trei. Se apropie de ecran, dezvelindu-și dinţii în 
timp ce se uita la Eve, la Peabody, la Nadine. Aveau să fie 
pedepsite. Uneori, trebuia să te abaţi de la planul iniţial, și 
cu asta, basta. Deci trebuia să fie pedepsite. Și tu ţi-ai 
primit pedeapsa atunci când ai fost rău. Dar și atunci când 
ai fost cuminte. Pe târâtura din fruntea lor avea să o lase la 
urmă. Asta va face. Rânji ameninţător spre Eve. 

Așa se cuvenea, să lase partea cea mai bună la urmă. 


Fusese o masă îmbelșugată, într-o companie agreabilă. 
Pentru mai bine de două ore nu se mai gândise la crime. 
Cel mai mult îi plăcu să-l asculte pe Roarke povestind. O 
fascina modul în care trecea, pe nesimţite, de la limbajul 
sofisticat al lui Charles la argoul de stradă al lui McNab. Și 
cum reușea să flateze femeile, fără să fie libidinos sau 
dezagreabil. 

Făcea toate acestea fără efort. Sau cel puţin așa i se 
părea ei. Dar oare nu avea și el problemele lui? Nu se 
gândea la afacerile și la tranzacţiile lui complexe, care-i 
ocupau o mare parte din zi și din viață? Işi petrecuse ziua 
vânzând și cumpărând cine știe ce, coordonând proiecte pe 
care ea nici nu putea să și le imagineze. Avusese întâlniri, 
luase decizii, își contemplase îndelung tabla de șah a 
vastului său imperiu. 

Şi acum putea să stea la o cafea și un desert, povestind 
despre o bătaie dintr-un bar din timpul tinereţii sale și 
făcându-l pe McNab să se tăvălească pe jos de râs sau 
schimbând cu Charles impresii despre cine știe ce galerie 
de artă care se deschisese de curând. 

În drum spre casă, el se întinse și-și puse o mână peste a 
ei. 

— A fost o seară foarte plăcută. 

— N-a fost deloc rea. 

— Venind de la tine, asta echivalează cu o înaltă 
apreciere. 

Râse încet și-și întinse picioarele. La un moment dat pe 
parcursul serii îi ascultase sfatul. Se relaxase. Și după ce 
se relaxase, se distrase al naibii de bine. 

— Chiar am vorbit serios. 

— Știu, draga mea Eve. 

— Ești un tip foarte complex, Roarke. 

— Dacă nu sunt complex, nu sunt nimic. 

— Nu știu de ce sunt înconjurată de atâţia băieţi al naibii 
de isteți. 

— Cine se aseamănă se adună. 

— Oricum, spuse ea după un moment. A fost foarte 
educativ să te privesc lingușind pe toată lumea. 

— N-am lingușit pe nimeni. În afaceri lingușești, sau 
când vine vorba de afaceri. Dar în seara asta au fost niște 
discuţii amicale, între prieteni. 

— Ha. Câte poţi să înveţi. Își lăsă capul pe spate. Se 
simțea obosită, dar își dădu seama că nu era vorba de 
epuizare. Am sporovăit foarte mult. Şi discuţiile n-au fost 
nici plictisitoare și nici enervante. 

— Dumnezeule! Îi luă mâna și și-o lipi de buze în timp ce 
intrau pe poarta casei lor. Te ador. 

— În seara asta, am văzut și o mulţime de dovezi de 
iubire. 

— A fost plăcut să ne petrecem seara cu două cupluri 
atât de îndrăgostite. 

— Era și greu să nu-ţi dai seama cât de mult se iubeau, 
cu toate privirile acelea galeșe și mângâierile și celelalte 
gesturi tandre. Aerul era îmbibat de erotism. Te-ai gândit 
vreodată cum ar fi fost dacă le-ai fi inversat? 

— Adică gesturi galeșe și priviri tandre? Nu, eu mă 
gândeam la altceva. 

Ea chicoti în vreme ce ieșeau din mașină și se îndreptau 
spre ușa de la intrare. 

— Nu, mă refeream la persoane. Adică dacă l-ai fi pus pe 
Charles alături de Peabody și pe McNab lângă Louise. S-ar 
fi dat totul peste cap. 

— Ai putea să o pui pe Peabody alături de Louise. 

— Ai o minte bolnavă, perversă. 

— Intrasem doar în jocul tău. O luă de mână și se 
îndreptară amândoi spre dormitor. Se pare că ţi-ai mai 
recăpătat forțele, locotenente. 

— Da, pentru a doua sau a treia oară pe ziua de azi. De 
fapt, mă simt foarte bine. Impinse ușa cu piciorul, 
închizând-o în spatele ei. De fapt, atmosfera aia încărcată 
de erotism m-a cam pus pe gânduri. Ce zici de o partidă 
galeșă de sex? 

— Credeam că n-o să mă mai întrebi niciodată. N 

Își petrecu o mână pe după gâtul lui și îi sări în braţe. Își 
calculă greutatea, o calculă și pe a lui, și îl întrebă, 
îngustându-și ochii: 

— Cam cât crezi că m-ai putea căra în braţe? 

— Cred că până în pat. 

— Nu, vreau să te întreb pe ce distanţă maximă crezi că 
m-ai putea duce în braţe. Mai ales dacă aș fi... 

Trupul îi deveni inert, iar braţele îi atârnau pe lângă 
corp. Simţi cum își schimbă poziţia, nu tocmai sigur pe 
picioare. 

— E mult mai greu așa, nu? 

— Dar tot cred că pot să ajung până la pat, unde sper că 
ai de gând să-ţi revii măcar un pic. 

— Ești într-o formă destul de bună, dar tot cred că te-ai 
resimţi dacă ar trebui să mă cari așa în jur de douăzeci, 
treizeci de metri. 

— Ţinând seama de faptul că nu te-am strangulat încă, 
nu va trebui să te car nicăieri. 

Își reveni la normal și se agăţă din nou de gâtul lui. 

— Îmi pare rău. În seara asta nu avem nici o crimă în 
dormitor. 

O lăsă încet pe pat, dar ea nu-și desprinse mâinile de pe 
gâtul lui. 

— Atinge-mă. 

Amuzat, el o sărută pe bărbie, și ea îi simţi mângâierea 
de mătase a parului pe obraz. 

— Ăsta e unul dintre lucrurile pe care am de gând să le 
fac în seara asta. 

— Nu. 

Râse din nou și se rostogoli peste el. Se aplecă și-și trecu 
buzele peste ale lui, apoi își băgă mâinile sub capul lui. 

— Imi place asta. 

— Fă-ţi de cap, o invită el. 

— Probabil că ar trebui să ne grăbim, să profităm de 
această revenire a forţelor mele. 

Îi mușcă ușor obrazul. Își plimbă buzele peste gâtul lui, 
apoi se ghemui ca o pisică pentru a-i descheia cămașa. 

— Da. 

Își trecu mâinile peste pieptul lui. Ești în formă. Buzele 
urmară drumul mâinilor. 

Simţi cum inima începe să-i bată mai tare, sub palmele și 
sub buzele ei. O dorea. Nu era minunat că întotdeauna o 
dorea numai pe ea? 

Mușchii abdomenului i se contractară când își trecu 
buzele peste ei și tresări puternic în momentul în care 
desenă cu limba o linie imaginară în josul taliei. Desfăcu 
fermoarul și-l eliberă. Îl mângâie. 

Apoi îl privi în timp ce-și scotea bluza, îi luă mâinile și i 
le puse pe sâni. 

Cu un oftat de plăcere își lăsă capul pe spate. Mâinile lui 
erau puternice, catifelate și pricepute. Simţea fiori de 
plăcere în stomac, în măruntaie, în adâncul ființei sale 
atunci când o mângâia. 

— Lasă-mă pe mine. Lasă-mă să... 

Se dădu puţin înapoi și-și lipi gura de a ei, și oftaturile ei 
cedară locul suspinelor, și fiorii de veniră arsuri de 
plăcere. 


265 


Acum mișcarea era disperată, presantă. Corp suplu lipit 
de corp suplu, mâini și guri flămânde, care voiau mai mult. 
Senzaţia unei mușcături, arsura unghiilor peste pielea 
încinsă, alunecarea fierbinte a limbilor. 

Deja tremura când îl încălecă. Din nou mâinile și 
privirile li se întâlniră. Îl lăsă să o pătrundă, adânc. Și ţipă. 

Fără suflare, își lăsă fruntea peste a lui și se luptă să-și 
recapete răsuflarea. 

— Un minut, reuși ea să îngaime. E prea mult. Lasă-mi 
un minut. 

— Nu e prea mult. 

Își lipi buzele fierbinţi de gura ei. 

— Niciodată nu e prea mult. 

În timp ce Eve dormea ghemuită lângă Roarke, 
cufundată într-un somn fără vise, o femeie pe nume 
Annalisa Sommers își plăti partea ei de consumaţie și se 
despărţi de prietenii cu care ieșise în oraș. 

Întâlnirea ei lunară de la clubul de teatru se prelungise 
mai mult ca de obicei, pentru că toţi avuseseră noutăţi de 
povestit. Clubul era doar un pretext pentru ca ea și 
prietenele ei să se întâlnească, să mănânce ceva, să bea un 
pahar și să vorbească despre bărbaţi, despre serviciu, 
despre viaţa lor. 

Dar întâlnirile astea îi dădeau și prilejul să le audă 
părerile despre piesele pe care le văzuseră în ultima 
vreme. |inea seama de acestea la alcătuirea rubricii sale 
săptămânale din Stage Right Magazine. 

lubea teatrul încă de pe vremea când jucase rolul unui 
cartof dulce într-o piesă la școală de Ziua Recunoștinței, în 
clasa întâi. Pentru că ea nu prea avea talent - deși se 
descurcase destul de bine în rolul cartofiorului, îndeajuns 
de bine pentru a o face pe mama ei să verse câteva lacrimi 
- și nici nu se prea pricepea la regie sau la decoruri, se 
hotărâse să îmbrăţișeze cariera de critic, făcând mai 
degrabă observaţii punctuale decât cronica teatrală despre 
pieselor jucate pe Broadway, dar și pe scene mai mici și 
mai obscure. 

Salariul era mizerabil, în schimb, beneficia de invitaţii 
gratuite şi permise de intrare în culise, acestea 
adăugându-se la satisfacția de a avea un serviciu care o 
pasiona. 

Și presimţea că salariul ei avea să se mărească destul de 
curând. Popularitatea articolelor ei crescuse, mai ales 
datorită pasiunii cu care le scria. Oamenii obișnuiți voiau 
să știe ce părere au alţi oameni obișnuiți despre o piesă 
sau alta. Criticii nu erau oameni obișnuiți. Erau pur și 
simplu critici. 

După zece luni de muncă la revistă începuse deja să fie 
recunoscută pe stradă și se bucura când oamenii o opreau 
pentru a schimba câteva impresii cu ea. Nu conta dacă 
erau sau nu de acord cu părerile exprimate de ea în 
articolele sale. 

Se distra de minune. 

Totul îi mergea din plin. Cu munca, cu Lucas. New 
Yorkul era terenul ei personal dejoacă și nu l-ar fi schimbat 
pe alt oraș pentru nimic în lume. După ce ea și Lucas se 
vor căsători - și prietenii lor erau cu toţii de acord că 
lucrurile evoluau încet, dar sigur în direcţia asta - aveau 
să-și găsească un apartament superb în West Side, unde 
vor da multe petreceri agreabile și se vor simţi ridicol de 
fericiţi. 

La naiba, ea era ridicol de fericită încă de pe-acum! 

A 

Își dădu părul pe spate și ezită puţin înainte de a 
pătrunde în Greenpeace Park. Întotdeauna o lua prin pane, 
știa drumul la fel de bine, precum cel dintre bucătărie și 
dormitor, la ea acasă. 

Un drum foarte scurt, de altfel, însă lucrurile aveau să 
se schimbe după ce i se mărea salariul. 

Dar săptămâna asta două femei fuseseră ucise în 
parcuri, și o scurtătură de felul acesta la ora unu noaptea 
nu părea o idee prea bună. 

Era ridicol. Greenpeace Park se afla practic lângă casa 
ei. În cinci minute îl traversa și era acasă, în siguranţă, în 
patul ei micuţ, numărând oi până la două noaptea. 

Era orașul ei natal, pentru numele lui Dumnezeu, își 
reaminti ea și părăsi trotuarul luminat al străzii, 

îndreptându-se spre parcul întunecat. Ştia foarte bine cum 
să-și poarte singură de grijă, cum să se păzească. Făcuse 
câteva cursuri de autoapărare și se simţea în formă. Și 
avea un spray paralizant cu sirenă în buzunar. 

Adora parcul acesta, atât ziua, cât și noaptea. Copacii, 
locul de joacă amenajat pentru copii, straturile de flori și 
de legume. Pentru Annalisa, parcul acesta era un semn al 
diversităţii din orașul său natal. Betoane și castraveți, cu 
doar câţiva metri între ele. 

Imaginea aceasta o făcu să râdă în timp ce mergea 
repede pe poteca, spre casă. 

Auzi mieunatul încă înainte să vadă pisoiul. Pisicile 
vagaboande nu erau ceva neobișnuit în parc, ba chiar te 
puteai aștepta să găsești și una cu stăpân pe aici. Dar asta 
nu era o pisică, după cum descoperi ea când ajunse mai 
aproape. Era un pisoiaș, un mic ghemotoc gri de blană 
care stătea în mijlocul potecii și plângea de ţi se rupea 
inima. 

— Bietul de tine! Unde e mămica ta, amărâtule? 

Se ghemui și ridică pisoiul. Numai în momentul în care îl 
luă în braţe își dădu seama că era o pisică robot. Ciudat, se 
gândi ea. 

Umbra se lăţi peste ea. Mâna i se afundă în buzunar în 
căutarea spray-ului și în același timp începu să se ridice în 
picioare. 

Dar o lovitură în moalele capului o dezechilibră, și ea 
căzu pe burtă. 

Robotul continuă să miaune și să se vaite în timp ce 
loviturile plouau asupra ei. 


A doua zi de dimineaţă, la ora șapte și douăzeci fix, Eve 
stătea deasupra cadavrului Annalisei Sommers. Parcul 
mirosea a proaspăt. A verdeață, acesta era cuvântul 
potrivit. Mirosea a viu, a vegetaţie crudă. 

Se putea auzi traficul specific dimineţii pe străzi, dar 
locul părea o bucată de câmp cultivat; cu straturile de 

legume și de flori care se întindeau în toate părțile. Habar 
n-avea ce creștea în straturile acelea. Erau plante cu 
frunze mari, altele care se cățărau pe araci, în vreme ce 
altele împânziseră niște mici ridicături de pământ. 

O parte din mirosul acela de proaspăt, de natură în 
expansiune provenea și de la îngrășămintele sau bălegarul 
pe care îl împrăștiaseră oamenii aceia pe pământ pentru a 
obține produse pe care le numeau apoi naturale și le 
mâncau. 

Ei bine, reflectă ea, dacă stai să te gândești mai bine, 
nimic nu e mai natural decât rahatul. 

Poate doar cu excepţia sângelui și a morții. 

La capătul parcelei, în spatele aracilor pe care se 
cățărau vrejurile plantelor, dincolo de gardul pus acolo 
pentru a ţine la distanţă câinii și boschetarii, erau două 
statui ce întruchipau o femeie și un bărbat. Fiecare purta 
câte o pălărie. El ducea pe umăr un fel de sapă sau o 
lopată, iar ea avea în mâini un coș plin cu ceea ce păreau 
roadele muncii lor. Recolta. 

Recolta era și numele grupului statuar, ea știa asta, dar 
toată lumea le spunea Mama și Tata Fermieri. Sau numai 
Mama și Tata. 

Annalisa zăcea la picioarele lor, asemeni unei ofrande 
aduse zeilor, cu mâinile împreunate între sânii goi. Faţa îi 
era distrusă și plină de sânge și avea corpul plin de 
vânătăi. 

— Ce mod urât de a-ţi începe ziua, remarcă Peabody. 

— Da. Şi pentru ea a fost și mai urât. 

Eve își puse ochelarii speciali și deschise trusa de teren. 

— Află cine e. 

Începu să recite ceea ce camera de luat vederi înregistra 
deja. 

— Victima este o femeie albă. Urme de violenţă pe faţă, 
pe trunchi și pe membre. Clavicula ruptă. Nu se văd urme 
ale rezistenţei opuse de victimă. Arma crimei pare a fi 
panglica roșie, înfășurată în jurul gâtului. Strangulare. 

Sunt și urme de violenţă sexuală. Zgârieturi și vânătăi pe 
coapse și în zona genitală. 

— O chemă Annalisa Sommers, treizeci și doi de ani. 
Locuia pe West Thirty-first, la numărul cincisprezece. 

— A fost înregistrată și identitatea victimei. Ochii 
cadavrului au fost scoși într-un mod similar celui întâlnit în 
celelalte două cazuri. 

— Nu prea diferă modul de operare, spuse Peabody. 

— Nu cu mult. De ce să se renunţe la o metodă care dă 
rezultate bune? Am găsit câteva fire de păr. Pe mâna ei 
dreaptă, lipite de sângele închegat. 

Le desprinse cu o pensetă și le băgă într-o pungă. Apoi 
se lăsă pe vine. 

— Ce căuta ea aici, Dallas? De ce a trecut pe aici în toiul 
nopţii? Au difuzat conferința aceea de presă pe toate 
canalele. Trebuia să știe că tipul ăsta umblă noaptea prin 
parcuri. 

— Nu credea că o să i se întâmple chiar ei. Oamenii 
întotdeauna cred că astfel de necazuri nu au cum să li se 
întâmple chiar lor, în loc să se gândească „dacă tot trebuie 
să se întâmple cuiva, de ce n-aș fi eu acea persoană?” 

Studie cadavrul. 

— Locuiește prin apropiere. La fel ca și celelalte două 
victime. După toate probabilitățile, ea folosea frecvent 
drumul ăsta. A tăiat parcul pe o potecă, ceea ce înseamnă 
că știa foarte bine drumul, că o lua des pe-aici. Părul nu se 
potrivește, murmură Eve. 

— E un pic mai scurt decât al celorlalte două victime și 
poate o idee mai închis la culoare. Dar se încadrează în 
categoria celor vânate de el în mod obișnuit. 

— Da. 

— Până și el trebuie să dea din când în când dovada de 
flexibilitate, nu-i așa? 

— Așa se pare. 

După ce înregistră scena, împrejurimile și poziţia 
cadavrului, ridică puţin capul victimei și îl întoarse. 

— A primit o lovitură în ceafă. O lovitură foarte 
puternică. Poate că a venit din spatele ei, a lovit-o și a 
doborât-o la pământ. Are câteva julituri pe genunchi, urme 
de iarbă și pământ pe tăieturi. A căzut în patru labe. 

Ridică una dintre mâinile victimei și se uită la julituri. 

— Apoi, a tăbărât asupra ei. A lovit-o, a bătut-o. Violenţa 
este de fiecare dată și mai mare. Mai multe răni sunt 
făcute înainte de deces. Își pierde controlul mult mai ușor. 
Apoi a violat-o, a tăiat-o, și-a terminat treaba. 

— De data asta, Celina n-a avut nici o viziune. 

— Ai observat și tu? 

Eve se ridică în picioare. 

— O sun peste câteva minute. Hai să aruncăm o privire 
asupra locului în care a omorât-o. 

De data asta nu era foarte departe - la celălalt capăt al 
grădinii de legume, lângă potecă. Se vedeau câteva urme 
de sânge - pete, stropi și dâre - pe pământ și pe iarbă. 

I-a fost mai ușor decât în celelalte cazuri. N-a trebuit să 
o care decât vreo șapte metri. 

— Locotenente? 

Unul dintre criminaliști ridică o pungă sigilată. 

— Am găsit asta la punctul trei, în partea aceea. E un 
spray paralizant standard. S-ar putea să fie al ei. Nu i-a 
prea fost de folos. 

— O să verificăm amprentele de pe el. 

— Am găsit și niște fire de păr. Câteva, pe cărare, la 
punctul unu. Sunt gri, deci nu sunt de la ea. La prima 
vedere nu par umane. 

— Mulţumesc. 

— Probabil că sunt tot de la o veveriță, spuse Peabody. 

— Poate. Cu ce se ocupa, Peabody? 

— Lucra la o revistă, la Star Right Magazine. 

Eve dădu din cap. 

— Înseamnă că se întorcea acasă. Dar ora unu e destul 
de târzie pentru un spectacol de teatru. Poate că după 
terminarea spectacolului s-a oprit să cineze cu prietenii, 

poate să bea și un pahar. Poate că a avut o întâlnire. Și la 
întoarcere a luat-o pe scurtătură. Era cartierul ei. Şi în 
buzunar avea spray-ul paralizant, așa că nu trebuia să-și 
facă griji. Doar câţiva pași prin parc și ar fi ajuns acasă. El 
o aștepta. Își alesese deja locul, știa că ea urma să treacă 
pe acolo. Şi a lovit-o din spate. 

Se încruntă la vederea unor urme pe iarbă, pe care unul 
dintre criminaliști le însemnase deja. 

— A cărat-o până aici, a pus-o sub Mama și Tata. Şi-a 
terminat treaba. Scutură din nou din cap. Vezi ce mai poţi 
să afli despre ea. Rude, soț, eventual partener. Eu o să 
încerc să iau legătura cu Celina înainte să aruncăm o 
privire prin apartamentul victimei. 

Se îndepărtă de locul crimei și își scoase comunicatorul. 

Nerăbdătoare, își afundă mâna în buzunarul hainei. 
Tocmai se conectase robotul când, în sfârșit, Celina 
răspunse. 

— Anulează sistemul de răspuns automat. Celina își 
aranja părul. Scuză-mă. Dormeam. Abia am auzit soneria. 
Dallas? La naiba! La naiba! Am întârziat la întâlnire? 

— Mai ai destul timp. Ai dormit bine, Celina? 

— Da, am dormit neîntoarsă. Am înghiţit o grămadă de 
barbiturice. Ochii îi erau înceţoșaţi. Încă mai sunt ameţită. 
Auzi, chestia asta nu mai poate să aștepte până după ce 
reușesc eu să-mi beau cafeaua? 

— Mai avem una. 

— O ce? 

Brusc, chipul Celinei se întunecă, iar ochii i se măriră. 

— Oh, Dumnezeule, nu! 

— Vreau să stăm puţin de vorbă. Ne vedem în biroul 
Mirei. 

— Eu... O să ajung cât pot de repede. 

— La nouă e foarte bine. Mai devreme nu pot eu să 
ajung. E 

— Ne vedem acolo. Îmi pare rău, Dallas. 

— Şi mie. 

— În oraş mai locuiesc mama și sora ei, îi spuse Peabody 
lui Eve. Tatăl ei s-a recăsătorit și s-a mutat la Chicago. 
Necăsătorită. Nu a fost niciodată. Nu are copii. 

— Hai să-i vedem apartamentul și apoi o să mergem să 
vorbim cu mama ei. 


În apartamentul micut domnea dezordinea, așa cum, 
credea Eve, se întâmpla în cazul majorităţii femeilor tinere 
și necăsătorite. Pe pereţi atârnau afișe de piese de teatru. 
O verificare sumară a comunicatorului scoase la iveală 
faptul că în ultimele douăzeci și patru de ore victima 
transmisese mai multe apeluri. 

— Vorbăreaţă fată, comentă Eve. Avem aici convorbiri 
cu mama, cu sora, cu colegii de serviciu, cu o prietenă și 
cu un tip pe nume Lucas, care pare a fi iubitul ei. In toate 
spune că urmează să meargă la o piesă de teatru la Trinity 
și apoi să ia cina cu câţiva prieteni. Asta a fost aseară. Hai 
să vedem dacă putem să descoperim despre ce prieteni 
este vorba și apoi să aflăm cine este acest Lucas. 

— Să văd ce pot scoate de la vecini. 

După ce Peabody ieși, Eve continuă să cerceteze 
apartamentul. Locuia singură, decise ea, dar din când în 
când mai primea vizite de la un bărbat - sau poate de la 
mai mulţi. Într-unui dintre sertare găsi lenjerie erotică și 
câteva jucării sexuale. Câteva fotografii și holograme erau 
răspândite prin cameră; în două dintre ele se vedea 
victima însoţită de același bărbat. 

Avea pielea de culoarea cafelei cu lapte, părul negru, un 
cioc îngrijit, un zâmbet larg, dinţi frumoși. Un bărbat 
destul de arătos, se gândi ea. Putea să parieze că pe tip îl 
chema Lucas. 

Luă fotografia pentru a o folosi ca probă. Dacă nu aveau 
să-i afle altfel numele de familie, urmau să scaneze poza 
prin banca de date a poliţiei. 

O femeie prietenoasă, sociabilă, căreia îi plăcea teatrul, 
recapitulă Eve. Avea o relaţie amicală cu mama și cu sora 

ei, era înconjurată de mulţi prieteni și, ţinând seama de 
discuţiile înregistrate de comunicator, întreținea o relaţie 
monogamă cu un tip pe nume Lucas. 

Şi acum era moartă fiindcă o luase prin parc pentru a 
scurta drumul spre casă. 

Nu, se corectă Eve. Era moartă pentru că o anumită 
persoană o alesese, o urmărise și o ucisese. Dacă n-ar fi 
luat-o prin parc aseară probabil că ar fi atacat-o într-un alt 
loc, cu o altă ocazie. 

Fusese o ţintă. Misiune îndeplinită. 

— Lucas Grande. 

Peabody se întoarse în apartament. 

— E compozitor și muzician de studio. Au o relaţie de 
ceva vreme. Vecina spune că de șase luni, poate chiar mai 
mult. A văzut-o pe victimă aseară când a plecat, înjur de 
șapte. Și-au făcut doar cu mâna, n-au vorbit, dar vecina 
crede că era îmbrăcată cu o pereche de jeanși, un pulover 
albastru și o jachetă neagră scurtă. 

— Fă rost de adresa lui Grande. O să mergem să-l vedem 
și pe el, după ce vorbim cu mama ei. 


Eve știa ce era mai rău - să-i spună unei mame că fiica ei 
a murit și să o privească prăbușindu-se, sau să îi spună 
unui bărbat că femeia lui a murit și să-l vadă clacând. 

Îl treziseră din somn. Le deschisese ușa destul de iritat. 

— Uitaţi ce e, am dat muzica mai încet. Nu mai ascult 
muzică dată la maximum după ora zece. Și nimeni de la 
etajul ăsta nu se plânge. Nu știu ce-l deranjează pe 
nemermnicul ăla de sus. Dacă îl supără atât de tare 
zgomotul, n-are decât să-și izoleze fonic apartamentul. 

— Nu suntem aici din cauza unei plângeri, domnule 
Grande. Cred că ar trebui să intrăm înăuntru. 

— Ei bine, la naiba! Se dădu un pas înapoi și le făcu 
semn să intre. Dacă Bird a fost arestat din nou din cauza 
lui Zoner să știți că nu are nici o legătură cu mine. Noi 
doar cântăm împreună. Nu suntem siamezi. 

— Suntem aici din cauza Annalisei Sommers. 

— Annalisa? 

Colţurile gurii i se arcuiră într-un zâmbet. 

— S-a îmbătat aseară cu prietenele ei și a făcut vreo 
prostie? Trebuie oare să o scot pe cauţiune? 

— Domnule Grande, ne pare rău să vă anunţăm, dar 
domnișoara Sommers a fost ucisă noaptea trecută. 

Zâmbetul i se șterse imediat de pe faţă. 

— Nu e deloc amuzant! Cum puteţi să spuneţi așa ceva? 

— Domnule Grande, cadavrul ei a fost găsit astăzi de 
dimineaţă, în Greenpeace Park. 

— Haideţi! Haideţi! ` 

În timp ce spunea aceste cuvinte făcu un pas înapoi. Își 
ridică braţele, de parcă le-ar fi implorat să se oprească. 

— Eu zic că ar fi mai bine să ne așezăm. 

— Annalisa? 

Ochii i se umplură de lacrimi. 

— Sunteţi sigure că e vorba de Annalisa? Poate că e 
altcineva. 

Probabil că se gândea „Oricine altcineva”. Eve cunoștea 
senzația aceea. „Oricine altcineva, nu iubita mea.” 

— Îmi pare foarte rău, domnule Grande. Nu este o 
greșeală. Acum trebuie să vă punem câteva întrebări. 

— Dar ieri am văzut-o, am vorbit cu ea. Am luat prânzul 
împreună. Şi aveam întâlnire duminică. Cum poate să fie 
moartă? 

— Haideţi să ne așezăm. Peabody îl luă de mână și îl 
duse spre un scaun. 

Camera era plină de instrumente muzicale - o claviatură, 
un computer de studio, două chitare, boxe. Eve se strecură 
printre ele și se așeză în faţa lui. 

— Aveaţi o relaţie cu Annalisa? 

— Urma să ne căsătorim. Voiam să o cer de nevastă de 
Crăciun. Îmi propusesem să aștept până atunci pentru că 
era o ocazie specială. Ce s-a întâmplat cu ea? 

— Domnule Grande, ne puteţi spune unde aţi fost astă- 
noapte? 

Își cuprinsese faţa în palme și lacrimile i se prelingeau 
printre degete. 

— Credeţi că aș fi putut să-i fac vreun rău? Niciodată. O 
iubesc! 

— Nu, nu credem asta, dar trebuie să vă întrebăm. 

— Am avut înregistrări, au durat până înjur de miezul 
nopții, poate mai târziu. După aceea, am mai stat pe la 
studio, am mâncat niște pizza, am băut câteva beri, am mai 
cântat cu băieţii. Am ajuns acasă nu mai știu, înjur de trei. 
Dumnezeule, i-a făcut cineva rău? 

— Da, cineva i-a făcut rău. 

Faţa îi era schimonosită din cauza plânsului; dar acum 
deveni albă din pricina șocului. 

— Aţi spus în parc. Oh, Doamne, Dumnezeule! Aţi spus 
că aţi găsit-o în parc! Femeile celelalte... A avut aceeași 
soartă ca și celelalte două femei? Annalisa? 

— Spuneţi-mi vă rog unde se află studioul în care aţi 
înregistrat aseară și cine a mai fost acolo cu 
dumneavoastră, și o să vă povestim și cum s-au petrecut 
lucrurile. 

— Studioul se numește Tunes, e pe Prince. Ăăă... am fost 
cu Bird... Doamne, Dumnezeule! 

Își trecu mâinile prin păr. Degetele îi tremurau. 

— John Bird și Katelee Poder. Simt că nu mai pot gândi 
așa cum trebuie. Aţi vorbit cu mama ei? 

— De acolo venim. 

— Sunt foarte apropiate. Foarte apropiate. S-a uitat cam 
lung la mine, și asta nu o dată, de vreo cinci ori. Dar e o 
femeie de treabă. Acum ne înţelegem bine. Trebuie să mă 
duc la ea. 

— Domnule Grande, știți cumva dacă Annalisa era 
agasată de cineva? Aţi observat pe cineva sau v-a povestit 
ea de cineva care a supărat-o? 

— Nu. Și mie-mi spunea orice, și dacă o mânca nasul, 
așa că în mod sigur ar fi pomenit și de așa ceva, dacă ar fi 
fost cazul. Acum o să mă duc la mama ei. Trebuie să 
mergem împreună să o vedem pe Annalisa. 


Dormise șapte ore bune, se gândea Eve, petrecuse o 
încântătoare seară cu prietenii și o încheiase cu o partidă 
satisfăcătoare de sex. Şi cu toate acestea, avea o durere 
sâcâitoare de cap în clipa în care intra în aripa de clădire 
unde își avea Mira biroul. 

Secretara Mirei o informă cu amabilitate că doamna 
doctor începuse deja lucrul cu doamna Sânchez, dar lăsase 
vorba să fie anunţată în momentul în care avea să sosească 
locotenentul Dallas. 

— Nu le întrerupe înainte de a încheia ședința, îi spuse 
Eve. Oricum, e mai bine ca eu să nu fiu acolo. Și am ce să 
fac în timp ce aștept. 

Mai întâi își verifică mesajele de pe comunicator și găsi 
unul de la Berenski, de la laborator, care o informa 
încântat că reușiseră să descopere de la ce fel de pantofi 
proveneau urmele. 

— Geniul meu nu cunoaște limite. Am luat urma ta 
amărâtă de pe iarbă și am reconstituit tiparul. Apoi am 
căutat tipul de încălțăminte care se potrivea cu tiparul. 
Urma provine de la un pantof numărul patruzeci și nouă, 
Mikon, din seria Avalanche. Nu s-a vândut prea mult 
modelul acesta. Doar vreo trei sute șaptezeci și cinci de 
perechi. Această mărime este pusă în vânzare în 
unsprezece magazine. Ti-am trimis și lista. Poţi să treci pe 
aici mai târziu, să-mi dai un sărut mare și umed. 

— Da, sigur, așteaptă mult și bine. Dar nu putea să nu 
aprecieze profesionalismul specialiștilor de la laborator. 
Aruncă o privire pe lista atașată la mesaj. Încercui 
magazinele care se aflau în zona pe care o selectase în 
centru și își petrecu restul timpului revizuind raportul 
preliminar. 

Își ridică privirea în momentul în care se deschise ușa. 

— Dallas. 

Celina ieși din cabinetul doctorului. 

— Ochii îi erau umflaţi de plâns.. 

— Eve, poftim, intră. 

Mira îi făcu un semn cu mâna. 

— Celina, ce-ar fi să mai rămâi și tu câteva minute? 

— Te-am dezamăgit. 

Celina o prinse pe Eve de braţ în timp ce intrau în biroul 
Mirei. 

— Am fost sub orice critică. 

— Nu-i adevărat. 

Eve se așeză și se pregăti să accepte ceaiul de plante 
aromatice, dar adulmecă aerul ca un câine de vânătoare 
când simţi mireasma cafelei. 

— Ştiam că vrei, și probabil că ai și nevoie de așa ceva, 
spuse Mira și îi oferi o cană. E de la automat, dar tot cafea 
se numește. 

— Mulţumesc. 

— Nu m-am uitat la știri de dimineaţă. Mulţumesc, spuse 
Celina, acceptând ceașca de ceai. Voiam să aud de la tine. 
Am sâcâit-o pe doamna Mira cu plânsul meu și cred că a 
reușit să scoată ce era mai rău în mine. Sper că n-o să mai 
izbucnesc în plâns. Dar, mai întâi, vreau să-ţi spun ceva. 
Nici prin cap nu mi-a trecut că o să iasă... că o să omoare 
pe cineva în seara trecută. Eram foarte obosită, Dallas, și 
voiam să dorm bine înainte de întâlnirea din dimineaţa 
aceasta. Nu voiam să mă deranjeze nimeni și nimic, așa că 
am luat un somnifer. 

— Pastilele pot bloca viziunile? 

— Da, e posibil. 

Celina îi aruncă o privire Mirei, care dădu din cap. 

— Pastilele pot respinge viziunile, îmi pot bloca puterile 
paranormale. Poate că am văzut ceva, dar dormeam atât 
de adânc, încât nu-mi aduc aminte nimic. Totul ar putea 
ieși la iveală prin hipnoză. Așa cum tot prin hipnoză aș 

putea reduce blocajele și în privinţa celorlalte două crime. 
Aș reuși astfel să văd mai multe, să întrezăresc ceea ce 
inconștientul nu mi-a permis să văd până acum. 

— E foarte posibil, confirmă Mira. Prin hipnoză martorii 
unui eveniment se pot întoarce în timp până în momentul 
declanșării acestuia și, astfel, se pot afla mai multe detalii. 
Specialistul are posibilitatea să direcționeze martorul, să-l 
facă să se concentreze asupra anumitor aspecte. Lucruri 
pe care le vezi, continuă ea, dar pe care nu le poţi 
conștientiza. 

— inţeleg, spuse Eve. Când putem să începem? 

— Încă nu am făcut un examen fizic. Dacă nu se ivește 
nici o problemă, putem începe ședințele chiar mâine. 

— Şedinţe? Mâine? 

— În mod sigur, va fi nevoie de mai multe ședințe, Eve. 
Şi aș prefera să aştept cel puţin douăzeci și patru de ore, 
să fiu sigură că anumite substanțe sunt eliminate din 
corpul Celinei și că e liniștită din punct de vedere 
emoţional. 

— Nu putem începe mai devreme? O să mă purific prin 
meditaţie. Aș vrea să începem cât mai repede. Mă simt... 

— Responsabilă, încheie Mira propoziţia. Te simţi 
responsabilă pentru uciderea femeii de aseară. Dar nu ești 
tu de vină. 

— Dacă iese bine la examenul fizic și face câteva ședințe 
de meditații poate începe mai devreme? 

Mira se uită la Eve, oftă și se ridică să-și verifice agenda. 

— Putem începe astăzi, la patru și jumătate. Eve, s-ar 
putea să nu afli niciunul dintre răspunsurile pe care le 
cauţi. Depinde foarte mult de receptivitatea Celinei la 
tehnicile de hipnoză, de cantitatea de informaţii și de 
capacitatea ei de a-și aminti cât mai multe detalii. 

— O să fii și tu aici? o întrebă Celina. 

Nu mai depinde de mine, voia Eve să-i spună. Nu te mai 
uita la mine ca la o ancoră. 

— Dacă pot să ajung. Trebuie să verific o pistă și mai am 
o grămadă de lucruri de făcut pentru raportul privitor la 
ultima victimă. 

— Dacă poţi să ajungi... 

— Ar mai trebui să-mi spui ceva? 

Mira se așeză din nou. 

— Referitor la modul de operare? 

— S-a întâmplat aproape la fel. Se pare că Annalisa 
Sommers o luase prin... 

Se întrerupse când auzi ceașca de ceai a Celinei 
spărgându-se de podea. 

— Annalisa? 

Își apăsa mâinile pe abdomen, vrând parcă să se 
împingă în scaun, apoi pur și simplu se prăbuși. 

— Annalisa Sommers? Doamne, Dumnezeule! 

— O cunoșteai. 

— Poate e vorba de altcineva, cu același nume. Poate 
că... bineînţeles că nu. Asta cred că e ceea ce mă leagă de 
întreaga afacere. 

Se uită în jos, la cioburile ceștii. 

— Îmi pare rău. 

— Stai liniștită, nu-ţi face griji. 

Mira se lăsă pe vine și își puse o mână pe genunchiul 
Celinei înainte de a se apuca să adune cioburile. 

— Era prietena ta? 

— Nu, vreau să spun că nu eram chiar atât de apropiate. 

Își apăsă mâinile pe tâmple. 

— O cunoșteam. Îmi plăcea de ea. Nu aveai cum să n-o 
placi, era atât de plină de viaţă! 

Își lăsă mâinile să cadă și ochii i se măriră, devenindu-i 
mai întunecați. 

— Lucas! 

— O, Doamne, Lucas! Cred că a înnebunit de durere. A 
aflat? 

Se întinse și o apucă pe Eve de braţ. 

— Ştie ce s-a întâmplat? 

— Am vorbit cu el. 

— Nu am crezut că lucrurile pot să se înrăutățească, dar 
uite că e posibil. Întotdeauna e mai rău când este vorba de 
cineva pe care-l cunoșteai. De ce-a trebuit să o ia prin 
parc? 

Își lovi coapsa cu pumnul. 

— De ce se mai apropie femeile de parcuri acum? După 
tot ce s-a întâmplat? 

— Pentru că oamenii fac numai ce vor ei, fără să ţină 
seama de nimic. Cum ai cunoscut-o? o întrebă Eve. 

— Prin Lucas. 

Luă șerveţelul pe care i-l întinse Mira. Le privea de 
parcă nu simţea lacrimile care îi curgeau pe obraji. 

— Eu și Lucas am avut o relaţie. Am trăit împreună mult 
timp. 

— Așa. 

Eve dădu din cap. 

— E fostul tău prieten. 

— E fostul meu iubit, da, dar nu și fostul meu prieten. 
Ne-am îndepărtat unul de celalalt, apoi ne-am văzut fiecare 
de viața lui. Tineam unul la altul, chiar foarte mult, dar pur 
și simplu nu ne mai iubeam. 

Într-un târziu își șterse ochii cu şerveţelul. 

— Ţineam legătura. Şi chiar ne mai întâlneam din când 
în când la o cină sau să bem ceva. 

— Să faceţi sex? 

Își cobori încet mâinile. 

— Nu. Presupun că trebuia să mă întrebi așa ceva. Nu, 
nu mai aveam relaţii intime. Acum câteva luni, aproape un 
an, cred, a început să se vadă cu Annalisa. Știu asta pentru 
că l-am văzut și pentru că mi-a spus. Erau foarte fericiţi 
împreună și eu mă bucuram pentru ei. 

— O atitudine matură din partea ta. 

— Oh, pentru numele lui... 

Se opri brusc și își înghiţi răutatea pe care fusese pe 
punctul să o spună. Respiră adânc, să se calmeze. 

— Nu ţi s-a întâmplat niciodată să ai o relaţie cu cineva, 
apoi să nu-l mai iubești, cel puţin nu la fel? 

— Nu. 

Celina izbucni într-un hohot amar de râs. 

— Ei bine, la unii oameni se întâmplă și așa ceva, Dallas. 
Şi continuă să ţină unul la celalalt. Lucas e un om bun. 
Probabil că acum e distrus. 

— Da, așa este. 

— Oare să mă duc să-l văd? Nu, nu acum, nu încă. Dacă 
aș apărea și eu acum în viaţa lui aș înrăutăţi și mai mult 
lucrurile. Nu putem să începem mai devreme? Se întoarse 
din nou spre Mira. Nu putem începe imediat după 
examenul fizic? 

— Nu. Ai nevoie de timp să te liniștești, mai ales acum. 
Dacă vrei să ne fii de vreun ajutor, trebuie să te liniștești. 

— O să vă ajut. Își împreună din nou mâinile. O să-i văd 
faţa. Jur. Şi când o să reușesc asta... 

Ochii îi ardeau când se uita la Eve. j 

— După ce o să reușesc asta, tu îl vei prinde. Îl vei opri. 

— O să-l opresc. 

— O cunoștea pe victimă? 

Pe chipul lui Peabody se citea compasiunea. 

— Lucas, Lucas Grande e fostul ei iubit. Nu mi-am dat 
seama până acum. Drace, e o chestie foarte dură. Probabil 
că de aceea există o legătură între ea și victime. E destul 
de logic în lumea fenomenelor paranormale. 

— Nu poţi să foloseşti cuvintele logic și paranormal în 
aceeași propoziţie. 

— Ba pot, fusese încăpăţânată și cu picioarele pe 
pământ! 

Mergeau să verifice magazinele de pantofi. Asta e logic, 
gândi Eve. 

— Eu când o să conduc mașina cea nouă? 

— Când o să înveţi că atunci când un semafor își 
schimbă culoarea în galben înseamnă să-ţi mişti fundul mai 
repede și să treci, nu să încetinești încă de la o sută de 
metri distanţă. 

— Mă fortezi să îţi atrag atenţia că tu conduci foarte 
agresiv. 

— Așa, și? Tu conduci de parcă ai fi o femeie dintr-alea 
simandicoase, care la masă nu mănâncă ultima prăjitură, 
gândindu-se că poate o vrea altcineva. Nu, nu, vă rog, se 
miorlăi Eve, luati-o dumneavoastră. La naiba cu chestia 
asta! Dacă vreau prăjitura, o mănânc. Trebuie să-mi dai 
dreptate, așa că n-ai de ce să te bosumfli. 

— Am și eu dreptul să mă bosumflu măcar pentru 
treizeci de secunde atunci când sunt insultată atât de 
brutal. Și, oricum, e nepoliticos să iei ultima prăjitură. 

— Şi tu și toate simandicoasele îl lăsați pe chelner să se 
înfrupte din ea, după ce duce platoul înapoi în bucătărie. 

Pufnind, Peabody își încrucișă braţele peste piept, 
gândindu-se că Eve avea, probabil, dreptate. Și își refuzase 
o grămadă de prăjituri din cauza manierelor sale. 

— Dă-mi un exemplu. 

— Să zicem că te cuplezi cu un tip. 

Dispoziţia ei se schimbă instantaneu. 

— Mă cuplez cu un tip, spuse ea mândră. 

— Peabody. 

— Da, da, știu, e ceva ipotetic. Se mai bosumflă un pic, 
în vreme ce Eve trecu pe galben. Este foarte drăguţ și 
sexy, și-mi aduce prăjituri și mă lasă să o mănânc pe ultima 
ca să-și dovedească dragostea și devotamentul față de 
mine? 

— Să zicem. Și te desparți de tipul ăsta. 

— Au! Nu-mi place partea asta. 

— Cui îi place? 

— Ne-am despărţit din cauză că am mâncat toate 
prăjiturile alea și-am făcut fundul mare? 

— Peabody! 

— Bine, bine. Încercam doar să aflu de ce ne-am 
despărţit. De exemplu, cine s-a despărțit de cine și de ce... 
Dar nu contează, spuse ea, când văzu că Eve zâmbește. 

— V-aţi despărțit și v-aţi văzut fiecare de viața voastră. 
Mai rămâneţi prieteni? 

— Poate. Depinde. Acuma să nu-mi sari la beregată, dar 
chiar depinde. Când ne-am despărţit ne-am insultat 
reciproc și am aruncat unul într-altul cu diferite obiecte 
contondente sau a fost o concluzie la care am ajuns 
amândoi? Vezi, depinde de o grămadă de lucruri. 

Eve nu prea era de acord, dar continuă: 

— Nu înţeleg, dar să zicem că în cazul de față a fost 
vorba de o decizie comună, că v-aţi înţeles să vă despărțiți. 
Şi după o vreme, tipul ăsta se cuplează cu altă femeie. Tu 
cam ce părere ai avea despre chestia asta? 

— Iarăşi depinde, între timp mi-am găsit și eu pe cineva? 
Femeia asta a lui e mai slabă decât mine, mai frumoasă, 
mai bogată? Are sânii mai mari? Toate chestiile astea 
contează. 

— La naiba, de ce trebuie să fie atât de complicat? 

— Pentru că așa este. 

— Nu e deloc complicat. Mai întâi, ești cu un tip, după 
aia vă despărțiți, iar el își găsește pe altcineva. Simplu, 
fără alte complicaţii. Intrebarea e, mai sunteţi prieteni? 

— Bine, deci, să vedem. Înainte să mă mut la New York 
eram îndrăgostită de un tip. Nu stăteam împreună, dar 
aveam o relaţie destul de serioasă. Am trăit împreună 
aproape un an. Apoi s-a terminat. Nu se poate spune că am 
fost distrusă, dar o vreme nu prea m-am simţit în apele 
mele. Dar până la urmă am trecut peste asta. Am rămas 
prieteni și ne mai vedeam din când în când. 

— Mai ai mult? Trebuie să iau o pilulă cu cofeină ca să 
rămân trează, să aud și restul? 

— Tu m-ai întrebat. Și cum spuneam, la un moment dat 
s-a cuplat cu o ţipă blondă, slabă, cu sânii mari. Avea 
coeficientul de inteligenţă al unui iepure, dar până la urmă 
era alegerea lui, nu-i așa? În primul moment, m-am cam 
înfuriat, am trecut și peste asta. Poate că în adâncul 
sufletului meu îmi doream să se pricopsească cu niște 
păduchi laţi, dar nu voiam să-l văd mort sau ceva de genul 
ăsta. Şi dacă eu și McNab o să mergem vreodată în Vest o 
să mă laud și eu cu el - cu McNab - și cu asta basta. Nu-i 
mare lucru. 

Așteptă câteva secunde. 

— Mai ești trează? 

— Mă menţin cu greu. 

— Dacă tu crezi că Celina voia să se răzbune din cauza 
legăturii dintre Grande și Sommers, eu zic că te înșeli. 
Chestiile astea nu ajung atât de departe. 

— De ce să nu ajungi atât de departe? Ai spus „depinde” 
de vreun milion de ori. 

— Puterile paranormale nu se pot folosi așa. Adică ea nu 
poate să-l blesteme pe un tip și să-l facă să omoare mai 
multe femei până când o ucide și pe Sommers. În al doilea 
rând, ea a venit la noi. Dacă nu ar fi luat legătura cu noi, 
numele ei nu ar fi apărut în cursul anchetei noastre când 
am fi descoperit-o pe Sommers. În al treilea rând, toate 
probele pe care le avem indică faptul că Sommers a intrat 
în parc de una singură și de bună voie. Și apoi mai e și 
vorba de profilul criminalului. Tipul e un singuratic și 
urăște femeile. 

— Ai dreptate, în toate privinţele. Adevărul e că nu-mi 
prea place logica paranormală presărată cu mici 
coincidente. 

— Cred că tu mai ai și altceva în vedere. 

Eve rămase tăcută pentru câteva momente. 

— Bine. Să zicem că nu-mi place toată chestia asta. Nu- 
mi place să depind de viziuni și de ședințe de hipnoză. Şi 
nu-mi place că Sânchez depinde de mine, să-i ridic moralul 
sau să o ţin de mână. 

— La hotelul Dallas nu mai există camere libere pentru 
încă un prieten? 

— E plin. Poate dacă unul dintre voi ar muri, ori s-ar 
muta de pe planetă, doar așa aș mai face loc pentru un 
prieten nou. 

— Parcă spuneai că îţi place de ea. 

— Da, și ce-i cu asta? Dacă-mi place de ea e obligatoriu 
să fim și prietene? înseamnă că ar trebui să ieșim la cafea? 
Ori să-i las ei ultima blestemată de prăjitură? 

Peabody izbucni în râs și o bătu pe Eve peste braţ. 

— Lasă, o să treci tu și prin încercările astea. Aseară te- 
ai distrat destul de bine. 

În primul moment, Eve vru să riposteze, dar preferă să- 
și folosească energia pentru a căuta un loc de parcare. 

— Da, da. Și să nu crezi că nu știu cum funcționează 
chestiile astea. Acum eu și Roarke trebuie să invităm pe 

toată lumea la noi. Și după aceea o să ne invitaţi voi acasă, 
şi... 

— Deja plănuim să dăm o petrecere de casă nouă. 

— Vezi? Vezi? Luă o curbă cu viteză, în mod intenţionat, 
știind că manevra îi va ridica lui Peabody tensiunea. 

— Nu se mai termina niciodată. Odată ce te-ai urcat, nu 
te mai poţi da jos din caruselul prieteniei. Te învârti la 
nesfârșit și din ce în ce mai mulţi oameni încearcă să se 
urce, să se înghesuie în compartimentul tău. Acum va 
trebui să-ţi cumpăr și un cadou, doar pentru că te-ai mutat 
într-o casă nouă. A 

— Chiar ne-ar trebui niște pahare de vin drăguţe. Incă 
mai râdea când cobori din mașină. Ştii, Dallas, ești destul 
de norocoasă în materie de prieteni, ca și mine, de altfel. 
Prietenii tăi sunt inteligenţi, glumeţi și loiali. Şi diferiţi. 
Adică, vreau să spun că, de exemplu, Mavis și Mira sunt 
foarte diferite. Dar amândouă te iubesc. Și, la un moment 
dat, prietenii tăi se vor împrieteni între ei. 

— Da, și ei la rândul lor își vor face alţi prieteni, care vor 
deveni și ai mei, și uite că mâine-poimâine ajung să fiu 
prietenă cu una ca Trina. 

Își trecu mâna prin păr. 

— Nu sunt două ca ea. Coborâră pe trotuar. Și atâta 
vreme cât ai un bărbat ca Roarke nu trebuie să-ţi faci griji 
în privinţa prăjiturilor. 

Eve oftă adânc. 

— Pahare pentru vin? 

— Nu avem unele frumoase, știi tu, pentru musafiri. 


Eve se simţise mai în largul ei la Jim's Gym decât se 
simțea aici, în magazinul ăsta luxos de articole de 
îmbrăcăminte și încălțăminte pentru oamenii care au 
dimensiuni excepţionale. 

Magazinul se întindea pe trei niveluri - parter, subsol și 
mezanin. La subsol, vindeau articole pentru picioare - de 

parcă nu le puteau spune „ciorapi și pantofi”-, așa că o 
luară pe scări în jos. 

Descoperi că sintagma „articole pentru picioare” nu se 
referea numai la ciorapi și pantofi. Erau acolo și papuci de 
casă, bocanci, ghete, apărători pentru picioare, cutii 
speciale pentru pantofi, șanuri, dispozitive speciale pentru 
încălzirea încălțămintei, bijuterii pentru picior și gleznă și 
încă o grămadă de alte produse care aveau legătură cu 
îngrijirea sau împodobirea picioarelor. 

Cine-ar fi crezut că erau atât de multe articole numai 
pentru picioare? 

Vânzătorul pe care-l abordară se codi la început, dar 
până la urmă se duse să-l caute pe directorul magazinului. 

În timp ce-l aștepta, Eve identifică marca de pantofi care 
lăsase urmele la locurile celor două crime. 

Solizi, grei, decise ea, după ce luă în mână o pereche. 
Păreau practici și foarte bine făcuţi, cel puţin la o primă 
privire. Poate o să-și cumpere și ea o pereche. 

— Doamnă? 

— Locotenent, îl corectă ea și se întoarse cu bocancii în 
mână. 

Trebui să facă un pas înapoi și să-și lase capul pe spate 
pentru a-l putea privi în ochi pe directorul magazinului. 

Avea peste doi metri și zece centimetri și era slab ca 
aracii pe care-i văzuse în Greenpeace Park. Ochii și dinţii îi 
străluceau ca niște bucăţi de gheaţă ce contrastau cu faţa 
sa închisă la culoare. În timp ce ea îl măsura cu privirea, el 
schiță un zâmbet, ceea ce demonstra că nu era pentru 
prima oară când făcea o asemenea impresie. 

— Doamnă locotenent, spuse el cu o voce catifelată, eu 
sunt Kurt Richards, directorul magazinului. 

— Aţi jucat înaintaș? 

Păru plăcut impresionat. 

— Da. Pentru Knicks, mai demult. De obicei, toată lumea 
mă întreabă dacă am fost baschetbalist, dar rareori 
ghicesc și postul pe care am jucat. 

— Nici eu nu apuc să mă uit la prea multe meciuri, 
pariez că erai spaima panourilor. 

— Așa-mi place să cred. M-am retras de mai bine de opt 
ani. Baschetul e pentru cei tineri, si majoritatea jucătorilor 
sunt tineri. Luă bocancul din mâna ei. Avea o palmă 
imensă, cu degete kilometrice, astfel că bocancul nu mai 
părea deloc mare în mâna lui. Vă interesează un Mikon 
Avalanche? 

— M-ar interesa o listă cu clienţii care au cumpărat de la 
dumneavoastră tipul acesta de pantof, numărul patruzeci 
și nouă. 

— Probabil că sunteţi de la Omucideri. 

— Și dumneavoastră vă pricepeţi să ghiciţi posturi și 
poziţii. 

— Am văzut un fragment din conferința de presă de ieri, 
așa că presupun că cererea dumneavoastră are legătură cu 
crimele din parcuri. 

— Așa li se spune? 

— Da, cu litere mari și roșii. 

Cu buzele strânse, el răsuci bocancul în mână și îl 
studie. 

— Căutaţi un bărbat care poartă exact modelul ăsta și 
numărul pe care l-aţi specificat? 

— Da, mi-ar fi de mare folos o listă cu persoanele care 
au cumpărat acest model de încălțăminte, numărul 
patruzeci și nouă. 

— M-aș bucura foarte tare să vă pot fi de ajutor. 

Puse bocancul înapoi în raft. 

— Şi aș vrea și numele angajaţilor care au achiziţionat 
astfel de bocanci. 

El se opri. 

— În cazul acesta cred că ar trebui să mă consider 
norocos că port cincizeci și unu. Doriţi să mergeţi cu mine 
în birou până vă întocmesc lista pe care mi-aţi cerut-o sau 
vă mai uitaţi prin magazin? 

— Venim cu dumneavoastră. Peabody... 

Se uită printre rafuri, încercând să-și găsească 
partenera și o identifică într-un târziu pe Peabody care 
avea braţele pline de șosete. 

— Pentru numele lui Dumnezeu, detectiv! 

— Scuze, scuze! 

Se grăbi să ajungă lângă ei. 

— Aăă... fratele și bunicul meu poartă numere mari la 
picior. Și m-am gândit că dacă tot sunt aici... 

— Nu e nici o problemă. 

Richards făcu semn unui angajat. 

— O să le împachetăm, iar la plecare veţi putea să le 
luaţi de la casa de la parter. 

— Ştii, Crăciunul nu e atât de departe. Ţinând 
cumpărăturile făcute într-o mână, Peabody ieși din 
magazin, în spatele lui Eve. 

— Ce să-ţi spun! 

— Zău așa! Timpul trece foarte repede, și dacă cumperi 
cadourile când ţi se oferă ocazia nu te apucă nebunia în 
prag de sărbători, când toată lumea se agită. Şi pe lângă 
asta, sunt niște șosete foarte frumoase și erau la reducere. 
Unde mergem? 

— Mașina e... 

— Mergem pe jos. Următorul magazin nu e decât la șase 
străzi distanță. Mersul pe jos o să-ţi facă fundul frumos. 

— Ştiam eu că arăt grasă în pantalonii ăștia. Apoi se opri 
și se uită la Eve cu ochii îngustaţi. Spui asta ca să mă 
pedepsești fiindcă am cumpărat șosetele, nu-i așa? 

— N-o să știi niciodată! 

Continuă să meargă și își scoase comunicatorul când 
auzi că începe să sune. 

— Dallas. 

— Am găsit primele persoane care apar pe mai multe din 
listele pe care mi le-ai trimis, spuse Feeney, cu gura plină 
de alune. Am început deja să prelucrăm rezultatele - 
eliminăm femeile, familiile și persoanele care nu 
corespund parametrilor specificaţi. 

Eve se strecură cu abilitate prin trafic. 

— Trimite-mi lista cu primele rezultate pe computerul de 
la birou, poate am nevoie de ea la un moment dat. 
Mulţumesc pentru rapiditate, Feeney. 

— Băieţii mei se ocupă serios de asta. 

— Aţi făcut ceva cu discurile de la Transporturi? 

— Acolo treaba merge ceva mai încet. Nu vreau să-ţi 
promit nimic în privinţa asta. 

— Bine. Cei de la laborator au identificat încălțămintea 
pe care o purta. Am făcut rost de o listă a clienţilor de la 
primul magazin care comercializează acel tip de bocanci. O 
să ţi-o trimit. Dacă găsești pe ea vreun nume care apare și 
pe celelalte vreau să mă anunti imediat. 

— S-a făcut. Câte magazine sunt în total? 

— Foarte multe, dar le luăm pe rând. 

Se opri la o intersecţie, ignorând aburul ce se ridica de 
la un camion din apropiere, supraîncărcat cu ceapă 
rehidratată, pietonii din jurul ei, care înjurau de mama 
focului, și conversaţia zgomotoasă, cu un puternic accent 
de Bronx a celor două femei din spatele ei, care tocmai se 
pregăteau să cumpere pentru una dintre ele o bluză ce 
urma să o facă pe cea în cauză să arate ca o blestemată de 
zeiţă. 

— În mod sigur e newyorkez, îi spuse ea lui Feeney, și 
începu să traverseze strada odată cu turma, cu numai 
câteva momente înainte ca semaforul să-și schimbe 
culoarea în roșu. Și pun pariu pe cât vrei tu că-și face 
cumpărăturile în oraș. Dacă vom fi obligaţi să lărgim 
cercul căutărilor - în suburbii, în afara statului, pe internet 
- o să ne ia zile, dacă nu săptămâni până găsim ceva. Și el 
a cam accelerat ritmul. 

— Da, așa am auzit și eu. O să ne oprim deocamdată aici, 
la nivel de oraș. Și dacă mai ai nevoie de oameni pe teren, 
e de-ajuns să-mi spui. 

— Așa am să fac. Mulţumesc. 

Æx 


Mai vizitară două magazine de încălțăminte, înainte ca 
lui Eve să i se facă milă de partenera ei. În final, luară câte 
un hotdog de soia de la un vânzător ambulant. Părea o zi 
numai bună pentru un prânz în aer liber, așa că profitară 
de vremea excelentă. 

Se așezară pe iarbă, în Central Park, și Eve începu să 
studieze castelul. 

În mod sigur, toată tărășenia nu începuse acolo, dar era 
un punct de reper. 

Un om mare. Maria Sa, stăpânul castelului. Sau 
împingea lucrurile prea departe? 

Își postase cea de-a doua victimă pe o bancă, lângă un 
grup statuar care comemora eroii. Bărbaţi, în special, 
bărbaţi, care își duseseră treaba la bun sfârșit, care 
făcuseră ce trebuiau să facă. Bărbaţi adevăraţi. Bărbaţi 
care erau acum cinstiţi pentru curajul și tenacitatea de 
care dăduseră dovadă în cele mai vitrege condiţii. 

Îi plăceau simbolurile. Stăpânul castelului. Putere și 
curaj în fata vicisitudinilor. 

Pe cea de-a treia o lăsase lângă o grădină, sub statuile a 
doi fermieri. 

Sarea pământului? Sarea purifica și dădea gust. Şi toată 
chestia asta era un rahat. 

Să faci ceva să crească. Să-ţi foloseşti propriile mâini, 
propriii mușchi, să transpiri pentru a întreţine viaţa? Să 
aduci moartea. 

Răsuflă adânc. Asta se potrivea cu artizanatul. S-ar fi 
putut potrivi. Încredere în sine? Să faci totul cu mâinile 
tale. 

Parcurile însemnau ceva pentru el. Parcurile în sine. I s- 
a întâmplat ceva într-un parc, lucru pentru care se răzbuna 
acum, de câte ori ucidea. 

— Am putea să căutăm în urmă, murmură ea. Să ne 
interesăm, să vedem dacă a fost înregistrat vreun incident 

ce a implicat acte de violenţă sexuală asupra unui bărbat 
într-unul dintre parcuri. Nu, al unui copil, asta e cheia. 
Acum s-a făcut mare, nimeni n-o să se mai ia de el. Dar 
când era copil, neajutorat, asemenea unei femei, da. Cum 
poţi să ripostezi atunci când ești doar un copil? Așa că 
trebuie să te faci mare și puternic, pentru ca lucrurile să 
nu se mai repete. 

Pentru un moment Peabody rămase tăcută. Nu era 
foarte siguri că Eve vorbea cu ea. 

— Poate că doar a fost bătut și umilit când era copil, nu 
neapărat și agresat sexual. Umilit și rănit, de o figură 
feminină proeminentă din viaţa lui. 

— Da. 

Eve își frecă absentă ceafa, unde simţea o durere surdă. 

— Cel mai probabil femeia pe care o ucide acum 
simbolic, de fiecare dată. Şi dacă a fost vorba de mama sau 
de sora lui, sau de vreo altă rudă apropiată, în mod sigur, 
nu s-a raportat incidentul. O să verificăm, oricum, pentru 
mai multă siguranţă. 

— Dacă o femeie care se ocupa de el, care îl controla, a 
abuzat de el - fizic, sexual - probabil că l-a dezechilibrat de 
la o vârstă fragedă, și acum, când s-a făcut mare, s-a 
declanșat în el dorința de răzbunare. 

— Doar nu crezi că e o scuză faptul că a încasat-o atunci 
când era copil? 

Tonul răstit pe care vorbise Eve o făcu pe Peabody să 
răspundă cu mare grijă. 

— Nu. Cred că ar putea reprezenta o explicaţie. 

— Nu există nici o scuză, nici un motiv pentru care să 
omori oameni nevinovaţi, să te scalzi în sângele lor, doar 
pentru că cineva și-a bătut joc de tine când ai fost mic. Nu 
contează cum, nu contează când, nu contează cine a făcut- 
o. Asta zic avocaţii și psihiatrii, dar nu e adevărat. 
Adevărul e că trebuie să reziști, deoarece, în caz contrar, 
nu ești cu nimic mai bun decât cel care te-a bătut. Nu ești 
cu nimic mai bun decât cel mai rău. Puteţi să vă băgaţi 

undeva toate teoriile astea despre ciclul victimizării și 
despre transformarea victimei în agresor. g 

Se opri, simțind gustul acru al propriei uri în gât. Işi 
presă fruntea de genunchi. 

— La naiba! Am cam întrecut măsura. 

— Dacă tu crezi că am vreo simpatie sau vreun pic de 
milă pentru el sau îţi închipui că încerc să-i găsesc vreo 
scuză pentru ceea ce a făcut, te înșeli amarnic. 

— Nu la asta mă gândeam. Izbucnirea mea de adineaori 
s-a datorat tensiunii nervoase. Se confruntau cu o situaţie 
complicată. Dar venise timpul. Eve își înălță capul. Mă 
aştept din partea ta să intri cu mine pe ușă, fără ezitare. Şi 
așa faci de fiecare dată, fără ezitare. Mă aștept din partea 
ta să stai lângă mine, să te descurci cu toate rahaturile și 
să pui securitatea ta personală și confortul pe planul doi. 
Și știu că asta vei face întotdeauna nu numai fiindcă așa 
ești tu, ci și pentru că așa te-am format eu, pentru numele 
lui Dumnezeu! 

Peabody nu spuse nimic. 

— Pe vremea când erai ajutorul meu, lucrurile stăteau 
altfel. Dar acum, ca partener al meu, ai dreptul să știi. 

— Ai fost violată. 

Eve o ţintui cu privirea. 

— Asta de unde dracu' ai mai scos-o? 

— E o concluzie trasă pe baza observaţiilor, asocierilor, 
speculațiilor logice. Nu cred că greşesc, dar nu e 
obligatoriu să vorbim despre asta. 

— Nu greșești. Nu știu când a început. Nu-mi mai aduc 
aminte nimic. 

— Erai abuzată în mod regulat? 

— Abuz e un cuvânt impropriu, Peabody. Zău, chiar e un 
cuvânt nevinovat, și voi - oamenii - tindeţi să-l folosiţi 
pentru o grămadă de lucruri. Tatăl meu m-a bătut. Cu 
pumnii sau cu ce îi pica în mână. M-a violat, de 
nenumărate ori. Şi o dată ar fi fost prea mult, așa că nu 
avea nici un rost să mai ţin minte numărul. 

— Mama ta? 

— În vremea aceea nu stătea pe acasă. Era o târfă 
drogată. Din câte îmi mai aduc aminte, nu era cu mult mai 
bună decât tata. 

— Vreau să... vreau să spun că îmi pare rău, dar 
oamenii, de obicei, folosesc acest cuvânt pentru a descrie 
multe lucruri, Dallas. 

— Nu-ţi spun asta ca să-ţi fie milă de mine. 

— Nu. Ştiu că n-ai face așa ceva. 

— Într-o seară, pe la opt... Cel puţin așa spun ei, că era 
opt, stăteam încuiată într-o magherniţă în care ne dusese 
el. Eram singură de o bună bucată de vreme și încercam să 
găsesc ceva de mâncare. Ştiam că trebuie să fie ceva 
brânză. Muream de foame. Imi era foarte frig și foame și 
speram să reușesc să mănânc ceva înainte ca el să se 
întoarcă. Dar s-a întors mai devreme și nu era îndeajuns de 
beat. Uneori, când se îmbăta foarte tare, mă lăsa în pace. 
Dar nu era îndeajuns de beat, așa că nu m-a lăsat în pace. 

Trebui să se oprească, să-și adune puterile pentru a 
putea continua. 

— M-a lovit, m-a trântit la pământ. Tot ce puteam să fac 
era să mă rog să se oprească aici. Doar să mă bată. Dar 
puteam să-mi dau seama că nu aveam să scap doar cu 
bătaia. Nu plânge. Nu pot să te văd și pe tine plângând. 

— Nu pot să nu plâng. 

Dar își șterse faţa cu un șerveţel. 

— S-a urcat pe mine. Trebuia să-mi dea o lecţie. Mă 
durea foarte tare. De fiecare dată uitam cât de tare putea 
să mă doară. Până când se întâmpla din nou și atunci era 
mai rău decât îţi poţi imagina. Mai mult decât poţi suporta. 
Am încercat să-l opresc, întotdeauna era mai rău dacă 
opuneam rezistenţă, dar nu mai puteam suporta. Nu am 
mai putut suporta și m-am luptat cu el. Mi-a rupt mâna. 

— Oh, Doamne! Iisuse Hristoase! 

Peabody își lipi fruntea de genunchi și începu să plângă 
în hohote, încercând să facă cât mai puţin zgomot. 

— Trosc! Se uita fix la lac, la suprafaţa netedă a apei, la 
bărcuţele frumoase ce pluteau pe ea. Ştii, un os tânăr și 
fragil scoate un trosnet sec. Am simţit că înnebunesc de 
durere. Aveam cuțitul în mână. Cuţitul cu care-mi tăiasem 
brânza. Era căzut pe podea și eu îmi încleștasem degetele 
în jurul lui. 

Peabody își ridică încet capul, cu faţa umflată de plâns. 

— Şi l-ai înfipt în el. 

Își șterse faţa cu dosul palmei. Sper din toată inima că l- 
ai tăiat în bucăţi. 

— Așa am făcut. Cam așa ceva. Apăruseră câteva 
vălurele pe suprafaţa lacului, văzu Eve. Nu mai era atât de 
netedă acum, când micile valuri se propagau pe tot lacul. 
Am înfipt cuțitul iar și iar, până când... ei bine, până când 
m-am umplut de sânge din cap până-n picioare. Asta e. 
Respiră anevoie. Nu-mi aduc aminte foarte bine partea 
asta și nici perioada care a urmat până când eu și Roarke 
ne-am căsătorit. 

— Poliţia... 

Eve scutură din cap. 

— Mă învățase să mă tem de polițiști, de lucrătorii de la 
Asistenţa socială, de oricine s-ar fi putut amesteca în viaţa 
noastră. L-am lăsat acolo, în camera aceea. Eram în stare 
de șoc. M-am spălat și am plecat, am mers kilometri 
întregi, până când am leșinat într-o alee. M-au găsit. M-am 
trezit la spital. Doctorii și polițiștii îmi tot puneau întrebări. 
Nu-mi mai aminteam nimic și chiar dacă mi-aș fi amintit, 
eram prea speriată pentru a le spune ceva. Nașterea mea 
nu fusese înregistrată nicăieri, deci nu existam în bazele 
lor de date. Pur și simplu nu existasem până în momentul 
în care mă găsiseră, pe o alee. În Dallas. Și așa mi-au dat 
un nume. 

— Ţi-ai dat singură numele. 

— Dacă tu ai impresia, la un moment dat, că toată 
chestia asta îmi afectează modul în care îmi fac meseria, 
să-mi spui. 

— Nu te-a afectat deloc. Te-a făcut doar un polițist mai 
bun. Eu așa văd lucrurile. Te-a călit. Tipul ăsta pe care-l 
urmărim, indiferent de ce i s-a întâmplat lui, dacă a fost la 
fel de rău ca în cazul tău sau poate chiar mai rău, folosește 
chestia asta ca pe o scuză pentru a ucide, pentru a 
distruge și pentru a provoca durere. După tot ce ți s-a 
întâmplat, tu te-ai simţit motivată să faci dreptate pentru 
cei vitregiţi de soartă. 

— Faptul că-mi fac treaba nu înseamnă eroism, Peabody. 
E doar o slujbă. 

— Așa spui mereu. Îmi pare foarte bine că mi-ai 
mărturisit ce s-a întâmplat. Asta înseamnă că ai încredere 
în mine, ca partenera ta și ca prietena ta. Să știi că poţi 
conta pe mine. 

— Știu. Acum hai să lăsăm chestia asta deoparte și să ne 
întoarcem la muncă. 

Eve sări în picioare și îi întinse mâna. Peabody o apucă, 
o ţinu un moment, apoi o lăsă pe Eve să o ridice. 


Pentru că voia să o vadă pe Annalisa Sommers și pentru 
că avea de gând să îl mai pună un pic pe jar pe Morris, Eve 
mai făcu un drum până la morgă. 

Când dădu cu ochii de el, Morris tocmai scotea creierul 
unui cadavru de sex masculin. Priveliștea era suficientă 
pentru a-i face greață, chiar dacă nu ar fi mâncat hotdogul 
acela de soia. Dar el îi făcu vesel semn să intre. 

— Moarte suspectă. Ce zici, locotenente, accident sau 
provocată? 

Lui Morris îi plăceau ghicitorile astea. O obliga astfel pe 
ea să se apropie, să se uite la cadavru mai atent. Corpul 
respectiv începuse deja să se descompună, așa că ea 
estimă că decesul survenise cu douăzeci și patru până la 
treizeci și șase de ore înainte de a fi adus aici și îngheţat. [i 
estimă vârsta cam la șaptezeci și ceva de ani, aproape 
optzeci, ceea ce însemna că ar mai fi avut cam patruzeci- 

cincizeci de ani de trăit, cel puţin asta era speranța medie 
de viaţă. 

Pe obrazul stâng avea câteva vânătăi, ochii îi erau roșii 
de la vasele de sânge sparte. Devenind curioasă, înconjură 
corpul, pentru a descoperi și alte indicii. 

— Cu ce era îmbrăcat? 

— Cu o pereche de pantaloni de pijama, și în picioare 
avea un singur papuc de casă. 

— Unde era bluza de pijama? 

Morris zâmbi. 

— Pe pat. 

— El unde era? 

— La Conservator, cu profesorul Plum. 

— Ce? 

Morris chicoti și-și flutură o mână prin faţa ochilor. 

— Glumeam. A fost găsit pe podea, lângă pat. 

— În casă erau semne de intrare forţată? 

— Nu. 

— Locuia singur? 

— Singur, într-adevăr. 

— Mie mi se pare că e vorba de un accident vascular 
cerebral, unul mare, care i-a prăjit de tot creierul. Morris 
era singurul care purta mănuși, așa că îi spuse: Deschide-i 
un pic gura, depărtează-i buzele. 

Morris se conformă și făcu un pas lateral, pentru ca și ea 
să poată vedea. 

— Eu aș sta un pic de vorba cu servitorul - sau cu 
servitoarea, după caz - și l-aș întreba dacă el i-a dat 
pastilele care i-au făcut creierul să explodeze. Petele roșii 
de pe gingii și de sub limbă indică faptul că a ingurgitat, 
probabil, în supradoză, o substanţă interzisă. O 
amfetamină sau un derivat, cel puţin asta e evaluarea mea 
înaintea efectuării analizelor de laborator. Dacă tipul ar fi 
vrut să se sinucidă, eu cred că ar fi terminat mai întâi de 
îmbrăcat pijamaua și s-ar fi urcat în pat, ca să moară 
confortabil. Deci a fost ucis. Unde e Sommers? 

— Nu știu de ce mă mai ţin și pe mine aici. Dar rânjea în 
timp ce secţiona o bucată de creier într-o tăviță pentru 
analizele microscopice. Mă aștept ca analiza de laborator 
să ne confirme amândurora suspiciunile. Cu Sommers am 
terminat, e în frigider. Familia și prietenul au venit 
împreună, astăzi de dimineaţă. Am reușit cu greu să-i 
împiedic s-o vadă. A trebuit să mă folosesc de calităţile 
mele oficiale. 

— Scoaterea ochilor n-a ajuns încă la cunoștința 
publicului și nici nu vreau să știe de chestia asta nici 
măcar rudele. Chiar și membrii familiei și iubitul pot să 
dea lucrurile astea în presă. Mai ales dacă sunt furioși sau 
îndureraţi. Nimeni nu are acces la victime în afara de cei 
care sunt implicaţi în desfășurarea anchetei. 

— Vrei să o mai vezi o dată? 

— Da. 

— Stai să mă curăţ un pic. Prietenul nostru, domnul de 
aici, mai poate aștepta. 

Merse la chiuvetă și se curăţă de sânge, materie cenușie 
și substanţa izolantă de pe mâini. 

— Corpul ei e mai plin de răni decât al celorlalte două. 

— Știu, e din ce în ce mai violent. 

— Şi mai grăbit. Morris își uscă mâinile, apoi își scoase 
mănușile și halatul și le aruncă într-un coș. 

— Ne apropiem din ce în ce mai mult. 

— Nici nu mă îndoiesc. Ei bine... 

Veni în întâmpinarea ei, îmbrăcat în cămașa albastră 
impecabilă. 

— Mergem? 

Râse, așa cum numai ea era în stare parcă pentru a sfida 
acel imperiu al morții. 

— Doamne, Morris, ești ceva de groază! 

— Așa e. 

O duse în încăperea unde erau depozitate cadavrele, 
verifică înregistrările și rupse sigiliul unui sertar. Un șuvoi 
de vapori reci ieși odată cu trupul îngheţat. 

Eve studie cadavrul, ignorând semnele pe care le făcuse 
Morris. 

— De data asta a lovit-o mai mult peste faţă și peste 
partea superioară a corpului. Poate că a încălecat-o și a 
lovit-o. 

— Nu are maxilarul fracturat, ca Napier, dar i-a spart 
nasul și câţiva dinţi. Lovitura pe care a primit-o în ceafă nu 
i-a fost fatală. Poate că a leșinat sau poate că a rămas 
conștientă în timp ce el o lovea. După părerea mea, din 
fericire pentru ea, și-a pierdut cunoștința. 

— Violul. Mai brutal de data asta. 

— Da, dacă pot exista grade de comparaţie în cazul 
violului. Mai multe zgârieturi, mai multe răni. Avea vaginul 
mai mic, mai strâmt decât celelalte două. Și se pare că 
ucigașul nostru are o măciucă de toată frumuseţea. 

— Ochii. Tăieturile sunt mai sigure decât în cazul primei 
victime, dar nu la fel de curate ca la a doua. 

— Ești foarte bună în meseria ta și din nou mă faci să 
cred că nu-mi merit salariul pe care-l primesc. Da. Cele 
trei operaţii sunt asemănătoare sub aspectul priceperii 
celui care le-a făcut, dar ultima victimă se situează între 
celelalte două în privința acurateţei intervenţiei. 

— Bine. Făcu un pas înapoi ca el să poată închide 
sertarul și să pună un nou sigiliu. 

— Cât de aproape sunteţi, Dallas? Faptul că găzduiesc 
din ce în ce mai multe femei tinere și frumoase la mine în 
casă începe să mă deprime. 

— Încă nu îndeajuns de aproape, spuse Eve sec. 
Niciodată nu va fi îndeajuns de aproape, până când nu-l 
vom închide într-o cușcă. 

Dickie - „Ticălosul” pentru cei care nu-l prea iubeau - 
Berenski stătea la o masă lungă și albă în laborator și 
părea că analizează sau compilează o serie de date care se 
succedau pe un ecran. 

Când Eve se apropie din spate, constată că, de fapt, era 
vorba de un joc stupid cu două femei care se luptau cu 
săbiile. 

— Văd că muncești din greu. 

În loc de răspuns, el flutură o mână prin faţa ecranului. 
Frumoasele luptătoare își lăsară jos armele și se înclinară - 
îndeajuns de mult pentru a-și etala decolteul generos - 
înainte de a striga „La dispoziţia voastră, stăpâne!” 

— Doamne, Berenski, mai ai doisprezece ani? 

— Hei, poate că jocul ăsta e în realitate o probă găsită la 
locul faptei. 

— Da, de fapt, locul unde mai mulţi adolescenţi s-au 
masturbat până când și-au dat obștescul sfârșit. Poate că 
tu ai timp de pierdut, dar eu nu prea am. 

— Luam și eu zece minute de pauză. [i-am găsit 
pantoful, nu? 

Da, i-l găsise, și ea trebui să țină seama de acest lucru 
pentru a nu-i strivi capul ca pe o coajă de ou. 

— Annalisa Sommers. Analiza firelor de păr. 

— Muncă, muncă și iar muncă. Se roti cu scaunul. I-am 
dat-o lui Harvo, e cel mai bun om al meu în probleme de 
păr. E un adevărat geniu, chiar dacă tipa se lasă cam greu. 

— Deja mi-a devenit simpatică. Unde o găsesc? 

El întinse un deget lung și slăbănog spre dreapta. 

— O iei pe acolo, apoi faci stânga. E o ţipă roșcată. Încă 
nu mia trimis raportul, așa că, probabil, nu și-a terminat 
treaba. 

— Văd eu. 

Peabody aşteptă până când Eve se îndepărtă câţiva pași, 
apoi îl întrebă în șoaptă: 

— Crezi că jocul acela are și o variantă cu masculi? 

Ticălosul zâmbi. 

— Sigur că da. 

— Super! 

Eve pătrunse într-una dintre încăperile speciale pentru 
analize și o văzu pe roșcată. 

— Harvo? 

— În persoană. Își ridică privirea și o studie pe Eve cu 
niște ochi de culoarea ierbii proaspete. 

Eve avu impresia că Harvo era cea mai albă femeie pe 
care o văzuse în viaţa ei, în afară de cadavre. Pielea ei 
avea culoarea laptelui praf și pe albul acela ireal se 
detașau ochii verzi și gura vopsită într-un roșu la fel de 
strident ca și părul. 

Își purta părul strâns într-un smoc înalt de cinci 
centimetri ce ţâșnea parcă din vârful capului. Era 
îmbrăcată într-o tunică largă ce ţinea loc de halat de 
laborator. 

— Dallas, nu? Avea unghiile tăiate scurt și vopsite în 
dungi diagonale, negre și roșii. 

— Eu sunt. 

— Peabody, detectiv. 

Harvo le salută pe amândouă cu câte un gest al capului 
și le invită înăuntru. 

— Harvo, Ursa. Regina părului. 

— Şi ce ai pentru mine, Maiestate? 

Harvo pufni și cotrobăi în stânga scaunului pe care 
stătea. 

— Câteva fire ce păreau de păr au fost ridicate de pe 
victimă și de la locul crimei, începu ea. Firele erau prinse 


303 


într-un disc de sticlă pe masa de lucru. Harvo îl puse în 
calculator și mări imaginea care apăruse pe ecran. 

— Ce păreau a fi păr? 

— Da, vedeţi, nu e nici păr uman, nici animal. Ticălosul 
mi l-a dat mie pentru că, la o prima privire, lui i s-a părut 
că e ceva făcut de mâna omului. Tipul este genial. Din 
păcate nu e prea zdravăn la cap. 

— Nu te contrazic. 

Harvo pufni din nou. 

— Celălalt titlu al meu este Prinţesa Fibrelor. Ce avem 
noi aici... Răsuci imaginea și o mări mai mult. Este ceva 
făcut de mâna omului. 

— Ca un fel de perucă? 

Eve își trecu o mână prin propriul păr. 

— Nu chiar. Așa ceva nu se găsește nici în peruci și nici 
în meșe. E mai degrabă un fir de blană decât de păr. Se 
poate găsi la un animal împăiat, la o jucărie sau la un 
animal de companierobot. Este tratat și îndeplinește 
standardele federale de rezistenţă la foc, precum și 
prevederile legale privitoare la securitatea copiilor. 

— O jucărie? 

— Da. Acum, noi am analizat modul în care a fost 
realizată tipul de vopsea... Aruncă o privire spre Eve în 
vreme ce pe ecranul din faţa ei se derulau informaţii și 
forme geometrice. Te interesează toate detaliile și toate 
procedurile care au fost urmate? 

— Nu, deși sunt sigură că sunt absolut fascinante. 

— Bine. Cu ajutorul puterilor mele extraordinare, 
aproape magice, am reușit să aflu care este producătorul 
fibrelor respective și la ce sunt folosite, în special, cele 
vopsite în această nuanţă de gri. La roboţi de mici feline, 
de rasă comună. Fabrică pisoiași, pisici tinere, adulte și 
chiar motani bătrâni. Petco e numele companiei care le 
fabrică. Dacă vreţi, vă scot și o listă cu magazinele unde își 
desfac produsele. 

— De-asta ne ocupăm noi. Ai fost foarte rapidă, Harvo. 

— Am uitat să spun că sunt și Zeița Eficienţei și a 
Vitezei. Ah, și, Dallas - fibrele erau curate. N-am găsit 
urme de grăsime, nici de detergent și nici de pământ. După 
părerea mea pisoiașul ăsta era nou-nouţ. 


— La ce te gândești, detectiv? 

— Cum crezi că reușește Harvo să-și facă părul să-i stea 
așa în sus? E nemaipomenit! Dar nu cred că la asta te 
refereai. 

— Nici pe departe. 

— Cineva i-ar fi putut da lui Sommers pisicul-robot. Va 
trebui să verificăm chestia asta cu prietenii ei, cei cu care 
și-a petrecut seara înainte de a fi ucisă. De asemenea, e 
foarte posibil ca respectivul pseudoanimal să fi fost pierdut 
de cineva. Ea l-a văzut și l-a luat în mână. Şi asta nu e prea 
ușor de verificat. Dacă nu avem noroc cu amicii ei, va 
trebui să verificăm toate magazinele care vând așa ceva și 
să încercăm să găsim persoane care apar pe listele 
clienţilor acestor magazine și pe cele care deja sunt 
verificate de cei de la Electronică și Comunicaţii; poate 
chiar el a cumpărat pisicuta. 

— Planul e destul de bun. Pune-l în aplicare, spuse Eve, 
și o luară către sediul central. Eu trebuie să trec pe la 
Feeney, să văd ce progrese a mai făcut cu listele acelea, 
apoi o să dau o fugă la Mira, că începe ora cu „îţi e din ce 
în ce mai somn...” 

— Crezi că o să acţioneze din nou la noapte? 

— Cred că dacă nu găsim niște nume pe listele acelea, 
dacă Celina nu vine cu ceva palpabil și dacă femeile nu 
stau dracului departe de parcuri în mijlocul nopţii, Morris 
va mai trebui să găzduiască pe cineva la el foarte curând. 


În drum spre Feeney, îl puse pe unul dintre polițiștii de 
la Narcotice să-i cumpere o cutie de Pepsi de la un 
automat. Se gândi că noua ei metodă dădea rezultatele 
scontate. Mașinăriile acelea nu se mai purtau urât și ea nu 

se mai simțea tentată să le considere doar o grămadă de 
fiare contorsionate. 

O afacere bună pentru toată lumea. 

Îl văzu pe McNab mișcându-se în ritmul obișnuit al celor 
de la Comunicaţii, dansând și flecărind. O văzu și se 
îndreptă în direcţia ei în pași de dans. 

— Oprește programul, spuse el și își dădu jos căștile. 
Hei, locotenente, unde e voluptuoasa ta parteneră? 

— Dacă te referi la Peabody, muncește. Asta facem, cei 
mai mulți dintre noi. 

— Mă întrebam dacă vă duceţi acasă la sfârșitul turei. 

— Plănuiam să terminăm de împachetat în seara asta și 
mâine să începem să ne cărăm lucrurile. 

Părea atât de fericit, încât ea nu reuși să rostească nici o 
remarcă sarcastică. Se aștepta, din clipă în clipă, să 
înceapă să scoată pe gură balonașe roz în formă de 
inimioare în loc de cuvinte. 

Oare plutea ceva în aer? Peabody și McNab, Charles și 
Louise, Mavis și Leonardo... Parcă era o epidemic de 
giugiuleală. 

Dacă stătea să se gândească mai bine, nici ea nu se mai 
ciondănise cu Roarke de... de zile bune. 

— Nu știu la ce oră terminăm. Ea se ocupă acum de 
niște chestii și după ce o să vorbesc cu Feeney o să mai 
avem ceva treabă, așa că... Ce e? 

Îi făcuse cu ochiul. Se întâmplase foarte rapid, dar ea 
reușise să vadă. 

— Nimic. Absolut nimic. Doamne, trebuie să mă apuc din 
nou de treabă sau va fi vai și amar de capul meu. Continuă 
programul. 

Se îndepărtă dansând, cu pași repezi. 

— La naiba, murmură Eve și se strecură prin 
aglomeraţia din încăpere spre biroul lui Feeney. 

Îl găsi cu o pereche de căști pe urechi. Lucra la două 
calculatoare simultan, strigând ordine, tastând și atingând 
ecranele cu o viteză uimitoare. Eve se gândi că, dacă ar fi 

înţeles ceea ce făcea, probabil că l-ar fi admirat foarte 
mult. Arăta ca unul dintre acei dirijori minune, controlând 
totul, concentrat și un pic nebun. 

Cămașa din ziua aceea avea culoarea surogatului de ou, 
dar, spre ușurarea lui Eve, pe ea se vedeau câteva cute, iar 
între cel deal treilea și cel de-al patrulea nasture înflorise o 
pată de cafea de toată frumuseţea. 

Când o văzu îi făcu cu ochiul, ca și McNab. 

— Ce dracu’?! spuse ea. 

— Pauză la toate programele. 

Își scoase căștile. 

— Mai făceam încă o verificare, cu toate datele, dar ceea 
ce am să-ţi spun n-o să te facă prea fericită. 

— Cum e posibil să nu apară nume comune pe listele 
acelea? 

Işi deschise cu un gest repezit cutia de Pepsi. 

— Avem câteva nume care apar pe listele cu locatari din 
zonă, pe listele clienţilor magazinelor de artizanat, pe 
listele cu locatari și pe listele sălilor de sport. Dar niciunul 
pe listele magazinelor de pantofi. Niciunul dintre clienţii 
magazinelor de încălțăminte nu a apărut pe celelalte liste. 

Ea se așeză pe un scaun și începu să bată darabana pe 
braţul acestuia. 

— Şi celelalte nume comune? 

— Avem vreo doi pe lista locatarilor, bărbaţi, în 
parametrii de vârstă indicaţi, care au făcut cumpărături de 
la magazinul de artizanat în ultimele douăsprezece luni. 
Nu putem fi siguri că au cumpărat panglică roșie, dar se 
poate spune că au frecventat magazinul. Mai avem câţiva 
care sunt membri ai cluburilor de culturism. Dar nu avem 
dubluri - adică nume care apar pe toate cele trei liste - și 
niciunul dintre ei nu și-a cumpărat pantofi de la 
magazinele acelea. 

— Ei bine, le-a făcut pe toate - panglica roșie, bocancii, 
sălile de sport. Știu sigur lucrul ăsta. 

— Dar asta nu înseamnă că și-a cumpărat singur 
panglica sau bocancii, fiindcă tot veni vorba. Un tip care 
violează, strangulează și scoate ochii victimelor sale nu 
cred că ar ezita să comită un mic furt din magazine. 

— Da, m-am gândit și eu la asta. Poate că a furat 
panglica. Cu pantofii e ceva mai greu. Nu e deloc ușor să 
șterpelești o pereche de bocanci atât de mari dintr-un 
magazin. La naiba, ar fi putut să le fure chiar și dintr-un 
camion de marfa. Ar putea chiar să conducă un astfel de 
camion sau măcar o dubiță de aprovizionare. Trebuia să 
aibă un mijloc de transport pentru a le căra pe Kates și 
Merriweather. Și de panglică ar fi putut face rost în același 
fel. 

— În cazul ăsta ar trebui să-i verificăm și pe șoferii 
mașinilor de aprovizionare. 

— Da, pentru numele lui Dumnezeu, o să mă apuc și de 
asta. 

— Mai vrei să mergi pe teren? 

— Şi să scap de birou? Sigur că da. 

Sorbi o înghiţitură de Pepsi, cu un aer gânditor. 

— Am putea să ne împărțim în echipe și să-i verificăm pe 
toţi cei care apar pe cel puţin două liste. Trebuie să trecem 
pe la ei. Dacă ne despărţim o să terminăm mai repede. 

— Peste două - trei ore pot să te ajut și eu. Mai am câte 
ceva de terminat. 

— Bine. 

Peabody se ocupă de altceva acum. 

— Vreau să fie însoţită de cineva cu experienţă, dacă dă 
ea de omul nostru. Cred că s-ar descurca destul de bine și 
singură, dar aș prefera să aibă cu ea pe cineva cu mai 
multă experienţă de teren. Faci tu echipă cu ea? 

— Sigur. Tu ce program ai? 

— Eu mă duc să mă întâlnesc cu consultantul meu civil. 
Am programată o ședință cu mediumul și cu psihiatrul. În 
funcţie de rezultat, s-ar putea să mai avem ceva date de 
adăugat la anchetă. Se ridică în picioare. Feeney, spuse ea 


308 


înainte de a pleca. De ce crezi tu că și-ar cumpăra cineva o 
pisică-robot? 

— Ca să nu aibă nevoie și de o tăviţă cu nisip? 

— Ha. E un punct de vedere. 


— Sunt un pic cam agitată. 

Celina era culcată într-un fotoliu-pat. În încăpere, lumina 
era difuză și se auzea o muzică ce semăna, se gândi Eve, 
cu sunetul unei ape care curge. 

Părul, lăsat liber, i se unduia grațios pe umeri. În jurul 
gâtului, purta un lănţișor de argint de care erau atârnate 
câteva cristale sub formă de baghetă. În ziua aceea, purta 
o rochie neagră, dreaptă și lungă până la glezne. 

Mâinile i se încleștară de braţele fotoliului. 

— Încearcă să te relaxezi. Mira înconjură fotoliul. Eve 
avea impresia că verifică starea generală a subiectului, 
semnele sale vitale. 

— Sunt relaxată. Zău. 

— O să înregistrăm asta, înţelegi? 

— Da. 

— Şi ai fost de acord, de bună voie, să fii hipnotizată. 

— Da. 

— Şi ai cerut să fie de faţă și locotenentul Dallas la 
această ședință. 

— Da. Celina schiță un zâmbet. Mulţumesc că ţi-ai făcut 
timp. 

— Nici o problemă. 

Eve se strădui să nu se mai foiască pe scaun. Nu 
participase niciodată la o ședință de hipnoză și nu știa 
dacă avea să-i placă, chiar dacă era doar un observator. 

— Stai comod? 

Celina inspiră adânc și dădu drumul aerului. Mâinile i se 
relaxară pe braţele fotoliului. 

— Da. Surprinzător de confortabil. 

Mira ridică un ecran pe care Eve putu să vadă o stea 
argintie care plutea pe un fundal de culoare albastru- 
închis. Steaua pulsa încet, ca o inimă. 

— Uită-te la stea. Respirația ta vine din stea și se 
întoarce acolo. Steaua este centrul tău. 

Oarecum stânjenită, Eve își luă privirea de la ecran și 
încercă să se gândească intens la anchetă pentru a nu mai 
auzi vocea calmă a Mirei. 

Nu credea că poate fi hipnotizată accidental, dar nici nu 
voia să riște. 

Timpul se scurgea încet, punctat de sunetul muzicii, de 
vocea calmă a Mirei, de respiraţia egală a Celinei. 

Când Eve riscă să arunce o privire spre ecran văzu că 
steaua umpluse acum ecranul. 

— Acum plutești spre stea. Numai pe ea vrei să o vezi, 
numai pe ea poţi să o vezi. Acum închide ochii și 
vizualizează steaua în interiorul tău. Plutește împreună cu 
ea. Ești foarte relaxată, ușoară ca aerul. Ești în deplină 
siguranţă. Acum poţi să dormi, și în timp ce dormi vei 
continua să-mi auzi vocea. Vei putea să-mi vorbești și să-mi 
răspunzi la întrebări. Tine steaua aceea în interiorul tău și 
vei fi în siguranţă. O să încep să număr și, când voi ajunge 
la zece, vei adormi. 

În timp ce număra, Mira puse ecranul deoparte și atinse 
din nou braţul Celinei pentru a-i verifica pulsul. 

— Dormi, Celina? 

— Da. 

— Te simţi bine? 

— Da. 

— Îmi poţi auzi vocea și poţi răspunde la întrebările 
mele. 

— Vrei, te rog, să-ţi ridici mâna stângă? 

Când Celina făcu ce i se spusese, Mira dădu din cap 
către Eve. 

— Şi acum las-o jos. Eşti în siguranţă, Celina. 

— Da, sunt în siguranţă. 

— Cum te cheamă? 

— Celina Indiga Tereza Sânchez. 

— Nimic nu-ţi poate face rău. Nici măcar atunci când te 
voi face să te întorci în timp și vei vedea ceva ce până 
acum ţi-a fost greu să vezi, când îţi voi pune o întrebare la 
care îţi va fi greu să-mi răspunzi, nimic și nimeni nu va 
putea să-ţi facă vreun rău. Eşti în siguranţă. Înţelegi? 

— Da. Sunt în siguranţă. 

— Du-te înapoi în parc, Celina. În Central Park. Este 
noapte, o noapte destul de răcoroasă, dar tu te simţi bine. 
Ce vezi? 

— Copaci și iarbă și umbre. Luminile felinarelor 
strălucesc printre frunzele copacilor. 

— Ce auzi? 

— Zgomotul mașinilor care trec pe stradă. Muzică, 
puţină muzică se aude prin fereastra deschisă a unei 
mașini. Neo-punk. E dură. Nu-mi place deloc. Aud niște 
pași. Cineva traversează strada. Mi-aș fi dorit să nu vină 
aici. 

— O vezi pe femeia aceea? Femeia care vine spre tine? 
Plimbă un câine în lesă. 

— Da. Da, o văd. E un căţeluș alb, mic, un căţel simpatic 
care merge alături de ea. Ea râde la căţel. 

— Cum arată femeia? 

— E frumoasă. Genul casnică. Are părul castaniu- 
deschis, lung până la umeri. Ochii sunt... Nu pot să le 
disting culoarea, e prea întuneric. Ar putea fi căprui, dar e 
prea întuneric pentru a-mi da seama. E albă și pare în 
formă și sănătoasă. Lasă impresia că este foarte fericită în 
timp ce plimbă câinele. Vorbește cu câinele. „Facem doar o 
plimbărică scurtă în seara asta”, îi spune ea. „Fii căţel 
cuminte!” 

Respirația i se precipită și vocea îi scăzu la nivelul unei 
șoapte. 

— E cineva acolo. Cineva care o privește. 

— Nu e nici o problemă. Nu-ţi poate face niciun rău. Nu 
te poate auzi și nici vedea. Tu îl poţi vedea? 

— Eu... E întuneric. El stă în umbră, o urmărește cu 
privirea. Îi pot auzi respiraţia repezită, dar ea nu-l aude. 
Ea nu știe că o privește. Ar trebui să se întoarcă acum, să 
se ducă la lumină, departe de umbre. Trebuie să se 
întoarcă! Dar nu se întoarce. Nu știe că el e acolo, până 
când... Nu! 

— Nu-ţi poate face niciun rău, Celina. Ascultă-mi vocea. 
Nimeni nu te poate răni. Ești în siguranţă. Inspiră albastru, 
expiră alb. 

Respirația Celinei se linişti, dar vocea continuă să-i 
tremure. 

— Îi face rău. Sare pe ea, o lovește, lovește și cățelul, 
care fuge, trăgând după el lesa. O rănește, o lovește. Ea se 
luptă cu el. Albaștri, ochii ei sunt albaștri. Acum îi pot 
vedea, și sunt plini de teamă. Incearcă să fugă, dar ele 
prea mare. E prea rapid! Ea nu poate ţipa, nu poate striga, 
el e deja deasupra ei. O zdrobește. 

— Celina. Poţi să-l vezi? 

— Nu vreau să mă uit la el. Nu vreau. M-ar putea vedea. 
Și dacă mă vede mă va... 

— Nu te poate vedea. Tu plutești și el nu te poate vedea. 
Ești în siguranţă și plutești. 

— Nu mă poate vedea. 

— Nu, nu te poate vedea. 

— Nu pot să fac nimic. 

Se foi nervoasă în fotoliul ei. 

— De ce trebuie să văd toate astea? Nu pot s-o ajut. 

— Ba da, poţi. Poţi să te uiţi la el, să-mi spui ce vezi, asta 
o s-o ajute. Uită-te la el, Celina! 

— E mare. E foarte mare. Puternic. Nu se poate lupta cu 
el. 

— Ea... 

— Uită-te la el, Celina! Doar la el acum. 

— E... negru, e îmbrăcat în negru. Ca umbrele. Mâinile 
lui... Mâinile lui rup și sfâșie hainele ei. li spune „târfă” - 
„Vezi cum e, târfă? A venit și rândul tău acum, căţea!” 

— Faţa, doctore Mira, murmură Eve. Dă-mi amănunte 
despre faţa lui. 

— Uită-te la faţa lui, Celina. 

— Îmi e frică! 

— El nu te poate vedea. Nu ai de ce să te temi de el. 
Uită-te la faţa lui. Ce vezi? 

— Furie. Furie. Faţa îi e contorsionată. Ochii lui sunt 
negri, negri și orbi. Poartă ceva peste ei. Ochelari de 
soare, poartă ochelari de soare pe ochi, legaţi cu o bandă 
elastică în jurul capului. Capul îi strălucește. Faţa îi 
strălucește. Oribil. O violează. Mârâie și se împinge cu 
putere în ea. Nu vreau să mai văd. 

— Privește-i doar faţa. 

— Are ceva pe față. O mască? Strălucește. Ceva 
strălucitor și alunecos. Nu e alb. Sub stratul acela 
strălucitor nu e alb. E cafeniu. Poate bronzat. Nu știu. 

Respirația i se acceleră și deveni neregulată în vreme ce 
ea începuse să se zvârcolească. 

— Are fața mare. Mare și pătrată. Sprâncenele, 
interveni Eve. 

— Îi vezi sprâncenele, Celina? 

— Sunt negre și dese. Acum o omoară. Strânge panglica 
roșie din ce în ce mai mult, din ce în ce mai tare. Ea nu mai 
poate respira. Nu mai putem respira. 

— Trebuie s-o scot de acolo, spuse Mira când Celina 
începu să se înece, încercând cu disperare să respire. 
Celina, întoarce-te acum. Întoarce-te de la ei și uită-te la 
steaua ta. Uită-te numai la steaua ta. Poţi să o vezi? 

— Da, eu... 

— E tot ceea ce vezi. Doar steaua. E frumoasă, emană 
liniște. Acum te conduce înapoi. Te aduce acasă. Acum 
plutești în jos, foarte încet. Te simţi relaxată și liniștită. 

Când îţi voi spune să deschizi ochii, o să te trezești și o să- 
ți amintești tot ce ai văzut, tot ce am vorbit. Ințelegi? 

— Da. Vreau să mă trezesc. 

— Acum te trezești, străbaţi straturile de somn. 
Deschide ochii, Celina! 

Clipi și-și deschise ochii. 

— Doctore Mira. 

— Da. Stai liniștită pentru câteva momente. O să-ţi dau 
ceva de băut. Te-ai descurcat foarte bine. 

— L-am văzut. 

Își întoarse capul, căutând-o cu privirea pe Eve. 

— L-am văzut, Dallas! 

Intinse o mână și un zâmbet îi apăru pe buze. 

Eve se ridică, strânse ușor mâna Celinei pentru că i se 
păru că așa se cuvenea, apoi făcu un pas înapoi pentru a-i 
permite Mirei să-i dea ceașca de ceai. 

— Ai putea să-l recunoști? întrebă Eve. 

— Faţa lui. 

Celina clătină din cap și sorbi din ceai. 

— E greu. Ochelarii de soare îi ascundeau ochii și 
chestia aia pe care o avea întinsă pe faţă... E chel. Are 
scalpul neted, ca cel al unui bărbat care își îndepărtează 
cu regularitate părul sau care l-a eliminat definitiv. Nu 
înţeleg ce avea pe faţă. 

— Probabil o substanţă protectoare, izolantă, care să-l 
împiedice să lase vreo urmă. Aplicată în strat gros. Ce-mi 
poţi spune despre vocea lui? Ai remarcat vreun accent? 

— Nu... nu. Avea o voce guturală, dar asta poate din 
cauza furiei. Nu a strigat totuși nici măcar când a... N-a 
ridicat tonul. 

— Inele, bijuterii, tatuaje, cicatrici, semne din naștere? 

— N-am văzut nimic de genul ăsta. Cel puţin eu n-am 
observat. Hai să mai încercăm o dată și o să... 

— Categorie nu. 

Mira aprinse luminile. 

— Nu voi autoriza încă o ședință cel puţin până mâine- 
seară, cel mai devreme. Îmi pare rău, Eve. În asemenea 
situaţii, graba e contraindicată. 

— Dar mă simt bine, protestă Celina. De fapt, chiar mă 
simt mai bine decât înainte de a începe. 

— Şi o să continui să te simţi bine. O să te duci acasă, o 
să te relaxezi, mănânci și tu ceva. 

— Pot să beau și un pahar mare de vin? 

— Sigur că da. 

Mira o bătu pe umăr pe Celina. 

— Fă tot ce-ţi stă în putinţă pentru a nu te mai gândi la 
asta, și mâine vom mai face un pas înainte. 

— Simt că am trecut de un anume prag. Mâine nu va mai 
fi așa de greu. Ai niște poze pe care să mă pot uita? o 
întrebă ea pe Eve. Înainte de ședința de mâine? Poate îl 
recunosc dacă îi văd poza. 

— O să văd dacă reușesc să fac rost de ceva fotografii 
până mâine. 

— Ei bine. 

Celina puse ceașca de ceai alături. 

— Cred că mă duc să beau paharul acela de vin. 

— Te conduc. 

Secretara Mirei se pregătea să plece acasă și uitându-se 
la ceas Eve constată că era aproape șase. Trebuia să plece. 

— Poate după ce o să se termine toate astea o să bem un 
pahar de vin împreună. 

Eve o conducea spre staţia de aerobus. 

— Imi surâde ideea. Chestia asta, hipnoza, te face să te 
simţi de parcă ai fi înghiţit un tranchilizant? Vreau să spun, 
te simţi așa, ameţită? Simti că ieși din propriul corp? 

— Nu. Ei bine, poate un pic. Dar ești, cum să spun, 
priponită. 

— O parte din tine știe că ești în siguranţă și că te poţi 
întoarce când vrei tu. 

— Hmmm. 

— A fost un pic ciudat, dar nu neapărat neplăcut. Tot 
procesul ăsta, vreau sa spun, nu ce am văzut în timpul 
ședinței. Acolo unde m-am dus, totul a fost foarte neplăcut. 
S-a asemănat destul de mult cu o viziune. 

— Şi te-ai descurcat foarte bine în această privinţă. 

— Așa ar trebui. Sper că după chestia asta o să reușesc 
să-mi recapăt darul așa cum era înainte. În caz contrar, cel 
puţin sper că data viitoare o să fie mai bine. 

— Te-ai descurcat de minune. Crezi că-ți găsești drumul 
prin labirintul ăsta? 

— Da. 

— Eu trebuie să mă întorc. 

Făcu un gest cu mâna spre clădire. 

— Parcă ești aici încă de dimineaţă. 

— Asta e. 

— N-aș face așa ceva în ruptul capului, spuse Celina într- 
un acces de sinceritate. Deci ne vedem mâine la Mira? 
Dacă vrei să vin mai devreme și să mă uit la câteva 
fotografii, anunță-mă. 

— Așa am să fac. 

Eve se întoarse în clădirea unde își avea sediul 
Departamentul Omucideri. Trecu pe la biroul lui Peabody, 
bătu în el, îi făcu un semn și o luă spre biroul ei. 

— Am reușit să punem cap la cap o descriere sumară. 
Dacă adăugăm și cele aflate deja de noi rezultă că avem 
de-a face cu un ticălos al dracului de mare. Metis sau... 

— Parcă a spus că era alb. 

— A derutat-o substanţa protectoare. Se pare că își 
aplică un strat gros pe faţă și pe mâini și probabil că 
folosește o soluţie care nu e foarte transparentă. Metis, cu 
pielea cafenie sau bronzat. 

Chel - cu capul complet ras. Faţa pătrățoasă, sprâncene 
negre și dese. Nu are semne distinctive sau cel puţin de 
data asta ea nu a reușit să vadă niciunul. Când le-a ucis 
purta ochelari de soare de culoare închisă. 

— Iisuse Hristoase! 

— S-ar putea să aibă ceva la ochi, s-ar putea ca ăsta să 
fie un alt simbol sau o consecinţă a problemelor lui 
patologice. O să verificăm și persoanele cu boli de ochi sau 
cei cu ochii foarte sensibili. 

— Dependenţii de droguri sunt fotosensibili. 

— Nu se droghează. Poate ia steroizi, ca să-și fortifice 
corpul. Tu ce-ai găsit? 

— Nici unul dintre prietenii cu care și-a petrecut 
Sommers seara trecută nu i-a dat vreo pisică-robot și nici 
nu-și amintește să o fi văzut cu un asemenea animal. Acum 
am început să verific magazinele de unde se poate 
cumpăra așa ceva, dar încă n-am găsit nimic. 

— Trece-le o dată în revistă, apoi du-te la Feeney. O să 
mergeţi împreună pe teren în seara asta. 

— Cu Feeney? 

— Am împărţit persoanele vizate pe cel puţin două liste 
și ca să meargă mai repede o să facem două echipe. Vreau 
ca în seara asta să acoperim un teritoriu cât mai mare. Tu 
o să mergi cu Feeney. Eu îl iau pe Roarke cu mine. Ele, 
oricum, la curent cu mersul anchetei. Mă scutește să repet 
toată povestea unui alt poliţist. 

Făcu o pauză și se așeză pe colţul biroului. 

— Auzi, dacă ai noroc și dai de tip în seara asta, ţine 
minte că nu o să fie prea ușor să-l reţii. 

— Sper că nu ai de gând să-mi spui să fiu atentă. 

— Îţi cer să fii bună. Fii cu ochii în patru. Dacă dai de el 
și e să sară la vreunul dintre voi, fii sigură că te va viza pe 
tine. 

— Pentru că sunt femeie. 

— Exact. O să te rănească dacă poate. 

— N-o să-l las. Şi tu să ai grijă. 

— Pune-l la curent și pe Feeney cu restul descrierii. Şi 
ține bine minte toate detaliile. Ar putea, de exemplu, să 
poarte o perucă sau... 

— Dallas, nu e prima oară când plec singură din cuib. 

— Da. Da, da. 

Agitată, se ridică și alese să bea apă în loc de cafea. 
Sunt deja supraîncărcată cu cofeină, își spuse ea, în timp 
ce deschidea sticla. 

— Am o presimţire rea, atâta tot. 

— Vrei să te sun când ajung acasă, mami? 

— Șterge-o! 

— M-am dus! 

Eve se așeză la birou și anexă înregistrarea ședinței de 
hipnoză la dosarul anchetei. Apoi întocmi un raport în care 
incluse notițele din ziua aceea. 

Roarke îi spusese că o să vină să o ia de la birou pe la 
șapte și jumătate, așa că mai avea puţin timp. Începu să 
alcătuiască o listă cu persoanele fotosensibile care 
întruneau și ceilalți parametri fizici, lăsă computerul să-și 
facă treaba, se ridică și merse până la fereastră. 

Presimţiri rele, se gândi ea din nou și aruncă o privire 
orașului ei. 

Nu era vorba de puteri extrasenzoriale. După părerea ei, 
ceea ce făcea ea, ceea ce avea ea era total opus 
fenomenelor paranormale. Era vorba de ceva elementar, 
poate chiar primitiv - așa cum omul preistoric știa când să 
vâneze și când să se ascundă. 

Ar fi definit senzaţia ca viscerală, dar cuvântul ăsta i se 
păruse întotdeauna că suna prea pretenţios. Și munca de 
poliţist nu avea nimic pompos. 

Presimţirile, pentru că un cuvânt mai potrivit nu găsise, 
erau o combinaţie de instinct, experienţă și știință pe care 
n-avea nici un chef să înceapă s-o analizeze, mai ales, 
acum. 

Ştia că el deja își alesese următoarea victimă. Şi nu 
putea să se întrebe decât pe cine și unde va ataca în 
această seară. 

Îmbrăcat într-un elegant costum de afaceri de culoare 
închisă, Roarke înconjură mașina cea nouă a lui Eve, după 
ce el o parcase pe a lui într-un loc liber din garajul de la 
subsolul clădirii. 

— N-am apucat să mă uit prea bine la noua ta achiziţie. 
Trebuia să o primești de mult, nu-i așa, locotenente? 

— Își face treaba. 

— Mai bine, sper, decât rabla pe care o aveai înainte. 
Bătu ușor cu degetul în capotă. Ridică un pic capota. 

— De ce? 

— Ca să arunc o privire la motor. 

— De ce? Merge. Ce altceva mă mai poate interesa? N-o 
să se schimbe cu nimic doar dacă mă uit la el. 

O gratifică cu un zâmbet compătimitor. 

— Draga mea Eve, lipsa ta acută de interes în 
problemele de mecanică auto este tipic feminină. 

— Ai grijă, amice! 

— Nu ti-ar plăcea să știi și tu ce se ascunde aici? Ciocăni 
din nou capota. Ce te duce acolo unde vrei să ajungi? 

— Nu. 

Totuși, cuvintele lui îi stârniseră o vagă curiozitate. 

— Şi, în afară de asta, suntem deja în întârziere. Hai să 
mergem. 

— Ei bine, dă-mi codurile. 

Ridică o sprânceană când o văzu că se încruntă. 

— Dacă tot nu mă lași să mă joc cu ea, măcar dă-mi voie 
să o conduc. 

Ea se gândi că era un schimb corect. El renunţase la 
seara lui pentru a o ajuta, pentru a munci cot la cot cu ea. 
Îi dădu codurile și se urcă pe locul pasagerului. 

— Departamentul de poliție vă mulțumește pentru 
asistența dumneavoastră, bla-bla-bla... 

— Te rog, recunoștinţa ta nemărginită. 

Se așeză în spatele volanului, ajustă scaunul după 
preferinţele lui și scană bordul cu privirea. Aprecie dotările 
mașinii ca medii. Nu înțelegea de ce NYPSD nu cumpăra 
cele mai performante mașini pentru dotarea instituţiei. 

Porni motorul și sunetul acestuia nu-i displăcu deloc. 

— Se pare că de data asta te-ai pricopsit cu una mai 
puternică. Apoi îi zâmbi. Îmi pare rău că n-am ajuns mai 
devreme. 

— Nu e nici o problemă. Am avut cu ce să-mi ocup 
timpul. Nici Feeney n-a reușit să scape decât acum 
douăzeci de minute, așa că și el și cu Peabody au pornit 
destul de târziu la treabă. 

— Atunci, hai, să-i ajungem din urmă. 

Porni mașina și merse cu o viteză moderată până la 
ieșirea din garaj. Aruncă o privire la traficul de pe stradă. 
Şi apăsă pedala de acceleraţie. 

— Pentru numele lui Dumnezeu, Roarke! 

Se strecură printre mașinile oprite, evită la mustață un 
șir de taxiuri, trecu cu viteză pe lângă câteva scutere și 
traversă o intersecţie cu doar o fracțiune de secundă 
înainte ca semaforul să-și schimbe culoarea în roșu. 

— Nu e rău deloc, decise el. 

— Dacă bușesc mașina asta din prima săptămână, n-o să 
mai îndrăznesc să calc pe la Administrativ. 

— Hmmm. 

Făcu o manevră în plan vertical, apoi luă o curbă cu 
viteză. 

— Ar fi putut să fie mai elastică la viraje, dar se 
manevrează destul de ușor. 

— Şi dacă te opresc cei de la Circulaţie să știi că eu n-o 
să mă apuc să-mi flutur legitimaţia pentru a te scoate din 
rahat. 

— Şi manevrele laterale se execută cu ușurință, decise el 
după câteva testări. Deci, unde mergem? 

Oftă lung, din rărunchi, dar acum măcar avea un motiv 
să umble și ea la comenzi - tastă numele și adresa primului 
individ de pe lista ei. 

— Vrei ca traseul să-ţi fie afișat pe parbriz sau pe 
monitorul calculatorului de bord? 

— Pe bord. 

— Pe monitor, ordonă ea și nu-și putu reţine un zâmbet 
când văzu ecranul de pe bordul mașinii. I-am dezactivat 
funcţia de răspuns și informare vocală. Nu vorbește cu 
mine decât dacă îi ordon eu să facă asta. Păcat că opţiunea 
asta nu poate fi extinsă și asupra anumitor oameni. 

Urmări traseul care apăruse pe monitor. 

— Cum a mers ședința cu Celina? o întrebă Roarke. 

— S-a descurcat destul de bine. Am mai aflat câteva 
detalii, dar merge cam greu. Mira n-a vrut să-și mai dea 
acordul pentru încă o ședință, nu înainte de o pauză de 
douăzeci și patru de ore. 

— Deci e vorba de un proces destul de lent. 

— Da, și el n-are de gând să-și încetinească ritmul. Nu 
omoară femei pur și simplu, ci se limitează la acelea care îi 
creează impresia că-i controlează viaţa. 

— Simbolic. 

— Poate că eu sunt de vină că se mișcă atât de repede, 
poate că l-am zgândărit cu interviul acela pe care l-am 
făcut cu Nadine și apoi cu conferința de presă. După cum 
se vede și-a accelerat ritmul. 

— Indiferent dacă l-ai zgândărit sau nu, va continua să 
omoare până când vei pune gheara pe el. 

— Da. Cu asta mă ocup acum. Și sper că foarte curând o 
să pun și gheara pe el. 

Primul pe care-l vizitară se numea Randall Beam, un 
domn care nu părea prea fericit să vadă poliţia la ușă. 

— Uitaţi cum stă treaba: Am o problemă de rezolvat. 
Tocmai mă pregăteam să ies pe ușă. Ce s-a întâmplat? 

— Dacă ne-ai lăsa să intrăm, Randall, o să-ţi spunem ce 
s-a întâmplat și după aceea poate că vei ajunge și la 
întâlnirea ta. 

— La naiba! Cum se face că, dacă un tip are la activ 
câteva acte de violente, poliţia este tot timpul pe capul lui? 

— Într-adevăr, e un mister de nepătruns. 

Eve intră și aruncă o privire de jur împrejurul camerei. 
Era mică și în ea domnea o dezordine tipic masculină, dar 
nu era revoltător de murdară. În aer se simţea o ușoară 
mireasmă care ar fi fost de ajuns pentru a justifica o vizită 
a celor de la Narcotice, dar Eve nu avea de gând să facă 
prea mult tam-tam pe chestia asta, dar numai în cazul în 
care și el avea să se arate cooperant. 

Ferestrele erau încadrate de draperii, surprinzător, și în 
colțurile canapelei se vedeau câteva pernuţe foarte 
frumoase. 

Din punct de vedere fizic, Beam nu corespundea 
profilului persoanei pe care o căutau. Avea cam un metru 
optzeci, un corp solid, musculos. Dar laba piciorului îi 
părea insignifiantă dacă era pusă lângă o pereche de 
bocanci mărimea patruzeci și noua. Avea tenul alb, specific 
celor care fuseseră încarceraţi pentru destul de multă 
vreme și își purta părul lung strâns într-o coadă care-i 
cădea pe spate. 

Chiar și așa, ea tot voia să stea un pic de vorbă cu el. 
Poate că avea vreun frate, un prieten ceva, care să se 
potrivească mai bine cu ceea ce căuta ea. 

— Trebuie să aflăm pe unde ai mai umblat, Randall. 

Îi spuse datele și orele la care se comiseseră cele trei 
crime și așteptă să-i audă explicaţiile, privindu-l cum se 
uită trist la ei. 

— De unde vreţi să știu eu? 

— Nu poţi să-mi spui pe unde ai umblat aseară? 

— Aseară? Una dintre crimele astea a fost comisă 
aseară? Vreţi să știți ce-am făcut aseară după ce m-am 
întors de la muncă? Am reușit să mă angajez undeva. 

— Mă bucur pentru tine. 

— Deci, după ce am terminat munca, eu și cu câţiva 
băieţi, colegi de serviciu, am mers la Roundhouse. Știţi, 
cârciuma de pe Fourth? Am dat pe gât câteva pahare, am 
înfulecat ceva, am jucat câteva partide de biliard. Acolo 
lucrează și o prostituată. Loelle parcă o cheamă. M-am 
cam încins, așa că am mers amândoi întruna dintre 
camerele de sus - Roundhouse are două astfel de camere - 
pentru o partidă de amor. Am mai băut ceva după aceea și 
m-am dus acasă. Am ajuns cam pe la ora două. Astăzi era 
ziua mea liberă. 

— Loelle și prietenii tăi pot să confirme ceea ce ne-ai 
povestit tu acum? 

— Sigur că da. De ce nu? Loelle își face veacul pe acolo 
cam în fiecare seară. Puteţi s-o întrebaţi pe ea dacă vreți. 
Și puteţi să-l întrebaţi și pe Ike - Ike Steenburg, coleg de 
muncă. Și el a fost acolo ieri-seară. Ce s-a întâmplat? 

— Acum, hai să vedem cum stă treaba cu celelalte două 
seri. 

Se dovedi că nu-și mai amintea ce făcuse în noaptea în 
care Napier fusese ucisă, dar reuși să le explice unde era 
și ce făcea în seara când murise Maplewood. 

— Am fost într-un loc. Am stat acolo până după 
unsprezece. După aceea, am ieșit cu niște prieteni la... la o 
cafea. Apoi am venit acasă pe la miezul nopţii, sau cam așa 
ceva. Acum chiar trebuie să plec. 

— In ce loc ai fost, Randall? 

Își târșâi nervos picioarele și obrajii i se îmbujorară. 

— Şi de ce-ar trebui să vă spun vouă? 

— Pentru că eu am o legitimatie și tu ai cazier, pentru că 
eu vreau să știu și dacă mă faci să te mai întreb o dată 

cred că o să devin brusc foarte interesată de mirosul de 
Zoner pe care-l simt pe aici. 

— Doamne, Dumnezeule, voi, polițiștii, întotdeauna staţi 
pe capul amărâţilor ca mine! 

— Da. Asta e munca mea, asta e ceea ce mă face să mă 
trezesc dimineaţa cu un zâmbet larg pe faţă. 

El respiră adânc. 

— Nu vreau ca prietenii mei să afle de asta. 

— Sunt cea mai discretă persoană pe care o cunoști. 

El își ridică privirea, se uită la ea, apoi la Roarke, și îi 
puse acestuia mâna pe umăr. 

— Acuma n-ar trebui să intri la idei. Nu sunt un poponar 
nenorocit. Nu înţeleg de ce unii bărbaţi simt nevoia să și-o 
tragă cu bărbaţii, când sunt atâtea femei pe lume. Dar, 
asta e, fiecare cu treaba lui. 

Eve presupuse că despre ea era vorba, dar începuse deja 
să-l simpatizeze pe bietul nenorocit. 

— Da, știu ce vrei să spui. 

— Mi s-a spus, la naiba, mi s-a spus că ar trebui să îmi 
găsesc o activitate reconfortantă, ceva care să-mi ocupe 
timpul, ceva relaxant. Și m-am înscris la un curs de, ăăăă, 
lucru manual. 

— Deci tu te ocupi de artizanat. 

— Asta nu înseamnă că-s homosexual sau ceva de genul 
ăsta. 

Îi aruncă lui Roarke o privire tăioasă, provocându-l 
parcă să-l contrazică. 

— Tu ai făcut draperiile alea? îl întrebă Roarke politicos. 

— Da. Și ce-i cu asta? 

Își încleștă pumnii. 

— Sunt foarte frumoase. Aș putea spune că e o alegere 
inspirată a materialului și a culorilor. 

— Ei bine... 

Îl privi pe Roarke, apoi draperiile. Ridică din umeri. 

— Au ieșit bine. E o chestie constructivă și, știți voi, 
terapeutică. A început să-mi placă. În seara aceea, mă 

străduiam să fac niște perne la Total Crafts - acolo au un 
club, instructori și toate celelalte. Acolo am fost în seara 
aceea. Ei îţi asigură și materialele și tot restul, și dacă vrei 
poţi să le foloseşti și mașinile. E destul de interesant. Și în 
seara asta mă duc la un curs de broderie. 

— Instructorul și colegii tăi de curs pot să ne confirme 
povestea ta? 

— Da. Dar dacă mergeţi acolo și începeţi să puneţi 
întrebări, dacă le povestiţi despre cazierul meu, s-ar putea 
să-mi provocaţi neplăceri. 

— Ai uitat că sunt cea mai discretă persoană pe care ai 
cunoscut-o vreodată? Amicii tăi știu despre această 
pasiune a ta? 

Pe faţa lui se putea citi uimirea. 

— La naiba, nu! Crezi c-aș putea să mă laud cu 
draperiile și pernuţele pe care le-am făcut eu? Ar începe să 
râdă de mine, să mă ia în balon până când aș fi nevoit să îi 
pocnesc. Și asta nu m-ar ajuta deloc, mai ales că acum eu 
încerc să-mi rezolv problemele pe care mi le-a creat firea 
mea violentă. 

— Ai dreptate, fu de acord Eve. 


— Ai știut că nu el este tipul pe care-l căutăm din 
momentul în care a deschis ușa. Roarke se urcă în spatele 
volanului. 

— Da, dar trebuia să-l luăm un pic la întrebări. El spune 
că prietenii lui nu știu nimic despre pasiunea lui, dar e 
posibil ca unul dintre ei să știe. Un prieten, un coleg de 
muncă sau un tip cu care joacă biliard. Ridică din umeri. 
Fură panglica de la Randall sau o cumpără de la magazin, 
folosindu-se de numele lui. Nu poţi să nu iei în calcul astfel 
de variante. Hai, să-l vedem pe următorul. 


Trecu în revistă toate numele de pe listă pentru că 
trebuia să fie bifate, dar nu comentă când Roarke anunţă 
că era timpul să mănânce ceva. Și nu făcu nici un 


325 


comentariu când el alese un restaurant franțuzesc, cu 
lumânări pe fiecare masă și chelneri cu nasul pe sus. 

A fost de ajuns ca el să-și spună numele pentru a obţine 
un separeu pe colţ în numai treizeci de secunde, cu scuzele 
de rigoare. Dar mâncarea urma să și-o aleagă ea. 

Chiar și așa, abia dacă ciuguli din mâncarea de pe 
farfuria ei. _ 

— Spune-mi ce te frământă. Își puse o mână pe a ei. Nu 
cred că e vorba numai despre caz. 

— Sunt o grămadă de lucruri la care mă gândesc. 

— Spune-mi unul. 

— l-am povestit lui Peabody despre... i-am spus ce s-a 
întâmplat când eram copil. 

Degetele lui se strânseră peste ale ei. 

— Chiar mă întrebam dacă aveai de gând să-i spui 
vreodată. Cred că a fost destul de greu pentru amândouă. 

— Este partenera mea. Partenerii trebuie să aibă 
încredere unul în celălalt. Eu sunt mai mare în grad și mă 
aştept din partea ei să-mi urmeze ordinele fără ezitare. Şi 
știu că așa va face, dar nu din pricina gradului meu. 

— Nu numai de asta i-ai spus. 

— Nu. Nu numai din cauza asta. Se uită la el în lumina 
lumânărilor. Cazurile de genul ăsta mă afectează personal. 
Pot să caut prea mult într-un loc și să greșesc sau pot să 
greșesc pentru că trec cu vederea ceva. 

— Tu niciodată nu-ţi ferești privirea, Eve. 

— Da, dar poate că aș vrea s-o fac. Uneori, chiar vreau s- 
o fac și puţin îmi lipsește să trec la fapte. Ea e alături de 
mine în fiecare zi și e o polițistă foarte bună. Dacă mă vede 
că fac vreo greșeală, măcar să știe din ce cauză am comis- 
O. 

— Sunt de acord cu tine. Dar mai există un motiv pentru 
care i-ai spus. 

— E prietena mea. Cea mai apropiată, cred, ca și Mavis. 
Dar Mavis e altfel. 

— Şi încă cum! 

Ea izbucni în râs, așa cum își dorise și el. 

— Nu e polițistă și e Mavis. E prima persoană căreia i- 
am spus. Prima persoană căreia am fost în stare să-i 
mărturisesc totul. Ar fi trebuit să-i spun și lui Feeney. Am 
fost parteneri și s-ar fi cuvenit să știe și el. Dar pe vremea 
aceea încă nu-mi aminteam totul, și în afară de asta... 

— Ele bărbat. 

— Dar și tu ești bărbat. Și ţie ţi-am spus. 

— Eu nu sunt o figură paternă, spuse el și o privi cum se 
întinde spre paharul de apă. 

— Presupun că ai dreptate. Adică nu, în mod sigur nu 
ești o figură paternă. Şi poate Feeney... Într-un fel sau 
altul... Nu contează, decise ea. Nu i-am spus. Mirei i-am 
spus în treacăt și ea e doctor. Niciodată n-am mărturisit 
totul dintr-odată, decât ţie și acum și lui Peabody. 

— Adică i-ai spus totul? 

Mă întrebi dacă i-am mărturisit că l-am omorât? Da. A 
zis ceva de genul că speră să-l fi tăiat în bucățele. A 
început să plângă. Iisuse! 

Își sprijini capul în mâini. 

— Asta te frământă? Că o doare inima din cauza ta? 

— Nu de-aia i-am spus. 

— Prietenie, camaraderie. Nu e vorba numai despre 
încredere, Eve. Mai e vorba și despre afecţiune. Chiar 
dragoste. Dacă nu i-ar fi fost milă de copilul acela, dacă nu 
s-ar fi înfuriat pentru ce s-a întâmplat, n-ar mai fi prietena 
ta. 

— Cred că îmi dau și eu seama de chestia asta. Îţi mai 
spun încă unul dintre lucrurile care mă frământă și apoi ne 
întoarcem la treabă. Am asistat astăzi la ședința aceea de 
hipnoză. Mira mi-a mai spus despre asta, nu m-a bătut la 
cap, dar mi-a zis că prin hipnoterapie aș putea să scot la 
iveală toate acele lucruri rele din subconștientul meu, să 
mă purific cumva. Poate cu cât îmi amintesc mai multe, cu 
atât o să le pot controla mai bine. Nu știu. Dar nu cred că 

mă pot întoarce acolo, Roarke. Nu știu dacă pot, chiar dacă 
asta ar însemna să scap definitiv de coșmaruri. 

— Dar ai luat în calcul și varianta asta. 

— N-am eliminat varianta definitiv, am amânat însă să 
iau o hotărâre în privinţa asta. Dar toată tărășenia aceea 
seamănă un pic prea mult cu procedurile de testare. Dacă 
omori pe cineva în timpul serviciului, în misiune, trebuie să 
treci prin niște proceduri de testare. Asta e procedura 
standard, așa că trebuie să te supui. Nu e prea plăcut, dar 
n-ai încotro. Însă şedinţa de hipnoză e ca și cum ai spune 
„sigur, băgaţi-mă la înghesuială, luaţi-mi și controlul pe 
care-l aveam asupra mea, și așa poate - poate - o să fac 
lucrurile mai bine”. 

— Dacă vrei să afli mai multe și nu prea îţi place 
hipnoza, să știi că mai ai și alte variante, Eve. 

— Ai putea să afli detaliile trecutului meu, așa cum le-ai 
descoperit și pe cele din trecutul tău. Mai luă o înghiţitură 
din paharul de apă. M-am gândit mult la chestia asta. Nu 
sunt foarte sigură că mi-aș dori să mă întorc în timp la 
momentul acela. Dar o să mă mai gândesc. Bănuiesc că 
dacă aș afla ce a făcut înainte ca eu să-l ucid, de ce îl 
supravegheau cei de la poliție, dacă aș ști mai multe 
despre mine, despre ce mi-a făcut, despre modul cum au 
lăsat să mi se întâmple lucrurile acelea doar pentru a nu-și 
pune în pericol investigatia... 

Roarke făcu o remarcă foarte acidă la adresa celor de la 
poliţie și a anchetei lor. O asemenea remarcă, se gândi ea 
cu un umor negru, era deplasată în astfel de restaurante 
franțuzești simandicoase. 

— Da, mă rog. Mă gândesc de ceva vreme la toată 
chestia asta, mă gândesc să aflu ce știu și alți oameni pe 
această temă. Și m-am tot întrebat: oare, aș putea să 
sacrific un civil de dragul principiilor? 

— Nu, nu ai putea. 

— Așa e, nu aș fi în stare. Poate doar fără să știu, fără 
voia mea. Dar există o mulțime de oameni și încă dintre 

aceia ce se consideră cetăţeni respectabili, care ar face-o. 
Care ar sacrifica, fără să stea prea mult pe gânduri, pe alţii 
pentru a-și atinge scopurile. Se întâmplă în fiecare zi, la 
scară mare sau mai mică. Pentru un bine mai mare, pentru 
binele lor, pentru ceea ce cred ei că înseamnă binele 
celorlalţi, prin omisiune sau prin faptele lor, oamenii îi 
sacrifică tot timpul pc semenii lor. 


Peabody cobori din metrou și își înăbuși un căscat. Încă 
nu era unsprezece noaptea, dar ea se simţea la capătul 
puterilor. Cel puţin acum nu-i mai era foame, pentru că 
Feeney fusese îndeajuns de inspirat să-i propună să facă o 
pauză și să mănânce ceva, și ea acceptase bucuroasă. 
Stomacul îi era plin cu bucățele crocante de pui prăjit - cel 
puţin așa scria pe etichetă, și ea nu voia să știe ce-ar fi 
putut conţine pachetul acela. 

Dar bucăţelele acelea de came se dovediseră destul de 
gustoase, mai ales după ce le tăvăliseră printr-un sos 
galben. 

Bineînţeles, în privința anchetei avuseseră numai 
ghinion, dar asta era viaţa de poliţist. 

Își scoase comunicatorul în vreme ce urca scările de la 
metrou. 

— la uite-te la ea! 

Pe ecranul aparatului apăru faţa zâmbitoare a lui 
McNab. 

— Vii spre casă? 

— Sunt la două străzi distanţă de casă. Am mers într-o 
mulțime de locuri, dar n-am dat de niciun fir. 

— Asta-i viaţa. 

— Ai dreptate. Ai mai împachetat ceva? 

— Iubito, cred că o să-mi dai un sărut mare și lipicios 
când o să intri în casă. Am terminat de împachetat totul! 
Suntem gata de plecare. 

— Serios? 

Făcu câţiva pași de dans pe trotuar. 

— Mai rămăseseră destul de multe lucruri de 
împachetat, cred că ai muncit pe brânci. 

— Păi m-am gândit la sărutul tău, și asta m-a 
impulsionat. 

— Sper că nu mi-ai aruncat... 

— Peabody, eu vreau să trăiesc. Nu am uitat nimic, nici 
măcar iepurașul tău de pluș. 

— Hei, Domnul Codiţță Pufoasă și cu mine suntem 
prieteni foarte vechi. Ajung în cinci minute. Pregătește-te 
pentru sărutul acela mare și lipicios. 

— Când este vorba de săruturile tale, sunt mai pregătit 
decât un campion mondial înaintea concursului vieţii sale. 

Ea izbucni în râs și își băgă comunicatorul înapoi în 
buzunar. Viaţa e într-adevăr frumoasă, se gândi ea. De 
fapt, în momentul acesta viaţa ei era absolut fantastică. 
Toată agitația cu mutatul ei împreună cu McNab - 
semnarea actelor, viaţa în comun, amestecarea mobilei, a 
stilurilor de viaţă, faptul că avea să împartă patul cu 
același bărbat pentru... ei bine, poate pentru totdeauna - 
toate erau acum de domeniul trecutului. 

Era bine. Avea senzaţia că relaţia lor era solidă. 

Ce-i drept nu se putea spune că nu o enerva niciodată 
comportamentul lui. Dar el era așa cum trebuia să fie. Se 
obișnuise cu stilul lui. 

Era îndrăgostită. Era detectiv. Făcea echipă cu cea mai 
bună polițistă din NYPSD - poate cea mai bună polițistă din 
lume. Reușise să slăbească un kilogram și jumătate. Bine, 
doar unul, dar de restul se ocupa chiar acum. 

Își ridică privirea în timp ce mergea și zâmbi văzând 
luminile de la ferestrele apartamentul ei - fostul ei 
apartament, se corectă ea. Probabil că McNab avea să 
apară la fereastră dintr-un minut într-altul, va scoate 
capul, poate îi va trimite și o bezea, va face un gest care ar 
fi putut părea stupid dacă ar fi venit de la un alt bărbat, nu 
însă și în cazul lui. 

Avea să-i trimită și ea o bezea, la rândul ei, și gestul 
acesta n-o să mai pară deloc stupid. 

Încetini doar un pic ritmul pașilor, ca să-i dea timp să 
iasă la fereastră și să-i împlinească fantezia. 

Nici nu-l simţi venind. 

Urmă un moment de confuzie. Era mare - mult mai mare 
decât își imaginase ea - și foarte rapid. În acea fracțiune de 
secundă, în momentul în care îi văzu faţa - ochii acoperiţi 
de ochelari de soare - ea știu că avea necazuri. Necazuri 
mari. 

Din instinct pivotă și se întinse după arma pe care o 
purta la șold. 

Parcă fusese lovită de un taur furios. Simţi durerea - 
oribila durere - în faţă, în piept. Auzi, mai degrabă simti, 
ceva rupându-se și își dădu seama, cu o uimire bolnavă, că 
era vorba de ceva dinăuntrul ei. 

Mintea ei încetă să mai funcţioneze. Mai degrabă 
antrenamentul decât raţiunea o făcu să dea din picioare, 
ţintind oricare parte a corpului lui enorm, în încercarea de 
a se elibera din strânsoarea lui. 

Nici nu putea să-l clintească. 

— Târfă! 

Își aplecă fața deasupra ei. Trăsăturile îi erau neclare 
din cauza stratului gros de soluţie protectoare și a 
ochelarilor de soare. _ 

Timpul părea că se târăște. Își simțea membrele grele, 
de parcă ar fi avut tone de plumb legate de ele. Își luă 
avânt să-l lovească din nou - totul într-o mișcare lentă, 
chinuitoare, încercând în același timp să tragă aer în 
pieptul care o ardea. Își impuse să reţină cât mai multe 
detalii. 

— Târfă polițistă! O să-ţi fac felul! 

Continuă să o lovească și ea simţi cum îi fuge pământul 
de sub picioare, în timp ce degetele îi căutau cu febrilitate 
arma. Părţi din corpul ei, părţi separate din corpul ei 

amorțiră sub loviturile violente ale pumnilor și picioarelor 
lui. Simţea mirosul propriului ei sânge. 
O ridică brusc, ca și când n-ar fi cântărit mai mult decât 
o păpușă. De data asta auzi clar că s-a rupt ceva în ea. 
Cineva ţipă. Simţi că e înghițită în beznă și trase. 


McNab pusese muzică. I se păruse cam obosită la 
comunicator, așa că alese ceva pe gustul ei, Free-Ager, cu 
fluiere. Urmau să se culce în saci de dormit, pentru că 
împachetase totul, inclusiv așternuturile. Se gândi că ei o 
să-i placă la nebunie chestia asta - să-și petreacă ultima 
noapte în acest apartament dormind pe podea în saci de 
dormit, ca niște copii în excursie. 

Îi pregăti și un pahar de vin. Îi plăcea să facă toate 
lucrurile astea pentru ea, se gândea că și ea ar face la fel 
dacă el ar fi nevoit să lucreze până târziu. Așa făceau cei 
ce locuiau împreună. Cel puţin așa își închipuia el. 

Nici el și nici ea nu mai locuiseră până acum cu cineva. 
Cel puţin oficial. Aveau să vadă cum se descurcă și să 
înveţe din mers. 

Se gândi să deschidă geamul și să îi trimită o bezea și în 
momentul acela auzi ţipetele. 

Ieși în fugă din bucătărie, sări peste cutiile cu lucruri și 
se repezi la fereastra sufrageriei. Inima i se opri în piept. 

Nu-și mai amintea când își scosese pistolul pe care-l 
avea în dreapta și nici telefonul din mâna stângă. Ieși din 
casă ca o furtună. 

— Ofiţer în pericol! Către toate unităţile, către toate 
unităţile, un poliţist are nevoie de ajutor imediat! 

Strigă adresa în aparat în timp ce cobora în fugă scările. 
Rugându-se cu fervoare. 

Zăcea jumătate pe trotuar, jumătate pe stradă, cu faţa în 
jos și sângele - sângele ei - se prelingea pe pavaj. Un 
bărbat și o femeie erau aplecaţi deasupra ei și încă unul 
fugea spre ei. 

— La o parte! La o parte! Sunt poliţist! Oh, Dumnezeule! 
Dumnezeule mare, Dee! 

Își dorea să o ia în braţe, să o strângă la piept, dar știa 
că așa ceva nu i-ar fi făcut deloc bine. Își apăsă degetele 
tremurătoare pe gâtul ei și-i căută pulsul. Și mulțumi 
Providenţei când îi simţi bătăile inimii. 

— Bine! Doamne, Dumnezeule, bine! Ofiţer rănit! 

Iși scoase din nou telefonul. 

— Ofițer rănit! Are nevoie de asistentă medicală de 
urgenţă! Grăbiţi-vă, pentru numele lui Dumnezeu, grăbiţi- 
vă! 

Îi atinse mâna, stăpânindu-se din răsputeri să nu o 
strângă. Respira ceva mai ușor. 

— Căutaţi prin zonă o dubiţă neagră sau de culoare 
închisă, model nou. Se îndreaptă spre sud, cu viteză mare! 
Nu o văzuse îndeajuns de clar, nu suficient de bine. Nu 
avusese ochi decât pentru ea. 

Când începu să-și dea jos haina pentru a o acoperi, unul 
dintre bărbaţi îi întinse o jachetă. 

— Uite, acoper-o cu asta. Noi veneam încoace, 
traversam strada, când am văzut ce se întâmplă. 

— Rezistă, Dee! Peabody, rezistă, pentru numele lui 
Dumnezeu! 

Ținând-o încă de mână, dându-și seama că ea încă mai 
strângea pistolul în pumn, se uită la oamenii din jurul ei. 
Ochii îi deveniră reci și lipsiţi de orice expresie. 

— Vreau să-mi spuneţi numele voastre. Și să-mi povestiţi 
ce aţi văzut. 


Inima lui Eve bătea să-i spargă pieptul în momentul în 
care ușile ascensorului se deschiseră și ea se năpusti pe 
holul spitalului. 

— Peabody, spuse ea, trântindu-și legitimaţia pe biroul 
sorei șefe. Detectiv Delia. Care este starea ei? 

— În momentul de faţă este în sala de operaţii. 

— Nu mi-ai spus în ce stare se află. 

— Nu pot să vă spun asta, pentru că eu nu mă aflu în 
sala de operaţii. 

— Eve. 

Roarke îi puse un braţ peste umeri înainte ca ea să 
apuce să sară peste birou și să o strângă de gât pe 
infirmiera aceea. 

— McNab trebuie să fie în salonul de așteptare. Hai să 
mergem și noi acolo. 

Se strădui să-și calmeze respiraţia, să-și reprime și furia. 

— Trimite pe cineva în sala de operaţii și vezi în ce stare 
se află. M-ai înţeles? 

— O să fac tot posibilul. Puteţi aștepta pe hol, în stânga 
dumneavoastră. 

— Liniștește-te, iubito, îi murmură Roarke la ureche și-și 
strecură un braț în jurul taliei ei în timp ce se îndreptau 
spre salonul de așteptare. Încearcă să te liniștești. 

— O să mă liniștesc când o să aflu ce dracu se întâmplă! 

Intră în salonul de așteptare și se opri. 

Era singur. Nu se așteptase să-l găsească singur. 
Locurile de genul ăsta erau, de obicei, pline cu oameni 
îngrijoraţi. Dar acum, acolo nu era decât McNab singur, în 
faţa unei ferestre, privind în gol. 

— Domnule detectiv. 

Se întoarse și speranţa întipărită pe chipul lui cedă locul 
durerii. 

— Locotenente. Au luat-o. Au dus-o la... Au spus că... Nu 
știu. 

— lan. 

Roarke traversă camera, își puse braţul în jurul umerilor 
lui McNab și îl conduse spre un scaun. 

— Stai și tu jos, măcar pentru câteva minute. O să-ți 
aduc ceva de băut. Între timp tu stai și odihnește-te puţin. 
E pe mâini bune acum. Și imediat o să mă duc acolo, să 
văd ce pot să aflu. 

— Trebuie să-mi spui ce s-a întâmplat. 

Eve se așeză lângă McNab. Avea câte un inel pe fiecare 
deget, observă ea. Și mâinile pline de sânge. Sângele lui 
Peabody. 

— Eu eram în casă. Terminasem de împachetat totul. 
Abia vorbisem cu ea. Mă sunase să-mi spună că mai avea 
de străbătut două străzi până acasă. Mai avea doar... Ar fi 
trebuit să-i ies înainte. Asta ar fi trebuit să fac, să o 
întâmpin, și așa nu ar mai fi trebuit să vină singura. 
Dădusem drumul la muzică, la blestemata aia de muzică, și 
mă dusesem în bucătărie. N-am auzit nimic, până când au 
răsunat tipetele. Nu ea a ţipat. Ea n-a mai apucat să tipe. 

— McNab. 

Roarke se întoarse de la automatul de băuturi în 
momentul în care îi auzi tonul vocii. Era gata să intervină, 
să o tragă deoparte, când văzu schimbarea. 

Ea întinse mâna, prinse una dintre palmele lui pline de 
sânge și o strânse. 

— lan, i se adresă ea. Vreau să-mi spui exact ce s-a 
întâmplat. Ştiu că ţi-e greu, dar trebuie să-mi spui tot ce 
știi. Până acum n-am aflat nici un detaliu. 

— Eu... Lasă-mă un minut, bine? Lasă-mă să mă 
liniștesc. 

— Sigur. Bea un... ce ţi-o aduce el de-acolo. 

— Ceai. 

Roarke se sprijini de masa de lângă ei, stând cu fața 
spre McNab. 

— Bea puţin ceai, lan, și încearcă să-ţi tragi răsuflarea. 
Uită-te la mine puţin. 

Își puse o mână pe genunchiul lui McNab până când 
acesta își ridică privirea spre el. 

— Știu cum e când persoana la care ţii cel mai mult e 
rănită. În sufletul tău se duce un adevărat război și inima 
te doare atât de tare, încât nu crezi că trupul tău va mai 
putea rezista mult timp. Acest gen de frică nu are nume. 
Nu poţi decât să aștepți. Şi să ne lași să te ajutăm. 

— Eram în bucătărie. Își apăsă cu putere ochii cu podul 
palmelor. Apoi luă ceaiul pe care i-l întindea Roarke. Nu 
cred că trecuseră mai mult de două, trei minute de când 
îmi spusese la comunicator că mai avea de străbătut două 
străzi până acasă. Probabil că atunci coborâse din metrou. 
Am auzit apoi tipetele unei femei și niște strigăte. Am fugit 
la fereastră și am văzut. Ridică paharul de ceai, folosindu- 
se de ambele mâini, și sorbi din el, ca și când ar fi fost 
vorba de un medicament. Am văzut-o zăcând acolo, cu faţa 
în jos. Capul și umerii îi erau pe trotuar, restul corpului în 
stradă. Doi bărbaţi și o femeie alergau spre ea dinspre 
nord-vest. Și am văzut, aproape cu coada ochiului, un 
vehicul îndreptându-se spre sud, cu viteză mare. 

Se opri și-și drese vocea. 

— Am fugit imediat jos. Luasem cu mine arma și 
comunicatorul. Nu știu, nu-mi mai aduc aminte. Am cerut 
asistenţă. Când am ajuns la ea, era leșinată și sângera din 
cauza rănilor de la cap și de la față. Hainele îi erau pline 
de sânge. Își strânse ochii, apoi îi deschise. Sângera, și i- 
am verificat pulsul. Trăia. În mâna dreaptă încă mai avea 
arma. Nu i-o luase. Ticălosul ăla nu reușise să-i ia arma. 

— N-ai apucat să-l vezi. 

— Nu l-am văzut. Am obţinut câteva informaţii de la cei 
trei martori. Le-am luat și numele. Apoi au venit medicii. A 
trebuit să merg cu ea, Dallas. Am lăsat martorii cu polițiștii 
veniţi la fața locului și am plecat cu ea. Trebuia să merg cu 
ea. 

— Bineînţeles. Dar vehiculul ai reușit să-l vezi? 
Numerele de înmatriculare? 

— Era o dubiţă de culoare închisă. N-aș putea să-i spun 
exact culoarea. Nu i-am văzut numerele de înmatriculare, 
avea toate luminile stinse. Nici martorii nu le-au văzut. 
Unul dintre ei, Jacobs mi se pare, a remarcat că era nouă și 
foarte curată. Se poate să fi fost vorba de un Sidewinder 
sau de un Slipstream. 

— Dar pe atacator l-au văzut? 

Ochii lui deveniră din nou reci și lipsiţi de expresie. 

— Da, l-au văzut, chiar foarte bine. E un tip mare, solid, 
chel și poartă ochelari de soare. L-au văzut cum a călcat-o 
efectiv în picioare. Au văzut-o pe ea zăcând în nesimţire pe 
caldarâm și pe el cum o lovea cu picioarele. Apoi a luat-o 
pe sus, ca și când ar fi vrut s-o ducă în dubiţa lui. Dar 
femeia aceea a început să tipe, iar bărbaţii au fugit spre el. 
Atunci el a aruncat-o pe jos. Așa au spus ei, că l-au văzut 
aruncând-o pe jos și sărind în dubiţa lui. Dar ea a reușit să- 
| împuște. Așa mi-au spus. A reușit să tragă un foc în 
momentul în care a aruncat-o pe caldarâm. Poate că l-a 
nimerit. Poate că a reușit să-l împuște. Nu erau siguri, și 
eu a trebuit să plec cu ea, așa că nu am mai putut să le iau 
în continuare declaraţiile. 

— Te-ai descurcat bine. Te-ai descurcat foarte bine. 

— Dallas. 

Eve văzu că el se lupta din greu să nu izbucnească în 
plâns. Dacă el ceda, ceda și ea. 

— Liniștește-te! 

— Mi-au spus - medicii - mi-au spus că nu e bine deloc. 
Veneam încoace cu salvarea, și ei începuseră să-i dea 
primul ajutor. Și mi-au zis că nu e bine deloc. 

— Ce-o să-ți spun acum probabil că tu știi deja. Peabody 
nu e o femeie neajutorată. E o polițistă dură și o să-și 
revină în cele din urmă. 

El dădu din cap și își înghiţi nodul din gât. 

— Mai avea încă arma în mână. N-a dat drumul la armă. 

— Asta dovedește că are coloană vertebrală. Roarke? 

El dădu din cap și plecă să vadă dacă poate afla ceva 
nou, lăsându-i pe cei doi singuri în sala de așteptare. 

Se plimba de colo-colo, gemând ca un animal. Și plângea 
ca un copil, în timp ce trecea înainte și înapoi, înainte și 
înapoi prin fata ochilor lor holbaţi. Târfa asta chiar îl 
făcuse să sufere. 

Nu avea voie să facă asta. Acele zile se sfârșiseră, el nu 
mai avea cum să fie rănit acum de nimeni. Niciodată. Uită- 
te la el. Se răsuci să se privească în peretele acoperit cu 
oglinzi, ca să se asigure. Uite-te la corpul lui! 

Era înalt, mai înalt decât toţi cei pe care îi cunoștea. 

Știi cât costă hainele astea, monstru nenorocit ce ești? 
Ar trebui să te oprești din crescut, dacă nu vrei să umbli 
gol Pe mine nu mă mai interesează cu ce te îmbraci. N-am 
de gând să mai arunc banii pe haine care-ţi rămân mici! 

— Îmi pare rău, mamă. Nu depinde de mine. 

Nu, nu! Nu-i părea rău. Chiar se bucura că era înalt. Și 
nu se considera un monstru. 

Devenise puternic. Muncise, se chinuise, transpirase 
până când reușise să-și clădească un corp puternic. Un 
trup de care era mândru, un trup pe care oamenii îl 
respectau. De care femeile se temeau. 

Esti slab, ești mic, ești un nimic! 

— Acum nu mai sunt așa, mamă! Rânji satisfăcut și-și 
îndoi braţul sănătos, încordându-și bicepsul. Acum nu mai 
sunt așa! 

Dar chiar în timp ce se privea, în vreme ce se plimba 
prin faţa oglinzii, admirându-și mușchii pe care se chinuise 
atâţia ani să și-i fortifice, se văzu din nou slab, scăzând 

treptat, până când redeveni un băieţaș cu obrajii supti și 
cu ochi temători. 

Pieptul băiețașului care-l privea din oglindă era brăzdat 
de urme de lovituri, organele genitale erau jupuite din 
cauză că ea i le freca cu dușmănie, spunând că așa i le 
curăța. Părul lung și nespălat îi ajungea până la umeri, așa 
cum îl obliga ea să îl poarte. 

— O să ne pedepsească din nou, îi spuse băieţașul cu 
trupul firav. O să ne închidă din nou în întuneric. 

— Nu, n-o să ne pedepsească! întoarse spatele imaginii 
din oglindă. N-o să ne mai facă nimic. Își strânse la piept 
braţul rănit, încercând să-și aline durerea. Ea o să fie cea 
pedepsită de data asta. Poţi să pariezi și ultimul tău șfanţ 
pe chestia asta. Am avut grijă de târâtura aia de polițistă, 
nu? Nu? 

O omorâse. Era al naibii de sigur că o sfărâmase în 
bucăţi, o, da! Dar braţul lui! Era fierbinte și amorțit - genul 
acela de amorţeală pe care o capeţi la anestezie - de la 
umăr și până în vârful degetelor. 

Il strânse la piept, gemu încetișor, oscilând între cele 
două imagini - de băieţel și de bărbat. 

Mami o să-l sărute și o să-l facă bine. 

Mami o să-l pocnească până n-o să mai știe de el și o să-l 
închidă în întuneric. 

— N-am terminat încă! 

Il auzi din nou pe băieţelul acela trist și disperat. 

Nu, încă nu terminase. O să fie pedepsit numai dacă nu 
duce la bun sfârșit ceea ce avea de făcut. Încuiat în 
întuneric, orb în beznă. Ars și bătut, cu vocea ei înțepându- 
i timpanele. 

N-ar fi trebuit s-o lase pe poliţista aia acolo, dar totul se 
întâmplase atât de repede. Țipetele, oamenii care 
începuseră să alerge spre el, șocul durerii din braţ. 

Fusese nevoit să fugă. Băieţelul din el spusese „Fugi!” 
Ce putea el să mai facă? 

— A trebuit să fug. 

Căzu în genunchi, implorând parcă ochii aceia ce 
pluteau în tăcere, ce-l priveau fără milă. 

— Data viitoare o să mă descurc mai bine. Așteaptă, 
numai să vezi! 

În lumina aceea strălucitoare, care nu se stingea 
niciodată, rămase în genunchi, începu să se legene și să 
plângă. 


Eve nu putea sta jos. Merse până la automate și-și mai 
comandă o cafea. Luă cu ea lichidul acela amar, subţire și 
închis la culoare și se îndreptă spre fereastră. Privi în gol, 
așa cum o făcuse și McNab mai devreme. Trecu în revistă 
lucrurile pe care le făcuse, se gândi la cele ce trebuia 
făcute, dar nu putea să-și scoată din minte imaginea sălii 
de operaţii, unde doctori fără chip roboteau în jurul 
trupului inert al lui Peabody, cu mâinile mânjite de sânge 
până aproape de coate. 

De sângele lui Peabody. 

Se întoarse brusc la auzul unor pași ce se apropiau cu 
repeziciune. Dar nu era Roarke și niciunul dintre doctorii 
aceia fără chip. Feeney se năpusti în sală, cu cămașa lui 
cea elegantă mototolită și cu o expresie de îngrijorare pe 
faţă. 

Îi aruncă o privire și când o văzu clătinând din cap se 
duse direct la McNab și se așeză, așa cum făcuse și 
Roarke, pe marginea mesei. 

Începură să vorbească în șoaptă, Feeney pe un ton jos și 
liniștit și McNab cu o voce întretăiată de suspine. 

Eve îi înconjură și ieși din nou pe coridor. Trebuia să afle 
ceva. Să facă ceva, orice. 

Când îl văzu pe Roarke venind spre ea, când văzu 
expresia întipărită pe faţa lui, simţi cum i se înmoaie 
genunchii. 

— N-a... 

— Nu. 

Îi luă cafeaua din mână pentru că văzuse că mâinile 
începuseră să-i tremure. 

— E încă în operaţie. Eve... 

Puse paharul de cafea pe o tavă pentru a-i putea lua 
ambele mâini într-ale sale. 

— Spune-mi! 

— Are trei coaste rupte. Una dintre ele i-a perforat un 
plămân. Are umărul dislocat și șoldul fracturat. Organele 
interne sunt destul de afectate. Unul dintre rinichi a fost 
lovit destul de tare și splina... Încă mai încearcă să i-o 
repare, dar s-ar putea să fie nevoiţi să i-o scoată. 

— Doctorii pot să i-o înlocuiască. Aproape orice se poate 
înlocui. Altceva? 

— I-a fracturat pometele și i-a dislocat maxilarul. 

— Asta e rău. E rău, dar se poate repara... 

— A fost lovită la cap. Şi asta e destul de grav. 

Își trecea mâinile ritmic, în sus și în jos pe braţele ei și o 
privea fix în ochi. 

— Este o rană foarte serioasă. 

Chirurgul asistent pe care reușise să-l abordeze în 
camera de gardă îi spusese că Peabody arăta de parcă ar fi 
fost lovită în plin de un aerobus. 

— Ti-au... ţi-au spus ce șanse are? 

— Nu. Pot să-ţi spun că e operată de o întreagă echipă 
de doctori și dacă va fi nevoie de specialiști din exterior o 
să-i aducem imediat. O să facem rost de tot ce-i trebuie. 

Își simţea gâtul strâns ca de o gheară. Reuși să dea din 
cap. 

— Cât crezi că ar trebui să-i spun? 

— Cum? 

— Lui McNab. 

Acum îi masa umerii. Așteptă până când ea își închise 
ochii și reuși să se concentreze. 

— Cât din toate astea crezi că ar trebui să-i spun? 

— Tot. Trebuie să știe totul. 

Nu se mai putu stăpâni și își îngădui un moment de 
slăbiciune când Roarke o luă în braţe. Oh, Doamne, 
Dumnezeule! 

— E puternică. E tânără și puternică și sănătoasă. Ăsta e 
avantajul ei. Ştii lucrul acesta. 

— Du-te și spune-i și lui. A venit și Feeney, acum e cu el. 
Du-te și spune-le și lor ce-ai aflat. 

— Atunci haide, așează-te și tu. 

O sărută cu blândeţe pe frunte și pe obraji. 

— O să așteptăm toţi, împreună. 

— Nu încă. Mi-am revenit. 

Făcu un pas înapoi, dar îl luă de mâini și i le strânse 
înainte de a le da drumul. 

— Vreau doar să mă liniștesc puţin. Și vreau să... vreau 
să vorbesc cu niște oameni. Trebuie să fac... ceva, altfel 
înnebunesc. 

O trase din nou spre el și o strânse în braţe. 

— N-o s-o lăsăm să moară. 

Trecu o oră, care i se păru o veșnicie. 

— Ai mai aflat ceva? 

Eve clătină din cap spre Feeney. Când nu se plimba pe 
coridor, se odihnea rezemată de un perete, în afara sălii de 
așteptare, încăperea începuse să se umple de polițiști. 
Sergențţi, detectivi, colaboratori civili, care veniseră să 
aștepte verdictul doctorilor sau doar trecuseră pe acolo 
pentru a afla cele mai noi informaţii despre starea lui 
Peabody. 

— Familia ei... 

— Le-am spus să stea acasă, cel puţin până când o să 
știm ceva mai mult. Eve sorbi dintr-o nouă ceașcă de cafea. 
Imediat ce aflu ceva o să iau legătura cu ei și o să le spun 
în ce stare e. Am minimalizat un pic situaţia, poate că nu 
ar fi trebuit să fac asta, dar... 

— Oricum, ei nu prea ar fi avut ce face acum. 

— Așa e. 


342 


Roarke a făcut deja aranjamentele necesare pentru 
transportarea lor, asta dacă va fi nevoie să vină aici. 

— Cum se simte McNab? 

— Se agaţă de un fir de păr, dar asta facem cu toţi acum. 
În momentele astea, chiar e bine să ai și alţi polițiști 
aproape. Ochii i se îngustară până când deveniră două 
fante. E un om mort, Dallas. Toţi polițiștii din oraș o să-l 
vâneze ca pe un câine, mai ales acum, după ce a lovit pe 
unul dintre noi. 

— Da, e un om mort, fu de acord Eve. Și e al meu. 

Rămase sprijinită de perete și nu își întoarse decât capul 
când auzi zgomotul unei perechi de tocuri. 

Nadine venea pe coridor, escortată de doi polițiști. 

Perfect, se gândi Eve. Chiar avea nevoie să se certe cu 
cineva, să se mai descarce. 

Dar Nadine se opri în faţa lor și își puse o mână pe 
braţul lui Feeney și cealaltă pe braţul lui Eve. 

— Cum se simte? 

Mai întâi prietenia, reflectă Eve. Prietenia venea pe 
primul loc. 

— Încă e în sala de operaţii. De aproape două ore e 
acolo. 

— Şi nu v-au spus când... 

Se opri. 

— Nu, niciodată nu spun astfel de lucruri. Dallas, trebuie 
să vorbesc cu tine. 

— Te ascult. _ 

— Între patru ochi. Îmi pare rău, Feeney. 

— Nici o problemă. 

Se întoarse în sala de așteptare. 

— Putem să stăm undeva jos? întrebă Nadine. 

— Sigur. 

Eve se lăsă să alunece pe lângă perete până când fundul 
îi ajunse pe pardoseala culoarului. Şi continuă să-și soarbă 
cafeaua, uitându-se în sus. 


343 


După ce bătu de câteva ori din picior și ridică din umeri, 
Nadine se așeză pe jos lângă ea. 

— În ceea ce-o privește pe Peabody n-o să dau pe post 
decât ce-mi spui tu să difuzez. Fac asta pentru ea. 

— Mulţumesc. 

— E și prietena mea, Dallas. 

— Ştiu că e. 

Inchise ochii pentru că începuseră deja să o înţepe din 
cauza oboselii. 

— Știu foarte bine asta. 

— Numai să-mi spui ce vrei să apară la televizor și o să 
mă conformez. Acum să discutam și despre gorilele pe care 
le-ai pus pe urmele mele. 

Eve aruncă o privire celor doi polițiști, satisfăcută că 
erau - așa cum ordonase ea - niște tipi masivi și fioroși. 

— Ce-i cu ei? Cum crezi tu că pot să lucrez când am 
permanent în spate doi ofiţeri de poliție? 

— Asta e problema ta. 

— Eu nu... 

— Ela atacat-o pe Peabody, te-ar putea ataca și pe tine. 
Am apărut toate trei în reportajul acela. Un mic impuls, 
murmură ea. Asta am vrut să fac, să-i dau un mic impuls. 
Nu-mi imaginam că o s-o atace pe Peabody. 

— Parcă trebuia să te atace pe tine. 

— Nu are nici o logică, la naiba! Eu conduc ancheta. Eu 
sunt cea care hotărăște, în schimb, el alege să o atace pe 
partenera mea. Așa că s-ar putea să te atace și pe tine. A 
luat-o pe scara ierarhică, acum înţeleg. Vrea să văd că 
poate să-mi lichideze oamenii, chiar sub nasul meu. Vrea 
ca eu să știu chestia asta atunci când va veni după mine. 

— Pot și eu să fac niște legături, Dallas, dar ceea ce nu 
pot eu să înţeleg e cum vrei să-mi văd de treabă, să culeg 
informaţii și să fac reportaje când sunt urmărită peste tot 
de ăștia doi și, mai rău, e vorba de doi polițiști. Nimeni nu 
mai vrea să vorbească cu mine. 

— Descurcă-te, se răsti Eve. Fă pe dracu' în patru și 
descurcă-te, Nadine. N-o să-mi mai atace nici un prieten. 
Nu trebuie să i se mai ofere șansa să mai atace pe cineva 
apropiat. 

Nadine remarcă furia rece întipărită pe faţa lui Eve și 
rămase tăcută. Se aplecă, luă cafeaua din mâna ei și sorbi 
din ea. 

— Are gust de pipi cald, comentă ea și mai sorbi o dată. 
Nu, e chiar mai rea. 

— După primii cinci litri nu ţi se mai pare atât de 
proastă. 

— Te cred pe cuvânt, se decise ea și i-o dădu înapoi. Nu 
vreau să pună mâna pe mine. Dar te asigur că știu și eu 
cum să mă apar. Mai ales, după ce acum un an, în parc, m- 
am hârjonit cu un maniac. Și nici n-am uitat cine m-a salvat 
atunci. De asemenea, sunt îndeajuns de deșteaptă și am 
instinctul de conservare suficient de dezvoltat pentru a 
accepta faptul că din când în când e bine ca cineva să-mi 
poarte de grijă. Așa că o să încerc să mă descurc, Dallas. 
Işi schimbă poziţia, încercând să se așeze cât mai comod 
pe pardoseala tare. Și, dacă vrei să știi, pe cel din dreapta 
îl găsesc chiar drăguţ. 

— Abţine-te să faci sex cu oamenii mei câtă vreme sunt 
în timpul serviciului. 

— O să încerc. Mă duc să vorbesc puţin și cu McNab. 

Eve dădu din cap. Se gândi dacă ar fi mai bine să-și reia 
plimbarea sau să închidă ochii și să se scufunde în uitare. 
Inainte de a apuca să se hotărască, Roarke veni și se lăsă 
pe vine în faţa ei. 

— Cred că ar fi o idee bună să mergem până jos și să 
luăm ceva de mâncare, altceva decât ce se găsește la 
automatele astea, pentru oamenii de-aici. 

— Încerci să-mi găsești o ocupaţie? 

— Nu numai ţie, amândurora. 

— Bine. 

El se îndreptă, îi întinse mâna și o trase și pe ea în 
picioare. 

— Numai că mi se pare că ar fi trebuit să știm mai multe 
acum. Parcă... 

Se uită spre ascensor și îi văzu pe Charles și pe Louise 
apropiindu-se în grabă. 

— Ceva vești noi? întrebă Charles. 

— Nimic. Nu mai știm nimic de aproape o oră. 

— Mă duc în sala de operaţii. Louise îi strânse braţul lui 
Charles. O să mă echipez și o să arunc și eu o privire. 

— E mai bine așa, spuse Eve după ce Louise dispăru. O 
să știm și noi mai multe și o să pot și eu să mă mai 
liniștesc. 

— Eu ce pot să fac? 

Charles o prinse pe Eve de mână. 

— Dă-mi ceva de făcut, orice. 

Se uită în ochii lui. Prietenia era de multe feluri și se 
manifesta sub diverse forme, se gândi ea. 

— Roarke și cu mine ne gândeam să mergem să 
cumpărăm ceva de mâncare pentru cei de-aici. 

— Lasă-mă să mă ocup eu de chestia asta. Mă duc doar 
să-l anunţ pe McNab că am venit și noi, și după aceea o să 
fac eu cumpărăturile. 

— Undele continuă să se propage, nu-i așa? 

Roarke îl urmări pe Charles cum se amestecă în grupul 
de polițiști în care era și McNab. Toţi oamenii, relaţiile, 
legăturile... 

— Locotenente. 

Îi cuprinse faţa în palme și o sărută ușor pe frunte. 

— N-ar strica să-ţi găsești și tu un loc unde să te întinzi, 
să închizi ochii pentru câteva minute. 

— Nu pot să fac asta. 

— Nici nu mă gândeam că poţi. 

Eve continuă să aștepte. Și se simţi ca în mijlocul unui 
vârtej pe măsură ce contactă sau fu contactată de Whitney, 
de Mira, de familia lui Peabody. Mai veniră câţiva polițiști. 

Unii plecară, dar cei mai mulţi rămaseră. De la Omucideri, 
de la Electronică și Comunicaţii, de toate gradele, 
îmbrăcaţi civil sau în uniforme. 

— Du-te și adu-l pe McNab, îi șopti ea lui Roarke când o 
văzu pe Louise venind spre ei. Fă-o cu maximum de 
discreţie. Nu vreau să se înghesuie toată lumea în jurul 
nostru când o să ne dea ultimele informaţii. 

Făcându-și curaj, îi ieși în întâmpinare lui Louise. 

— Roarke s-a dus să îl aducă pe McNab, ca să nu 
trebuiască să repete ce ai de spus. 

— Foarte bine. 

Era îmbrăcată cu un halat larg, de un verde-pal. 

— O să mă întorc în sala de operaţii, să văd ce se mai 
întâmplă, să observ, dar am venit să vă spun ce-am aflat 
între timp. 

Roarke ieși pe coridor însoţit de McNab, de Feeney și de 
Charles. Primul cerc, fu de părere Eve, al acelor unde care 
se tot propagau. 

— Au terminat? întrebă McNab repede. Ea e... 

— Încă mai au de lucru la ea. Merge destul de bine. E 
operată de o echipă de chirurgi foarte buni, Ian, și ea are 
un organism viguros. 

Se întinse și îi luă mâinile într-ale ei. 

— O să mai dureze ceva timp. Rănile sunt destul de 
serioase și adevărul e că starea ei necesită mai multe 
operaţii. Semnele vitale sunt bune. 

— Cât mai durează? vru Eve să știe. 

— Două, trei ore, poate mai mult. E în stare critică, dar 
deocamdată se ţine bine. V-aș sugera să mergeţi jos și să 
donați niște sânge. E un lucru pozitiv pe care puteţi să-l 
faceţi. Eu o să mă întorc în sala de operaţii, să văd cum 
evoluează lucrurile. Șeful echipei de chirurgi o să vă dea 
mai multe informaţii după ce o să termine de operat, dar 
între timp eu o să încerc să vă ţin la curent. 

— Pot să intru și eu cu tine în sală? Dacă m-aș dezinfecta 
și mi-aș pune un halat... 

— Nu. 

Louise se aplecă și-l sărută pe obraz. 

— Du-te jos și donează sânge. Fă ceva pozitiv și 
gândește-te la lucruri frumoase. Contează foarte mult, 
crede-mă pe cuvânt. 

— Bine, mă duc acum jos. 

— O să ne ducem cu toţii jos, spuse Feeney arătând cu 
bărbia spre sala de așteptare. Mergem în ture. Când o să 
terminăm cu toţii, o să aveţi în spitalul ăsta atât de mult 
sânge de poliţist, încât n-o să știți ce să faceţi cu el. 


Încă un pic ameţită după ce donase o litră de sânge - Eve 
ar fi preferat să-l piardă la datorie decât să-i fie supt 
printr-o seringă -, se așeză pe un scaun în sala de 
așteptare. Mâinile i se odihneau în cele ale lui Roarke, în 
timp ce mintea îi zbura aiurea. 

Își aminti de momentul în care o văzuse prima dată pe 
Peabody, cât de eficientă părea în uniforma ei. Între ele 
era un cadavru. Întotdeauna apărea câte un cadavru. 

Işi aduse aminte cum o luase pe Peabody de la Serviciul 
de Patrulare și o adusese la Omucideri, unde o făcuse 
ajutorul ei. 

Și cum în prima oră îi spusese „Să trăiţi 
milion de ori. 

Zilele acelea se sfârșiseră. 

În scurt timp, tupeul ieșise la suprafaţă prin, peste și în 
jurul formulelor acelora de politeţe. 

Își ceruse drepturile și nu se lăsase călcată în picioare, 
asta făcuse.  Respectase ierarhia, dar își păstrase 
verticalitatea. Învăţase repede. Avea o minte ageră, niște 
ochi buni. Era o polițistă foarte eficientă. 

Dumnezeule, cât o mai dura? 

Se îndrăgostise de un detectiv care se dovedise a fi un 
polițist corupt. li zdruncinase încrederea în sine, îi rănise 
sentimentele. Apoi, apăruse în scenă McNab. Şi Charles îi 

făcuse puţină curte. Dar în ciuda privirilor care se aruncau 
asupra acestui triunghi ciudat, întotdeauna fusese McNab. 

Orice cuplu are și perioade mai grele, și ei nu făcuseră 
excepţie de la regulă. Certuri, cuvinte otrăvite. La un 
moment dat, ajunseseră să se scuipe, dacă stăteau mai 
mult de zece secunde în aceeași încăpere. În final, tot 
împreună rămăseseră. Poate că așa se întâmpla cu toţi 
oamenii. Până la urmă, ajungeau acolo unde ar fi trebuit să 
fie, chiar dacă pentru asta trebuia să treacă și prin 
momente mai dificile. 

— Eve. 

La auzul vocii lui Roarke ea își răsuci capul și-și deschise 
ochii. Şi îi urmări privirea până la ușa salonului, acolo 
unde stătea Louise. 

Se ridică repede și se alătură grupului care începuse 
deja să se formeze în jurul lui Louise. 

— A ieșit din operaţie. O s-o ducă la Reanimare și în 
scurt timp chirurgii vor veni să vorbească cu voi. 

— A supravieţuit! 

Vocea lui McNab era răgușită din pricina emoţiei și a 
epuizării. 

— A supravieţuit! 

— Da. Este în stare critică și probabil că în momentul de 
față se află într-o comă indusă. 

— Oh, Dumnezeule! 

— Nu este ceva neobișnuit, lan. Astfel, organismul ei se 
va odihni mai bine, își va reveni mai repede. Investigaţiile 
au dat rezultatul scontat, dar mai trebuie făcute și altele. 
În următoarele ore, va trebui să fie supravegheată foarte 
strict. 

— O să-și revină ea. 

— Da, totul ne îndreptățește să credem asta. Există 
câteva probleme din cauza cărora ne facem griji - de 
exemplu, din cauza rinichilor. Dar a suportat foarte bine 
intervenţia chirurgicală. Este puternică. 

— Şi pot s-o văd, nu? O să mă lase s-o văd! 

— În mod sigur. Peste puţină vreme. 

— Bine. 

Veștile păreau să-l fi liniștit întrucâtva. Vocea îi deveni 
mai sigură. Și o să stau cu ea până când se va trezi. 

— N-ar trebui să se trezească singură. 

— Sunt sigură că o să ţi se dea voie să faci asta. Dar în 
încăpere să nu intre mai mult de două persoane în același 
timp. Faptul că mai stă cineva cu ea o să-i facă foarte bine. 
O să-și dea seama de asta, promise Louise. Ea o să știe că 
nu-i singură. 


Eve intră în salon împreună cu Roarke atunci când îi 
veni rândul, după ce McNab se năpusti afară din Secţia de 
Reanimare. Se pregătise sufletește, dar nu îndeajuns. 

Nimic nu putea să o pregătească pentru ce a văzut când 
și-a îndreptat privirea spre pat. 

Peabody zăcea întinsă pe patul îngust și din ea ieșeau 
atât de multe tuburi, încât Eve le pierdu numărul. Poate că 
zumzetul aparatelor și bipul monoton al monitoarelor ar fi 
trebuit să fie încurajator, dar pe ea o nelinișteau. 

Vizitase sute de victime, colegi polițiști și infractori, în 
saloane de spital, și știa la ce să se aștepte. 

Dar niciunul nu fusese ca Peabody, care zăcea 
nemișcată, cu fata atât de tumefiată, încât era de 
nerecunoscut. 

Cearșafurile o acopereau până la gât, dar Eve își 
imagină că sub ele erau alte și alte vânătăi. Și copci și 
bandaje și legături și Dumnezeu știe ce mai putea fi sub 
cearșaful acela alb. 

— Vânătăile or să se vindece, spuse Roarke din spatele 
ei. Se pot vindeca foarte repede. Numai că până acum 
prioritatea a fost alta. 

— I-a spart fața! Ticălos nemernic! 

— Şi o să plătească pentru asta. Uită-te la mine, Eve! 

O întoarse spre el și o prinse strâns de braţe. 

— Sunt și eu implicat în chestia asta și o să fiu până la 
sfârșit. Şi eu abia aştept să pun mâna pe el. 

— Nu trebuie să fie ceva personal. Asta este prima 
regulă de bază într-o investigaţie. Și e o regulă de tot 
rahatul! 

Se îndepărtă de lângă el și se apropie de pat. 

— N-o să-l las eu să scape teafăr după ce i-a făcut asta! 
Așa că, da. 

Își ridică privirea spre el, apoi își întoarse ochii îngheţaţi 
spre Peabody. 

— Amândoi suntem implicaţi în asta, până la capăt. 

Se aplecă și vorbi încet și clar: 

— O să-i rup spinarea pentru tine, Peabody. Ai cuvântul 
meu de onoare. 

Întinse mâna și șovăi un moment, neștiind unde putea s- 
o atingă. Până la urmă o mângâie pe păr. 

— O să ne întoarcem. 

Așteptă până când Roarke își lipi buzele de obrazul 
învineţit al lui Peabody, apoi de buzele acesteia. 

— Curând. O să ne întoarcem curând. 

leșiră afară, acolo unde îi așteptau Feeney și McNab. 

— A făcut-o praf. 

Ochii lui McNab erau goi, ca două găuri de furie și de 
durere. 

— Da, da, așa e. 

— Vreau să fiu și eu de faţă atunci când îl vei prinde. 
Vreau să fiu acolo, locotenente, dar... nu pot s-o las 
singură. Nu pot să plec de-aici până când... până când nu 
se trezește. 

— Din punctul meu de vedere, asta e îndatorirea ta 
principală în momentul acesta. 

— Aș putea să lucrez aici, în timp ce stau cu ea. Dacă aș 
avea echipamentele necesare, aș putea parcurge liste de 
date, orice. Încă mai încercăm să scoatem ceva de pe 
discurile de la Transporturi. Aș putea să fac asta. 

— O să-ţi dau de lucru, îi promise Eve. 

— Şi eu o să-ţi aduc echipamentele de care ai nevoie 
pentru a face respectiva muncă. 

Feeney îi puse o mână pe umăr. 

— Tu stai aici, fiule, stai cu ea. O să-ţi aduc eu tot ce-ţi 
trebuie. 

— Mulţumesc. Nu știu cum aș fi rezistat în seara asta 
dacă nu... Mulţumesc. 

Când rămaseră singuri, Feeney oftă adânc și ochii îi 
deveniră necruțători. 

— O să-l prăjim pe nemernicul ăsta! 

— Poţi să fii sigur de asta, promise Eve. 


Se duse acasă, unde făcu un duș ca să dea jos de pe ea 
toate amintirile nopţii trecute și își adună gândurile. In 
momentul în care intraseră în casă, Summerset era acolo. 

— Detectivul Peabody? 

Chiar dacă era un ticălos, se gândi Eve, acum arăta ca 
un ticălos nedormit și foarte îngrijorat. 

— A supravieţuit. Arată ca cineva călcat de tren, dar a 
supraviețuit. E 

— E la Reanimare, continuă Roarke. Incă nu și-a 
recăpătat cunoștința, dar speranţele sunt mari. McNab e 
cu ea. 

— Dacă vă pot ajuta cu ceva... 

Eve începuse să urce scările, dar se opri, se uită la el și 
se gândi câteva momente. 

— Ştii să intri într-o casă fură să fii observat de camerele 
de securitate? 

— Sigur că da. 

— O să-l iau pe Roarke cu mine, așa că rămâi tu de 
serviciu la calculator. O să mă duc să fac un duș, apoi o să- 
ți dau instrucţiuni ce să cauti. 

— Spune-mi mie ce cauţi, îi ceru Roarke, de îndată ce 
ajunseră în dormitor. 

— Trebuie să mă mai gândesc puţin la asta. 

— Gândește-te cu voce tare, cât facem amândoi un duș. 

Reuși să mai găsească energia necesară pentru a-l privi 
cu ochii îngustațţi. 

— Dușul e numai pentru întreţinerea corpului. 

— Eu cred că sexul e cel mai potrivit pentru întreţinerea 
corpului, dar o să lăsăm chestia asta pentru altă dată. 

li spuse ce avea de spus, în timp ce jetul de apă fierbinte 
o ajuta să scape măcar parţial de ceața care îi învăluia 
creierul. Apoi, deși detesta senzaţia de agitaţie pe care i-o 
dădeau, înghiţi un Stay-Up și își mai puse câteva în 
buzunar pentru mai târziu. 

— Poate că greşesc, dar nu vreau să las nimic 
necercetat. 

— Indiferent dacă greșești sau nu, o să întoarcem 
problema pe toate fetele. Acum o să mănânci ceva. 

— Am putea să ronţăim niște batoane nutritive pe drum. 

— Nu. În privinţa asta sunt de neclintit. Mâncare. O să 
mănânci niște mâncare adevărată. Abia e șase dimineaţa, îi 
reaminti el în vreme ce programa automatul. Dacă tot vrei 
să iei declaraţiile martorilor, cred că ar fi mai bine s-o faci 
când aceștia sunt treji. 

Avea dreptate, și dacă s-ar fi certat cu el n-ar fi făcut 
decât să întârzie și mai mult lucrurile. Așa că se așeză la 
masă și înghiţi ce-i pusese în farfurie. 

— I-ai spus lui McNab ceva despre ce simţi atunci când 
cineva drag ţie e rănit. Cred că și eu te-am supus la astfel 
de cazne, poate nu în aceeași măsură, dar... 

— Destul de rău, continuă Roarke. 

— Da. Eu... Cum reziști? Din vocea ei răzbătea un fior de 
frică și îngrijorarea nopţii aceleia. Cum reușești să treci 
peste astea? 

El nu spuse nimic, îi luă doar mâna și, privind-o, își lipi 
buzele de ea. Simţi din nou înţepăturile lacrimilor în ochi, 
și gâtul i se contractă. Își feri privirea. 

— Nu pot să renunt, nici măcar puţin. Mi se pare că dacă 
fac asta o să mă rup în bucăţi. Și nu mă pot opri. Continui 
să merg înainte și să-mi spun că pentru toate există o 

plată. Indiferent cât ar dura sau care ar fi preţul, până la 
urmă, persoana în cauză va plăti. 

Își împinse farfuria deoparte şi se ridică de la masă. 

— Poate că ar trebui să spun că se va face dreptate. Că 
dreptatea va triumfa. Dar nu știu dacă asta este de ajuns. 
Poate că ar trebui să mă retrag. Nu știu dacă ar trebui să 
fac un pas înapoi, dar mi-e imposibil să bat în retragere. 
Nu pot s-o fac. 

— Şi o să continui să ceri de la tine mai mult decât e 
omenește posibil? 

Se aplecă și își luă insigna. O studie pentru câteva 
momente înainte de a o băga în buzunar. 

— Da. Hai să-i dăm drumul. 

Îi spuse lui Summerset ce avea de făcut, în propoziţii 
scurte, la obiect, apoi se îndreptă spre mașină. 

— Nu-mi vine să cred că-i cer să facă ceva ilegal. 

— Stai liniștită, n-o să fie prima dată în viaţa lui când 
face ceva ilegal. 

— Şi nici că îi cer să se alăture unei anchete a poliţiei. 

— Asta s-ar putea să faci pentru prima dată în viaţă. 

— Ha! Nu, conduc eu. Sunt foarte agitată, din cauza 
chimicalelor. 

— Ei bine, asta chiar că sporește încrederea pasagerului 
tău. 

— Trebuie să-mi găsesc o ocupaţie, altfel adorm. Tu ai 
luat ceva? 

— Nu încă. 

Se așeză în spatele volanului. 

— Asta fiindcă tot vorbeai despre limitele organismului 
uman. 

— E vorba de metabolism, draga mea. S-ar putea să am 
nevoie de ceva pe la jumătatea zile, dacă tot ai pomenit de 
asta. 

— Poţi să fii sigur. Martorii locuiesc pe aceeași stradă cu 
Peabody. Dă-mi adresa exactă. Apoi se uită spre el, în timp 
ce căuta datele pe care ea i le ceruse. Mulţumesc. 


354 


— Cu plăcere. Dar nu fac asta numai pentru tine. 

— Nu, știu. Simţi nevoia să-l atingă, așa că se întinse și-l 
strânse de mână, în timp ce treceau printre porţi. Dar 
mulțumesc. 

Nu se obosi să-și caute un loc de parcare, ci opri mașina 
paralel cu un Mini cu baterii solare, care arăta de parcă nu 
mai fusese mișcat din loc de cel puţin șase luni. 

Activă semnul în TIMPUL SERVICIULUI și cobori din 
mașină, ignorându-l pe șoferul unei mașini ruginite din 
spatele ei, care strigase „Poliţiștii sunt niște proști!” Dacă 
s-ar fi simţit mai în formă, s-ar fi dus până la el, să poarte o 
mică discuţie. 

În schimb, pentru că nu se putea abtine, traversă strada 
și se apucă si examineze petele de sânge care apăruseră 
pe caldarâm. 

A stat la pândă. Ăsta e stilul lui. Poate că a urmărit-o la 
un moment dat, a văzut unde stă, și ea nu și-a dat seama 
că era pe urmele ei. 

Dar scutură din cap chiar în timp ce rostea aceste 
cuvinte. 

— Nu poţi să faci rost așa ușor de adresa unui poliţist. 
Chiar dacă te pricepi cât de cât, chiar dacă îţi baţi capul. 
Datele personale ale polițiștilor sunt secrete. Ori a urmărit- 
o, ori se pricepe al dracului de bine la calculatoare. 

Se gândi la interviul pe care îl făcuse cu Nadine și la 
conferinţa de presă. În ambele cazuri o împinsese pe 
Peabody în faţă. 

— Cât timp i-ar trebui unui hacker destul de priceput să 
descopere o adresă secretă? 

— Depinde de cât de talentat e și de echipamentul de 
care dispune. Roarke studia și el petele de sânge și se 

gândea la Peabody. La curajul ei, la gingășia ei. Între o oră 
și câteva zile. 

— O oră? Dumnezeule, mă întreb de ce ne mai chinuim. 

—E o formă de protecţie împotriva populaţiei. 
Solicitarea adresei unui poliţist este automat blocată de 
sistemul de protecţie CompuGuard. Asta înseamnă că 
oricine vrea să spargă acest sistem își asumă un risc major 
sau chiar e familiarizat cu astfel de chestii. Ai vreun motiv 
care să te facă să crezi că s-ar pricepe la calculatoare? 

— Mă gândeam doar. Cunoștea traseele, obiceiurile și 
programul victimelor sale. Știa unde locuiesc. Și toate, în 
afară de una, locuiau singure. 

— Elisa Maplewood locuia împreună cu o familie. 

— Da, și capul familiei era plecat din ţară. Poate că a 
luat în considerare și elementul ăsta. Le-a urmărit, da. În 
mod sigur le-a urmărit, măcar o vreme... Și mai sunt și 
comentariile lui Merriweather despre tipul acela masiv și 
chel din metrou. Dar, în același timp, probabil că a făcut și 
câteva cercetări pe calculator. 

A strâns cât mai multe date. Sigur, și-a asumat niște 
riscuri - chiar unele mari de tot. Dar sunt riscuri calculate. 
Şi profilul tipului pe care-l căutăm noi nu se prea 
potrivește cu asta. Merriweather l-a văzut. Așa că mă 
gândesc că nu prea a mers pe teren. 

— Şi a încercat să-și facă pregătirile de la distanţă. 

— E posibil, chiar. S-a mișcat repede în cazul lui 
Peabody. Mai repede decât în celelalte cazuri. Cel puţin 
așa cred. Asta pentru că ea nu intră în categoria standard 
a victimelor lui. Ea nu era inclusă în programul lui obișnuit 
- și asta dovedește faptul că s-a înfuriat. Sau se simte 
ameninţat. 

Rămase unde era și întoarse capul spre ferestrele 
apartamentului. 

— Şi vrei să-ţi mai spun ceva? Nu a făcut destule 
cercetări în ceea ce o privește, pentru că nu știa că acolo 
mai era un poliţist, care o aștepta. Și nici împrejurimile nu 

le-a cercetat prea atent, pentru că nu se aștepta ca cineva 
să-l observe și să-i sară ei în ajutor. 

— Nu s-a pregătit prea bine. Era furios, se simţea 
ameninţat, era grăbit. 

Eve făcu câţiva pași înapoi și se uită în lungul drumului. 

— Ea ia metroul de cele mai multe ori, și nu cred ca s-ar 
uita în spate, să vadă dacă e urmărită. S-ar fi putut ţine 
după ea, așa cum s-a ţinut și după celelalte. Dar nu cred ca 
s-a întâmplat așa, pentru că ea și-ar fi dat seama. Ar fi 
simţit că e urmărită. Are ochi buni, instincte bune. 

— Aflarea adresei de pe internet i-ar fi economisit ceva 
timp, și nici nu și-ar fi asumat riscul să fie văzut. 

— Da. Şi ea făcea ore suplimentare. Trebuie să declari 
de fiecare dată când faci ore suplimentare. Dacă a reușit 
să-i descopere adresa, în mod sigur a putut să intre și în 
programul de lucru, pentru că am cuplat-o cu Feeney și eu 
am ales să merg cu tine, și am notat asta în sistemul de 
operare. 

El o prinse de bărbie și îi întoarse capul astfel încât 
privirile li se întâlniră. 

— Eve. 

— Nu spun că eu sunt de vină. Sau cel puţin asta încerca 
să facă. Pe el îl învinovăţesc. Incerc să-mi dau seama cum 
s-a petrecut totul, atât. A aflat unde locuiește, a aflat că 
lucrează până târziu. Dacă a reușit să descopere lucrurile 
astea, în mod sigur știe și că nu are mașină, cel puţin nu 
apare cu nici o mașină înregistrată pe numele ei, așa că 
știa că va merge pe jos. Prin urmare, vine aici, parchează 
mașina și așteaptă. Un ticălos răbdător. Așteaptă până 
când o vede venind. 

— Tot e destul de riscant. Strada este bine luminată, și 
ea are foarte puţin de mers până acasă. Și totuși e vorba 
de o polițistă, antrenată și înarmată. Nu a fost o chestie 
inteligentă din partea lui, spuse Roarke. Nu a acţionat ca 
în celelalte cazuri. 

— Nu pe ea - de fapt, pe mine - era furios. Voia să 
dovedească ceva, așa cum am mai spus. S-a gândit că ea n- 
o să-i dea mult de furcă, că n-o să opună prea multă 
rezistență. Nu așa cum a făcut-o, cel puţin. S-a gândit că 
ea e doar o femeie și el e un tip masiv, puternic. O 
doboară, o lovește, o aruncă în spatele dubiţei și valea! 

Se lăsă pe vine și puse mâna pe caldarâm, pe pata făcuta 
de sângele partenerei sale. 

— Unde avea de gând s-o ducă? Oare în același loc, unde 
le-a dus și pe celelalte, pe cele dinainte de Maplewood? Pe 
cele declarate dispărute, presupuse moarte? 

— Cred că s-a uitat bine la el. O să ne dea o descriere 
amănunţită când o să se trezească, mult mai bună decât 
cea a Celinei. 

Eve se uită în sus, spre el. 

— Dacă își mai aduce aminte ceva. A fost lovită foarte 
tare la cap, s-ar putea să nu-și mai amintească nimic. Dacă 
mai ţine minte ceva o să ni-l descrie amănunțit. E foarte 
isteață și reţine toate detaliile. Ea o să fie cea care o să-l 
prindă. Când se va trezi, când își va reveni. Și dacă mai 
poate să-și amintească ceva. Eve se ridică în picioare. Hai 
să aflăm ce-au reușit martorii să vadă. O să începem cu 
femeia. 

— Essie Fort. Necăsătorită, douăzeci și șapte de ani. 
Avocat la Driscoll, Manning și Fort. E o firmă de avocatură 
specializată în consultantă fiscală. 

Eve zâmbi în timp ce se apropiau de clădire. 

— Ești foarte îndemânatic. 

— Fac și eu ce pot. 

Apăsă butonul interfonului pentru apartamentul 3 A, 
unde locuia Fort. 

În timp ce așteptau, Eve se întoarse și fugi de la ușa 
blocului până la locul în care avusese loc atacul. Din 
difuzorul interfonului se auzi o voce de bărbat. 

— Da? 

— Locotenentul Dallas, de la NYPSD. Am vrea să vorbim 
cu domnișoara Fort. 

— Aș vrea să văd și eu... Aha, acolo este, spuse vocea 
când ea își ridică legitimaţia în faţa camerei de 
supraveghere. Poftiţi, urcați. 

Le dădu drumul înăuntru. Când coborâră din ascensor la 
etajul trei, el îi aștepta la ușă. 

— Essie e înăuntru. Eu sunt Mike. Mike Jacobs. 

— Şi dumneavoastră aţi fost martor la incidentul de 
aseară? 

— Bineînţeles. Essie, Jib și cu mine tocmai ieșeam din 
bloc, urma să o luăm și pe prietena lui Jib. Și am... Scuzaţi- 
mă, poftiţi înăuntru! 

Deschise ușa mai larg. 

— Eu am rămas aici aseară. N-am vrut s-o las pe Essie 
singură. Era destul de șocată. Acum se îmbracă. Aruncă o 
privire spre o ușă închisă. Femeia care a fost bătută era 
polițistă, nu-i așa? A supravieţuit? 

— Se ţine bine încă. 

— Mă bucur să aud asta. Doamne, tipul ăla o călca pur și 
simplu în picioare. Mike își trecu o mână prin claia de păr 
blond și cârlionțat. Tocmai mă pregăteam să pun de cafea. 
Vreti și dumneavoastră? 

— Nu, mulţumim. Domnule Jacobs, aș vrea să vă luăm 
niște declaraţii, atât dumneavoastră, cât și domnișoarei 
Fort și să vă punem și câteva întrebări. 

— Nici o problemă. Am vorbit cu niște polițiști aseară, 
dar eram foarte agitati... Stati numai un pic, să aduc 
cafeaua, bine? Nu prea am dormit azi-noapte și chiar am 
nevoie de ceva care să mă trezească. Vă rog, așezaţi-vă, 
faceţi-vă comozi. O să încerc s-o grăbesc și pe Essie. 

Eve nu voia să stea jos, dar se așeză pe marginea unui 
scaun tapițat într-un roșu aprins. Aruncă o privire prin 
cameră. Multe culori tari, tablouri ciudate, cu forme 
geometrice pe pereţi. Pe masă se vedea o sticlă de vin și 
două pahare, rămase, probabil, din seara trecută. 

Mike Jacobs era îmbrăcat cu o pereche de jeanși și o 
cămașă pe care nu se mai obosise să și-o încheie. Mai mult 
ca sigur că erau aceleași haine pe care le purtase și 
aseară. Probabil că nu plănuise să rămână la Essie peste 
noapte. 

Poate că reprezenta o relaţie de dată recentă, în care 
sexul care urma unei seri în oraș nu era de la sine înţeles. 

Dar el rămăsese peste noapte. Și potrivit spuselor lui 
McNab, sărise în ajutorul lui Peabody. Poate nu credea că 
toţi polițiștii sunt niște idioţi. 

Ușa de la dormitor se deschise. Femeia care ieși de 
acolo era micuță și părea fragilă. Părul scurt îi era negru și 
lucios și ochii de un albastru intens arătau foarte obosiţi. 

— Îmi cer scuze. Mike mi-a spus că trebuie să vină 
poliția. Eu tocmai mă îmbrăcam. 

— Eu sunt locotenentul Dallas. 

— O cunoșteaţi? Pe femeia care a fost rănită? Știu că și 
ea era polițistă. Am văzut-o mergând de pe cealaltă parte a 
străzii. O vreme am observat că purta uniformă, apoi am 
văzut-o numai în haine civile. 

— Acum este detectiv. Este partenera mea. 

— Oh! 

Ochii ei exprimau un amestec de milă, durere, oboseală, 
Eve nu mai știa să le deosebească. 

— Imi pare foarte rău! O să se facă bine? 

— Eu... 

Eve simţi din nou nodul acela din gât. Îi venea mai greu 
să accepte mila și compasiunea străinilor. 

— Nu știu. Dar v-aș ruga să-mi spuneţi exact ce aţi 
văzut. 

— Eu - noi - tocmai ieșeam în oraș. 

Se uită spre Mike care în clipa aceea intrase cu două 
căni roșii și pline în mână. 

— Mulţumesc, Mike, nu vrei să povestești tu? 

— Sigur. Haide să stăm jos. 

O duse spre un fotoliu și se așeză și el pe braţul lui. 

— Tocmai plecam în oraș, așa cum v-a spus și ea. 
Imediat ce am ieșit pe ușă am auzit hărmălaia. Strigătele și 
zgomotele pe care le auzi, în general, când e vorba de o 
luptă între două persoane. Tipul era foarte solid. O lovea și 
striga la ea. A lovit-o și după ce ea a căzut la pământ. Ea s- 
a proptit pe picioare și l-a lovit la rândul ei. Totul s-a 
petrecut foarte repede și cred că pentru câteva secunde 
am înlemnit cu toţii. 

— A fost... 

Essie clătină din cap. 

— Toţi râdeam și glumeam, apoi am auzit zgomotele și 
ne-am întors capetele. Zbang! Ne-am oprit brusc. 

— A ridicat-o de la pământ cu brutalitate. 

— Şi eu am început să tip. 

— Asta ne-a pus în mișcare, continuă Mike. Pentru 
numele lui Dumnezeu, nu puteam să știm și să ne uităm. 
Cred că am început să strigăm, iar Jib și cu mine am luat-o 
la fugă spre ei. Tipul s-a uitat spre noi și a aruncat-o din 
braţe. Efectiv a aruncat-o ca pe un sac, înţelegeţi? 

— A căzut foarte rău. 

Essie se scutură, străbătută de un fior. 

— Am putut auzi foarte clar zgomotul pe care l-a făcut 
trupul în cădere pe caldarâm. 

— Dar, în timp ce încă era în aer, am văzut o licărire. 
Cred că a tras în el în timp ce cădea. Mike îi aruncă o 
privire lui Essie și aceasta dădu aprobator din cap. Poate l- 
a nimerit. Habar n-am. Ea a căzut foarte rău, s-a rostogolit, 
de parcă ar fi vrut să mai tragă o dată sau să se ridice, 
ori... 

— N-a mai putut, murmură Eve. 

— El a sărit în dubă. S-a mișcat foarte repede, ca 
fulgerul, dar Jib cred că l-a văzut pe tip ţinându-se de un 
braţ. Ca și când ar fi fost rănit. Oricum, a dispărut ca 
vântul și ca gândul. Jib a alergat după mașină câţiva metri. 
Nu știu ce i-am fi făcut dacă l-am fi prins. Dar ea era rănită 
foarte grav și ne-am gândit că ar fi mai bine să ne ocupăm 

de ea mai întâi. Ne-a fost frică să o mișcăm, așa că eu 
tocmai sunam la Salvare când a venit tipul acela, parcă și 
el era poliţist. 

A tras în el, se gândi Eve. Zbura prin aer, dar tot a tras 
în el. 

— Ce-mi puteţi spune despre mașina lui? 

— Era neagră sau albastru-închis. Sunt aproape sigur că 
era neagră. Era nouă sau foarte bine întreţinută. 
Locotenente... îmi cer scuze... 

— Dallas. 

— Totul s-a întâmplat foarte repede. Așa... pocni el din 
degete. Și toţi strigam și fugeam, era o mare învălmășeală. 
Am încercat să-i rețin numărul, dar era prea întuneric și nu 
l-am putut vedea prea bine. Știu doar că avea geamuri pe 
lateral și pe ușa pentru marfa din spate. Geamurile erau și 
ele negre sau acoperite cu folie de culoare închisă, n-aș 
putea spune cu certitudine. Dar sigur era vorba de 
geamuri. 

— Chiar dacă aveţi impresia că era o mare învălmășeală, 
să știți că toate detaliile pe care vi le puteţi aminti 
contează foarte tare. Pe agresor îl puteţi descrie? I-aţi 
văzut fața? 

— Când ne-a auzit strigând și s-a întors spre noi am 
apucat să-l văd destul de bine, cel puţin așa am eu 
impresia. Essie și cu mine am stat destul de mult aseară 
încercând să facem o descriere cât mai amănunţită. Staţi o 
clipă. 

— Era parcă desprins dintr-un coșmar, adăugă Essie, 
când Mike plecă în dormitor. Azi-noapte n-am putut să 
dorm pentru că îmi tot apărea în faţa ochilor și în urechi 
îmi rămăsese sunetul acela oribil pe care l-a făcut trupul ei 
când a lovit caldarâmul. 

— Cam asta e tot ce-am putut să facem. 

Mike se întorsese ţinând în mână o foaie de hârtie pe 
care i-o întinse lui Eve. 

Când aruncă o privire schiţei de pe foaia respectivă, Eve 
simţi cum inima i se oprește în piept. 

— Tu ai făcut asta? 

— Sunt profesor de desen. Zâmbi slab. Nu i-am văzut 
faţa decât pentru o secundă sau două, dar cred că așa 
arăta. 

— Domnule Jacobs, o să vă rog să veniţi până la sediu și 
să vorbiţi cu un specialist de la Identificări. 

— Sigur. La nouă am ore, dar o să le amân. Vreţi să 
merg acum? 

— Ne-aţi ajuta foarte mult dacă dumneavoastră 
împreună cu domnul Jibson aţi putea să treceţi pe la noi. 
Schița aceasta poate fi introdusă pe calculator, eventual 
modificată ulterior. Și un specialist va putea, cu ajutorul 
vostru, bineînțeles, să facă un portret-robot cât mai 
asemănător cu realitatea. 

— O să încerc să dau de Jib și o să-i spun să ne întâlnim 
acolo. Unde trebuie să mergem? 

— Vă duc eu. Spuneţi-i prietenului dumneavoastră să 
vină la sediul central, etajul trei, sectorul B, la 
Departamentul Proceduri de Identificare. O să aranjez să 
fie primit și condus acolo unde trebuie. 

— Așteptaţi zece minute. 

Eve se ridică în picioare. 

— Domnule Jacobs, domnișoară Fort, aș vrea să vă spun 
că atât eu personal, cât și întregul departament de poliție 
apreciază în mod deosebit ce aţi făcut aseară și ceea ce 
faceţi acum. 

Mike ridică din umeri. 

— Oricine ar fi procedat la fel în locul nostru. 

— Nu. Nu oricine. 


Norocul ei începea să se schimbe, se gândi Eve, când îi 
fu repartizat Yancy pentru portretul-robot. Mai erau și alţi 
specialiști în cadrul departamentului, care puteau desena 
cel puţin la fel de bine, dar Yancy reușea cumva să-i 

impulsioneze pe martori, să-i facă să-și amintească mai 
multe detalii pe parcursul procesului de reconstituire a 
imaginii. 

— Care sunt ultimele vești despre starea lui Peabody? o 
întrebă el pe Eve. 

Ea deja pierduse numărul celor care o opriseră și-o 
întrebaseră asta pe holurile sediului central. 

— Nici o schimbare. 

El privi schița pe care i-o întinsese ea. 

— Îl prindem noi şi pe nenorocitul ăsta. 

Ridică din sprâncene. Yancy era renumit nu numai 
pentru calităţile sale de desenator, ci și pentru manierele 
sale ireproșabile. 

— Poţi să pui pariu. Deocamdată, am să te rog să-mi faci 
și mie câteva copii după asta. 

— Imediat. 

Se așeză în faţa calculatorului și începu să proceseze 
imaginea. 

— Avea faţa acoperită cu un strat gros de substanţă 
protectoare, și din cauza asta e posibil ca imaginea să fie 
un pic distorsionată. Trebuie să iei în calcul și acest 
aspect. Știu că n-ar trebui să întreb cât va dura până când 
îmi poţi oferi o imagine mai bună, dar mă văd obligată s-o 
fac. 

— Aș vrea să-ţi pot spune. 

li întinse o copie. 

— Cât de cooperanţi sunt martorii? 

Dădu din cap spre anticamera unde așteptau cei trei. 

— Extrem de cooperanţi. Aproape că m-au făcut să 
renunţ la cinismul meu caracteristic și să încep să port 
insigna de optimist. 

— Atunci o să dureze foarte puţin. 

Mai aruncă o privire schiţei pe care i-o adusese ea. 

— Tipul se pricepe destul de bine la desen. Asta o să mă 
ajute mult. O să las totul deoparte și o să mă ocup numai 
de asta până când obţinem ceea ce căutăm, locotenente. 


365 


— Mulţumesc. 

Ar fi vrut să mai rămână, să vadă tot procesul, eventual 
să-l grăbească pe cât posibil. Ar fi vrut să fie și la spital cu 
Peabody, eventual, să o poată readuce cumva la viaţă. Ar fi 
vrut să urmărească toate pistele și să rezolve toate 
problemele. 

— Nu poţi să fii peste tot în același timp, Eve. 

Îi aruncă o privire lui Roarke. 

— Se vede? Mă simt de parcă aș bate pasul pe loc. 
Întrezăresc ţinta, dar parcă sunt blocată în locul ăsta. 
Poate că ar trebui să suni din nou la spital, să vezi dacă 
mai poţi obţine vreo informaţie, cu farmecul tău 
caracteristic. Eu nu reușesc decât să-i enervez. 

— Unii oameni au tendinţa asta când sunt ameninţaţi că 
li se va scoate creierul pe nas. 

— Şi când te gândești că aș putea trece drept o persoană 
foarte creativă. Sunt prea încordată. Scutură din cap, în 
vreme ce se îndreptau spre secţia ei. Chimicalele alea 
nenorocite! Vorbește cu cei de la spital, apoi vezi ce face 
Summerset și descurcă-te cu Feeney, vezi dacă a găsit 
ceva. Eu o să mă ocup de restul. Vrei să-ți găsesc un loc? 

— Mă descurc eu. 

— Dallas! 

Celina sări de pe o banchetă. 

— Te aşteptam. Mi-au spus că trebuie să sosești. N-ai 
răspuns nici la comunicator nici la e-mail. 

— N-am avut timp. Mă ocup imediat și de mesaje. 

— Peabody! 

Își încleștă o mână pe braţul lui Eve. 

— Rezistă eroic. Sunt foarte ocupată, Celina. Putem să 
stăm de vorbă câteva minute în biroul meu. Ai nevoie de 
ajutor? îl întrebă ea pe Roarke. 

— Nu, mă descurc. Ne vedem mai târziu. 

— Imi cer scuze. 

Celina își trecu mâinile prin părul ei bogat. 

— Sunt foarte supărată. 

— Cu toţii suntem supăraţi, îi spuse Roarke. A fost o 
noapte lungă și foarte agitată. 

— Ştiu. Am văzut... 

— Hai să vorbim înăuntru. 

O conduse în biroul ei și închise ușa. 

— Ia loc. 

Deşi ştia că încă o doză de cofeină nu era cea mai bună 
idee în momentul acela, își dorea o cafea. 

— Comandă două. Ce-ai văzut? 

— Atacul. Asupra lui Peabody. Dumnezeule! Eram în 
cadă. Făceam o baie fierbinte, relaxantă, înainte să mă bag 
în pat. Am văzut-o mergând - trotuarul, blocurile. El... el 
pur și simplu a sărit pe ea. A fost așa, ca o ceață, apoi m- 
am trezit plutind în cadă, ca un nenorocit de pește. Am 
încercat să dau de tine. 

— Eram deja pe teren, și apoi m-am dus direct la spital. 
N-am reușit să citesc prea multe mesaje. 

— A lovit-o până când a trântit-o la pământ. El o lovea, 
ea riposta. A făcut-o să sufere foarte tare. A fost groaznic. 
Pentru o clipă am crezut că a murit, dar... 

— N-a murit. Încă rezistă. 

Celina strânse cana de cafea cu ambele mâini. 

— Nu e ca și celelalte. Nu înţeleg. 

— Eu da. Spune-mi doar ce ai văzut. Vreau detalii. 

— Nu sunt foarte clare. E al dracului de frustrant. 

Puse brusc cana pe masă. 

— Am vorbit cu doctorul Mira, dar n-a vrut sub nici o 
formă să programeze mai devreme următoarea ședință de 
hipnoză. Eu nu mai voiam s-o amân. Știu, știu că aș putea 
să văd mai multe. Acum am văzut, mai bine zis, am auzit 
țipete, strigăte și apoi am văzut-o pe Peabody căzută la 
pământ. După aceea l-am văzut urcându-se într-o mașină... 
era o dubă. Sunt sigură că era o dubă. De culoare închisă. 
Dar totul părea de culoare închisă. El era rănit. l-am simţit 
durerea. 

— Era înarmată. 

— Oh, bine. Bine! Lui îi era frică. Am simţit... e greu de 
explicat, dar asta am simţit. Și nu-i era doar teamă că va fi 
văzut sau prins, ci îl mai speria și altceva. Ceva mai 
puternic. Se temea că nu va putea termina ce-a început. 
Vreau să știu, vreau să ajut. Poţi s-o convingi tu pe Mira? 

— Dacă n-ai reușit tu s-o îndupleci, eu n-am nici o șansă. 

Stând pe birou, Eve bătea darabana cu degetele pe 
genunchi. 

— Dacă ţi-aș aduce ceva ce a aparținut unei femei ce se 
presupune că a fost victima lui, ucisă mai demult, crezi că 
o să simţi ceva? 

— Foarte posibil. 

Ochii Celinei străluceau. Se aplecă în faţă. 

— Asta se potrivește mai mult cu ceea ce fac eu de 
obicei. Există o conexiune. Dacă aș putea s-o refac cumva 
cred că aș vedea mai multe. 

— O să ne ocupăm de chestia asta. Nu știu dacă voi 
putea să particip și eu la ședința de hipnoză de astăzi. Am 
descoperit o pistă și vreau să văd unde duce. Martorii 
atacului de aseară l-au văzut destul de bine pe agresor. 

— Slavă Domnului! Dacă puteţi să-l identificaţi, o să-l 
prindeţi. 

— O să-ţi dau ceva de lucru de îndată ce o să am puţin 
timp liber. 

_ — Oricând. Absolut oricând. Vin imediat cum mă chemi. 
Imi pare foarte rău pentru Peabody. 

La un moment dat, în cursul acelei nopţi nesfârșite, 
McNab se prăbușise în scaunul de lângă patul lui Peabody. 
Coborâse puţin grilajul patului pentru a putea ajunge mai 
ușor la ea și când îl dobori oboseala adormi cu capul lângă 
pieptul ei, ţinând-o de mână pe sub cearșaful care o 
acoperea. 

Nu-și dădu seama ce l-a trezit - bipurile monitoarelor, 
forfota din camera alăturată sau lumina care se revărsa 
prin fereastră. Își înălță capul, se strâmbă când își simţi 

gâtul înţepenit și începu să și-l maseze în timp ce-i privea 
fața. 

Încă nu începuseră să-i trateze vânătăile și i se rupea 
inima când îi vedea faţa atât de distrusă. Şi simţea un gol 
în stomac când o vedea nemișcată. 

— E dimineaţă. 

Își drese vocea căci simţea un gust amar pe limbă. 

— “Neaţa, iubita mea. Ăăă, a ieșit soarele, dar se pare 
că astăzi vom avea parte și de ceva ploaie. Ai avut mulţi 
vizitatori. O grămadă de oameni au trecut pe aici și s-au 
interesat de sănătatea ta. Dacă nu te trezești mai repede n- 
o să te mai bucuri de aceeași atenţie. Mă gândeam să-ţi iau 
niște flori, dar n-am vrut să plec, să nu te las singură. Vrei 
flori? Haide, frumoasa mea, ridică-te și strălucește așa cum 
numai tu știi! 

li scoase mâna de sub cearșaf și și-o apăsă pe obraz. Pe 
braţ avea câteva răni destul de urâte. 

— Haide, revino-ţi! Avem multe de făcut. Ştii tu... 
Trebuie să ne mutăm. 

Își întoarse capul fără să-i lase jos mâna de pe obraz și o 
văzu pe Mavis intrând în salon. 

— Cum ai reușit să treci de Cerberi? 

— Am spus că sunt sora ei. 

El închise ochii. 

— N-ai minţit prea mult. Încă nu și-a revenit. 

— Pun pariu că știe că ești aici, că stai lângă ea. 

Mavis se aplecă și-i atinse ușor obrazul cu buzele. 

— Leonardo e încă jos, caută niște flori. Când o să se 
trezească o să-i placă să vadă flori în jurul ei. 

— Tocmai despre asta vorbeam și noi. Oh, Dumnezeule! 

Işi întoarse capul și își îngropă faţa în umărul lui Mavis, 
luptându-se din răsputeri să se stăpânească. 

Ea așteptă, mângâindu-l pe cap până când el reuși să se 
calmeze și fu în stare să respire normal. 

— Stau eu cu ea dacă vrei să ieși puţin, să iei aer. 

— Nu pot. 

— Bine. 

Se desprinse de ea, dar rămase aproape și se uitară 
împreună cum se mișca pieptul lui Peabody când respira. 

— Louise a trecut pe aici de câteva ori. Cred că ea și 
Charles au rămas aproape toată noaptea în spital. 

— Pe el l-am văzut în sala de așteptare. Dallas? 

— S-a dus să-l prindă pe ticălosul acela. Îl vânează pe 
animalul care i-a făcut asta lui Peabody. 

— Înseamnă că-l va prinde. 

Mavis îl bătu ușor pe spate și își trase și ea un scaun. 

— Stai așa, scuză-mă, lasă-mă pe mine. Tu n-ar trebui să 
cari lucruri grele. 

Scaunul cântărea doar câteva grame, dar ea îl lăsă s-o 
ajute. 

— McNab, noi - eu și cu Leonardo - nu putem să facem 
prea multe. Dar dacă vrei ne putem ocupa noi de căratul 
lucrurilor pe care le-aţi împachetat și vi le aranjăm noi în 
apartament. 

— Dar e vorba de o grămadă de lucruri. N-aș vrea să... 

— Ne putem ocupa noi de ele, dacă ne dai voie. Și după 
aceea, când ea se va face bine, tu nu va trebui decât s-o 
aduci în braţe acolo; apartamentul va fi deja pus la punct. 
Tu trebuie să stai aici, cu ea. O să facem asta pentru tine. 
Pentru voi. 

— Eu... cred că e o idee bună. Mulţumesc, Mavis. 

— Hei, doar o să fim vecini. 

— Dar te rog să nu... ăăă... să nu ridici greutăţi. Cu 
iepurașul acela în burtă. 

— Nu-ţi face griji. 

Își trecu o mână peste burtică. 

— O să am grijă de mine. 

— Mă simt de parcă aș putea oricând să cad lat. Apoi 
momentul trece, eu nu cad, vine clipa următoare, un alt 
moment și eu... 

Se îndreptă brusc în scaun. 

— S-a mișcat, cred că s-a mișcat! Ai văzut? 

— Nu, dar eu... 

— Şi-a mișcat degetele! 

Se uită la mâna pe care i-o ţinea într-a lui. 

— Le-am simţit mișcându-se. Haide, Peabody! Trezește- 
te! 

— Acum am văzut! 

Mavis se aplecă înainte, strângându-l cu putere de umăr. 

— Uite, încearcă să-și deschidă ochii! Vrei să mă duc să 
chem doctorul? 

— Stai, așteaptă! 

Se ridică de pe scaun și se aplecă deasupra ei. 

— Deschide-ţi ochii, Peabody! Știu că mă auzi. Nu te 
duce înapoi! Haide, o să întârzii la turul de onoare. 

Ea scoase un sunet - ceva între gâlgâit, geamăt și oftat - 
care pentru el era cea mai frumoasă muzică. Pleoapele îi 
tremurară scurt și ochii ei umflați se deschiseră încet. 

— Așa! 

Își simţi gâtul inundat de lacrimi. Reuși să le înghită și îi 
zâmbi. 

— Ce s-a întâmplat? 

— Ești la spital. Totul e în regulă. 

— La spital. Nu îmi aduc aminte. 

— Acum nu mai contează. Te doare ceva? 

— Eu... Mă doare peste tot. Dumnezeule, ce s-a 
întâmplat cu mine? 

— E bine. Mavis! 

— Mă duc să aduc pe cineva. 

După ce ea ieși, McNab își lipi din nou buzele de mâna 
lui Peabody. 

— Acum totul o să fie bine. Îţi promit, Dee! Iubita mea! 

— Eu... veneam spre casă. 

— Ajungem și acolo. Curând. 

— Mai întâi, poţi să-mi dai niște medicamente? 

El izbucni în râs, cu ochii înotând în lacrimi. 

Eve se surprinse uitându-se peste umărul lui Yancy și se 
trase repede înapoi. 

— Nu-i nimic. Sunt obișnuit. Mai întâi, dă-mi voie să-ţi 
spun că dacă toată lumea mi-ar aduce martori ca ai tăi, 
slujba mea ar fi infinit mai ușoară. Poate puţin cam 
plicticoasă, totuși. 

Apoi îi aruncă o privire lui Roarke. 

— Asta e unul dintre programele tale. 

— Văd și eu. Se numără printre cele mai bune programe 
de grafică de pe piaţă, dar vreau să-ţi spun că deja lucrăm 
la varianta nouă, îmbunătăţită. Oricum, e eficient dacă are 
și un operator bun, care să știe să-l folosească. 

— Băieți, nu puteţi să lăsaţi laudele reciproce pentru mai 
târziu? 

— Ei bine, uită-te și tu. Asta e schița pe care ne-ai adus-o 
tu și asta este imaginea prelucrată de mine. Vezi? Am 
adăugat câteva detalii, am subliniat câteva trăsături, dar 
amândouă pot fi folosite foarte bine pentru identificarea 
agresorului. 

— În schița ta nu mai seamănă așa de mult cu 
Frankenstein, remarcă Roarke. 

— Da. Comportamentul subiectului tinde să influenţeze 
memoria martorilor, mai ales în ceea ce privește 
trăsăturile acestuia. Ei văd un tip solid, care lovește o 
femeie și brusc agresorul capătă dimensiuni gigantice. 
Devine un adevărat monstru. Dar oamenii ăștia au reţinut 
trăsăturile de bază și le-au redat cu acuratețe. Faţa 
pătrată, fruntea foarte înaltă, craniul lipsit de păr. Faptul 
că știu că avea aplicat pe chip un strat gros de cremă 
protectoare m-a ajutat să fac unele corecturi. Pentru 
identificare ochii sunt elementul cel mai concludent. De la 
asta am pornit la alcătuirea portretului-robot cu ajutorul 
programului. 

Activă programul și începu să treacă imaginea prin 
stadiile de construcţie a portretului-robot. 

— Profil. Adăugăm dimensiunile, forma capului. 


372 


Eve îl urmărea pe Yancy cum lista câte o imagine a 
subiectului în fiecare fază. 

— Urechile, linia gâtului. Întoarse la o sută optzeci de 
grade, celălalt profil. Faţa plină. Forma gurii, a nasului, 
înclinația piramidei nazale. Transformă în tridimensional, 
adaugă culoare. Bine, deci asta este cea mai bună imagine 
posibilă pe care o putem obţine din datele pe care le avem 
acum. Pentru următorul pas, ultimul, trebuie să-ţi foloseşti 
bunul-simţ și calculatorul. Scoase umbrele. 

Eve se holbă la faţa lipsită de ochi și se simţi străbătută 
de un fior. 

— Merge, spuse Roarke. 

— Da. 

— Ochii i-ar putea fi distruși sau bolnavi, dar pentru a 
obţine o imagine cât mai aproape de realitate o să punem o 
pereche care se potrivește, ca formă, cel mai bine cu tipul 
acesta de craniu. Culoarea nu e prea importantă, deși eu 
aș înclina spre o nuanţă mai închisă, care să se potrivească 
cu aceea a pielii și cu sprâncenele. Cred că asta ar fi 
probabilitatea cea mai mare. Și dacă merg în această 
direcţie, ajung la ceva de genul ăsta. 

Eve studie produsul finit. Faţa pătrățoasă, dură, gura cu 
buze subţiri, sprâncene groase și dese, deasupra unor ochi 
mici și închiși la culoare. Nasul era mare, ușor coroiat, 
capul chel și urechile proeminente. 

— Ăsta e, spuse ea încet. 

— Poţi să mă pocnești dacă asta nu e la fel de bună cao 
fotografie a tipului, spuse Yancy. O să o trimit pe 
calculatorul tău de la birou. Și ţi-am făcut și o grămadă de 
copii. O să răspândesc și eu câteva. Vrei să verific în baza 
de date cu fotografii? 

— Trimite-i-o lui Feeney, la Departamentul de 
Electronică și Comunicaţii. El e cel mai rapid. Îi aruncă o 
privire lui Roarke și îl văzu zâmbind. Mă rog, cu greu 
găsești pe cineva mai rapid. Ai făcut o treabă foarte bună, 
Yancy. Foarte, foarte bună. 

— Martorii tăi au fost la înălțime. 

Îi întinse un teanc de copii. 

— Spune-i lui Peabody că suntem alături de ea. 

— Așa o să fie. 

Îl lovi ușor peste umăr, un semn de afecţiune și de 
apreciere, în același timp, și ieși din biroul lui. 

— Mă duc să fac și eu verificările în baza de date. 
Probabil că Feeney mi-o va lua înainte, dar cred că e bine 
să mă apuc și eu de asta. Și după ce... La naiba! 

Își smulse comunicatorul din buzunar. Îi aruncă o privire 
și, când văzu codul lui McNab pe ecran se opri brusc. 
Întinse mâna instinctiv spre mâna lui Roarke și răspunse. 

— Dallas. 

— S-a trezit. 

— Am plecat spre voi. 


Eve aproape că alerga pe coridorul spitalului și când un 
îngrijitor de la Terapie Intensivă întinse o mână să o 
oprească, mârâi. 

— Nici să nu încerci! 

Se năpusti spre ușă și intră în salonul lui Peabody. Și se 
opri brusc. 

Peabody stătea în fund în pat, cu un zâmbet slab pe fața 
plină de urme de lovituri. Micul pervaz al unicei ferestre 
fusese transformat într-o grădină. Erau atât de multe flori 
acolo, încât mireasma lor reușea să acopere mirosul de 
spital. 

McNab stătea lângă ea, ţinând-o strâns de mână. Louise 
era de partea cealaltă. Mavis ședea pe un scaun lângă pat, 
arătând înfloritoare, la rândul său, în hainele ei verde cu 
Mov. 

— Hei, Dallas! Vocea lui Peabody era ciudată și foarte 
veselă. Bună, Roarke! Doamne, e atât de frumos, n-ai ce 
să-i faci! Chiar trebuie să te gândești serios la asta. 

Louise chicoti. 

— Şi cine ar putea să te învinovăţească? Va trebui să o 
scuzati, îi spuse ea lui Eve. Au îndopat-o cu calmante. 

— Nişte chestii „foarte speciale”. Peabody rânji. Nişte 
droguri super! 

— Cum se simte? 

— Foarte bine. 

Louise o bătu ușor cu palma pe Peabody. 

— Mai are de făcut destule tratamente. Teste, scanări, 
ședințe de terapie - tot felul de chestii medicale. Şi 
deocamdată va trebui monitorizată foarte strict, cel puţin 
pentru încă o perioadă. Dar au reușit să o stabilizeze. O să 
fie mutată într-un salon standard peste câteva ore, asta 
dacă nu se produce vreo modificare. Mă aștept ca starea ei 
să devină foarte bună până la sfârșitul zilei. 

— Mi-aţi văzut faţa? M-a lucrat destul de bine. Au trebuit 
să-mi... cum se spune... să-mi reconstruiască pometele 
obrazului. Nu știu de ce nu mi i-au aranjat pe amândoi, 
dacă tot se ocupau de asta, și nu mi i-au făcut mai 
proeminenţi. Pomeţii, vreau să spun. Și mi-a dislocat și 
maxilarul, și acum vorbesc ciudat din cauza asta. Dar nu 
mă doare deloc. Ador medicamentele astea! Se poate să-mi 
daţi mai multe? 

— Nu puteţi să le reduceti un pic? întrebă Eve. 

— Oh... Peabody se bosumflă. 

— Trebuie să vorbesc cu ea, să-i iau declaraţia. Și pentru 
asta e necesar să fie ceva mai coerentă decât este acum. 

— Să văd ce pot face. Dar va trebui să fii foarte concisă. 

— Fără medicamente are dureri foarte mari, spuse 
McNab, după ce Louise ieși din cameră. 

— Dar ea ar fi vrut să facă asta. 

— Știu. 

Oftă și zâmbi când o văzu pe Peabody examinându-și 
degetele de la mâna liberă. 

— E dusă complet. 

— De ce crezi că nu avem șase degete? Şase degete ar fi 
nemaipomenit! Hei, Mavis! 

— Hei, Peabody! 

Mavis traversă camera și își strecură o mână în jurul 
taliei lui Eve. 

— Strigă „Hei, Mavis!” din cinci în cinci minute, șopti ea. 
E foarte simpatică. Eu o să ies, să stau cu Leonardo și cu 
Charles până îţi termini tu treaba. Vrei să mai sun pe 
cineva, să le dau ultimele vești? 

— O să anunţăm noi pe toată lumea, dar mulțumesc. 

— Mulţumesc, Mavis. 

Louise și Mavis trecură una pe lângă alta, în timp ce 
Mavis ieșea din salon și Louise intra. 

— O să-i reduc la minimum calmantele pe care le 
primește prin perfuzie, dar ai la dispoziţie doar zece 
minute. Acum n-ar trebui să fie obligata să suporte o astfel 
de durere. 

— Dar mai întâi pot să-l sărut pe Roarke? Haideţi! Vă 
TOg, vă rog, vă rog! 

Deși Eve își dădu ochii peste cap, Roarke râse și se 
apropie de pat. 

— Ce-ai zice de un sărut, frumoaso? 

— Acum nu prea sunt așa de frumoasă, spuse ea. 

— Pentru mine ești foarte frumoasă. Absolut superbă. 

— 0ooooo, vezi? N-ai ce să-i faci. 

El se aplecă și o sărută cu blândeţe pe buze. 

— Mmmm... 

Îl bătu ușor peste obraz în timp ce se ridica. 

— E mult mai bun decât drogul. 

— Pe mine mă mai ţii minte? întrebă McNab. 

— A, da. Tipul slăbănog. Sunt înnebunită după tipul 
slăbănog. 

— E atât de drăguţ! Are cel mai simpatic fund. Ar trebui 
să-l vedeţi gol! 

— Louise, redu-i calmantele. Fie-ţi milă! se rugă Eve. 

— Mai durează puţin. 

— A stat cu mine toată noaptea. E cel mai dulce băieţel. 
Îl iubesc pe băieţelul ăsta dulce. Din când în când auzeam 

cum vorbeai cu mine. Poţi să-mi dai și tu un sărut. Toată 
lumea poate să mă sărute, pentru că... au-au! 

— Faceţi-mi puţin loc, le ceru Eve. Peabody! 

— Da. 

— Ai apucat să te uiţi la el? 

— Da, zise ea, respirând anevoie. Doamne, Dallas, dar 
știu că m-a aranjat bine! A tăbărât pe mine de parcă era un 
demon din iad. Simțeam cum se rup o grămadă de lucruri 
în mine. 

Degetele i se mișcau fără încetare pe suprafața 
cearșafului, apoi se strânseră brusc, ca și când ar fi vrut să 
sugrume durerea. Eve își puse mâna peste ele, cu un gest 
liniștitor. 

— Şi totuși am reușit să-mi scot arma. L-am nimerit. Știu 
sigur că l-am nimerit, în braţ, poate în umăr, dar sunt 
sigură că am băgat un glonţ în el. 

— I-ai văzut mașina? 

— Nu, n-am văzut-o. Îmi pare rău, dar... 

— Lasă, nu-i nimic. Ţi-a spus ceva? 

— M-a făcut târfă. Târfă polițistă. 

— I-ai recunoaște vocea dacă ai mai auzi-o? 

— În mod sigur. Mi se pare că l-am auzit... Știu că pare 
ciudat, dar cred că l-am auzit strigând după maică-sa. Sau 
mi-a spus mie „mamă”. Sau poate că eu strigam după 
mama, pentru că vreau să-ţi spun că aveam toate motivele 
din lume s-o fac. 

— Bine. 

— Pot să îţi fac o descriere completă. 

— O să-ţi arăt o fotografie. Spune-mi dacă despre el e 
vorba. 

Ridică fotografia pe care o adusese cu ea și o ţinu la 
distanţă suficientă pentru ca Peabody s-o poată vedea fără 
să se miște prea mult. 

— El e. Avea o grămadă de substanţă protectoare pe 
faţă, dar sigur e el. L-aţi prins? 

— Nu încă. Dar o să-l prindem. N-o să te pot lua și pe 
tine la arestarea lui, pentru că o să fi încă sub influenţa 
calmantelor, dar o să-l prindem și asta și datorită ţie. 

— O să mă anunti și pe mine când o să pui mâna pe el? 

— O să fii prima care află. 

Se despărţi de ea și îi făcu un semn din cap lui Louise. 

— Dacă vrei să pleci de aici, poţi să stai la noi până când 
îți revii complet. 

— Foarte drăguţ din partea ta. Eu... leeeee! 

Izbucni în râs când calmantele începură să-și facă din 
nou efectul. 

— Așa mai merge! 

— O să ne întoarcem, promise Eve. 

McNab ieși din salon imediat după ea. 

— Dallas, n-am reușit să facem nimic cu discurile de la 
Transporturi. Acum, dacă tot aveţi fotografia lui, nu cred 
că mai e nevoie să mă ocup eu de asta. Mai ai să-mi dai 
ceva de făcut? 

— Culcă-te. 

— Nu înainte de a termina treaba. 

Ea dădu din cap. 

— Atunci stai lângă ea. Dacă apare ceva nou, te anunţ 
eu. Mă întorc imediat. 

Se îndepărtă și merse direct la toaleta pentru femei. 
Odată ajunsă înăuntru, se așeză pur și simplu pe jos, își 
cuprinse faţa în palme și plânse. 

Pieptul o durea, dar era o senzaţie plăcută, datorată 
eliberării bruște a presiunii ce se acumulase acolo prea 
multă vreme. Gâtul o ustura, o durere surdă îi pulsa în cap, 
în vreme ce emoţiile pe care și le reprimase atâta vreme o 
copleșiră, făcând-o să plângă cu suspine. 

Plânsul o lăsă sleită. 

Încercă să se ridice, când auzi ușa deschizându-se, dar, 
văzând că era Mavis, rămase unde se afla. 

Își ridică braţele și le lăsă să cadă. 

— La naiba, Mavis! 

— Știu. 

Mavis se așeză lângă ea. 

— A speriat pe toată lumea. Am plâns și eu un pic mai 
devreme. Dă-i înainte, descarcă-te! 

— Cred că am terminat. 

Dar pentru că i se oferea posibilitatea, își lăsă capul pe 
umărul lui Mavis, doar pentru un moment. 

— Poate după ce se va însănătoși, Trina o să-i facă un 
tratament complet. Cred că lui Peabody i-ar plăcea la 
nebunie asta. Se dă în vânt după chestiile astea femeiești. 

— Bună idee. Şi o să dăm o petrecere numai noi fetele. 

N-am vrut să spun... Mă rog, sigur, o facem. Ai niște 
ochelari de soare la tine? 

— Sunt maimute în junglă? 

Își băgă mâna într-un buzunar al bluzei ei mov și scoase 
o pereche de ochelari cu lentile verzi. 

— Ce dracu’?! 

Până la urmă Eve și-i puse, gândindu-se că era totuși 
mai bine să fie văzută cu ochelari verzi decât cu ochii roșii 
și umflaţi de plâns. 

— Super! 

— Nici chiar așa! 

Eve se ridică și îi întinse mâna lui Mavis, să o ajute să se 
pună pe picioare. 

— Mulţumesc pentru ochelari. Mă duc să-l arestez pe 
nemernicul ăla. 

Roarke nu spuse nimic până când nu ajunseră amândoi 
din nou în mașină. Eve stătea pe locul șoferului. 

— Nu te-am mai văzut până acum cu un astfel de 
accesoriu. 

— Ha? 

El bătu ușor cu degetul în rama ochelarilor. 

— Oh, Mavis. l-am... ăăă... i-am împrumutat de la ea 
pentru că... 

Scoase un oftat. 

— De mine nu trebuie să te ascunzi. 

li dădu ochelarii jos și se aplecă să-i sărute pleoapele. 

— Oh, spuse ea, zâmbind ușor. Ce-mi faci? 

li înlănţui gâtul cu braţele, îngropându-și faţa la pieptul 
lui. 

— N-am vrut să izbucnesc în plâns de faţă cu McNab. 
Am reușit să mă descarc, așa că n-ai de ce să-ţi faci griji, n- 
o să te ud cu lacrimile mele. 

— Nu-mi fac niciodată astfel de griji. Trebuia să te 
descarci și tu și te-ai abținut până când ai fost sigură că 
fetița noastră cea dulce o să se facă bine. 

— Da, bănuiesc că așa s-a întâmplat. Era așa de bine în 
braţele lui. Acum trebuie să ne vedem de treabă. Se trase 
înapoi. Mi s-au umflat rău ochii? 

— Sunt foarte frumoși. 

— Şi-i dădu peste cap. 

— Nu sunt drogată, ca Peabody. 

— Până ajungi la sediu n-o să se mai vadă nimic. 

— Perfect. Își puse din nou ochelarii. Pentru orice 
eventualitate. 

Nici nu ieșiseră bine din garaj când comunicatorul ei 
începu să sune. 

— Dallas. 

— L-am găsit. 

— Oh, Doamne, Dumnezeule, Feeney! Trimite-mi datele 
lui pe computerul mașinii. Vreau să-l văd. Suntem în drum 
spre sediu. Poţi să mă aștepți în birou? 

— O să fiu acolo. Uită-te și tu. 

Programă vehiculul să ajungă la sediul central și cuplă 
pilotul automat pentru a-și putea concentra întreaga 
atenţie asupra datelor pe care i le trimisese Feeney. 

— Deci tu ești, pui de căţea! Blue, John Joseph. Treizeci 
si unu de ani. La naiba! 

Pilotul automat nu putea depăși limita legală de viteză, 
așa că îl decuplă și preluă din nou conducerea vehiculului. 
Porni și sirenele. 

— Nu-mi citi totul, îi spuse ea lui Roarke. Nu-mi trebuie 
toate amănuntele. Numai datele esenţiale. 

— Bărbat, singur, metis. Necăsătorit, locuiește singur. 
Nu are copii. Nu are cazier. 

— Trebuie să aibă ceva. Poate de pe vremea când era 
minor, pot să pun pariu. La cazierele minorilor se obţine 
mai greu accesul. O să ne ocupăm mai târziu de asta. 

— Domiciliat pe Classon Avenue, în Brooklyn. 

— Brooklyn? 

Scutură din cap în timp ce se strecura prin traficul 
aglomerat. 

— Nu, nu se poate. N-are cum. 

— Asta scrie aici. Locuiește la adresa asta de opt ani. 
Patron și administrator al Comptrain, Inc. cu sediul la 
aceeași adresă. Vrei toate detaliile despre asta? 

— Da. Dar nu locuia în Brooklyn. Cel puţin acum nu. 

AĂăă... e vorba de o firmă mică de analiză de date. Uite, 
de aici poţi să-ți dai seama cât de priceput era în materie 

de computere, cât de bun hacker este. Cea mai mare parte 
din treabă și-a făcut-o de-acasă. Acolo avea și aparatura 
necesară și tot restul. 

— Apare pe listele cu membrii cluburilor de sport sau cu 
clienţii magazinelor de artizanat? 

— Așteaptă un moment. De zece ani frecventează cu 
regularitate sala de sport Jim's Gym, din centru. 

— Da, și l-am eliminat pentru că locuia în Brooklyn. L-am 
fi descoperit până la urmă, doar că nu era în primul lot. 
Dar în mod sigur nu vine din Brooklyn până în centru să 
pândească și să ucidă. Asta n-o mai cred. Și au săli de 
sport și în Brooklyn, pentru numele lui Dumnezeu! 

Intră în mare viteză în garaj și se opri milimetric în fața 
stâlpului care-i delimita locul de parcare. Roarke, care era 
mult mai stăpân pe sine decât Peabody, nici nu clipi. Ieși 
din mașină odată cu ea și se grabă spre ascensor. 

— Înseamnă că mai are un apartament în oraș. Ori e 
închiriat, ori nu e înregistrat cu adresa asta, ori l-a 
cumpărat pe un alt nume. 

Sări din lift la etajul întâi și se repezi pe coridor, 
înghiontindu-i pe cei care-i stăteau în cale. Ignorând 
protestele, o luă pe alt coridor. 

— O să rezolvăm problema asta foarte repede. Două 
echipe. 

— Una merge în Brooklyn. 

— Şi cealaltă? 

— Am eu o idee. 

Aproape fugind făcu o piruetă și traversă sala comună 
din secţia ei fără să bage în seamă strigătele și întrebările 
care zburau din toate părțile. 

— Ai adus toate datele? se răsti ea la Feeney. 

— Adus. Ce-i cu ochelarii ăia la ochii tai? 

— La naiba! 

Şi-i smulse de la ochi și-i aruncă pe birou. 

— Mama - Ineza Blue, cincizeci și trei de ani. Domiciliată 
pe Fulton. Te-am găsit, şobolan împuţit! 

— Ineza Blue, spuse  Roarke, tastând repede pe 
calculatorul lui portabil. Fostă damă de companie, acum 
retrasă din activitate. Are un singur copil, un fiu. 

— Pun pariu că dacă găsești o fotografie de-a mamei lui 
de acum douăzeci de ani, o să vezi în ea o femeie cu părul 
lung, șaten-deschis. 

Îi dădu lui Feeney o palmă pe spate. 

— Locotenente? 

Roarke ridică micul calculator. 

— Ea apare și pe lista clienţilor de la Total Crafts. 

— Fă-mi lista cumpărăturilor pe care le-a făcut de-acolo 
în ultimele șase luni. Caută panglica roșie. 

Se întoarse din nou spre Feeney. 

— Hai să-i dăm drumul, spuse ea și se întoarse spre 
comunicator pentru a-l contacta pe comandant. 

Cincisprezece minute mai târziu, Eve era în sala de 
conferinţe, pentru a-i pregăti pe cei din echipele tactice. 

— Echipa Unu se deplasează în Brooklyn, Driscoll, tu te 
deghizezi în agent de livrare și verifici dacă subiectul se 
află în imobilul respectiv. [inta să fie permanent 
supravegheată și înconjurată. De asemenea, fiți cu ochii-n 
patru după o dubă de culoare închisă, înregistrată pe 
numele mamei subiectului. Sidewinder, modelul de anul 
trecut. Dacă vedeţi vehiculul îl opriţi și îl reţineţi. Baxter, 
tu conduci echipa asta. 

— Echipa Doi se va deplasa la apartamentul de pe Fulton 
Street. Aplicaţi aceeași procedură, Ute va fi agentul de 
livrări în cazul ăsta. Eu conduc echipa asta. In amândouă 
locaţiile ne mișcăm repede și în forță. Mandatele sunt pe 
drum. Dacă nu găsim subiectul, îl așteptăm. Nu vreau ca 
ticălosul ăsta să dea cu ochii de vreun poliţist. Dacă vede 
pe vreunul dintre voi, v-aţi ars. Il arestăm și o s-o facem 
astăzi. Dacă greșește cineva, dacă văd vreo greșeală de 
procedură în acţiunea asta, dacă vreunul dintre voi 
strănută măcar la momentul nepotrivit, va fi vai și amar de 

capul lui și mă voi ocupa personal de chestia asta. Aveţi 
întrebări? 

— Numai una. Baxter era cel nelămurit. Tipul pe care 
urmează să-l arestăm e solid, foarte musculos. Ar putea fi 
vorba de niște măsuri extreme pentru prinderea lui. Vreau 
să mă asigur că toţi cei din echipa mea sunt conștienți de 
acest lucru și că sunt pregătiţi să ia aceste măsuri, 
indiferent de ce ar presupune ele. 

Eve își înclină capul. î 

— Vreau să fie conștient, ca să-l pot interoga. În afară de 
asta... Lăsă fraza în suspensie. Nu exageraţi cu măsurile 
acelea extreme. Mișcaţi-vă! Feeney, adună-i pe cei din 
echipa Doi. 


Ordonă celor din echipa ei să poarte echipament de 
protecţie. Deși nu credea că li se va întâmpla ceva, nu voia 
să riște nimic. Nu avea de gând să mai viziteze încă un 
poliţist la spital. 

— Cred că incluzi posibilitatea ca în chestia asta să fie 
implicată și maică-sa, spuse Feeney, în timp ce așteptau în 
duba de supraveghere operativă. 

— Da. Am găsit panglica, am aflat că douăzeci de metri 
au fost livraţi la adresa de pe Fulton Street în urmă cu 
cinci luni. După părerea mea ea avea ceva panglică în stoc, 
și când s-a terminat aceea fiul a comandat restul. In afară 
de această comandă, nu a mai cerut niciodată să-i fie 
livrate produse. De obicei, le cumpăra singură de la 
magazin. Cred că este moartă, sau nu se mai poate 
deplasa. 

Își strânse cataramele de la picioare și se ridică. Se 
întinse și făcu câteva mișcări pentru a se asigura că 
echipamentul nu-i stânjenea mișcările. 

— Dacă a omorât-o, probabil că din acel moment a 
început să ucidă și alte femei. Poate că a murit de moarte 
naturală, și asta l-a făcut să o ia razna, dar eu cred că el i-a 
făcut felul. 

Îi aruncă o privire lui Roarke. 

— După ce ne asigurăm că e înăuntru, noi doi intrăm 
prin faţă. Feeney intră prin spate, cu omul lui. Liniile de 
comunicaţii rămân deschise în permanenţă. Vreau ca toată 
lumea să știe unde sunt ceilalți. E o casă destul de mare, 
remarcă ea, în timp ce o studia pe geamul mașinii. Un etaj 
sub nivelul străzii, două peste. Doi oameni merg direct la 
subsol, intrăm la semnalul meu. Vreau ca fiecare ușă și 
fereastră să fie acoperită. Individul se mișcă foarte repede 
și n-o să se predea prea ușor. O să încerce să fugă. 

— Toată lumea e la posturi, îi spuse Feeney. Să plece 
Ute? 

— Dă-i drumul. 

Îl urmări pe Ute cum apare dinspre colţul de est al casei 
pe un scuter masiv. Luă încet curba, opri, se dădu jos și se 
opri în faţa ușii, cu un pachet în braţe. Pe pachet era scrisă 
o adresă greșită. Sună la ușă și începu să dea din cap, ca și 
când ar fi ascultat muzică la căști. 

Și auzi foarte clar vocea care răspunse la interfon. 

— Ce e? 

— Ai un pachet, omule. Trebuie să semnezi de primire. 
La naiba! A început să plouă. 

Primele picături căzură pe trotuar în momentul în care 
ușa se deschise. 

— Rămâneţi pe poziţii. 

— Ai greșit adresa, spuse Blue. Aici e numărul 803, nu 
808. 

— La naiba, omule, ăsta chiar arată ca un trei. Ești... 

Ușa i se trânti în faţă. Ute mai avu timp să întoarcă 
spatele spre ușă, să îi arate fundul și să mimeze o pupătură 
înainte de a se întoarce la scuterul lui. 

— Subiectul verificat. Nu am observat arme. 

Eve dădu din cap, deschise ușa mașinii și cobori 
împreună cu Roarke. El ridică un berbec micuţ. Se ghemui 
în spatele unei mașini parcate. 

— Feeney pleci spre spatele casei. 

— O să ne cam udăm, murmură ea. 

Își roti umerii și se legănă pe picioare. 

— Ştii, locotenente, pot să deschid ușa aceea și fără 
berbece, cam în același timp. Cu mult mai multă fineţe și 
cu mai puţin zgomot. 

— Nu de fineţe am eu nevoie acum. Dădu din cap când 
auzi vocea lui Feeney în cască. Mișcaţi-vă! Hai, hai, daţi-i 
drumul! 

Traversă în fugă strada și începu să urce treptele casei, 
observându-și în același timp cu coada ochiului colegii care 
se apropiau și ei de colțurile clădirii. 

— Sparge-o! 

El se dădu un pas în spate și lovi scurt, de două ori ușa. 
Aruncă berbecele după ce văzu că ușa era spartă și intrară 
amândoi înăuntru cu armele în mâini. 

Toate luminile erau aprinse. Eve auzi niște pași repezi. 
Merse în direcţia zgomotului și mai apucă să-l vadă pe 
Blue luând-o pe scări. 

— Poliţia! Rămâi pe loc! Fugea deja după el. Ești 
înconjurat. N-ai cum să scapi. Oprește-te, altfel trag! 

El se întoarse brusc, cu chipul congestionat, cuprins de 
ceea ce părea a fi o panică monstruoasă. Deși nu-i văzuse 
încă ochii, știa după modul în care i se încordase tot corpul 
când o văzuse, că o recunoscuse. 

— Şi sări la ea. 

Trase, în același timp cu Roarke, și-l făcu pe Blue să dea 
înapoi. 

Spre surprinderea ei, își scutură capul asemeni unui 
bărbat drogat cu Zeus. Sări din nou la ea. 

— Căţea! M-ai rănit! 

Nu se gândi prea mult la motivele care o determinau să 
reacționeze astfel, dar în loc să tragă în el se împinse în 
picioare și făcu un salt, lovindu-l cu ambii bocanci peste 
faţă. 

Sângele îi ţâșni din nas și din gură, dar nu se prăbuși. 

— Nu trage! ţipă ea la Roarke și la cei care urcau scările 
în spatele lor. 

— La dracu’, murmură ea când îl văzu că vine din nou 
spre ea. Hai să vedem cum îţi place ţie chestia asta! 

Se ghemui la podea, strângându-și mâinile în jurul 
armei. Și se repezi cu toată forţa în vintrele lui. 

El ţipă, și tonul piţigăiat al urletului lui o unse la suflet. 
Căzu în genunchi și apoi se rostogoli la podea. 

— Se pare că asta a fost de-ajuns. Subiectul e asigurat! 
Am nevoie de încă o pereche de cătușe, strigă ea în vreme 
ce-i presa pistolul de obraz. Ești un băiat mare, Blue, un 
băiat mare și puternic, dar dacă trag de la distanţa asta o 
să-ţi pierzi o bucată bună din față. S-ar putea să nu-ţi prea 
placă chestia asta, deși mie mi s-ar părea un lucru bun. 

— Să vedem dacă astea sunt bune. Feeney se apropie de 
Blue, îi duse braţul la spate și îi puse cătușele. Bărbatul 
începu să plângă ca un copil. Sunt cam mici. Poate că o să 
te strângă puţin, dar ce să faci, asta-i viaţa! 

— Du-l în dubă și citește-i drepturile. 

Schiţă gestul de a se ridica, dar se strâmbă și se lăsă din 
nou pe vine. 

— Să te-ajut, locotenente? 

— Mulţumesc. 

Prinse mâna întinsă de Roarke și își mișcă piciorul stâng. 

— Cred că mi-am scrântit ceva când am sărit. A fost cam 
înalt pentru mine. 

— O lovitură destul de frumoasă, deși mie personal mi-a 
plăcut mai mult a doua manevră. 

— Prima a fost pentru Peabody. A doua... 

— Știu. A doua a fost pentru toate celelalte. 

Ştia că o stânjenește remarca lui, dar nu se putuse 
abtine. Se aplecă și o sărută. 

— Ești eroina mea. 

— Fugi de-aici! 

— Locotenente? 

O strigă un polițist din echipa care se dusese la subsol. 

— Trebuie să vii să vezi asta! La subsol. 
— Vin acum. 


Era o imagine oribilă, pe care n-avea s-o uite niciodată. 
Indiferent de câte văzuse până acum și de câte o să mai 
vadă. 

Subsolul fusese compartimentat, cu destul de mulţi ani 
înainte, după cum se putea observa foarte ușor. Asta era 
locuinţa lui, concluzionă Eve, judecând după modificările 
făcute. 

Avea un birou foarte ordonat. Erau acolo trei 
calculatoare, un perete întreg de discuri, un minifrigider și 
un mini automat. Luminile erau atât de puternice încât 
ardeau ochii. 

Își amenajase și o minisală de sport, cu toate 
echipamentele necesare, cu oglinzi și cu un imens sac de 
antrenament. Şi aici erau aprinse toate luminile. 

În cea de-a treia încăpere pereţii erau, de asemenea, 
îmbrăcaţi în oglinzi, iar luminile foarte puternice se 
reflectau în toate părțile. De unde stătea ea, putea să vadă 
și sala de sport. 

Era dormitorul lui - camera unui băieţel, cu jucării 
aranjate ordonat pe rafturi și cu un poster cu Space 
Invaders pe unul dintre pereţi. Patul îngust era acoperit cu 
o cuvertură cu imprimeuri ce înfățișau o lupta între câteva 
nave spaţiale. 

În cameră, se mai afla și un scăunel cu legături pentru 
mâini și pentru picioare. De unul dintre braţele scaunului 
era legată o bucată de stofa roșie. 

Îl închidea în subsol, se gândi Eve. În ciuda jucăriilor și a 
decorului agreabil, ăsta era, de fapt, închisoarea pregătită 
pentru el. 

Și el o păstrase fără să-i schimbe destinaţia. 

Dar făcuse câteva modificări. 

În perete, fusese prins un singur raft. După cum arăta, 
părea montat de curând, cu scoabele strălucind de 
curăţenie. 

Pe raft erau înșirate cincisprezece borcane mari, 
transparente, umplute cu un lichid de un albastru pal. 

În lichidul albastru, pluteau cincisprezece perechi de 
ochi. 

— Cincisprezece, spuse Eve oripilată. Cincisprezece. 


Eve stătea alături de Roarke în sala de observaţii. În sala 
alăturată, sala de anchetă numărul unu, Blue ședea la o 
masă, cu mâinile și picioarele încătușate. 

Ţipase ca un nebun - ca un copil nebun - cind îl 
trântiseră jos și îl încătușaseră. Nu se calmase decât după 
ce, la rugăminţile lui fierbinţi, aprinseseră la maximum 
luminile din cameră. 

Eve își imagină că, dacă și-ar fi pus mintea cu masa și 
scaunul acela, le-ar fi distrus fură să se chinuie prea mult. 

— N-o să intri singură acolo. 

Roarke nu pusese o întrebare. Era, de fapt, o declaraţie, 
ce conţinea un avertisment implicit. 

— Nu sunt proastă. O să fiu cu Feeney și cu doi polițiști 
în uniforme, foarte solizi. Ești sigur că vrei să vezi și tu 
asta? 

— N-aș pierde spectacolul pentru nimic în lume. 

— Se transmite live și la spital, pentru ca Pwbody și 
McNab și poată vedea și ei toată scena. O să fie internat 
într-un spital de boli mintale. Nu e exact celula pe care ne 
gândisem noi să i-o pregătim, dar tot e ceva. 

— Trebuie să-l faci să-ţi spună unde a ascuns cadavrele. 

Ea dădu din cap. 

— O să-mi spună. 

Aruncă o ultimă privire și ieși din camera de observaţie. 
Îi făcu un semn lui Feeney, descuie ușa și intră în încăpere 
înaintea lui și a celor două gărzi. 

— Începe înregistrarea. 

Citi datele de identificare și zâmbi. 

— Bună, John. 

— Nu sunt obligat să vorbesc cu tine. Căţea! 

— Nu, nu ești obligat să vorbești cu mine. 

Se așeză și-și trecu o mână peste spătarul scaunului. 

— Şi pentru tine sunt Locotenent Căţea. Dacă nu vrei să 
vorbim, să știi că te pot trimite înapoi în cușcă. Ești 
arestat, John. Ești acuzat de comiterea acelor crime. Viol, 
crimă, mutilare. Te-am prins și ești destul de isteţ să-ţi dai 
seama că nu prea mai ai cum să scapi. Ești nebun de legat, 
dar în nici un caz nu ești prost. 

— N-ar trebui să-l faci nebun, Dallas. 

— A, da, ai dreptate. 

Se strâmbă la Feeney. 

— Probabil că ne poate spune o grămadă de povești 
triste. Despre traumele la care a fost supus, despre urmele 
pe care le-au lăsat aceste traume. Psihiatrii adoră chestiile 
astea. Mie nu-mi pasă nici cât negru sub unghie de 
prostiile astea. Ești terminat, John. Dovezile împotriva ta 
curg din toate părțile. Ai păstrat toţi ochii. Ce e cu chestia 
asta? De ce ai păstrat ochii, John? 

— Du-te dracului! 

— Violul nu e un act de iubire. Mama ta nu ţi-a spus 
asta? 

Se trase înapoi, cu faţa schimonosită de ură. 

— Nu mai vorbi așa de mama mea! 

Ti-am prins punctul slab, se gândi ea. 

— Nu sunt obligată să vorbesc într-un fel sau altul 
despre cineva. Vezi tu, eu sunt șefa pe-aici. Eu sunt tipa 
care te-a pocnit peste bile și ţi-a pus cătușele. Mi-ai bătut 
partenera, John, așa că n-o să tac până când nu te fac să 
guiţi ca un porc. 

Bătu cu palma în masă și își apropie faţa de a lui. 

— Unde sunt, John? Unde sunt restul corpurilor ai căror 
ochi i-ai scos? 

— Du-te dracului, căţea împuţită. 

— Nu încerca să mă lingușești, fiindcă n-o să-ți meargă. 

— Haide, Dallas. 

Feeney o bătu pe umăr. 

— Ia-o și tu mai ușor. Ascultă, John, ar trebui și tu să 
încerci să-ţi ușurezi situația. Ai suferit mult, asta se vede 
cu ochiul liber. 

Eve zâmbi batjocoritor. 

— Am văzut scaunul acela cu legături pentru mâini și 
pentru picioare, John. Ne-am dat seama cât de greu ţi-a 
fost când erai copil. Pun pariu că ai trecut prin multe și 
poate că din cauza asta nu ţi-ai dat seama ce-ai făcut. N-ai 
știut. Nu te-ai putut abtine. Dar acum ai posibilitatea să îţi 
ușurezi situaţia. Trebuie să ne demonstrezi că îţi pare rău. 
Trebuie să ne spui unde sunt cadavrele, John. Dacă faci 
asta, dacă ne dai o mână de ajutor o să conteze foarte mult 
pentru imaginea ta, pentru modul în care cei de la 
Procuratură o să rezolve dosarul. 

— Ea zice că o să mă închideţi pentru că am omorât 
câteva târâturi. Cum m-ar putea ajuta faptul că vă spun 
vouă ceva? 

— Ascultă, poliţista pe care ai atacat-o o să se facă bine. 

— O cheamă Peabody, îl întrerupse Eve. Detectiv Delia 
Peabody. A băgat un glonţ în tine, nu-i așa, John? Ţi-a 
provocat și ea puţină durere! 

Își înălță sprâncenele când văzu că își trage la piept unul 
dintre braţe. 

— Doare al dracului de tare, nu-i așa? Când te lovește 
glonţul? 

— Nu mă deranjează. 

Aruncă o privire în oglindă și se relaxă. 

— Uită-te la mine! Suport orice! 

— Ai fugit, nu-i așa? Ai fugit ca un iepure! 

— Taci din gură, târfă! Am făcut ce trebuia să fac! 

— Hai să ne calmăm puţin. 

Feeney îi făcu semn să se liniștească, păstrându-și tonul 
și atitudinea potrivite cu rolul pe care-l juca, acela al 
polițistului bun. 

— Lucrul cel mai important pentru tine, John, e că 
detectivul Peabody o să se facă bine. Asta contează foarte 
mult. Uite ce putem face pentru tine, John. Dacă te 
hotărăști să cooperezi, dacă îţi exprimi regretul, dacă ne 
dai informaţiile necesare pentru a clarifica situaţia 
victimelor tale, măcar pentru familiile lor, o să punem și 
noi o vorbă bună pentru tine. 

— Am făcut ceea ce trebuia să fac. De ce să arestaţi un 
om pentru asta? 

Eve scoase o bucată de panglică roșie din buzunar. 

— De ce-ai folosit asta? Când văzu că el se holba la 
panglică fără să spună nimic, și-o puse în jurul gâtului și 
observă că ochii lui începuseră să strălucească. 

— Îţi place cum îmi stă cu ea, nu? 

— Ai vrea să apuci de capete și să strângi, nu-i așa, 
John? 

— Ar fi trebuit să te omor pe tine prima. 

— Da, de data asta nu pot să te contrazic. 

Se uita fix la bucata de panglică și pe faţă și pe capii 
apăruseră broboane de sudoare. 

— Unde e mama ta, John? 

— Ti-am spus să nu-i rostești numele! 

— Îi plăcea să lucreze, să confecţioneze diverse obiecte, 
nu-i așa? Știm că era clientă fidelă la Total Crafts. Dar 
nimeni de-acolo nu-și aduce aminte s-o fi văzut în ultimele 
luni. N-a trecut pe acolo de aproape un an. Pe ea ai ucis-o 
prima, John? Ai luat o bucată de panglică - asemănătoare 
cu aceea pe care am găsit-o la tine acasă - de la ea și ai 
strâns-o de gât, nu-i așa? Ţi-ai violat propria mamă, John? 
Ţi-ai violat și ţi-ai strangulat propria mamă și după aceea i- 
ai scos ochii? 

— Era o târfă! 

— Ce ţi-a făcut, John? 

— Și-a meritat soarta. 

Aruncă o privire în oglinda din faţa lui și dădu ușor din 
cap. 

— A meritat-o. De fiecare dată. 

— Dar ce ţi-a făcut? 

Nu avea nici o problemă cu ochii. Eve putea să vadă asta 
acum și îi verificase și fișa medicală. Se gândi la luminile 
acelea puternice pe care le găsise aprinse în apartamentul 
lui. Ochelari de soare și lumini puternice. Ochi plutind în 
borcane. 

— E cam puternică lumina aici, spuse ea pe un ton 
obișnuit. Stingeţi jumătate din lumini! 

— Aprinde-le la loc! 

Faţa îi era acum scăldată în sudoare. 

— Dacă e întuneric n-o să mai vorbesc cu tine. 

— Oricum, nu-mi spui nimic din ce vreau să aud. 
Reduceţi luminile, treizeci la sută! 

— Aprinde-le! Aprinde-le! Nu-mi place întunericul. Nu 
mă lăsa în întuneric! N-am vrut să văd! 

Vocea i se subțiase. Devenise vocea unui băieţel speriat, 
care își cerea iertare. Vocea lui o impresionă întrucâtva, 
dar ignoră senzația aceea. 

— Ce n-ai vrut să vezi? Spune-mi, John, spune-mi! 
Spune-mi, și o să aprind din nou luminile. j 

— Am văzut-o pe târfa aceea goală, întinsă pe pat. Il lăsa 
s-o atingă peste tot, îl atingea și ea la rândul ei. N-am vrut 
să văd asta! 

— Şi ea ce ţi-a făcut? 

Pune-ţi haina pe ochi. Strânge-o bine. Ticălos mic, n-ai 
nici un drept să mă spionezi atunci când lucrez. Lasă că te 
închid eu din nou. Te închid în întuneric. Data viitoare, 
dacă te mai prind că mă spionezi, îţi scot ochii, și atunci n- 
o să mai vezi ceea ce nu trebuie. 

Lanţurile zăngăniră atunci când se zbătu în scaun. 

— Nu mai vreau să stau în întuneric. Nu mai sunt slab, 
nici mic. Şi nu sunt nici prost. 

— Ce s-a întâmplat în parc? 

— Ne jucam doar, atât. Eu și cu Shelley, doar ne jucam. 
Am lăsat-o să mă atingă acolo. Mă doare acolo, mă doare 
când mami mă lovește acolo cu băţul. Și mă arde când mă 
freacă cu pudra aceea. Data viitoare o să-ţi pun acid pe ea, 
să vezi dacă-ţi place. În întuneric nu văd nimic. 

Se prăbuși cu capul pe masă, plângând în hohote. 

— Dar te-ai făcut mare și puternic, nu-i așa, John? Ai 
crescut și i-ai plătit pentru toate dăţile când te-a chinuit. 

— N-ar fi trebuit să-mi spună lucrurile acelea. N-ar fi 
trebuit să râdă de mine și nici să mă facă în toate felurile. 
Nu sunt un monstru. Nu sunt un nenorocit. Sunt un om, 
sunt bărbat. A 

— Şi i-ai arătat cât de bărbat ești. Îndeajuns de bărbat 
pentru a viola o târfă când vrei tu. Şi i-ai închis gura. 

— I-am închis gura de tot. 

Își înălță capul, cu o expresie rătăcită, cu obrajii scăldaţi 
în lacrimi. 

— Cum îţi place acum? Acum nu mai vede decât ceea ce 
îi spun eu să vadă. Asta e. Eu conduc jocul acum. Şi când o 
s-o văd din nou, știu ce-am de făcut. 

— Spune-mi unde e acum, John. Unde e restul trupului 
ei. 

— E întuneric. E prea întuneric aici. 

— Spune-mi ce vreau să știu și o să aprind din nou 
luminile. 

— Am îngropat-o. l-am făcut o înmormântare decentă, 
dar ea se tot întoarce! E prea întuneric în pământ. Poate 
nu-i place acolo. Am pus-o afară, am lăsat-o în parc. Ca să- 
și aducă aminte! Ca s-o fac să-i pară rău! 

— Unde ai îngropat-o? N 

— La ferma cea mică. La ferma bunicii. li plăcea ferma 
aceea. Poate că într-o bună zi o să locuiască acolo. 

— Unde este ferma asta? 

— În nordul statului. Acum nu mai e nici o fermă acolo. 
Doar o casă veche. O casă mică și urâtă, cu lacăte la uși. Și 

acolo o să te închidă. Poate o să te lase acolo, să te 
mănânce șobolanii, dacă n-o asculţi, dacă nu faci ce-ţi 
spune ea. Și bunica a încuiat-o de multe ori acolo, și 
chestia asta te va învăţa să te porți. 

Işi scutura lanţurile în vreme ce vorbea, legănându-se cu 
scaunul înainte și înapoi, cu pielea lucioasă din cauza 
transpirației. 

— Dar nu vrea s-o vândă. Târâtura aia zgârcită nu vrea 
s-o vândă și să-mi dea partea care mi se cuvine. Nu vrea 
să-mi dea nimic. N-are de gând să-și împartă banii și 
averea ei strânsă cu atâta trudă cu un neisprăvit. Ia-le tu 
pe toate, acum că tot ţi-a venit ceasul! Curvă! 

— Aprindeţi toate luminile! 

Din cauza luminii puternice clipi de mai multe ori, 
asemenea unui om care-și revine din transă. 

— N-am nimic de declarat. 

— Nu, ai spus destule. 

Formă o echipă de căutări și-i puse la dispoziţie 
echipamentul necesar pentru mai multe exhumări, 
identificarea cadavrelor și transportul lor la morgă. 

Ştia că va urma un proces lung și complicat, îl convocă 
și pe Morris și îi ceru să-și aleagă o echipă. 

Se așteptase la asta, așa că nu fu deloc surprinsă când 
Whitney și Tibble făcură și ei o excursie la ferma din 
nordul statului. 

Pentru moment, ei aveau să ţină presa la distanţă. Dar 
știa că informaţiile aveau să ajungă în scurtă vreme la 
urechile presei, și atunci o să înceapă oribilul carnaval. 

Ea hotărî să se ducă la ferma respectivă cu un elicopter 
cu reacţie de la una dintre firmele lui Roarke, cu el pe post 
de pilot. Avea nevoie de puţin timp pentru ea, să poată 
gândi în liniște, fără să fie înconjurată de larma polițiștilor. 

Aparatul zbura printr-o ploaie domoală, dar parcă 
nesfârșită. Așa voia natura să îngreuneze lucrurile, se 
gândi ea, să facă o misiune oribilă și mai groaznică. Văzu 
strălucirea unui fulger la orizont, departe, spre nord, și 
speră ca furtuna să nu înainteze spre locul unde aveau ei 
treabă. 

Roarke nu-i puse nici o întrebare, și tăcerea lui de pe tot 
parcursul zborului o ajută să-și adune forţele, să se 
pregătească pentru ce avea să vină. Chestiile de genul ăsta 
nu puteau fi catalogate niciodată ca fiind de rutină. 

— Aproape că am ajuns. 

Roarke aruncă o privire asupra ecranului unde se vedea 
luminată o hartă, cu zona în care trebuia să ajungă și dădu 

din cap spre unul dintre geamurile laterale. Uite acolo, la 
ora două. 

Nu era o casă prea mare. Asta fu primul lucru pe care 
reuși să-l vadă în timp ce coborau. Mică, neîntreţinută, 
neîngrijită, cel puţin asta era prima impresie. Acoperișul i 
se părea căzut - mai mult ca sigur că apa trecea prin el ca 
printr-o sită -, iar gazonul care pornea de la marginea 
verandei era plin de gunoaie și de bălării. 

Dar în spatele casei se vedea un pâlc des de copaci și în 
fața lor era un gard înalt. Gazonul neîngrijit se întindea 
până departe, acoperind denivelările solului. 

Se mai zăreau și alte case împrejur, iar curioșii n-aveau 
să se lase prea mult așteptați. Casele nu erau apropiate 
nici între ele și nici de gazonul plin de denivelări. Un 
bărbat care avea de îndeplinit o treabă, un om care trebuia 
să-și ducă la capăt misiunea putea să o facă foarte ușor 
aici, într-un loc ca acesta. 

Polițiștii aveau să meargă din ușă în ușă și urmau să 
întrebe pe toată lumea de Blue, de dubiţa lui neagră, dacă 
au văzut ceva ciudat în ultima vreme în zonă. 

Aterizară. Roarke opri motorul. 

— Parcă ţi-e un pic milă de el. De John Blue. 

Ea aruncă privire prin perdeaua de ploaie, spre casa 
aceea, spre ferestrele ei murdare, cu vopseaua de pe 
tocuri scorojită. 

— Îmi e milă de un copil lipsit de apărare, torturat de un 
părinte, de o femeie care, în mod sigur, era de o cruzime 
ieșită din comun. Amândoi știm ce înseamnă asta. 

Își întoarse capul și se uită la el. 

— Știm că poate lăsa urme și încă niște urme foarte 
dureroase. Ştiu ce te poate împinge să faci acest lucru. Şi 
poate că îmi pare un pic rău, dar foarte puţin, pentru ce i- 
am făcut în sala de anchetă. Ai văzut și tu cum m-am dat la 
el. 

— Te-am văzut făcând ceea ce trebuia să faci, chiar dacă 
știai că te va durea. Și te-a durut, Eve, ca și pe el. Poate 
mai tare decât pe el. 

— Trebuia s-o fac, fu ea de acord. Pentru că nu un 
băieţel abuzat le-a ucis pe femeile acelea. Un copil nu 
poate viola, bate și strangula o femeie pentru ca după 
aceea s-o și mutileze. Nu un băieţel a băgat-o pe Peabody 
în spital. Așa că, dacă e să trag linie și să adun, nu, nu îmi 
e milă de John Blue. Eu am suportat un tratament la fel de 
Tău. 

— La tine a fost mai rău. 

— Poate. 

Răsuflă adânc. 

— Poate. Şi, ca și el, eu l-am ucis pe agresor. 

— Nu ca el, Eve. Nici nu se compară situaţiile. Ăsta era 
punctul vital, aici voia el să ajungă, să o convingă, să-i 
demonstreze. Tu erai doar un copil terorizat. Tu te-ai 
aparat, ai făcut tot ce-ai putut pentru a pune capăt 
agresiunii și durerii. El e bărbat și avea posibilitatea să 
lase totul în urma sa. Oricum ai întoarce-o, atunci când a 
comis crimele astea era bărbat în toată firea. 

— Copilul trăiește înăuntrul lui. Știu că am început să 
vorbesc ca un psiholog, dar ăsta e adevărul. Amândoi, și tu 
și eu, avem câte un copil rănit în interiorul nostru. 

— Şi? 

— Şi noi nu am lăsat copilul acesta să ne distrugă 
inocenţa. 

— Ştiu. Nu trebuie să te porţi cu mine cu mănuși. Ne 
folosim de acest copil pentru a ne recăpăta inocenţa. Eu cu 
ajutorul legitimaţiei, tu cu locuri ca Dochas. Am fi putut să 
cădem în extrema cealaltă, dar nu am făcut asta. 

— Ei bine, eu am mai făcut și câteva ocolișuri. 

Nu se putu abţine să nu zâmbească. 

— Şi încă nu ne-am terminat călătoria, Roarke. 

Îl prinse de mână. 

— N-ai de unde să știi cât de greu o să fie. 

— Ba cred că știu câte ceva. 

Dădu din cap. Faţa deja începuse să i se crispeze. 

— Nu, n-ai de unde. Eu am mai făcut asta până acum. E 
mai rău decât îţi poţi imagina. N-o să-ţi cer să te întorci 
acasă sau să stai pe margine, pentru că știu că n-o să faci 
așa ceva. Dar vreau să-ţi spun că poţi să faci o pauză. 
Oprește-te. Fă o mică plimbare. Ceilalţi așa vor proceda, 
crede-mă. Nu-i nici o rușine. 

Ea, se gândi el, n-ar fi luat niciodată o pauză. 

— Tu spune-mi ce trebuie să fac. 


Eve dădu dispoziţie ca terenul din spatele casei să fie 
înconjurat și izolat de restul casei. Trimise câinii pe teren 
și ea intră în casă cu echipa de căutare. Înăuntru era o 
atmosferă umedă, rece și foarte neplăcută. Domnea un 
întuneric deplin, dar când ceru să se aprindă becurile casa 
fu inundată într-o adevărată baie de lumină. 

Lui John Blue nu-i plăceau camerele întunecoase, se 
gândi ea. Le ucisese în dormitorul cel mic, în afara căruia 
mai exista unul. În camera lui, presupuse Eve. În acea 
încăpere a dormit el când veneau în excursie acolo. Pe 
partea din exterior a ușii erau câteva încuietori vechi. 
Încuietori pe care, în mod sigur, ea le instalase pentru a-l 
închide înăuntru pe băiatul ei. Pentru a-l încuia în 
întuneric, așa cum și pe ea o încuiase mama ei. 

Deci aici o omorâse, pe salteaua asta pătată, apoi o 
lăsase să zacă goală pe podea. Și aici le ucisese și pe 
celelalte, în care văzuse întruchiparea mamei. 

Văzu bucăţile de panglică roșie care zăceau peste tot, 
rămășițele de haine de femei, petele și urmele de sânge 
uscat de pe saltea și de pe podea. 

— Vreau ca totul să fie ridicat și etichetat, ordonă ea. 
Cercetaţi locul în amănunt. Lucrurile care au aparţinut 
victimelor pot ajuta la identificarea lor. După ce terminati 
cu asta, vreau să vină cei de la laboratorul criminalistic și 


399 


să ia probe din fiecare pată de sânge. O să identificăm 
toate victimele pe care le-a adus aici. 

— Locotenente? 

Un poliţist din echipa de căutare intră în cameră. Purta 
costumul de protecţie, însă nu își pusese masca. 

— Le-am găsit. 

— Câte aţi descoperit până acum? 

— Câinii tocmai au găsit-o pe victima cu numărul șapte, 
și se pare că mai au încă de lucru. 

— Vin acum. 

Feeney se repezi după ea. Costumul pe care doamna 
Feeney îi ceruse să-l îmbrace în acea zi era plin de pânze 
de păianjen și de noroi. 

— Am găsit un miniexcavator la subsol. Pare relativ nou. 
Dar a fost folosit din plin. 

— De ce să folosești o lopată, când poţi recurge la o 
mașină. Şi încă la una care face un zgomot al dracului de 
bărbătesc. Poate că au auzit-o și vecinii. 

— O să pun câţiva polițiști să bată pe la uși. 

— Ocupă-te de asta. 

Își puse pe ea costumul de protecţie, își fixă masca și ieși 
în ploaie. 

Am descoperit șapte, se gândi ea. Nu, încă n-am 
terminat. Ştia exact câte mai trebuia să găsească acolo. 

Roboții sondau ridicăturile de pe suprafaţa gazonului. 
Unul dintre câini începu să latre și corpul i se încordă în 
vreme ce amușina o bucată de pământ. La semnalul celui 
care se ocupa de el se așeză și așteptă. 

El își terminase treaba. Găsise locul unde era îngropată 
victima cu numărul opt. 

Eve se îndreptă spre Whitney care se adăpostea sub o 
umbrelă mare și neagră. 

— Domnule! Vreţi să încep operaţiunile de evacuare? 

— Opt. 

Chipul îi era parcă cioplit în granit în vreme ce se uita 
fix la scena apocaliptică din curte. 

— Tu ești șefa aici, locotenente. 

— Operațiunile de evacuare ar putea dezorienta câinii. 
Cred că ar fi mai bine să amânăm până când găsim locurile 
în care sunt îngropate toate cadavrele și le marcăm cum se 
cuvine. 

— Așa să faceţi. Au găsit-o pe a noua, murmură el. 

Căutările continuară atât în interiorul casei cât și afară, 
în ploaie. Zeci de polițiști forfoteau asemenea unor stafii, 
în costumele lor gri. Câinii lătrau, roboții semnalizau, și 
steguleţe de marcaj erau înfipte în pământ. 

— Oprește-i, ordonă ea, după ce se scurseră treizeci de 
minute fără ca nimeni să mai găsească ceva. Aduceţi 
echipele de evacuare. Și niște lanterne, strigă ea și 
traversă solul afânat. Vreau să formaţi două echipe de 
evacuare, una dinspre vest, una dinspre est. Morris. 

— Aici sunt. 

— Vreau să aflu cât mai repede identitatea victimelor. 

— Am câteva amprente dentare, de la persoanele 
dispărute în oraș și în zona asta. Nu cred că avem atâtea 
aici. Cercetă bucata de pământ unde echipele de evacuare 
începuseră să sape. Dar dispunem de echipamentul 
necesar în laboratorul portabil și o să le identificăm 
imediat pe cele ale căror amprente dentare le avem în 
baza de date. La celelalte o să dureze ceva mai mult. 

— Sub stratul ăsta de pământ e rocă tare, remarcă 
Roarke. Și mai și plouă. O să dureze destul de mult până 
când roboții o să-și croiască drum prin mocirla asta. 

— Poţi să operezi în aceste condiţii? 

— Da, pot. 

— Daţi-i o mașină omului ăstuia, strigă Eve și se întoarse 
spre Roarke. Incepe dinspre sud. Morris, trimite-l pe unul 
dintre oamenii tăi să lucreze cu Roarke. Hai să-i dăm 
drumul! 

Își puse masca și se duse la primul semn. Rămase 
nemișcată, asemenea câinelui de mai devreme, și așteptă. 

— Am găsit câteva rămășițe, anunţă operatorul. Robotul 
fu oprit. Acum trebuia să acţioneze cu foarte mare grijă. 

Văzu mai întâi mâinile, cu degetele, sau ceea ce mai 
rămăsese din ele, subţiri și fragile. Duhoarea de carne 
putrezită era foarte puternică. Dar chiar și așa Eve se lăsă 
pe vine, apropiindu-se de cadavru pe măsură ce rămășițele 
femeii erau scoase la iveală. 

Avea părul lung. Mai lung decât atunci când murise, se 
gândi Eve. În mod cu totul misterios, părul continuă să 
crească și după moarte. Acum era murdar de noroi, dar 
fără îndoială se va dovedi că este șaten-deschis. 

Acum te-am găsit, se gândi Eve. O să-ţi dăm numele 
înapoi. 

Cel care ţi-a făcut asta e în spatele gratiilor. Asta e tot 
ce-am putut să fac. 

— De când zace acolo? îl întrebă Eve pe Morris. 

— De câteva luni, poate șase. O să-ți spun mai multe 
după ce o aduc la morgă. 

— Scoate-o de aici, spuse Eve, apoi se îndreptă de spate 
și se apropie de următorul semn. 


Întunericul se lăsa cu repeziciune, atmosfera părând și 
mai întunecată din cauza ploii care cădea fără întrerupere. 
Aerul era rece și umed și încărcat de mirosul fetid al 
morții. Cadavrele fuseseră băgate în saci de plastic și 
etichetate, gata să fie transportate. În cortul medicului 
legist mai urmau să fie identificate câteva rămășițe. 

Curtea arăta ca un cimitir răscolit, ca o groapă comună. 

Elicopterele presei se roteau deasupra, luminând curtea 
cu refectoarele lor. Curțile vecinilor se umpluseră treptat 
de reporteri. Nu durase prea mult. Chiar acum, presupuse 
ea, oroarea aceea era transmisă în direct în toată tara. În 
toată blestemata asta de lume. 

Și milioane de oamenii stăteau în fotolii, în faţa 
televizoarelor lor, și se uitau la dezastrul acela, mulțumind 

Cerului că ei erau vii, că nu trebuia să îndure frigul și 
umezeala. 

Cineva îi aduse o cană de cafea. O bău din obișnuinţă, 
fără să-i simtă gustul. Cu o cană proaspătă în mână se 
îndreptă spre Roarke. 

— Asta e a treia pe care o scot. 

Cu un gest absent își trecu mâna peste faţă, ștergând 
picăturile de ploaie. Opri robotul care lucra și îl dădu la o 
parte, ca să nu stea în calea celor care își continuau 
munca. 

— Şi ai avut dreptate, e mai rău decât mi-am imaginat. 

— la și tu o pauză. 

li întinse cafeaua. 

Făcu un pas înapoi și își ridică masca. Oricum, nu-i prea 
era de mare ajutor. Sub ea faţa îi era palidă și transpirată. 
Și gravă ca un mormânt. 

— Eu nu vreau să fiu îngropat când o să mor, spuse el 
încet. Nu vreau să devin ţărână, nu vreau să mă întorc în 
mizeria asta nenorocită. Prefer focul, e mai rapid și mai 
curat. 

— Poate reușești să-l mituiești pe Dumnezeu și să devii 
nemuritor. Oricum, ai mai mulţi bani decât El. 

Schiţă un zâmbet, doar pentru a-i face pe plac. 

— Merită să încerc, în orice caz. Sorbi din cafea și se 
uită la oroarea care îl înconjura. Pentru numele lui 
Dumnezeu, Eve! 

— Ştiu. Avea cimitirul lui personal. 

— Mai degrabă holocaustul lui privat. 

Rămase lângă el pentru câteva minute, în tăcere, 
ascultând sunetul pe care ploaia îl făcea căzând pe sacii de 
plastic. 

— Morris a reușit să identifice câteva, cu ajutorul 
amprentelor dentare. Marjorie Kates, Breen Merriweather 
- ele erau din oraș. Lena Greenspan - treizeci de ani, mamă 
a doi copii, locuia la două mile de aici. Sarie Parker, 
douăzeci și opt de ani, educatoare, lucra la școala din 

localitate. Probabil că o să găsim și câteva femei de stradă 
și câteva dame de companie. Dar o să le identificăm pe 
toate până la urmă. Indiferent cât o să dureze, o să le 
identificăm pe toate. 

— Contează foarte mult cine erau, de unde veneau, cine 
le iubea. Trebuie să faci în așa fel, încât ele să redevină 
niște persoane adevărate. Nu pot rămâne niște oase cu 
carnea putrezită pe ele. El le-a adus în stadiul ăsta. Nu-i 
așa? 

— Ba da. 

Eve se uita cum o altă victimă era băgată într-un sac de 
plastic. 

— Ele reprezintă mult mai mult decât atât. 


După ce totul se termină, după ce se făcut tot ce putea fi 
făcut acolo și atunci, Eve își scoase echipamentul de 
protecţie şi-l aruncă într-un container de reciclare. Își 
dorea un duș. Își dorea să stea ore în șir sub jetul de apă 
fierbinte, apoi să se scufunde într-un somn nesfârșit. 

Dar nu se terminase. Nu încă. 

Se căută în buzunar după încă o pastilă energizantă; o 
înghiţi fără apă și o luă spre elicopterul cu reacţie unde o 
aștepta Roarke. 

— Vreau să te rog un singur lucru, zise el. 

— După cât ai trudit în seara asta, ai dreptul la mai mult 
decât un singur lucru. Ai muncit pe mai multe planuri, 
Roarke. 

— Poate că nu sunt de aceeași părere, dar o să-ţi cer un 
singur lucru. După ce se termină totul, după ce închei 
ancheta, vreau să-ţi iei liber două zile, să plecăm două zile 
departe de toate astea. Putem să stăm acasă, dacă asta 
preferi, sau să mergem undeva unde-ţi place ţie, dar vreau 
neapărat să-mi rezervi zilele astea - pentru noi doi. Aș 
putea să spun că așa ne vom scoate asta din minte, dar știu 
că n-o să reușim. 

Își scoase panglica de piele pe care o folosea pentru a-și 
prinde părul. 

— Dar cred că ne-ar prinde bine, am putea să ne mai 
calmăm, să ne încărcăm bateriile. 

— Cred că o să mai dureze ceva timp. Vreau să fiu aici 
când iese Peabody din spital. 

— Asta e de la sine înţeles. 

— Da, zise ea arătând cu degetul elicopterul cu reacţie. 
Poate că era o prostie să-l folosească drept scut, dar mai 
erau o grămadă de polițiști pe lângă ei. Vorbise cu presa, 
le dăduse câteva declaraţii, însă prin zonă mai mișunau 
câțiva reporteri, sperând să obţină vreo informaţie 
interesantă. 

Nu aveau să mai afle nimic de la ea în seara asta, și își 
dorea ca viaţa ei personală să rămână neatinsă, departe de 
ochii presei. 

Își puse braţele în jurul taliei lui și își lipi obrazul de al 
lui. 

— Hai să ne ţinem în braţe pentru câteva clipe. 

— Cu cea mai mare plăcere. 

— M-a cam zdruncinat chestia asta. Niciodată nu ești cu 
adevărat pregătit pentru așa ceva. Chiar dacă îţi închipui 
contrariul. Şi nu există nici o pedeapsă potrivită pentru 
asta. Pur și simplu n-are cum să fie ceva la fel de 
îngrozitor. Mi-e rău. Mi-e rău începând cu fiecare fibră a 
fiinţei mele. 

Își întoarse capul pentru a și-l putea pune pe umărul lui. 

— Așa că, da, o să-ţi rezerv cele două zile, și eu am 
nevoie de ele. Să mergem undeva departe, Roarke. Undeva 
departe, numai noi doi. Hai să mergem în insule. 

Il strânse mai tare în braţe, încercând să-și imagineze 
nisipul alb ca zahărul și apa albastră și să-și șteargă de pe 
retină curtea aceea noroioasă și sacii de plastic plini cu 
rămășițele a ceea ce fuseseră niște ființe umane. 

— Şi nu trebuie să ne luăm nici o haină cu noi. 

Oftând ușor, el își sprijini bărbia de creștetul ei. 

— Nici nu mă pot gândi la ceva mai frumos. 

— Trebuie să-mi termin treaba pe ziua de azi. Mai am de 
lucru cam două zile, și după aceea sunt liberă. Și putem să 
plecăm dracului de aici. 

O ajută să urce în elicopter. 

— Crezi că mai reziști și restul serii? Ești plină de 
energizante. 

— O să dorm mai bine când o să reușesc să rezolv toate 
aspectele anchetei. Își puse centura de siguranţă și își 
scoase comunicatorul pentru a se interesa de starea lui 
Peabody, în vreme ce elicopterul cu reacţie se ridica prin 
perdeaua de ploaie. 


Celina deschise grilajul care separa ușa ascensorului de 
palierul etajului la care locuia. 

— Dallas, Roarke. Ce obosiţi sunteţi! 

— Ai dreptate. Știu că e târziu. Imi cer scuze. 

— Nu-ţi face griji din cauza asta. Poftiti, staţi jos. 

Le făcu semn să intre. 

— Cu ce vreţi să vă servesc? Aţi mâncat? 

— Nu m-am prea gândit la mâncare în ultima vreme. Dar 
n-aș refuza un scaun. 

— Şi un ceai, eventual. 

— Nu i-ar strica un ceai, spuse Roarke, înainte ca Eve să 
apuce să deschidă gura. Cred că amândurora ne-ar prinde 
bine câte un ceai. 

— Durează doar un minut. 

Părăsi camera în viteză, desculţă, cu halatul fluturându-i 
în jurul gleznelor. 

— Peabody? întrebă ea din bucătărie. 

— E destul de bine, dacă te gândești prin ce a trecut. E 
într-un salon obișnuit, într-un spital luxos, Roarke a aranjat 
acest transfer. Să sperăm că în două, trei zile va fi 
externată, să stea acasă până când o să se vindece 
complet. 

— Îmi pare bine să aud asta. Nu știu dacă ai apucat să 
vorbești cu Mira, dar am făcut progrese considerabile 
astăzi, și cred că mâine o să pot lucra cu un specialist de la 
Identificări, să facem un portret-robot. 

Intră în cameră ducând în braţe o tavă și ezită puţin 
când văzu expresia întipărită pe faţa lui Eve. 

— Ce s-a întâmplat? 

— L-am identificat încă de astăzi după-amiază. L-am 
prins. 

— Dumnezeule! 

Celina puse jos tava care începuse să-i tremure în mâini. 

— Eşti sigură? Nu-mi vine să cred! 

— Suntem siguri. Asta e unul dintre motivele pentru 
care am venit aici. Se pare că nu ţi-ai deschis televizorul în 
seara asta. N 

— Nu, nu l-am deschis. Incercam să-mi curăţ mintea, 
chestii de genul ăsta. Cum? Când? 

— M-am gândit să te anunţ și pe tine, dar totul s-a 
petrecut prea repede. 

— Nu te mai gândi la asta. L-aţi arestat? S-a terminat. 

Oftă și se întinse după ceainic. 

— Nici nu știu cum să reacţionez. Mă simt atât de 
ușurată! Cum l-aţi găsit? 

— Martorii care l-au văzut atacând-o pe Peabody au 
reușit să-l descrie destul de bine, și pe el și mașina pe care 
o conducea. Am procesat informaţiile pe care ni le-au dat 
ei. L-am prins. Am reușit să-l facem să mărturisească în 
mai puţin de o oră. 

— Cred că ești nu numai frântă de oboseală, ci și foarte 
fericită. Le dădu câte o ceașcă de ceai. Până la urmă am 
reușit să-l prindem prin metodele tradiţionale. 

— Şi cu puţin noroc. 

— Cred că n-am contribuit prea mult la prinderea lui. Nu 
chiar. Dar ai făcut și tu destule. 

— Ai un dar, continuă Roarke. Şi te-ai folosit de el. 

— Nu prea am avut de ales. 

— Oh, dă-mi voie să te contrazic. 

Eve sorbi din ceai. 

— Eu cred că ai ales să te foloseşti foarte bine de el 
atunci când ai ucis-o pe Annalisa Sommers. 

Ceașca Celinei începu să tremure pe farfurioară. 

— Ce-ai spus? 

— Cred că l-ai urmărit pe John Blue - în viziunile tale - de 
luni de zile. L-ai văzut omorându-și mama, Celina? De 
atunci îl urmărești? Atunci ai plănuit să scapi de rivala ta? 

Se albi la faţă, privindu-i fix. 

— E oribil! E de-a dreptul hidos! Mă acuzaţi de crimă? 
Mă acuzaţi că am ucis-o pe biata Annalisa? L.-aţi prins pe 
cel care a făcut-o. Cum puteţi să-mi spuneţi așa ceva? 

— L-am găsit pe cel răspunzător pentru uciderea a 
cincisprezece femei. Cincisprezece, Celina. Le-a păstrat 
ochii. În ultimele câteva ore am dezgropat cadavre din 
curtea din spatele casei mamei lui, din nord. Pun pariu ca 
știai de existența acelei case. Am găsit treisprezece 
cadavre. Treisprezece, inclusiv pe cel al mamei sale, pe 
care am identificat-o. 

Eve avea chipul palid. Era tare ca piatra, rece ca gheaţa, 
cu doar o urmă de furie în ochi. 

— Le-ai văzut și pe ele când au fost ucise? Dacă le mai 
adaugi pe Elisa Maplewood și pe Lily Napier ajungi 
cincisprezece. 

Celina își ridică mâinile și și le încrucișă peste piept. 

— Nu-mi vine să cred ce aud. Am impresia că ai luat-o 
un pic razna. 

— Am ajuns la limită, dar n-am depășit-o. Dacă aș fi luat- 
o razna, ţi-aș fi spart faţa, așa cum a spart-o Blue pe cea a 
partenerei mele. 

— Mă acuzi de crimă, după ce eu am fost aceea care am 
venit la tine, după ce am încercat din răsputeri să te ajut, 
pentru că acum ai prea multe cadavre și nu poţi să-ţi 
închei ancheta. Pentru numele lui Dumnezeu! Vreau să 
ieșiți din casa mea, chiar acum! Vreau să... 

Încercă să se ridice, dar Roarke o împinse înapoi în 
scaun. 

— Stai liniștită, Celina. 

Vocea îi era înspăimântător de calmă. 

— Amândoi am trecut prin momente groaznice astăzi și 
s-ar putea să nu mai fim în stare să ne purtăm la fel de 
frumos ca de obicei. Așa că în locul tău m-aș calma. 

— Acum mă ameninţi. Îmi sun avocatul. 

— Încă nu ţi-am citit drepturile, așa că deocamdată n-ai 
nevoie de un avocat. O să ţi le citesc, Celina, și atunci poţi 
să-l suni, dar deocamdată purtăm o conversație 
nevinovată. 

— Nu-mi prea place tonul acestei conversații nevinovate. 

— Ştii ce nu-mi place mie? Nu-mi place să fiu folosită. 
Nu-mi place să fiu dusă de nas de o nesimţită egoistă, 
înzestrată cu un al șaselea simţ, doar ca ea să o poată 
omori pe noua femeie a fostului ei prieten. 

— Tu auzi ce spun? Am stat acasă toată noaptea aceea în 
care a fost omorâtă. Am luat câteva somnifere. N-am ieșit 
din casă. 

— Asta nu e în totalitate adevărat, comentă Roarke. Ah, 
da, ai discurile camerelor de securitate pentru a dovedi că 
n-ai ieșit pe ușa din faţă și că n-ai folosit ascensorul. Dar 
chestia interesantă e că în apartamentul de jos nu 
locuiește nimeni, de câteva luni bune. 

„Contribuţia lui Summerset”, se gândi Eve. 

— Nu le-ai prelungit contractul de închiriere. 

— Dar este alegerea mea... 

— Şi așa ţi-a fost destul de ușor, continuă Roarke. Ai 
ieșit pe ușa aceea, după ce în prealabil ai dezactivat 
camera de luat vederi din zona aceea, ai coborât treptele 
până în apartamentul IA și ai ieșit pe ușa de serviciu. Am 
verificat și eu drumul acesta. Nici măcar nu te-ai obosit să- 
ți pui mănuși. Ti-am găsit amprentele pe ușă și pe geam. 

— Este proprietatea mea. Dar mâinile începuseră să i se 
miște nervos. Amprentele mele ar putea fi oriunde. 

— Annalisa nu se potrivea cu restul victimelor. Era 
foarte asemănătoare, dar nu corespundea viziunii lui Blue. 
Avea părul prea închis la culoare, prea scurt. Și mai e și 
pisicuţa aceea. Cu celelalte victime nu a folosit așa ceva. 
Dar tu aveai nevoie de o clipă de neatentie. Tu nu ești un 
bărbat de o sută patruzeci de kilograme. Trebuia să-i 
distragi atenţia, să o faci să se aplece pentru a nu putea 
riposta. 

— Pentru numele lui Dumnezeu! A violat-o! Cum te poţi 
gândi că eu aș putea să violez o altă femeie? 

— Nu cred că a fost prea plăcut pentru tine. Ce obiect ai 
folosit? Acum se vând tot felul de chestii, de forme și culori 
diferite. Unele sunt atât de reale încât cu greu le poţi 
deosebi de original. 

— Te rog! 

Eve îl bătu ușor pe Roarke pe genunchi. 

— Imi cer scuze. 

— Nu vei putea dovedi niciodată așa ceva! 

— Oh, ba da, Celina, o voi face! 

Eve se aplecă, astfel încât Celina s-o poată privi în ochi. 

— Şi tu știi că o s-o pot face. Așa cum știai și că o să-l 
prind pe John Blue, cu sau fără ajutorul tău. Voiai ca eu să- 
l prind, dar nu înainte ca tu s-o ucizi pe Annalisa. Ai 
dreptul să nu spui nimic, începu ea. 

— E o nebunie! zise Celina după ce Eve termină de citit 
drepturile. De ce aș fi venit la tine, de ce mi-aș fi oferit 
ajutorul? 

— Întotdeauna e mai bine să faci parte din echipa din 
linia întâi, să ai acces la toate datele. A fost o mișcare 
deşteaptă din partea ta. 

— Imi sun avocatul. 

— Dă-i drumul! 

Eve făcu un semn către comunicator. 

— Din acest moment mie îmi revine misiunea de a-ţi face 
viața cât mai grea. Sunt foarte obosită. Vreau să termin cât 
mai repede chestia asta. Dar pentru că sunt obosită, sunt 

dispusă să stăm de vorbă, să vedem dacă putem să 
rezolvăm mai rapid lucrurile. 

Pentru o fracțiune de secundă văzu că pe faţa Celinei 
apăru un licăr de speranţă. 

— Blue n-are nici un motiv să mintă, Celina. El știe 
foarte bine câte femei a ucis, știe ce i-a făcut fiecăreia 
dintre ele. În total au fost cincisprezece. În noaptea în care 
a fost ucisa Annalisa el nu se afla în parcul Greenpeace. 
Are un alibi solid pentru noaptea aceea. 

— Înseamnă că a fost... 

— Altcineva? sugeră Eve. Da, a fost altcineva. Cineva 
care cunoștea toate detaliile anchetei, cineva care ar fi 
putut să le folosească, să-i copieze modul de operare. Dar 
acel cineva n-a fost un bărbat. Pentru că în seara aceea nu 
se afla nici un bărbat acolo. Doar tu. Te-a părăsit. Lucas te- 
a părăsit și s-a cuplat cu ea. 

— Ne-am despărțit de comun acord, și pe vremea când 
eram împreună el nu se întâlnea cu ea. 

— Așa este, nu te-a înșelat cu ea. E un tip de treabă, un 
tip cinstit. Nu te-a înșelat. Dar a cunoscut-o înainte ca voi 
doi să vă fi despărţit. Apropo, el a confirmat acest lucru. A 
întâlnit-o și a făcut o pasiune pentru ea. Fără îndoială că 
știai că-i place de ea, poate chiar înainte ca el să devină 
conștient de acest lucru. Cred că îi citeai gândurile de câte 
ori aveai ocazia. 

— Ţi-am spus că eu nu intru în minţile oamenilor fără 
permisiunea lor. 

— Ești o mare mincinoasă. Până acum darul acesta a fost 
principalul tău mijloc de distracţie. Te distrai, era 
interesant, mai scoteai și un ban de pe urma lui. Mi-ai spus 
odată că ești foarte superficială, și ăsta e adevărul 
adevărat. Lucas nu te mai iubea, începuse să se 
îndepărteze de tine. Ai salvat aparențele acceptând 
despărţirea amicală. Şi acum, noua lui prietenă e ucisă și 
tu ești gata să-i oferi lui umărul pe care să plângă. Ti-ai 

stors și tu câteva lacrimi când te-ai dus la el în după- 
amiaza aceea? 

— Aveam tot dreptul să-l vizitez pe Lucas. Decenţa... 

— Nu-mi vorbi mie despre decentă. Vocea șfichiuitoare a 
lui Eve o făcu pe Celina să se retragă brusc. Știai cine este 
și ce face John Blue, știai unde este și cu ce se ocupă cu 
mult înainte de a veni în biroul meu. L-ai urmărit în timp ce 
le omora pe acele femei, una după alta. Și te-ai folosit de 
ele, te-ai folosit de el, te-ai folosit de mine. Unul dintre 
vânzătorii de la o mercerie din oraș - ai fost îndeajuns de 
deșteaptă să nu cumperi de la magazinele din centru - își 
amintește figura ta. Nu ai o figură comună, Celina, și 
vânzătorul își amintește perfect de vizita pe care ai făcut-o 
la magazin acum patru luni. Acum patru luni ai cumpărat 
trei metri de panglică roșie. 

Obrajii ei nu mai erau palizi acum. Deveniseră pământii. 

— Asta... asta nu dovedește nimic... 

— Te gândești că nu e o probă concludentă, și poate că 
ai dreptate. Dar toate se leagă. Motiv, mijloace, ocazia de a 
comite crima. Ridică trei degete. Cunoșteai victima. 
Cunoșteai detaliile celorlalte crime, aveai arma crimei. 
Putem să dovedim că a fost cumpărată de la magazinul 
acela. O să dureze puţin, dar o s-o facem. Și când o să 
dovedim asta, nu mai ai nici o șansă. 

Așteptă câteva momente, ca ea să conștientizeze ce 
spunea. 

— Tu ești singura care ar fi putut să o ucidă. 
Recunoaște, Celina. Orice s-ar spune, nu ești deloc o 
femeie slabă. 

— Nu, nu sunt. 

Ridică ceașca de ceai și își încreţi nasul când gustă din 
el. 

— Aș prefera un coniac. Fii amabil, făcu ea un semn. E 
în bucătărie, pe raftul al doilea. Toarnă-mi unul dublu. 

Roarke se ridică și traversă încăperea. 

— Îl iubești foarte mult, îi zise Celina lui Eve. 

— Poţi să spui ce vrei. 

— Ce-ai face, cum ai reacționa dacă într-o bună zi nu te- 
ar mai iubi? Dacă ai ști că ai devenit o povară pentru el, o 
obligaţie de care nu are cum să scape, fiindcă este un tip 
de treabă, care n-ar vrea să te rănească. Cum ai putea să 
suporţi o asemenea situaţie? 

— Nu știu. 

— Eu l-am lăsat să plece. 

Își închise ochii pentru un moment, și când și-i 
redeschise îi redeveniseră clari. 

— Mi-am propus să-l las să plece, să fiu înţelegătoare și 
civilizată. Dar mă durea prea tare. 

Își apăsă pumnul în zona inimii. 

— Şi situaţia s-a înrăutățit când el s-a îndrăgostit de ea. 
Mi-am dat seama că nu se va mai întoarce niciodată la 
mine, că nu mai aveam nici o șansă ca el să mă iubească 
din nou, așa cum o iubea pe ea 

Se uită în sus spre Roarke, care îi adusese paharul cu 
coniac. 

— Bărbaţii ne transformă în sclave, chiar dacă nu 
urmăresc acest lucru. M-am concentrat asupra primei 
viziuni. Nu știu exact ce voiam să fac, dar eram atât de 
nefericită, atât de furioasă, atât de răvășită, încât am 
devenit foarte receptivă. Şi arunci l-am văzut, la fel de clar 
cum vă văd și pe voi doi. John Blue. Am văzut ce-a făcut. 

Roti paharul de coniac în mână și sorbi din el. 

— Nu era mama lui. Nu era prima dată când ucidea. Nu 
știam că înainte mai ucisese, nu știam că o făcuse deja de 
multe ori. L-am văzut când a ucis-o pe Breen 
Menrriweather. Nu l-am surprins în momentul când a luat- 
o din oraș. Dar am văzut cum a scos-o din mașină. Era 
întuneric. Foarte întuneric. Avea mâinile și picioarele 
legate și un căluș în gură. l-am putut simţi frica. A duso 
înăuntru și dintr-odată s-au aprins toate luminile. Așa că 
am putut vedea tot ce i-a făcut în camera aceea oribilă, și l- 
am văzut și cum a îngropat-o în curte. 

— Şi ai început să urzești un plan. 

— Nu știu. Asta e ciudat. Nu știam ce trebuie să fac. 
Aproape că m-am dus la poliţie. Ăsta a fost primul meu 
impuls, jur. Dar... dar n-am făcut-o, și am început să mă 
întreb cine era, cum reușea să comită crimele. 

— Așa că l-ai urmărit în continuare, completă Roarke. Ca 
să afli cum proceda. 

— Da, eram fascinată și îngrozită în același timp, dar mă 
puteam conecta cu el și... l-am urmărit, i-am studiat modul 
de operare. Şi am început să mă întreb: De ce n-ar ucide-o 
și pe Annalisa? Totul ar fi ca înainte dacă ar omori-o pe 
Annalisa. M-am întrebat dacă aș putea să-l plătesc ca s-o 
ucidă, dar era prea riscant. Omul nu e în toate minţile, așa 
că m-ar fi putut răni și pe mine. Apoi am luat în calcul 
posibilitatea de a o omori eu. După aceea a ucis-o pe Elisa 
Maplewood. Chiar aici, în oraș, și m-am gândit că asta se 
poate face. 

Își lăsă capul pe spate. 

— N-am venit la voi doar pentru a avea acces la 
informaţii, îi spuse ea lui Eve. Voiam să știu în ce fel ai fi 
condus ancheta, cât de repede l-ai fi găsit, ce părere aveai 
despre mine. Și îţi jur că o parte din mine voia ca tu să-l 
prinzi repede, înainte ca eu... Dar nu l-ai prins. Ti-am dat 
toate informaţiile acelea sperând, așteptându-mă ca tu să-l 
arestezi înainte ca eu... 

— Acum ce faci, dai vina pe mine, pe modul în care a 
decurs investigația? Noi suntem de vină că ai ucis-o? 

— Poate. Eu m-am oferit să fiu hipnotizată înainte de a o 
ucide pe Annalisa, îi reaminti ea lui Eve. M-am oferit 
voluntar. l-am cerut Mirei să înceapă imediat ședințele, 
dar ea e atât de precaută. 

— Deci e și vina ei, nu? 

— Are și ea o parte de vină, cu siguranţă. Dacă oricare 
dintre acești factori ar fi avut o reacție diferită, lucrurile ar 
fi stat altfel. Mi-am spus că dacă informaţiile pe care ţi le 
voi da te vor ajuta să-l prinzi rapid, asta este, așa a fost să 

fie. Dacă ea, Annalisa, n-ar fi intrat în parc în noaptea 
aceea, aș fi anulat totul. Dacă n-ar fi luat-o pe scurtătură 
nu s-ar fi întâmplat nimic. Aș fi lăsat-o în pace, mi-aș fi 
spus că asta îi e soarta. Dar a traversat parcul și mi-am 
spus că, de fapt, asta îi era soarta. M-am transformat în el, 
într-un fel. Nici n-a trebuit să mă gândesc la ce făceam. Am 
intrat în pielea lui pentru ca eu să pot sta deoparte, să 
privesc întreaga scenă cu oroare. Apoi a fost prea târziu 
pentru a mai putea da înapoi. 

Se scutură, străbătută de un fior și mai bău o gură de 
coniac. 

— Ea m-a văzut, doar pentru un moment. Și părea atât 
de mirată, de descumpănită. Dar era prea târziu pentru a 
mă putea opri. Nu mai puteam da înapoi. Asta e. Respiră 
adânc. Când ţi-ai dat seama cum stau lucrurile? 

— Când am aflat că era cuplată cu Lucas Grande. 

— Te rog. 

Făcu un gest de lehamite. 

— Eşti o femeie foarte inteligentă, dar atunci habar n- 
aveai de nimic. Ti-am citit gândurile când eram la Mira în 
cabinet, și apoi după ce Peabody a fost atacată, doar ca să 
mă asigur. 

— Nu numai tu ești înzestrată cu puteri paranormale. 

Eve își înclină capul. 

— Ţi-am spus că Mira are o fetiță înzestrată cu astfel de 
puteri. Mi-a dat câteva sfaturi, așa că te-am putut bloca. 

— M-ai jucat pe degete. 

— Exact. Dar nu îndeajuns de bine, nu îndeajuns de 
repede, altfel partenera mea n-ar mai fi ajuns la spital. 

— N-am știut că avea de gând să o atace. Când am aflat 
asta era deja prea târziu. Am încercat să dau de tine. Imi 
place de Peabody! 

— Şi mie. Bănuiesc că pe celelalte femei pe care le-a 
măcelărit nu dai doi bani. 

Ea ridică din umeri. 

— Pe ele nu le cunoșteam. 

— Eu da. 

— Am făcut-o din dragoste. 

— Prostii! Ai făcut-o pentru tine. Pentru a deţine 
controlul, din egoism. Oamenii nu omoară din dragoste, 
Celina. Le place să spună asta pentru a înfrumuseţa 
mizeria pe care au făcut-o. 

Eve se ridica. 

— În picioare! 

— O să-i fac pe cei din juriu să înțeleagă cum stau 
lucrurile. E doar un fel de nebunie, atâta tot. În timp ce 
eram cuprinsă de nebunia asta - și puterile mele 
paranormale mă predispun la așa ceva - el a reușit să intre 
în capul meu și, de fapt, el a ucis-o pe Annalisa. 

— N-ai decât să crezi în continuare chestia asta. Celina 
Sánchez, ești arestată. Hai să-ţi spun de ce ești acuzată. [i 
făcu semn din cap lui Roarke, care se îndrepta spre 
ascensor. Viol în formă calificată, omor calificat, mutilarea 
Annalisei Sommers. Complice la alte cincisprezece cazuri 
de viol, crimă și mutilare. 

— Cincisprezece. Dar nu mă poţi învinovăţi pe mine 
pentru cea făcut el. Încercă să se smulgă din mâinile lui 
Eve când aceasta îi puse cătușele. 

— Ba da, pot. Și o s-o demonstrez. Pariez pe viața mea 
contra vieţii tale că o să-i convingem și pe juraţi de 
temeinicia acestei acuzaţii. 

Eve aruncă o privire spre McNab și Feeney, care 
coborau din ascensor. 

— În plus, mai ești acuzată de complicitate la lovirea 
unui agent de poliție, tentativă de omor calificat, ultraj. 
Luaţi-o de-aici. E arestată. 

McNab o prinse pe Celina de braţ. 

— E plăcerea mea. 

În raportul acestei arestări va fi trecută și detectiv 
Peabody, în lipsă. 

El deschise gura, apoi își drese glasul. 

— Mulţumesc. 

— Du-te acasă, copilă, îi spuse Feeney în timp ce o apuca 
pe Celina de celălalt braţ. În continuare ne vom ocupa noi 
de treaba asta. 

Eve ascultă zgomotul făcut de ascensorul care cobora. 

— Ar trebui să aducem o echipă aici, în noaptea asta, să 
vedem ce putem găsi. Să mai adăugăm câteva gratii la 
celula ei. Își frecă ochii obosiţi. Deocamdată o închidem, și 
cu asta, basta. Şi mâine e o zi. 

— Cuvintele astea sunt o adevărată muzică pentru 
urechile mele. Chemă liftul. Foarte frumos din partea ta, 
locotenente. Faptul că ai pus-o și pe Peabody la masa 
învingătorilor. Ă 

— A meritat cu prisosinţă. Încă mă simt în formă. Își roti 
umerii și intră în ascensor. Ochii vor să mi se închidă, dar 
corpul mi-e plin de energie. 

— Cred că pot eu să rezolv chestia asta, imediat după ce 
ajungem acasă. Tu poţi să îţi închizi ochii. 

Se aplecă și o sărută, lung și apăsat. 

— Şi de corpul tău mă ocup eu. 

— Îmi surâde ideea. 

leșiră din clădire și ea puse pe ușă sigiliul poliţiei. 

— S-a oprit ploaia, remarcă ea. 

— Mai burniţează un pic. 

— Mie-mi place vremea asta. 

— Şi de ea ţi-a plăcut, adăugă el. 

— Așa e, mi-a plăcut de ea. 

Rămase în faţa ușii privind strada care se întindea în 
faţa ei, stropii de apă ce se ridicau în urma unui taxi care 
trecu în viteză. 

— Mi-a plăcut de ea. Încă îmi mai place, într-o anumită 
măsură, chiar dacă știu ce-a făcut. 

El o cuprinse pe după umeri, iar ea îi înlănțui talia cu 
braţul. 

— Crezi că îl iubește? Pe Lucas? 

— Nu. 

Eve știa acum ce era dragostea. 

— Dar ea așa crede. 

De data asta Eve se prăbuși pe scaunul pasagerului, și 
Roarke se așeză în spatele volanului. Ea se lăsă pe spate, 
așezându-se confortabil, și închise ochii, conștientă de 
faptul că el avea s-o ducă acasă în siguranţă. 

Da, știa ce era dragostea. 

